
„Makbetas“, III veiksmas, 3 scena 


Įžanga 


Nuo pat tų laikų, kai būvau aštuonerių ar devynerių, mane žavėjo 
epizodas iš „Makbeto“, kur Bankas su sūnumi išeina iš pilies ir lyg 
tarp kitko prie vartų stoviniuojantiems vyrams mesteli niekuo dėtą 
pastabą apie artėjantį lietų - ir sulaukia atsakymo: durklo ašmenų 
blyksnio bei pasigėrėtinos frazės vos iš trijų žodžių - glaustos, ne- 
gailestingos: „Na ir tegul.“ 

Romanas, kurio pavadinimui pasiskolinau šią frazę, buvo išleis- 
tas pačioje 1962-ųjų pradžioje, kaip tik tuo metu, kai kilo maištų, 
pranašaujančių Maroko Tarptautinės zonos gyvavimo pabaigą. Taigi, 
vos išvydusi dienos šviesą, ši knyga jau bylojo apie praeitin nugrimz- 
dusią epochą, mat po 1952-ųjų kovo trisdešimtosios Tanžeras jau 
niekad nebebuvo toks, koks buvęs. Miestas, klestintis romano pus- 
lapiuose, pasirodant knygai tiesiog nebeegzistavo, jame papasakoti 
įvykiai būtų jau net nebeįsivaizduojami. Šis pasakojimas - tarytum 
nuotrauka, kurioje įamžinta tam tikra vieta tam tikru konkrečiu 
laikotarpiu, nutvieksta būtent to meto šviesos. 

Rašyti šią knygą pradėjau gana neįprastai. 1949-ųjų gruodį 
Antverpene įlipau į lenkų krovininį laivą, išvykstantį į Kolombą. 
Gibraltaro sąsiaurin įplaukėme naktį; aš išėjau į denį ir užsižiūrėjau 
į švyturio, stūksančio Spartelio kyšulyje, bemaž toliausiai į šiaurės 
vakarus nutolusiame Afrikos taške, blyksnius. Laivas slinko rytų 
pusėn, o aš galėjau įžiūrėti šviesas konkrečių Senajame Kalne išsi- 
barsčiusių namukų languose. Paskui, kai jau artėjome prie Tanžero, 


virš vandens susitelkė skysta miglelė ir įžiūrėti galėjau tiktai miesto 
pašvaistę, atsispindinčią danguje. Kaip tik tą akimirką mane apniko 
pašėlęs, galingas noras atsidurti Tanžere. Lig tol nė mintis nebuvo 
atėjusi į galvą imti rašyti knygą apie tarptautinį miestą. Ir vis dėlto, 
kai nulipau žemyn ir išsitiesiau ant kieto gulto, nejučia ėmė regztis 
scena - veiksmas vyko kaip tik tose uolose, pro kurias ką tik pra- 
plaukėme. Tai ne knygos pradžia, tik tarsi koks geografinio sąlyčio 
taškas, nuo kurio atsispyręs galėjau judėti laiku pirmyn ir atgal. 

Iš užrašų man paprastai jokios naudos, nebėnt turėčiau baig- 
to teksto bloką, prie kurio jie galėtų šlietis; numaniau, kad prieš 
iškeldamas koją į nepažįstamus kraštus, privalau būtinai parašyti 
ganėtinai didelės apimties tekstą, kuris lyg virkštelė sujungtų mane 
su romanu, kitaip neteksiu jo viso. Kai laivas jau artinosi prie Cei- 
lono krantų, prisiminiau gerai žinomą Kafkos aforizmą: „Prieša- 
kyje esama tokio taško, nuo kurio jau nebeįmanoma pasukti atgal. 
Tai ir yra taškas, kurį reikia pasiekti.“ Abejoju, ar tai, ką jis turėjo 
omeny, kaip nors sietina su knygos rašymu, ir vis dėlto mano atveju 
posakis netgi labai pritiko. Sutelkęs pastangas bandžiau būtinai tą 
kritinį tašką pasiekti - tik šitaip galėjau užsitikrinti, kad vėliau, 
kai vėl mėginsiu prisėsti prie šio romano, man neteks mesti lauk 
viso sumanymo. 

Šri Lanka (pastaruoju metu neteisingai vadinama Ceilonu), kaip 
ir buvau numatęs, toliau rašyti romaną visiškai netiko - pernelyg 
daug ką ten reikėjo pamatyti ir patirti, o viliojantys kraštovaizdžiai 
nepaliko kažin kiek erdvės apmąstymams. Gyvenau kaip klajūnas, 
retai užsibūnantis vienoje vietoje ilgiau nei kelias dienas. Ir tik tada, 
kai persikėliau į Indiją, vėl galėjau prisėsti prie darbo. 

Indijoje ištisas dienas skirdavau šalies tyrinėjimams, o rašydavau 
naktimis, nors belangiame kambarėlyje darbo sąlygos toli gražu 
nebuvo idealios. Oro temperatūra visada bent keliais laipsniais 
viršydavo kūno temperatūrą, o žibalinė lempa alsavo karščiu man 
į veidą lyg krosnis. (Tinkamiausia darbui vieta, žinoma, būtų bu- 
vusi lova gretimame kambaryje, jei ne viena kliautis: vos užžibinus 
šviesą, ten būtų prilėkę miriadai sparnuotų gyvių. Tad guldavausi 
aklinoje tamsoje.) Vis dėlto - ir tai gerai žino rašytojai - nuolatinis 
diskomfortas neretai itin sužadina kūrybines galias. 

Baigiantis 1950-iesiems jau buvau grįžęs į Tanžerą; ta žiema įsimi- 
nė siautusiomis audromis, o aš gyvenau ką tik duris atvėrusiame 
naujame pensione. Jis buvo įsikūręs visai neseniai (ir nuostabiai 
prastai) pastatytame name: lietaus vanduo sruvo mano kambario 
sienomis, per visas grindis tekėjo į koridorių, o iš ten laiptais že- 
myn - į vestibiulį. Kadangi vaikščioti po kambarį reiškė tekšlenti po 
šaltą vandenį, aš beveik nė nekeldavau kojos iš lovos - ten ir baigiau 
„Šviežią mėsą ir rožes“. O paskui aštuonis mėnesius keliavau po 
Maroką, Alžyrą ir Ispaniją, priešokiais prisėsdamas prie trečiosios 
dalies - „Siaubūnų amžiaus“. 

1951-ųjų rudenį, vėl grįžęs į Tanžerą, įsikūriau Šauene rašyti 
paskutiniosios romano dalies. Čia, absoliučioje kalnų naktų tyloje, 
man ir pavyko kaip tik tai, ką vyliausi galėsiantis daryti, pasiekęs šį 
knygos etapą. Atjungiau bet kokius valdymo mechanizmus, leidau 
„Kitokiai tylai rutuliotis savaime, nė nemėgindamas sąmoningai 
brukti kokių nors nuorodų. Tekstas klostėsi tiek, kiek reikėjo jam 
pačiam, paskui sustojo - tai ir buvo visos knygos pabaiga. 

Pagrindinis knygos personažas - menkysta, „auka“, kaip api- 
būdina save pats, jo asmenybę apibrėžia vien situacijos, į kurias 
pakliūva, o užuojautos jis sukelia tik tiek, kiek yra apgaudinėjamas 
ir kamuojamas. Jis - vienintelis veikėjas visoje knygoje, kuris yra 
absoliučiai pramanytas, visi kiti turi prototipus, yra susiję su konk- 
rečiais, realiai Tanžere gyvenusiais žmonėmis. Kai kurie jų dabar 
išsikraustę kur nors kitur, kiti - jau mirę. Vienintelis personažas, 
kurio prototipas vis dar gyvena čia, Ričardas Holandas - taip yra 
todėl, kad čia vis dar tebesu aš, o jis - mano karikatūra. 

Vagystė, kuri įvyko iš tikrųjų, yra tokia sveiku protu nesuvokia- 
ma, kad man teko šį tą pakeisti, kitaip būtų buvę visiškai neįtikėtina. 
Praslinkus maždaug trejiems metams po Antrojo pasaulinio karo 
pabaigos, vieno garsaus anglų rašytojo sūnus su žmona atvyko į 
Tanžerą ir nutarė įsigyti čia žemės sklypą ir pasistatyti namą. Ka- 
dangi galiojo draudimas išvežti sterlingus iš Jungtinės Karalystės, 
rašytojas, kaip ir dauguma kitų, nuvyko į Gibraltarą susitikti su 
pirkliu indu ir šis jam perdavė Londono banko čekį. Indas turėjo 
informuoti rašytojo sūnų, kad šis Tanžere įteiktų pinigus ponui X 
pesetomis. Tačiau ponas X buvo iškilus džentelmenas, kuris tokiais 

dalykais pats nesirūpino - tam buvo nusisamdęs sekretorių anglą. 
Kai sekretorius nuėjo pas jaunąjį indą paimti pinigų, rado jam jau 
paruoštus grynuosius, bet ne pesetomis, o sterlingais, tačiau ster- 
lingais dėl finansinių apribojimų Tarptautinėje zonoje atsiskaityti 
nebuvo galima. Indas supažindino jį su čia pat, už kampo, įsikūrusiu 
pinigų keitėju ir šis sutiko nupirkti sterlingus. Keitėjas sudėjo pesetas 
į dėžutę ir nunešęs indui pasakė einąs pietauti ir nenorįs tampytis 
pinigų; pažadėjo grįždamas popiet užsukti ir pasiimti svarus. 

Popiet į indo krautuvėlę užsuko pono X sekretorius ir pasakė 
ką tik išsiskyręs su pinigų keitėju Zocco Chico aikštėje, dar pridū- 
rė, neva keitėjas paprašęs padaryti jam paslaugą - tuoj pat nunešti 
svarus į čia pat esančią keityklą. Pasiėmęs dėžutę su pinigais sek- 
retorius išėjo, o po penkių minučių grįžo ir pranešė: atlikta. Tada 
kuo ramiausiai pasiėmė pesetas, padėkojo indui, smuko laukan ir 
įsimaišė į Siaghines gatve plūstančią minią. Dar po valandos jis 
jau sėdėjo lėktuve, skrendančiame į Madridą: ir su pesetomis, ir 
su svarais. Paskutinė žinia, kurios apie jį sulaukiau maždaug po 
metų, buvo iš Buenos Airių: ten jis tapo aistringu žirgų lenktynių 
totalizatorių dalyviu. 


P. B. 

Pirmoji knyga 


Tarptautinė zona 


Kai nedidukas keltas galiausiai prisišvartavo prieplaukoje, jau buvo 
naktis. Vos Diaras spėjo užkelti koją ant trapo, netikėtas vėjo gū- 
sis bloškė jam į veidą spiečių šiltų lietaus lašų. Atvykusiųjų buvo 
negausu, o ir tie patys - skurdžiai apsirengę, nešini asmeninių 
daiktų prigrūstais pigiais kartoniniais lagaminais ir popieriniais 
maišais. Diaras stebėjo juos stoviniuodamas prie muitinės pastato, 
laukdamas, kol atsivers durys. Keletas abejotinos reputacijos arabų 
jau pastebėjo jį iš kitapus tvoros ir nedelsdami ėmė laidyti gerkles. 
„Metropolio“ viešbutis, misteri!“ „Ei, Džoni, nagi, čionai!“ „Rei- 
kia viešbučio?“ „Grand Hotel“, ei!“ Galėjai pamanyti, kad jis jiems 
atkišęs savo amerikietišką pasą. Diaras nekreipė dėmesio. Kokią 
minutę skalsiai šniokštė lietus. Kai pareigūnas galiausiai atlapojo 
duris, Diaras jau buvo nemaloniai permirkęs. 

Kambarėlį apšvietė trys ant pertvaros išdėliotos žibalinės lem- 
pos - po vieną kiekvienam pareigūnui. Diarą jie pasiliko pasku- 
tinį, apstojo visi trys ir kibo labai uoliai naršyti daiktus, nusiteikę 
anaiptol ne draugiškai ar geranoriškai. Diarui teko persikrauti savo 
gerą, kad užsidarytų lagaminų dangčiai; muitininkai paženklino 
juos blyškiai violetine kreida ir galiausiai nenoriai leido eiti. Paskui 
dar teko palūkėti eilėje prie langelio, virš kurio puikavosi užrašas 
„Policija“. Kol laukė, prisigretino aukštaūgis vyras, užsimaukšlinęs 
kepurę su snapeliu, ir atkreipė į save dėmesį šūktelėdamas: „Taksi!“ 
Žmogus atrodė padoriai apsirengęs, tad Diaras galvos linktelėjimu 
parodė sutinkantis. Vos žengęs artyn paimti jo lagaminų, vyriškis su 
kepuraite kaipmat įsivėlė į peštynes su kitais, siūlančiais taksi pas- 
laugas. Diaras tą vakarą buvo vienintelis laimikis. Jis pasibjaurėjęs 

nusigręžė, kad nematytų rėkalojančių žmogystų, sekančių paskui 
taksistą pro duris. Jį ir be šito jau šiek tiek pykino. 

Nepasijuto geriau ir įsėdęs į taksi, klausydamasis, kaip lietaus 
lašai kalena į langus, kaip cypčioja valytuvai, varganai šliuožiantys 
stiklu pirmyn atgal. Na štai, dabar jis jau iš tikrųjų čia, kelio atgal 
nebėra. Žinoma, niekad ir negalėjo būti nė kalbos apie kokį nors 
grįžimą. Kai jis laišku patvirtino sutinkąs imtis darbo ir susimokėjo 
už kelionę iš Niujorko, jau tada žinojo, kad šis sprendimas - neat- 
šaukiamas. Žmogus negali lyg niekur nieko imti ir persigalvoti, kai 
kišenėje likę mažiau nei penki šimtai dolerių. Tačiau dabar, kai jau 
lyg ir pasiekė kelionės tikslą, kai įtempęs akis skvarbė žvilgsniu naktį 
mėgindamas ką nors įžiūrėti tamsoje už aplytų automobilio langų, 
Diaras pirmąsyk pajuto, kaip jį vėl užgriūva neviltis ir vienatvė - tie 
dalykai, kuriuos vylėsi amžiams palikęs užnugaryje. Jis prisidegė 
cigaretę, atkišo pakelį vairuotojui. 

Diaras nutarė leisti taksistui išrinkti, kur jam apsistoti. Vyriškis 
buvo arabas ir angliškai beveik visai nemokėjo, tačiau žodžius „pigu“ 
bei „švaru“ suprato. Nuo molo jie pasuko į miesto gilumą, sustojo 
prie vartų - čia pora policininkų kyštelėjo galvas vidun pro priekinius 
automobilio langus - o paskui gerą galą riedėjo gatve, apšviesta vos 
keliais blausiais žibintais. Kai galiausiai pasiekė viešbutį, vairuotojas 
nepasisiūlė pagelbėti išsikrauti bagažą, nebuvo matyti ir jokio ne- 
šiko. Diaras dar kartą pažvelgė į įėjimą: pastato fasadas išties buvo 
lyg didelio modernaus viešbučio, bet kitapus durų jis pastebėjo tik 
vienišą degančią žvakę. Diaras išlipo ir ėmė krautis nešulius. Paskui 
klausiamai dirstelėjo į vairuotoją, kuris stebėjo, kaip jis griozdija 
lagaminus iš mašinos. Taksistas aiškiai nekantravo važiuoti sau. 

Galų gale surikiavęs visą savo gerą ant šaligatvio, Diaras sumo- 
kėjo vairuotojui ir pastūmė viešbučio duris. Išvydo prie nedide- 
lio registratūros staliuko įsitaisiusį jaunyvą vyriškį lygiais juodais 
plaukais ir vešliais ūsais. Be žvakės, jokio kito apšvietimo nebuvo. 
Diaras pasiteiravo, ar čia tikrai viešbutis „De la Playa“, ir pats dorai 
nesuprato, ar nusivylė, ar apsidžiaugė išgirdęs patvirtinimą. Gerokai 
užtruko, kol pats suvilko lagaminus į vestibiulį. Tada, sekdamas pas- 
kui nediduką berniukėlį, kuris pasišvietė kelią žvake, laiptais užlipo 
į savo kambarį: kadangi nebuvo elektros, liftas neveikė. 

Jie užkopė tris laiptų maršus. Viešbutis priminė milžinišką gau- 
džią betoninę menę; kiekvieno žingsnio aidas, gerokai sustiprintas, 
nusirisdavo į visas puses. Pastatas atrodė apšepęs, bet tai buvo so- 
drus, grynas skurdumas - šitokį įspūdį gali sukelti tik visai naujas 
pastatas, suręstas pačiomis menkiausiomis sąnaudomis. Sienomis 
jau vinguriavo įtrūkiai, gipsinės puošmenos aplink duris - aptrupė- 
jusios, tai šen, tai ten grindyse stigo vienos kitos plytelės. 

Berniukas pirmas įžengė į kambarį, prikišo degtuko liepsnelę 
prie naujos žvakės, įkištos į tuščio apelsininio „kuantro“ butelio 
kaklelį. Sienomis išsyk tįstelėjo šešėliai. Diaras pauostė suplėkusį 
orą. Kambaryje trenkė drėgnu tinku ir neplautomis kojomis. 

— Fui, na ir dvokia čia, - nusiskundė Diaras. Įtariai pažvelgė 
į lovą, kilstelėjo dėmėtą mėlyną lovatiesę, norėdamas pamatyti 
patalynę. 

Priešais duris buvo vienintelis didelis langas, kurį berniukas 
pasiskubino atlapoti. Iš tamsos vidun siūbtelėjo vėjo gūsis, drauge 
įnešdamas ir silpną bangų mūšos atbalsį. Berniukas kažką pasakė 
ispaniškai - Diaras spėjo, kad vaikas bando paaiškinti, koks puikus 
šis kambarys, nes iš jo atsiveria vaizdas į paplūdimį. Tačiau Diarui 
vaizdas pro langą nerūpėjo: juk atvažiavo čionai ne atostogauti. 
Dabar jis tetroško vieno - kuo greičiau į vonią. Berniukas uždarė 
langą ir nuskubėjo žemyn atnešti daiktų. Viename kampe, murkšlina 
pertvara atskirtame nuo likusios kambario erdvės, buvo įrengtas 
dušas: pilkos betoninės sienos, tokios pat grindys. Diaras pabandė 
atsukti čiaupą, paženklintą užrašu „Caliente“, ir nemenkai nustebo 
įsitikinęs, kad vanduo teka karštas. 

Berniukas atnešė lagaminus, sukrovė juos visai ne taip, kaip derė- 
jo, pasiėmė arbatpinigius ir net nesugebėjo uždaryti durų - kiek pa- 
vargęs galiausiai pasišalino, palikdamas jas atviras. Diaras pasitraukė 
nuo lango, kur visą tą laiką stovėjo pirštais glamžydamas užuolaidą ir 
žvelgdamas laukan, į juodumą. Jis užtrenkė duris ir išgirdo, kaip ant 
koridoriaus grindų nužvangėjo raktas. Tada griuvo į lovą ir valandėlę 
tysojo įbedęs žvilgsnį į lubas. Reikėtų tuojau pat skambinti Vilkoksui, 
pranešti, kad jau atvykęs. Diaras pasuko galvą pasižiūrėti, ar ant žemo 
naktinio staliuko prie lovos yra telefonas, bet staliuką lovos kojūgalyje 
buvo užklojęs pernelyg tamsus šešėlis, kad ką nors įžiūrėtum. 

Diaras jautė atsidūręs pavojingamne lūžio taške. Šią akimirką 
beveik galėjai tarti, kad jis išvis neegzistuoja. Jis bloškė į šalį viską, 
ką galėjo pavadinti saugia ir užtikrinta padėtimi, išmainė tai į kaž- 
ką, kas, kaip tikino visi, o įtarė ir jis pats, buvo tik paika užmačia. 
Praeitis nugarmėjo negrįžtamai, o tai, kas turėtų būti nauja, dar 
neprasidėjo. Tam, kad prasidėtų, jam tereikėjo paskambinti Vil- 
koksui, bet Diaras vis dar tysojo nejudėdamas. Draugai vienu balsu 
tvirtino, esą jam pasimaišęs protas, artimieji prieštaravo, bandė 
atkalbėti ir piktindamiesi, ir sielodamiesi, bet dėl galaižin kokios 
priežasties, apie kurią nė pats nenutuokė, Diaras visų jų argumentus 
leido negirdomis. „Aš jau sotus iki kaklo! - rėždavo jis gal net šiek 
tiek isteriškai. - Ištisus dešimt metų prastypsojau prie to prakeikto 
banko langelio. Prieš karą, per karą, po karo. Viskas! Nebegaliu!' Kai 
galiausiai kažkas užsiminė, kad tikriausiai būtų pravartu apsilankyti 
pas gydytoją, jis tik nusijuokė su panieka ir atsakė: 

— Nepuola manęs jokios ligos, kurių negalėtų išgydyti papras- 
čiausia permaina. Parodykite man tokį, kuris ištvertų ilgus metus 
įkalintas tame narve! Man tiesiog jau lenda per gerklę, štai ir visa 
bėda! 

— Gerai jau, gerai, - bandė numaldyti jį tėvas. - Tik kaip pats 
manai: kokią išeitį galėtum sau pasiūlyti? 

Į tai jis neturėjo ką atsakyti. Didžiosios depresijos laikais, būda- 
mas dvidešimties, Diaras negalėjo atsidžiaugti gavęs darbą banko 
tranzito skyriuje. Visų bičiulių nuomone, jam neįtikėtinai pasisekė; 
iš tiesų tik jo tėvo draugystė su vienu iš viceprezidentų lėmė, kad 
Diarui tokiais laikais pavyko įsitrinti į tarnybą. Prieš pat karą jį pa- 
skyrė dirbti kasininku. Anais laikais, kai permainos tiesiog tvyrojo 
ore, niekas neatrodė pastovu; Diaras žinojo, kad jam nustatyti šir- 
dies ūžesiai, bet miglotai įsivaizdavo, kad šios negalios bus vienaip 
ar kitaip įmanoma nepaisyti, kad jam dar teks imtis kokio nors 
naudingo karo meto darbo. Kad ir kas pasitaikytų, tai, šiaip ar taip, 
būtų permaina, vadinasi, pageidautina. Tačiau jo paslaugų buvo ka- 
tegoriškai atsisakyta, jis taip ir liko įkalintas garde. O paskui nejučia 
užklupo slegiantis nejudrumo pojūtis. Jo paties gyvenimas virto 
gniuždančia našta, tokia sunkia, kad jis žinojo niekad nepajėgsiantis 
pajudinti jos iš vietos. Diaras ilgainiui apsiprato su apnikusiu aštriu 

beviltiškumo jausmu ir vis stiprėjančia depresija, nors ir negalėjo 
atsikratyti kartėlio bei nuoskaudos. Anksčiau jis nebuvo toks niūrus, 
tad artimieji greitai pastebėjo, kad vyksta kažkas negera. 

— Verčiau rūpintumeisi tuo, kas pasipina po ranka, - patarė tė- 
vas. - Atsipalaiduok. Greitai įsitikinsi, kad yra begalė dalykų, kuriais 
gali užpildyti kiekvieną dieną. Ką peši, nuolat kvaršindamas galvą 
dėl ateities? Ateitis puikiausiai pasirūpins savimi pati. 

Paskui tėvas neišvengiamai išsakė jau atmintinai žinomus įspė- 
jimus dėl jo širdies būklės. Diaras tik kreivai šyptelėjo. Jis mielu 
noru būtų sutikęs leisti, kad kiekviena nauja diena savimi pasirū- 
pintų pati - ateitis jam nėmaž nerūpėjo. Kliuvinys buvo ne ateitis, 
o dabartis, artimiausia minutė buvo pikčiausias priešas. Kiekviena 
tokia tuščia triuškinanti minutė stumtelėdavo jį vis toliau nuo gy- 
venimo. 

- Tu pernelyg retai išeini prasiblaškyti, - nesutiko tėvas. - Pats 
sau užkerti visus kelius. Suteik sau galimybę! Būdamas tavo amžiaus, 
laukdavau nesulaukdavau darbo dienos pabaigos, kad galėčiau dum- 
ti pažaisti teniso ar prie upės pažvejoti. Arba skubindavausi namo 
laidyti kelnių ir traukdavau į šokius. Tu nesveikuoji. Ne, ne apie 
fizinę būklę kalbu. Ta nedidelė širdies bėda ne tokia jau baisi. Jeigu 
gyventum taip, kaip derėtų, širdis tau nepridarytų jokių rūpesčių. 
Kalbu apie požiūrį. Štai kas iš tiesų nesveika. Visos tavo kartos gy- 
venimo būdas nesveikas. Jeigu ne viena, tai kita. Arba prisigeriate ir 
griuvinėjate ant šaligatvio, arba slampinėjate, kažin ką sapaliodami 
apie gyvenimą, kurio neverta gyventi. Ir kokia blusa visiems jums 
įkando? 

Tokiais ir panašiais atvejais Diaras nusišypsodavo ir paaiškin- 
davo, esą laikai dabar pasikeitę. Laikai visuomet keičiasi, atremdavo 
tėvas, bet ne žmogiškoji prigimtis. 

Diaras niekad nebuvo užkietėjęs knygius, filmų - ir tų nemėgo. 
Tokios pramogos kažkodėl tik dar labiau paaštrindavo sustingusios 
egzistencijos pastovumą, ir ne vien tada, kai baigdavosi, - per visą 
trukmę. Po karo Diaras dar bandė kaip nors taikstytis su savo gyve- 
nimu. Retsykiais kur nors patraukdavo su dviem ar trimis draugais, 
kiekvienas pasirūpindavo pasikviesti ir merginą. Jie susirinkdavo 

išgerti kokteilio vienos iš merginų namuose, paskui pasižiūrėdavo 

kokį nors filmą Brodvėjuje, tada eidavo pavalgyti į artimiausią kinų 
restoraną, kur būdavo šokiai. Galiausiai sekdavo ilgas atsisveiki- 
nimo su merginomis procesas: jas visas, vieną po kitos, bičiuliai 
parlydėdavo namo ir galiausiai nusėsdavo kokiame nors bare, kur 
prisiliuobdavo iš peties. Kartais, bet nedažnai, bare arba gatvėje nu- 
sičiupdavo kokią pigią mergužėlę, nusivesdavo į Bilo Heilio centro 
kambarėlį ir patvarkydavo visi paeiliui. Būtent šitokia laisvalaikio 
programa buvo giliai įsišaknijusi ir neatrodė, kad kokia nors kita ga- 
lėtų ją pakeisti. „Bet koks kitoks gyvenimas būtų geriau už šitokį“, - 
be paliovos sukosi mintis Diaro galvoje, bet jam taip ir nepavyko 
sumąstyti nieko kita, ką galėtų bent jau apsvarstyti. „Jei susitaikytum 
su mintimi, kad gyvenimas nėra nuolatinė šventė, pasijustum kur 
kas laimingesnis, - kartą pasakė jam motina. Nors ir gyveno su 
tėvais, Diaras niekad neatviraudavo apie savo būsenas; užtat jie 
patys, nujausdami, koks nelaimingas jis jaučiasi, vis mėgindavo kal- 
binti su šiokiu tokiu priekaištu balse, bandydavo jam padėti. Diaras 
bendravo su jais mandagiai, nors širdies gilumoje buvo pritvinkęs 
paniekos. Jam buvo pernelyg aišku, kad tėvai niekad nesupras tos jį 
kamuojančios tuštumos, niekad nesugebės suvokti, kaip aštriai jis 
ją išgyvena. Tai buvo tarytum progresuojantis paralyžius, vis labiau 
kaustantis savo gniaužtuose, o drauge su juo vis stiprėjo baimė, kad 
kai pasieks tam tikrą ribą, nutiks kas nors siaubinga. 

Diaras girdėjo tolimą bangų, dūžtančių į krantą, mūšą: sušniokš- 
davo viena, paskui, po ilgokos pauzės - kita. Kažkas įėjo į kambarį 
tiesiog virš galvos: skambiai užtrenkė duris ir ėmė trepinėti iš vieno 
galo į kitą. Lyg ir moters žingsniai, bet gana kūningos. Ji atsuko 
čiaupą, sušniokštė vanduo; Diaro kambaryje tučtuojau užburbuliavo 
kriauklės nutekamoji anga - matyt, dėl kompanijos. Diaras prisidegė 
cigaretę, rūkė, protarpiais nukratydamas pelenus ant grindų šalia 
lovos. Po kelių minučių moteris - dabar jis jau neabejojo, kad tai 
tikrai moteris - išėjo iš kambario, trinktelėjo durys. Diaras girdėjo 
jos žingsnius koridoriuje - ji įėjo į kitą patalpą, užsidarė duris. 
Paskui sukliokė tualete nuleidžiamas vanduo. Netrukus žingsniai 
grįžo atgal į kambarį virš jo. 

„Reikia paskambinti Vilkoksui, - priminė sau Diaras. Tačiau 
baigė rūkyti lėtai, užsitraukdamas po truputį, taupiai. Pats nesu- 

prato, kodėl jam taip tingu skambinti. Juk jis jau žengė milžinišką 
žingsnį ir vis dar manė pasielgęs teisingai. Laive visą kelią, iki pat 
Gibraltaro, įtikinėjo save, kad tai pagaliau buvęs sveikas sprendi- 
mas, o jis pats, išlipęs į krantą, jau būsiantis visai kitas žmogus, 
kupinas gyvybės, išsivadavęs nuo šitaip ilgai slėgusios nevilties. Bet 
dabar Diaras suvokė, kad jaučiasi lygiai taip pat, kaip ir anksčiau. 
Pamėgino įsivaizduoti, kas būtų, jei, tarkime, visą gyvenimą nuo 
šiol galėtų nugyventi kaip tinkamas, negniaužiamas būtinybės už- 
sidirbti duonai. Tuomet išnyktų ir būtinybė skambinti Vilkoksui, 
jis nebūtų priverstas iškeisti vieno gardo į kitą. Sutraukęs vienus 
pančius, sutraukytų kitus ir tada būtų visiškai laisvas. Jis pakėlė 
galvą ir lėtai apžvelgė prietemoje skendintį kambarį. Į lango stiklą 
purškė lietus. Neilgai trukus jam nori nenori teks išeiti į gatvę. Vieš- 
butyje restorano nebuvo, o iki miesto, be jokios abejonės, atstumas 
nemenkas. Diaras apčiupinėjo naktinį staliuką, bet telefono nerado. 
Galiausiai atsikėlė, paėmė žvakę į ranką, apėjo kambarį. Išlindo į 
koridorių, pakėlė nuo grindų raktą, užrakino duris ir nulipo laiptais 
žemyn galvodamas: „Jei prie lovos būtų buvęs telefonas, jau būčiau 
jį sugavęs.“ 

Registratūros darbuotojas buvo kažkur išnykęs. 

— Man reikia paskambinti, - tarė Diaras berniukui, kuris kvailai 
išsišiepęs stypsojo prie vazono su palme. - Tai labai svarbu. Tele- 
fonas! Telefonas! - užriko mostaguodamas rankomis, mat visai 
neatrodė, kad berniukas būtų supratęs, ko jam prisireikė. 

Vaikiščias nuėjo prie pertvaros, iš už jos ištraukė senovinį te- 
lefono aparatą, padėjo ant stalviršio. Diaras išsitraukė iš kišenės 
laišką, surado Vilkokso viešbučio telefono numerį. Berniukas ištiesė 
ranką prie laiško, bet Diaras perrašė numerį ant voko ir padavė šį 
berniukui. Vidun įėjo drūtas vyriškis juodu lietpalčiu, paprašė savo- 
jo rakto. Ir liko stovėti dirsčiodamas į laikraštį, paskleistą ant stalo. 
Kol berniukas rinko numerį, Diaras galvojo: „Jeigu jis bus išėjęs 
pietų, teks visa tai kartoti dar sykį.“ Berniukas kažką sumarmaliavo 
į mikrofoną ir atkišo ragelį Diarui. 

- Alio! 

— „Atlantidos“ viešbutis. 

— Prašyčiau pakviesti poną Vilkoksą. 

Pavardę jis pasistengė ištarti kaip įmanydamas aiškiau. Stojo 
tyla. Dievulėliau, pamanė Diaras irzdamas ant savęs, kad tenka 
rūpintis, ar pavyks rasti Vilkoksą namie. Pasigirdo spragtelėjimas. 

— Klausau! 

Taip, Vilkoksas. Kokią sekundę Diaras nesumojo, ką sakyti. 

- Alio... - pagaliau pralemeno. 

- Alio! Taip, aš klausau! 

— Džekai? 

- Taip, aš. Kas skambina? 

- Čia Nelsonas. Nelsonas Diaras. 

— Diaras! O, kad mane plynios! Vis dėlto atvykai? Kur esi? 
Važiuok čionai, pas mane. Rasi kelią? Verčiau imk taksi, kitaip 
pasiklysi. Kur apsistojai? 

Diaras pasakė viešbučio pavadinimą. 

- Jėzau! Juk tai... - Diarui pasidingojo, kad Vilkoksui jau beveik 
išsprūdo „juk tai tikra paplavų duobė . Vis dėlto pasakė jis ką kita: 

— Juk tai beveik pasaulio kraštas! Klausyk, pasiskubink, pri- 
sistatyk kaip įmanoma greičiau. Labiau mėgsti sodos vandenį ar 
paprastą? 

Diaras nusijuokė. Nė manyt nebūtų pamanęs, kad taip pradžiugs 
išgirdęs Vilkokso balsą. 

— Sodos vandenį, - atsakė. 

- Ne, palauk sekundę. Klausyk. Šis tas šovė į galvą. Paskambinsiu 
tau po penkių minučių. Niekur neišeik. Lauk mano skambučio. Ne- 
sijudink iš vietos, sėdėk prie telefono. Noriu dar kai kam skambtelėti. 
Žinai, puiku, kad vis dėlto atvažiavai. Tuoj pat tau perskambinsiu. 
Tvarkelė? 

— Gerai. 

Diaras padėjo ragelį ir parimo prie lango. Lietus talžė stiklą, 
vanduo pro plyšius smelkėsi vidun ir tekėjo siena. Kažkas ant 
grindų buvo numetęs kilimėlį lietaus vandeniui sugerti, bet per- 
mirkęs skarmalas jau plūduriavo baloje. Gatvėje, už poros ar trijų 
šimtų pėdų nuo viešbučio, švietė gatvės žibintas. Po juo pirmyn 
atgal plakėsi žvilgantys palmės šakos ašmenys. Diaras nerimdamas 
ėmė žingsniais matuoti ankštą vestibiulį; berniukas stypsojo prie 
pertvaros sunėręs rankas už nugaros ir įdėmiai jį stebėjo. Diaras 

kiek suirzo dėl to, kad Vilkoksas privertė laukti. Vis dėlto, reikia 
manyti, anas net neabejojo, kad Diaras skambino tiesiai iš savo 
numerio. Diaras susimąstė, ar kelionių agentūra tikrai neša Vilkok- 
sui gražaus pinigėlio. Laiškuose šis tvirtino uždirbantis neblogai, 
bet Diaras dar neužmiršo, kad senas jo bičiulis - ganėtinai suktas 
tipas. Galėjo būti ir taip, kad jo entuziazmas reiškė ne ką kita, o tik 
tiek, kad jam reikėjo talkininko, pageidautina - pažįstamo (šiaip ar 
taip, atlyginimas buvo gana menkas, maža to, Diaras už kelionę iš 
Niujorko sumokėjo iš savo kišenės), arba kad jis mėgaujasi proga 
paviešinti savo svarbą bei didžiadvasiškumą; Vilkoksą išties galėjo 
gundyti perspektyva pademonstruoti tokį, jo paties nuomone, kilnų 
mostą. Diaras nutarė, kad pastaroji prielaida - labiausiai tikėtina. 
Juodu niekada nebuvo ypač artimi draugai. Tiesa, pažinojo kits kitą 
nuo mažų dienų, nes Vilkokso tėvas buvo Diarų šeimos gydytojas, 
bet tiek vienas, tiek kitas nebent mandagiai pasidomėdavo, kaip 
sekasi antrajam. Jų beveik niekas nesiejo, net amžiaus skirtumas 
buvo gana didelis - Vilkoksas beveik dešimčia metų vyresnis. Per 
karą Vilkoksas atsidūrė Alžyre, o Diarui vėliau net į galvą neatėjo 
pasidomėti, kaip susiklostė šio likimas. Vieną dieną tėvas, grįžęs 
namo, pranešė: 

- Atrodo, Džekas Vilkoksas taip ir įstrigo Šiaurės Afrikoje. 
Užsuko savo verslą, panašu, kad dabar klesti. 

Diaras pasiteiravo, kokiu verslu užsiėmė senas pažįstamas, ir be 
didesnio susidomėjimo išklausė, kad šis atidaręs turizmo biurą. 

Kartą, ryškiaspalvio rudens pavakare, žingsniuodamas per 
tirštėjančias sutemas Penktąja aveniu, Diaras sustojo prie dide- 
lės kelionių agentūros vitrinos. Vėjas, atšniokščiantis iš Centrinio 
parko, jau buvo persisunkęs gaivia spalio vakaro žvarba, tarytum 
artėjančios žiemos pažadu, žiemos - metų laiko, sukaustančio pa- 
ralyžiumi. Diarui tai buvo tik dar gūdesnio liūdesio ir stingulio 
nuojauta. Vienoje vitrinos pusėje stovėjo laivo modelis - baltas ir 
juodas, su spindinčiomis žalvario detalėmis. Kitoje lango pusėje 
įrengta atogrąžų paplūdimio miniatiūra: žalsvai melsvos želatinos 
jūra ir mažučiukės palmės, svyrančios virš tikro pakrantės smėlio. 
UŽSISAKYKITE ŽIEMOS KELIONES DABAR, - ragino plakatas. Tąsyk 
Diarui dingtelėjo, kokia kankynė būtų dirbti tokiame biure: sudaryti 

kelionių maršrutus, rezervuoti viešbučius, parūpinti bilietus į visas 
tas vietas, kurių pačiam niekad nelemta pamatyti. Jis susimąstė, ar 
visi tie darbuotojai viduje - vartantys aplankus, peržiūrinėjantys 
transporto tvarkaraščius, viešbučių sąrašus bei žemėlapius - taip 
pat jaučiasi įsipainioję į žabangas, kaip, jais dėtas, neišvengiamai 
jaustųsi jis - būtų netgi blogiau negu banke. Paskui pagalvojo apie 
Vilkoksą. Ir tą pačią akimirką pajudėjo iš vietos, nužingsniavo netgi 
labai sparčiai. Vos grįžęs namo, parašė laišką ir tučtuojau nunešė 
išsiųsti. Sumanymas buvo išties beprotiškas. Diaras net neabejojo: 
nieko iš to nebus. Blogiausia, kas gali atsitikti, tai Vilkoksas gali 
pamanyti, kad jis, Diaras, - kvailys per visą pilvą. Bet tai Diarui 
buvo nė motais. 

Užtat atsakymas pribloškė jį kaip dar niekas kitas gyvenime. 
Vilkoksas sučiulbo apie stebuklingus sutapimus. „Ko gero, telepatija 
vis dėlto egzistuoja“, - rašė jis. Tik tada Diaras prasitarė apie savo 
sumanymą artimiesiems - ir jau tuomet pasipylė priekaištai. 

Tuklusis vyras nenoriai atsiplėšė nuo stalo ir nuėjo laiptų pu- 
sėn. Tuoj pat suskambo ir telefonas. Berniukas ištiesė ranką pakelti 
ragelio, bet Diaras jį aplenkė. Berniukas piktai dėbtelėjo. Skambino 
Vilkoksas - pranešė po dvidešimties minučių privažiuosiąs prie 
viešbučio „De la Playa“. 

- Noriu supažindinti tave su viena drauge, - pranešė. - Markize 
de Valverde. Nuostabi moteris. Tu irgi kviečiamas vakarienės, - 
Diaras prasižiojo prieštarauti, bet Vilkoksas nutraukė jį per pusę 
žodžio. - Puoštis nereikia. Dievulėliau, niekam čia tokie dalykai 
nerūpi! Atvažiuoju tavęs pasiimti. 

— Palauk, Džekai, paklausyk... 

— Iki greito. 

Diaras užlipo į savo kambarį gerokai sudirgęs: jam net nebuvo 
leista pačiam spręsti, ar kvietimą priimti, ar atmesti. Pagalvojo, 
ar pavyktų kiek kilstelėti savo vertę ir pelnyti šiek tiek Vilkokso 
pagarbos, jei pademonstruotų turįs laisvą valią ir atsiprašytų nega- 
lintis važiuoti drauge. Vis dėlto pačiam buvo aišku, kad nė neketina 
šitaip pasielgti: vos uždaręs paskui save kambario duris, nusiplėšė 
drabužius, švilpiniuodamas skubiai nusiprausė po dušu, išrausė 
lagaminus, kaip įmanydamas švariau nusiskuto, kiek tai išvis buvo 

įmanoma prie vienintelės žvakės, apsivilko geriausią kostiumą. 
Susiruošęs užpūtė žvakę ir nuskubėjo laiptais žemyn laukti prie 
laukujų durų. 


Deizė de Valverde sėdėjo prie tualetinio staliuko, jos veidas buvo 
skaisčiai apšviestas, mat šeši mažyčiai sukiojami prožektoriai tvieskė 
tiesiai į jį - spinduliai krito šešiais skirtingais kampais. Jeigu pavyk- 
davo pasidaryti makiažą taip, kad būtų patenkinta netgi negailestin- 
goje šešių stiprių lempų šviesoje, galėdavo jaustis visiškai rami, kad 
prie bet kokio blausesnio apšvietimo atrodysianti puikiai. Tačiau 
norint įveikti tokią užduotį reikėjo ir nemaža laiko, ir sugebėjimų. 
„Hesperidžių vila niekad nelikdavo be elektros, netgi dabar, kai 
visas miestas turėjo tenkintis dviem valandomis kas antrą vakarą. 
Luisas tuo pasirūpino dar anais laikais, kai statėsi šitą namą: jis 
numatė, kad elektros tiekimas gali sutrikti. Tai buvo vienas žaviųjų 
Tarptautinės zonos pranašumų: gauti čia galėjai visko, svarbu tik 
susimokėti. Beje, daryti irgi galėjai viską - toks reiškinys kaip nepa- 
perkamumas tiesiog neegzistavo. Svarbu tik susitarti dėl kainos. 

Lauke stūgavo vėjas, kiparisų šakose jis grumėjo lyg krioklys. 
Apačioje, gana toli, šniokštė uolas plakančios bangos. Juoduose 
langų keturkampiuose, susiliejusios su kambario lempų atspindžiais, 
mirgėjo ir kitos švieselės, mažyčiai tolimi taškeliai: Ispanija kitapus 
sąsiaurio - Tarifa ir Kamarinjalio kyšulys. 

Deizei visuomet patikdavo sulaukti svečių amerikiečių, mat 
bendraudama su jais ji visiškai nesivaržydavo. Galėjo gerti kiek 
tinkama, o jie neatsilikdavo, o koks svečias anglas vieną viskio taurę 
laižydavo ištisą valandą, ką jau kalbėti apie prancūzus, kurie užsi- 
prašydavo martinio - vermuto su vos šlakeliu džino, arba ispanus 
ir jų taurę chereso. 

- Amerikiečiai — ateities tauta, - širdingai skelbdavo ji savo 
gaudžiu balsu. - Į jų sveikatą! Telaimina Dievas šaldiklius „Frigi- 
daire“, tamponus „Tampax“ ir kokakolą. Taip taip, netgi kokakolą, 

mielasis. (Pasak visuotinai paplitusios nuomonės, kokakola ir ypač 
jos reklama iš esmės pakeitė Maroko veidą.) 

Markizas toli gražu netryško tokiu entuziazmu ir neliepsno- 
jo ypatinga meile amerikiečiams, bet tai nėmaž nekliudė žmonai 
kviestis jų į svečius, kai tik šaudavo į galvą. Namuose ji visuomet 
elgėsi kaip tinkama. 

Ji laikė vyresnįjį liokajų šveicarą ir liokajų italą, bet kai pasi- 
kviesdavo pietų amerikiečių, aptarnauti svečius leisdavo senajam 
Ali, mat šis turėjo prašmatnų maurišką kostiumą; nors patarnautojas 
jis buvo nelabai tikęs, ji manė, kad įspūdinga jo išvaizda padarys 
svečiams kur kas didesnį įspūdį nei kokybiškesnės dviejų europiečių 
paslaugos. Visa bėda, kad abiem liokajams šitokia tvarka smarkiai 
nepatiko, jie priešinosi taip atkakliai, kad jeigu markizė paskutinę 
akimirką nenueidavo į virtuvę pati ir primygtinai nepakartodavo 
įsakymo, tuodu amžinai rasdavo vieną ar kitą pretekstą neleisti 
vargšui senoliui Ali net rodytis prie stalo; tad kai Deizė pakeldavo 
akis nuo lėkštės, užuot priešais save išvydusi prabangaus brokato 
klostes ir auksinę juostą iš sultono Mulajaus Abd al Hafido rūmų, 
įbesdavo akis į nuobodžiai juodą Hugo ar Marijo uniformą. Ir nie- 
kad nesupaisysi, kas galėjo atsitikti, mat tuodviejų veidai būdavo 
visiškai bereikšmiai. Negalima buvo atmesti tikimybės, kad lygiai 
tas pat nutiks ir šiandien, nebent ji dabar pat nuskubėtų žemyn ir 
aiškiai pakartotų nurodymus: patarnauti prie stalo privaląs Ali. 
Deizė pakilo, užsimovė ant kairio riešo sunkią apyrankę ir išniro į 
koridoriuką, jungiantį jos kambarį su visa likusia namo erdve. Vir- 
šutinio aukšto koridoriaus gale kažkas paliko pravirą langą ir vėjas 
užpūtė kelias žvakes, degusias priešais didelį gobeleną. Ji negalėjo 
pakęsti elektros lempučių tuose kambariuose, kur kabojo gobele- 
nai, - laikė tai nedovanotinu anachronizmu. Paskambino varpeliu, 
luktelėjo, kol atskubės pridususi kambarinė, tada pirštu bakstelėjo 
į langą ir žvakes. 

— Mire“*, - ištarė priekaištingai ir pasuko laiptais žemyn. 

Kaip tik tuo metu iš lauko atsklido variklio ūžimas. Deizė prote- 
kine įveikė likusią kelio dalį ilgu koridoriumi ir pradingo virtuvėje, o 


* Žiūrėk (isp.) — čia ir toliau vertėjos pastabos. 

kai vėl išniro, Hugas jau kabino svečių apsiaustus. Markizė karališka 
eisena pasuko prie dviejų atvykusių vyrų. 

— Džekai, brangusis. Kaip miela, kad ryžaisi atvažiuoti. Ir dar 
tokiu bjauriu oru. 

— Kaip miela, kad mus pasikvietei. Deize, tai ponas Diaras. 
Markizė de Valverde. 

Diaras dirstelėjo į ją ir išvydo puikiai išsilaikiusią keturiasdešim - 
tmetę moterį su vešlia juodų garbanų kupeta ir krištolo skaidrumo 
mėlynomis akimis, vilkinčią juodą suknelę su gilia iškirpte - įsi- 
sprausti į ją, ko gero, buvo gana skausminga. 

— Labai malonu susipažinti, pone Diarai. Tikiuosi, svetainėje 
kūrenasi židinys. Kaip yra iš tikrųjų, vienas Dievas težino. Eime, 
patikrinsime. Jūs peršlapę? - ji pačiupinėjo Diaro rankovę. 

— Ne? Tai gerai. Eime čionai. Džekai, pabūsi mums barmenu. 
Noriu paties stipriausio gėrimo, kokį tau pavyks suveikti. 

Jie susėdo prie židinio, kuriame kaitriai liepsnojo pliauskos. 
Deizė pageidavo, kad Vilkoksas sumaišytų „Sidecar“ kokteilių. Tik 
įžengęs per slenkstį, Diaras staiga sumojo esantis baisiai alkanas. 
Dirstelėjo į laikrodį. Buvo be dvidešimt dešimt. Stebėdamas Deizę 
jau buvo spėjęs susidaryti nuomonę, kad šitokios tuščios moters 
dar kaip gyvas nebuvo sutikęs. Tačiau jos namai darė jam įspūdį. Į 
kambarį įėjo Hugas. „Vakarienė“, - pagalvojo Diaras. Bet suklydo. 
Kažkas kvietė madam markizę prie telefono. 

— Įpilk man dar vieną, branguti, pasiimsiu, kad turėčiau kuo 
pasiguosti, - paprašė ji Vilkokso. 

Vos ji išėjo iš kambario, Vilkoksas atsigręžė į Diarą. 

— Neprilygstama mergaitė, - ištarė linguodamas galvą. 

— Taip, - nelabai tvirtai sutiko Diaras ir tuojau pridūrė: - Bet 
argi tau ji - ne kiek per daug padėvėta? 

Vilkoksas pasipūtė ir nuleido balsą: 

— Ką čia šneki, vaikine? Ji ištekėjusi, jos vyras gyvena šituose 
pačiuose namuose. Norėjau pasakyti, kad ji šaunuolė, su ja tiesiog 
smagu leisti laiką. O tu, po galais, ką sugebėjai pamanyti? 

Kaip tik tą akimirką pasirodė Marijas pakurstyti židinio, tad visa 
kita, ką Vilkoksas galbūt norėjo pridurti, taip ir liko nepasakyta. 

- Tik paklausyk, kaip stūgauja vėjas, - tarė jis atsilošdamas 
krėsle su taure rankoje. 

Diaras suvokė, kad bičiulis suirzo, ir suirzo dėl jo kaltės, tik 
nesuprato kodėl. „Sendamas tapo baisiai jau opus“, - tarė sau, dai- 
rydamasis po erdvų kambarį. Marijas išėjo. Vilkoksas vėl palinko į 
priekį ir prašneko pusbalsiu: 

— Deizė ir Luisas, galima sakyti, - mano artimiausi draugai čia. 

Koridoriuje pasigirdo balsai. Deizė įėjo su išsičiustijusiu tam- 
saus gymio vyriškiu, kuris atrodė taip, tarsi jį kamuotų skrandžio 
opa. 

- Luisai! - sušuko Vilkoksas pašokdamas. 

Diaras buvo pristatytas šeimininkui, tada visas ketvertas susėdo, 
Deizė - greta Diaro. 

„Tai nieku gyvu negali trukti ilgai, - galvojo jis. - Jau beveik 
dešimta valanda.“ Jam rimtai žarna žarną rijo. 

Visi pasivaišino dar taure kokteilio. Vilkoksas ir markizė leidosi 
aptarinėti kažkokio vietos bankininko veiklos: bankininkas įsivėlė į 
kažin kokius sandorius, o kai iškilo rimtų sunkumų, pasipustė pa- 
dus - išdūmė į Lisaboną ir, regis, neketino grįžti. Diaras valandėlę 
klausėsi pokalbio. 

- Atleiskite, nenugirdau, - atsiprašė jis Deizės - ši kažką sakė 
jam. 

— Klausiau, kaip jums patinka mūsų nedidukė Tarptautinė 
zona. 

- Tiesą sakant, dar nieko nespėjau pamatyti. Vis dėlto, - jis ver- 
tinamu žvilgsniu permetė kambarį, - čia ji atrodo tikrai puikiai. - Jis 
nusišypsojo kiek susidrovėjęs. 

Kai Deizė vėl prašneko, jos balse buvo justi šiokių tokių moti- 
niškų gaidelių. 

- Ak taip, žinoma. Juk tik šiandien išlipote iš laivo, tiesa? Die- 
vulėliau, kas jūsų dar laukia! Kiek dar visko turėsite pamatyti! Ko! 
kas net numanyti negalite. Bet jums čia tikrai patiks, galiu tvirtai 
pažadėti. Žinoma, čia - tikras beprotnamis. Absoliutus, beviltiškas 
beprotnamis. O man lieka tik melsti Dievą, kad toks ir liktų. 

- Vadinasi, jums čia tikrai patinka? - jis jau pradėjo justi gėrimų 
poveikį. 

— Nepaprastai, - patvirtino ji, palinkdama arčiau. - Aš garbinu, 
tiesiog dievinu šitą miestą! 

Jis atsargiai pastatė taurę ant staliuko greta plaktuvo. 

Tarpduryje išdygęs Hugas pranešė, kad vakarienė patiekta. 

— Džekai, dar po šlakelį, - ji ištiesė taurę ir Vilkoksas supylė vis- 
ką, kas buvo likę. - Ak tu, begėdi! Viską ir supylei? Visai nenorėjau, 
kad likutis atitektų man vienai! 

Ji atsistojo ir nešina taure pirma vyrų patraukė į valgomąjį, kur 
Marijas jau buvo beatkemšantis šampano butelį. 

„Kaip kažin ką, pasigersiu“, - dingtelėjo Diarui. Jį apėmė siau- 
bas: jeigu susikirs, užmiršęs kokią elgesio prie stalo etiketo detalę, 
neišvengiamai atkreips į save dėmesį. 

Vakarienė prasidėjo lėtai ir atrodė, tęsis be galo. 

Tiesiog priešais jį į sieną buvo įleistas didelis keturkampis su žalia 
apkala. Akvariumas. Užmaskuotos lempelės apšvietė akmenis, kriau- 
kles, įvairiausius vandens augalus. Diaras pats nepajuto, kaip valgyda- 
mas užsižiūrėjo į akvariumą. Deizė plepėjo neužsičiaupdama. Nutai- 
kęs progą, kai ji akimirką stabtelėjo atsikvėpti, Diaras prasižiojo: 

— Nematau nė vienos žuvelės. 

— Sepijos, - atsiliepė markizas. - Laikome čia tik sepijas. 

Atrodė, kad Diaras nesuprato, tad markizas paaiškino: 

— Na, tokie moliuskai, lyg maži aštuonkojai. Matote? Štai vie- 
nas - čia, kairėje, prisikabinęs prie akmens. 
kaspinėlius, kurie iš tiesų buvo gyvio čiuptuvėliai. 

— Sepijos - kur kas mielesni padarai už kokias nors auksines 
žuveles, - pareiškė Deizė, bet taip, kad Diaras išsyk įtarė, jog gyviai 
markizei šlykštūs. Iki šiol jis dar niekad nebuvo susidūręs su tokia 
moterimi ar net vyru kaip ji: atrodė, jog ji nesusijusi su niekuo, 
kad ir ką sakytų ar darytų. Galėjai pamanyti, kad ji žaidžia kažkokį 
sudėtingą žaidimą, kurio taisykles sugalvojo pati. 

Kai buvo patiektos salotos, kažkur namo gilumoje kilo sumaištis: 
atsklido prislopinti moterų balsai, pasigirdo skubrūs žingsniai. Deizė 
padėjo šakutę ir apžvelgė tris vyrus prie stalo. 

- Dievulėliau! Žinau, kas ten nutiko. Kaip kažin ką. Prasidėjus 
audrai vidun vėl prilindo skruzdėlių, - ji atsisuko į Diarą. - Jų 

prisiveisia kasmet, milijonai, tų, pačių smulkiausių. Kai pirmąsyk 
pamatai jas ant sienos, gali galvą guldyti, kad tai milžiniškas įtrūkis. 
Pažiūrėjus iš arčiau, labiau primena virvę. Tikras knibždėlynas. Ir 
visos laikosi krūvoj. Milijonai skruzdėlių. Siaubas, - ji pakilo. - Mel- 
džiu man atleisti, bet būtinai turiu nueiti pažiūrėti, kas ten dedasi. 

Diaras įkišo savo trigrašį: 

- Gal galėčiau kuo nors padėti? 

Tuojau pat sulaukė vogčiomis mesto nepritariamo Vilkokso 
žvilgsnio. 

Deizė nusišypsojo. 

— Ne, branguti. Ramiai valgyk salotas. 

Deizė užtruko geras dešimt minučių. Grįžo juokdamasi. 

— Ak, gyvenimo Maroke smagumynai! - džiugiai šūktelėjo. 

— Vėl skruzdėlės? - paklausė markizas. 

- Otaip. Šįsyk - tarnaitės siuvimo kambaryje. Pernai, kai skruz- 
dėlės užpuolė maisto sandėliuką, buvo kur kas blogiau! O paskui dar 
reikėjo sušluoti gaišenas ir išnešti lauk! - ji vėl kibo valgyti salotų, 
veidas staiga surimtėjo. - Luisai, baiminuosi, kad vargšas senasis 
Tambangas jau nebetrauks ilgai šiame pasaulyje. Buvau užsukusi 
pasižiūrėti, kaip laikosi. Man rodos, jam pablogėjo. 

Markizas linktelėjo. 

— Duok jam dar penicilino. 

Deizė pažvelgė į Diarą. 

- Tai senas Siamo katinas, dar stengiuosi jį išgelbėti. Beviltiškai 
pasiligojęs. Po vakarienės nueisime jo aplankyti. Luisas nenori prie 
jo net artintis. Mat nepakenčia kačių. Neabejoju: jūs katėms nejau- 
čiate jokio neprielankumo, tiesa, pone Diarai? 

— Man iš tikrųjų patinka visokie gyvūnai, - patvirtino Diaras. 

Kryptelėjęs akis jis vėl išvydo mažąjį aštuonkojį. Šis nebuvo net 
pajudėjęs, užtat pasirodė antras, laisvai švytuojantis ataugomis palei 
pat akvariumo dugną. Priminė kažin kokį mėsgalį, plūduriuojantį 
formaldehido inde: skrandį, o gal kepenis. Nuo to reginio Diarą ėmė 
silpnai pykinti, nors galbūt dėl šleikštulio reikėjo kaltinti „Sidecar“ 
kokteilių ir šampano mišinį. 

— Vadinasi, neprieštarausite, jei paprašysiu pagelbėti, tiesa? — 
neatlyžo Deizė. 

- Būsiu sužavėtas galėdamas padėti. 

— Pats nesupranti, kur leidiesi įtraukiamas, - nemaloniai juok- 
damasis mestelėjo Vilkoksas. 

— Nesąmonės! - sušuko Deizė. - Duosiu jam apsimauti didžiules 
ir ypač storas pirštines. Tokių neįveiks net Tambango nagai! 

- Taip jau ir neįveiks! O be nagų, jis turi dar ir dantis, tiesa? 

— Jau vien už tokias šnekas, - įsiterpė markizas, - reikėtų pri- 
versti būtent Džeką tau padėti. 

— Na jau ne, - tvirtai paprieštaravo Deizė. - Pasitelksiu poną 
Diarą. Gal kas nors norėtų vaisių? Visus kviečiu tuojau pat išgerti po 
puodelį kavos, o brendžio paragausime vėliau, kai mes grįšime, - ji 
pakilo nuo stalo. 

— Brendžio jums iš tiesų prireiks, - tarė Vilkoksas. 

Svetainėje buvo girdėti, kad audra įsisiautėjo dar smarkiau nei 
pirma. Deizė stovėdama išmaukė kavą, prisidegė cigaretę ir pasuko 
prie durų. 

- Pasakyk Marijui, Luisai, kad nuolat kurstytų židinį ir negailėtų 
malkų, kitaip pradės rūkti. Tiesą sakant, jau ir pradėjo. Na kaip, gal 
kopsime viršun, pone Diarai? 

Ji pirma jo ėmė lipti laiptais aukštyn. Kaskart, kai praeidavo pro 
žvakidę, blykstelėdavo atlaso ataudai. 

Nedidelėje drabužinėje laiptų viršuje ji surado dvi poras storų 
sodininko pirštinių, vieną padavė Diarui. 

— Iš tikrųjų pirštinių net neprireiks, - tarė. - Bet atsarga gėdos 
nedaro. 

Kambarėlio sienos buvo išklijuotos senais prancūziškais foto- 
tapetais su atogrąžų paukščiais. Ant antikvarinės lovos, pridengtos 
sudriskusiu baldakimu, tysojo stambus Siamo katinas. Prie pat jo 
snukučio buvo pristumtas emaliuotas dubenėlis su žalių kepenėlių 
gabaliukais, bet katinas nuovargio kupinomis akimis žvelgė į kitą 
pusę. Kambarys trenkė lyg visas zoologijos sodas. 

— Dievulėliau, kaip čia trošku! - sušuko Deizė. - Bet lango ati- 
daryti nieku gyvu negalima. 

Lauke siautėjo audra. Namas kur buvęs, kur nebuvęs, sudrebėda- 
vo iki pamatų. Į langą be paliovos beldėsi šaka, lyg koks priklydėlis, 
meldžiantis įleisti vidun. Katinas nekreipė jokio dėmesio į Deizę, 

kuri nubrūžavo ampulės galiuką ir pritraukė švirkštą, nereagavo net 
tada, kai ji ėmėsi grabalioti jo kulšį, ieškodama tinkamos vietos. 

- Jam tenka leisti keturis skirtingus vaistus, - paaiškino ji. — 
Bet tik pirmuosius du galima maišyti. Nagi, atsistok prie jo ir pa- 
siruošk prispausti kaklą, tik nespausk be reikalo. Verčiau pakasyk 
pasmakrę. 

Senojo katino kailis buvo susimetęs kaltūnais, akys - didžiulės 
ir tuščios. Kai virš gyvūno galvos blykstelėjo adata, Diarui pasirodė, 
tarytum katino snukučiu šmėkštelėjo budrumas, gal netgi baimė, 
tad ėmėsi kasyti smarkiau, abiem rankomis, paausius ir po apatiniu 
žandikauliu. Adata atsargiai bakstelėjo odą, bet katinas nesujudėjo 
net tada, kai susmigo giliau. 

— Na štai, liko tik dvi, - pratarė Deizė. 

Jos judesiai buvo tokie užtikrinti, kad Diaras negalėjo atplėšti 
akių. Joks veterinaras nesugebėtų susidoroti šitaip mitriai. Ką Diaras 
ir pasakė, Deizė pašaipiai prunkštelėjo: 

— Tikrai gerą veterinarą rasi tik tarp mėgėjų. Profesionalui prie 
savo gyvūno neleisčiau net prisiliesti. 

Tvokstelėjo eterio kvapas. 

— Eteris? — paklausė Diaras; jautėsi taip liguistai, kad pradėjo 
imti nerimas. 

— Taip, sterilizavimui, - ji vėl pritraukė švirkštą. - Dabar laikyk. 

Vėjas užkaukė dar pasiučiau, atrodė, šaka tuojau išdauš langą. 

- Šitie vaistai degina. Jis gali pajusti. 

Diaras pakėlė akis, pažvelgė į langą ir nakties tamsumos fone 
įžiūrėjo atspindį - neryškią savo paties galvos apybrėžą. Pagalvojo, 
kad jeigu vėl žiūrės, kaip adata prasmenga gyvūno kailyje, gali ne- 
bepavykti sutramdyti šleikštulio. Nukreipti žvilgsnį žemyn ryžosi 
tik tada, kai Deizė atsitraukė nuo lovos. Katinas tysojo prisimerkęs. 
Diaras pasilenkė prie jo: gyvūnas murkė. 

- Vargšas seneliokas, - tarė Deizė. - Dabar - paskutinis. Šitą 
suleisti bus lengva. Tambangai, branguti, na, kas yra? 

- Murkia, - tarstelėjo Diaras vildamasis, kad ji nepažvelgs jam 
į veidą. Pats jautė, kokios atšalusios jo lūpos, numanė esąs labai 
išblyškęs. 

- Įsitikinai, kad nesuklydau pasitelkdama pagalbon būtent tave? 
Tujam patinki. Džekas vienaip ar kitaip tikrai būtų įskėlęs jam norą 
priešintis. 

Deizė, aišku, pažvelgė į jį ir Diarui netgi pasirodė, kad jos žvilgs- 
nis kokią sekundę per ilgai sustojo ties jo veidu. Bet ji nepratarė nė 
žodžio. 

„Tik jau nesakyk, kad jis tuojau susmuks nualpęs, - tarė Deizė 
sau. - Tasai pasigailėtinas žmogelis praradęs bet kokias sąsajas su 
gyvenimu.“ Bet jis išties stengėsi kaip įmanydamas. 

— Neatrodo, kad katinas ką nors jaustų, - pasakė jis. 

— Ne, baiminuosi, kad jis vis tiek neišgyvens. 

— Bet jis juk murkia. 

— Prašau, gal prilaikytum jį? Tai jau paskutinė injekcija. 

Diaras troško kalbėti, kaip nors nukreipti mintis nuo kvaitinan- 
čio pykinimo, nuo to, kas vyko ant lovos tiesiog jam po nosimi. Bet 
taip ir nesugalvojo, ką galėtų pasakyti, tad nė neprasižiojo. Katinas 
vos vos krustelėjo. Deizė išsitiesė ir kaip tik tą akimirką iš lauko 
atsklido duslus triokštelėjimas, lyg kas būtų nulūžę, o paskui kažkas 
sunkus tvojosi į žemę tamsoje. Šeimininkė ir svečias susižvalgė. 
Deizė padėjo švirkštą ant stalo. 

- Žinau, kas tai. Išvirto kažkuris eukaliptas. Dievulėliau, na ir 
naktelė! - ji net neslėpė susižavėjimo. 

Juodu uždarė duris ir nuskubėjo žemyn. Svetainėje nebuvo nė 
gyvos dvasios. 

— Kaip kažin ką bus išėję laukan pasižiūrėti. Eime į biblioteką. 
Ten židinio trauka kur kas geresnė. Šitas rūksta. 

Biblioteka buvo nedidelė ir jauki, židinyje spragsėjo degančios 
malkos. Deizė nuspaudė mygtuką sienoje ir juodu susėdo ant sofos. 
Ji susimąsčiusi pažvelgė į jį. 

— Džekas sakė man, kad tu atvažiuoji, bet man, tiesą sakant, nė 
į galvą neatėjo, kad iš tikrųjų atvyksi čionai. 

— Kodėl? - Diaras jautėsi jau kiek geriau. 

— Na, pats žinai, kaip būna. Sugalvoti gali ką panorėjęs, bet tokie 
dalykai paprastai nesusiklosto. Sumanymas, regis, pribloškiamai 
puikus, o štai įgyvendinti jį pritrūksta parako. Ir dar, žinoma, niekaip 

nesuprantu, kuriems galams Džekui toje jo kontorėlėje prisireikė 
dar vieno Žmogaus. 

Nori pasakyti, jam klojasi ne taip jau sklandžiai? - paklausė 
Diaras stengdamasis, kad balsas skambėtų ramiai. 

Ji delnu palietė jo ranką ir nusijuokė. Vėl prašneko prislopintu 
balsu, lyg patikėdama gana gėdingą paslaptį: 

— Mielasis, jei manai, kad čia jis užsidirba bent priešpiečiams, 
skaudžiai klysti. 

Ji net pernelyg įdėmiai žvelgė jam į veidą, stengdamasi įžiūrėti 
pasakytų žodžių poveikį. Diaras neleido sau reaguoti. Jautė, kaip pila 
karštis, bet neprasižiojo. Įėjo Hugas, nešinas padėklu, prikrautu bu- 
telių ir taurių. Abu panoro taurelės brendžio; Hugas paliko padėklą 
ant staliuko prie Diaro alkūnės ir pasišalino. 

- Štai kaip, vadinasi, jam sekasi ne kažin kaip, - sumurmėjo jis. 
Tegul jį galas, jeigu leptelės kaip tik tai, ko ji (tuo jis nėmaž neabe- 
jojo) laukė: „Tai kaip jis išvis išsiverčia?“ 

— Tai jau tikrai. Jo verslas niekad ir nebuvo sėkmingas. 

— Apgailestauju, - pareiškė Diaras. 

- Be reikalo. Drįstu tvirtinti: jeigu jam klotųsi puikiai, jis nieka- 
da nebūtų kvietęs tavęs atvažiuoti. Užsigriebtų tiek, su kiek įstengtų 
susidoroti pats. Beje, manau, kad tu jam reikalingesnis, nei tau 
atrodo. 

Diaro veide pasirodė nuostaba. 

— Štai šito visiškai nesuprantu. 

Deizę jo suglumimas, regis, pradžiugino. 

— Tanžeras, Tanžeras, - sumurmėjo ji. - Suprasi, ir net labai 
greitai, meiluti. 

Iš koridoriaus atsklido balsai. 

— Manau, kad pasigesi skaitymo, - kalbėjo ji. - Gali nesivaržy- 
damas skolintis iš čia bet kokias knygas, kokios tik tave domina. 
Žinoma, yra ir knygų platinimo biblioteka, kurią išlaiko Amerikos 
pasiuntinybė. Beje, kur kas geresnė už anglų biblioteką. Bet praeina 
ištisi šimtmečiai, kol juos pasiekia naujos knygos. 

— Nesu didelis mėgėjas skaityti, - prisipažino Diaras. 

— Bet, mano mielas ėryti, ką gi tu veiksi ištisas dienas? Mirtinai 
nusinuobodžiavęs galbūt panorėsi prasiblaškyti. 


34 


— Na jau. Džekas... 

- Štai tuo tai abejoju, - nutraukė ji. - Manau, kiekvieną mielą 
dieną nuo labo ryto iki pat vėlumos sėdėsi vienas pats. 

Balsų jau nebebuvo girdėti. 

- Jie bus nuėję į virtuvę, - spėjo Deizė. 

Diaras išsitraukė pakelį cigarečių, pasiūlė jai. 

— Ne, ačiū. Turiu savo. Klausyk, nejuokauju: net nenumanau, 
ką tu veiksi ištisas dienas. 

Ji pasigraibė rankinėje, išsitraukė mažučiuką auksinį portsi- 
garą. 

— Juk aš tikriausiai turėsiu į valias darbo, - atsiliepė Diaras; jis 
suskubo prikišti degtuko liepsnelę prie jos cigaretės anksčiau, nei 
ji paėmė žiebtuvėlį. 

Deizė staiga nusijuokė, užpūtė liepsnelę ir sugriebė Diaro ranką 
su visu degtuku tarp pirštų. 

- Nagi, leisk pažiūrėti tavo ranką, - pasiūlė išpūsdama dūmus. 

Diaras kiek susikaustęs atkišo delną. 

— Atsipalaiduok! - paliepė ji, prisitraukdama jo ranką arčiau 
veido. 

— Darbas! - nusišaipė. - Čia nematau jo nė ženklo, mano bran- 
gusis pone Diarai! 

Jis užkaito. 

— Vadinasi, delnas meluoja. Aš daugiau niekada nieko ir nevei- 
kiau, vien tik dirbau. 

— O, kiurksojai prie langelio banke - taip, galbūt, bet toks darbas 
įsirėžęs taip nežymiai, kad net neįžiūrėsi, - ji įdėmiai apžiūrinėjo jo 
delną, spūsčiodama pirštų galiukais. - Ne. Nematau jokio ženklo, 
kuris bylotų apie darbą. Tiesą sakant, išvis nematau jokių ženklų. 
Šitokio tuščio delno kaip gyva nesu regėjusi. Baugoka, - ji pakėlė 
galvą ir pažvelgė į jį. 

Dabar jau jis nusijuokė. 

— Aha, įklimpai, ar ne? 

- Visai ne. Amerikoje gyvenau pakankamai ilgai, kad amerikie- 
tiškų delnų prisižiūrėčiau į valias. Galiu pasakyti tik tiek: šitas - pats 
baisiausias. 

Diaras apsimetė didžiai pasipiktinęs ir smarkiai trūktelėjęs iš- 
traukė ranką. 


35 


- Ką nori tuo pasakyti - pats baisiausias? - sušuko. 

Ji pažvelgė į jį su neaprėpiamu rūpesčiu akyse. 

- Noriu pasakyti, - paaiškino, - kad tavo gyvenimas tuščias. 
Jokios stabilios struktūros. Nėra nieko, kas galėtų atstoti tau kokį 
nors tikslą. Dauguma žmonių laikosi vienokio ar kitokio gyvenimo 
modelio. Netgi nesąmoningai - tai įdiegta pačioje jų prigimtyje. Tai 
juos ir gelbsti, laiku sustabdo. Ir jie negali nieko sau padaryti. O štai 
tu - saugus nuo tokio išgelbėjimo. 

- Žodžiu, unikalus egzempliorius, tiesa? 

— Tam tikra prasme. 

Ji akimirksnį įdėmiai žvilgsniu tyrinėjo jo veidą. 

— Kaip keista... - negarsiai sumurmėjo. Tokia jo tuštuma jai 
patiko. Tarytum jis būtų nuogas - nors nepasakytum, kad visai ne- 
apsaugotas, tiesiog be drabužių, pasirengęs reaguoti - ir tai jai atrodė 
patrauklu: vyrai tokie ir turėtų būti. Vis dėlto ji pati nusistebėjo, kad 
tokios mintys lenda į galvą. 

— Kas keista? - paklausė jis. - Kad aš galiu būti unikalus? 

Jam buvo aišku, kad ji kalba nuoširdžiai, tikėdama kiekvienu 
savo žodžiu; dabar visas jos dėmesys buvo skirtas jam ir tai glostė 
širdį - kaip tik dėl to Diaras buvo pasiruošęs, jeigu prireiktų, netgi 
ginčytis, kad tik tai truktų kuo ilgiau. 

— Taip. 

- Niekad gyvenime netikėjau visokiais astrologiniais paistalais 
ar chiromantija, - pareiškė jis. - Viskas tiesiog šakėmis ant vandens 
rašyta. 

Ji neatsakė, tad jis kalbėjo toliau: 

— Kol kas palikime ramybėje delnus ir pažvelkime į asmenybes, - 
brendis sušildė Diarą, jo jau toli gražu nebepykino. - Nori pasakyti, 
kad, tavo nuomone, kiekvieno individualaus žmogaus gyvenimas - 
vis kitoks, pasak tavęs, klostosi pagal kažkokį asmeninį modelį? 

— Taip, Žinoma. 

- Bet šitaip juk negali būti! - sušuko jis. - Tai prieštarauja svei- 
kam protui. Tu tik apsidairyk aplinkui. Jokios masinės produkcijos 
nėra ko net lyginti su ta, kuri prištampuoja žmonių: visus - pagal 
tą patį pavyzdį, metai po metų, šimtmečiai po šimtmečio; visi jie 
panašūs, visada - ta pati asmenybė, - jis pasijuto šiek tiek pakylėtas 

savo paties balso skambesio. - Gali netgi sakyti, kad pasaulyje tėra 
viena asmenybė, aprėpianti mus visus. 

Deizė valandėlę tylėjo, paskui mestelėjo: 

— Tauškalai. 

Tai, ką jis kalbėjo, ją lyg šiek tiek suerzino. Deizė susimąstė 
kodėl: nejaugi ją piktina, kad jis išvis ryžosi žodžiais išreikšti, ką 
mano? Vis dėlto vargu ar priežastis - būtent ta. 

— Sakyk, meiluti, - prašneko vėl kuo taikiau, - o ko tu iš tiesų 
nori iš gyvenimo? 

- Sunkus klausimas, - lėtai atsakė jis. Deizė viena paprasta fraze 
nutupdė jį iš padebesių. 

— Tikriausiai norėčiau jausti, kad ką nors iš jo gaunu. 

Ji ėmė stigti kantrybės. 

— Tai ne atsakymas. Jis nieko nereiškia. 

— Tikriausiai noriu jausti, kad esu gyvas. Tai daugmaž ir 
viskas. 

- Viešpatie aukščiausias! Šliūkštelėk man dar brendžio. 

Toliau šios temos jie nebeplėtojo, ėmė kalbėti apie audrą ir 
išvis - apie klimatą. Diaras mąstė, kad į Deizės klausimą galbūt 
reikėjo atsakyti kaip nors kitaip, leptelėti, kas tik šaus į galvą: pini- 
gų, laimės, sveikatos - užuot bandžius išsakyti, ką mano iš tikrųjų. 
Tarsi antrindamas šioms mintims prieš akis iškilo viešbučio „De 
la Playa“ numerio vaizdinys, su visa dėmėta lovatiese ir gurguliuo- 
jančia praustuve. 

„Jis nieko neturi, jis nieko nenori, jis pats - niekas, - galvojo 
Deizė. Regis, turėtų būti jo gaila, bet nežinia kodėl, jis nežadino jos 
širdyje jokio gailesčio, veikiau šiokį tokį apmaudą, slopinantį bet 
kokius kitus jausmus. Galų gale ji atsistojo. 

— Reikėtų užmesti akį, ką veikia Luisas ir Džekas. 

Vyrai šnekučiavosi svetainėje - ten juos ir aptiko. 

- Kurį eukaliptą išvertė? - paklausė Deizė. - Žinau, kad virto 
eukaliptas. 

Markizas suraukė antakius. 

— Didįjį, tą, kur auga prie vartų. Tiesa, viso medžio neišvertė, 
tik nulaužė šaką. Užtat didelę, tą, kyšojusią virš kelio. Tad kelias 
dabar užtvertas. 

- Ir kaip tie medžiai visada įsigudrina griūti skersai kelią? — 
pasipiktino Deizė. 

— To nežinau, - atsiliepė Vilkoksas. - Užtat žinau, kad įklimpau 
iki ausų. Kaip aš dabar iš čia išsikapstysiu? 

Ji nerūpestingai nusijuokė. 

— Judu su ponu Diaru, - prašneko pabrėžtinai aiškiai tardama 
žodžius, - pernakvosite čia, o rytą išsikviesite taksi. Štai kaip viskas 
paprasta. 

- Apie tai negali būti nė kalbos, - suirzo Vilkoksas. 

- Patikėkite: dabar ir dar tokiu oru nė vienas taksi čionai ne- 
važiuos. Manau, tai savaime aišku. O jeigu sumanysite žingsniuoti 
pėstute, neužmirškite, kad įveikti teks aštuonis kilometrus. 

Į tai Vilkoksas nebeturėjo ką atsakyti. 

— Kambarių čia - į valias, mes visuomet pasiruošę tokiems neti- 
kėtumams. Nagi, baik šiauštis, verčiau įpiltum man viskio su sodos 
vandeniu, - ji atsigręžė į Diarą ir suspindo šypsena. 

Paruošęs gėrimo šeimininkei, Vilkoksas nedaugiažodžiaudamas 
paklausė: 

— O tau, Diarai? To paties? 

Diaras skubomis dirstelėjo į jį, jam pasirodė, kad bičiulis susi- 
erzinęs. 

— Taip, prašyčiau. 

Vilkoksas net neatsigręždamas atkišo jam taurę. 

„Priežastį įspėti nesunku, - dingtelėjo Diarui. - Pabūgo, kad aš 
jau būsiu susičiulbėjęs su ja.“ 

Jie šnekučiavosi apie namą. 

— Būtinai turite apsilankyti saulėtą dieną, parodysiu jums rožy- 
ną, - kalbėjo Deizė. - Mūsų rožynas - tiesiog dieviškas. 

- Jei ką tau iš tikrųjų reikia pamatyti, tai stiklinį miegamąjį, - 
tarė Vilkoksas Diarui; atsilošęs krėsle jis užvertė galvą į lubas ir 
nusižiovavo. - O gal jau matei? 

Markizas nesmagiai sukiksėjo. 

— Ne, dar nematė, - atsakė Deizė. Pakilo, suspaudė Diarui ran- 
ką. - Eime, pasižiūrėsi. Tikrai puiki proga. O Džekas su Luisu galės 
ramiai aptarti šios savaitės bankrotus. 

Miegamasis Diarui priminė milžinišką apskritą šiltnamį. Jis 
neiškentė nepabrūžavęs kojomis zebrų kailių, šen ten išmėtytų ant 
spindinčių juodo marmuro grindų. Lova buvo nepaprastai plati ir 
žema; sunki balta satininė lovatiesė atitraukta iki pusės, antklodės 
kraštas atverstas. Visas kambarys buvo tarytum išraiška įžūlaus 
nepaklusnumo stichijai, siaučiančiai kitapus stiklinių sienų; Diaras 
pasijuto labai nesmagiai. 

— Manding, bet kas iš lauko gali spoksoti, kas dedasi viduje, - 
ryžosi prasižioti. 

— Gal ir taip - jei jo akys tokios, kad įžiūri mus nuo Ispanijos 
krantų. 

Ji sustojo prie stiklo sienos, žvelgdama į tamsos užklotas bangas, 
dūžtančias į uolas apačioje. 

— Tai mano mėgstamiausias kambarys, - pratarė. - Negaliu gy- 
venti be jūros, niekada negalėjau. Aš - tarytum koks jūrininkas. Man 
atrodo savaime suprantama, kad sūrus vanduo - natūrali Žemės 
danga. Ir man tiesiog būtina ją matyti. Visuomet, - ji giliai įkvėpė. 

„Ką dar visa tai reiškia? - šmėkštelėjo jam. 

— Nuostabus kambarys, - įvertino balsu. 

— Apačioje, sode, auga apelsinmedžiai. Aš šiuos namus vadinu 
hesperidėmis, nes kaip tik čia, į šito kalno šlaitus, Heraklis neva 
keliavęs vogti auksinių obuolių. 

— Iš tikrųjų? 

Jis labai stengėsi pasirodyti priblokštas ir susidomėjęs. Nuo pat 
pirmojo viskio gurkšnio jautėsi mieguistas. Jam rodėsi, kad bet kurią 
akimirką laiptuose gali pasigirsti Vilkokso ir markizo žingsniai, o kai 
jie užlips čionai, juodu su Deize nieku gyvu neturėtų būti užklupti 
šitaip stovintys čia, jos miegamajame, kažkaip absurdiškai sutrikę, 
kone nedrąsūs. Diaras pastebėjo, kaip ji stengiasi pažaboti žiovulį. 
Šiaip ar taip, ji visiškai nenorėjo rodyti jam šito kambario. Ir atsivedė 
jį čia tik tam, kad pakutentų nervus Vilkoksui - toks, matyt, buvo 
kažkoks slaptas jųdviejų žaidimas. Diarui dingtelėjo, kad būtų visai 
smagu pažaisti, neva mėginąs suktis apie ją, ir įsitikinti, iš kurios 
pusės vėjas pučia. Bet jis nenutuokė net kaip pradėti, Deizė jį šiek 
tiek gniuždė. Tarkime, jis mestelėtų: „Išties didelė lova vienam ir dar 
smulkiam žmogui!“ O ji tikriausiai atremtų: „Čia miegame mudu 

su Luisu, mano mielas!“ Kad ir ką jis sakytų ar darytų, ji veikiausiai 
tik pasijuoktų. 

- Žinau, ką galvoji, - tarė ji ir jis vos nekrūptelėjo. - Juk tu jau 
snūduriuoji stovėdamas, vargšeli. Norėtum griūti į lovą. 

— O... - prasižiojo jis. - Na... 

Netikėtai į kambarį įpuolė jaunyva moteriškė ir tarpdury šūk- 
telėjo: 

— On peut entrer?“ 

Jos drabužiai buvo permerkti iki siūlo galo, veidas blykčiojo 
lietaus lašais. Abi su Deize įsitraukė į gyvą pokalbį prancūziškai, 
protarpiais vieną kitą nuotrupą mestelėdamos ir Diarui. Moteris 
buvo Deizės sekretorė, ji ką tik grįžusi iš šokių, taksi niekaip nega- 
lėjęs pravažiuoti - buvęs priverstas sustoti prie išvirtusio medžio, 
bet taksistas buvęs toks malonus, kad palydėjęs ją iki namų, o dabar 
sėdintis apačioje - jį pavaišino taurele konjako. Ji kiaurai permirkusi 
ir gal kam nors reikia taksi? 

— Aišku, kad reikia - mums! - sušuko Diaras kur kas guviau, 
nei būtų buvę mandagu. Tuojau pat susigėdo ir kliūvančiu liežuviu 
suskato berti padėkas bei atsiprašymus. 

— Tučtuojau bėk žemyn, mielasis. Nestabčiok palinkėti labos 
nakties. Skubinkis! Paskambinsiu tau rytoj į biurą. Noriu apie šį tą 
su tavimi pasikalbėti. 

Jis nedelsdamas atsisveikino ir pasileido laiptais žemyn. Pusiau- 
kelėje susidūrė su markizu. 

— Džekas laukia tavęs lauke. Labos nakties, seni, - pasakė marki- 
zas net nesustojęs. Kai užlipo į viršų, Deizė vieną po kitos užpūtinėjo 
žvakes sieniniuose laikikliuose. 

— Estamos salvados**, - ištarė ji nežiūrėdama į vyrą. 

- Ouė gentuza mūs aburrida***, - atsiduso markizas. 

Deizė metodiškai tęsė darbą: kruopščiai užpūsdavo kiekvieną 
žvakę, apdairiai užkišusi delną tarp liepsnelės ir sienos. Ją apniko 
jausmas, kad vakaras susiklostė kažkaip ne taip, kaip reikėjo, bet 
kurią akimirką viskas ėmė slysti kreivomis vėžėmis, pati negalėjo 
suvokti. 

* Galima įeiti? (Pranc.) 


** Mes išgelbėti (isp.). 
*** Kokie bjaurūs žmonės (isp.). 

Nirtulingas vėjas vertė iš kojų, vos peržengus slenkstį, iki auto- 
mobilio vyrai yrėsi kaip išmanydami. Perropojo po vienu didžiulės 
šakos, įstrižai užtvėrusios kelią, galu. Taksistas ne be vargo apsisuko; 
kartą automobilio galu bakstelėjo į tvorą ir išsiplūdo. Kai galiausiai 
išvažiavo į kalno šlaitu vingiuojantį tamsų kelią ir lėtai pajudėjo 
žemyn, Vilkoksas paklausė: 

— Na kaip, pamatei miegamąjį? 

- Taip. 

— Vadinasi, jau matei viską. Gali ramiai sau grįžti į Niujorką. 
Tanžere nebėra tau jokių paslapčių. 

Diaras nesmagiai nusijuokė. Ir po geros pauzės paklausė: 

— Kokie rytdienos planai? Gal man ateiti į biurą? 

Vilkoksas prisidegė cigaretę. 

— Ak taip, gali užbėgti vakarop, vėlyvą popietę. 

Diarui širdis nusirito į kulnus. Paskui siūbtelėjo pyktis. „Po ga- 
lais, juk jis puikiausiai žino, kad aš noriu tuojau pat pradėti dirbti. 
Štai ir žaidžia katę ir pelę“, - pagalvojo, bet nutylėjo. 

Kai pasiekė miestą, Vilkoksas šūktelėjo: „Atlantida!“ Taksi pasu- 
ko į dešinę, užkopė vingiuota gatvele ir sustojo prie didelių durų. 

- Štai penkiasdešimt pesetų, - tarė Vilkoksas, spausdamas Dia- 
rui į saują kelis banknotus. - Mano dalis. 

— Gerai, - atsakė Diaras. - Ačiū. 

— Labos nakties. 

— Labanakt. 

Vairuotojas atsigręžė ir klausiamai pažvelgė į jį. 

- Palūkėk minutę, - pasakė Diaras, žodžius patvirtindamas 
mostais. Jis vis dar matė Vilkoksą vestibiulyje. Kai šis pagaliau dingo 
iš akių, Diaras sumokėjo taksistui, išlipo iš automobilio ir pėsčias 
patraukė kalvos šlaitu žemyn, lietus skalavo jam nugarą. Gatvėje ne- 
buvo matyti nė gyvos dvasios. Diaras jautėsi maloniai apsvaigęs, bet 
nė kiek ne mieguistas. Žingsniuodamas murmėjo sau po nosimi: 

— Vakarop. Vėlyvą popietę. Ak taip, gali užbėgti, būtinai. Tiesiog 
žavumėlis. Ir dar toks nuostabus oras. 

Jis išniro į aikštę, kur eile išsirikiavę taksi laukė keleivių. Netgi 
per audrą, net tokią vėlyvą valandą taksistai atpažino nevietinį. 

- Ei, čionai! 

— Džoni, taksi? 

Diaras, nekreipdamas į juos dėmesio, šmurkštelėjo į siaurą 
skersgatvį. Jautėsi beveik lyg pasroviui einąs sravaus upokšnio du- 
gnu: vanduo sėmė batus, vietomis netgi dar aukščiau. Diaras pasilen- 
kė, atsiraitojo kelnes ir nudrožė toliau. Mintys nuplaukė kita linkme. 
Netrukus jis jau patyliukais kikeno, o sykį net ištarė balsu: 

— Auksiniai obuoliai, o kad mane šikantį sutrauktų! 


Tamis niršo - įpykino jį žmona: jai iš nosies pasipylė kraujas ir dabar 
ji blaškėsi po vidinį kiemelį, varvindama raudonus lašus visur, kur 
pakliuvo. Jis paliepė jai pasiimti drėgną skudurėlį ir bent pamėginti 
sustabdyti kraujavimą, bet persigandusi žmona jo, regis, net negir- 
dėjo, tik vaikščiojo pirmyn atgal palenkusi galvą. Viduje, prie pat 
durų, mirgėjo žibalinė lempa; tysodamas ant čiužinio, Tamis matė 
tiesiog prieš akis vis prašiūruojančias chna išdažytas žmonos pėdas 
sunkiais žiedais apmaustytomis čiurnomis. Be pertrūkio merkė 
lietus, bet ji, atrodė, nepastebi netgi to. 

Štai tau pati bjauriausia vedybinio gyvenimo blogybė, su kuria 
grumtis gali nebent tas, kas turi pinigų: vyriškis niekada negali 
pabūti savo namuose vienas, priešais be paliovos šmėžuoja moters 
kūnas; Tamis šito jau buvo sotus iki kaklo ir nėmaž nepageidavo, 
kad tai jam dar ir nuolatos primintų. 

- Yah latif'* - sukriokė. - Bent uždarytum duris! 

Kitame kambaryje pravirko kūdikis. Tamis kelias sekundes pa- 
lūkėjo: ką dabar darys Kinza? Bet ji nei durų uždarė, nei ėjo raminti 
sūnaus. 

- Eik, pažiūrėk, ko jis nori! - užkaukė Tamis. Paskui jau tik 
suaimanavo: „Al-lah!“, užsivertė ant pilvo pagalvę, apglėbė ją abiem 
rankomis ir sunėrė pirštus - vylėsi, gal dar pavyks nusnūsti pokai- 
čio. Jei ne sūnus, mąstė jis, tuojau pat išgrūsčiau ją ten, kur ir vie- 


* Didis Dieve! (Arab.) 

ta - į Rifą, atgal pas tėvus. Tai mažų mažiausiai galėtų būti pirmas 
žingsnis susitaikyti su broliais, galbūt šie vėl jį priglaustų ir leistų 
gyventi kartu. 

Jam visuomet atrodė, kad Abdelmalekas ir Hasanas su juo pasi- 
elgė labai neteisingai, užgrobdami visą namą, o jį išgrūsdami į gatvę. 
Tamis buvo jauniausias, tad nė neturėjo kitos išeities, tik paklusti jų 
valiai. Tik, žinoma, nė nemėgino slėpti nuoskaudos. Jis - kas jam 
buvo labai būdinga - tuojau nutarė, kad šitaip jie pasielgė skatinami 
vien gryniausios pagiežos, ir kaip tik ši prielaida lėmė tolesnį jo 
elgesį. Jo nusižengimas buvo neatleistinas: Tamis paleido liežu- 
vį, apkalbėjo brolius visiems, kas netingėjo klausytis, be paliovos 
skundėsi, kokie tie esą šykštuoliai ir ištvirkėliai; dėl šitokio akmens 
užantyje ilgainiui sutrūkinėjo iš esmės bet kokie ryšiai su visais 
vaikystės draugais. Visi žinojo, kad jis geria, kad įjunko būdamas 
vos penkiolikos metų; Tanžero aukštesniosios klasės musulmonų 
bendruomenėje tokia kliautis tradiciškai buvo palaikyta pakankamai 
rimtu pagrindu išprašyti jį iš Beidaujų šeimos namų, bet vien tai 
savaime dar nebūtų paakinę draugų nusigręžti nuo jo. Visa bėda, 
kad Tamis tiesiog genialiai sugebėjo prisidaryti bėdų; beveik galėjai 
pamanyti, kad jis su kažkokiu karčiu, iškrypėlišku džiugesiu nukerta 
saitus su bet kuo, ką pažinojo visą gyvenimą, pats save gramzdina į 
varganą ir apgailėtiną būvį. Kad ir ta neapgalvota santuoka su berašte 
kalniete - be jokios abejonės, mergaitę jis vedė tik apakintas keršto 
broliams troškimo. Argi ne puikiai iš jų pasityčiojo, kai išsinuomojo 
skurdų namelį Emsale, kur gyveno vien tik juodadarbiai ir tarnai? 
Maža to, kad buvo įjunkęs į alkoholį, dabar jis pradėjo gurkšnoti 
viešai, Zocco Chico aikštės kavinių terasose. Broliai netgi girdėjo 
šnekant - nors ir negalėjo žinoti, kiek pagrįsti tokie gandai, - kad 
Tamis, kur buvęs, kur nebuvęs, vis važinėjąs traukiniu į Kasablanką, 
o tokios kelionės paprastai reikšdavo viena: vienokios ar kitokios 
kontrabandos gabenimą. 

Pastaruoju metu Tamis bendravo tik su tais, su kuriais draugystę 
užmezgė neseniai, ir šitie ryšiai anaiptol nebuvo itin tvirti. Du iš 
naujųjų jo draugų buvo prancūzų licėjaus dėstytojai, aršūs nacio- 
nalistai, pokalbiuose niekad nepraleidžiantys progos įgelti pran- 
cūzams: pliekdavo juos negailestingai ir vis švaistydavosi tokiomis 

frazėmis kaip „imperialistų dominavimas“, „panislaminė kultūra“ 
ar „autonomija“. Jų apmaudas ir nuožmus pasipiktinimas neteisėtu 
vyriausybės piktnaudžiavimu kliudė užuojautos stygą Tamio šir- 
dyje; jis jautėsi esąs vienas iš jų, nors pats dorai nesuprato, apie ką 
tie šneka. Kaip tik jie pakišo jam mintį nuolat važinėti į Prancūzų 
zoną ir atgal - ir (mat tai buvo šventa teisybė: Tamis iki ausų buvo 
pasinėręs į smulkiosios kontrabandos verslą) pergabenti tušinukų ar 
rankinių laikrodžių krovinį, ką ten buvo galima pelningai parduoti. 
Kiekvienas frankas, išplėštas prancūzų muitinei iš gerklės, tikino jie, 
yra dar viena vinis į prancūzų ekonomikos karstą; galiausiai neiš- 
vengiamai atsitiks taip, kad Jubero Liotė* sekėjams teks nešdintis iš 
Maroko. Vienas kitas tūkstantis frankų, kuriais į kelionės pabaigą 
papilnėdavo piniginė, buvo neką mažiau malonus priedėlis. 

Dar vienas Tamio draugas buvo municipaliteto valdininkas. Šis 
irgi pritarė kontrabandos gabenimui, tik jo argumentai buvo mo- 
ralinio pobūdžio: pasak jo, esą labai svarbu garsiai skelbti vieningą 
Maroką ir nieku gyvu nepripažinti trijų zonų, į kurias jį savavališkai 
padalijo europiečiai. Susidūrus su europiečiais, tvirtino jis, labai 
svarbu sėti chaosą jų pačių institucijose ir gluminti juos mūsų 
neva neprotingu elgesių. Savo ruožtu musulmonus reikia priversti 
sąmoningai suvokti savo gėdą ir skausmą. Jis dažnai važinėdavo į 
Rabatą aplankyti artimųjų ir visuomet veždavosi glėbį bananų, kurie 
Tanžere buvo gerokai pigesni. Kai traukinys atvykdavo į Suk el Arbą, 
muitinės pareigūnai neišvengiamai prisikabindavo prie tų bananų, 
o juos vežantis žmogus pratrūkdavo visa gerkle plyšoti, neva vaisius 
vežąs savo sergančiam vaikui. Pareigūnai iškart pastebėdavo vis 
labiau augantį vietos keleivių susidomėjimą įvykiu, tad pritildavo ir 
kaip įmanydami stengdavosi, kad kivirčas vyktų kuo draugiškiau ir 
kad pasiektų kuo mažiau ausų. Tačiau žmogus, kuris prancūziškai 
kalbėjo nepriekaištingai, ginčydavosi mandagiai, be jokių užgaulių, 
užtat labai garsiai. Kartais ateidavo tokia akimirka, kai jau atrody- 
davo, jog muitininkai numos ranka ir leis vežtis bananus, kad tik jį 
numaldytų, bet tuomet jis į savo prakalbą lyg netyčia įpindavo kokį 
nelabai reikšmingą, užtat neabejotinai įžeidžiamą žodelį, tokį, kurio 


* Juberas Liotė (Hubert Lyautey) (1854-1934) - prancūzų armijos generolas, pirmasis 
generolas rezidentas Maroke (1912-1925). 

tulžies kiti keleiviai net nepajustų, bet kuris garantuotai uždūkintų 
prancūzus. Tada jau šie pareikalaudavo tučtuojau atiduoti bananus. 
Bananų savininkas tuomet žaibiškai apsispręsdavo: niekam nekilda- 
vo įtarimų, jog tai tik vaidyba - iškeldavo kekę ir kibdavo vieną po 
kito skabyti vaisius, skardžiu balsu kviesdamas ketvirtosios klasės 
keleivius (dauguma šių dažniausiai būdavo paprasti berberai) jų 
valgyti. Čia pat liūdnai pareikšdavo, kad jeigu jo sergančiam sūnui 
nelemta paragauti bananų, verčiau išdalysiąs juos savo tautiečiams. 
Baigdavosi tuo, kad visas būrys - gal keturiasdešimt ar penkias- 
dešimt baltarūbių žmogystų - sutūpę perone kirsdavo bananus, 
linguodavo galvas, gailėdamiesi sergančio vaiko tėvo, ir didžiu- 
lėmis kaltinančiomis akimis varstydavo prancūzus. Visa nelaimė, 
muitinės pareigūnų skaičius nebuvo neribotas. Į spąstus įkliuvo jie 
visi ir ne po vieną kartą, tad galiausiai net pernelyg gerai įsiminė 
valdininką, ir kai šis pastarąjį kartą važiavo įprastu maršrutu, at- 
kakliai apsimetė išvis nematą jokių bananų. Išklausęs šią istoriją, 
Tamis pasitikslino: 

— Vadinasi, taip ir nuvažiavai į Rabatą su visais bananais? 

— Taip, - kiek prislėgtas patvirtino bičiulis. 

- Juk tai nuostabu! - entuziastingai šūktelėjo Tamis. 

Valdininkas pažvelgė į jį. 

— Na, žinoma! - neatlyžo Tamis. - Tu pažeidei įstatymą. Ir jie 
tai žinojo. Bet nesiryžo nieko imtis. Tu laimėjai. 

— Na taip, tikriausiai tavo tiesa, - valandėlę patylėjęs nusileido 
pašnekovas, nors toli gražu nebuvo tvirtai įsitikinęs, kad Tamis išvis 
suprato, ką visa tai reiškia. 

Tamis atsimerkė. Snūduriavo vos penkias minutes, nors jam 
atrodė, kad praslinko visa valanda ar dar daugiau. Žmona buvo išsi- 
nešusi lempą, tad kambarys skendėjo tamsoje. Durys į vidinį kiemą 
liko atviros, Tamis girdėjo, kaip į plyteles tyška lietaus čiurkšlės. Ne 
iš karto suvokė, kad kūdikis vis dar niauzgia - giliai ir slopiai. 

— Inaal din...* - sušnypštė persiutęs Tamis sau po nosimi. Pa- 
šoko tamsoje, kojomis susirado šlepetes, apsiavė ir kliuvinėdamas 
iššlepsėjo į šlapumą. 


* Kad tave prakeiksmas... (Arab.) 

Lempa mirkčiojo kitame kambaryje. Kinza jau buvo paėmusi 
kūdikį, kažkaip nevikriai laikė rankose, ruošdamasi žindyti. Kraujas 
vis dar sroveno jos veidu ir lėtai, ritmingai varvėjo nuo smakro. 
Aplašėjo ir kūdikio vystyklai. Tamis žingtelėjo artyn. Pastebėjo, kaip 
vienas lašas užtiško kūdikiui ant veido, prie pat viršutinės lūpos. 
Iš mažylio burnos atsargiai išniro liežuviukas, lyžtelėjo. Tamis jau 
nebesitvėrė pykčiu. 

- Hachouma!* - sustūgo išplėšdamas kūdikį motinai iš rankų ir 
atitraukdamas, kad ji nebegalėtų pasiekti; vaikas dabar jau klykė visa 
gerkle. Tamis atsargiai paguldė sūnų ant grindų, rado seną nosinę, 
pastovėjo valandėlę tarpdury, iškišęs ranką į lietų, tada sviedė įmir- 
kusį skarmalą žmonai. Jos kraujo buvo pritaškyta visur: ant demblių, 
ant pagalvėlių, ant grindų, ant arbatos staliuko ir žalvarinio padėklo; 
Tamis net nusipurtė iš pasibjaurėjimo išvydęs kelis raudonus lašus 
netgi arbatos stiklinėlėje. Jis stvėrė indą ir trenkė laukan, girdėjo, 
kaip stiklinė sudužo, sužvangėjo šukės. Tamis nieko kita netroško, 
tik nešdintis iš namų. Atrodė, kad lietus smarkėja. „Juo blogiau! - 
burbtelėjo pats sau. Vis tiek kur nors trauksiąs. Nusikabino nuo 
vinies lietpaltį, apsiavė batus ir netaręs nė žodžio išėjo į gatvę. Tik 
tada, kai užtrenkė paskui save duris, pastebėjo, kad liūčiai talkina 
ir nuožmus vėjas. 

Buvo vėlu. Retsykiais Tamis prasilenkdavo su vienu kitu skubriai 
žingsniuojančiu žmogumi: veidas pridengtas dželabos gobtuvu, 
galva palenkta, žvilgsnis įsmeigtas į žemę. Emsalos gatvės buvo 
negrįstos, kojos klimpo į dumblino vandens srovę - ir šitaip iki pat 
bulvaro. Čia talžomas lietaus atsargiai slinko vienišas automobilis, 
be perstojo kriokė garso signalas. 

Tamis išniro į Prancūzijos aikštę, praėjo po žemomis, nusviru- 
siomis ąžuolų, augančių priešais Prancūzijos konsulatą, šakomis. 
„Cafė de Paris“ nedirbo. Kaip ir „Brasserie de France“. Miestas buvo 
lyg išmiręs, Pastero bulvaras virtęs tik dviem tolumoje susiliejančio- 
mis blausių švieselių eilėmis, pradingstančiomis naktyje. Kaip tai 
būdinga europiečiams, galvojo Tamis. Jie netenka drąsos ir meta į 
šalį visus planus tą pat akimirką, kai tik iškyla pavojus sušlapti. Jie 


* Gėda! (Arab.) 

labiau apdairūs nei aistringi, jų baimės nustelbia troškimus. Daugu- 
ma iš tiesų nieko nė netrokšta, vien tiktai kalti pinigus, o juk tai — 
paprasčiausias įprotis, ne daugiau. O sykį susišlavę gražaus pinigo, 
jie, regis, niekad neišleidžia uždarbio kokiam nors nusižiūrėtam 
daiktui nusipirkti ar kokiam kitam konkrečiam tikslui. Tai Tamiui 
buvo be galo sunku suprasti. Jis visada tiksliai žinodavo, ko norįs, 
visada - taip pat, kaip ir visi jo tautiečiai. Daugelis tetroško turėti tris 
avinus, kuriuos galėtų nusmeigti per Aid el Kebir* šventę, taip pat 
pripirkti naujų drabužių visai šeimai per Mouloud** bei Aides Seghir*** 
šventes. Lyg ir ne kažin kokie, užtat labai konkretūs troškimai - ir 
daugelis nėrėsi iš kailio, kad tik juos įgyvendintų. Vis dėlto bet kokią 
Tamio mintį apie eilinius marokiečius neišvengiamai atmiešdavo 
panieka. Susidūręs su jų tamsumu ir atsilikimu, jis kaipmat pristig- 
davo kantrybės; jei jis vienu atsikvėpimu išplūsdavo europiečius, 
kitu išvainodavo marokiečius. Kliūdavo visiems iš eilės, bet tik todėl, 
kad užvis labiausiai jis neapkentė savęs. Laimė, pats šito nežinojo. Jo 
svajonė buvo įsitaisyti nediduką greitaeigį katerį: šitoks laivelis buvo 
būtinybė tam, kas svajojo sėkmingai verstis kontrabanda. 

Užtat dabar jo noras buvo paprastesnis: nusigauti iki kavinės 
„Tingis“ Zocco Chico aikštėje ir išgerti kavos su konjaku. Pasukęs 
į Siaghines gatvę, sparčiai nužingsniavo žemyn pro pinigų keitėjų 
kioskelius, pro ispanų bažnyčią ir prekybos centrą „Galeries La- 
favette“ Priekyje jau vėrėsi nedidelė aikštė; ryški žibalinių lempų 
šviesa liejosi į ją iš kavinių iš visų keturių pusių. Kad ir koks būtų 
dienos ar nakties metas, kavinės čia vis tiek atidarytos ir prisigrūdu- 
sios vyrų, ore visada plūduriuodavo monotoniškas balsų gaudesys. 
Tačiau šiąnakt pokalbių nuotrupas išblaškė įsisukęs vėjas. Tamis 
laipteliais užkopė į tuščią terasą ir smuko vidun. Išsirinko staliuką 


* Aid el Kebir - Aukojimo šventė - religinė, visame pasaulyje švenčiama musulmonų 
šventė, skirta paminėti įvykiui, kai Ibrahimas, paklusdamas Dievo valiai, sutiko pa- 
aukoti savo sūnų Izmaelį, bet Dievas, įsitikinęs Ibrahimo klusnumu, vietoj Izmaelio 
parūpino kitą auką - aviną. 

** Mouloud - viena didžiųjų musulmonų švenčių, pranašo Mahometo gimimo dienos 
minėjimas. Šventė pradedama ypatingais pusryčiais, dieną šeimos vaikšto į svečius, 
naktį giedamos pranašą šlovinančios giesmės. 

*** Aides Seghir švente minima ramadano pabaiga: žmonės eina vieni pas kitus į svečius, 
perka naujų drabužių, vaikai gauna dovanų. 

prie lango. Kavinė „Tingis“ buvo iškilusi virš aikštės — iš čia galėjai 
apžvelgti visus kitus barus. Kažkas ant stalo buvo palikęs beveik 
pilną pakelį cigarečių „Chesterfields“. Tamis pliaukštelėjo delnais 
kviesdamas padavėją, nusimetė lietpaltį. Bet ir po šiuo drabužiai 
nebuvo itin sausi: lietus įsismelkė už apykaklės, o kojos žemiau kelių 
ir išvis kiaurai permirko. 

Atėjo padavėjas. Tamis užsisakė gėrimo. 

— Tavo? - paklausė rodydamas cigaretes. 

Padavėjas suglumęs apžvelgė kavinę, net kakta susiraukšlėjo, ir 
galiausiai atsakė, kad, jo manymu, staliukas užimtas. Tą pat akimirką 
iš tualeto išniro kažkoks žmogus ir patraukė tiesiai Tamio pusėn; 
šis savo ruožtu ėmė kilti nuo staliuko, ketindamas persėsti kitur. 
Bet žmogus prisiartinęs sumosavo rankomis, gestais rodydamas, 
kad Tamis liktų sėdėti. 

- Nieko, nieko, - kartojo. - Sėdėk, kur sėdi. 

Anglų kalbą Tamis išmoko būdamas dar vaikas, kai to parei- 
kalavo tėvas, pas kurį dažnai svečiuodavosi kilmingi anglai. Tad 
dabar kalbėjo angliškai beveik laisvai, tik su ryškiu akcentu. Tamis 
padėkojo nepažįstamajam, paėmė pasiūlytą cigaretę. Ir paklausė: 

- Jūs anglas? 

Iš tiesų keista: atvykėlis šioje miesto dalyje, tokiu paros metu ir 
dar - ypač - tokiu oru. 

— Ne. Amerikietis. 

Tamis nudelbė atvykėlį vertinančiu žvilgsniu ir paklausė, ar šis 
nebūsiąs iš laivo. Jis trupučiuką sunerimo: žiūrėk, tasai amerikietis 
dar ims ir paprašys parodyti kelią į kokį artimiausią viešnamį. Tamis 
nervingai apsidairė, ar kavinėje nėra pažįstamų. Jis nieku gyvu ne- 
galėjo leisti, kad pasklistų gandas, neva jis tapęs palydovu: Tanžere 
nusiristi dar žemiau nebebuvo kur. 

Žmogus kiek droviai nusijuokė ir tarė: 

— Taip, tikriausiai galima sakyti, kad aš - iš laivo. Tai yra aš 
atplaukiau laivu. Bet jeigu klausi, ar aš dirbu laive, tuomet atsaky- 
mas - ne. 

Tamiui akmuo nuo širdies nusirito. 

— Apsistojai viešbutyje? - paklausė. 

Pašnekovas patvirtino, bet atrodė truputį įsitempęs, tad Tamis, 
nors ketino, taip ir nebepaklausė kuriame. 

— Kiek Tanžere gyventojų? - susidomėjo amerikietis. 

Tamis šito nežinojo. 

— O ar turistų pastaruoju metu daug atvyksta? 

Į šį klausimą Tamis atsakymą žinojo. 

— Visai prastai. Po karo išvis niekas nebeatvažiuoja. 

— Nagi, išgerkime, - netikėtai pasiūlė amerikietis. - Ei, čio- 
nai! - jis atsilošė, per petį dairydamasis padavėjo. - Juk neatsisakysi 
taurelės, tiesa? 

Tamis nesiginčijo. 

Pagaliau atvykėlis apdovanojo Tamį neabejotinai šiltu žvilgsniu. 

- Juk nemurksosime čia kaip du kelmai pamiškėje. Ko gersi? 

Priėjo padavėjas. Tamis vis dar negalėjo nuspręsti, kokios pa- 
dermės šitas tipas, ką jis pats gali sau leisti. 

— O tu? - paklausė. 

— „White Horse“. 

— Gerai, - sutiko Tamis - jis net nenutuokė, kas tai galėtų būti. - 
Ir man to paties. 

Abu vyrai nužiūrinėjo vienas kitą. Tai buvo tas akimirksnis, kai 
abu jau buvo pasiruošę pajusti kits kitam prielankumą, bet įsišakni- 
jęs nepasitikėjimas reikalavo pirmiausia rasti tam svarią priežastį. 

— Kada atplaukei į Tanžerą? - paklausė Tamis. 

— Šįvakar. 

— Šįvakar? Pirmą kartą? 

- Visiškai teisingai. 

Tamis palingavo galvą. 

— Vis dėlto kaip nuostabu būti amerikiečiu! - karštai sušuko 
Tamis. 

— Taip, - nesusimąstęs sutiko Diaras, kuriam niekad nė į galvą 
nešovė svarstyti, ką reikštų būti ne amerikiečiu. Jam visuomet at- 
rodė, kad būti amerikiečiu - savaime suprantama. 

Padavėjas atnešė viskio; abu išlenkė, Tamis susiraukė. Diaras 
užsakė dar po taurelę - Tamis nelabai nuoširdžiai pasisiūlė sumo- 
kėti, bet vos Diaras ištarė „ne“, pinigus tučtuojau, nesiginčydamas 
paslėpė. 

- Nieko sau vietelė, nieko sau vietelė! - kartojo Diaras linguo- 
damas galvą. Vidun ką tik buvo įėję du juodabarzdžiai vyrai, galvas 

apsivynioję dideliais turkiškais turbanais; kaip ir visi kiti, jie buvo 
įsitraukę į nenutrūkstamą triukšmingą pokalbį. - Jie šitaip ir sėdi, 
kalbasi čia ištisą naktį? O apie ką jie šnekasi? Apie ką galima taip 
ilgai kalbėtis? 

— O apie ką žmonės kalbasi Amerikoje? - paklausė Tamis šyp- 
sodamasis. 

— Baruose daugiausia - apie politiką. Jeigu išvis kalbasi. Daž- 
niausiai tiesiog geria. 

- Čia - apie viską: verslą, merginas, politiką, kaimynus. Arba 
apie tai, apie ką šnekamės mudu. 

Diaras išlenkė taurelę. 

- Oapie ką šnekamės mudu? - pasiteiravo. - Tegul mane griaus- 
mas, jei pats Žinau. 

— Apie juos, - Tamis nusijuokė ir plačiai mostelėjo ranka. 

— Nori pasakyti, jie kalba apie mus? 

— Bent jau šiek tiek tikriausiai kalba. 

— Smaginkitės į sveikatą, draugužiai, - garsiai pasiūlė Diaras, 
atsigręždamas į kitus. Paskui įsmeigė akis į savo taurelę, įsitikino, 
kad mato ją neryškiai, - sunku buvo sutelkti žvilgsnį. Kokią se- 
kundę jis užmiršo kur esąs, matė vien tik taurelę - tą pačią taurelę, 
kuri visąlaik laukė, kada ją pripildys. Jo kojų pirštai rietėsi - pats 
tikriausias ženklas, kad jis rimtai įkaušęs. „Kažin, kur artimiausia 
metro stotis?“ —- pagalvojo Diaras. Jis patogiai išsipleikė kėdėje, 
ištiesė kojas ir nusijuokė. 

— Dievulėliau! - sušuko. - Kaip aš džiaugiuosi, kad esu čia! 

Jis apžvelgė prirūkusį barą, vis dar girdėjo beprasmį balsų 
šniokštimą ir pajuto, kaip užliejo abejonės banga, bet stengėsi lai- 
kytis tvirtai. 

— Vienas Dievas težino, kur tasai čia yra, bet jau verčiau būti čia 
negu ten! - pridūrė primygtinai. 

Išgirdęs balsu ištartus savo žodžius, pasijuto tvirčiau; atsilošė, 
atkragino galvą ir užsižiūrėjo į šešėlius ant aukštų geltonų lubų. 
Diaras nepastebėjo prastai apsirengusio jaunikaičio sukta išraiška 
veide - šis, vos įžengęs pro duris, pasuko tiesiai prie jų staliuko. 

- Sakau tai visiškai rimtai! - dar pareiškė Diaras staiga išsities- 
damas ir įsistebeilydamas į Tamį, kuris atrodė gerokai išsigandęs. 

Diaras suvokė prie stalo esant kažką trečią tik tada, kai Tamis 
nelabai noromis arabiškai atsakė į šio pasisveikinimą. Pakėlė akis, 
išvydo jaunikaitį, kažkaip vos vos plėšriai jį nužiūrinėjantį, ir iškart 
nutarė, kad šitas jam nepatinka. 

— Sveiki, misteri, - jaunuolis išsišiepė ir dar taip plačiai, kad buvo 
puikiai matyti, kurie jo dantys auksiniai, o kurie - ne. 

— Sveiki, - abejingai atsakė Diaras. 

Tamis kažką suburbuliavo arabiškai; nuskambėjo gana šiurkš- 
čiai. Jaunikaitis nekreipė į jį jokio dėmesio, sugraibė kėdę, prisitrau- 
kė prie stalo, nė akimirką neatitraukdamas žvilgsnio nuo Diaro. 

— Kalbi anglišiai noras gal kietą gerą sulimą, a, misteri? 

Tamis susigūžęs apžvelgė barą ir šiek tiek atsipalaidavo įsitikinęs, 
kad niekas jų staliuko pusėn nespokso. 

- Klausyk, - tarė Diaras, - o dabar, būk malonus, viską pakartok 
iš pradžių, tik neskubėk. Taigi, ką sakei? 

Jaunikaitis tik subaltakiavo į jį ir nusispjovė. 

— Tu anglišiai nekalbus? 

- Šitaip - tikrai ne, drauguži. 

— Jis kviečia tave pažiūrėti filmo, - išvertė Tamis. - Bet neik. 

— Ką? Tokiu metu? - sušuko Diaras. - Jam tikrai kvankt. 

— Taip vėlai todėl, kad tokius filmus draudžia policija, - paaiški- 
no Tamis; jo veido išraiška aiškiai bylojo: jam šlykštu net pagalvoti 
apie tai. 

— Kodėl? O kokie tai filmai? - Diaras jau ir susidomėjo. 

— Labai nepadorūs. Na, pats žinai. 

Tamis, tai būdinga dažnam arabui, visiškai nesuprato pornogra- 
fijos paskirties, tad manė, jog policija uždraudė nešvankius filmus 
todėl, kad jie tam.tikruose taškuose klibina krikščioniškosios dok- 
trinos pamatus, o tai savo ruožtu reiškė, jog iš bet kurio krikščionio 
gali laukti susidomėjimo. Net jei vien tam, kad paskui galėtų viešai 
paskelbti nepritarią tokiems dalykams. Jam visiškai nepasirodė 
keista, kad Diaras nori sužinoti apie juos daugiau, nors pats liko 
absoliučiai abejingas - tokio pat abejingumo tikėtųsi ir iš Diaro, 
jei sumanytų su juo svarstyti klausimą, ar piligrimas, atkeliavęs į 
Meką, turėtų bėgti aplink Kaabos šventyklą pagal ar vis dėlto - prieš 
laikrodžio rodyklę. Šiaip ar taip, kadangi tokie filmai uždrausti, tai, 

Tamio nuomone, reiškė, kad juos lydi nekokia šlovė - jis nenorėjo 
jų nei matyti, nei ko nors apie juos girdėti. 

— Labai brangu ir nieko nepamatysi, - dar bandė įkalbinėti 
Diarą. 

Jaunikaitis nesuprato, ką Tamis sako, užtat žinojo, kur krypsta 
pokalbis, ir buvo labai nepatenkintas. Dar tulžingiau nusispjovė 
stengdamasis net nepasukti galvos Tamio pusėn. 

— Negali būti, kad visai nieko - bent šį tą tikrai pamatysi, - su 
nepajudinama logika paprieštaravo Diaras. - Nagi, išsiaiškinkime 
galutinai, - jis kreipėsi į jaunuolį. - Kiek? 

Atsakymo nesulaukė. Jaunikaitis mažumą sutriko: stengėsi 
skubiai apsispręsti, kiek nerizikuodamas galėtų padidinti įprastą 
kainą. 

— Ch'hal? - ėmėsi reikalo Tamis. - Kiek? Žmogus klausia, kiek 
tai kainuoja. Pasakyk jam. 

- Miehstain*. 

- Achrine duro**, - griežtai nukirto Tamis, lyg pataisydamas 
suklydusį. 

Valandėlę tuodu ginčijosi. Galiausiai Tamis pergalingai pra- 
nešė: 

— Tave įleis už šimtą pesetų. 

Jis vėl apžvelgė barą ir jo veidas aptemo. 

- Bet nieko iš to gero. Nuoširdžiai patariu: neik. Jau labai vėlu. 
Nejaugi nenorėtum verčiau atsigulti? Aš palydėčiau tave iki vieš- 
bučio. 

Diaras tik pažvelgė į jį ir smagiai nusijuokė. 

- Klausyk, bičiuli. Tu tikrai neprivalai niekur eiti. Argi kas sakė, 
kad būtina eiti ir tau? Dėl manęs nesijaudink. 

Tamis valandėlę įdėmiai žvelgė jam į veidą, mėgindamas įspėti, 
ar amerikietis pyksta, nutarė, kad vis dėlto nepyksta, ir tik tada 
paprieštaravo: 

— Na jau ne! 

Ims jis ir paleis amerikietį klaidžioti po Beniderą su šituo kek- 
šininku - kad jūs nesulauktumėt. Nors Tamis dabar labiau už viską 


* Du šimtai (arab.). 
** Dvidešimt durų (arab.); 1 duras - 5 pesetos. 

troško traukti namo ir griūti į lovą - ir užvis mažiausiai norėjo, kad 
šitokiu paros metu jį kas nors pastebėtų slampinėjantį gatvėmis su 
užsieniečiu ir dar kaip tik šituo jaunikaičiu, vis dėlto jautėsi atsa- 
kingas už Diarą, tad tvirtai pasiryžo neišleisti jo iš akių, kol gyvą ir 
sveiką pristatys prie viešbučio durų. 

— Najau ne! - pakartojo. - Eisiu drauge. 

— Kaip išmanai. 

Visi trys pakilo, jaunikaitis išsekė paskui juos į terasą. Diaro 
drabužiai tebebuvo šlapi, jis nejučia krūptelėjo, kai persmelkė vėjo 
gūsis. Paklausė, ar kelias tolimas; Tamis šnektelėjo su anuoju ir 
pranešė, esą vos pora minučių kelio pėsčiomis. Lietus taip smarkiai 
nebepylė. Jie perėjo Zocco, nėrė į siaurų gatvelių, labiau primenančių 
seno viešbučio koridorius, raizginį ir po kelių posūkių sustojo prie 
aukštų grotuotų durų. Kai jaunikaitis keliskart tvojo į duris belstuku, 
Tamis nerimastingai nužvelgė tuščią gatvelę, bet taip ir neišvydo 
nieko, kas galėtų juos pastebėti. 

- Kai tu vos pradėjai lankyti vaikų darželį... - nelabai garsiai 
uždainavo Diaras. Bet Tamis, apimtas siaubo, stvėrė jį už rankos. 

— Ne, ne! - sukuždėjo. - Policija! - Mat daina šioje uždaroje 
gatvelėje ritosi skambiu aidu. 

- Jėzau Kristau! Mes tik einame pasižiūrėti pornografinio filmo. 
Pamanykite, baisus daiktas, - vis dėlto dainuoti jis liovėsi. 

Visi trys stovėjo ir laukė. Galų gale iš vidaus atsklido kažkokie 
neaiškūs garsai. Už durų pasigirdo prislopintas balsas, jaunuolis jam 
atsakė. Kai grotos prasivėrė, kitapus jų nebuvo matyti nieko, vien 
tik juodžiausia tamsa. Paskui tarpduryje išniro žmogysta, drauge 
su ja plūstelėjo ir kvapas, tikriau - net keletas sumišusių kvapų: 
odekolono, dantų pastos ir prakaito. Žmogysta žibintuvėliu pašvietė 
jiems į veidus, paskui laužyta ispanų kalba paliepė juos atlydėjusiam 
jaunuoliui atnešti lempą ir užtrenkė grotas jiems už nugarų. Valan- 
dėlę visi stovėjo nekrustelėdami aklinoje tamsoje. Tamis nervingai 
kostelėjo; aštrus garsas dar kurį laiką blaškėsi po patalpą, atsimuš- 
damas nuo vienos sienos į kitą. Kai jaunikaitis grįžo nešinas lempa, 
baltarūbis pavidalas be garso pasitraukė į šoninį kambarį, o kiti trys 
užkopė laipteliais aukštyn. Viršuje buvo durys, o tarpduryje jų laukė 
storulis kažkokiu papilkėjusiu veidu; jis vilkėjo pižamą, o žiedais 

apmaustyta ranka vis dangstėsi burną, norėdamas nuslėpti žiovulį. 
Oras buvo troškus nuo užsistovėjusio smilkalų kvapo, kambaryje 
tvyrojo nejudančių dūmų rūkas. 

Storulis kreipėsi į juos ispaniškai. Kalbėjo be paliovos švokš- 
damas. Susizgribęs, kad Diaras supranta tik anglų kalbą, užsikirto, 
nusilenkė ir prašneko iš naujo: 

— Labas vakaras, pone. Prašau čionai. 

Ankštame kambarėlyje stovėjo kelios kėdės stačiomis atkaltėmis, 
o priešais jas, ant plikos sienos, kreivai kabojo drobinis ekranas. 
Abipus šio stovėjo vazonai su aukštomis palmėmis. 

- Prašau sėstis, - pakvietė šeimininkas, stovėdamas greta ir 
sunkiai dūsuodamas. Paskui ėmėsi aiškinti Diarui: 

— Turime vieną, kur vyrai su damomis, kitą - kur kunigai su 
vienuolėmis, ir dar trečią, kur tik berniukai, pone. Labai gražu. Visi 
visai be drabužių. Jums patiks, pone. Galime žiūrime visus tris su 
bendra kaina, taip. Ponas norės tris, pone? 

— Ne. Pažiūrėkime vienuoles. 

— Taip, pone. Ispanų džentelmenui patinka vienuolės. Visada 
nori vienuoles. Labai gražu. Atsiprašau. 

Jis išėjo, netrukus jo balsas pasigirdo gretimame kambaryje. 
Diaras prisidegė cigaretę, Tamis plačiai nusižiovavo. 

— Tau išties reikėjo eiti namo gulti, - pasakė Diaras. 

— Na jau ne! Palydėsiu tave iki viešbučio. 

Diaras pratrūko: 

— Tegul tave plynios, neinu aš į jokį viešbutį! Kodėl niekaip nega- 
liu įkalti tau šito į galvą? Juk ne taip sunku suprasti. Dabar pabūsiu 
čia, paskui trauksiu kur nors kitur, gal dar šiek tiek išgersiu, gal kiek 
pasismaginsiu, dar nežinau. Net nenumanau, ką darysiu toliau. Bet 
į viešbūtį neisiu. Aišku tau? 

— Nesvarbu, - ramiai atsakė Tamis. 

Valandėlę abu tylėjo, paskui Diaras tęsė jau kur kas taikiau: 

— Suprask, aš ištisą savaitę tūnojau laive. Ir dar nenoriu miegoti. 
Užtat tave marina miegas. Ar nemanai, kad tau būtų geriausia tuojau 
grįžti namo ir nebetempti toliau į naktį? 

Tamis atkakliai laikėsi savo. 

— O, ne! Negaliu taip padaryti. Būtų labai negerai. Aš palydėsiu 
tave į viešbutį. Nesvarbu, kada tai bus. 

Jis kiek įmanoma pusiaugula išsitiesė kėdėje ir užsimerkė, galva 
nusviro. Kitas vyriškis, irgi su pižama ir toks pat storas, tik užsižel- 
dinęs vešlius senamadiškus ūsus, atnešė projektorių ir juostą. Kai 
aparatas užburzgė ir nušvito ekranas, nutilęs ir nejudantis Tamis jau 
alsavo giliai ir lygiai, kaip alsuoja tik įmigęs žmogus. 


IV 


Kanaruose išsiveržė ugnikalnis, tiesa, nesmarkiai. Keletą dienų tai 
buvo pagrindinė ispanų pokalbių tema, įvykį plačiai nušvietė lai- 
kraštis „Espana“, o daugumai tų, kurie turėjo ten giminaičių, srautu 
plūdo raminančios telegramos, esą viskas gerai. Kaip tik šitam pra- 
budusiam ugnikalniui visi vertė kaltę dėl šutros, dėl troškaus, prie 
plaučių limpančio oro ir pilkšvai gelzganos šviesos, plūduriavusios 
virš miesto pastarąsias dvi dienas. 

Junisė Gud išlaikė asmeninę padienę kambarinę - ne itin valy- 
vą mergužėlę ispanę, kuri ateidavo vidurdienį ir nuveikdavo tuos 
darbus, kurių nebuvo ko net tikėtis, kad imsis viešbučio patarnau- 
tojai, tarkime, laidydavo ir išdėliodavo į vietas drabužius, atlikdavo 
pasiuntinuko paslaugas ar kasdien išvalydavo vonios kambarį. Tą 
rytą kambarinė atskubėjo kupina naujienų apie išsiveržusį ugnikalnį 
ir tarškėjo apie tai neužsičiaupdama, kas gerokai erzino Junisę, mat 
šiai, jos manymu, užslinko darbinė nuotaika. 

— Silencio! - galiausiai sušuko; jos balsas buvo aukštas, spigus 
ir visai nederėjo prie galingo stoto. 

Mergaitė įsispitrijo į ją, paskui sukikeno. 

- Aš dirbu, - paaiškino Junisė, iš paskutiniųjų stengdamasi 
nutaisyti kiek įmanoma mąslesnę veido išraišką. Mergaitė vėl su- 
kikeno. 

- Šiaip ar taip, - pridūrė Junisė, - šitie bjaurūs orai — tik artė- 
jančios mažosios žiemos ženklas. 

- Girdėjau, kad tai dėl išsiveržusio ugnikalnio, - atkakliai laikėsi 
savo kambarinė. 

Pirmiausia ateidavo „mažoji žiema“, taip vadinama tik todėl, kad 
buvo trumpesnė, o jau paskui užslinkdavo ir „didžioji žiema“ - ilgas 
lietingas laikotarpis, lydintis „mažąją žiemą“, atsilikęs maždaug per 
du mėnesius. Ir viena, ir kita žadėjo murkšlinas dienas, peršlapusias 
kojas ir nuobodulį; visi, kurie tik galėjo, tuomet skubinosi kraustytis 
piečiau, bet Junisė negalėjo pakęsti jokio judėjimo. Dabar, kai paga- 
liau užmezgė artimą ryšį su, pasak jos pačios, „savo vidine realybe“, 
jai buvo nė motais, šviečia saulė ar ne. 

Mergina vonioje skalbė apatinius, šaižiu balsu dainuodama 
makalavo juos kriauklėje. 

- Jėzau... -'suaimanavo Junisė, tvėrusi kokią valandėlę. - Kon- 
čita! - šūktelėjo. 

— Mande“, - atsiliepė mergaitė. 

— Noriu, kad nueitum į turgų ir pripirktum gėlių. Tuojau pat. 

Ji padavė kambarinei šimtą pesetų ir išsiuntė iš savo numerio, 
vildamasi bent pusvalandį pasimėgauti vienatve. Pastaruoju metu 
pati nedažnai kur nors išsiruošdavo, dažniausiai kiauras dienas 
voliodavosi lovoje. Lova buvo plati, o kambarys - erdvus. Iš savo pa- 
galvių tvirtovės Junisė matė vidinį uostą ir jame siuvančias valteles, 
ir šitokio prasiblaškymo, kai pakeldavo akis nuo rašomo teksto, jai 
visai pakakdavo. Rytą ji pradėdavo nuo taurės džino, paskui džinas 
lydėdavo ją ištisą dieną iki pat vakaro, kol užmigdavo. Vos atvykusi 
į Tanžerą, Junisė gėrė mažiau, užtat dažniau kur nors išeidavo. Die- 
nomis balkone mėgaudavosi saulės voniomis, o vakarais leisdavosi 
žygin iš vieno baro į kitą, kur tiek primaišydavo gėrimų, kad galų 
gale kam nors tekdavo palydėti ją iki viešbučio durų: dažniausiai tai 
būdavo koks nors gana prastos reputacijos tipas, sumanęs priglobti 
tą kad ir nedidelę sumą, užsilikusią jos rankinėje, kadaruojančioje 
ant peties. Tačiau Junisė išeidama visuomet pasiimdavo tik tiek pi- 
nigų, kiek galėdavo ramia širdimi prarasti. Savo ruožtu nuo įpročio 
kaitintis saulėje ją atgrasė viešbučio administracija, mat vieną gražią 
dieną kaimynystėje gyvenanti dama ispanė nepagailėjo pastangų 


* Ką? Klausau! (Isp.) 

(tai nebuvo labai lengva) apsidairyti viršum betoninės pertvaros, 
skiriančios jos balkoną nuo gretimo, ir išvydo masyvų rausvą kūną, 
išsipleikusį šezlonge ir nepridengtą nė siūleliu. Po to sekė ne itin 
maloni scena su viešbučio valdytoju, kuris mielu noru būtų išvis 
parodęs jai duris, jeigu Junisė nebūtų daugiausia pelno duodanti 
viešbučio viešnia: valgydavo visada tiktai lovoje, be to, niekada 
nerakindavo durų, kad padavėjai su gėrimais ar ledo dubenėliais 
galėtų bet kuriuo metu nekliudomi ateiti ir išeiti. „Ir galai nema- 
tė, — tarė ji sau. 

— Tos saulės vonios - nekoks sumanymas. Lorensas sakė tiesą.“ 
Neilgai trukus ji įsitikino, kad nesikeldama iš lovos gurkšnoja kur 
kas ramiau, kur kas tolygiau; vakarui atėjus jos jau nebeapnikdavo 
nevaldomas troškimas protekine lakstyti gatvėmis, stengtis atsidurti 
keliose vietose vienu metu, kad, neduok Dieve, nepražiopsotų ko 
nors, kas gali atsitikti. Tai lėmė visai paprasta priežastis: vakarais ji 
būdavo pernelyg įkaušusi, kad dar įstengtų pasijudinti, bet girtumas 
buvo malonus ir netgi nekliudydavo primarginti užrašų knygutės 
puslapių žodžiais - kitąsyk netgi mintimis. 

Ugnikalniai Junisę siutino. Šnekos apie vieną tokį pažadino 
epizodą iš vaikystės. Junisė su tėvais plaukė laivu iš Aleksandrijos į 
Genują. Vieną ankstyvą rytą tėvas pabeldė į kajutės, kur ji su motina 
miegojo, duris ir susijaudinęs pakvietė tučtuojau išlipti į denį. Juodvi 
išpuolė laukan dar visai apsimiegojusios ir aptiko tėvą, karštligiškai 
mostaguojantį rankomis Strombolio pusėn. Kalnas spjaudėsi lieps- 
nomis, o lavos upeliai garmėjo šlaitais, tekančios saulės spindulių ir 
šiaip nudažytais skaisčiai raudonai. Motina kokią akimirką spitrijo 
į reginį, o paskui, pakimusiu nuo įniršio balsu, iškošė: „Ššššlykštu!“ 
ir, apsisukusi ant kulno, nusivedė Junisę atgal į kajutę. Dabar, kai 
prisiminė šį įvykį, nors prieš akis aiškiai iškilo liūdnas įskaudinto 
tėvo veidas, ji nepajuto nieko kita, tik tokį pat pasipiktinimą kaip 
motina. 

Ji atsilošė ir užsimerkė, valandėlę susimąstė. Paskui atsimerkė 
ir kibo rašyti: „Paikose žmogaus smegenyse esama kažkokio jungi- 
klio, kuris nuostabiai reaguoja į retenybes, ypač jeigu tai - itin retai 
pasitaikančios sąlygos, sukeliančios kokį nors žinomą reiškinį. Kuo 
mažiau tikėtina, kad tai atsitiks, tuo nuostabesnis atrodo reiškinys, 

kai vis dėlto įvyksta, ir nesvarbu, kad jis visai bevertis, o gal net pavo- 
jingas. Vien pats faktas, kad įvyko tai, kam įvykti tikimybė buvo visai 
menka, padaro įvykį nepaprastai vertingą. Tai neturėjo galimybių 
atsitikti ir vis dėlto atsitiko — ir žmogui nelieka nieko kita, tik aklai 
žavėtis aplinkybių grandine, neįmanomą pavertusia realybe.“ 

Junisė perskaitė pastraipą ir ne be pasitenkinimo pastebėjo, kad 
nors rašydama turėjo omeny ugnikalnio išsiveržimą, ta pati teorija 
net labai tiko apibūdinti jos pastarojo meto gyvenimui. Junisė vis dar 
negalėjo atitokti nuo tos, jos pačios nuomone, visiškai neįtikėtinos 
sutapimų grandinės, dėl kurios ji staiga pasijuto laiminga. Pirmoji 
keistenybė jai nutiko maždaug prieš dvi savaites. Pabudusi vieną 
skaistų rytą, Junisė tvirtai apsisprendė pradėti kasdien mankštintis. 
(Vienokį ar kitokį sprendimą ji priimdavo kone kasdien - kaskart 
tvirtai įsitikinusi, kad tai apvers jos gyvenimą aukštyn kojomis ir 
viskas ims keistis į gera.) Fizinis krūvis, be jokios abejonės, stimu- 
liuosiąs smegenų veiklą ir padėsiąs numesti kiek svorio. Pasaky- 
ta - padaryta: Junisė apsitempė senas plačias kelnes, kurių, tiesa, 
nebegalėjo užsisegti, nes veržė per juosmenį, ir iškeliavo pasiryžusi 
užkopti į pačią Citadelės viršūnę. Išėjo pro didžiuosius vartus ir 
pasiramsčiuodama lazdele nulipo stačiu takučiu žemyn į ilgą pri- 
šnerkštą paplūdimį, kur maudydavosi tik arabai. 

Junisė nužingsniavo pakrante į vakarus, išilgai žemutinių Cita- 
delės statinių papėdės, įveikė atkarpą, kur į jūrą kliokė visų miesto 
kanalizacijos vamzdynų turinys, o dvokas kabojo ore lyg koks ap- 
čiuopiamas daiktas, ir galiausiai pasiekė akmenuotą pajūrio ruožą, 
kur beveik nebuvo žmonių. Ir kaip tik čia ją sustabdė seniokas žvejys 
arabas; jis ištiesė kažkokį popiergalį ir nepaprastai rimtai, kliuvinė- 
jančiu liežuviu ispaniškai paprašė perskaityti, kas ten parašyta. 

Parašyta buvo štai kas: 

„Labai prašau radusiįjį šį laišką parašyti eskvairui K. Dž. Barne- 
tui. Adresas: Ašhersto kelias 52, Šiaurės Einčlis, Londonas, Anglija. 
1949-ųjų balandžio 12.“ Junisė išvertė arabui laiško turinį, perskai- 
tė adresą ir nesusilaikė nepaklaususi, iš kur seniokas tą popierių 
gavęs. 

- Butelis iš vandens, - atsakė jis, rodydamas prie pat kojų į kran- 
tą gūrančias bangeles. Ir paklausė, ką jam dabar derėtų daryti. 

- Jei norite, parašykite tam žmogui, - pasiūlė ji, nebeketindama 
ilgiau stoviniuoti. 

Taip, balsu mąstė senasis žvejys, glostydamas ilgą barzdą, reikia 
tam Žmogui parašyti, aišku, kad reikia. Tik kaip tą padaryti, jei jis 
nemokąs rašyti? 

— Paprašykite draugo, - patarė ji. 

Senukas nužvelgė ją tiriamu žvilgsniu ir su abejone balse pa- 
klausė, ar ji imtųsi tai padaryti. Junisė nusijuokė. 

- Aš einu pasivaikščioti, - ji mostelėjo ranka išilgai paplūdimio, 
į priešingą pusę nuo miesto. - Galbūt, kai grįšiu. 

Tai tarusi ji nužingsniavo sau, palikusi žvejį ten pat, kur radusi; 
šis, vis dar gniauždamas saujoje popiergalį, nulydėjo ją akimis. 

Kai grįždama vėl atsidūrė toje pat vietoje, susitikimas jau buvo 
visai išrūkęs iš galvos, tačiau nuskuręs ir apiplyšęs žvejys tebesėdėjo 
ant akmens ir nerimastingai žvelgė į ją ateinančią. 

— Dabar jau parašysi? - paklausė. 

— Kad aš neturiu popieriaus, - paprieštaravo ji. 

Šitaip ir prasidėjo gana ilgas žygis: senasis žvejys, atsilikęs per 
porą žingsnių, sekė paskui ją visą kelią palei jūrą, paskui - kalvos 
šlaitu aukštyn, per Citadelę - juodu traukė iš vienos bakalėjos krau- 
tuvėlės į kitą, ieškodami voko ir popieriaus lapo. 

Kai pagaliau rado krautuvininką, galintį parūpinti ir viena, 
ir kita, Junisė norėjo sumokėti, bet senukas išdidžiai padėjo savo 
monetas ant stalo, o jos pinigus surinko ir grąžino jai. Visas tas 
nutikimas tuo metu jai jau atrodė visai smagus - nebloga istorija, 
kurią vėliau galėsianti papasakoti draugams. Tačiau ją vis labiau 
slėgė nenumaldomas poreikis tučtuojau išgerti, tad Junisė atsisakė 
kvietimo prisėsti artimiausioje arabiškoje kavinėje ir pasivaišinti 
arbata - paaiškino, kad, jei jis norįs, jog ji deramai parašytų laišką, 
teksią ieškoti europietiškos kavinės. 

— Gal žinai kokią čia, netoliese? - paklausė jo vildamasi, kad 
nereikės traukti į kurią nors iš Zocco Chico kavinių - norint pasiekti 
aikštę, reikėtų vinguriuoti žemyn siauromis stačiomis gatvelėmis ir 
įveikti nesuskaičiuojamą daugybę laiptų. Senasis Žvejys nusivedė 
ją ypač siaurais skersgatviais, kur pavėsis buvo tikras atgajus po 
leipėjimo vidudienio saulėkaitoje, į ankštą prišnerkštą skylę, kuri 

vadinosi „Liuciferio“ baru. Prie prekystalio kėpsojo neįtikėtino 
storumo moteriškė, įnikusi į prancūzišką kino žurnalą. Junisė už- 
sisakė džino, senukas pageidavo gazuoto limonado. Junisė tuojau 
pat ir parašė laišką pirmu asmeniu: esą radusi butelį prie Ras el 
Ihudo, netoli Tanžero, tad atsiliepianti į prašymą ir rašanti šį laišką; 
pasirašė: Abdelkaderas ben Saidas ben Mochtaras, pridėjo ir senuko 
adresą. Žvejys iš visos širdies jai padėkojo ir primygtinai pareiškęs, 
kad susimokės už limonadą, patraukė išsiųsti laiško; o Junisė liko 
sėdėti ir užsisakė dar vieną taurelę džino, paskui - dar kelias. 

Dramblotoji moteriškė ja susidomėjo. Matyt, nebuvo pratusi, 
kad jos bare lankytųsi moterys, taigi šita stambi užsienietė, įsisprau- 
dusi į kelnes ir pilanti kaip vyras, sužadino smalsumą. Užkalbino 
Junisę prancūziškai, paklausinėjo šio to apie ją. Junisė toli gražu 
nebuvo iš tų, linkusiųjų atvirauti, todėl čia pat suimprovizavo keletą 
išgalvotų atsakymų - panašiais atvejais taip elgdavosi visada. Ir tuo- 
met atsilygino tuo pačiu - ėmė kamantinėti pati. Storulė atsakinėjo 
netgi labai noriai: esanti graikė, pavarde madam Papakonstantė, jau 
vienuolika metų gyvenanti Tanžere, šitas baras - nesenas įgijinys, o 
pastato gilumoje yra keli kambarėliai, kuriais pageidaujantys klientai 
galį naudotis. Galiausiai Junisė padėkojo, susimokėjo ir pažadėjo dar 
tą patį vakarą grįžti. Nutarė, kad šitas baras - tikras radinys, mat 
buvo tvirtai įsitikinusi, jog nė vienas iš jos draugų jo nežino. 

Vakare „Liuciferio“ baras atrodė jau visai kitaip. Skaisčiai švietė 
dvi žibalinės lempos, nutvieksdamos afišas, skelbiančias bulių kau- 
tynes San Roke ir Meliloje - anksčiau jų nebuvo matyti; grojo ne- 
didukas radijo aparatas, o trys ispanai su darbiniais kombinezonais 
sėdėjo prie baro ir gurkšnojo alų. Madam Papakonstantė, ryškiai 
išsidažiusi, pasipuošusi oranžine šifono suknele, pakilo pasitikti 
Junisės, su plačia šypsena blyksinčia auksiniais dantimis. Prie baro 
stoviniavo dvi merginos ispanės garbanotais plaukais - pigiomis 
ilgalaikėmis šukuosenomis. Apsimesdamos, kad klausosi vyrų po- 
kalbio, jos kvailai krizendavo, kai tie prapliupdavo juoktis. 

— Jūsų dukterys? - pasiteiravo Junisė. 

Madam Papakonstantė gana primygtinai pareiškė: ne, mergi- 
nos - ne jos dukterys. Paskui paaiškino: jos patarnaujančios prie 
baro, taip pat priimančios ir užimančios svečius asmeniniuose kam- 

bariuose. Čia pro karulių užuolaidą, dengiančią įėjimą į koridorių, 
iš kurio buvo galima patekti į užpakalinę namo dalį, galvą kyštelėjo 
dar viena mergina; ši buvo labai jauna ir nepaprastai graži. Ji lyg kiek 
nustebusi įsistebeilijo į Junisę, o paskui visa išniro iš už užuolaidos 
ir pasuko prie laukujų durų. 

— Kas gi ji? - susidomėjo Junisė. 

- Fille indigėne*, - paaiškino madam Papakonstantė. - Čia 
dirbanti mergaitė arabė. 

— Labai protinga. Ir angliškai moka, - pridūrė. 

Mergaitė atsigręžė ir nusišypsojo - tokia netikėta šypsena, staiga 
sušildančia visą patalpą, kaip ūkanotą dieną sušildo pro debesis 
persismelkęs skaistus saulės spindulys. 

- Žavingas padarėlis, - pratarė Junisė. Priėjo prie baro, užsisakė 
džino. Madam Papakonstantė ne be vargo nulingavo iš paskos ir 
išsišiepusi atsistojo baro gale, išskėtusi mėsingus pirštus, gausiai 
apmaustytus blykčiojančiais žiedais. 

— Gal ir pati ko nors išgersite? - pasiūlė Junisė. 

Madam Papakonstantė vos neišgriuvo iš nuostabos. Jei jau „Liu- 
ciferio“ bare kas nors ją vaišina, vakaras išties neeilinis. 

— Je prendrais bien un machaguito**, - nesispyriojo ji; lėtai už- 
simerkė, vėl atsimerkė. Gėrimus juodvi nusinešė prie išklerusio 
staliuko pasienyje ir susėdo. Mergaitė arabė stovėjo tarpduryje 
žvelgdama į tamsą, protarpiais persimesdama vienu kitu žodžiu su 
kokiu praeiviu. 

— Hadija, ven acū***, - pašaukė madam Papakonstantė. 

Mergaitė atsisuko ir šypsodamasi lengvu žingsniu prisiartino 
prie jų staliuko. Madam Papakonstantė paėmė ją už rankos ir liepė 
ką nors pasakyti poniai angliškai. 

- Jūs kalbėti anglišiai? - sučiurleno mergaitė. 

— Taip, žinoma. Norėtum ko nors išgerti? 

— Aš kalbėti. Jūs ką gerti? 


* Vietinė mergaitė (pranc.). 
** Mielai išgerčiau machaguito (stiprus alkoholinis gėrimas, gali būti vartojamas kaip 


aperityvas). 
*** Hadidža, eikš čionai (isp.). 

— Džiną, - Junisė kilstelėjo stiklą - ant dugno jau teliūskavo vos 
lašelis skysčio. Mergaitė susiraukė pasibjaurėjusi. 

— Ai ne, negeras. Man patiks vienas kokakolas. 

- Būtinai. 

Ji pasistengė sugauti vienos iš merginų prie baro žvilgsnį ir 
šūktelėjo jai: 

— Una Coca-Cola, un machaguito y un gin! 

Hadidža nuėjo prie baro atnešti gėrimų. 

- Ji nuostabi, - paskubomis tarstelėjo Junisė madam Papakons- 
tantei. - Kur ją pasičiupote? 

— O, ji daugybę metų žaisdavo čia pat, gatvėje, su kitais vaikais. 
Šeima gyvena vargingai. 

Kai mergaitė grįžo prie stalo su gėrimais, Junisė pakvietė ją 
prisėsti, bet ši apsimetė neišgirdusi ir, nugara atsirėmusi į sieną, 
liko stovėti, ramiai žvelgdama į jas. Padrikas pokalbis truko dar gal 
dvidešimt minučių ar pusvalandį, Junisė spėjo ištuštinti dar kelias 
taures džino. Dabar ji jautėsi tiesiog puikiai. Ir galiausiai tarė madam 
Papakonstantei: 

— Ar nepamanysite, kad aš labai nemandagi, jei mes pasėdėtume 
su ja valandėlę vienudvi? Norėčiau su ja pasikalbėti. 

— Ca va“, - nesiginčijo madam Papakonstantė. Prašymas buvo 
neįprastas, bet ji neįžvelgė jokios priežasties prieštarauti. 

- Ji iš tikrųjų neapsakomai žavi, - pridūrė Junisė ir nuspriegė 
nuorūką per visą patalpą, kad nukristų gatvėje. Ji pakilo, viena ranka 
apglėbė mergaitę ir tarė jai angliškai: 

— Įsipilk dar vieną taurę kokakolos ir neškis į kurį nors iš tų 
kambarių gale, - ji mostelėjo. - Pasėdėsime vienumoje, kad niekas 
netrukdytų. 

Vis dėlto šitas pasiūlymas jau uždūkino madam Papakonstantę. 

- Ah, non! - sušuko ji karštai. - Tie kambariai - tiktai po- 
nams. 

Junisė nė nemirktelėjo. Tvirtu pačios įsitikinimu, jos tikslai 
niekada nebūdavo peiktini, todėl ji retai dvejodavo ir stengdavosi 
trūks plyš juos įgyvendinti. 


* Gerai (pranc.). 

— Ką gi, tuomet eime su manimi, - lyg niekur nieko paliepė ji 
mergaitei. - Trauksime į mano viešbutį. 

Ji paleido Hadidžą ir nuėjo prie baro, pakeliui grabaliodama 
rankinėje pinigų. Kol sumokėjo, madam Papakonstantė spėjo pa- 
mažėle atsistoti, skausmingai šniokštuodama. 

- Ji čia dirba, vous savez! - užriko. - Negali ateiti ir išeiti kada 
panorėjusi! 

Ir tuojau pridūrė, lyg būtų dingtelėjusi kiek pavėluota mintis: 

- Ji man skolinga pinigų! 

Junisė atsigręžė, įspaudė šeimininkei į saują keletą banknotų ir 
švelniai užlankstė jos pirštus. Mergaitės prie baro stebėjo jas bliz- 
gančiomis akimis. 

— Bonsoir, Madame, - tarė labai šiltai. Su tolesniais žodžiais jos 
veide išsklido begalinis nuoširdumas. - Aš jums be galo dėkinga, iš 
tiesų niekad nė negalėsiu deramai atsidėkoti. Vakaras buvo nuos- 
tabus. Užsuksiu pas jus ir rytoj. Norėčiau padovanoti jums vieną 
tokį niekutį. 

Plati madam Papakonstantės burna buvo pražiota, bet žodžiai, 
kurie veržėsi laukan, taip ir liko nenusprūdę nuo liežuvio galo. Ji 
vogčia dirstelėjo į savo saują, spėjo pamatyti poros banknotų kam- 
pučius ir lėtai užsičiaupė. 

— Ak, - ištarė. 

- Atleiskite, kad taip ilgai jus gaišinau, - varė toliau Junisė. - Žinau, 
jūs išties užsiėmusi. Buvote man tokia gera. Nuoširdžiai dėkoju. 

Madam Papakonstantė galiausiai atitoko. 

- Jūs manęs nesugaišinote, - patikino. - Priešingai, man buvo 
labai malonu. 

Kol jos kalbėjosi, Hadidža nekrustelėdama stovėjo prie durų, 
jos akys šokčiojo nuo Junisės prie savosios patronne veido ir atgal — 
mergaitė labai stengėsi suprasti, apie ką šnekama. Pagaliau nutarė, 
kad Junisė, ko gero, bus laimėjusi, ir atsargiai jai šyptelėjo. 

- Labos nakties, - dar kartą palinkėjo Junisė madam Papakons- 
tantei. Tada smagiai pamojo merginoms prie baro. Vyrai pirmąsyk 
atsigręžė į ją, bet tuojau pat vėl įsitraukė į pokalbį. Junisė suėmė Ha- 
didžą už alkūnės ir išsivedė į tamsią gatvelę. Madam Papakonstantė 
atskubėjo prie durų, iškišo galvą laukan ir negarsiai tarė: 

- Jeigu ji neklausys ar elgsis nederamai, rytoj man pasakysite. 

- O, nė kiek neabejoju, kad dėl jos elgesio neturėsiu jokių prie- 
kaištų, - užtikrino Junisė, suspausdama mergaitei ranką. - Merci 
mille fois, madame. Bonne nuit“. 

— Ką ji susakė? - pasiteiravo Hadidža. 

- Sakė, kad tu - labai miela mergaitė. 

- Aišku. Labai gera. 

Ji šmurkštelėjo priekin: siaurutėje gatvelėje juodvi tiesiog netilpo 
eiti greta. 

— Neskubėk taip! - šūktelėjo pridususi Junisė, nespėjanti paskui 
mitrią mergaitę. 

Kai juodvi pasiekė Amraho kalvos keterą, Junisė ištarė: „Palū- 
kėk, Hadidža“ ir atsišliejo į sieną. Ji troško pasimėgauti akimirka. 
Netikėtai suvokė anapus savęs pačios plytintį pasaulį - ne kaip 
kažkokį svetimą darinį, kuris egzistavo šalia ir priklausė kitiems 
žmonėms, o kaip terpę, kurioje būdama pajuto beveik galinti kai kuo 
dalytis ir su kitais. Pirmą kartą ji užuodė vakaro ir tvyrantį šiltą išsi- 
pildymo kvapą, pirmąsyk šiek tiek dėmesingiau įsiklausė į nervingą 
būgnų gausmą terasose - iki šiol, net jei girdėdavo jį, likdavo visiškai 
abejinga. Jos žvilgsnis slydo apačioje plytinčiu miestu, ji labai aiš- 
kiai įžiūrėjo mėnesienos užlietą minaretą Šarfo viršūnėje, apsuptą 
juodų nykštukinių kiparisų. Junisė su malonumu keliskart bilstelėjo 
lazdele į grindinį. „Ko gero, pernelyg neriuosi iš kailio, mėgindama 
gyventi savo gyvenimą", - tarė sau. Juk visas likęs pasaulis buvo visai 
čia pat: tik ištiesk ranką ir imk, tereikia panorėti, bet ji visuomet jį 
atstumdavo, verčiau rinkdamasi nuosavą, gerai pažįstamą mažytę 
visatą. Tik retsykiais, pabusdama, ji pasijusdavo atsidūrusi pačiame 
gyvenime, bet tik todėl, kad prireikdavo valandėlės išblaškyti miegus 
ir atitokti, sutelkti mintis, vėl tapti savimi. 

- Kokia graži naktis, - svajingai ištarė ji. - Eikš čionai, pasto- 
vėkime minutę. 

Hadidža, kad ir nenoriai, pakluso. Junisė vėl suspaudė jai al- 
kūnę. 

— Tik paklausyk tų būgnų. 


* Labai ačiū, ponia. Labos nakties (pranc.). 

— Drbouka. Tą daro moterys. 

— Štai kaip. 

Junisė paslaptingai nusišypsojo, akimis sekdama blausią kalnų 
liniją - tolimus kuprojančius kalvagūbrius, kurie nakties skaidrume 
atrodė mėlyni. Junisė nė nesitikėjo, kad Hadidža sugebės persiimti 
jos pojūčiais; viskas, ko ji norėjo, - kad mergaitė pabūtų jai savotiš- 
ku katalizatoriumi, padedančiu išgyventi visa tai pačiu gryniausiu 
pavidalu. Pagrindinė, visus jos poelgius aktyvuojanti spyruoklė 
visuomet buvo skausmingas pražuvusios nekaltybės gailesys, ilge- 
siu atmiešti ankstyviausių gyvenimo metų prisiminimai. Kai tik jai 
pasitaikydavo proga pasijusti laimingai, tą akimirką ji stengdavosi 
nutiesti tiltą į neapsakomai tolimą ir trapią erdvę - prarastą vaikystę. 
Ir dabar jai pasirodė, kad nerūpestingas Hadidžos juokas žada kelio 
atgal tikimybę. 

Tas jausmas neišsisklaidė visą naktį. Junisė džiūgavo įsitikinusi, 
kad nesuklydo. Auštant, kol Hadidža dar miegojo greta, ji atsisėdo 
lovoje ir parašė užrašų knygutėje: „Tokia tyki ankstyvo rytmečio 
valandėlė. Už lango ką tik pradėjo burkuoti balandžiai. Nė menkiau- 
sio vėjelio. Seksualumas pirmų pirmiausia yra susijęs su vaizduote, 
dėl to - jokių abejonių. Tarkime, tautos, gyvenančios šiltesnio kli- 
mato zonose, jos turi labai nedaug, todėl visuomenė gali leisti sau 
nevaržomą papročių moralinę laisvę. Tad ir asmenybės čia pačios 
sveikiausios. Tuo tarpu vidutinio klimato juostose viskas kitaip. 
Vaisingą vaizduotės veiklą čia būtina pažaboti griežtomis seksuali- 
nio elgesio ribojimo normomis, ir tai išpurena dirvą nusikaltimams 
ir ištvirkavimui rastis. Pažvelkime į didžiuosius pasaulio miestus. 
Beveik visi jie - vidutinio klimato zonoje.“ Ji valandėlei nukreipė 
žvilgsnį į uostą apačioje, kad pailsintų akis. Visiškai lygus vanduo 
be menkiausio raibulio priminė mėlyną stiklą. Judėdama labai at- 
sargiai, kad nepažadintų Hadidžos, Junisė šliūkštelėjo į taurę šlakelį 
džino iš beveik ištuštinto butelio, stovinčio ant naktinio staliuko, ir 
prisidegė cigaretę. „Tačiau visi miestai, savaime aišku, yra infekcijos 
židiniai - lyg kokie išpuvę dantys. Perdėtas miestietiškos kultūros 
jautrumas (ir vienintelis jos pranašumas) iš esmės yra reakcija į 
skausmą. Tanžere nerasi miestietiškos kultūros, kaip ir skausmo. 
Tikiuosi, niekada ir nebus. Nervas niekad nebus apnuogintas.“ 

Ją vis dar graužė šioks toks apmaudas dėl to, kad „Liuciferio“ 
baro šeimininkė neleido užsidaryti su Hadidža viename iš galinių 
kambarių. Štai tada pasitenkinimas būtų tobulas - jos manymu, tai 
būtų buvęs tikras grynuolis. Galbūt kitą kartą, kai juodvi su madam 
Papakonstante susipažins artimiau, tai taps įmanoma. 

Junisė palūkėjo, kol Hadidža pabus, tik tada paskambino ir 
paprašė pusryčių. Su didžiuliu malonumu stebėjo, kaip mergaitė, 
vilkinti jos pižamą, sukryžiuotomis kojomis sėdi lovoje ir žaviai 
kramsnoja skrebutį su sviestu, naudodamasi peiliu ir šakute - mat 
norėjo pademonstruoti puikiai valdanti šiuos vakarietiškos kultūros 
atributais. Junisė išleido mergaitę namo prieš pat vidudienį - ne- 
norėjo, kad atėjusi kambarinė ispanė užkluptų ją čia. Popiet vėl 
patraukė į „Liuciferio“ barą su buteliuku kvepalų - dovana madam 
Papakonstantei. Nuo tos dienos ji bene kas antrą vakarą parsives- 
davo Hadidžą į viešbutį. Senojo žvejo daugiau nebematė - ir nieko 
nuostabaus, kažin ar galėjo jį sutikti kur nors kitur, ne pajūryje, o vėl 
traukti į paplūdimį tikrai neketino. Visi pasižadėjimai mankštintis 
išrūko iš galvos; didžiąją jos gyvenimo dalį dabar užpildė Hadidža, 
tad Junisė neturėjo nei laiko, nei ūpo svarstyti ar rinktis sprendi- 
mus, kaip jį pagerinti. Pasitelkdama vaizduotės galias, ji kūrė būdus, 
kaip pralinksminti mergaitę, sugalvodavo, kur nusivesti, rinkdavo 
dovanas, kurios turėjo jai patikti. Tiesa, širdies gilumoje Junisė su- 
vokė, kad labiausiai visa tai patinka jai pačiai, kad tai ji mėgaujasi 
pramogomis ir pirkiniais, o Hadidža paprasčiausiai ją lydi ir priima 
dovanas veikiau apatiškai nei džiugiai. Bet tai ją visiškai tenkino. 

Kai tik pasijusdavo laiminga, Junisė neišvengiamai išsigalvoda- 
vo priežastį, kuri trūks plyš turėdavo sutrukdyti jaustis laimingai 
ir toliau. Tad dabar, nė trupučio neiškrypdama iš įprastų vėžių, ji 
įsileido mintį, kuri galėjo iš pašaknių pakirsti visą jos laimę. Junisė 
buvo tvirtai sutarusi su madam Papakonstante: tomis naktimis, kai 
neina su ja nakvoti į „Metropolį“, Hadidža turinti likti namie su 
tėvais. Madam Papakonstantė užtikrino, jog mergaitė tais vakarais 
nė kojos nekelianti į barą, ir Junisei iki šiol nė į galvą neatėjo abejoti 
jos žodžiais. Tačiau šiandien, kai Končita grįžo iš turgaus su visu 
glėbiu gėlių, Junisė, nepaisydama aplinkybės, kad Hadidža išėjo vos 
prieš tris valandas ir iki rytojaus neturėjo grįžti, staiga apsisprendė: ji 

norinti vėl pasikviesti mergaitę dar šį pat vakarą. Juodvi nueisiančios 
į „Rue du Statut“, kur Junisė nupirksianti jai vieną labai ypatingą 
dovaną, o paskui juodvi išsikelsiančios kuklią puotą, supamos lelijų 
bei puansetijų puokščių. Tad ji tuojau pat trauksianti į „Liuciferio 
barą ir paprašysianti madam Papakonstantės, kad pasiųstų ką nors 
pakviesti mergaitės. 

Kaip tik tą akimirką jai ir dingtelėjo baisi mintis: o kas, jeigu 
aptiksianti Hadidžą bare? Juk šitaip gali atsitikti, ar ne? O jeigu tikrai 
taip, tai gali reikšti tik viena: visos šnekos apie kaimynystėje gyve- 
nančius tėvus - gryniausias melas, Hadidža galbūt net ir neturi kitų 
namų, išskyrus kambarėlį baro gilumoje. (Kartą įsitaisiusi žaizdą, 
Junisė puikiai gebėjo ją aitrinti.) Vadinasi, po baro stogu veikia pats 
tikriausias viešnamis, o jau tokiu atveju - neįmanoma nepripažinti ir 
tokios galimybės - netgi labai tikėtina, kad tomis kitomis naktimis 
Hadidža smaginasi lovoje su klientais vyrais. 

Tokios mintys paakino veikti: Junisė metė užrašų knygutę ir 
taip energingai šoko iš lovos, kad sutirtėjo kambarys, o Končita 
krūptelėjo iš išgąsčio. Vos spėjusi apsirengti, Junisė jau buvo nosies 
tiesumu betraukianti į „Liuciferio“ barą, bet susilaikė pagalvojusi, 
koks beprasmis būtų toks žygis. Būtina palaukti iki vakaro - tuomet 
sučiupsianti Hadidžą tiesiog už rankos in flagrante delictu. Dabar 
jau jai išgaravo paskutinės abejonės. Junisė buvo tvirtai įsitikinusi, 
kad madam Papakonstantė ją apgaudinėja. Kamuojama prisiminimų 
apie visus kitus atvejus, kada jausdavosi rami ir patenkinta kuo nors 
pasitikėdama - ir neišvengiamai išsiaiškindavo, jog visa jos laimė 
paramstyta molinėmis kojomis, Junisė buvo tvirtai pasiryžusi šį 
kartą išgliaudyti apgavystę ir priremti kaltininkę prie sienos. 

Kuo labiau vakarėjo, tuo labiau Junisė nenustygo vietoje, žings- 
niavo po kambarį šen ir ten, vis išpuldavo į balkoną, užsižiūrėdavo 
į uostą, šio nė nematydama. Užmiršo net nueiti į Rue du Statut nu- 
pirkti Hadidžai dovanos. Virš uosto telkėsi juodas debesis, sparčiai 
tirštėjanti vakaro prieblanda virto nakties tamsa. Lietaus prisisun- 
kusio vėjo gūsiai talžė balkoną, įsisukdami ir vidun. Junisė uždarė 
balkono duris ir sumąstė: jeigu jau apsirengusi, galima nulipti pa- 
valgyti žemyn, užuot, kaip paprastai, vakarieniavus lovoje. Resto- 
rane smegenis sėkmingai užkimš orkestras ir kiti vakarieniaujantys 

žmonės. Anksčiau nei pusę dešimtos nebuvo ko nė tikėtis aptikti 
Hadidžą bare. 

Vakarienės ji nulipo per anksti. Tą vakarą elektra buvo išjung- 
ta; koridoriuose degė žvakės, bendro naudojimo patalpas apšvietė 
žibalinės lempos. Junisė įsitaisė bare ir netrukus ją į pokalbį įtraukė 
senyvas britų armijos atsargos kapitonas, kuris primygtinai ver- 
žėsi sumokėti už jos gėrimus. Tai Junisę gerokai nervino, mat ji 
nebegalėjo laisvai užsisakyti tiek, kiek būtų norėjusi. Senasis džen- 
telmenas gurkšnojo lėtai ir dalijosi begaliniais prisiminimais apie 
Tolimuosius Rytus. „O Dieve, o Dieve, o Dieve, - mintyse aimanavo 
Junisė, - nejaugi jis niekada neužsičiaups? Nejaugi niekad neateis 
pusė devintos?“ 

Maistas, kaip ir visuomet, buvo šlykštus. Bet čia, valgomaja- 
me, - bent jau karštas; kol lėkštė pasiekdavo Junisės lovą, valgį 
net šiltu galėjai vadinti nebent iš mandagumo. Kai orkestras tarp 
dviejų numerių pritildavo, iš lauko prasibraudavo vėjo staugimas; 
didžiuliais, iki pat žemės, valgomojo langais sruvo lietaus čiurkšlės. 
„Permirksiu iki siūlo galo“, - dingtelėjo Junisei. Tačiau toks kliuvinys 
jai buvo nė motais. Netgi priešingai: audra tik dar labiau sustiprino 
dramą, kurioje - Junisė net neabejojo - netrukus teks dalyvauti. Ji 
irsis paplūdusiomis gatvėmis, ras Hadidžą, o po to seks kokia nors 
kraupi scena, galbūt - gaudynės per liūtį ir vėtrą iki kokio nors 
Dievo ir žmonių užmiršto Citadelės užkaborio, o gal iki kokios 
vienišos uolos, kyšančios aukštai virš sąsiaurio. O jau tada visų 
vėjų košiamoje tamsoje ateis susitaikymo, prisipažinimo ir pažadų, 
galiausiai - ir šypsenų metas. Bet šįsyk Junisė parsivesianti Hadidžą 
į „Metropolį“ visam laikui. 

Pavalgiusi ji vėl užlipo į savo numerį, užsitempė kelnes, apsisiau- 
tė lietpalčiu. Nuo jaudulio virpėjo rankos. Nuo stipraus ir saldaus 
lelijų kvapo oras kambaryje buvo tirštas. Žvakių liepsnelės krūpčiojo 
ir siūbavo, antrindamos karštligiškai po kambarį zujančios Junisės 
judesiams, gėlių šešėliai susigūždavo, stryktelėdavo ant lubų ir vėl 
nušliauždavo atgal. Iš vieno savo lagaminų stalčiuko Junisė išsitraukė 
didelį žibintuvėlį. Paskui išėjo į koridorių, uždarė paskui save duris. 
Žvakes paliko degančias. 

Tikriausiai buvo vaiski pavasario diena. Saulė liejo spindulius ant 
laurų gyvatvorės, rėminančios sodo takelį, kuriuo žingsniavo sesuo 
Inesa, prie krūtinės glaudžianti brevijorių. Vilkėjo ilgą juodą apdarą, 
tad kol priėjo fontaną, nė nebuvo matyti, kad ji basa. Sodas buvo 
iš tų, kokiame pats oras turėtų būti prisisunkęs žydinčių jazminų 
kvapo; nors paukščiukų nebuvo matyti, nesunku įsivaizduoti juos 
čirenančius, džiugiai, skubriai vasnojančius sparnais krūmokšnių 
paunksmėje. Sesuo Inesa ištiesė vieną blizgančią koją, palietė baseinė- 
lyje tyvuliuojančio vandens paviršių; įkaitęs dangus balzganai švytėjo. 
Iš krūmokšnių tankmės sceną stebėjo tėvas Chosė; jo akys sužibo, 
žvilgsnis neatitrūkdamas sekė dviejų smulkių pėdučių, teškenančių 
vandenį, judesius. Staiga sesuo Inesa atsisegė gobtuvą, kabliuku su- 
segtą pasmakrėje; ant pečių pažiro juodos garbanos. Dar vienu vikriu 
mostu ji atsisagstė visą drabužį iki pat apačios (pasirodo, tai pada- 
ryti neįtikėtinai lengva), atlapojo skvernus ir pasisuko parodydama 
jauną putlų baltą kūną. Dar akimirka - ir ji, švystelėjusi apdarą ant 
marmurinio suoliuko, liko stovėti visai nuoga, vis dar gniauždama 
rankose nedidelę juodą knygelę bei rožinį. Tėvo Chosė akys išsi- 
plėtė, žvilgsnis nukrypo į dangų: jis meldė Viešpatį stiprybės atsi- 
spirti pagundai. Iš tiesų danguje net pasirodė tekstas: PIPIENDO 
EL AMPARO DIVINO - užrašytas virpčiojančiomis raidėmis, ku- 
rios išbluko tik po kelių sekundžių. Tai, kas įvyko paskui, nėmaž 
nenustebino Diaro, mat jis nė nesitikėjo, kad dangiškos pagalbos 
meldžiantis vyriškis jos sulauks. Nepasijuto jis pernelyg priblokštas 
ir tada, kai po akimirkos iš trijų skirtingų pusių atskubėjo dar trys 
jaunos gyvybingos vienuolės, panūdusios prisidėti prie užsiėmusios 
porelės fontane - šitaip pas de deux virto grupiniu numeriu. 
Paskui veiklos scena persikėlė ant netoliese stovinčios bažny- 
tėlės altoriaus. Diaras pajuto, kad šis siautulingas epizodas turėtų 
reikšti artėjančią filmo pabaigą, tad kumštelėjo Tamį ir pasiūlė šiam 
cigaretę; Tamis krūptelėjęs pašoko iš miegų, nė nesusimąstęs paėmė 
cigaretę, leido ją pridegti. Kol kaip reikiant atitoko, filmas baigėsi — 
vaizdai nutrūko, o ekranas virto akinamos šviesos keturkampiu. 

Diaras sumokėjo pirmajam storuliui, kuris stovėjo koridoriuje vis 
dar žiovaudamas, ir abu su Tamiu ėmė lipti laiptais žemyn. 

- Jeigu, ponai, norėtumėte kambarys vienai valandai... - jiems 
pavymui ėmė žerti storulis. 

Atsigręžęs Tamis šūktelėjo jam kažką ispaniškai ir palydovas 
jaunikaitis išleido juos į vėjo košiamą tuščią gatvę. 


*X4X 


Vos įžengusi į ankštą salę, Junisė Gud nusivylė: įsitikino, kad Ha- 
didžos niekur nematyti. Ji nulingavo prie baro, įdėmiai žvelgdama 
į prie jo stovinčią merginą. Liko patenkinta pastebėjusi, kaip ši 
sutriko išvydusi netikėtai pasirodžiusią Junisę, - merginos sumiši- 
mas matėsi plika akimi. Ji dar mėgino išspausti šypseną ir atatupsta 
lėtai atsitraukė prie sienos, nė akimirkai nenukreipdama žvilgsnio 
nuo Junisės Gud veido. Tiesą sakant, visa turtingosios užsienietės 
povyza baugino: raudonio nutvieksti putlūs skruostai, stringantis, 
dusulingas alsavimas - užtat šaltos akys po vešliais antakiais nirčiai 
žėrėjo. 

— Kur visi kiti? — staiga tėškė ji klausimą. 

Mergaitė užsikirsdama ėmė meknoti ispaniškai, neva nieko 
nežinanti, bet jai atrodą, kad visos išėjusios kažkur ten, į aną pusę. 
Ji sėkmingai pasiekė baro galą ir pamėgino prasmukti į salę, iš kur 
galėtų pasiekti duris, vedančias į pastato gilumą. Tačiau Junisė Gud 
lazda stumtelėjo ją atgal. 

— Duok šen džino, - paliepė. 

Mergina nenoriai nuėjo atgal prie išrikiuotų butelių ir įpylė 
gėrimo. Be Junisės, bare nebuvo nė vieno lankytojo. 

Ji vienu mauku ištuštino taurelę ir, palikusi suglumusią merginą 
dėbsoti pavymui, nudrožė tiesiog pro karulių užuolaidą į privačias 
valdas; kelią priešais teko čiuopti lazda, nes koridoriuje tvyrojo 
aklina tamsa. 

— Madam! - garsiai suspiegė mergina jai už nugaros. - Ma- 
dam! 

Atsivėrė durys dešinėje pusėje. Koridoriuje pasirodė madam 
Papakonstantė, susisupusi siuvinėtu kimono. Išvydusi Junisę Gud, 
nejučia krūptelėjo. Tuojau pat susitvardžiusi silpnai šyptelėjo, žengė 

artyn ir pasruvo žodingu mandagybių fontanu, sveikindama brangią 
viešnią - tik šiai neprasprūdo pro akis, kad šeimininkė ne tik užtvėrė 
kelią į koridoriaus gilumą, bet netgi ėmė lyg nejučia, tačiau tvirtai 
stumti atgal į baro salę. Netgi tada, kai abi atsidūrė bare, madam 
Papakonstantė nesiliovė tarškėti. 

--Šitoks oras! Šitokia liūtis! Buvo kaip tik vakarienės metas, 
kai pati įkliuvau - permirkau iki siūlo galo! Nagi - matote? - ji 
panarino akis, nužvelgė savo drapanas. - Teko persirengti. Suknelė 
dabar džiūva pakabinta prie krosnies. Paskui Marija ją išlygins. 
Eime, išmesime po burnelę. Nelaukiau jūsų šį vakarą. Cest un plaisir 
inattendu“*. Iš tiesų, madam, - rūsčiai suraukusi antakius ji dėbtelėjo 
į merginą. 

— Sėskitės čionai, - pakvietė madam Papakonstantė. - Aptar- 
nausiu jus pati. Ką šįvakar gersime? 

Įsitikinusi, kad Junisė jau tikrai sėdi prie staliuko, ji su palen- 
gvėjimu atsidūsėjo ir nervingai pasitrynė milžiniškas glebnias ran- 
kas, net suskimbčiojo apyrankės. Junisė labai aiškiai matė, kokia ji 
sumišusi, ir smaginosi išsijuosusi. 

— Pasiklausykite, kaip pliaupia, - ištarė madam Papakonstantė ir 
pakreipė galvą gatvės pusėn. Junisė vis dar neprasižiojo. „Kvaiša, — 
galvojo. - Vargšė sena suknista kvaiša.“ 

— O ką gersite jūs? - staiga paklausė ir dar taip aršiai, kad madam 
Papakonstantė, apimta siaubo, pažvelgė tiesiai jai į akis - suabejojo, 
ar tikrai gerai išgirdo, galbūt viešnia pasakė visai ką kita? 

— Ak, aš! - tuojau pat nusijuokė. - Stiklelį machaguito, kaip 
visada. 

— Sėskitės, - paliepė Junisė. 

Mergina atnešė gėrimus. Madam Papakonstantė neramiai dirs- 
telėjo į gatvę ir pagaliau sudribo į kėdę priešais Junisę Gud. 

Juodvi išgėrė po dvi taures, persimetė keliais nelabai rišliais 
žodžiais apie orą. Pro duris įšliaužė elgeta - judėjo spirdamasis 
rankomis. Atsišliejęs į sieną išraiškingais mostais parodė savo kojas 
be pėdų, susisukusias lyg magrovės šaknies strampgaliai. Vargeta 
buvo permirkęs.iki siūlo galo. 


* Malonus netikėtumas (pranc.). 

— Varykite jį šalin! - sušuko Junisė. - Negaliu žiūrėti į visokius 
luošius! Duokite jam ką nors ir tegul nešdinasi iš čia! Visokių kančių 
reginiai — šito aš tiesiog nepakeliu! 

Kadangi madam Papakonstantė net nekrustelėjo, Junisė pasirau- 
sė rankinėje, išsitraukė banknotą ir mestelėjo elgetai - tas visu kūnu 
tarsi gyvatė metėsi pirmyn ir sugavo pinigą. Junisė net labai gerai 
žinojo, kad tokių stambių pinigų vargetoms niekas nedalija, tačiau 
„Liuciferio“ bare pinigų teikiamos galios jutimas taip išaugo, kad ji 
tiesiog neįstengė atsispirti malonumui švaistytis. Madam Papakons- 
tantė viduje nusipurtė regėdama, kaip pinigas, už kurį nusipirktum 
dešimt taurių gėrimo, pradingsta žnyples primenančioje saujoje. 
Miglotai ji suvokė šį gestą kaip Junisės priešiškumo jai apraišką; baro 
šeimininkė su apmaudu dėbtelėjo į tą keistą moteriškę, išsipleikusią 
kėdėje priešais, ir pagalvojo, kad Dievas bus siaubingai suklydęs, 
leisdamas tokiai personai kaip ji turėti šitiek pinigų. 

Visą kelią čionai Junisė ketino tiesiai paklausti, ar Hadidža yra 
bare, tačiau dabar atrodė, kad tokia taktika nebūtų išmintinga. 
Jeigu mergaitė tikrai čia, anksčiau ar vėliau būtinai turės pasirodyti 
baro salėje, mat pastato užpakalinė dalis remiasi į apatinę Citadelės 
apsauginių pylimų dalį, tad kito išėjimo tiesiog nėra. 

Net nepasukdama galvos madam Papakonstantė lyg tarp kitko 
ispaniškai šūktelėjo merginai prie baro: 

- Lolita! Gal atneštum man megztinį? Jis rausvajame kambaryje, 
užmestas ant didžiojo krėslo. 

Junisei ji pridūrė jau prancūziškai: 

— Kai šitaip lyja ir dar toks vėjas, mane krečia šaltis. 

„Tai ženklas, - galvojo Junisė, lydėdama akimis merginą, kuri 
išnyko už viename šone surištos karulių užuolaidos. - Ji siekia per- 
spėti Hadidžą, kad ši neišlįstų čionai ir nekalbėtų garsiai.“ 

— Daug kambarių turite? - paklausė balsu. 

— Keturis, - madam Papakonstantę nukrėtė virpulys. - Rausvąjį, 
mėlynąjį, žaliąjį ir geltonąjį. 

— Man patiktų geltonasis, - netikėtai pareiškė Junisė. - Sako, 
kad tai beprotybės spalva, bet man tai mažai rūpi. Ji tokia švytinti, 
lyg būtų kupina saulės šviesos. Vous ne trouvez pas?* 


* O kaip jums atrodo? (Pranc.) 

— Man visos spalvos patinka, - pralemeno madam Papakons- 
tantė, baimingai žvelgdama į gatvę. 

Mergina grįžo be megztinio. 

- Jo ten nėra, - pranešė. 

Madam Papakonstantė reikšmingai dėbtelėjo į ją, tačiau mergi- 
nos veidas liko bereikšmis. Ji tuojau ir grįžo į savo vietą prie baro. Iš 
gatvės vidun nėrė du ispanai su darbiniais kombinezonais - matyt, 
atėjo iš kažkur netoli, nes drabužiai tebuvo nutaškyti lietaus lašų 
dėmelėmis. Madam Papakonstantė pakilo. 

— Einu, pati paieškosiu, - paskelbė. - Užtruksiu tik sekundę. Je 
reviens d Vinstant“. 

Ji nukrypavo koridoriumi, delnu braukdama sieną ir balsu niur- 
nėdama sau po nosimi: 

— Ouė mujer! Ouė mujer!“* 

Į barą užsuko ir daugiau lankytojų. Kai madam Papakonstantė 
grįžo, ant kimono apsivilkusi milžinišką violetinį megztinį, tokį 
platų ir ištampytą, kad buvo visiškai praradęs bet kokią formą, at- 
rodė jau kur kas linksmesnė. Nė žodžio nebetarusi Junisei, pasuko 
tiesiai prie baro ir ėmė juokauti su vyrais. Vis dėlto vakaras, ko gero, 
bus pelningas. Galbūt, jei ji tiesiog nekreips dėmesio į tą nelemtą 
užsienietę, ši galiausiai išsinešdins. Vyrai, kurių nė vienas iki šiol dar 
nė karto nebuvo susidūręs su Junise, pusbalsiu pasiteiravo, kas yra 
toji keista moteris ir ką ji čia veikia, viena įsitaisiusi bare. Madam 
Papakonstantė pasijuto nesmagiai. 

- Turistė, - atsakė kuo nerūpestingiau. 

- Čia? - aiktelėjo apstulbę vyrai. 

- Ji - trupučiuką kvaištelėjusi, - paaiškino madam Papakons- 
tantė. 

Vis dėlto jai visiškai nepatiko, kad Junisė vis dar čia. Šeimininkė 
nuoširdžiai troško, kad ši nešdintųsi. Naivuolė, ji nutarė, kad Junisę 
galbūt pavyktų nugirdyti, bet nenorėdama vėl veltis į pokalbius, 
pasiuntė Lolitą - kad nuneštų jai dvigubą porciją neskiesto džino. 

— Ahi tiene***, - ištarė Lolita, statydama taurę ant stalo. 


* Po akimirkos grįšiu (pranc. ). 
** Nieko sau moteriškė! (Isp.) 
*** Štai, prašom (isp.). 

Junisė pašnairavo į ją, pakėlė taurę ir dviem gurkšniais ištuštino. 
Madam Papakonstantės naivumas ją nepaprastai pralinksmino. 

Po kelių minučių Lolita vėl išdygo prie staliuko su dar viena 
taure. 

— Šitos aš neužsisakiau, - prikišo Junisė, vien norėdama pažiū- 
rėti, kas bus. 

— Madam vaišina. 

— Ah, de veras!* - sviedė Junisė. - Palauk! - aštriai riktelėjo mer- 
ginai, kuri buvo beatsitraukianti. - Pasakyk madam Papakonstantei, 
kad noriu su ja pasikalbėti. 

Neilgai trukus madam Papakonstantė palinko prie jos staliuko: 

— Ko nors norėjote, madam? 

— Taip, - patvirtino Junisė apsimesdama, kad iš paskutiniųjų 
stengiasi sukoncentruoti žvilgsnį į mėsingą šeimininkės veidą. — 
Prastokai pasijutau. Tikriausiai būsiu per daug išgėrusi. 

Madam Papakonstantė taip ir pražydo rūpesčiu, tik nelabai 
įtikinamai. 

— Man rodos, - lyg niekur nieko tęsė Junisė, - jums teks palydėti 
mane į galinį kambarį. Man reikia pagulėti. 

Madam Papakonstantė stojo piestu: 

— O, tai neįmanoma, madam! Ponioms į tuos kambarius jokiu 
būdu negalima! 

- O kaipgi merginos? 

— Ah, oui, mais ca cest naturel!** Jos čia dirba, madam. 

- Kaip pasakysite, - neprieštaravo Junisė ir uždainavo - iš 
pradžių tyliai, paskui - vis šaižesniu balsu. Madam Papakonstantė, 
apimta blogos nuojautos, grįžo prie baro. 

Junisė Gud dainavo vis garsiau ir garsiau. Užtraukė: „Eidama 
namo turiu praeiti pro tavo namus“, paskui - „Nešdinkis iš miesto“. 
Kol nusikapstė iki „Iš tiesų visada neapkenčiau moterų“ ir „Pasku- 
tinioji apsuptis“, jau plėšė iš visų talpių savo plaučių, iš jos gerklės 
liejosi kuo tikriausias veriamas staugimas. 

Regėdama vis labiau stiprėjančią paniką madam Papakonstantės 
veide, Junisė patenkinta tarė sau: „Sudorosiu šitą seną kalę taip, kad 


* Ak, iš tikrųjų! (Isp.) 


** Na, taip, juk tai savaime suprantama! (Pranc.) 

šlapios vietos neliks!“ Svirduliuodama ji pakilo, stodamasi sugebėjo 
apversti ne tik kėdę, bet ir visą stalą. Stiklo šukės nulėkė iki pat vyrų, 
stovinčių baro gale, kojų. 

- Aaah, madame, guand-mėme*! - net nustėro madam Pa- 
pakonstantė. - Prašau jus! Jūs užtrauksite gėdą mano barui! Aš 
nepakęsiu čia skandalų! Šitas baras - padori užeiga. Negaliu leisti, 
kad prisistatytų policija! 

Junisė nukepėstavo iki baro ir su nuolankia šypsena užgriuvo 
madam Papakonstantę, ranka remdamasi į pagalvėlę primenantį 
šios petį. 

— Je suis navrėe, - prašneko užsikirsdama. - Je ne me sens pas 
bien. Ca ne va pas du tout**. Privalote man atleisti. Nežinau, kas 
nutiko. Galbūt, jei gaučiau dar didelę taurę gero džino... 

Madam Papakonstantė bejėgiškai apsidairė. Kiti visai nieko ne- 
suprato. „Galbūt dabar ji pagaliau išsinešdins", - viltingai pagalvojo 
baro šeimininkė ir pati nuėjo įpilti. Junisė sutelkė dėmesį į vyriškį 
šalia savęs ir labai oriai paaiškino, neva visai nesanti girta - ją tik 
trupučiuką pykina. Žmogus nė nesiteikė atsakyti. 

Vos nugėrusi gurkšnelį iš pripiltos taurės, Junisė pakėlė galvą, 
išgąstingai pažvelgė į madam Papakonstantę ir prispaudė delną 
prie kaktos. 

— Greičiau! Man bloga! Kur tualetas? 

Vyriškis pasiskubino kiek atsitraukti. Madam Papakonstantė 
stvėrė ją už alkūnės ir nusitempė koridoriumi. Atlapojo duris pa- 
čiame gale, įstūmė Junisę į klaikiai dvokiančią ir absoliučiai tamsią 
kišenės dydžio skylę. Junisė suaimanavo. 

- Tuoj atnešiu ką nors pasišviesti, - sutarškėjo madam Papa- 
konstantė ir išskubėjo lauk. 

Junisė čirkštelėjo degtuką, nuleido vandenį, dar kelis kartus iš- 
raiškingai suaimanavo ir kyštelėjo nosį pro duris. Koridoriuje nebu- 
vo matyti nė gyvos dvasios. Junisė nedelsdama nėrė pro artimiausias 
duris į kambarį, kuriame irgi viešpatavo visiška tamsa. Ji uždegė dar 
vieną degtuką, išvydo pasienyje stovinčią lovą. Išsitiesė ant jos ir 


* Ponia, ar nesuprantate! (Pranc.) 
** Aš be galo nusiminus. Prastai jaučiuosi. Visai prastai (pranc.). 

ėmė laukti. Po kokios minutės ar dviejų koridoriuje pasigirdo balsai. 
Galiausiai kažkas atidarė duris. Junisė tysojo nejudėdama, kvėpavo 
lėtai, giliai. Jai į veidą plykstelėjo žibintuvėlio spindulys. Tuoj pat ją 
palietė kažkieno rankos, trūktelėjo. Ji nesujudėjo. 

— No hay remedio*, - kažkurios iš merginų balsas. 

Jos dar bandė Junisę purtyti ir žadinti, tik nelabai uoliai. Paskui 
visos pasišalino ir uždarė duris. 


Kopdamas paskui Tamį siaurutėmis, dažnai - ir laiptuotomis gat- 
velėmis aukštyn, Diaras jautė, kaip sparčiai senka entuziazmas įgy- 
vendinti tai, ką sumanė. Juos plakė drėgmės prisisunkęs gūsingas 
vėjas, nešantis jūros kvapą. Kartais apipurkšdavo lietaus lašais, 
bet dažniausiai tik košė kiaurai. Tuo metu, kai jie įsuko į daugmaž 
horizontaliai vingiuojančią gatviūkštę, Diaras jau kone ilgesingai 
galvojo apie savo kambarį viešbutyje „De la Playa“. 

— Čia, - parodė Tamis. 

Juodu įžengė į barą. Pirma, į ką nukrypo Diaro akys, buvo 
Hadidža, stovinti tarpduryje patalpos gilumojė. Mergaitė vilkėjo 
paprastą flanelinę suknelę, kurią Junisė buvo nupirkusi jai Pastero 
bulvare ir kuri jai labai pritiko. Taip pat Junisė buvo išmokiusi da- 
žytis santūriau, nepersistengti ir net susukti plaukus į kuodelį ant 
sprando, užuot palikus styroti į visas puses - šitokios pastangos 
mėgdžioti amerikiečių kino žvaigždes buvo gana beviltiškos. Ji 
įdėmiai pažvelgė į Diarą ir šis pajuto silpną virpuliuką, slystantį 
stuburu žemyn. 

— Dievulėliau, tu tik pažvelk! - kuštelėjo jis Tamiui. 

- Patinka ji tau? 

- Taip, mielai praleisčiau su ja valandėlę kitą. 

Vienas ispanų buvo padėjęs ant baro mažytį nešiojamąjį radijo 
aparatą; dvi merginos, pasilenkusios ir prikišusios ausį, klausėsi 
gitarų muzikos, kiek jos buvo girdėti per trikdžių triukšmą. Prie 
staliuko kampe sėdėjo trejetas vyrų, įsigilinusių į rimtą ne visai 
blaivų pokalbį. Madam Papakonstantė sėdėjo baro gale ir apatiškai 
traukė dūmą. 


* Nėra kitos išeities (isp.). 

— Muy buenas, - pasveikino įėjusius plačiai išsišiepdama - ap- 
snūdusi palaikė juos ispanais. 

Tamis atsakė pusbalsiu, nė nepažvelgęs į ją. Diaras pasuko prie 
baro ir užsakė gėrimų, nenuleisdamas akių nuo Hadidžos, kuri, vos 
pastebėjusi jo dėmesį, užsižiūrėjo į gatvę - pro jį jos žvilgsnis slydo 
neužkliūdamas. Išgirdusi kalbant angliškai, madam Papakonstantė 
pakilo ir prisiartino sverdėdama kiek labiau nei paprastai. 

- Sveiki, vaikinai, - pasilabino; drauge viena ranka susiglostė 
plaukus, o kita apsitampė megztinį ant pilvo. Neminint skaičių ir 
kelių užgaulių žodelyčių, maždaug tuo jos anglų kalbos žinios ir 
apsiribojo. 

- Labas, - nelabai entuziastingai atsiliepė Diaras. Paskui nuėjo 
prie durų ir, kilstelėjęs taurę Hadidžos pusėn, paklausė: 

— Norėtum išgerti? 

Vis dėlto Hadidža per neilgą pažintį su Junise Gud spėjo išmokti 
keletą dalykų, iš kurių svarbiausias, ko gero, buvo šis: niekas ir nieko 
iš tavęs neturi gauti lengvai, tuomet, kai ateis metas atsiskaityti, už 
sunkiau pasiekta bus ir dosniau atseikėta. Jeigu ji būtų Anglijos kon- 
sulo duktė, o jis - paprasčiausias ispanų žvejys, drįsęs ją užkalbinti 
vidury Prancūzijos rūmų, net ir tuomet nebūtų nudelbusi jo dar 
šaltesniu žvilgsniu. Hadidža perėjo patalpą ir parimo netoli durų, 
žvelgdama į gatvę. 

- Suklydau! - nukabinęs nosį šūktelėjo Diaras jai pridurmui, 
tačiau jo nusivylimo nė iš tolo negalėjai lyginti su madam Papa- 
konstantės pasipiktinimu. Rankomis įsisprendusi į klubus, storulė 
nuėjo prie Hadidžos ir išbarė šią, tiesa, pusbalsiu, bet pakankamai 
niršiai. 

- Ji čia dirba, ar ne? - paklausė Diaras Tamio ir šis linktelėjo. 

- Žiūrėk, - kalbėjo Diaras, - senoji madam jau karšia jai kailį 
už tai, kad taip riečia nosį prieš klientus. 

Tamis ne viską suprato, bet vis tiek šyptelėjo. Abu matė, kaip vis 
labiau niursta Hadidžos veidas. Galiausiai mergaitė atsliūkino prie 
baro ir tokia pat paniurusi liko stovėti netoli jų. Diaras nusprendė 
pamėginti dar kartą. 

— Tai nepyksti ant manęs? 

Ji įžūliai dėbtelėjo jam į akis. 

— Labas, Džekai, - ištarė ir vėl nusigręžė. 

— Kokia blusa tau įkando? Nepatinka nepažįstami vyrai? 

— Noriu kokakolas, - ji taip ir nebepažvelgė į jį. 

— Suprask, jeigu nenori, tau visai nebūtina su manim gerti, - 
Diaras kaip įmanydamas stengėsi, kad balse būtų justi užuojauta. — 
Jei tu pavargusi ar dar kas... 

— Kaip tu jauti? - paklausė Hadidža. Madam Papakonstantė 
įdėmiai stebėjo ją nuo savojo baro galo. 

Ji kilstelėjo kokakolos taurę. 

- Nėr kas skubas, - ištarė ir paragavo gėrimo. Tada vos pastebi- 
mai šyptelėjo. Diaras prisigretino arčiau, kad kūnu beveik liestųsi su 
jos kūnu. Paskui dar pasislinko artyn ir truputį pasisuko, dar kiek 
priartėjo. Ji nesijudino iš vietos. 

— Tu visada tokia kuoktelėjusi? - paklausė jis. 

— Aš nekuoktelėjusi, - lyg niekur nieko atsakė ji. 

Juodu valandėlę šnekučiavosi. Neskubėdamas Diaras slinko ar- 
tyn, versdamas ją prisišlieti prie baro; kai galiausiai apkabino viena 
ranka, manė, kad ji tikriausiai jį atstums, bet mergina nesipriešino. 
Viską akylai stebinti madam Papakonstantė nutarė, kad jau atėjo 
tinkamas momentas įsikišti, nusiropštė nuo aukštos baro kėdės 
ir prisiartino prie jų. Tamis šnekučiavosi su ispanu, kuris atsinešė 
radijo aparatą; išvydęs, kad madam Papakonstantė bando šnekinti 
Diarą, ėmėsi šiems vertėjauti. 

— Nori eiti su ja į galinį kambarį? - paklausė. 

Diaras patvirtino. 

— Pasakyk jam: už kambarį - penkiasdešimt pesetų, - pasku- 
bomis išbėrė madam Papakonstantė. Pokalbio klausėsi ispanai. Jie 
paprastai mokėdavo dvidešimt penkias. - O paskui tegul duoda 
merginai, kiek pats norės. 

Hadidža stovėjo panarinusi akis. 


*XX* 


Kambarys trenkė pelėsiais. Junisė buvo užmigusi, bet vėl nubudo 
ir tik dabar užuodė tą kvapą. Toks pat tvyrojo ir kai kuriose senelės 
namų rūsio patalpose. Junisė prisiminė vėsą ir slėpiningą nuotaiką, 
viešpatavusią milžiniškame rūsyje vasaros pavakarę. Ko tik čia nebu- 

vo: lagaminai, ant lentynų išrikiuotos tuščios puodynės, stirtos senų 
žurnalų. Senelė buvo tvarkinga moteris. Tad žurnalai - surūšiuoti, 
kiekvieno leidinio komplektas padėtas atskira krūva: „Judge“, „The 
Smart Set“, „Ihe Red Book“, „Everybody's“, „Hearsts International“... 
Junisė staiga atsisėdo tamsoje ir įsitempė, nors pati nesuprato kodėl. 
Bet tuojau susigaudė. Koridoriuje už durų ji išgirdo Hadidžos balsą, 
štai kas. Mergina kaip tik sakė: 

— Šitas kambarys okei. 

Sulaukė ir atsakymo - vyriškas balsas tik niurgztelėjo. Junisė gir- 
dėjo, kaip atsidarė ir tuojau vėl užsidarė gretimo kambario durys. 

Junisė atsistojo ir ėmė nervingai vaikštinėti palei lovą: trys žings- 
niai pirmyn, trys - atgal. „Negaliu šito ištverti, - lindo mintis. - Aš 
ją užmušiu. Užmušiu.“ Tačiau tai buvo tik žodžiai, įkyriai dūzgiantys 
galvoje, - jų nelydėjo jokie smurto vaizdiniai. Galiausiai susmukusi 
ant grindų ir nepatogiai perkreipusi kaklą, Junisė sugebėjo pri- 
spausti ausį prie sienos. Ir įsiklausė. Iš pradžių nieko neišgirdo, net 
spėjo pamanyti, kad siena per stora ir garsai iš kitos pusės tiesiog 
nepersismelkia. Bet netrukus jos ausį pasiekė gilus atodūsis. Tuodu 
kitame kambaryje nesikalbėjo; Junisė susizgribo, kad jei kas nors 
būtų sakoma, ji aiškiai girdėtų kiekvieną žodį. 

Ilgokai teko laukti, kol jie galų gale prabilo. Pirmiausia - Hadi- 
džos balsas, ji ištarė: „Ne.“ Tuojau pat sekė nepatenkinto vyriškio 
skundas: 

— Kas tau darosi? 

Iš tarties Junisė kaipmat atpažino tautietį. Amerikietis! Dar blo- 
giau, nei ji tikėjosi. Sucypė, sugirgždėjo lova: ant jos kažkas judėjo. 
Paskui — ir vėl Hadidžos balsas, ji pakartojo, labai tvirtai: 

— Ne. 

— Bet, mažute... - ėmė melsti vyriškis. 

Ir vėl bruzdesys, linguojanti lova; „Ne“, - tarsteli vyriškis nelabai 
tvirtai, lyg ne visai nuoširdžiai mėgindamas prieštarauti. Junisei 
įskaudo sprandą; įsitempusi ji iš visų jėgų prisiplojo prie sienos. 
Valandėlę išvis nieko nebegirdėjo. Paskui iš vyriškio krūtinės 
gilumų išsiveržė ilga, virpanti palaimos aimana. „Dejuoja lyg 
dvėsdamas“, - pagalvojo Junisė sukandusi dantis. „Užmušiu jį“, - 
dabar tarė sau ir šįsyk frazė sukūrė ją atitinkančią kruviną viziją, 

kuri Junisę tenkino, nors tai, ką vaizduotė išdarinėjo su tuo vyriškiu, 
buvo ne visai žmogžudystė. 

Staiga ji atplėšė ausį nuo sienos ir pašėlo daužyti kumščiu, smū- 
gius palydėdama riksmu - šaukė Hadidžai ispaniškai: 

- Nagi, varyk! Haz lo gue guieres! Sigue!* Pasismagink iš peties! 

Bildėjimas išgąsdino ją pačią, dar labiau pribloškė pačios balso 
skambesys - niekad nebūtų jo atpažinusi. Vis dėlto, ką norėjo, jau 
pasakė, tad užkando žadą ir vėl įsiklausė. Valandėlę kitame kamba- 
ryje viešpatavo tyla. Paskui vyriškis tingiai paklausė: 

— Ką visa tai reiškia? 

Hadidža pakuždomis jam atsakė: 

- Greitas! Duok pinigus! - iš balso buvo justi, kokia ji sudirgu- 
si. - Kitą vieną kartą aš sutvarkysiu tave geras. Ne kaip šiąnakt. Ne 
čia. Čia negeras. Klausyk, berniukas... 

Dabar ji, matyt, ėmė kuždėti tiesiai jam į ausį - ko gero, iš 
patirties žinojo, kokios plonytės čia sienos, kaip puikiai praleidžia 
garsą. Vyriškis, kuris, iš visko sprendžiant, buvo galutinai nusivaręs, 
tarp begalinių ir begarsių pasiaiškinimų vis dėlto sugebėdavo įterpti 
vieną kitą žodelį: 

— A? Ką? Kada? O kur tai? 

— Okei? - galų gale paklausė Hadidža. - Tu ateini? 

- Bet sekmadienį, sutarta? Ne penktadienį... - paskutinį žodį 
kažkas užspaudė jam burnoj, veikiausiai Hadidža delnu. 

Junisė girgždėdama atsistojo. Giliai atsiduso ir tamsoje prisėdo 
ant lovos krašto. Visi jos įtarimai pasitvirtino su kaupu: Hadidža iš 
tikrųjų - nuolatinė „Liuciferio“ baro darbuotoja. Galimas dalykas, 
pas ją, Junisę, ateidavo tiesiai iš kokio nors ispanų darbininko ar 
krautuvininko glėbio. Visi susitarimai su madam Papakonstante - 
tik juoko verti. Visi, visi jai melavo. Tačiau aštraus apmaudo ji nejuto, 
tik silpną maudulį, atmieštą šiokiu tokiu pasitenkinimu - veikiausiai 
dėl to, kad viskuo įsitikino savomis akimis ir vien savo pastangomis. 
Jai tokie dalykai buvo ne naujiena, ji net atprato dėl to kamuotis. 
Visa, ko Junisė troško dabar, tai likti viena su Hadidža. Nutarė net 
nekalbėsianti su ja apie šį vakarą. „Vargšė mergaitė, - galvojo ji. 


* Daryk ką nori! Pirmyn! (isp.). 

Iš manęs gauna nepakankamai, kad galėtų deramai pragyventi. Ji 
tiesiog priversta ateiti čionai.“ Junisė ėmėsi svarstyti, kur reikėtų 
išsivežti Hadidžą: kuo atokiau nuo pavojingos aplinkos, į kokią nors 
tykią vietelę, kur jos būtų vienos, netrikdomos įkyrių patarnautojų ir 
smerkiančių ar pernelyg smalsaujančių pažįstamų. Galbūt į Sospelį 
Provanse ar į Portugaliją, į Kapariką - kur nors atokiau nuo arabų bei 
ispanų, kur ji, Junisė, galėtų mėgautis jausmu, kad Hadidža visiškai 
priklausoma nuo jos vienos. 

— Bet, mažute, tai viskas, ką turiu, - bandė ginčytis vyriškis. 
Dabar tuodu kalbėjosi nesikuždėdami ir Junisė, net sėdėdama ant 
lovos, puikiausiai viską girdėjo. 

— Ne, ne, - tvirtai paprieštaravo Hadidža. - Daugiau. Duok. 

— Juk tau nė nesvarbu, kiek nuplėši kokį vyruką, ar ne? Sakau 
tau, neturiu daugiau. Žiūrėk. 

— Mes einam pakalbam tavo draugas bare. Jis turi. 

— Ne. Tu jau gavai pakankamai. Iš tiesų net labai dosnus atlygis 
už tai, ką nuveikei. 

- Kitas vienas kartas sutvarkysiu geras... 

- Žinau! Žinau! 

Tuodu susiginčijo. Junisė tiesiog negalėjo patikėti savo ausimis: 
tik pamanykite, amerikietis šitokiomis aplinkybėmis niekaip ne- 
prisiverčia išsiskirti su dar penkiasdešimčia pesetų! Kaip ir reikėjo 
tikėtis, ji tuojau nutarė, kad šitas būsiąs ypač pagiežingas tipas, 
įjunkęs mėgautis būtent tokiomis scenomis: tikriausiai jis patiria 
iškrypėlišką pasitenkinimą erzindamas bejėgę mergaitę, esą ne- 
duosiąs, kas jai priklauso. Vis dėlto jai buvo smagu klausytis, kaip 
energingai ginčijasi Hadidža. Junisė net susilažino su savimi: jei 
mergina išsireikalausianti papildomą atlygį, pavaišinsianti baro 
darbuotojas gėrimu. Po ilgų tuščių šnekų vyriškis galiausiai sutiko 
pasiskolinti reikiamą sumą iš bare likusio draugo. Kai durys atsidarė 
ir juodu išėjo į koridorių, Hadidža tarė: 

- Tu geras vyras. Man patinkas. 

Tai išgirdusi, Junisė prikando lūpą ir atsistojo. Kaip tik ši frazė 
labiau nei bet kas kita ją įtikino, kad nesuklydo įtardama, jog būtent šis 
vyriškis kelia ypatingą pavojų. Tik dabar jai dingtelėjo, kad didžiausia 
jos graužaties priežastis - anaiptol ne profesionalių Hadidžos santykių 

tikimybė. Ne: iš tikrųjų ji baiminosi, kad padėtis gali pasikeisti iš 
esmės. „Kvaiša paskutinė, - save išbarė Junisė. - Įdomu, kodėl kaip 
tik šitas vyras - pirmas vyras, su kuriuo ją užklupau?“ Kur kas svar- 
biau, kad tas vyras būsiąs ir paskutinis - ji tiesiog privalo išsivežti 
mergaitę iš čia. O madam Papakonstantei visai nereikia apie tai 
žinoti - bent kol jos atsidurs už Tarptautinės zonos ribų. 

Po kokio ketvirčio valandos Junisė išlindo į koridorių; čia jau 
tvyrojo skysta priešaušrio prietema - ankstyvos brėkšmos šviesa pro 
karulių užuolaidą smelkėsi iš baro. Junisė išgirdo madam Papakons- 
tantės ir Hadidžos balsus - tuodvi aršiai ginčijosi. 

-— Tyčia mane įleidai kaip tik į gretimą kambarį! - šaukė Hadi- 
dža. - Žinojai, kad ji ten! Pati norėjai, kad ji išgirstų! 

— Aš nekalta, kad ji pabudo! - įdūkusi suspiegė madam Papa- 
konstantė. - Ir išvis ką sau manai šitaip staugdama ant manęs mano 
pačios bare? 

Junisė palūkėjo vildamasi, kad madam Papakonstantė eis dar 
toliau, galbūt išrėš ką nors dar sūresniais žodžiais, bet ši iki galo 
neužsimiršo, liko atsargi, matyt, nenorėdama perlenkti lazdos ir 
pernelyg supykdyti Hadidžos - šiaip ar taip, mergina jai uždirbdavo 
pinigų. 

Junisė tykiai perėjo koridoriumi ir markstydamasi išniro į barą. 
Jos lazdelė gulėjo ant vieno staliuko. Abi barnininkės tuojau nutilo 
ir sužiuro į ją. Junisė pasiėmė lazdelę ir atsigręžė į moteris. 

- Po gėrimą visoms! - prisiminė. - Tris dvigubas taures dži- 
no! - sviedė madam Papakonstantei ir ši netarusi nė žodžio užėjo 
už baro ir įpylė gėrimo. 

- Imk, - paliepė Junisė Hadidžai, tiesdama taurę. Nenuleisdama 
nuo jos akių, mergaitė pakluso. 

- Išgerk. 

Hadidža išgėrė ir užspringo. 

Madam Papakonstantė sudvejojo, bet irgi išgėrė, vis dar nieko 
nesakydama. 

Junisė padėjo ant baro penkis šimtus pesetų ir tarė: 

— Bonsoir, madame. 

Paskui atsigręžė į Hadidžą: 

— Ven. 

Madam Papakonstantė stovėjo ir žvilgsniu lydėjo jas, lėtai nu- 
einančias gatve. Pro duris priešais išniro riebi ruda žiurkė ir nuke- 
pėstavo į priešingą pusę vandens nutekamuoju grioveliu, vis stab- 
čiodama paragauti pakeliui pasitaikančių atliekų. Tykiai, nesmarkiai 
lijo lietus. 


VI 


Vilkoksas, susisiautęs chalatu, sėdėjo ant savo lovos krašto. Ponas 
Eškombas-Denversas visą dėmesį buvo sutelkęs į skardinę „Gold 
Flakes“, kurią kaip tik bandė atidaryti; kai galiausiai pavyko pra- 
kiurdyti dangtelį, tyliai sušnypštė išsiveržusi oro srovelė. Jis greitai 
atplėšė apskritą skardinę plokštelę ir numetė ant grindų. 

— Pasivaišinsi? - jis ištiesė dėžutę Vilkoksui. 

Atsispirti šviežio tabako kvapui buvo tiesiog neįmanoma. Vil- 
koksas paėmė cigaretę. Paėmė ir ponas Eškombas-Denversas. Kai 
abu prisidegė, ponas Eškombas-Denversas pratęsė nutrūkusį po- 
kalbį. 

— Brangus berniuk, nenorėčiau, kad pasirodytų, jog prašau ne- 
įmanomų dalykų; manau, jei bent pamėgintum pažvelgti iš mano 
pozicijų, netrukus sutiktum, kad prašau tik to, kas būtina. Man regis, 
ir šiaip žinojai, kad anksčiau ar vėliau man būtinai reikės pergabenti 
sterlingus čionai. 

Vilkoksas, regis, jautėsi nesmagiai. Pirštu perbraukė peleninės 
kraštą. 

— Ką gi, iš tikrųjų - jokia staigmena, - pratarė. Ir kalbėjo toliau, 
kol pašnekovas nespėjo įsiterpti: - Vis dėlto, viliuosi, tokia formu- 
luotė tavęs neįžeis - neapleidžia nuojauta, kad pasirinkai labai jau 
tiesmuką metodą jiems perpumpuoti. 

Ponas Eškombas-Denversas nusišypsojo. 

- Taip. Jei nori, gali vadinti tiesmuku metodu. Bet tikrai nema- 
nau, kad tai galėtų kaip nors pakišti koją. 

— Kažin, - suabejojo Vilkoksas. 

— Kodėl manai, kad galime susidurti su kokiu nors kliuviniu? 

- Pernelyg didelė suma, kad lyg niekur nieko šitaip perga- 
bentum. 

— Nesąmonė! - sušuko ponas Eškombas-Denversas. - Be reikalo 
leidiesi šitaip varžomas mąstymo standartų, mano berniuk. Tu tie- 
siog prietaringas ir tiek. Jeigu įmanoma šitaip apsisukti su nedidele 
suma, vadinasi, lygiai taip pat galima ir su didesne. Nejaugi pats 
nesupranti, kad tai visiškai saugu? Skiriasi tik įrašas - ir viskas, ar 
ne? Tarpininkų skaičius sumažintas iki minimumo, pasitikėti man 
tenka tik trimis asmenimis: senuoju Ramlalu, jo sūnumi ir tavimi. 

— O man reikia užsitikrinti, kad nė lapė nesulos, kai nueisiu pas 
senį Ramlalą ir paimsiu devynis tūkstančius svarų grynaisiais. O tai 
reiškia, kad nieko neturi įtarti nei tavieji valiutos šniukštinėtojai bri- 
tai, nei Larbio gauja. O jau šitai, galiu drąsiai tvirtinti, - neįmanoma. 
Jie vis tiek sužinos. Kas nors kaip nors būtinai suuos. 

- Nesąmonė, - pakartojo ponas Eškombas-Denversas. - O jeigu 
baiminiesi dėl savo kailio, - jis įsiteikiamai nusišypsojo pats pabūgęs, 
kad ko gero, žengia ant pernelyg plono ledo, - savaime aišku, turi 
tokią teisę - tuomet jų paimti pasiųsk ką nors kitą. Neabejoju, pažįsti 
čia kokį nors žmogų, kuriuo pusvalandį galėtum pasikliauti. 

— Tokio - nė vieno vienintelio, - atsakė Vilkoksas. Jam kaip 
tik šmėkštelėjo mintis apie Diarą. - Verčiau papietaukime. Gali- 
ma užsisakyti tiesiog čionai, į kambarį. Jie čia siūlo visai neblogą 
rostbifą. Bent jau vakar buvo tikrai neblogas, - jis ištiesė ranką prie 
telefono. 

— Apgailestauju, bet negaliu. 

Ponas Eškombas-Denversas beveik laukė, kad Vilkoksas parei- 
kalaus didesnio procento, bet visai nepageidavo kokiu nors neat- 
sargiu veiksmu sukurti sąlygas, kad tasai pasijustų galįs lyg niekur 
nieko klibinti šią temą. 

- Tikrai? - pasitikslino Vilkoksas. 

— Tikrai negaliu, - pakartojo ponas Eškombas-Denversas. 

Vilkoksas paėmė telefoną. 

- Viskio? - paklausė nukeldamas ragelį. 

— Ne, ačiū, verčiau atsisakysiu. 

- Na jau ne, nieku gyvu negali atsisakyti, - paprieštaravo Vil- 
koksas. - Sujunkite mane su baru. 

Ponas Eškombas-Denversas atsistojo ir užsižiūrėjo pro langą. 
Nuo drėgmės blizgantis miestas apačioje atrodė lyg ką tik pastaty- 
tas, uostas ir dangus už jo - nudažyti vienalyte pilkuma. Abejingai 
šiureno lietus. 

Vilkoksas bėrė į ragelį: 

- Manolai? „Haig and Haig Pinch“ škotiškojo, du vandens 
„Perrier“ ir ledo - į du šimtai keturiasdešimt šeštąjį, - jis padėjo 
ragelį ir kalbėjo toliau tuo pačiu atsikvėpimu: - Padarysiu, bet pri- 
dėsi man dar du procentus. 

— Ak, taip, - kantriai prabilo ponas Eškombas-Denversas. — 
Laukiau, kada apie tai užsiminsi. Tik nesitikėjau, kad užsiprašysi 
papildomų dviejų procentų. Mažumėlę perlenki lazdą. Ramlalui 
atitenka dešimt, o dabar dar ir tu nori septynių. 

— Perlenkiu lazdą? Man taip neatrodo, - nesutiko Vilkoksas. — 
Turbūt ir tau pačiam neatrodys, kai tavo devyni tūkstančiai saugiai 
gulės sau „Crėdit Foncier“ banke. Gera tau pasakoti, kaip visa tai 
lengva ir paprasta. Pats juk saugiai sėdėsi Paryžiuje... 

— Brangus berniuk, tikriausiai pamanysi, jog stipriai perdedu, jei 
pasakysiu, kad užsimerkęs tuoj pat galiu išvardyti bent šešis asmenis, 
kurie mielai šito imtųsi ir už tris procentus. 

Vilkoksas nusijuokė. 

- Šventa teisybė. Jei jau prašnekome apie tai, aš surinkčiau visą 
būrį tokių, kurie pasitenkintų ir vienu procentu. Bet juk jiems šios 
užduoties tikrai nepatikėsi. 

Tuo pat metu mintyse svarstė, kad puikiausiai galima pasinau- 
doti Diaru, šiuo atveju jis idealiai tinka: mieste dar beveik niekam 
nepažįstamas, o apie sandorio esmę nieko nenutuokia, kas irgi - di- 
džiulis pranašumas; šią užduotį jam galima skirti kaip eilinį dienos 
darbą, vadinasi, ir nemokėti jokių komisinių, o tuomet visi septyni 
procentai sėkmingai nusėstų vieno Vilkokso kišenėje. 

— Savaime aišku, su žmogumi, kurį turiu omeny, turėsi susipažinti 
ir pats nuvesi jį pas jaunąjį Ramlalą. Tasai žmogus - amerikietis. 

— Aha! - tarstelėjo ponas Eškombas-Denversas; tai, ką išgirdo, 
jam padarė įspūdį. 

Vilkoksas sumojo, kad pageidaujamą procentą jam vis dėlto 
pavyks išpešti. 

— Komisinių dydį, kaip supranti, aptarsime tarpusavyje, - pri- 
dūrė jis. 

- Suprantama, - nė nemirktelėjęs atsakė ponas Eškombas-Den- 
versas, šaltai dėbsodamas į jį. Sumetė, kad Vilkoksas ketina pasilikti 
sutartuosius penkis procentus, o papildomus du atiduoti tam žmo- 
gui - Vilkoksas ir siekė, kad jis pamanytų būtent šitaip. 

— Gali, jei nori, pavakariais užsukti į mano biurą, pats jį ir įver- 
tinsi, - pasiūlė. 

— Mano mielas berniuk, nešnekėk nesąmonių. Jeigu už asmenį 
laiduoji tu, aš tavo sprendimu visiškai pasitikiu. Bet vis tiek manau, 
kad septyni procentai - šiek tiek per plačiai užsimota. 

— Ką gi, tuomet iš tikrųjų užeik pas mane ir pats su juo pasi- 
šnekėsi, - kuo mandagiausiai pakvietė Vilkoksas, nėmaž neabejo- 
damas, kad klientas visiškai nepageidauja su kuo nors aptarti šių 
reikalų. - Jeigu žmogus iš pirmo žvilgsnio tau nepatiks, pagalvoję 
rasime ką nors kitą. Tik su septyniais procentais tau, ko gero, vis 
dėlto teks susitaikyti. 

Pabeldė į duris. Vidun įėjo padavėjas, nešinas padėklų su gė- 
rimais. 


**X* 


Pabudęs Diaras jautėsi taip, tarytum išvis nė nebūtų miegojęs. At- 
mintyje maizgėsi įvairiausių ryto garsų nuotrupos. Pirmiausia — 
kanalizacijos vamzdžių gurgėjimas, kai ankstyviausi kaimynai jau 
prausėsi duše, o jis dar tik stengėsi migdytis. Paskui - geležinkelio 
atšaka, einančia tarp lango ir paplūdimio, dundantis traukinys: tai 
į vieną, tai į kitą pusę. Kambarinių tarškėjimas koridoriuje. Greti- 
mame kambaryje įsikūręs prancūzas be paliovos dainavo „La Vie 
en Rose“ - nežinia, kokią daugybę kartų, visą tą laiką, kol skutosi, 
maudėsi ir rengėsi. Visą šitą kakofoniją lyg koks neritmingas mu- 
šamųjų akompanimentas lydėjo skardus metalinių viešbučio durų 
trinkčiojimas, kaskart sudrebinantis netvirtą pastatą ir nusiritantis 
per jį visą lyg nelabai stipraus sprogimo aidas. 

Diaras pažvelgė į laikrodį: be penkių pusė pirmos. Jis nesulaikė 
aimanos; širdis, regis, šoktelėjo į viršų, įstrigo kakle ir dabar pla- 
kėsi ten. Diaras jautėsi dūstąs nuo tvankumos, įsitempęs, išsekęs. 

Kai bandė prisiminti praėjusią naktį, jam pasirodė, kad ji truko 
visą savaitę. Atsigulęs su šviesa, jis niekad dorai neišsimiegodavo. 
Be viso kito, ramybės jam nedavė du dalykai - dvi įkyrios mintys, 
spaudžiančios skrandį lyg koks nenoromis nuryto maisto gniutulas. 
Pirma, per vieną vakarą jis prašvilpė dvidešimt dolerių, kas reiškė, 
kad jam liko vos keturi šimtai šešiasdešimt, o antra, jis pasiskolino 
šimtą pesetų iš arabo - vadinasi, su tuo arabu jam dar būtinai teks 
susitikti. 

— Kvailys nelaimingas! - išsiplūdo jis, ropšdamasis iš lovos 
lagaminuose ieškoti aspirino. Prarijo tris tabletes, paskubomis nu- 
siprausė po dušu ir vėl išsitiesė lovoje, mėgindamas atsipalaiduoti. 
Išgirdusi, kad duše šniokščia vanduo, į duris pabeldė kambarinė: 
norėjo pasiteirauti, kada galėsianti ateiti tvarkyti kambario. 

-— Kas ten? - užriko Diaras, bet kadangi nesuprato atsakymo, nė 
nesivargino lipti iš lovos jos įleisti. Kai pagaliau vėl praplėšė suli- 
pusius vokus, buvo jau dvidešimt minučių po dviejų. Jautėsi vis dar 
nekaip. Vis dėlto apsirengė, nulipo į vestibiulį. Registratūroje budin- 
tis berniukas padavė jam popieriaus skiautę, kurioje buvo parašyta: 
Llamar a la Sra. Debalberde 28-01. Diaras abejingai nužvelgė lapelį 
net neabejodamas, kad įvyko klaida, kad popiergalis skirtas kažkam 
kitam. Išėjo laukan ir nužingsniavo gatve nosies tiesumu, pernelyg 
nekvaršindamas galvos, kur einąs. Gera buvo atsidurti gryname ore. 
Žemai pakibęs dangus be tvarkos purškė lietų, galėjai pamanyti, kad 
lašai kapsi nuo kažkokios nematomos pakraigės virš galvos. 

Staiga Diaras pajuto, kad žarna žarną ryja. Pakėlė galvą, apsi- 
dairė ir tuojau nutarė, kad čia pat, po ranka, jokio restorano, matyt, 
nėra. Už kokio pusmylio priešais, aplipęs į uostą išsikišusią kalvą, 
grūdosi vietos gyventojų kvartalas. Dešinėje pusėje į dyką pakrantę 
švelniai teškeno bangelės. Diaras pasuko į kairę, į vieną iš daugybės 
stačių gatvelių, vedančių kitapus kalvos. Abipus šios, kaip ir kitų 
panašių gatvelių, rikiavosi naujutėliai dideli gyvenamieji namai, 
kai kurie dar nebaigti statyti, bet vis tiek jau gyvenami. Beveik 
pasiekęs kalvos keterą, Diaras aptiko pažiūrėti kuklų viešbutuką, 
virš kurio durų švietė iškaba „Restoranas“ Salėje, užtvindytoje 
radijo riaumojimo, užkandžiavo keletas žmonių. Staliukai buvo 
maži. Diaras atsisėdo, užmetė akį į mašinėle spausdintą kortelę. 

Antraštė skelbė: „Menu a 30 p. Diaras suskaičiavo pinigus kišenė- 
je ir patenkintas vyptelėjo: turėjo dar trisdešimt penkias pesetas. 
Dorodamas užkandį pajuto, kad alkis tik dar labiau kyla, - dabar jis 
jautėsi jau kur kas geriau. Paskui, jau kibęs į merlans frits*, išsitrau- 
kė popiergalį, kurį jam padavė berniukas registratūroje, ir atsainiai 
dirstelėjo. Pavardė jam nieko nesakė; ne iš karto susivokė, kad tai 
Deizės de Valverde žinutė. „Radio Internacional“ kriokė nevisprotės 
merginos balsu, paskui suskambo arfos ęlissando. Diaras anaiptol 
neliepsnojo troškimu vėl susitikti vakarykščio pobūvio šeiminin- 
kę, tiesą sakant, išvis nieko nenorėjo nė akyse matyti. Kol kas jam 
patiko būti vienam, pasinaudoti proga apsiprasti su nepažįstamo 
miesto keistenybėmis. Vis dėlto pagalvojęs, kad ji, ko gero, laukia 
jo skambučio, nuėjo į vestibiulį ir paprašė registratūros darbuotojo, 
kad paskambintų nurodytu numeriu. Išgirdo, kaip tas bent keliskart 
užriko Veinteyochocerouno!, ir net suabejojo, ar kada nors išmoktų 
paskambinti pats. Paskui tarnautojas perdavė įtaisą jam. Diarui teko 
ilgokai palūkėti, kol ji atsiliepė. 

- Brangusis pone Diarai! Kaip malonu, kad paskambinai! Ti- 
kiuosi, vakar parvažiavote sėkmingai. Šitoks oras, ką ir sakyti! Šitas 
kraštas tave pasitinka iškart parodydamas blogiausia, ką turi. Vis 
dėlto nenukabink nosies. Jei ne šiandien, tai rytoj išlįs saulutė ir 
išgarins visą šitą pažliugusią bjaurastį. Pati laukiu nesulaukiu. O 
Džekas - tikras išdykėlis. Taip ir nepaskambino. Dar girdi mane? 
Jeigu jį pamatysi, pasakyk, kad aš mažumėlę įsižeidusi. Ak taip, beje! 
Kaip sykis norėjau tau pasakyti, kad Tambangui pagerėjo. Jis netgi 
lakė šiek tiek pieno. Tad matai, mūsų žygis į jo kambarį nebuvo visai 
veltui. - (Diaras kaip išmanydamas gujo iš atminties tą priplėkusį 
kambarį, adatas ir eterio kvapą.) - Pone Diarai, labai norėčiau su 
tavimi pasimatyti. 

Ji pirmąsyk nutilo pakankamai ilgam, kad jis spėtų įsiterpti. 

- Šiandien? - paklausė Diaras ir išgirdo, kaip ji nusijuokė. 

— Taip, žinoma, šiandien. Savaime suprantama. Aš nepaso- 
tinama, tiesa? —- nesiklausydama jo mekenamų prieštaravimų, ji 
kalbėjo toliau. - Vis dėlto į Džeko biurą eiti nenoriu - dėl vienos 


* Keptas merlangas (pranc.) - menkinių šeimos žuvis. 

konkrečios priežasties, kurią turėsiu tau atskleisti, kai susitiksime. 
Štai, pamaniau, geriausia - bare „Faro“ Prancūzijos aikštėje. Netoli 
nuo tavo turizmo agentūros, netgi visai Čia pat, pora žingsnių už 
kampo. Mūsų mielasis užkietėjęs snobas Džekas verčiau mirtų nei 
keltų koją ten, tad pavojus susidurti su juo mums negrės. Paklysti 
niekaip nepaklysi. Paklausk pirmo pasitaikiusio praeivio, - ji parai- 
džiui jam pasakė pavadinimą. - Būtų išties labai miela, jei ateitum. 
Sakykime, septintą, sutarta? Džekas savo įstaigėlę paprastai uždaro 
pusę septynių. Noriu pasikalbėti su tavimi apie baisybę dalykų. Taip 
pat noriu paprašyti vienos didžiulės paslaugos; žinoma, jei nesutiksi 
imtis, varu nereikalausiu, - ji nusijuokė. - Taigi, „Faro, septintą. 

Diaras dar prasižiojo stengdamasis paskubomis sumesti kokią 
nors padėkos už praėjusio vakaro svetingumą frazę, bet staiga su- 
sizgribo, kad ji jau padėjusi ragelį. Pajuto, kaip kraujas plūstelėjo į 
veidą: vieną kitą padėkos žodį jam reikėję kaip nors įterpti dar pokal- 
bio pradžioje. Tarnautojas už skambutį paprašė pusantros pesetos. 
Diaras grįžo prie staliuko siusdamas ant savęs, nuogąstaudamas, ką 
Deizė galėjo apie jį pamanyti. 

Jam atnešė sąskaitą: trisdešimt trys pesetos, įskaitant aptarna- 
vimą. Liko penkiasdešimt sentimų - tiek arbatpinigių jis, aišku, 
negalėjo palikti. Tad nieko ir nepaliko: pakilo ir išėjo sau, nekaltai 
švilpiniuodamas ir apsimesdamas nepastebįs priekaištingo pada- 
vėjo žvilgsnio. Vis dėlto nužingsniavęs vos galiuką, Diaras sustojo 
po tabako krautuvėlės stogine ir išsitraukė abi. „American Express“ 
čekių knygeles. Vienoje buvo penkiasdešimties, kitoje - dvidešimties 
dolerių vertės čekiai. Dar laive Diaras įjunko bent kas kelios dienos 
juos perskaičiuoti: regėdamas tuos popierėlius ir galvodamas apie 
bendrą sumą, pasijusdavo esąs ne toks jau apgailėtinas skurdžius. 
Tuojau jam teks užsukti į kokį nors banką ir išsigryninti šiek tiek 
pinigų, bet skaičiuoti savo turtus reikėjo vienumoje - gatvėje. Kad ir 
kokiu reikalu užeitum į banką, ten į tave visuomet spoksos pernelyg 
daug akių. Pirmojoje knygelėje turėjo būti šeši lapeliai (Diaras juos 
suskaičiavo ir užvertė knygelę trinktelėdamas viršeliu), vadinasi, 
antrojoje - aštuoni. Diaras pasklaidė juos kone nerūpestingai, bet 
tuojau pat ėmėsi skaičiuoti iš naujo, norėdamas įsitikinti. Veidas 
įsitempė; dabar jau vertė lapelius atidžiai, nykščiu pabraukdamas per 

briauną - tikrino, bene kur bus sukibę du. Ir vis tiek jų buvo tik sep- 
akivaizdžios tiesos: likę tik septyni dvidešimties dolerių čekiai - ne 
aštuoni. Keturi šimtai keturiasdešimt dolerių. Nustėręs, jis vėl ėmė 
skaičiuoti čekius - nesąmoningai ir be jokio reikalo, lyg nemaloni 
staigmena jo dar nebūtų ištikusi, lyg vis dar būtų įmanoma, kad kas 
nors ims ir pasikeis. Diaras iš paskutiniųjų stengėsi prisiminti vietą 
ir laiką, kada ir kur išgryninęs kiekvieną čekį. Ir pagaliau prisiminė: 
papildomų dvidešimties dolerių jam prisireikė dar laive arbatpini- 
giams. Bet šis atradimas nepadėjo emociškai susitaikyti su naujuoju 
skaičiumi; sunerimęs iki širdies gelmių, jis įsibruko knygeles į kišenę 
ir įbedęs žvilgsnį į žemę patraukė pirmyn. 

Bankų čia buvo į valias, bet visi, kiek jų aptiko, jau buvo uždaryti. 

„Per vėlu, - niauriai galvojo Diaras. - Na, žinoma.“ 

Jis nužingsniavo iki Vilkokso biuro - rasti jį pasirodė visai 
nesunku. Kabinetas buvo įrengtas antrame aukšte virš didelės ar- 
batinės, visas pastatas persismelkęs pyragaičių ir kavos kvapais, net 
seilė tįso. Diaras aptiko Vilkoksą biure ir net pasijuto gerėliau, kai 
šis plačiai mostelėjo ranka ir tarė: 

— Na, štai - tavo narvas. 

Diaras jau beveik laukė iš Vilkokso kokios nors pribloškiamos 
žinios, tarkime, kad ir tokios: „Klausyk, seni, ko gero, turėsiu šį 
tą prisipažinti. Tavo paslaugų man neprireiks. Apsidairyk - pats 
pamatysi, kodėl niekaip negaliu tavęs įdarbinti.“ Paskui dar galbūt 
pasisiūlytų apmokėti kelionę atgal į Niujorką. O gal nesulauktum 
iš jo nė šito. Tiesa, Diaro toks įvykių posūkis net nebūtų pernelyg 
nustebinęs; jau kuris laikas visa ši užmačia kurstė labai nekokią nuo- 
jautą ir paskutinė bloga žinia ją kaip tik atitiktų. Diaras buvo netgi 
pasirengęs sutikti tokį smūgį žemiau juosmens. Tačiau Vilkoksas 
pasakė visai ką kita: 

- Sėskis, pataupyk kojas. Šiandien dar niekas nebuvo atėjęs, tad 
nėra jokio pagrindo manyti, kad ims ir ateis dabar. 

Diaras klestelėjo į kėdę veidu į Vilkoksą, sėdintį prie rašomojo 
stalo, ir apsidairė. Biuras - du mažyčiai kambarėliai - buvo nejau- 
kiai ankštas. Priimamajame, išvis be langų, stovėjo sofa ir žemas 
staliukas, ant šio paskleista kelionių lankstinukų. Antrajame, dar- 

buotojų, kabinete langas buvo, pro jį matėsi siauro kiemelio sklypas; 
be rašomojo stalo ir dviejų kėdžių, čia dar stovėjo žalia dokumentų 
spinta. Plikos patalpos nejaukumą šiek tiek švelnino tik įvairia- 
spalviai žemėlapiai ant sienų, išsiraizgiusios netaisyklingos žemynų 
apybrėžos nejučia traukė akį. 

Vyrai kokią valandą šnekučiavosi. Kai Diaras lyg tarp kitko mes- 
telėjo pastabą: „Vis dėlto neatrodo, kad tavo verslas smarkiai kles- 
tėtų, ar ne?“, Vilkoksas tik susiraukė ir purkštelėjo, bet Diaras taip 
ir liko nesupratęs, ar tai galima laikyti nuoširdaus nepasitenkinimo 
išraiška. Matyt, markizė bus sakiusi tiesą: visa šita kelionių agentūra 
nelabai aiški, čia esama dar kažko, ko neįžvelgsi plika akimi. 

— Man reikėtų išsikeisti pinigų, - prisipažino Diaras. Galbūt 
Vilkoksas dar ims ir pasiūlys išmokėti avansą. 

— Kokių turi? 

— „American Express“ čekių. 

- Išgryninsiu tau tokią sumą, kokios tik pageidausi. Geresniu 
kursu nei dauguma bankų - ir, be jokios abejonės, nenulupsiu tiek, 
kiek nuluptų bet kuri keitykla. 

Diaras padavė jam penkiasdešimties dolerių vertės čekį. Kai 
prisikimšo piniginę pesetų šimtinių, finansinė jo padėtis nebeatrodė 
tokia slegianti. Tada ir paklausė: 

— Kada pradėsiu dirbti? 

— Jau pradėjai, - atsakė Vilkoksas. - Tu dirbi dabar. Šiandien 
vakarop čia ateis toks vyrukas, mano klientas. Jis nuolat keliauja ir 
visuomet pas mane užsisako bilietus. Jis ir nusives tave pas jaunąjį 
Ramlalą. Su šiuo tau anksčiau ar vėliau vis tiek tektų susipažinti. 
Ramlalai - mano artimi draugai. Su jais sukame verslą, turime gyvą 
galą visokių reikalų. 

Iš šito monologo Diaras beveik nieko nesuprato, maža to, jam 
pasirodė, jog Vilkoksas rėžė prakalbą tarytum gindamasis, lyg būtų 
laukęs, kad jo šnekomis klausytojas suabejos. Ką gi, jau visai netru- 
kus turėtų paaiškėti, ką visa tai reiškia. 

— Supratau, - pratarė. 

Vilkoksas nudelbė Diarą tokiu žvilgsniu, kuris šiam visiškai 
nepatiko: atšiauriu, anaiptol ne draugingu, įtariu. Paskui Vilkoksas 
kalbėjo toliau: 

— Maždaug penktą esu sutaręs pas kai ką užsukti išgerti taurelės, 
tad meldžiu Dievą, kad klientas ateitų kuo greičiau. Galėsi išeiti su 
juo, paskui grįši. Aš tavęs palauksiu čia. Pabūsi iki pusės septynių, 
tada išėjęs tiesiog užtrenksi duris. Rytoj jau turėsiu tau atsarginius 
raktus. 

Suskambėjo telefonas. Prasidėjo gana ilgas pokalbis, prie kurio 
Vilkoksas prisidėjo daugiausia žodeliu „taip“ kartojamu nelygiais 
tarpais. Atsidarė durys, vidun įžengė kiek gunktelėjęs aukštas vyras 
su storo tvido kostiumu ir lietpalčiu. Vilkoksas paskubomis baigė 
telefoninį pokalbį, atsistojo ir prašneko: 

— Tai - ponas Diaras. O tai - ponas Eškombas-Denversas. Par- 
daviau jam bilietą į Kairą kitą dieną, kai atidariau šį biurą. Nuo tada 
jis nuolat grįžta pas mane. Patenkintas klientas. Ar bent norėčiau 
taip manyti. 

Ponui Eškombui-Denversui, regis, ėmė stigti kantrybės. 

— Ak taip. Daugmaž. 

Sunėręs rankas už nugaros, jis apsigręžė ir ėmėsi žiūrinėti didelį 
pasaulio žemėlapį, kabantį virš dokumentų spintos. 

— Turbūt vertėtų ir eiti nieko nelaukiant, - pratarė. 

Vilkoksas reikšmingai nužvelgė Diarą. Ketino iš anksto šiek tiek 
daugiau papasakoti apie poną Eškombą-Denversą, 0 ypač perspėti, 
kad verčiau nieko nekamantinėtų. Bet gal ir gerai, kad taip ir nespėjo 
nieko pasakyti. 

Diaras užsimetė lietpaltį ir abu vyrai nulipo laiptais žemyn. 

— Nieko nenutiks, jei paėjėsime pėsti, - tarė ponas Eškombas- 
Denversas. - Lyti nustojo, o kelias ne toks jau tolimas. 

Juodu patraukė kalvos šlaitu žemyn ir netrukus išniro į didelę 
aikštę, kurioje praėjusią naktį nebuvo nė gyvos dvasios, išskyrus 
keletą taksi automobilių; dabar čia knibždėjo ištisas miestelis vietos 
gyventojų, triukšmingai įnikusių į prekybos reikalus. 

— Chaosas, - burbtelėjo ponas Eškombas-Denversas, balse buvo 
justi pasitenkinimas. Kai atsidūrė po belapiais medžiais aikštės 
viduryje, ant galvų nutiško lašai. Ant grindinio tupėjo ištisos eilės 
susigūžusių moterų, susisupusių į ruožuotus vilnonius apklotus; 
jos tiesė glėbius permirkusių baltųjų lelijų ir kimiais balsais ragino 
pirkti. Vakarėjo ir dangus vis labiau blausėsi. 

— Apsukri publika, šitie kalniečiai berberai, - tarstelėjo ponas 
Eškombas-Denversas. - Vis dėlto indams neprilygsta ir tie. 

— Indėnams? - suglumęs pasitikslino Diaras. 

— Na ne, kalbu ne apie jūsiškius raudonodžius. Turėjau omeny 
tikrus indus, mūsiškius. Dauguma jų - indusai, iš pačios Indijos. 
Tanžere jų nors vežimu vežk. Negi iki šiol nepastebėjote? Štai jau- 
nasis Ramlalas, pas kurį mudu ir einame, taip pat yra vienas iš jų. 
Apsukrus kaip turi būti. Jo tėvas, senasis Ramlalas, tas, iš Gibralta- 
ro, - toks pats. Turi gyslelę verslui, įžvalgumas - tiesiog stulbinantis. 
Iš tiesų stulbinantis. Savaime aišku, jis - plėšikas, bet sąžiningas plė- 
šikas. Niekad nepaims nė šilingo daugiau, nei buvo suderėta. Aišku, 
jam ir nereikia. Komisiniai, šiaip ar taip, yra milžiniški. Supranta, 
kad laiko tave už gerklės, tai ir krauna - žino esąs to vertas. 

Diaras mandagiai klausėsi; juodu žingsniavo tarp dviejų pinigų 
keitėjų eilių. Vyrai sėdėjo prie mažų savo staliukų tiesiog gatvėje. 
Keletas, vos pastebėję porą angliškai kalbančių užsieniečių, pratrūko 
rėkaloti: 

- Taip! Čionai! Taip! Pakeisti pinigus! 

- Štai kur prakeiksmas, - kalbėjo ponas Eškombas-Denversas. - 
Valdžia jau suuodė. Labai gerai žino, kad būtent Gibraltaras - viena 
svarbiausių nutekėjimo angų. 

Diaras ryžosi prasižioti: 

— Nutekėjimo? 

— Na taip, būtent per ten nuteka sterlingai. Ir jie puikiai žino, 
kad kiekvieną mielą dieną išgaruoja bene dvidešimt tūkstančių svarų 
sterlingų. Vieną kitą vyruką pavyksta pristverti. Anksčiau ar vėliau 
išgaudys daugumą ir landą užkiš. Laikas - štai kas gyvybiškai svarbu. 
Savaime aišku, žmogus mažumą nerviniesi, - jis nusijuokė lyg atsi- 
prašydamas. - Vis dėlto su tokia rizika nori nenori turi susitaikyti. 
Man, kaip ir žmonai, patinka Marokas. Mes statomės čia namelį, tad 
be kapitalo niekaip neišsiversime - štai ir tenka rizikuoti. 

— Taip, žinoma, - sulinksėjo Diaras. Jis jau ėmė suprasti. 

Ramlalo krautuvėlės vitrina buvo užgrūsta pigiais rankiniais 
laikrodžiais, tušinukais, žaislais. Pati krautuvėlė - mažytė ir tamsi 
kišenė, prisisunkusi pačiulių kvapo. Kai tik akys apsiprato su prie- 
tema, Diaras įsitikino, jog krautuvė - visiškai tuščia, visos prekės ir 

buvo sukrautos vitrinoje. Prie pliko stalo sėdėjo jaunas juodbruvas 
vyrukas ir traukė dūmą. Vos juodu įžengė vidun, jis pakilo ir įsi- 
teikdamas nusilenkė. 

— Labas vakaras, Ramlalai, - pasilabino ponas Eškombas-Den- 
versas - tokia intonacija veikiausiai sveikinasi gydytojas, užsukęs į 
nepagydomo ligonio palatą. 

- Jau pasiruošę pradėti? - Ramlalas prašneko stulbinamai tai- 
syklinga anglų kalba. 

— Taip. Rytoj. Tai - ponas Diaras, mano sekretorius. 

Diaras ištiesė ranką Ramlalui, bet žiūrėjo į poną Eškombą-Den- 
versą. „Ką, po galais, dar šitai reiškia? - pagalvojo, bet neprieštaravo 
pristatomas būtent taip. 

- Jis viską sutvarkys, - tęsė ponas Eškombas-Denversas. - Paketą 
atiduosi jam. 

Ramlalas nenukreipė įdėmaus žvilgsnio nuo Diaro. Paskui nu- 
sišypsojo sublykčiodamas baltutėliais dantimis ir atsakė: 

— Taip, pone. 

- Įsidėmėjai jį? - paklausė ponas Eškombas-Denversas. 

— Taip, žinoma, pone. 

— Ką gi, mums metas. Tėvas, tikiuosi, sveikas gyvas? 

- O taip, pone. Ačiū, jis laikosi puikiai. 

— Viliuosi, rūpesčiai pernelyg negraužia? 

Ramlalas nusišypsojo dar plačiau. 

— Ne, pone, ne. 

— Tai gerai, - niurgztelėjo ponas Eškombas-Denversas. - Ką gi, 
laikykis, Ramlalai, žiūrėk savęs. Pasimatysime, kai grįšiu. 

Ramlalas ir Diaras vėl paspaudė kits kitam ranką ir abu svečiai 
išėjo į lauką. 

— O dabar, - tarė ponas Eškombas - Denversas, - jei paėjėsite su 
manimi iki „Cafė Espafa“, supažindinsiu jus su Benzekriu. 

Diaras žvilgtelėjo į laikrodį. 

— Deja, man reikėtų kuo skubiau grįžti į biurą. 

Vis sparčiau tirštėjo sutemos, dulkė smulkus lietutis. Siaura 
gatvele plūdo minios žmonių, vilkinčių dželabas, lietpalčius, susisu- 
pusių į turkiškus rankšluosčius ar apklotus, dėvinčių kombinezonus 
ar tiesiog skarmalus. 

—- Nesąmonė, - aštriai atrėžė ponas Eškombas-Denversas. - Pri- 
valote susipažinti su Benzekriu. Eime. Tai būtina. 

— Ką gi, jei jau esu jūsų sekretorius... - Diaras nusišypsojo. 

— Šiuo atveju - taip, esate, - ponas Eškombas-Denversas žings- 
niavo kone prisišliejęs prie Diaro, kalbėdamas tiesiai šiam į ausį. - 
Benzekris - vietinis banko „Crėdit Foncier“ atstovas. Netrukus jį 
prieisime, parodysiu duris. 

Juodu išniro į Zocco Chico aikštę, užtvindytą tūkstančių vyrų 
balsų gausmo. Šįvakar čia buvo įjungtas elektros tiekimas, tad ka- 
vinės tvieskė iš tolo. 

Braudamiesi pro būrelius susispietusių ir į pokalbį įsitraukusių 
vyrų, juodu lėtai įveikė aikštę ir atsidūrė žemutiniame jos gale. 

— Štai įėjimas, - tarstelėjo ponas Eškombas-Denversas, rody- 
damas geležiniais pinučiais apipintus aukštus vartus nišoje, į kurią 
vedė keli laipteliai. - Štai „Crėdit Foncier“ bankas - čia ir paimsite 
paketą. Pasakysite, kad atėjote pas poną Benzekrį, ir užlipsite laiptais 
tiesiai į jo kabinetą. O štai ir „Cafė Espana“. 

Ponas Benzekris sėdėjo kavinėje vienas, įsitaisęs pačiame terasos 
gale. Nuplikęs jo kiaušas priminė kiaušinį, veide sustingo susirūpi- 
nusio erelio išraiška. Kai pakratė ranką Diarui, nė nenusišypsojo, 
tik pagilėjo raukšlės kaktoje. 

- Gersite alaus? - paklausė su ryškiu akcentu. 

- Prisėsime minutei, - atsakė ponas Eškombas-Denversas. - Ne, 
aš nieko nenoriu. 

Jie susėdo. 

— Man irgi nieko, - atsisakė alaus Diaras. Jautėsi ne kažin kaip, 
mielai būtų mostelėjęs viskio. 

— Ponas Diaras kurią nors iš artimiausių dienų atneš jums do- 
vanėlę, - tarė ponas Eškombas-Denversas. - Jis žino, kad įteikti ją 
turi jums asmeniškai - niekam kitam. 

Ponas Benzekris rimtai linktelėjo įbedęs akis į alaus bokalą. 
Paskui pakėlė galvą ir liūdnu žvilgsniu nužvelgė Diarą. 

- Gerai, - tiek tepasakė, lyg nebūtų daugiau ko pridurti. 

- Žinau, jūs skubate, - tarė ponas Eškombas-Denversas Dia- 
rui. - Tad jei tik norite tuojau pat grįžti prie kitų savo darbų, taip ir 
padarykite. Labai jums ačiū. Grįšiu po kelių savaičių. 

Diaras atsisveikino. Jam teko kone jėga irtis per visą Zocco 
Chico aikštę, o paskui - siaura gatvele aukštyn, mat žmonių srautas 
plūdo į priešingą pusę. „Kita stotelė mano gyvenime - berniukas 
pasiuntinukas“, - galvojo jis, viduje kreivai šypsodamasis. Ponas 
Eškombas-Denversas jam ne itin patiko: elgėsi taip, tarsi iš savo 
kišenės mokėtų jam už paslaugas. Tiesa, jokio užmokesčio Diaras 
nė nesitikėjo, bet vis dėlto žmogus paprastai ir nenori teikti šitokių 
mokamų paslaugų - labiausiai dėl to, kad tenka pasijusti menkes- 
niam už kitą. Ir še tau: netgi be užmokesčio Diarui teko pasijusti 
būtent šitaip. 

Kai jis parsikapstė į biurą, Vilkoksas jau netvėrė savame kai- 
lyje. 

- Ilgokai užtrukai, - prikišo. 

- Žinau. Teko eiti su juo ir susipažinti su dar kažkokiu tipu iš 
banko. 

— Benzekriu. 

— Taip. 

— Nei tau reikėjo su juo susipažinti, nei ką. Senas panikuotojas 
tas Eškombas-Denversas, štai kas jis. Neužmiršk uždaryti lango, 
užrakinti durų ir išjungti šviesos. Pabūk čia iki pusės septynių, - 
Vilkoksas užsimetė apsiaustą. - Rytą, kokią devintą, užbėk į „Atlan- 
tidą“, duosiu tau raktų meistro adresą. Jeigu kas nors paskambins, 
pasakyk, kad man teko skubiai išeiti, tegul paskambina rytoj. Iki. 

Trinktelėjo durys. Diaras sėdėjo ir žvalgėsi aplinkui. Paskui atsistojo, 
valandėlę tyrinėjo žemėlapius, tada nuslinko į laukiamąjį pasiimti 
kokio žurnalo, bet nė vieno nerado, tad grįžo ir vėl įsitaisė prie 
darbo stalo. Pašėlęs nekantrumas užgožė bet kokius kitus jausmus, 
jis net nesijautė likęs vienui vienas biure - pernelyg nekantravo iš 
čia ištrūkti. „Negali būti, kad tai vyksta iš tikrųjų, - lyg užsuktas 
kartojo sau Diaras. Jis taip ir nesuvokė vienas sėdįs tuščioje pa- 
talpoje, nes neįstengė patikėti kada nors čia dirbsiąs. Bergždžiai 

stengėsi įsivaizduoti save, diena po dienos tūnantį šitoje ankštoje 
nevėdinamoje kišenėje ir apsimetinėjantį, kad prižiūri šį iš tiesų 
net neegzistuojantį verslą. Dar Niujorke buvo susikūręs kažkokį 
darbo čia vaizdinį, bet šis taip smarkiai skyrėsi nuo realybės, kad 
Diaras net negalėjo dorai jo prisiminti. Dabar tik paklausė savęs: 
jei būtų iš anksto žinojęs, kaip bus, ar vis tiek būtų norėjęs atvykti 
čionai? Ir pats atsakė: taip, vis tiek būtų atvažiavęs, nepaisydamas 
net gilios apatijos, į kurią klampino vien mintis apie darbą. Šiaip 
ar taip, šitas darbas - pernelyg netvarus, pernelyg absurdiškas, kad 
įtartum truksiant ilgai. O kai jo nebeliks, jis, Diaras, būsiąs laisvas. 
Jis tyliai prunkštelėjo. Kurgi ne, laisvas su šimtu dolerių, skiriančių 
nuo bado. Mintis buvo nelabai maloni, nuo jos ėmė kaustyti įtampa. 
Diaras įsiklausė. Gatvėje stūgavo automobilių garso signalai, bet ir 
per tokį triukšmą buvo girdėti švelnus lietaus šiurenimas. 

Diaras atsidarė stalčių, ieškodamas laiškų popieriaus. Surado, iš- 
sitraukė vieną lapą ir kibo spausdinti laiško. Eirminio blanko viršuje 
puikavosi užrašas: EUROPA-AFRIKA: TURIZMO PASLAUGOS. 

„Brangi mama, skubomis brūkštelėsiu laiškelį. Atvykau sėkmin- 
gai vakar vakare.“ Nors atrodo, kad praėjo visas mėnuo, norėjo 
pridurti jis, bet susilaikė. Ji ne taip suprastų, manytų, kad jis jaučiasi 
nelaimingas. „Kelionė praėjo visai sklandžiai. Orai beveik visą laiką 
laikėsi ramūs, manęs net nekamavo jūros liga, kuria taip gąsdinai. Ir 
net italai buvo visai nieko.“ Išplaukiantį tėvai jį išlydėjo - ir smarkiai 
sunerimo sužinoję, kad jam teks dalytis kajute su dviem italais. „Kaip 
gali suprasti, laišką rašau jau iš biuro. Džekas Vilkoksas išvykęs su 

reikalais, tad šiandien čia vadovauju aš.“ Jis valandėlę pasvarstė, 
ar frazė „vadovauju aš“ nenuskambės kvailai, bet galiausiai nutarė 
nieko nekeisti. „Tikiuosi, dėl manęs nenuogąstauji, nes iš tikrųjų 
nerimauti nėra jokios priežasties. Klimatas čia anaiptol ne atogrąžų. 
Netgi, sakyčiau, gana žvarbu. Miestas, atrodo, švarus, nors ir ne itin 
šiuolaikiškas.“ 

Jis liovėsi barškinti rašomosios mašinėlės klavišus ir užsižiūrėjo 
į tiesiog priešais kabantį Afrikos žemėlapį, prisiminė, kaip traukė su 
arabu į barą, kaip ropštėsi pašėlusio statumo gatvelėmis bei skers- 
gatviais. Paskui prieš akis išniro Hadidžos veidas. Diaras susiraukė: 


negalėjo leisti sau galvoti apie Hadidžą tuo pat metu, kai rašė laišką 

motinai, - tai būtų lyg išdavystė. Tačiau mergaitės veidas neišnyko, 
taip pat nesisklaidė ir dar gyvesni kiti prisiminimai. Diaras atsilošė 
krėsle, užsirūkė ir susimąstė, ar sugebėtų pats rasti kelią į tą barą, jei 
sumanytų dar kartą ten apsilankyti. Vis dėlto, net jei ir pavyktų nepa- 
siklysti, vėl eiti į tą patį barą, neabejojo, būtų prastas sumanymas. Juk 
sutarė susitikti su Hadidža sekmadienio rytą Espinelio parke - tegul 
tas susitarimas ir lieka galioti; žiūrėk, mergina dar ims ir įsižeis, jei 
jis bandys susitikti anksčiau. Diaras sumojo taip ir nebeparašysiąs 
laiško; ištraukė popieriaus lapą iš rašomosios mašinėlės, perlenkė ir 
įbruko į kišenę - baigsiąs kitą dieną. Sučirškė telefonas. Skambino 
kažkokia anglė, jai nėmaž nerūpėjo, ar yra kabinete ponas Vilkok- 
sas, - pageidavo rezervuoti numerį „Balimos“ viešbutyje Rabate, 
vienvietį, su dušu, nuo keturioliktosios iki septynioliktosios. Dar ji 
norėjo lėktuvo bilieto ten ir atgal, bet tai, patikino, gali ir palaukti. 
Užtat viešbučio rezervacija laukti negali - užsakyti esą reikia tuojau 
pat: tikiuosi, nesugriausite pasitikėjimo? Kai moteris padėjo ragelį, 
Diaras užsirašė visus jos pageidavimus ir ėmė sklaidyti šūsnį popie- 
rių, pažymėtų etikete „Viešbučiai - Prancūzų zona . Dešimt po šešių 
vėl suskambėjo telefonas. Šį kartą - Vilkoksas. „Tikrina mane“, - tul- 
žingai pagalvojo Diaras, išgirdęs ragelyje jo balsą. Vilkoksas norėjo 
sužinoti, ar kas nors buvo užsukęs. 

— Ne, - atsakė Diaras. 

— Ką gi, tiek ir norėjau, - sprendžiant iš balso, jis lengviau at- 
sikvėpė. 

Diaras pasakė jam apie skambinusią anglę. 

- Tuo pasirūpinsiu rytoj. O tu gali jau uždaryti biurą. Šiaip ar 
taip, jau dešimt po šešių, - jis sudvejojo. - Tiesą sakant, būtų ge- 
riausia, jei taip ir padarytum. Išeik kuo greičiau, kai tik galėsi. Tik 
neužmiršk užsklęsti durų. 

— Gerai jau. 

— Labos nakties. 

— Kas čia dedasi? Kas čia dedasi? - balsu murmėjo Diaras sags- 
tydamasis lietpaltį. Išjungė šviesą, išėjo į koridorių ir užtrenkęs duris 
dėl visa ko energingai jas patampė. 

Diaras stabtelėjo pyragaičių krautuvėlėje apačioje pasiklausti 
kelio į „Faro“ barą. Šeimininkė, išvydusi jį artėjantį prie prekystalio, 
maloniai pasisveikino. 

— Guten Abend, - tarė ir kiek suglumo, kai jis prašneko angliš- 
kai. Vis dėlto puikiausiai jį suprato, smulkiai paaiškino kelią ir dar 
pridūrė, kad eiti teksią vos kokią minutę. 

Barą jis rado visai lengvai. Šis buvo mažučiukas ir prisigrūdęs 
žmonių, kurių dauguma, regis, pažinojo vieni kitus: sėdintieji prie 
skirtingų staliukų nuolat susišūkaudavo. Kadangi prie baro nebuvo 
nė uodui kur snapo įkišti, netilpo net tie, kurie jau grumdėsi ten, o 
staliukai visi buvo užimti, Diaras įsitaisė ant plačios palangės palauk- 
ti, kol kur nors atsilaisvins vieta. Neilgai trukus atėjo dvi ispaniukės 
ir atsisėdo greta jo ant palangės: abi kiek drovėjosi, išsipusčiusios 
modeliniais paryžietiškais pašvitais ir pasipuošusios ilgais kadaruo- 
jančiais auskarais, sėkmingai sunaikinusiais bet kokį prabangaus 
apdaro įspūdį. Prie staliuko priešais prancūzų pora gurkšnojo „Ba- 
cardi“. Kairėje sėdėjo dvi gana rūsčios išvaizdos nebejaunos anglės, 
staliukas dešinėje, kiek atokiau, buvo apspistas amerikiečių, kurie vis 
kildavo nuo stalo ir siuvo prie baro ir atgal šnektelėti su tais, kurie 
spraudėsi ten. Atokiausiame kampe mažučiukė akiniuota moteriš- 
kutė sėdėjo prie pianino ir dainavo vokiškai. Niekas jos nesiklausė. 
Užeiga Diarui visai patiko, atrodė neabejotinai aukštos klasės, tik be 
nuobodaus pasipūtimo. Kažin, dingtelėjo jam, kodėl markizė sakė, 
kad Vilkoksas verčiau mirtų nei keltų čia koją. 

— Y pensūbamos irnos a Sevilla para la Semana Santa... 

— Ay, guė hermoso!** 

— Dievulėliau, Hari, nieko sau tempai! Išmaukei, nė mirktelėti 
nespėjau! 

- Alors, tu ne te dėcides pas? Mais tu es marrante, toi!*** 

— Ko gero, ji jaučiasi tiesiog siaubingai nelaiminga, priversta 
grįžti į Londoną šiuo metų laiku. 

Muzikantė kampe skambino pianinu ir dainavo: 

— Wunderschon muss dein' Liebe sein... **** 

— Y por fin nos guedamos agui*****. 


* Šventosios savaitės ketinome važiuoti į Seviliją... (Isp.) 

** Ak, tai puiku! (Isp.) 

*** Niekaip negali apsispręsti? Juokinga mergužėlė! (Pranc.) 
**** Tavo meilė nuostabioji... (Vok.) 

***** Bet galiausiai likome čia (isp.). 

— Ay, gue lūstima!* 

— Ne ten fais pas pour moi**. 

— Ei, padavėjau, čionai! Vėl to paties, visiems! 

Diaras laukė. Užsisakė viskio, išgėrė, laukė toliau. Moteris prie 
pianino atliko keletą senų Marlenos Ditrich dainų. Niekas negirdėjo. 
Buvo jau ketvirtis po septynių, Diaras pradėjo nekantrauti. Atmos- 
fera bare kaito, amerikiečiai girtėjo bežiūrint. Kažkas užriko: 

— Nevėpsok, tu, bukas šunsnuki! 

Į plytelėmis išklotas grindis ištiško stiklas. Anglės damos pakilo 
nuo staliuko, susimokėjo ir išėjo. Ispaniukės, išvydusios atlaisvintą 
stalelį, susiglobė savo daiktus ir nuskubėjo prie jo, bet kol jį pasiekė, 
ant vienos kėdžių spėjo įsitaisyti Diaras. 

- Laukiu damos, - paaiškino, nė nesivargindamas pridurti, kad, 
šiaip ar taip, į barą atėjęs anksčiau už jas. 

Mergužėlės nesiteikė net pažvelgti į jį, užtat kaip išmanydamos 
iškalbingiau demonstravo savo pasibjaurėjimą. Neilgai trukus su- 
dužo dar vienas stiklas. Moteris kampe ėmėsi skambinti „Dieve, 
laimink Ameriką“, kas, be jokios abejonės, turėjo išreikšti ironišką 
jos požiūrį. Vienas amerikiečių net sugebėjo išgirsti ir ėmė visa ger- 
kle pagal muziką plyšoti žodžius. Diaras pakėlė galvą: prie staliuko 
stovėjo markizė de Valverde, ji mūvėjo plačias nublukusias mėlynas 
kelnes, vilkėjo zomšinį švarkelį. 

— Tik jau nemėgink stotis, - sudraudė išvydusi, kad jis skubiai 
pakilo iš vietos. - Ca va? - šūktelėjo kažkam prie kito staliuko. 

Diaras nužvelgė ją: dabar jau neatrodė tokia grėsminga kaip 
praėjusį vakarą. Turbūt dėl to, kad nepasidažiusi, nutarė jis, bet ap- 
siriko. Dieniniam makiažui, skirtam pasirodyti gatvėje, pasidaryti 
prireikdavo dar daugiau kruopštaus triūso nei vakariniam, tik plika 
akimi to negalėjai įžiūrėti. Dabar markizė virto tikru meilumo bei 
lipšnumo įsikūnijimu. 

- Tu toks malonus, negaliu net apsakyti, - pragydo ji, rankoje 
laikydama taurę viskio su soda. - Šiais laikais liko tiek nedaug vyrų, 
apie kuriuos galėtum pasakyti: tai geras žmogus... Kai prisimenu savo 


* Ak, kaip gaila! (1Isp.) 
** Dėl manęs nesijaudink (pranc.). 

tėvą... 0, jis buvo išties neeilinė asmenybė! Gaila, kad judviem niekad 
neteko susitikti. Tad štai, jis sakydavo, kad pats kilnumo suvokimas 
baigia išnykti nuo žemės paviršiaus. Anais laikais, žinoma, nesupra- 
tau, ką jis nori tuo pasakyti, užtat suprantu dabar ir, mano Dieve, kaip 
nuoširdžiai jam pritariu! Prakilnumas ir gerumas - šiuodu dalykai 
neatsiejami. Gal tu ir nesi aukštos kilmės - kas gali Žinoti? - bet nie- 
kas nepaneigtų tavo gerumo - išties labai gražu, kad atėjai su manim 
susitikti, nors iš anksto žinojai, jog ketinu prašyti paslaugos. 

Diaras vis dar įdėmiai žvelgė į ją. Ji buvo per sena - ir tuo viskas 
pasakyta. Nuolat besimainančių bruožų veide išraiškos mirgėda- 
mos keitė viena kitą, bet protarpiais viskas akimirką sustingdavo ir 
tuomet Diarą ištikdavo nusivylimas, išvydus aiškiai prasimušantį, 
nekintantį solidaus amžiaus pagrindą. Tai pamačius jį kaskart nu- 
smelkdavo žvarba. Jis nejučia pagalvojo apie Hadidžos kūno ir odos 
darną ir čia pat nutarė, kad šitaip galvoti neteisinga: juk mergaitei 
buvo ne daugiau nei šešiolika. Ir vis dėlto prieš faktus nepapūsi. 
Jis ėmė svarstyti, ar vidinės savybės bei patirties nugludintas rafi- 
nuotumas - ne pakankama kompensacija. Bet argi tokie dalykai ką 
nors reiškia? Pats manė, kad tokiais atvejais tai visiškai nesvarbu. 
„Ne, nebus lobio iš šito lovio“, - pagalvojo pats sau. O gal ir išdegtų, 
jei tik jis prisigertų užtektinai alkoholio? Tik kodėl išvis kvaršinąs 
galvą dėl tokių dalykų? Pats dorai nesuprato, kodėl dingtelėjo tokia 
mintis. Beje, nebuvo jokios priežasties manyti, kad apie tai pagalvojo 
pagalvojo. 

Paslauga, kurios ji pageidavo, jam pasirodė absurdiškai paprasta. 
Jam tereikėjo jos vardu užpildyti tam tikrą blanką - jų esą į valias 
aptiksiąs biure. Užpildytą dokumentą reikėjo išsiųsti į Marake- 
šą, „Mamunijos“ viešbučio registratūrą, drauge su laišku, rašytu 
ant firminio popieriaus lakšto su išspausdintu agentūros adresu, o 
laišku pranešti, kad madam Vert atsisakanti viešbučio rezervacijos 
nuo sausio dvidešimtosios - vietoj jos kambarį reikia rezervuoti 
markizės de Valverde vardu. Galiausiai jis turėsiąs išsiųsti markizei 
užpildyto blanko nuorašą. 

— Viską prisiminsi? - paklausė ji, palinkdama per stalą artyn. - 
Kaip kažin ką, tu tikras angelas, kito tokio dar nebuvau sutikusi, - 

jis skrebeno pastabas į mažyčiukę užrašų knygutę. - Sezono metu 
pakliūti į „Mamuniją“ - tik trupučiuką sunkiau nei į dangų. 

Viską užsirašęs, Diaras išlenkė taurę iki dugno ir pats pasilenkė 
viršum stalo - dabar jųdviejų kaktas skyrė vos keli coliai. 

— Su malonumu padarysiu jums šią paslaugą... - jis sudvejojo ir 
pasijuto raustąs. - Nežinau, kaip į jus kreiptis. Na... dėl titulo. Juk 
tai ne tas pat, kas ponia de Valverde. Bet, na, nežinau... 

— Jeigu turi bent lašą sveiko proto, vadinsi mane tiesiog Deize. 

Diaras jautė, kad ji smaginasi jo sąskaita. 

- Gerai, tegul bus taip, - tarė. - Štai ką norėjau pasakyti: galiu tik 
džiaugtis proga padaryti tau paslaugą. Bet ar ne geriau būtų prašyti 
Džeko? Juk aš - dar visai žalias biuro darbuotojas. 

Ji uždėjo delną jam ant dilbio. 

— Dievulėliau! Tik neprasitark apie tai Džekui, nė vienu žodeliu, 
tu, paikas berniūkšti! Kaip manai, kodėl aš iškart ir kreipiausi į tave? 
Viešpatie Dieve, ne! Jokiu būdu jis neturi apie tai sužinoti! Maniau, 
būsi supratęs. 

Diaras suglumo. 

— Tai velnias, - ištarė labai lėtai, pabrėždamas antrąjį žodį. - Net 
nežinau, kaip man dabar elgtis. 

— Džekas tokiais atvejais - tikra davatka. Kaip jis tvarkosi tame 
biure, gražu žiūrėti, tikra fantastika. Ne, ne. Užstato čekį aš duosiu 
tau, tiesiog išsiųsk jį su laišku ir blanku, - ji panaršė rankinėje ir 
ištraukė perlenktą čekį. - Jis išrašytas pačiam viešbučiui. Jie supras, 
jog taip yra todėl, kad agentūra jai priklausančius komisinius paėmė 
dar tada, kai rezervavo numerį madam Vert. Negi dar neaišku? 

Visa tai, ką ji kalbėjo, skambėjo pakankamai logiškai, bet Diaras 
taip ir nesugebėjo suvokti prasmės. Jei šitą paslaugą reikėjo slėpti 
nuo Vilkokso, neabejotinai čia turėjo būti kažkas daugiau, nei pri- 
pažino Deizė. Ji perprato, kokios mintys šmėžuoja jo galvoje. 

— Kaip jau sakiau šiandien, - vėl prašneko tyliai, - visai nenoriu, 
kad pasijustum speičiamas į kampą. Iš tikrųjų tai siaubingai nesvarbu, 
ko gero, aš tikra pabaisa, kad išvis tau apie tai užsiminiau. Jei rezerva- 
cija atiteks kam nors kitam, savo dvi poilsio savaites be jokių rūpesčių 
galiu praleisti ir Agadire. Prašau nepamanyti, kad siekiu pasinaudoti 
tavo galantiškumu ir trūks plyš išsireikalauti paslaugą. 

Diaras net neleido jai baigti. 

— Rytoj iš pat ryto padarysiu, ko prašei, ir išmesiu iš galvos. 

Staiga pasijuto neapsakomai pavargęs. Jam pasirodė, kad nuo 
markizės jį skiria milijonai mylių. Ji ir toliau malė liežuviu - šito 
išvengti nebuvo įmanoma. Bet galiausiai jam pavyko sugauti pada- 
vėjo žvilgsnį ir apmokėti sąskaitą. 

— Visai netoliese pasistačiau automobilį, - pranešė Deizė. - Kur 
tave nuvežti? 

Jis padėkojo ir pasakė užsuksiąs į artimiausią restoraną papie- 
tauti. Galų gale jos atsikratęs, nusliūkino kur akys vedė, protar- 
piais keiktelėdamas panosėje. Papietavęs šiaip taip rado kelią atgal 
į viešbutį „De la Playa . Nors elektra buvo tiekiama, pastate tvyrojo 
šešėliuota prietema. Diaras griuvo į lovą ir užmigo klausydamasis į 
krantą dūžtančių bangų šniokštimo. 

Rytą dangus vėl purškė drėgmę, uostą dengė blizganti skardos 
atspalvio plėvelė. Diaras pabudo pusę devynių ir puolė paskubomis 
ruoštis, vildamasis pernelyg nepavėluosiąs į „Atlantidą“. Markizės 
prašymas jį vis dar glumino: kažkur žiojėjo pernelyg aiški loginė 
skylė. Diarui netgi dingtelėjo, kad visa tai galbūt tik kažin kokia jos 
sukurpta sudėtinga intriga, veikiausiai skirta paskatinti tam, ką ji 
manė esant asmeniniu jo susidomėjimu ja. O gal jai atrodė, kad gali 
jam įsiteikti, paglostyti tuštybę, kreipdamasi į jį, o ne į Vilkoksą. Vis 
dėlto pats veiksmų mechanizmas kėlė nerimą. Diaras apsisprendė 
išvis apie tai negalvoti, padaryti, ko prašytas, kiek įmanoma greičiau 
ir mesti iš galvos. 

Vilkoksas atrodė sudirgęs, nė nepastebėjo, kad Diaras pavėlavo. 

— Kavos norėsi? - paklausė mostelėdamas į pusryčių padėklą, 
ant kurio antro puodelio nebuvo. 

— Ačiū, išgersiu po kelių minučių kitapus gatvės, - atsisakė 
Diaras. 

Vilkoksas ir neįkalbinėjo; griuvo atgal į lovą ir prisidegė cigaretę. 

— Galvoju štai, turbūt dabar bus užvis geriausia, jei tu šio to 
pasimokysi, - prašneko susimąstęs. - Neturėdamas jokių žinių ar 
patirties, biure kažin ko nenuveiksi, - Diaras įsitempė ir užgniaužęs 
kvapą laukė tęsinio. - Turiu čia visą krūvą medžiagos, kurią tau 
reikėtų mokėti bene atmintinai. Įsitikinsi, kaip tos žinios pravers. 

Neškis namo ir patyrinėk literatūrą - na, tarkime, kokią savaitę. 
Tada grįši ir aš surengsiu tau nedidelį egzaminą, - išvydęs Diaro 
veido išraišką, jis perprato neišsakytą klausimą. - Na taip, visa tai 
mokama. Nesibaimink, tu dirbi. Juk jau sakiau vakar. Taigi tu įdar- 
bintas nuo vakar dienos. 

Diaras kiek atsipalaidavo, bet anaiptol nevisiškai. „Pernelyg 
aiškiai justi kažkoks negeras kvapelis“, - pagalvojo. Jam jau niežėjo 
liežuvis drėbtelėti: „Nejaugi šitame mieste niekas negali pasakyti 
teisybės?“ Bet susilaikė. Nutarė, kad dėl įvairovės ir pačiam metas 
šiek tiek pagudrauti: susizgribo, kad kitaip niekaip negalėsiąs su- 
tvarkyti Deizės de Valverde viešbučio registracijos. 

— Norėčiau dar užbėgti į biurą bent kelioms minutėms ir baigti 
spausdinti vakar pradėtą laišką. Gal vertėtų nueiti pasiimti atsargi- 
nių raktų, kuriuos esi man užsakęs? 

Jam pasirodė, kad Vilkoksas pasijuto gana nepatogiai. 

— Tiesą sakant, ko gero, nebėra kada, - ėmė paskubomis ries- 
ti. - Aš pats dabar iš karto einu ten ir visą dieną būsiu labai užsi- 
ėmęs. Tiksliau sakant, kelias dienas. Užgriuvo baisybė nenumatytų 
darbų. O tai dar viena priežastis tau dabar pat skirti šiek tiek laisvo 
laiko; ramiai perskaityk visą tą medžiagą, kurią daviau. Toks planas 
puikiausiai dera ir su mano darbotvarke. Beje, raktai, šiaip ar taip, 
tikriausiai dar nepagaminti. Čia jie amžiais prisižada, bet niekad 
nieko nepadaro laiku. 

Diaras suglobė Vilkokso įbruktą krūvą popierių bei lankstinukų 
ir buvo jau beišeinąs, bet stabtelėjo tarpduryje ir atsisuko. 

— Kurią dieną man su tavimi susisiekti? 

(Vylėsi, kad balsas nuskambės gana ironiškai, be to, tikėjosi 
ir daugmaž tokio Vilkokso atsakymo: „Skambink man kiekvieną 
dieną, informuosiu, kaip man sekasi.“) 

— Niekur neišsikelsi iš „Playos“? 

— Bent jau neketinu. 

— Tuomet ten tau ir paskambinsiu. Taip bus geriausia. 

Pridurti lyg ir nebebuvo ko. 

— Supratau. Iki, - pratarė Diaras ir uždarė paskui save duris. 

Kadangi Vilkoksu nėmaž netikėjo, Diaras pasijuto įžeistas. Savo 
ruožtu nuoskauda paakino natūralų ir sunkiai tramdomą poreikį 

kam nors išsipasakoti. Tad papusryčiavęs ir pasklaidęs trijų dienų 
senumo „Paris Herald“ numerį, Diaras sumanė paskambinti Deizei 
de Valverde, pats tvirtai tikėdamas, jog tikroji priežastis, dėl kurios 
skambinąs, yra būtinybė pranešti, kad vis dėlto niekaip neįmanoma 
padaryti prašytosios paslaugos. Iki širdies gelmių pasipiktinęs Vil- 
koksu, Diaras dabar nuoširdžiai apgailestavo negalėsiąs pagelbėti 
jai būtent šitaip. Jis paskambino į „Hesperidžių“ vilą: Deizė kaip tik 
pusryčiavo. Diaras išklojo jai visą padėtį, ypač pabrėždamas įtartiną 
Vilkokso elgesį. Deizė valandėlę patylėjo. 

— Tegul mane plynios, tasai vyrukas - tikras klejojantis pami- 
šėlis! —- galiausiai sušuko. - Aš tiesiog privalau su tavimi apie tai 
pasikalbėti. Kada tu būni laisvas? 

— Panašu, kad bet kuriuo metu. 

- O jeigu sekmadienį popiet? 

— Maždaug kelintą? - paklausė Diaras, galvodamas apie sutartą 
iškylą su Hadidža. 

— Sakykime, apie šeštą. 

— Gerai, - iškyla jokiu būdu negalėjo trukti taip ilgai. 

— Nuostabu. Nusivesiu tave į tokį nediduką pobūvį, tau ten pa- 
tiks, nėmaž neabejoju. Beidaujų šeimos namuose. Beidaujai - arabai, 
geri mano draugai, aš jiems tiesiog atsidavusi. 

— Pobūvį? - Diaro balse nuskambėjo abejonė. 

— Na, iš tikrųjų anoks ir pobūvis. Tiesiog kelių senų draugų 
pasisėdėjimas Beidaujų rūmuose. 

— Ar nemanai, kad ten aš būsiu kaip prielipas? 

— Nesąmonė. Jiems labai patinka susipažinti su naujais žmonė- 
mis. Labai jau tu nevisuomeniškas, pone Diarai, liaukis. Tanžere 
niekas taip nesielgia. Vargšas mano be lukšto virtas kiaušinis baigia 
visai atšalti. 

Galiausiai sutarė, kad ji paskambinsianti sekmadienį šeštą va- 
landą jam į viešbutį. Diaras dar kartą atsiprašė niekaip negalįs jai 
padėti. 

- Smulkmena, visiškai neverta dėmesio, - patikino ji. - Lik 
sveikas, mielasis. Iki sekmadienio. 

Artėjant sekmadieniui, orai vis dar buvo pabjurę ir Diarą vis 
labiau kaustė baimė. Tikriausiai lietus taip ir nesiliaus. O jeigu lis, 

apie iškylą nėra ko nė svajoti, nebus jokios prasmės traukti į Espi- 
nelio parką susitikti su Hadidža. Vis dėlto Diaras puikiai žinojo 
eisiąs ten bet kuriuo atveju - ką gali žinoti, gal ji vis tiek jo lauks. 
Bet jei dangus ir išsigiedrytų, vis tiek reikėtų iš anksto susitaikyti 
su mintimi, kad ji gali ir neateiti. Tad jis ėmė pratintis prie tokios 
neišvengiamos baigmės, be paliovos kartojo sau, esą jam visiškai nė 
motais, ar ji pasirodys. Ji nėra tikras žmogus, o kaip elgiasi žaislas, 
jam juk negali rimtai rūpėti. Tačiau Diarui taip ir nepavyko rasti 
pakankamai svaraus vidinio argumento, kuris išsklaidytų tą įtampa 
persunktą lūkestį, kuris apnikdavo kaskart, kai tik pagalvodavo 
apie sekmadienio rytą. Ištisas dienas jis kalė atmintinai faktus iš 
medžiagos, kurią įbruko Vilkoksas, o kai sekmadienio rytą pabudo, 
nelijo. 


VIII 


Siaurutė šoninė gatvelė išvedė juos ant aukštos uolos viršūnės. Diena 
buvo vėjuota, danguje kits kitą ginė debesys. Protarpiais kyštelėdavo 
saulė, spindulių pluoštas nuslysdavo tamsiais sąsiaurio vandenimis 
apačioje. Daugmaž ties uolos viduriu, kur ji smigo žemyn jau nebe 
tokiu stačiu skardžiu, o šlaitas buvo apžėlęs vaiskiai žalia žole, klajojo 
pulkelis juodųjų ožkų. Vėjas buvo prisisunkęs jodo ir jūros dumblių 
kvapo, nuo jo Diaras greitai pajuto alkį. 

- Štai kur tikrasis gyvenimas, - ištarė jis. 

— Ko tu dūsauni? - paklausė Hadidža. 

— Man čia patinka. 

— O taip! - ji nusišypsojo. 

Viršutinę uolos dalį įžambiai kirto daugybė akmenyje iškapo- 
tų įrantų, atstojančių laiptų pakopas. Juodu lėtai lipo tais laiptais 
žemyn, Diaras - pirmas, tvirtai apglėbęs užkandžių krepšį; jam 
mažumą svaigo galva ir jis svarstė, ar mergina nors truputį bijo 
aukščio ir statumos. „Tikriausiai ne, - pamanė galiausiai. - Šitiems 
žmonėms viskas nė motais.“ Tokia mintis jį suerzino. Kuo žemiau 
lipo, tuo triukšmingiau šniokštė krantą talžančios bangos. 

Pakeliui dešinėje pusėje netikėtai atsivėrė urvas, jo angą beveik 
visai paslėpė sužėlusios nendrės. Urve kiūtojo berniukas, pro jo 
skarmalų skyles tamsavo nuoga oda. Hadidža parodė vaiką. 

— Tos ožkos, jis. Guarda. 

- Juk jis dar visai mažas! - vaikas atrodė ne daugiau nei šešerių. 

Hadidžai taip neatrodė. 

- Tokie visi, - pratarė be jokio susidomėjimo. 

Sąsiauryje tai šen, tai ten buvo matyt laivai, nevienodu atstumu 
nuo kranto; iš aukštai atrodė, kad jie nejuda, plūduriuoja vienoje 
vietoje, tik pasisukę į rytus arba į vakarus. Diaras stabtelėjo jų su- 
skaičiuoti: įžiūrėjo septynis. 

— Vien tik krovininiai, - tarė mostelėjęs, bet labiau sau nei jai. 

— Ką? 

Hadidža jau buvo sustojusi jam už nugaros ir žvilgsniu skvarbė 
apačioje nusidriekusį paplūdimį - be jokios abejonės, žvalgydamasi 
vietinių, kurie galėtų ją atpažinti. Mergaitė nenorėjo, kad ją kas 
nors pamatytų. 

- Laivai! - sušuko Diaras; aiškinti smulkiau, ko gero, buvo be- 
prasmiška. Jis pamojo ranka pirmyn ir atgal. 

—- Amerika, - atsiliepė Hadidža. 

Keletas marokiečių žvejojo įsitaisę uolose. Į iškylautojus jie ne- 
kreipė jokio dėmesio. Buvo kaip tik potvynio metas. Įveikti kai ku- 
riuos tako ruožus nebuvo taip lengva, nes bangos beveik laižė uolas. 
Viena banga permerkė juos kiaurai. Diaras trupučiuką susinervino: 
diena vis dėlto nesaulėta, tad drabužiai taip lengvai neišdžius. Tačiau 
Hadidžai sušlapti, regis, buvo net smagu. 

Išnirę iš už aštrios uolos briaunos, jie netikėtai atsidūrė ly- 
giame smėlio ruože; čia lakstė pulkelis berniūkščių, gal dešimt ar 
penkiolika, ir visi - nuogut nuogutėliai. Buvo jau tokio amžiaus, 
kad išvydę merginą lyg ir turėtų skubintis prisidengti, bet tai jiems 
rūpėjo užvis mažiausiai. Regėdami artėjančius Diarą ir Hadidžą, jie 
pratrūko džiaugsmingai rėkaloti, kai kurie susimetė po kelis ir ėmė 
demonstruoti akivaizdžiai erotinio pobūdžio judesius. Diaras ir pa- 
sibaisėjo, ir įniršo. „Tikros beždžionės“, - dingtelėjo jam; jis nejučia 
apsidairė kokio stambesnio akmens, kurį galėtų sviesti į pačią jų 
tirštumą. Pajuto, kaip kaista veidas. Hadidža į juokdarius nekreipė 

dėmesio. Diarui parūpo, kokias užgauliones jai žarsto vaikiščiai, 
bet klausti neišdrįso. Galbūt ji manė, kad šitoks karštligiškas savo 
grožybių demonstravimas - tipiškas vyrų elgesys, vis dėlto Diarui 
buvo nemalonu regėti tokią trapią būtybę, priverstą stebėti šitokią 
bjaurastį; jis nė už ką nebūtų patikėjęs, kad jai tie besidarkantys 
vaikėzai - buvę nebuvę. Kokią sekundę jis net pamanė: ar negali 
būti taip, kad ji, giliai nugrimzdusi į savas mintis, berniūkščių net 
nepastebi? Atsargiai paskersakiavo į ją ir iš pradžių pradžiugo: ji, 
regis, ramiai žvelgė į sąsiaurio vandenis. Bet paskui atkreipė dėmesį, 
kad nejudantis jos žvilgsnis sminga į vieną tašką. 

— Kalės vaikas, - sumurmėjo po nosimi. 

— Tegul jie sau prasmenga, - atsiliepė Diaras atsigręždamas ir 
šypsodamasis jai. - O tu nežiūrėk į juos. 

Juodu pasiekė ilgą paplūdimio ruožą, čia jau nebuvo matyti nė 
gyvos dvasios. Tiesiog priešais kuprą kėlė kalva, apaugusi kiparisais 
ir eukaliptais; tarp medžių, netoli viršūnės, jaukiai tūnojo didelės 
vilos. Čia dar smarkiau košė vėjas. Diaras paėmė Hadidžą už rankos, 
protarpiais pakeldavo jos plaštaką, lūpomis paliesdavo pirštus. 

Jie apsuko dar vieną uolėtą kyšulį. Dar labiau sustiprėjo drėgmės 
prisisunkęs vėjas. Priekyje į tolumą driekėsi gana stambiais rieduliais 
nuklota pakrantė. Diaras atsigręžė į merginą. 

— Ei, o kurgi tasai urvas? 

— Tu dabar pavargtas? 

— Tu tikrai žinai, kur jis yra, ar tik manai, kad žinai? 

Ji smagiai nusijuokė ir mostelėjo tolyn - rodydama tolimiausią 
uolą, išsikišusią į jūrą. 

— Eisim praeisim pro tą, - paaiškino, ranka rodydama posūkį 
į kairę. 

— Dėl Dievo meilės! Juk sugaišime visą valandą, kol ten nusi- 
gausime! Ar bent supranti, kiek užtruksime? 

— Viena valanda. Gali būti. Per daug? - ji pašaipiai dėbtelėjo į jį. 

— Man tai kas, - atrėžė jis nelabai mandagiai. Jautėsi suirzęs. 

Kelias minutes juodu žingsniavo nesikalbėdami, visą dėmesį 
sutelkę į akmenis po kojomis, ieškodami lengviausio būdo apeiti 
kiekvieną stambesnį riedulį. Kai nusileido į mažučiukę įlankėlę, 
kur tarp uolų virveno upeliukas, Diaras nutarė, kad jau pats metas 

merginą pabučiuoti. Bučinys užtruko; Hadidža atsakė į jį šiltai, bet 
be aistros. Galiausiai Diaras atšlijo ir pažvelgė į ją. Mergina šypsojosi. 
Tačiau įspėti, ką jaučia, buvo visiškai neįmanoma. 

— Palauk, aš dar išvesiu tave iš kantrybės! - sušuko jis ir jėga pri- 
sitraukė ją artyn. Ji bandė kažką atsakyti, tačiau balsas prasmego jo 
burnoje ir ten nutyko. Ir vis tiek, kai ją paleido, ta pati šypsena nebu- 
vo išnykusi. Tai jau šiek tiek glumino. Diaras išrausė kišenes, surado 
cigarečių pakelį - jį Hadidža tuojau pat atėmė ir pirštu patapšnojo 
dugną, kad iššoktų viena cigaretė. Tuomet prikišo visą pakelį jam 
prie burnos, siūlydama suspausti cigaretės galiuką lūpomis. 

— Aptarnavimas, - ištarė jis. - Bet prisidegti man teks pačiam. 
Pasėdėkime kokią minutę. 

— Okei. 

Ji pritūpė ant artimiausio riedulio, Diaras įsitaisė greta ir kaire 
jančius sąsiaurio vandenis. 

Diaras tik džiaugėsi, kad Hadidža iškylai pasirinko šią sąsiaurio 
pakrantę, o ne paplūdimį palei įlanką, nors ten vieta nuošalesnė, ten 
jie galėtų būti vieni ir nesibaiminti, kad kas nors užklups, tuo tarpu 
čia niekad nežinosi, kas bet kurią akimirką gali išnirti iš už artimiau- 
sio kyšulio ar slėptis tarp uolų. Vis dėlto Diarui patiko mintis, kad 
būdamas Afrikoje gali lyg niekur nieko matyti Europą. 

Jis parodė gana didelę smėlio spalvos keterą, dunksančią tiesiog 
priešais. 

— Ispanija. 

Ji linktelėjo, tada reikšmingai perbraukė pirštu sau per gerklę. 

— Blogas. Jie žudo. 

— Ką tu apie tai išmanai? - žaismingai paklausė jis. 

— Aš išmanau, - ji keliskart smarkiai palinksėjo galva. - Turiu 
draugai, važiuoja ten, negrįžta niekad. Sušiktai blogas ta vieta. 

Jo akys užsiplieskė, taip ir pervėrė ją žvilgsniu. 

— Hadidža! Man nepatinka, kai mergaitės svaidosi tokiais žo- 
džiais! 

— Ką* 

— Nemėgink daugiau šitaip kalbėti mano akivaizdoje, aišku 
tau“ 

Ji atrodė tikras nekaltybės įsikūnijimas ir tuojau nukabino 
nosį. 

— Kas tau pasidarosi? 

Jis nuspriegė šalin cigaretę ir atsistojo. 

— Galai nematė. Eime, kitaip niekad nenueisime. 

Jis vėl paėmė užkandžių krepšį. Kalbėtis su Hadidža toli gražu 
nebuvo lengva. Diaras daug ką norėjo jai pasakyti. Tarkime, kad 
būrelis amerikiečių paauglių niekad nepasielgtų taip, kaip tie pa- 
daužos arabiukai, su kuriais jiems teko prasilenkti. (Tik ar ji pati- 
kėtų? Juk visa jos bendravimo su amerikiečiais patirtis prasidėjo ir 
baigėsi aptarnavimu jūreivių, kurie sykiais įvirsdavo į „Liuciferio“ 
barą: lūpdažiais išterliotais veidais, paskubomis užsitempę kelnes, 
prilaikomas vos viena užsegta saga. Tikriausiai kaip tik taip ir yra, 
mąstė jis.) Jis geidė savais žodžiais išpasakoti, kokia ji jam graži, 
kodėl taip manąs; troško, kad ji suprastų: norįs iš jos kur kas dau- 
giau, nei ji numananti, jo norai gerokai pranokstą jai įprastus vyrų 
pageidavimus. 

Jie pasiekė platų ir lygų ruožą, kurio vienoje pusėje, palei uolas, 
kadaise buvo karjeras. Visas plotas buvo apžėlęs išdžiūvusiomis 
usnimis, per jį vedė tiesus takelis. Diaras vis dar žengė pirma jos, 
tiesiai į vėją, jusdamas sąlytį su juo visu odos paviršiumi nuo veido 
iki pat pėdų, lyg prie jo meiliai glaustųsi didžiulis nematomas kūnas. 
Takelis, perkirtęs usnių lauką, ėmė kilti aukštyn, vinguriuodamas 
tarp uolų. Jie apsuko kyšulį ir prieš akis, vakarų pusėje, netikėtai 
atsivėrė kalnuota kranto linija. Apačioje, tiesiog iš vandens, stiebėsi 
milžiniški akmens luistai. 

— Atsargiai, - perspėjo Diaras. - Čia jau tu eik pirma, kad ga- 
lėčiau tave saugoti. 

Kiek kairiau priekyje jis įžiūrėjo ir urvą, žiojintį aukštai vertika- 
lioje akmens sienoje. Iš plyšių viršum jo purpčiojo paukščiai ir vėl 
nirdavo atgal; bangų riaumojimas gožė visus kitus garsus. 

Diaras gerokai nustebo išvydęs, kad urvas anaiptol neprišnerkš- 
tas. Pačiame viduryje kažkieno kūrentas laužas, netoliese mėtėsi 
tuščia skardinė. Urvo gilumoje, kampe, buvo patiestas čiužinys iš 
eukaliptų šakų - jį veikiausiai prieš keletą mėnesių sukurpė koks 
nors berberų žvejys. Šalia angos voliojosi sumaigytas seno prancū- 

ziško laikraščio lapas. Štai ir viskas. Diaras nuleido krepšį žemėn. 
Įveikęs šitokį kelią, dabar jis staiga susidrovėjo. 

— Ką gi, atėjome, - su apsimestiniu atsainumu Diaras atsigręžė 
į Hadidžą. 

Ji nusišypsojo tokia pat kaip visada šypsena ir atsargiai pasitrau- 
kė į kampą, kur akmenines urvo grindis dengė lapai. 

- Geras čia, - tarė mostelėdama Diarui. Atsisėdo sulenkusi 
kojas, nugara atsišliejo į urvo sieną. Diaras jau buvo beprisidegąs 
cigaretę, kad nuslėptų sumišimą. Bet, užuot užsirūkęs, padarė visai 
ką kita: trimis dideliais žingsniais pripuolė prie merginos, visų ūgiu 
išsitiesė į šiugždančius lapus bei šakeles, kilstelėjo rankas ir pastvėręs 
ją už galvos prisitraukė artyn. Hadidža spygtelėjo iš netikėtumo ir 
prarado pusiausvyrą. Springdama juoku, užgriuvo jį visu svoriu. Vis 
dar nenustodama juoktis, mergina kibo vikriai sagstyti jo marškinių 
sagas, paskui - ir diržo sagtį. Diaras persivertė, apkabino ją ir nepa- 
leido iš glėbio vildamasis pajusti, kaip jos kūnas akimirką įsitempia, 
o paskui iš lėto suglemba neatsispirdamas malonumui pasiduoti. Bet 
nieko panašaus neįvyko. Jis nesulaukė, kad ji pasiduotų, nes ji išvis 
neketino priešintis. Atsidūrusi jo glėbyje, mergina nėmaž nesispy- 
riojo, pati apglėbė jį viena ranka, o antrąja vis dar taršė drabužius, 
stengdamasi suvis juos nuvilkti. Diaras atšlijo ir atsisėdo. 

- Aš pats, - pratarė kiek paniuręs ir išsinėrė iš visų likusių 
drabužių. 

— Na štai. Dabar geriau? 

Balsas nuskambėjo nenatūraliai; Diaras tarė sau: „Jeigu ji ketina 
elgtis kaip kekšė, aš, velniai trauktų, kaip su tokia ir elgsiuosi.“ 

— Dabar tu, - paliepė jis ir abiem rankomis puolė tempti jos 
suknelę, norėdamas nuvilkti per galvą. 

Hadidža spygtelėjo, išsirangė iš jo rankų ir atsisėdo. 

— Ne! Ne! 

Jis pažvelgė į ją. Nelabai smagu buvo šitaip sėdėti visiškai nuo- 
gam šitos skaisčiaakės arabiukės, apsimetinėjančios, kad gina savo 
garbę, akivaizdoje. 

— Kas dedasi? - suirzęs paklausė. 

Jos veidas sušvelnėjo; mergina pasilenkė ir pabučiavo į lūpas. 

— Tu atsiguli, - pasakė šypsodamasi. - Suknelės nelieti. 

Suglumęs jis pakluso, o ji pridūrė: 

— Tu toks blogas berniukas, bet aš padarysiu geras. 

Ir iš tiesų: po minutės paaiškėjo, kad ji nė nesistengė saugoti 
skaistybės, - paprasčiausiai neketino nusivilkti suknelės. Vis dėlto 
jai lyg ir atrodė natūralu, kad Diaras tyso visiškai nuogas; maža to, ji 
su neapsimestiniu malonumu slydo delnais jo kūnu, čia tapšnodama, 
čia švelniai maigydama. Tačiau jis negalėjo atsikratyti įspūdžio, kad 
jai, nepaisant visų pastangų, protarpiais lydimų slopaus inkštimo, 
visa tai - ne daugiau nei žaidimas. Netgi didžiausio artumo akimir- 
ką ji išliko nepasiekiama. „Vis tiek ji čia, - tikino save Diaras. - Ji 
su manimi. Ko daugiau galėjau tikėtis? Anapus urvo angos, uolų 
papėdėje, jūra daužėsi į akmenis, ore, netgi šitaip aukštai, tvyrojo 
sūrstelėjusi miglelė. 

„Hesperidžių sodai. Auksiniai obuoliai , - galvojo Diaras, liež- 
damas dailius ir lygius merginos dantis. Neilgai trukus jis pasijuto 
plūduriuojąs sąsiaurio vandenų paviršiuje, vos vos bangelių sū- 
puojamas, veidą glamonėjo vėjas. Bangų mūšos griausmas vis tolo, 
tolo... Juodu sumigo. 

Vos pabudo, pirmiausia Diarui dingtelėjo, kad jau, ko gero, bus 
pradėję temti. Jis trupučiuką pasikėlė ir nužvelgė Hadidžą: mergaitė 
miegojo visai tykiai, vieną ranką pakišusi po skruostu, antroji gulėjo 
ant jo rankos. Dabar ji pasirodė neįtikėtinai jauna - ne daugiau nei 
dvylikos. Užvaldytas beribio švelnumo, Diaras pirštų galiukais paglos- 
tė jai kaktą, delnu atsargiai perbraukė plaukus. Hadidža atsimerkė. 
Veide pasirodė meili bereikšmė šypsena. Draugiškumo ženklas? Ar 
tik tuščias veido raumenų trūkčiojimas? Graibydamasis tarp šakelių 
ir lapų, Diaras susirinko drabužius, pašoko ir išniro iš urvo laukan 
apsirengti. Visas dangus jau buvo apniukęs, saulė nebekyščiojo, šviesa 
atrodė kažkokia drumzlina. Tiesiog priešais vėjyje sklendė žuvėdra, 
protarpiais ji pakreipdavo galvą ir pažvelgdavo į uolas apačioje. Iš urvo 
šūktelėjo Hadidža. Grįžęs Diaras rado ją persikrausčiusią į vidurį: 
mergina sėdėjo ir traukė iš krepšio maisto pakuotes. 

- Nėra radijo? - paklausė. - Mažas radijas, aparatukas, nėra? 

- Ne. 

- Tokia ponia amerikietė aš pažįstu, ji turi mažą radijo apara- 
tuką. Visai mažą. Nešasi prie jūros. Nešasi kambarį. Nešasi kavinę 
Zocco Chico. Kiekvienas kartas vis girdi muziką. 

— Negaliu pakęsti tų radijo aparatų. O klausytis jo čia man ir 
išvis nepatiktų. Bangų ošimas kur kas gražiau. Girdi? 

Jis mostelėjo angos pusėn ir valandėlę klausėsi. Ji irgi įsiklausė, 
atrodė, vertina, ką girdi. Paskui linktelėjo ir tarė: 

— Geras muzika. 

- Geresnės nė būti negali, - patvirtino jis patenkintas, kad ji 
taip puikiai suprato. 

— Labai gražus. Atsiųstas nuo Dievo. 

Ji atsainiai bakstelėjo pirštu aukštyn. Diaras šiek tiek suglumo - 
kaip visada, kai išgirsdavo rimtu tonu minimą Dievą. Dabar jis jau 
nebebuvo toks tikras, kad mergina išvis jį suprato. 

- Gerai jau, valgykime, - jis suleido dantis į sumuštinį. 

— Bismil'lah, - ištarė Hadidža ir padarė tą patį. 

— Ką tai reiškia? „Gero apetito“? 

— Pasakiau, kad mes valgome dėl Dievo garbės. 

- A... 

— Tu pasakai. 

Ji ištarė frazę dar kelis sykius ir vertė jį kartoti, kol liko paten- 
kinta tarimu. Tada jau abu kibo valgyti. 

Pasistiprinęs Diaras išėjo laukan ir palypėjo uolomis aukštyn. 
Apžvelgė pakrantę vienoje ir kitoje pusėje, pradžiugo taip ir neišvy- 
dęs nė gyvos dvasios, mat beveik baiminosi, kad pulkelis vaikiščių 
bus juos pasekę ir, ko gero, dar dabar išsidirbinėja akmenuotame 
paplūdimyje. Bet nepamatė išvis jokio žmogaus. Grįžęs atsisėdo prie 
urvo angos, pasišaukė Hadidžą. 

- Eikš čionai, pasėdėkime lauke. Tame urve pernelyg tamsu. 

Ji pakluso. Dar akimirksnis - ir juodu jau gulėjo apsikabinę. Kai 
ji pasiskundė, kad gulėti ant plikų akmenų per šalta, Diaras iš urvo 
atnešė švarką, patiesė jai ir vėl atsigulė greta. 

- Žinai, ko norėčiau? - paklausė jis, žvelgdamas į mažą juodą 
taškelį - savo galvos dangaus fone atspindį jos akyse. 

— Tu nori? 

- Taip. Žinai, ko aš noriu? Norėčiau gyventi su tavimi. Visą laiką. 
Kad galėtume šitaip būti drauge kiekvieną vakarą, kiekvieną rytą. 
Aišku? Viską supratai? 

— O taip. 

— Surasiu tau kambariuką, mažą jaukų kambariuką. Tu ten gy- 
vensi, o aš kiekvieną dieną pas tave ateisiu. Norėtum? 

— Aš ateinu kiekvieną dieną? 

— Ne! -jis ištraukė iš po jos vieną ranką ir ėmė aiškinti iš naujo, 
pagelbėdamas sau mostais. - Aš moku už kambarį. Tu jame gyveni. 
Aš kiekvieną vakarą ateinu pas tave. Taip. 

Ji nusišypsojo. 

- Gerai. 

Atsakė lyg niekur nieko, tarytum jis būtų paklausęs: „Gal po 
kokios valandos jau trauksime atgal?“ Vos dingtelėjo tokia mintis, 
jis iš tikrųjų paklausė: 

— Gal jau nori netrukus eiti atgal? 

— Okei. 

Jam apmirė širdis: iš tiesų toks pat balsas, ta pati šypsena. Diaras 
atsiduso. Galėjo pasiguosti nebent tuo, kad ji vis dėlto neatsisakė. 

— Pažadi? 

— Ką? 

— Kad gyvensime tame kambarėlyje? 

— O taip, - ji abiem delnais suėmė jo galvą, pabučiavo į abu 
skruostus. - Tu ateini šiandien? 

— Kur ateinu? Į kambarėlį? - Diaras jau buvo bepradedąs aiškinti 
iš naujo, kad kol kas dar nespėjo išnuomoti jai jokio kambarėlio. 

- Ne. Ne mano kambarys. Mis Gud. Tu ateini. Aš einu ir tu eini. 
Ji labai geras draugas. Jos kambarys viešbutis „Metropolis“. 

— Ne. Eiti ten visiškai nenoriu. Ką aš ten pamečiau? Jeigu nori, 
tu ir eik. 

- Ji sakė man atvedu tave, tu geri viskį. 

Diaras nusijuokė. 

- Na jau, Hadidža, taip ji ir sakė. 

— Aišku, ji sakė taip. 

— Juk ji manęs nepažįsta, o aš ničnieko nesu girdėjęs apie ją. 
Kas ji išvis tokia? 

- Ji turi aparačiuką, radiją. Aš sakiau tau. Tu supranti. Mis Gud. 
Jos kambarys viešbutis „Metropolis“. Tu ateini. Aš einu ir tu eini. 

— Tau galvoj negerai! 

Hadidža pabandė atsistoti. Atrodė smarkiai užsigavusi. 

— Man galvoj negerai? Tau galvoj negerai! Tu pamanei, kad aš 
melas? 

Ji iš visų jėgų stumtelėjo jį į krūtinę, suspurdėjo mėgindama 
atsistoti. 

Diaras net šiek tiek išsigando. Norėdamas ją numaldyti, tuojau 
nusileido. 

— Gerai, gerai, ateisiu! Eisiu su tavimi! Dėl Dievo meilės, kodėl 
reikia tuojau šitaip užsiplieksti? Kas tau darosi? Jei nori, kad už- 
sukčiau su ja susipažinti, gerai, užsuksiu. Anoks vargas. Nei man 
rūpi, nei ką. 

Hadidža truputį atsipalaidavo, bet vis dar neatrodė patenkinta. 

- Aš tai tikrai nerūpinu. Ji sakė man atvedu tave, tu geri viskį. 
Tau patinka, tu geri viskį? 

— Taip, taip, žinoma. O dabar vėl atsigulk. Noriu kai ką tau 
pasakyti. 

— Ką? - visai nuoširdžiai paklausė ji, vėl išsitiesdama aukštiel- 
ninka, išplėtusi ir šiaip didžiules akis. 

— Štai ką, - jis pabučiavo ją. - Aš tave myliu, - kol tarė šiuos 
žodžius, pračiauptos jo lūpos visą laiką lietė josios. 

Tai išgirdusi, Hadidža, regis, nė kiek nenustebo. 

— Dar? - ištarė šypsodamasi. 


IX 


Šeštadienį Hadidža buvo įspėjusi Junisę Gud sekmadienį visai dienai 
išeisianti su draugu. Kamantinėdama Junisė šiaip taip išgavo, kad 
mergaitė sutarusi susitikti su amerikiečiu ir kad juodu trauksią 
į iškylą. Prieštarauti tokiam sumanymui, kaip pati suprato, būtų 
buvę nelabai išmintinga. Visų pirma Hadidža jau anksčiau aiškiai 
leido suprasti, kad jos viešnagės „Metropolio“ viešbutyje nieku gyvu 
nereikėtų laikyti neribotą laiką truksiančiu reiškiniu - kad išsikraus- 
tysianti iškart, kai tik kils toks noras. (Iš tiesų ji vylėsi, kad turtingoji 
globėja jai galiausiai nupirks nuosavą butą Bulvare.) O antra, Junisė 
pati suvokė, kad tokioje situacijoje jai niekaip nepavyktų ramiai 

išdėstyti argumentų, priešingai, tuoj pat įskeltų audringą sceną, į 
kurią pultų stačia galva. Vertindama tokius dalykus, ji kartais būdavo 
aštriai, netgi skausmingai objektyvi, tad suvokė: jeigu tik įsivels į 
tokį ginčą, neišvengiamai pralaimės; ji pernelyg gerai žinojo, kad 
panašiais atvejais būtent ji tampa komiško vaidmens atlikėja. Netgi 
žinojo, kokios asmeninės savybės tampa kliautimi. Kai kalbėdavo 
nerėkdama, balsas skambėdavo maloniai, buvo lengvai moduliuoja- 
mas, bet pakakdavo tik truputį užkaitinti emocijas ir jas išreikšdavo 
jau laibu, šaižiu spiegimu. Maža to, jos pilvas pūpsojo atsikišęs kaip 
solidaus kūningo seno džentelmeno, rankos ir kojos buvo įspūdin- 
gos apimties, o ypač jautri oda - amžiais sudirgusi, įraudusi, veidas 
dažnai atrodydavo taip, lyg Junisė būtų ką tik užsiropštusi į kalno 
viršūnę. Jai pavyko save įtikinti, esą nėmaž neprieštaraujanti būti 
komišku personažu: susitaikiusi su šiuo faktu netgi panaudojo jį 
kaip atitvarą, atskiriantį nuo pernelyg artimo ir visada grėsmingo 
pasaulio. Jos apranga pabrėždavo figūros trūkumus, o ji pati, kad ir 
kur eidavo, būdavo veikiau daiktas nei asmuo; Junisė buvo tvirtai 
pasiryžusi iki pat dugno pasimėgauti tokios lengvatos teikiamais 
pranašumais. 

Ji jau iš pat pradžių Tanžero gatvėse tapo susidomėjimo objektu; 
dabar, nuolat pasirodydama viešumoje su Hadidža, kurią daugelis 
žemiausios klasės vietos gyventojų pažinojo, o visi likusieji netrukus 
apie ją išgirdo, Junisė tapo pačia tikriausia legenda, sklandančia po 
Zocco Chico. Sužavėtiems arabams, per dienų dienas mirkstantiems 
Zocco Chico kavinėse, buvo skalsu kalbos: su šitokiu žmogiškojo 
elgesio variantu jie iki šiol nebuvo susidūrę. 

Per pastarąsias keturias dienas Hadidža privertė Junisę pasinerti 
į kur kas aktyvesnį gyvenimą, nei ji būtų pageidavusi, nuolatos 
tempdavosi į visus tuos barus bei naktinius klubus, kuriuos nuo seno 
norėjo pamatyti. Ten Junisė susidūrė su vienu kitu pažįstamu. Jiems 
Hadidžą ji pristatydavo kaip panelę Kumari iš Nikosijos. Jos many- 
mu, buvo labai menkai tikėtina sutikti ką nors, kas mokėtų dabartinę 
graikų kalbą, o jei kas nors toks ir pasipainiotų, visuomet galima 
paaiškinti, esą Kipro dialektas - iš esmės visai atskira kalba. 

Nors išoriškai išliko visai rami, Junisė dar ir kaip sunerimo, kai 
Hadidža pranešė apie planuojamą iškylą. Kaip ir visada, tysojo pa- 

siramsčiusi pagalvėmis ir stebėdama uostą, bet primygtinai tvirtino 
sau, esą būtina nedelsiant imtis kokių nors veiksmų. Skriausti Ha- 
didžos, žinoma, negalima, vadinasi, taikiniu turįs tapti amerikietis. 
(Kadangi vien mintis apie keliones kėlė pasišlykštėjimą, o madam 
Papakonstantė kol kas, regis, nė piršto nepakrutino, kad susigrąžin- 
tų Hadidžą, Junisė atsisakė sumanymo skubiai išsivežti mergaitę į 
Europą.) Taigi, jeigu priešas įvardytas, kitas žingsnis savaime aiškus: 
būtina pažinti tą, su kuo ketini kautis. Pagalvojusi Junisė nutarė 
remtis prielaida, kad to vyruko kišenėse švilpauja vėjai, bet paskui 
persigalvojo: jokie sveiko proto argumentai Hadidžos paprastai ne- 
veikdavo, tad geriausia išvis prikąsti liežuvį. Be to, iš kur jai Žinoti, 
galbūt pinigų jis vis dėlto turi? Dar sykį permąsčiusi „Liuciferio“ 
bare nugirstą pokalbį, Junisė vis dėlto pasiliko prie išvados, kad 
jo nenorą skirtis su pinigais lėmė ne gryniausia pagieža ar šykš- 
tumas. Šiaip ar taip, juk jis pasiskolino trūkstamą sumą iš draugo. 
Tad teorija, kad jis - ne kažin koks turtuolis, atrodė pakankamai 
pagrįsta. Junisė vylėsi, kad iš tikrųjų taip ir yra: ši aplinkybė galėjo 
tapti nemenku jos pranašumu. Kitų žmonių skurdas dažniausiai ir 
tapdavo. 

— Aš tavo draugą pažįstu, - nerūpestingai mestelėjo ji. 

— Tu pažįsti? - nustebo Hadidža. 

— O taip. Mudu buvome susitikę. 

— Kur? - nepatikliai paklausė Hadidža. 

- O, daug kur. Maršano kalvagūbryje pas Teilorus, kartą - 
„Sfinkso“ klube ir dar, man regis, Estradų valdoje, kalne. Labai 
malonus žmogus. 

Hadidža nė nemirktelėjo. 

— Okei. 

- Jeigu nori, kai grįšite iš iškylos, gali pasikviesti jį čionai. 

— Jam čionai eiti nepatinka. 

- Na... nežinau, - mąsliai nutęsė Junisė. - Gali būti, kad jis kaip 
tik norės ateiti. Tikriausiai neatsisakytų išgerti taurelės. Amerikiečiai 
paprastai mėgsta išgerti. Tiesiog pamaniau, kad tau būtų smagu jį 
pasikviesti, ir tiek. 

Hadidža apsvarstė pasiūlymą. Sumanymas ją vis labiau gundė, 
mat „Metropolio“ viešbutis atrodė didingas bei prašmatnus ir jai 

magėjo parodyti amerikiečiui, kaip prabangiai gyvenanti. Kai žings- 
niavo į Espinelio parką, buvo jau apsisprendusi, bet kai su Diaru 
keliavo atgal, jai (pirmą kartą) dingtelėjo: jei jau amerikietis linkęs 
ją savintis ne mažiau nei pati Junisė Gud, jam gali visiškai nepatikti 
žinia, jog dar su kuo nors tenka dalytis merginą. Tad suskubo pa- 
aiškinti, neva mis Gud nuolat sirguliuojanti, o ji, Hadidža, dažnai ją 
lankanti. Jo pademonstruotas savininkiškumas jau pakišo merginai 
mintį bent pamėginti iškaulyti, kad nupirktų jai rankinį laikrodį, 
dėl kurio jau senokai varvino seilę. Junisė kategoriškai atsisakė jį 
pirkti, nes laikrodis buvo vyriškas - didžiulis auksinis chronogra- 
fas su kalendoriumi bei mėnulio fazėmis. Junisė itin rūpinosi, kad 
mergina atrodytų oriai ir deramai moteriškai. Kol abu žingsniavo į 
„Metropolį, Hadidža dukart užsiminė apie tą laikrodį, bet ameri- 
kietis tik nusišypsojo ir atsakė: 

- Pažiūrėsim. Tik jau neužkunkuliuok, sutarta? 

Ji nelabai suprato, ką jis pasakė, bet tai bent nebuvo kategoriškas 
„Ne“. 

Kai Diaras įžengė į kambarį, Junisė Gud tik dirstelėjo į jį ir iš 
pirmo žvilgsnio nutarė, kad jis nebūtų pasirodęs jai patrauklus net 
anuomet, kai buvo dar jauna. Jai patiko solidūs vyrai, tokie, koks 
buvo jos tėvas. O šitas bent jau išvaizda visiškai nekrito į akis. Ne 
iš tų, kuriuos iš pirmo žvilgsnio galėtum palaikyti aktoriais, vals- 
tybės veikėjais ar menininkais, bet lygiai taip pat nebuvo panašus į 
darbininką, verslininką ar sportininką. Galaižin kodėl jai pasirodė, 
kad jis labiausiai primena šiurkščiaplaukį terjerą - budrų, energin- 
gą, įtaigų. Jis - iš tos vyrų padermės, galvojo ji varstoma staigaus 
įniršio, kurie geba vedžioti merginas už nosies netgi nebūdami itin 
valdingi, jis iš tų, kurių vyriškumas plika akimi net nepastebimas, 
užtat toks tirštas, kad ilgainiui tampa lipnus, keliantis šleikštulį lyg 
medus, jis - vienas iš tokių, kuriems net neprireikia įdėti pastangų, 
ir dėl to jie būna dvigubai pavojingesni. Vis dėlto tokie paprastai 
būna pripratę prie moterų dėmesio bei meilikavimo, taigi ir pažei- 
džiami; juos sutriuškinti taip pat paprasta kaip išlepintus vaikus. 
Tik netrukdyk tokiam tikėti, kad ir pačiai jo žavesys apsuko galvą, 
viliok vis toliau šliaužti papuvusia šaka. O tada jau užteks išmušti 
paspyrą ir jis stačia galva kris žemėn. 

Vis dėlto karštligiškai grumdamasi su savimi, kad tik pasirodytų 
nepaprastai maloni, Junisė šiek tiek susimovė jau iš pat pradžių. Ji 
taip ilgai šalinosi beveik bet kokių žmonių draugijos, kad jai visai 
išrūko iš galvos, jog yra ir tokių, kurie turi bjaurų įprotį išties girdėti, 
kas jiems sakoma, kuriems net pats tuščiausias mandagus pokalbis 
yra būdas išreikšti tam tikras mintis. Mintyse dėliodama pirmuosius 
būsimus sakinius, Junisė turėjo vieną tikslą: kaip nors nuslėpti nuo 
Hadidžos, kad šito džentelmeno amerikiečio ji visiškai nepažįstanti. 
Vilkėdama seną geltoną atlasinį negližė, apkraštuotą audinės kailiu 
(Hadidža šito drabužio dar niekad nebuvo mačiusi ir iškart nutarė, 
kad jis privalo atitekti jai), apsiklosčiusi patalais, Junisė atrodė kaip 
eilinė kūninga ponia, sėdinti lovoje. 

— Pernelyg ilgai nesimatėme, bet susitikti labai malonu! - su- 
šuko ji. 

— Laba diena, panele Gud, - pasisveikino Diaras tarpduryje. 
Hadidža švelniai timptelėjo jį pirmyn ir uždarė duris. Diaras prisi- 
artino prie lovos, paspaudė jam atkištą ranką. 

- Taorminoje man teko bendrauti su tavo motina, - tarškėjo 
Junisė. - Nuostabi moteris. Hadidža, gal paskambintum apačion? 
Paprašyk, kad mums atneštų didelį dubenėlį ledo ir šešis butelius 
vandens „Perrier“. Viskis - vonios kambaryje ant lentynos. O štai 
ten, anoje didelėje dėžėje, yra cigarečių. Prisitrauk kėdę artėliau. 

Diaras suglumo. 

— Kur? 

— Kas kur? - maloniai paklausė ji. 

— Kur, sakėte, buvote susitikusi su mano motina? - jam kol kas 
nė nedingtelėjo, kad Junisė Gud net jo pavardės nežino. 

- Taorminoje, - nė nemirktelėjusi ji žvelgė tiesiai jam į akis. - 
Palauk, o gal vis dėlto Žuan le Pene? 

- Negali būti, - atsakė Diaras sėsdamasis. - Mano motina išvis 
nėra buvusi Europoje. 

- Tikrai? - ji labai stengėsi, kad nuskambėtų nerūpestingai, bet 
nuskambėjo gana gaižiai. Jai šitoks atkaklus tikslumo siekis labai 
aiškiai bylojo apie išsiauklėjimo stoką. Vis dėlto net jei būtų norėjusi 
leisti jam suprasti, kad jo elgesys jai atrodo smerktinas, nebuvo kada. 

Hadidža kaip tik skambino užsakyti ledo ir mineralinio vandens. 
Tad Junisė paskubomis paklausė: 

- Argi tavo motina - ne ponia Hemblton Milz? Manding, Ha- 
didža sakė kaip tik šitaip. 

— Ką? - šūktelėjo Diaras; iš ištįsusio veido buvo aiškiai matyti, 
koks jis suglumęs. - Atrodo, kažkas bus pripainiojęs. Mano pavar- 
dė - Diaras. D-I-A-R-A-S. Į Milzą lyg ir nėmaž nepanašu. 

Vis dėlto tai pasakęs jis gana geraširdiškai nusijuokė. Jam pa- 
antrino Junisė - susijuokė, jos manymu, kaip tik tiek, kad būtų 
aišku: dėl jo nemandagaus elgesio ji neketinanti nešiotis akmens 
užantyje. 

— Ką gi, regis, išsiaiškinome, - pareiškė ji. Dabar jau žinojo jo 
pavardę, o Hadidža patikėjo, kad juodu jau seniai pažįstami. Junisė 
neatlyžo stengdamasi išspausti kiek įmanoma daugiau esminės in- 
formacijos, kol Hadidža ispaniškai tarškėjo telefonu su barmenu. 

- Atvykai čia praleisti žiemos atostogų ar ketini užsibūti il- 
gėliau? 

— Atostogų? Visai ne. Užtruksiu ilgiau. Aš čia dirbu. 

Daugmaž to ji ir tikėjosi. 

- Štai kaip? O kur? 

Jis paaiškino. 

— Negaliu prisiminti tokios kelionių agentūros, - pasakė ji ir 
užsimerkė, lyg iš tikrųjų būtų stengusis prisiminti. 

Hadidža padėjo ragelį ir atnešė iš vonios kambario butelį viskio. 
Tik dabar Diaras susizgribo, kad visi pasiruošimai reiškia, jog šei- 
mininkė linkusi su juo išgerti. Jis kilstelėjo nuo kėdės ir vėl pritūpė 
ant paties kraštelio. 

— Klausykite, nebegaliu ilgiau svečiuotis. Iškart nesupratau... 
atsiprašau... 

— Negali ilgiau svečiuotis? - pakartojo Junisė kiek sunerimusi. 

- Esu sutaręs su kai kuo susitikti savo viešbutyje. Privalau tuč- 
tuojau grįžti ten. Hadidža užsiminė, kad sergate, tad nutariau už- 
sukti ir aplankyti. Ji sakė, kad norėtumėte mane pamatyti. 

- Iš tikrųjų ir norėjau. Tik nevadinčiau to pasisvečiavimu. 

Įėjo padavėjas, paliko ant stalo padėklą ir tuojau pasišalino. 

— Taip, žinoma. 

Diaras nebesusigaudė, kaip pasielgti būtų mažiau nemandagu: 
išgerti taurelę ir tada eiti ar tuojau pat nešdintis, nė nepalietus 
gėrimo. 

- Tik vieną taurelę, - paragino Junisė ir Diaras neatsisakė. 

Sau Hadidža buvo užsisakiusi kokakolos. Jautėsi visai paten- 
kinta regėdama viename kambaryje besišnekučiuojančius abu savo 
globėjus. Mergina susimąstė, ar tai gali būti pavojinga. Šiaip ar taip, 
Junisė apie vyriškį žinojo ir, regis, neprieštaravo. Galbūt ir jis per 
daug nesiraukytų, jei sužinotų apie Junisę. Vis dėlto, tegul verčiau 
nesužino, taip bus kur kas geriau, nė neabejojo Hadidža. Ji vėl ėmė 
klausytis pokalbio ir netikėtai sumojo, apie ką kalbama. 

— Kur tu eini“ - įsiterpė. 

— Namo, - atsakė jis nežiūrėdamas į ją. 

— Kur tu gyveni? 

Junisė sau šyptelėjo: Hadidža nė neprašyta dirbo jos darbą už ją. 
Bet tuoj pat pasipiktinusi caktelėjo liežuviu. Atgrubnagė mergaitė 
susimovė ir jį atbaidė. 

— Tolokai nuo čia, - sausai atsakė jis. 

— O ko tau ten eini? - neatlyžo Hadidža. 

Dabar jau jis atsisuko ir pažvelgė tiesiai į ją. 

— Smalsumas pražudė katę, - neva rūsčiai subarė ją. - Aš pa- 
kviestas į pobūvį, smalsute. 

Diaras nusijuokė ir pridūrė - šįsyk kreipdamasis į Junisę: 

— Na ir mergužėlė! Na ir mergužėlė! Bet labai miela, nepaisant 
nieko. 

— Apie tai aš nieko nežinau, - atsakė Junisė; galėjai net pamanyti, 
kad prieš atsakydama pagalvojo. - Beje, aš, ko gero, taip nemanau. 
Kada nors dar šnektelėsime apie tai. Sakai, eini į pobūvį? - staiga ji 
prisiminė, kad sekmadienių vakarus Beidaujai paprastai leidžia na- 
mie. - Tik nesakyk, kad į pobūvį Beidaujų rūmuose! - surizikavo. 

Jis, regis, nustebo. 

— Visiškai teisingai! - sušuko. - Pažįstate tą šeimą? 

Ji asmeniškai nepažinojo nė vieno iš brolių Beidaujų, bet tai 
vieną, tai kitą jai buvo rodę įvairūs žmonės įvairiomis progomis. 

— Pažįstu juos ir net labai gerai, - pareiškė ji. - Bene žinomiau- 
sia šeima visame Tanžere, - ji buvo girdėjusi, kad brolių tėvas ėjo 

kažkokias aukštas pareigas. - Senasis Beidaujis, tasai, kuris mirė 
prieš keletą metų, buvo sultono Mulajaus Abd al Hafido didysis 
viziris. Kaip tik jis priėmė kaizerį, kai šis lankėsi čia 1906-aisiais. 

— Iš tikrųjų? - kaip įmanydamas mandagiau atsiliepė Diaras. 

Galiausiai jis pakilo ir atsisveikino. Ir išreiškė viltį, kad ji greitai 
imsianti sveikti. 

— Ak, juk tai chroniška bėda, - linksmai atsakė ji. - Čia geriau, 
čia blogiau. Nustojau apie tai ir galvoti. Bet, kaip sakydavo mano 
senelė iš Pitsburgo, „pirmiau dar kaip reikiant pablogės, tik paskui 
šiek tiek pagerės“. 

Diaras mažumėlę nustebo sužinojęs, kad ji - amerikietė; jam 
išvis ir į galvą neatėjo, kad Junisė galėtų būti kokios nors tautybės. 
Dabar jam rūpėjo visai kas kita: kaip sutarti dėl kito susitikimo su 
Hadidža tokiomis gana grėsmingomis aplinkybėmis - panelės Gud 
akivaizdoje? Vis dėlto, jei norėjo dar kartą ją pamatyti, tai padaryti 
buvo būtina: jis niekaip nesugebėsiąs nusikapstyti iki „Liuciferio“ 
baro, kur, jo nuomone, ją vis dar buvo galima rasti. 

— Kaip manai, ar mudviem nevertėtų dar kartą išsiruošti į iškylą 
kitą sekmadienį? - tarė Hadidžai. Tikėtina, kad visą kitą savaitę jis 
bus laisvas, kita vertus, Vilkoksas dar ims ir paskambins rytoj pat. 
Vienintelis saugus variantas buvo tartis sekmadieniui. 

— Aišku, - atsakė Hadidža. 

— Ten pat? Tuo pačiu metu? 

— Okei. 

Kai tik jis išnyko už durų, Junisė, tysojusi pusiaugula, atsisėdo 
lovoje tiesiai. 

— Duokš telefono abonentų knygą, - paliepė Hadidžai. 

— Ką tu sakai? 

— Knygą su telefonų numeriais! 

Ji pasklaidė puslapius, surado pavardę. Jouvenon, Pierre, ing. 
Ingėnieur - inžinierius. Prancūziškai žodis skambėjo kur kas įspū- 
dingiau nei angliškai, tiesiogiai siejosi su tokiomis sąvokomis kaip 
„genius“ — genijus ar „ingenuity“ — išradingumas. Savo ruožtu 
angliškas „inžinierius“ jai sukeldavo nebent vaizdinį žmogaus su 
tepaluotu kombinezonu, stovinčio garvežyje. Ji padiktavo, su kokiu 
numeriu sujungti, o Hadidžai įsakmiai tarė: 

— Eik, renkis, tik mikliai. Apsivilk naująją juodą suknelę, kurią 
pirkome vakar. Plaukus sutvarkysiu paskui, kai pati apsirengsiu. 

Ji prispaudė telefono ragelį prie ausies: 

— Allė, allė? Oui est d lappareil?* 

Atsiliepė tarnaitė ispanė; Junisė nekantriai trūktelėjo pečiais. 

— Ouisiera hablar con la Seūora Jouvenon! Si la sefora!** 

Kol laukė, delnu uždengė ragelio mikrofoną ir perspėjo Hadidžą: 

- Neužmiršk. Kalbi tik angliškai, jokia kita kalba - nė žodelio! 

Hadidža jau buvo nuėjusi į vonią, iš čiaupo šniokštė vanduo. 

— Aš žinau, - atsiliepė. - Aš nekalbu arabiai. Aš nekalbu espa- 
nišiai. Aš Žinau. 

Abiem joms jau buvo savaime suprantama: jei Junisė kur nors 
išsiruošė, vadinasi, Hadidža eina drauge. Kažkur sąmonės užka- 
boriuose Junisė miglotai įsivaizdavo ruošianti mergaitę gyvenimui 
Paryžiuje, kur galų gale būtinai ją išsivešianti, o ten, regėdami lai- 
mingą jų šeimą, visi draugai pažaliuosią iš pavydo. 

— Ah, chėre Madame Jouvenon! - sušuko Junisė ir suskato berti 
moteriai kitame laido gale, kaip esą tikisi, jog artimiausias kelias 
valandas ji ne itin užsiėmusi, mat juodviem netgi labai reikėtų šį 
tą aptarti. Madam Žuvenon tokia žinia, regis, nėmaž nenustebino, 
kaip nenustebino ir tai, kad numatomas pokalbis turėtų trukti keletą 
valandų. 

— Vous ėtes tr-rės aimable***, - atsakė vograudama „r“ taip, kaip 
netartų jokia prancūzė. Moterys sutarė susitikti po pusvalandžio 
„La Sevillana“ - nedidukėje arbatinėje Siaghines gatvės aukštutinėje 
dalyje. 

Junisė padėjo ragelį, išsiropštė iš lovos ir skubomis įsinėrė į 
laisvomis klostėmis krintančią seną arbatinę suknelę. Paskui sutel- 
kė dėmesį į Hadidžą: apžiūrėjo aprangą, pati ją padažė, sušukavo 
plaukus. Elgėsi kaip tikra motina, ruošianti vienturtę dukterį pir- 
majam šokių vakarui. Ir iš tiesų, atidžiai žingsniuodamos siaurais 
skersgatviais, turinčiais trumpiausiu keliu išvesti iki „La Sevillana', 
protarpiais, kai gatvelė pakankamai išplatėdavo, net susikibdamos 


* Alio, alio, kas kalba? (Pranc.) 
** Norėčiau kalbėti su ponia Žuvenon. Taip! Su ponia! (Isp.) 
*** Jūs labai maloni (pranc.). 

už rankų, jos net labai priminė karštai mylinčią motiną ir meilią 
dukterį - būtent tokiomis jas ir palaikė vietinės žydės, gęstančią 
dieną stebinčios nuo slenksčių ar iš balkonų. 

Madam Žuvenon suskubo į „La Sevillana“ pirma ir įsitaisiusi 
prie staliuko jau valgė pyragaitį. Tai buvo nedidukė moteriškutė 
skaisčiomis akimis; pernelyg anksti pražilusi, ji gana neprotingai 
leido nudažyti plaukus vaiskiai žydra spalva su sidabro atspalviu. 
Siekdama išlaikyti spalvinę vienovę, paskui dar patikėjo madmua- 
zelei Silvi nudažyti antakius ir blakstienas - kur kas tamsesniu ir so- 
dresniu mėliu. Galutinis rezultatas buvo išties verčiantis iš padų. 

Matyt, madam Žuvenon visai neseniai buvo įžengusi į arbatinę, 
mat kiti lankytojai vis dar vogčia sukiojo galvas, kad galėtų įdėmiau 
į ją pažvelgti. Hadidža, kas jai buvo būdinga, tuojau pat nutarė, 
jog šitą ponią kamuoja kažin kokia paslaptinga liga, tad ranką jai 
paspaudė gana nenoriai. 

- Laiko turime labai nedaug, - Junisė prašneko prancūziškai, 
karštai vildamasi, kad madam Juvenon nesumąstys užsisakyti dar 
vieno pyragaičio. - Šita mažylė prancūziškai nemoka. Tik graikiškai, 
šiek tiek susikalba ir angliškai. Pyragaičių nereikia. Du puodelius 
kavos. Ar jūs pažįstate brolius Beidaujus? 

Madam Žuvenon jų nepažinojo. Junisė nusivylė, bet tik aki- 
mirką. 

— Nesvarbu, - kalbėjo toliau. - Jie - artimi mano bičiuliai, o 
jūs tiesiog būsite viešnia, atėjusi su manimi. Norėčiau nusivesti jus 
ten dabar pat, mat ten yra žmogus, su kuriuo, manau, jums tikrai 
vertėtų susipažinti. Gali paaiškėti, kad jis būtų jums netgi labai 
naudingas. 

Madam Žuvenon padėjo šakutę ant stalo. Junisė vis dar kalbėjo, 
dabar - jau pusbalsiu, o moteriškaitės švytinčios akutės smigo į vieną 
tašką, žvilgsnis susitelkė, paaštrėjo. Pasikeitė visa jos veido išraiška, 
tapo budri, išmintinga. Net nebaigusi valgyti pyragaičio, ji dalykiškai 
atvėrė rankinę ir pabėrė ant stalo kelias monetas. 

— Tr-rės bien, - atsakė nedaugiažodžiaudama. - On va par-rtir“. 


* Labai gerai. Eime (pranc.). 

Antroji knyga 


Šviežia Mėsa ir rožės 


Sekmadieniniai Beidaujų pobūviai buvo išskirtinis reiškinys: juose 
lankytis galėjo bet kas, nesvarbu, kuriai iš daugelio europietiškųjų 
kolonijų būtų priklausęs, ir vis tiek nesuteršti savo reputacijos; 
galbūt dėl tos priežasties, kad šeimininkai buvo musulmonai, kas 
svečiams įžiebdavo savitarpio solidarumo jausmą, kuris, net per 
daug nesigilinant į priežastis, visiems buvo malonus. Prancūzijos 
pasiuntinio žmona galėjo lyg niekur nieko šnekučiuotis su pras- 
čioke turiste amerikiete, ir dėl to niekas nebūtų kraipęs galvos. Tai, 
žinoma, dar anaiptol nereiškė, kad, jei tai pačiai turistei, kitą dieną 
išvydusiai madam d/Akur, pakaktų įžūlumo šią atpažinti, madam 
d'Akur savo ruožtu prisimintų, kas ana tokia. Vis dėlto tuose sam- 
būriuose tvyrodavo išties smagi ir demokratiška nuotaika tol, kol 
jie trukdavo, kitaip sakant - maždaug iki devintos vakaro. Arabų į 
šiuos pobūvius buvo kviečiama labai nedaug, bet visuomet dalyvau- 
davo kokie trys ar keturi arabų pasaulyje svarbūs asmenys, tarkime, 
ispanų zonos Nacionalistų partijos lyderis arba Kasablankos arabų 
dienraščio redaktorius, arba koks nors turtingas fabrikantas iš Al- 
žyro, arba Tetuano kalifo patarėjas. Iš tikrųjų Beidaujai sambūrius 
ir rengdavo šių saujelės svečių musulmonų garbei - jiems keistas, 
bet kokios atsakomybės stokojantis europiečių elgesys atstojo spek- 
taklį, kurio žavesys niekada nenublukdavo. Savo ruožtu dauguma 
europiečių (o kaip kitaip) šventai tikėjo, kad keletas aukštakilmių 
musulmonų pakviesta vien tam, kad vakarėlyje būtų justi vietinis 


127 


koloritas, ir netgi gyrė brolius Beidaujus už išmintį bei nusimanymą, 
kokie arabai puikiausiai derės su užsieniečiais. Vis dėlto tie patys as- 
menys, kurie nevengdavo pasigirti užmezgę išties artimus santykius 
su Beidaujų šeima, net nenutuokė, kad abu broliai Beidaujai buvo 
vedę ir kitu metu nuolat mėgavosi šeimyniniu gyvenimu su savo 
moterimis bei vaikais toje namų dalyje, į kurią nė vienas europietis 
nebuvo nė kojos įkėlęs. Jei kas nors būtų tiesiai paklausęs, Beidaujai, 
žinoma, nebūtų šito slėpę, tačiau kamantinėti tokių dalykų niekam ir 
į galvą neatėjo. Visiems atrodė savaime suprantama: tuodu, malonūs 
ir svetingi viengungiai, mėgstantys europiečių draugiją. 

Tą, kaip ir dažną kitą, rytą Tamis vaikštinėjo pajūriu - buvo 
įjunkęs traukti ten paslampinėti, kai kamuodavo pagirios arba kai 
pernelyg įsipykdavo sėdėti namie, kur šeimyninis gyvenimas ne- 
retai imdavo slėgti kur kas labiau, nei jis pajėgė tverti - ir čia jam 
nusišypsojo tiesiog neįtikėtina sėkmė. Buvo nuklydęs iki vidinio 
uosto bangolaužio, kur išsikrauti švartuodavosi žvejai, ir kaip tik 
stebėjo juos, purtančius juodus, sustirusius nuo druskų tinklus. Palei 
doką iš lėto šliaužė nedidelė senovinė motorinė valtis. Ja atplaukęs 
žmogus, kurį Tamis miglotai prisiminė lyg ir pažįstąs, švystelėjo 
netoliese stoviniuojančiam berniokui virvę. Valtininkas, su turbanu, 
kokius dėvi Džilalos* kulto nariai, užkopė laipteliais į prieplauką ir 
probėgšmais pasisveikino su Tamiu. Tamis atsakė į pasveikinimą ir 
paklausė, ar žmogus buvęs žvejoti. Valtininkas pažvelgė į jį įdėmiau, 
lyg mėgintų įspėti, ką tokį taip nerūpestingai užkalbino. Paskui 
liūdnai nusišypsojo ir atsakė savo valtele niekada neplaukiąs žvejoti 
ir viliąsis, kad ši išvengsianti tokios apgailėtinos lemties iki pat tos 
dienos, kai subyrėsianti į druzgus. Tamis nusijuokė; jis puikiausiai 
suprato, ką valties savininkas norėjo jam pasakyti: senoji valtelė 
pakankamai greita, kad tiktų gabenti kontrabandą. Jis žengė kelis 
žingsnius artyn ir nužvelgė motorinę valtelę. Ši galėjo būti kokių 
keturiasdešimties metų senumo, ne mažiau, su išilginiais suolais, 
apmuštais nubrizgusiais drobiniais paklotais. Pačiame viduryje - 


* Džilala, kaip ir kitų Maroko religinių brolijų šaknys, veikiausiai siekia ikiislaminių 
laikų ritualus. Tai dervišų muzikantų ordinas, garsėjantis dvasiniu gydymu, šokdami 
jie pasiekia transo būseną. Veiksmingiausiai gydoma epilepsija ar isterija, nes džilaliai 
muzika bei ritualiniais šokių judesiais suvaldo ligonį apnikusias dvasias ir demonus. 


128 


tikra seniena: „Fay and Bowen“ variklis. Valties savininkui įdėmus 
jo žvilgsnis neprasprūdo pro akis, tad jis iškart ir pasiteiravo, galbūt 
Tamį sudomintų pasiūlymas valtelę pirkti. 

— Ne, - su panieka mestelėjo Tamis, bet nesitraukė. 

Pašnekovas užsiminė negalįs net pagalvoti apie valties parda- 
vimą, bet niekur nedingsi - teks: jo tėvas, gyvenąs Azemure, visai 
pasiligojęs, tad ir jam pačiam teksią grįžti gyventi ten. Tamis klau- 
sėsi - tikras kantrybės įsikūnijimas - nors iš tiesų laukė, kada bus 
paminėta suma. Neketino skaičiaus minėti pats ir šitaip išsiduoti 
esąs susidomėjęs. Ir tik tada, kai nuspriegė nuorūką į vandenį ir 
apsisuko, lyg ketindamas traukti sau, skaičių išgirdo: dešimt tūks- 
tančių pesetų. 

- Netikiu, kad gautum daugiau nei penkis, - tarstelėjo ir apsi- 
metė iš tiesų einąs. 

- Penkis! - baisiausiai pasipiktinęs sušuko pardavėjas. 

- Tik pažvelk į ją, - pasiūlė Tamis, ranka rodydamas į valtį. - 
Kas tau duos daugiau? 

Jis kuo lėčiausiai nužingsniavo krantine, spardydamas į vandenį 
nutrupėjusius betono grumstus. Valties savininkas šūktelėjo jam 
pavymui: 

- Aštuoni tūkstančiai! 

Tamis išsišiepęs atsigręžė ir paaiškino, kad jo paties valtis nedo- 
minanti, bet, jei džilalis iš tikrųjų norįs ją parduoti, tegul įvardijąs 
protingą kainą, kurią jis, Tamis, galėtų paminėti draugams - ar 
maža kas, galbūt kuris nors jų žino kokį potencialų pirkėją. Juodu 
valandėlę pasiginčijo, ir galiausiai Tamis nuėjo savais keliais, pradinę 
kainą numušęs iki šešių tūkstančių. Jautėsi visai patenkintas savimi, 
mat nors ši motorinė valtelė nė iš tolo neprilygo gražuoliui greita- 
eigiam kateriui, apie kokį jis svajojo, vis dėlto buvo apčiuopiama ir 
ranka pasiekiama galimybė, kuriai įgyvendinti nei prireiktų importo 
licencijos, nei tektų pernelyg kišti nagus prie paveldo. Jis jau buvo 
apmąstęs planą paprašyti pagalbos ano amerikiečio, kuris jam visai 
patiko ir, regis, jautė šiokį tokį prielankumą jam pačiam - galbūt 
anas sutiktų nusipirkti katerį savo vardu. Tuomet bent jau atkristų 
rūpestis dėl licencijos. Vis dėlto Tamis nepakankamai artimai paži- 
nojo atvykėlį, maža to, sumanymas, šiaip ar taip, buvo gana kvailas: 

juk prireikus įrodyti savininko teises, kliautis tektų vien tik ameri- 
kiečio sąžiningumu. Kalbant apie kainą, ką gi, ir šeši tūkstančiai — 
anokia suma, be to, Tamis nėmaž neabejojo sugebėsiąs nusiderėti ir 
iki penkių. Buvo net miglota tikimybė - tiesa, Tamis pats smarkiai ja 
abejojo - kad tiek pinigų pavyktų iškaulyti iš Abdelmaleko: žiūrėk, 
brolis imtų ir sutiktų paskolinti. Kad ir kaip būtų, tarp kitų Tamio 
nuosavybės trupinių buvo ir dviejų kambarių trobesys be apšvietimo 
ar vandens pačiame tarpeklio dugne už Maršano kalvagūbrio - per- 
nelyg nesibranginant, jį paskubomis, ko gero, galima parduoti kaip 
sykis už maždaug penkis tūkstančius. 

Vėlyvas pavakarys buvo tiesiog nuostabus: staiga nuo Atlanto 
pusės sukilęs vėjas nušlavė visus debesis. Oras buvo grynas, kvepėjo 
gaiva, dangus sušvito sodriu mėlynumu. Diaras lūkuriavo gatvėje 
priešais viešbučio duris, pro jį slinko ilgiausia virtinė berberų - šie, 
raiti ant asilų, traukė iš kalnų į turgų. Vyrų veidai buvo tamsūs, 
vėjų nugairinti, užtat moterys - stulbinančiai šviesios odos, prisir- 
pusiais, įraudusiais apskritais skruostais. Diaras abejingai stebėjo 
juos, kinkuojančius pro šalį, nė nesumodamas, kaip lėtai jie juda, 
ko! galiausiai virtinės gale pastebėjo didelį amerikietišką automobilį 
nudengiamu viršumi - vairuotojas, netekęs paskutinės kantrybės, 
karštligiškai mygo garso signalą. „Kas anam dega?“ - pagalvojo 
Diaras. Pakrantę švelniai teškeno smulkios bangelės, už miesto lėtai 
blėso šviesa, nudažydama kalvas vis kitu atspalviu, keletas arabų 
neskubriai vaikštinėjo taku po vėjo siūruojamomis palmių šakomis. 
Toks malonus paros metas, kuriam šitoks tingus ritmas - visiškai 
natūralus, tad primygtinis, trimito garsą primenantis automobilio 
tūtavimas labai jau nederėjo prie bendro paveikslo. Berberams jis 
irgi buvo nė motais - galima buvo pamanyti, kad nė girdėt negirdi. 
Ramiausiai plaukė sau gatve: nedideli jų gyvuliai pėdino taupiais, 
vienodais žingsneliais, kinkuodami galvas. Kai galiausiai praėjo 
paskutinis, iš paskos važiavęs automobilis staigiai pasuko ir sustojo 
prie šaligatvio. Prie vairo sėdėjo markizė de Valverde. 

— Pone Diarai! - sušuko ji. 

Kol jis spaudė jai ranką, markizė spėjo išberti: 

— Būčiau atvažiavusi anksčiau, brangusis, bet pastarąsias bene 
dešimt minučių teko sergėti šitos procesijos užnugarį. Niekad, nie- 


130 


kad nepirk čia automobilio! Šiam pasauly nerasi antros tokios vietos, 
kur vairavimas šitaip varytų iš proto. O Dieve! 

— Kaip kažin ką, - sutiko jis. Apėjo aplink automobilį, atsisėdo 
greta jos. 

Juodu nušvilpė per šiuolaikinę miesto dalį, pro naujus, be- 
toninius, baltumu švytinčius daugiabučius, pro dar neužstatytus 
sklypus, prigrūstus, kad net braškėjo per siūles, leisgyvių lūšnų: iš 
papuvusių skelbimų lentų, pakuočių dėžių, supintų nendrių, senų 
antklodžių - pro naujutėlius prašmatnius kino teatrus, pro naktinius 
klubus, kurių fluorescencinės iškabos jau plieskė šleikščia šviesa, 
tuo pat metu ir pernelyg ryškia, ir pernelyg blausia. Automobilis 
kirto turgaus pakraštį - šiandien čia tvyrojo šviežios mėsos ir rožių 
kvapai. Pietų pusėn driekėsi plyna smėlynė, tolėliau, kalvų papėdėje, 
žaliavo krūmokšniai. Abipus kelio augo įkypi kiparisai, pasvirę nuo 
daugelį metų į vieną pusę juos lenkiančio vėjo. 

— Sekmadienio eismas, kažkoks košmaras. Baisu, - pasiskundė 
Deizė, žvelgdama tiesiai pirmyn. 

Diaras nusijuokė: pagalvojo apie mylių mylias nusidriekusius 
transporto kamščius Niujorko apylinkėse. 

— Nė nenutuoki, kas iš tikrųjų yra košmariškas eismas, - tarė. 
Nors iš tikrųjų mestelėjo nė nesusimąstęs, apie ką kalbama, kol kas 
negalvojo ir apie pro šalį slenkančius sodus bei vilų tvoras. Nors 
niekada nebuvo linkęs analizuoti savo vidinių būsenų, net nesuvokė 
galvoje turįs tam reikalingą įrangą, pastaruoju metu pradėjo jausti 
lyg kokį silpną niežulį kažkur, neprieinamose savo esybės gelmėse, 
lyg ir neaiškų poreikį leisti mintims pernelyg nenutolti nuo savęs 
paties. Tiesa, nebuvo jokių aiškiai suformuluotų apmąstymų, Diaras 
neužsisvajodavo ir jau, žinoma, nežengė taip toli, kad imtųsi savęs 
klausinėti: „Ką aš čia veikiu?“ ar „Ko aš iš tiesų noriu?“ Ir vis dėlto 
miglotai suvokė atsikapstęs iki naujo savo egzistencijos laikotarpio 
pakraščio, iki neištyrinėtos savo paties teritorijos, į kurią neišven- 
giamai teks įkelti koją. Vis dėlto šitos naujosios būsenos suvokimas 
kol kas apsiribojo vieninteliu žinojimu: pastaruoju metu jis įjunko 
tykiai sėdėti vienas pats kambaryje ir tikinti save tiesiog esąs. Pats 
faktas be paliovos aidu atsikartodavo smegenyse: „O štai ir aš.“ Iš 
šio teiginio jam nesekė jokia išvada; ištarta frazė siejosi su kažkur 

viduje slypinčiu jausmu, primenančiu kone nejautrą. Toks reiškinys 
jo nejaudino; netgi pats sau jis jautėsi absoliučiai beveidis, o rūpintis 
tuo, kas dedasi visiškai nepažįstamo asmens gelmėse - nepaprastai 
sunku. Kartu viskas, kas vyko išorėje, buvo labai nutolę ir su juo pačiu 
ničniekaip nesisiejo, iš tiesų galėjo net ir visai nevykti - jam buvo vis 
tiek pat. Tiesa, nebuvo jis ir abejingas - abejingumas, šiaip ar taip, 
priklauso emocijų sričiai, o tasai sąstingis kaustė jį kur kas giliau. 

Automobilis pasuko į kiek siauresnę, lenktą gatvelę. Kairėje pu- 
sėje stūksojo kokių dvidešimties pėdų aukščio balta belangė siena; ji 
driekėsi sulig pačiu gatvės pakraščiu tolyn, kiek tik akys aprėpė. 

- Štai čia, - tarė Deizė, rodydama sieną. 

— Rūmai? - pasitikslino Diaras kiek nusivylęs. 

— Beidaujų rūmai, - patvirtino ji, pajutusi nusiminimo gaidelę jo 
balse. - Keisti ir seni, - pridūrė nutarusi palikti jam pačiam patirti 
dar vieną staigmeną, kai išvys gūrančią interjero prabangą. 

— Daugmaž taip ir atrodo, - atsakė Diaras visai nuoširdžiai. - O 
kaip pakliūti vidun? 

— Vartai - šiek tiek tolėliau, - paaiškino Deizė ir, pažvelgusi 
tiesiai jam į akis, be jokio perspėjimo pakeitė temą: - O tu išties 
daug ką esi pražiopsojęs, ar ne? 

Pirmiausia jam dingtelėjo, kad ji jo gailisi dėl bendravimo bei 
pažinčių stokos, pasijuto mažumą užgautas. 

— Na ne, man taip neatrodo, - paskubėjo neigti. Ir tuojau pat 
užkaitęs pasitikslino: 

— Ką būtent aš pražiopsojau? Apie ką tu kalbi? 

Deizė pasuko automobilį į kelkraštį ir sustojo visos virtinės 
kitų, jau stovinčių ten, gale. Ištraukė raktelius iš spynelės, įsidėjo į 
rankinę ir tik tada atsakė: 

— Tarkime, nepatyrei tokių dalykų kaip draugystė ar meilė. Pati 
ilgai gyvenau Amerikoje. Mano motina kilusi iš Bostono, tad, kaip 
supranti, aš - pusiau amerikietė. Žinau, kaip ten viskas atrodo. O, 
net pernelyg gerai žinau! 

Juodu išlipo. 

— Man regis, draugystės ten rasi tiek pat, kiek ir bet kur kitur, - 
paprieštaravo. Jautėsi suirzęs, bet vylėsi, kad balsas to neišduoda. - 
Taip pat ir meilės. 

— Meilės! - pašaipiai šūktelėjo ji. 

Nebejaunas arabas atlapojo pinučių vartus. Juodu įėjo į tamsią 
patalpą, kur dar keletas barzdotų senių išsipleikę tysojo ant demblių 
nišoje, išskobtoje per visą sienos ilgį. Jie oriai, nė nekrustelėję iš 
vietos, pasveikino Deizę. Juos įleidęs senasis arabas atidarė duris, ir 
svečiai išėjo į prietemoje skendintį milžinišką sodą; Diarui čia pavy- 
ko atpažinti tik aukštus ir labai juodus kiparisus, viršūnėmis aštriai 
įsirėžusius vakarėjančio dangaus fone, bei labai baltus marmurinius 
fontanus su neritmingai tyškančiomis vandens čiurkšlėmis. Juodu, 
skalaujami saldžių bei rūgščių gėlių kvapsnių, tylėdami patraukė 
žvyruotu takučiu. Iš priešais atsklido prislopintos muzikos gijos. 

— Spėju, jie paleido gramofoną ir dabar šoka, - tarė Deizė. - 
Čionai. 

Ji nusivedė jį takučiu dešinėn, prie plačių marmurinių laiptų. 

— Vakarais jie linksminasi europietiškoje rūmų dalyje, - pa- 
aiškino. - Ir europietišku stiliumi. Tik patys, žinoma, nė neliečia 
alkoholio. 

Iš vidaus sklindančią muziką atmiešė balsų gausmas. Kai užli- 
po laiptais, jų pasitikti išėjo rūstaus veido vyriškis su balta šilkine 
mantija. 

— Brangusis Abdelmalekai! - džiaugsmingai sukrykštė Deizė ir 
pastvėrė jį už abiejų rankų. - Koks nuostabus pobūvis! O tai - ponas 
Diaras iš Niujorko. 

Šeimininkas šiltai krestelėjo Diarui ranką. 

- Labai malonu, kad markizė pakvietė jus į mūsų namus, - tarė. 

Deizė jau sveikinosi su kitais draugais; ponas Beidaujis, ne- 
paleisdamas Diaro rankos, nusivedė jį iki artimiausio kampo, čia 
pristatė savo broliui Hasanui - aukštaūgiam šokoladinės odos vyrui, 
irgi vilkinčiam platų baltą drabužį. Jie kokią minutę šnektelėjo apie 
Ameriką, tarnas padavė Diarui taurę viskio su soda. Kai šeimininkai 
paliko jį vieną, skubindamiesi sveikintis su ką tik atvykusiais kitais 
svečiais, Diaras pagaliau apsidairė. Patalpa buvo erdvi, ištaiginga; 
čia tvyrojo prietėmis, sklaidomas tik žvakių šviesos - šen bei ten ant 
grindų stovėjo masyvios žvakidės. Salė buvo netaisyklingos formos, 
Diaro žvilgsnis nesiekė tos dalies, kur grojo muzika ir vyko šokiai. 
Čia pat, palei sienas stovėjo žemos, plačios kušetės, aptūptos vien 

tik moterų - visos, kaip pastebėjo Diaras, buvo įžengusios į penktąją 
dešimtį, o kai kurioms drąsiai galėjai duoti ir visus septyniasdešimt. 
Be pačių brolių Beidaujų, jo žvilgsnis kliudė tik du arabus. Vienas 
prie atviro lango šnekučiavosi su Deize, o kitas kampe kažką juokavo 
su tukliu prancūzu. Nors Beidaujai Diarui visai patiko, vis dėlto jam 
buvo trošku, jautėsi pakliuvęs ne į savo roges ir jau gailėjosi išvis 
sutikęs čia važiuoti. 

Diaras jau ketino pasitraukti ir sliūkinti pažiūrėti, kas dedasi toje 
salės dalyje, kur vyko šokiai, bet jo ranką palietė Hasanas. 

- Tai madam Vert, - tarė. - Jūs mokate prancūziškai? 

Tamsiaakė moteris, kuriai buvo pristatytas, maloniai nusi- 
šypsojo. 

— Ne, - atsakė Diaras suglumęs. 

— Nieko tokio, - nuramino ji. - Aš šiek tiek kalbu angliškai. 

— Angliškai jūs kalbate puikiai, - patikino Diaras ir pasiūlė 
jai cigaretę. Jį apniko jausmas, kad šią moterį kažkas jau yra jam 
minėjęs, tik niekaip negalėjo prisiminti nei kas, nei ką apie ją sakė. 
Juodu valandėlę šnektelėjo, su taurėmis rankose stovėdami toje pat 
vietoje, kur buvo supažindinti, ir Diarui nesisekė išmesti iš galvos 
minties, kad apie šią moterį kažką žino, tik neįstengia prisiminti — 
ką. Nėmaž nepageidavo įstrigti šalia jos visą vakarą, bet kol kas 
nesumetė, kaip galėtų išsisukti. Maža to, moteris ką tik pasiguodė 
gedinti vyro, išties ir atrodė kažkokia apleista, nelaiminga, Diarui 
jos net pagailo. Bet čia staiga tarpduryje pastebėjo įraudusį Junisės 
Gud veidą. 

— Laba diena, sveiki, - ši kaip tik sveikinosi su Hasanu Beidauju. 

Paskui ją įėjo ir Hadidža - mergina atrodė išties pritrenkiamai. 

— Labai diena, sveiki, - sučiulbo, tiksliai atkartodama Junisės 
Gud intonaciją. 

Kartu su jomis prisistatė ir kažkokia trečia moteriškutė, nedi- 
dukė, smulkučiukė, paniurusi; ji vos puse lūpų atsakė į pasveikini- 
mą ir tučtuojau kibo vieną po kito įdėmiai apžiūrinėti svečius, lyg 
paskubomis vertindama kiekvieno jų savybes bei svarbą. Patalpoje 
nepakako šviesos, kad išsyk į akis kristų jos plaukų spalva, taigi, 
kadangi jos, regis, niekas nepažinojo, niekas kol kas ir nekreipė 
dėmesio. Diaras, išvydęs Hadidžą, pasijuto pernelyg priblokštas, 

kad dar įstengtų tęsti pokalbį; tiesiog stypsojo ir spigino į ją. Junisė 
Gud laikė ją už rankos ir kone springdama bėrė Hasanui: 

- Manau, jums bus įdomu sužinoti, kad kronprincas Ruprechtas 
buvo vienas artimiausių mano bičiulių. Mudu dažnai susitikdavome 
Karlsbade. Neabejoju: jis turėjo pažinoti jūsų tėvą. 

Skęsdamas jos žodžių sraute, Hasanas suprato vis mažiau ir 
mažiau, ir tai buvo aiškiai matyti iš jo veido išraiškos. Kas keli sa- 
kiniai įsiterpdamas: „Taip, taip“, jis vis atsitraukdavo žingsnį ar du 
atatupstas, bet Junisė prikibusi sekė iš paskos, drauge tempdama ir 
Hadidžą, kol galiausiai prirėmė Hasaną prie sienos, ir Diaras ne- 
begirdėjo, ką ji porina. Mažumą suglumęs jis ūmai prisiminė, kad 
greta dar yra ir madam Vert. 

— „..viliuosi, jūs būtinai mane aplankysite, kai tik sugrįšiu iš 
Marakešo, - kalbėjo ji. 

- Ačiū, žinoma, mielai, - patikino Diaras ir staiga jam dingtelėjo, 
kur girdėjęs jos pavardę. Taigi anoji panaikinta viešbučio rezervacija, 
kurią jis turėjęs perregistruoti Deizės vardu, - iš pradžių viešbučio 
numerį buvo užsisakiusi būtent madam Vert. 

— Ar esate buvęs Marakeše? - paklausė ji. 

Diaras atsakė, kad ne. 

- O, būtinai turite nuvažiuoti. Žiemą ten nepaprastai gražu. 
Apsigyventi privalu „Mamunijos“ viešbutyje, tik žiūrėkite, kad lan- 
gai būtų į kalnų pusę, na, žinote, sniegas ir terasa virš sodo. Mielai 
važiuočiau kad ir rytoj pat, bet „Mamunijoje“ visada pilna žmonių, 
o viešbučio numerį esu užsisakiusi tik nuo dvidešimtosios. 

Diaras nepaprastai įdėmiai įsispitrijo į ją. Ji pastebėjo, kaip 
pasikeitė jo žvilgsnis, ir, regis, net kiek nusigando. 

— Dvidešimtą dieną išvažiuojate į Marakešą ir apsistosite „Ma- 
munijos“ viešbutyje? - pasitikslino Diaras. Bet, jos veide išvydęs 
suglumimo šešėlį, nukreipė žvilgsnį į jos taurę. 

- Jūsų taurė beveik tuščia, - pratarė. - Luktelėkite, tuojau pa- 
imsiu jums kitą. 

Ji liko patenkinta; Diaras atsiprašė ir tučtuojau nudrožė skersai 
kambarį abiejose rankose laikydamas po taurę. 

Viskas kuo dailiausiai išsidėliojo į vietas. Dabar jis pagaliau per- 
prato ir Deizės prašymą, ir priežastį, dėl kurios ji reikalavo laikytis 

tokio slaptumo. Madam Vert būtų atsiprašyta ir paaiškinta, esą 
įvykęs nedovanotinas nesusipratimas, o visa kaltė kliūtų Vilkokso 
agentūrai. Tačiau markizė de Valverde jau būtų apgyvendinta vieš- 
bučio numeryje, tad apie jos iškraustymą negalėtų būti nė kalbos. 
Vos sumojęs, kiek nedaug tetrūko, kad būtų padaręs jai šią paslaugą, 
Diaras pajuto įniršio pliūpsnį. 

— Tai kalė! - iškošė jis pro sukąstus dantis. 

Atradimas toli gražu nebuvo malonus, ir tas bjaurus jausmas 
kažin kodėl pasklido po visą patalpą ir apsėmė visus joje esančius. 

Eidamas pro kušetę, Diaras akies kraštu pastebėjo kaip tik ant 
šios sėdinčią Deizę - ji šnekučiavosi su blyškiu jaunyvu akiniuotu 
vyriškiu ir mergina ryškiu raudoniu liepsnojančiais išsitaršiusiais 
plaukais. Kai jis jau traukė atgal, Deizė irgi jį pamatė ir šūktelėjo: 

— Pone Diarai! Kai nunešite gėrimus ten, kur nešate, norėčiau, 
kad prisėstumėte prie mūsų! 

— Vieną sekundę, - atsiliepė. 

Diaras susimąstė, ar madam Vert būtų pajėgi taip, kaip Deizė, 
kam nors iš pasalų perkasti gerklę, ir nutarė, kad tai menkai tikėtina. 
Pernelyg jau bejėgė, bent iš pirmo žvilgsnio. Veikiausiai kaip tik dėl 
to, dingtelėjo jam, Deizė būsima auka ir pasirinko būtent ją. 

Padavęs madam Vert gėrimo taurę, Diaras palūkėjo, kol ji gurkš- 
telės, ir paklausė: 

— Gal pažįstate markizę de Valverde? 

Madam Vert taip ir trykštelėjo entuziazmu: 

— O, kokia nuostabi moteris! Tokia gyvybinga! Ir nepaprastai 
geros širdies. Pati mačiau: ji pasiima iš gatvės tai vieną, tai kitą 
valkataujantį šunį, vargšai gyvulėliai, tokie perkarę, vien kaulai ir 
oda - ji priglaudžia juos savo namuose, rūpinasi jais. Pasiruošusi 
padėti visam pasauliui. 

Diaras staiga suprunkštė; tikriausiai nuskambėjo labai jau pa- 
šaipiai, nes madam Vert pridūrė kaltinamu tonu: 

— Manote, kad gerumas nieko nereiškia? 

- Aišku, kad reiškia. Netgi labai svarbu. 

Jį staiga apniko kažkoks šnekumas, gal net šiek tiek nutrūkt- 
galviška nuotaika. Ūmai panūdo prisėsti prie Deizės ir trupučiuką 

pakutenti jai nervus. Iš ten, kur sėdėjo, ji nematė, su kuo jis šnekasi, 
o Diarui magėjo išvysti, kaip ji reaguos, kai jis jai pasakys. Galiausiai 
prie jų prisigretino kažkoks šveicaras ir užkalbino madam Vert pran- 
cūziškai, tad Diaras pasinaudojo proga pasišalinti. Skubiai užsivertė 
taurę, o prieš. eidamas pas Deizę pasiėmė kitą. 

— Du tavo kraštiečiai, - prapliupo ji pasislinkdama, kad jis tilptų 
įsisprausti greta. - Ponas Diaras. Ponia Holand, ponas Ričardas 
Holandas. 

Tuodu pristatyti linktelėjo tik vos vos - bet veikiau droviai nei 
šaltai. 

— Kaip tik kalbėjomės apie Niujorką, - paaiškino Deizė. - Ponas 
ir ponia Holandai - iš Niujorko; tvirtina, esą čia jaučiasi beveik tokie 
pat savi kaip ir ten. Neverta stebėtis, sakau jiems, juk Tanžeras - 
labiau Niujorkas nei pats Niujorkas. Sutinki? 

Diaras įdėmiai pažvelgė į ją, paskui nukreipė akis į ponią Ho- 
land, kuri jo žvilgsnį laikė atrėmusi kokią sekundę, o paskui, lyg 
nusigandusi, panarino akis ir ėmėsi apžiūrinėti savo batelius. Savo 
ruožtu ponas Holandas stebeilijo į jį nepaprastai rimtai; visai kaip 
gydytojas, kuris tuojau išklos diagnozę, dingtelėjo Diarui. 

— Ko gero, visai nesupratau, ką turi omeny, - tarė jis. - Tanže- 
ras - kaip Niujorkas? Ką tai reiškia? 

— Savo dvasia, - nekantriai paaiškino ponas Holandas. - Ne 
išore, žinoma. Jūs - iš Niujorko? Jei neklystu, madam de Valverde, 
regis, sakė būtent šitaip. 

Diaras linktelėjo. 

— Tuomet tikrai turėtumėte įžvelgti, kokie šiedu miestai pana- 
šūs. Svarbiausia - prasimanyti pinigų, visas gyvenimas sukasi apie 
tai. Sąžiningo Žmogaus beveik nė vieno nerasi. Niujorke turime 
Volstritą, čia - vertybinių popierių biržą. Tiktai ne tokią, kokios 
jos esti bet kur kitur; čia birža - pati miesto siela, jo raison dėtre. 
Niujorke knibžda mitrių finansininkų, čia - pinigų keitėjų. Niujorke 
apstu reketininkų. Čia - kontrabandininkų. Ir kiekvienas tik ir tyko 
progos suleisti dantis į savo artimo gerklę. Juk iš tiesų sulyginimas 
nėra toks pritemptas, ar ne? 

— Nežinau, - suabejojo Diaras. Iš pradžių lyg ir buvo linkęs su- 
tikti, bet paskui Holando argumentų svarumas jam kažkaip tarytum 

ėmė skysti. Diaras trūktelėjo gerą gurkšnį viskio. Iš gramofono lie- 
josi Mama Inez melodija. - Na taip, - pagaliau pritarė Diaras. - Ko 
gero, nepatikimų žmonių čia iš tikrųjų daug. 

- Nepatikimų! - sušuko ponas Holandas. - Šitas miestas - tie- 
siog tobulas korupcijos įsikūnijimas! 

- Bet, mielasis, - pertarė jį Deizė, - juk Tanžeras - tik mažas 
nuobodus miestelis, kuris netyčia turi savą vyriausybę. O jūs pui- 
kiausiai žinote, kad korupcija - bet kokios vyriausybės gyvavimo 
pagrindas. Visai nesvarbu kokios, tebūnie ji socialistinė, totalitarinė, 
demokratinė - visos jos vieno galo. O tokiame nedideliame mieste 
nenuostabu, kad su vyriausybe tenka susidurti nuolat. Dievas regi: 
tai neišvengiama. Todėl ir korupcija visąlaik bado akis. Štai kaip 
viskas paprasta. 

Diaras atsigręžė į ją. 

— Ką tik šnekėjausi su madam Vert, - tarė. 

Deizė valandėlę ramiai žvelgė į jį. Įspėti, ką galvoja, buvo visiškai 
neįmanoma. Paskui nusijuokė. 

— Na, kadangi aš esu aš, o tu esi tu, šią temą galime palikti ge- 
resniems laikams. Sakykite, ponia Holand, jūs skaitėte „Tūkstantį 
ir vieną naktį ? 

— Mardriuso vertimą, - atsakė ponia Holand nepakeldama galvos. 

— Perskaitėte visą? 

— Na... ne visai visą. Bet didžiąją dalį. 

— Tikriausiai buvote sužavėta? 

- Ak taip, man iš tikrųjų labai patiko. Štai Dikas, jis iš tiesų buvo 
sužavėtas. Man pasirodė šiek tiek per daug tiesmuka. Kita vertus, 
tikriausiai ne kažin kiek niuansų aptiktume pačioje kultūroje. 

Diaras ištuštino taurę ir vėl ėmė svarstyti, ar nepatraukti ten, 
kur vyko šokiai. Sėdėjo nekrustelėdamas, puoselėdamas viltį, kad 
pokalbis galbūt pasisuks taip, kad jam savaime pasitaikys proga 
mandagiai pasišalinti. Deizė kalbino poną Holandą: 

— Ar kada atkreipėte dėmesį, kokia iš tiesų nelogiška kiekvienos 
iš anų tūkstančio ir vienos nakties pabaiga? 

— Nelogiška? - nustebo ponas Holandas. - Man taip neatrodo. 

— Dievulėliau! Nagi, iš tiesų! Argi ne šitaip baigiasi kiekvienas 
pasakojimas: „Ir tada Šeherezada, nujausdama artėjančią aušrą, 
apdairiai nutildavo ? 

— Na taip. 

- O toliau - štai kas: „Tuomet karalius ir Šeherezada guldavo į 
patalą ir tvirtai apsikabinę sulaukdavo ryto“, tiesa? 

— Taip. 

— Nejaugi tam ne per maža laiko? Ypač - arabams? 

Ponia Holand tik paskersakiavo į Deizę ir vėl ėmėsi žvilgsniu 
tyrinėti batus. 

— Manau, kad jūs tiesiog neteisingai supratote įvykių nuose- 
klumą, - tarė ponas Holandas ir staigiu, kone mėšlungišku judesiu 
išsitiesė, lyg būtų ruošęsis diskusijai ir manęs, kad dėl to sėdėti dera 
pasitempus. Diaras pasinaudojo proga ir skubiai atsistojo. Jau buvo 
spėjęs nutarti, kad šitas ponas Holandas jam nepatinka. Veikiausiai 
bus iš tų, pagalvojo, kurie kitą žmogų maloniu pašnekovu laiko tik 
tol, kol anas klausosi jo postringavimų ir smulkiai dėstomų teorijų. 
Be to, Diaras jautėsi nusivylęs, kad Deizė šitaip lyg niekur nieko 
atrėmė jo išpuolį. „Nė akimi nemirktelėjo, - karčiai pagalvojo jis. 
Tad bet kokie mėginimai ją kaltinti visiškai prarado žavesį. O gal ji 
net nesusigaudė, kad jo mestelėtą frazę reikėtų laikyti kaltinimu? 
Tokia mintis irgi atėjo Diarui į galvą, kai jis pasiekė tą salės dalį, 
kur stovėjo patefonas, bet ją jis tuoj pat atmetė. Deizės atsakymas 
galėjo reikšti viena: ji pripažino, kad jis ją išgliaudė, bet leido su- 
prasti, kad jai - nė motais. Bene ji - dar labiau užkietėjusi begėdė, 
nei jam atrodė? Lyg ir be jokios aiškios priežasties šis suvokimas 
Diarą prislėgė, vėl nugramzdino į tą nykią nevilties pilkumą, kokioje 
buvo įklimpęs aną vakarą, kai išlipo iš laivo, vėl susupo jį į seniai 
pažįstamą nerimasties drobulę. 

Nedidelėje šokių aikštelėje diskretiškai judėjo kelios poros: 
veikiau šnekėjosi nei šoko. Kol Diaras stypsojo, stebėdamas tuklų 
prancūzą, siūbuojantį pirmyn ir atgal, tai pasistiebiantį, tai įsire- 
miantį kulnais ir uoliai mėginantį šokio žingsniu vedžioti pusamžę 
turbanuotą anglę, akivaizdžiai spėjusią gerai įgerti, prisistatė Ab- 
delmalekas Beidaujis - jis atsivedė jauną aukštaūgę portugalę, liesą 
kaip giltinė, skirtingų spalvų akimis. Iš tolo buvo matyti, kad ji 
norėtų pašokti, tad Diarą stvėrė entuziastingai, nedvejodama. Nors 
šokdama klubais spaudėsi prie jo, per juosmenį buvo smarkiai atsi- 
lošusi, dėbsojo į jį sustingusiu žvilgsniu ir liejo paskalų nuodraikas 

apie žmones, besibūriuojančius kitoje patalpos dalyje. Kalbėjo taip 
išviepusi lūpas, kad buvo puikiausiai matyti dantenos. „Dievulėliau, 
reikia nešdintis iš čia, - galvojo Diaras, bet šokis keitė šokį, o jie vis 
sukosi aikštelėje. Baigiantis sambai, jis galiausiai paklausė, šnopuo- 
damas kiek labiau, nei buvo pridusęs iš tikrųjų: 

— Pavargote? 

— Ne, ne! - sušuko ji. - Jūs - nuostabus šokėjas. 

Tai šen, tai ten jau mirkčiodamos geso sudegusios žvakės, salėje 
tvyrojo žvarba, pro atviras duris iš sodo veržėsi drėgnas vėjas. Buvo 
kaip tik tas vakaro metas, kai visi svečiai jau susirinkę, bet niekas dar 
neketina traukti namo; vakarėlis, lyg ir galima sakyti, buvo pačiame 
įkarštyje, ir vis dėlto jam stigo gyvybingumo, netgi kaustė kažkoks 
keistas sąstingis ir sunku buvo patikėti, jog pobūvis iš tiesų vyksta. 
Vėliau, žvelgdamas iš šiokios tokios perspektyvos, veikiausiai galė- 
tum pasakyti: pobūvis tikrai vyko, bet, kol dar nebuvo pasibaigęs, 
tai kažkodėl skambėjo lyg netiesa. 

Jaunoji portugalė kažką pasakojo Diarui apie Estorilį, tvirtino, 
esą Monte Karlas net geriausiais laikais nė iš tolo negalėjęs prilygti 
jo portugališkai prašmatnybei. Jei kaip sykis tą akimirką kažkas ne- 
būtų sugriebęs jo už alkūnės ir gana stipriai patraukęs į save, Diaras 
veikiausiai būtų leptelėjęs ką nors nelabai mandagaus. Tačiau kažkas 
sėkmingai atplėšė jį nuo partnerės portugalės: Diaras atsisuko ir 
atsidūrė akis į akį su Junise Gud, kuri jau buvo spėjusi kaip reikiant 
prisivaišinti martinio. Ir į susiraukusią portugalę dėbsojo šnairai, 
bet dar gana mandagiai. 

— Apgailestauju, bet jūs ką tik netekote šokių partnerio, - pareiš- 
kė Junisė Gud ir dėl viso pikto, kad neprarastų pusiausvyros, delnu 
atsirėmė į sieną. - Mat jis su manimi eina į kitą kambarį. 

Kitomis aplinkybėmis Diaras jai būtų pranešęs, kad smarkiai 
apsirikusi, bet kaip tik šiuo metu perspektyva prisėsti su taure gė- 
rimo, tegul ir su Junise Gud prie šalies, atrodė ganėtinai masinan- 
ti - ar bent jau mažiau pastangų reikalaujantis variantas iš dviejų 
vienodai nepatrauklių. Diaras ne itin grakščiai atsiprašė ir leidosi 
išvedamas iš salės į nedidelę apytamsę biblioteką, kur lentynose nuo 
grindų iki pat lubų rikiavosi papilkėjusios enciklopedijos, žinynai 
bei angliški romanai. Pristumti prie neužkurto židinio stovėjo trys 

krėslai tiesiais atlošais; viename jų sėdėjo madam Žuvenon ir žiū- 
rėjo tiesiai priešais save, į šaltus pelenus. Net neatsigręžė, išgirdusi 
juos įeinant. 

— O štai ir mes, - džiaugsmingai paskelbė Junisė, supažindino 
tuodu ir atsisėdo taip, kad Diarui liktų vidurinysis krėslas. 

Kelias minutes Junisė didvyriškai kūrė pokalbį: uždavinėjo klau- 
simus abiem savo pašnekovams, už abu ir atsakinėjo. Be jokios 
abejonės, patys jie būtų atsakę anaiptol ne taip, kaip suriesdavo 
ji, bet tiek madam Žuvenon, tiek Diaras, vienas gerokai sutrikęs, 
kitas - nugrimzdęs į gilią apatiją, sugebėdavo tik burbtelėti: „A, na 
taip“ arba: „Taip, tikrai“, kai Junisė savo nuožiūra imdavosi aiškinti 
vienam, kaip jaučiasi antrasis. Diarą kamavo nuobodulys, jis buvo 
šiek tiek apgirtęs ir netgi jautė kažką panašaus į miglotą nerimą 
dėl suglumusios madam Žuvenon, kuri savo ruožtu, trokšdama 
patraukti jo dėmesį, karštligiškai rausėsi mintyse kokio nors tin- 
kamiausio būdo prie jo prieiti. Sulig kiekviena minute absurdiška 
situacija šaltoje mažytėje bibliotekoje darėsi vis nepakenčiamesnė. 
Diaras nenustygdamas muistėsi krėsle, mėgindamas per petį užmes- 
ti akį į kitą kambarį - bene kur nors pro atviras duris šmėkštelės 
Hadidža. Kažkas užleido graudulingos egiptietiškos muzikos įrašą. 
Patalpą užtvindė ilgesingos baritono aimanos. 

- Gal esate buvęs Kaire? - staiga paklausė madam Žuvenon. 

— Ne, - toks atsakymas toli gražu neatrodė pakankamas, bet 
Diaras pristigo įkvėpimo dar ką nors pridurti. 

- Jus ir-rgi domina Ar-r-rtimieji Rytai? 

- Madam Žuvenon didžiąją gyvenimo dalį praleido Konstanti- 
nopolyje, Bagdade, Damaske ir kituose egzotiškuose miestuose, — 
įkišo savo trigrašį Junisė. 

- Ne Bagdade, - griežtai pataisė ją madam Žuvenon. - Bucha- 
roje. 

- Turėtų būti labai įdomu, - pareiškė Diaras. 

Vidur verksmingos aimanos egiptietiškas įrašas staiga nutrū- 
ko, jį pakeitė daina iš prancūziško miuzikholo. Paskui pasigirdo 
dundesys - kažkas nuvertė vieną didžiųjų žvakidžių, tuojau pat 
atsklido ir baimingi šūksniai. Pasinaudojęs proga, kokia antrąkart 
turbūt nebepasitaikytų, net jei jis lauktų kiaurą naktį, Diaras pašoko 
ir metėsi pro duris. Bet madam Žuvenon įsikibo jam į rankovę ir 
neatsiliko. Apsisprendė elgtis įžūliai. Jei, kaip tvirtino Junisė Gud, 
to jaunuolio kišenėse švilpauja vėjai, vadinasi, kvietimo papietauti 
jis tikriausiai neatsisakys, tad tuojau pat ir pasikvietė jį kitai dienai, 
leisdama aiškiai suprasti, jog vaišins ji. 

- Puiki mintis, - suskubo pagalbon Junisė. - Esu tikra: judu iš 
tiesų rasite kuo pasidalyti. Ponas Diaras daugelį metų dirbo konsu- 
late, neabejoju, judu turite begalę bendrų draugų. 

Diaras nė nebesivargino neigti: ta jau pernelyg toli nuplaukusi, 
pagalvojo. Kaip tik pastebėjo Hadidžą, šokančią su vienu iš brolių 
Beidaujų, ir atsisuko į madam Žuvenon, norėdamas mandagiai 
atmesti malonų jos kvietimą. Bet atsisuko pernelyg lėtai. 

— Rytoj, antrą valandą. „Imper-r-rijoje“. Juk žinote kur. Maistas 
visai neblogas. Mano staliukas bus pačiame gale, prie barr-rro. Iš 
tiesų man bus nepapr-r-rastai malonu. Čia nepavyks pasišnekėti. 

Šitaip ir buvo nutarta. Galiausiai ištrūkęs Diaras nuskubėjo prie 
gėrimų staliuko ir pasiėmė taurę. 

— Manau, kad susimovei, - burbtelėjo Junisė Gud. 

Madam Žuvenon pažvelgė į ją. 

— Nori pasakyti, jis neateis? 

— Aš, juo dėta, tikrai neateičiau. Šitoks tavo elgesys... 

Ji užsikirto, mat pastebėjo Hadidžą, šokančią rumbą su Hasa- 
nu Beidauju; rangydamiesi tuodu kvailai šypsojosi vienas kitam. 
„Kvaišelė, - dingtelėjo Junisei. Reginys pernelyg priminė „Liucife- 
rio“ barą. - Aišku, kalbasi su juo arabiškai!“ Nerimo kamuojama ji 
patraukė šokių aikštelės link, bet tuojau akmuo nuo širdies nusirito: 
Hasanas kažką Hadidžai pasakė, ir mergaitė džiugiai šūktelėjo an- 
gliškai: „O, taip!“ | 

Šisyk Diaras jau nekviestas klestelėjo greta Deizės. Salė atrodė 
milžiniška, prietema gerokai sutirštėjo. Diaras jautėsi jau gero- 
kai apgirtęs; jis išsipleikė ant kušetės pusiaugula, ištiesęs kojas ir 


142 


atlošęs galvą, žvilgsnis smigo į aukštai apyblandoje dūluojančias 
balzganas lubas. Ričardas Holandas sėdėjo krėsle veidu į Deizę ir 
nenuilsdamas postringavo, jo žmona kiūtojo susigūžusi ant grindų 
prie jo kojų, pasidėjusi galvą jam ant kelių. Ant kito kušetės galo 
išsipleikusi tysojo senoji turbanuotoji anglė ir rūkė cigaretę su labai 
ilgu plonyčiu kandikliu. 

Junisė Gud atsliūkino prie jų, lydima nė per žingsnį neatsi- 
liekančios madam Žuvenon, ir, gurkšnodama iš taurės neskiestą 
džiną, sustojo už Holando krėslo. Įsistebeilijo į Holando pakaušį ir 
pareiškė - tyliai, tačiau neabejotinai agresyviai: 

— Nenumanau, kas tu toks, bet neabejoju: visa tai - gryniausi 
skiedalai. 

Holandas pasimuistė ir atsisuko į ją pasižiūrėti; nutaręs, kad 
moteriškė beviltiškai girta, tiesiog nuleido jos žodžius negirdomis 
ir tęsė šneką. Galiausiai madam Žuvenon Junisei sušnibždėjo jau 
turinti eiti, tad abi pasuko prie durų, kur stovėjo Abdelmalekas, vėjo 
plazdinamu drabužiu. 

— Kas gi toji nepaprasta moteris su panele Gud? - paklausė tur- 
banuotoji anglė. - Neprisimenu, kad būčiau ją kada mačiusi. 

Atsakymo taip ir nesulaukė. 

— Negi niekas nežinote? - neatlyžo ji, jau pradėdama irzti. 

— Taip, - pagaliau teikėsi atsakyti Deizė. Ir akimirką padvejojusi 
kiek paslaptinga intonacija pridūrė: - Taip, aš Žinau, kas ji. 

Tačiau madam Žuvenon paskubomis išėjo, o Junisė tuoj pat 
ir grįžo: atsitempė krėslą, įspraudė kiek įmanoma arčiau Ričardo 
Holando ir sunkiai visu svoriu į jį klestelėjo. 

Diaras protarpiais užsimerkdavo, bet, vos pajutęs, kad visas 
kambarys kažin kur iš po jo slysta, tuojau vėl paskubomis praplėš- 
davo sulipusius vokus. Apžiūrinėdamas ant lubų tavaruojančius 
šešėlius galvojo vis dėlto neišgėręs pernelyg daug. Tačiau ilgai būti 
atsimerkusiam darėsi vis sunkiau. Girdėjo aplinkui besiginčijan- 
čiųjų balsus; jie skambėjo jaudriai, karštai, ir vis tiek atrodė, kad 
pašnekovai ginčijasi apie nieką. Net ir labai garsūs balsai tarytum 
ataidėjo iš toli. Sutelkęs žvilgsnį į konkretų plotą vieno didžiulio 
šešėlio, nutįsusio į prietemą, susitelkusią lubų kampe, Diaras staiga 
pasijuto sėdįs apsuptas negyvėlių - o gal personažų iš kokio nors 

labai labai seno filmo. Žmonės kalbėjosi, jis girdėjo jų balsus, nors 
jų sakomi žodžiai iš tikrųjų buvo ištarti prieš daugelį metų. Neverta 
apsigaudinėti ir tikinti save, neva panorėjus jam pavyktų užmegzti 
su jais ryšį. Net jei jis ir pamėgintų prašnekti, niekas jo neišgirstų. 
Diaras pajuto šaltą taurės dugno briauną ten, kur laikė ją, pasistatęs 
ant kojos - drėgmė persisunkė kiaurai kelnes. Konvulsyviai trūk- 
telėjęs visu kūnu, jis atsisėdo tiesiau, nugėrė gerą gurkšnį. Jei taip 
čia būtų kas nors, kam jis galėtų tarti: „Nagi, nešdinkimės iš čia!“ 
Tačiau visi sėdėjo, nors čia pat, bet kitame pasaulyje, karštligiškai 
kalbėdamiesi apie nieką, pritardami ir prieštaraudami, kiekvienas - 
žavėdamasis savo idėjų, ką tik virtusių žodžiais, skambesiu. Alko- 
holis buvo tarytum vis labiau storėjanti užuolaida, kuri, užtraukta 
ant jo sąmonės, patikimai izoliavo nuo visko, kas buvo kambaryje. 
Atskyrė net nuo savo paties kūno, kuris, kaip ir aplinkiniai veidai, 
kaip ir žvakių liepsnelės ar šokių muzika, vis labiau tolo, tapo vis 
labiau atsietas nuo jo. 

— Velniai raguoti griebtų! - staiga balsu išsiplūdo jis. 

Deizė, kuri įdėmiai klausėsi Ričardo Holando šnekalų, išsiblaš- 
kiusi ištiesė ranką, sugriebė Diaro plaštaką ir suspaudė taip stipriai, 
kad šiam, jei būtų panorėjęs išsivaduoti, būtų tekę kaip reikiant 
trūktelėti ranką. Jis ir nebandė spurdėti, paliko pirštus gulėti jos 
saujoje; toks fizinis kontaktas šiek tiek padėjo jam sutelkti dėmesį 
į pokalbį. 

- O ne! - bylojo Holandas. - Žmonių giminė toli gražu nėra 
linkusi susinaikinti. Nesąmonė. Tiesiog ją traukte traukia į tai, kas 
neišvengiamai baigiasi susinaikinimu, štai ir viskas. 

Pro duris iš sodo įėjo kažkoks žmogus ir sparčiu žingsniu pa- 
traukė per salę ten, kur stovėjo Abdelmalekas, besišnekučiuojan- 
tis su keletu svečių. Apkvaitusiam Diarui pristigo budrumo, kad 
įžiūrėtų vyriškio veidą, kol anas ėjo per patalpos vidurį, kur veidu 
nuslysdavo šviesos pluoštai, bet visa atvykėlio povyza pasirodė lyg 
ir kažkokia pažįstama. 

— Duokš gurkšnelį, - tarė Holandas ir pasilenkęs iš žmonos 
rankos paėmė taurę. - Nieko labai klaidinga pasaulyje nėra, nebent 
tai, kad žmogus save įtikino esąs racionali būtybė, tuo tarpu iš tiesų 
jo esaties pagrindas yra moralumas. Savo ruožtu moralumas turi 

remtis į religinį, ne racionalųjį, pamatą. Kitaip - tai vien apsime- 
tinėjimas. 

Senoji anglė prisidegė dar vieną cigaretę, o degtuką nuspriegė 
ant grindų, į pačios plačiai paskleistą krūvelę pelenų. 

- Visa tai skamba labai gražiai, - sugergždė gana irzliai, - tačiau 
šiandien religija ir racionalumas gali egzistuoti greta kits kito: vienas 
kitam netrukdo. Nebe Tamsiaisiais amžiais gyvename. 

Holandas užgauliai nusijuokė, jo akys tvieskė pagieža. 

— Norite savo akimis pamatyti, kaip jie tamsėja? - užriko jis. — 
Pagyvenkite šiam pasauly dar keletą metų - ir pamatysite! 

Jis vėl nusijuokė. Niekas nieko neatsakė. Jis grąžino taurę poniai 
Holand. 

— Nemanau, kad kas nors prieštaraus, jei pasakysiu, kad religijos 
visame pasaulyje jau daugmaž išmirusios. 

— Savaime aišku, aš prieštarausiu, - šiurkščiai atrėžė turbanuo- 
toji anglė. - Bet argi tai svarbu? 

— Labai atsiprašau, bet šiandieniame pasaulyje, bent didžiojoje 
jo dalyje, religijos išpažinimas - iš esmės grynai politinis reiškinys, 
su tikėjimu niekaip nesusijęs. Indusai, užuot tepęsi sandalmedžio 
kremais ir lankstęsi Ganpačiui, iš kailio neriasi, kad tik juos kas nors 
pamatytų važinėjančius kadilakais. Musulmonai verčiau pražiopsos 
vakarines mišias, kad tik nepražiopsotų naujausio Disnėjaus filmo. 
Budistams svarbiau perimti valdžią Stalino ir pažangos vardu nei 
medituoti ir mąstyti apie keturias tauriąsias tiesas. Apie krikščionybę 
ar judaizmą nėra net ką šnekėti. Ar bent šitaip tikiuosi. Tačiau ką 
nors pakeisti - visiškai neįmanoma. Juk negalime sąmoningai ap- 
sispręsti būti iracionalūs. Šiuolaikinis žmogus - racionali būtybė, o 
racionalus žmogus - žuvęs Žmogus. 

— Man regis, - dygiai pareiškė senoji anglė, - dabar imsite po- 
rinti, kad mes jau nebesugebame skirti gėrio nuo blogio, tiesa? Jūsų 
repertuare kita tema turėtų būti kaip tik ši. 

„Dievulėliau, tai bent pretenzingas žmogėnas', - galvojo Deizė. 
Juo toliau, juo labiau kamuojama nuobodulio, ji jau sunkiai tvėrė 
savame kailyje; ėmė žaisti Diaro pirštais. Savo ruožtu Diaras tarė 
sau: „Visiškai nenoriu klausytis šito mėšlo.“ Jis niekada netikėjo, 
kad diskusijos abstrakčiomis temomis gali baigtis kuo nors kitu, 


145 


o ne tik dar aršesnėmis diskusijomis. Ir vis dėlto klausėsi. Galbūt 
todėl, jog dėl begalinio egoizmo manė Holandą, kad ir netiesiogiai, 
kalbant apie jį. 

— Ak, dar ir šitai! - Holandas labai stengėsi pademonstruoti 
begalinę kantrybę. - Gėris ir blogis - sakytum juoda ir balta, nu- 
tepliota ant popieriaus lapo! Norint atskirti viena nuo kita, būtina 
bent menkiausia šviesos kibirkštėlė - kitaip neįžiūrėsime popieriaus. 
Kaip tik šitaip dabar ir yra. Pernelyg tamsu, kad galėtume atskirti, - 
jis prunkštelėjo. - Ir tik jau nepasakokite man apie Tamsiuosius 
amžius. Niekas dabar negali leisti sau manyti žinąs, kur baigiasi 
balta ir prasideda juoda. Žinome tik tiek, kad egzistuoja ir viena, 
ir kita. Tik tiek. 

— O, tenka pripažinti, man didžiai džiugu girdėti, kad mums 
bent šitiek skirta žinoti! - susierzino senoji anglė. - Nes jau maniau, 
kad teks susitaikyti su išvada, jog nebėra išvis jokios vilties, - ji 
pašaipiai susijuokė. 

Holandas nusižiovavo. 

- Tiktai nenuogąstaukite, anksčiau ar vėliau viskas susitvarkys. 
Tik iki tol geriau pernelyg nesimaišyti gyvenimui po kojomis. Bet jei 
paskui kas nors dar bus likę, rasis kas sutvarko tai neracionaliai - ir 
pasaulis vėl sau laimingai gyvuos. 

Deizė apžiūrinėjo Diaro delną, bet nieko neįžiūrėjo - buvo 
per tamsu. Tad paleido jo ranką ir, ruošdamasi stotis, ėmė taisytis 
šukuoseną. 

- Enfin, visa tai skamba nelabai viltingai, - tarė šypsodamasi. 

- Vilties iš tiesų ir nėra daug, - užjausdamas atsakė Holandas; jis 
mėgavosi civilizacijos negalių diagnostiko vaidmeniu, ir jo progno- 
zės visuomet būdavo kuo niūriausios. Būtų su džiaugsmu ta pačia 
gaida tęsęs kad ir ištisą naktį, jei tik būtų klausiusis atidi, gebanti 
įvertinti auditorija. 

- Atsiprašau. Eisiu atsinešti dar vienos taurės, - pranešė Diaras 
pašokdamas. Žengęs porą žingsnių grįžtelėjo ir, nenorėdamas pa- 
sirodyti nemandagus, nusišypsojo Deizei; dar spėjo pamatyti, kaip 
ponia Holand, ką tik sėdėjusi nepatogiai susirangiusi ant grindų, 
nutūpė į ką tik jo atlaisvintą vietą. Diaras nukėblino toliau ir galiau- 
siai, peržengęs durų slenkstį, košiamas drėgno nakties vėjo, sustojo 

balkone. Tarsi ir nebuvo jokios priežasties, kuri būtų trukdžiusi 
nulipti plačiais laiptais žemyn, tad Diaras taip ir padarė: be garso 
nutykino pakopomis, tada paėjėjo tamsoje taku pirmyn, kol kelią 
užtvėrė siena. Ten buvo suoliukas; Diaras atsisėdo ir kurį laiką sėdėjo 
visiškai ramiai, žiūrėdamas tiesiog priešais save, į čia pat siūruojan- 
čių šakų bei vijoklių siluetus. Čia viešpatavo tykuma: nei muzikos, 
nei balsų; netgi fontanų vandens pliauškėjimo - ir to nebuvo girdėti. 
Tiesa, nestigo kitokių garsų: šiušėjo į kits kitą trindamiesi lapai, 
drebėjo, skimbčiojo stiebeliai bei žiemą sudžiūvusios ankštys, o 
netoliese augančios palmės sausas milžiniškų, vėduoklės pavidalo 
lapų pliaukšėjimas (šie, ssūbuodami aukštybėse, tai uždengdavo, tai 
atidengdavo gerą gabalą žvaigždėmis nusagstyto dangaus) šiek tiek 
priminė tolimą senos, išklerusios širmos trinkčiojimą. Sunku buvo 
ir patikėti, kad medis vėjyje gali skleisti tokį aštrų, kone mechaninį 
garsą. 

Gerą valandėlę Diaras tykiai sėdėjo tamsoje, visiškai tuščia gal- 
va, klausydamasis jį supančių gamtos garsų, bet nė nesuvokdamas 
mielai leidžiąs tiems garsams smelktis į jį, mat sąmonės pakraščiais 
srovenantys šnaresiai sėkmingai išskalavo kartėlio ir beprasmybės 
jausmą, užtvindžiusį jį per pastarąsias dvi valandas. Patvorio krū- 
mokšnius šiaušė šaltas sūkuriuojantis vėjas; Diaras apglėbė save 
abiem rankomis, bet nesijudino. Neilgai trukus jam, šiaip ar taip, 
teks atsistoti, vėl užlipti laiptais, grįžti į šviesą, į vidų - į kambarį, ku- 
riame tvyrantis chaosas dėl jame šurmuliuojančių žmonių mandagy- 
bių juntamas tik dar aštriau. Bet kol kas jis vis dar nesijudindamas 
sėdėjo šaltyje. „O štai ir aš, - tarė sau dar vieną kartą, bet šįsyk pati 
frazės melodija, tokia pažįstama, kad net praradusi prasmę, buvo 
šiek tiek pasikeitusi, gilumoje virpčiojo kažin kokia nauja harmonija, 
vos vos juntama - ir vis dėlto esanti, ir kaip tik dėl to, kad išvis ten 
buvo, ji tartum vertė rinktis kryptį, kuria žengti toliau, ir tie keturi 
trumpučiai neištarti žodžiai tapo kažkuo daugiau nei beprasmis 
nuolat kartojamas garsų kratinys. Šįsyk įprasta frazė skambėjo lyg 
ir su pagardu, tarsi jis sau būtų sakęs: „O štai ir aš, ir tuojau kažkas 
atsitiks.“ Tas, kad ir neapsakomo mažumo, galimų pokyčių pažadas, 
virsdamas fiziniu judesiu, Diarą išjudino: dar ką tik sėdėjęs apglėbęs 
pats save, jis nuleido rankas, o paskui prisidegė cigaretę. 

XII 


Pobūvio salėje Junisė Gud, jau dabar apgirtusi šiek tiek labiau nei 
paprastai (jos užmojai visuomet išaugdavo, kai atsidurdavo tarp 
daugybės žmonių), balansavo ties nervinės krizės riba. Kažkoks 
visai neseniai pasirodęs svečias - jaunas vyriškis, kurio ji nepaži- 
nojo, ir kuris, nepaisant europietiškos aprangos, akivaizdžiai buvo 
arabas - lyg niekur nieko prisiartino prie Hadidžos, drauge su Junise 
stovinčios prie gramofono, ir familiariai su ja arabiškai pasisveikino. 
Dar laimė, kad Hadidžai užteko nuovokos angliškai tarstelėti: „Ką 
sakai?“ ir tik tada nusigręžti, bet tuo incidentas toli gražu nesibaigė. 
Po valandžiukės - pakako Junisei visai trumpam pasitraukti į kitą 
patalpos pusę pasipildyti ištuštintos taurės - tuodu jau šoko, nors 
visai nežinia, kaip tai nutiko. Grįžusi ir išvydusi porą šokių aikšte- 
lėje, Junisė beprotiškai panūdo įsisprausti tarp jų ir išskirti, bet dar 
suvokė, kad be kokio nors preteksto jokiu būdu negalinti šitaip pa- 
sielgti. „Jei tik prasižiosiu, sukelsiu siaubingą sceną, - įspėjo ji pati 
save, tad liko šmėklioti prie šokių aikštelės, protarpiais įsistverdama 
į kokį baldą, kad nenugriūtų. Tuo vylėsi laimėsianti bent jau tiek, 
kad mergaitė, regėdama ją netoliese, veikiausiai neleptelės ko nors 
arabiškai. Tai buvo pats didžiausias pavojus. 

Hadidža buvo visai nukorusi nosį. Šokti jai nesinorėjo (jau 
buvo nutarusi, kad seni liūdni laikai, kai jai nori nenori tekdavo 
mandagiai aptarnauti nepažįstamus vyrus, ypač - musulmonus, 
iškilmingai baigėsi), bet tasai: vyrukas ją tiesiog pagriebė ir tiek. 
Ir dabar spaudė prie savęs taip stipriai, kad mergaitei stigo kvapo, 
ir dar atkakliai kalbino vien tik arabiškai - ji nieko nepešė netgi 
nutaisiusi atkaklią ir išdidžią miną, primygtinai demonstruodama 
nieko nesuprantanti. 

- Najau, juk visi žino, kad tu - tandžauja, - vis kartojo jis. Ha- 
didža iš paskutiniųjų stengėsi pažaboti baimę, kurią įskėlė jo žodžiai. 
Juk apie tai čia žinojo tik abu jos globėjai, Junisė ir tasai amerikietis. 
Keliskart ji pabandė atstumti partnerį ir užbaigti šokį, bet jis tik dar 
stipriau spaudė ją prie savęs, ir nusiminusi mergaitė suvokė, kad, jei 
mėgins spurdėti aršiau, neišvengiamai atkreips kitų šokėjų dėmesį - 
šių buvo likusios vos dvi poros. Protarpiais Hadidža, norėdama kiek 

apraminti Junisę, sekiojančią ją nevilties kupinu žvilgsniu, garsiai 
sušukdavo: „Okay!“ arba „Oh, yes!“ 

— Chandek*?* Kas tau yra? Ką čia bandai vaizduoti? - irzliai ka- 
mantinėjo ją šokėjas. - Bene gėdijiesi esanti musulmonė? Blogai, 
ką tu darai, labai blogai. Manai, nebeprisimenu tavęs iš „Liuciferio“ 
baro? Cha! Hamgat, entina! Hamgat!“** - jam iš burnos smarkiai 
trenkė brendžiu, kurį gurkšnojo kiaurą dieną. 

Hadidža siaubingai pasipiktino. 

- Ana hamgat? - prasižiojo ir akimirką per vėlai susizgribo išsi- 
davusi. Ją šokdinęs jaunuolis džiaugsmingai nusijuokė ir ėmė mygti, 
kad dar ką nors pasakytų, bet ji akimoju sustingo ir nebeišleido nė 
garselio. Galiausiai arabiškai sušuko: „Paleisk, man skauda!, išsiver- 
žė iš jo glėbio ir nuskubėjo pas Junisę, kuri stovėjo ir trynėsi petį. 

- Vienas sukruštas kalės vaikas, - sušnypštė Junisei, kuri, aišku, 
atkreipė dėmesį į jos lingvistinį slystelėjimą ir suvokė: dabar jau šitas 
jaunikaitis irgi nori nenori įtrauktas į žaidimą. 

- Nutilk! - ji stvėrė Hadidžą už alkūnės ir nusitempė į tuštesnį 
kampą. 

- Noriu vienas kokakolas, - pasipriešino Hadidža. - Labai karš- 
tas. Tas bjaurus bernas blogas šokas. 

— O kasjis toks? 

- Vienas vyras mauras, gyvena Tanžere. 

- Tiek aš jau supratau, bet kas jis toks? Ką jis išvis veikia Bei- 
daujų rūmuose? 

- Jis daug girtas. 

Junisė susimąstė ir paleido Hadidžos alkūnę. Sutelkusi visą oru- 
mą, kiek tik sugebėjo, nuplaukė per patalpą prie Hasano Beidaujo, o 
šis, vos išvydęs ją artėjančią, skubiai nusisuko ir, kol ji ėjo, suspėjo 
įsitraukti į gyvą pokalbį su madam Vert. Tuščias manevras, žinoma, 
mat veriamas Junisės „Kaip kažin ką!“ ataidėjo iš už kokių dešimties 
pėdų. Ji lyg niekur nieko patapšnojo Hasanui ranką, ir šiam neliko 
nieko kita, tik atsigręžti nutaisius begalinės kantrybės išraišką - jau 
buvo pasiruošęs klausytis dar vienos nesuprantamos prisiminimų 
apie kronprincą Ruprechtą tirados. 


* Ar tu ko nors gėdijiesi? (Arab.) 
** Tu kvaila! Kvaila! (Arab.) 

— Kaip kažin ką! - ji parodė į Hadidžos šokių partnerį. - Kaip 
kažin ką, juk tai vyriausiasis Fezo pašos sūnus, ar ne? Tikrai prisi- 
menu: buvau sutikusi jį Paryžiuje. 

— Ne, - tyliai atsakė Hasanas. - Tai mano brolis Tamis. Gal 
norite.susipažinti? 

(Tokį siūlymą paakino anaiptol ne draugiškumas Junisei Gud, 
o veikiau pagieža Tamiui, kurio netikėtas pasirodymas didžiai pa- 
piktino tiek Hasaną, tiek Abdelmaleką. Abu leido suprasti, kad jam 
verčiau nešdintis, tačiau Tamis jau buvo šiek tiek įkaušęs, tad tik 
nusijuokė. Jei kas ir galėtų paskubinti jį traukti savais keliais, galvojo 
Hasanas, tai nebent šita groteskiška amerikietė.) 

- Na kaip, eime? - Hasanas pasiūlė Junisei parankę. Ši žaibiškai 
sumojo, kaip elgtis, ir atsakė būsianti sužavėta. 

Junisė pernelyg nenustebo įsitikinusi, jog Tamis - kaip tik toks 
arabas, kokių ji labiausiai nemėgo ir kokių nepraleisdavo progos 
išplūsti: išoriškai kiek įmanoma susieuropietinęs, tačiau širdies 
gilumoje suvokiantis, kad geidžiama transformacija niekad nebus 
iki galo užbaigta; kaip tik dėl to šitokie, agresyviai ir užgauliai 
stengdamiesi nuslėpti savo pralaimėjimą, būdavo įžūlūs, su niekuo 
nesiskaitantys ir neatsakingi. Tamis, reikia pripažinti, netgi ypač 
šiaušė šerį. Nusiteikęs buvo kuo bjauriausiai, mat patyrė visišką 
nesėkmę: nepavyko nei iškaulyti iš brolių pinigų valčiai, nei įtikinti 
jų, kad duotų leidimą parduoti namą ant Maršano kalvagūbrio. O 
šita siaubūnė moteriškė jo akyse įkūnijo tipišką turistę, kuri jo rase 
žavisi tik tol, kol šios nariai jai atrodo egzotiški ir spalvingi. 

- Jūs tiek ir tenorite: kad visi mes būtume vien gyvačių kerėto- 
jai ir skorpionų ėdikai, - užputojo jis, kai galų gale pavyko pasukti 
pokalbį tokia linkme, kuri suteikė progą drėbti mėgstamiausius 
kaltinimus. 

— Savaime aišku, - atsakė Junisė taip provokuojamai, kaip tik 
sugebėjo. - Juk tai - nepalyginti geriau, nei būti trečiarūše neva 
civilizuota skudurų pardavėjų tauta! - ir apdovanojo jį nuodinga 
šypsena, tuomet gardžiai atsirūgo tiesiai jam į veidą. 

Kaip tik tuo metu vidun sugrįžo Diaras. Stabtelėjo markstyda- 
masis: įėjus iš tamsos, žvakių šviesa pasirodė pernelyg ryški. Išvydęs 
vidur kambario stoviniuojantį Tamį, šiek tiek nustebo, paskui priėjo 

ir šiltai pasisveikino. Junisės neva net nepastebėjęs, suėmė Tamį už 
alkūnės ir pasivėdėjo atokiau. 

— Norėčiau grąžinti tau ano vakaro skolą. 

— O, labai gerai, - atsakė Tamis, žvelgdamas į jį su lūkesčiu. 
Paskui, kai pinigai perėjo iš rankų į rankas, pasakė: 

- Ji čia. Matei? 

— Aišku. 

— Tu ją atsivedei? 

— Ne. Ją atsivedė antai ta moteris, panelė Gud, - Diaras krypte- 
lėjo smakrą jos pusėn, ir Tamis giliai susimąstė. 

Junisė, likusi stovėti kur stovėjusi, matė, kaip Diaras įbruko Ta- 
miui į saują kelis banknotus, ir visai teisingai įspėjo, kad Tamis ir bu- 
vęs tasai draugas, paskolinęs pinigų sumokėti Hadidžai „Liuciferio“ 
bare. Pačios šiurpiausios jos baimės netikėtai virto kūnu, o dabar, kai 
ji buvo tokios išderintos būklės, jos sparčiai išaugo į visa apimantį 
košmarą. Tuodu vyrai savo gniaužtuose laikė visą jos būsimą laimę. 
Jei tą valandėlę kas nors būtų įdėmiai stebėjęs jos veidą, nė nedvejo- 
damas būtų paskelbęs ją beviltiška pamišėle ir, ko gero, pasišalinęs 
nuo jos kuo skubiau ir kuo toliau. Junisei staiga šmėkštelėjo, kokia 
neapsakomai laiminga ji buvo Beidaujų pobūvyje šį vakarą - ar bent 
jau dabar jai taip atrodė. Hadidža priklausė tik jai vienai, pobūvio 
dalyviai ją priėmė: panelė Kumari net sulaukė šiokios tokios sėkmės, 
vienskiemeniais žodeliais šnekučiuodamasi kamputyje su daktaru 
Votermanu. O dabar šit paaiškėjo, kad panelė Kumari stovi ant 
paties bedugnės krašto, ir pakaktų vienam iš tų dviejų vyrų (Junisė 
sugniaužė kumščius) bent trupučiuką stumtelėti - ir ji nugarmėtų 
į prarają. Vis dėlto amerikietis - pavojingesnis, o ji, Junisė, jau 
užvedė mechanizmą, turintį padėti jo atsikratyti. „Tiesiog negali 
nepavykti“, - tikino ji save, apimta nevilties. Savaime aišku, neiš- 
degti galėjo, dar ir kaip. Nebuvo jokios priežasties tvirtai tikėti, kad 
vyriškis išties laikysis susitarimo, kurį labai jau negrabiai suveikė 
madam Žuvenon, ir tikrai rytoj nueis su ja susitikti. Nebuvo ir jokio 
pagrindo neabejoti, kad jai pakaks gebėjimų pakreipti įvykius tokia 
linkme, kokia jie ir turėtų tekėti. Junisė plačiai prasižiojo ir, šiek 
tiek pasistengusi, dar kartą atsirūgo. Kambarys tolo nuo jos, ji jautė, 
kaip jis sklaidosi tamsoje. Sutelkusi paskutines jėgas, ji sugebėjo 

nenuslysti šonu prie ją sutinkančių grindų, ir netgi žingtelėjo porą 
žingsnių pirmyn, galbūt - ketindama persimesti keliais žodžiais su 
Diaru. Tačiau tokiam žygiui atlikti pastangų reikėjo daugiau, nei ji 
turėjo sveikatos. Paskutinių energijos likučių pakako tik nusikapstyti 
iki artimiausio laisvo krėslo; Junisė sudribo į jį ir nualpo. 

Prie Diaro prisigretino Deizė, į Tamį ji nekreipė jokio dėmesio; 
šis patyliukais pasišalino, nė neketindamas lįsti į akis. 

- Dievulėliau! - sušuko Deizė, išvydusi susmukusią Junisę. - 
Koks malonus akiai reginys! Vis dėlto nėmaž netrokštu tapti tuo 
įgaliotuoju asmeniu, kuris veš ją namo. O kaip tik šitaip ir atsitiks, jei 
tučtuojau nedingsiu iš čia pati! - ji valandėlę patylėjo - tiek pakako, 
kad persigalvotų. - Na jau ne! Toji jos draugužėlė graikė pati iškvies 
jai taksi, o jau kaip nors įsodinti teks tarnams. Tegul mane griausmas, 
jei įsidarbinsiu dėdulio Gud vairuotoja, ir tegul mane griausmas, jei 
pati skubiai spruksiu namo, kad tik to malonumo išvengčiau. Ha- 
sanas... na, argi jie abu ne mieli? Tikiuosi, jie tau patinka? - Diaras 
skubiai patvirtino. - Jis pasisiūlė parodyti mums didžiąją menę, 0 ši- 
taip atsitinka ne kasdien. Pati mačiau ją tik sykį, ir tikrai nekantrauju 
pamatyti dar kartą. Taigi nebus čia jokių aukų, niekam neteks paversti 
automobilio Raudonojo Kryžiaus greitąja pagalba ir dar kapstytis ta 
velniška siaura gatveliūkšte iki pat „Metropolio“. Dievulėliau. 

Ji pristigo kvapo, bet tuojau pat prašneko vėl: 

- Jie dar nepasirengę mūsų ten vestis. Laukia, kol liks dar šiek 
tiek mažiau svečių. Bet man reikia su tavimi pasikalbėti, kol vėl ne- 
išnykai iš akiračio. Mačiau, kaip buvai kažin kur išsprukęs, mielasis. 
Nagi, liaukis elgtis kaip koks parijas. Eikš čionai, sėskis. Turiu tau 
pasakyti du dalykus. Abu svarbūs ir abu - ne itin malonūs. 

— Ką tai reiškia? 

— Aš kalbėsiu, o tu klausykis ir tiek. 

Juodu susėdo ant tos pačios kušetės, ant kurios sėdėjo prieš 
pusvalandį. Nuo gaivaus oro Diaras pasijuto kiek geriau ir nuta- 
rė susilaikyti nepasiėmęs dar vienos taurelės viskio. Deizė uždėjo 
delną jam ant rankos, žvakių liepsnelių nutvieksti sužaižaravo jos 
apyrankių briliantai. 

- Ko gero, galiu drąsiai tvirtinti, kad Džekas Vilkoksas klimpsta 
į rimtą bėdą. Jeigu jis net neįsileidžia tavęs į kabinetą, tai jau išties 


152 


labai įtartina! Tą pat akimirką, kai tai pasakei, išsyk užuodžiau, kad 
vyksta kažkas ypatinga. Verslo reikaluose jis visada buvo tikras asi- 
las, ne kitoks yra ir dabar. Kai sakau „asilas“, turiu omeny - kvailai 
neatsargus. Dievulėliau, jo pasitikėjimą įgyja kas tik nori: visokiau- 
sio plauko perėjūnai, bukagalviai ir šiaip nenaudėliai! Žinai juk, 
kiekvienas čia turi šiokių tokių nedidelių nuodėmėlių, kurias viliasi 
nuslėpti. Na, supranti, ca va sans dire*. Visiems reikia gyventi, ir 
niekas nieko neklausinėja. O štai Džekas iš esmės reklamuoja tam 
tikras neviešintinas verslo detales. Dabar jis net nusičiaudėti nebe- 
gali taip, kad visi Zonos padugnės tučtuojau apie tai nesuuostų! Būtų 
nieko baisaus, jei galėtum užsitikrinti bent šiokią tokią apsaugą, bet 
panašiais atvejais tai tiesiog neįmanoma. Tenka rizikuoti. 

Diaras klausėsi viena ausimi, mat tuo pat metu neramiai stebėjo 
porelę kitame salės gale: Hadidža ir Tamis ten buvo įsitraukę į, regis, 
labai karštą ir asmenišką pokalbį. 

— Ką tu čia šneki? - paklausė jis gana grubiai, staiga atsigręžda- 
mas ir įbesdamas akis į Deizę. 

Deizė jį ne taip suprato. 

- Mano mielas, juk tik paskutiniam mulkiui gali šauti į galvą 
net mėginti tokiais atvejais pasitelkti pagalbon policiją. Aš myliu 
Džeką, jis iš tiesų toks meilutis. Bet nuoširdžiai manau, kad tave 
dera perspėti. Nesivelk į jokius jo reikaliukus, kur pinigai, regis, 
patys lenda į rankas. Gali smarkiai atsirūgti. Būdų užsidirbti duo- 
nos kasdienės čia - aibės, ir ne taip jau tai sudėtinga, visai nebūtina 
rizikuoti sulaukti kulkos ar durklo į paširdžius. 

Dabar jau Diaras pažvelgė tiesiai į ją ir nusijuokė. 

- Žinau, aš girta, - kalbėjo ji. - Bet ką sakau - irgi žinau. Nu- 
jaučiu, kad dėl kito dalyko, kurį turiu tau pasakyti, pasijuoksi dar 
gardžiau. 

Diaras neramiai dirstelėjo per petį į Hadidžą ir Tamį. 

Deizė ūmai rėžė gana aštriai: 

— Nagi liaukis, dar kaklą išsinarinsi. Nesibaimink, nepaspruks 
jis su tavo mergužėle. 

Diaras paskubomis atsisuko į ją net prasižiojęs iš nuostabos. 


* Aišku ir be pasakymo (pranc.). 

— Ką? 

Dabar jau nusijuokė ji. 

— Ko taip nustebai? Juk jau sakiau: čia visi viską žino. Kaip manai, 
branguti, kurių galų aš miegamajame laikau tikrai neblogus „Zeiss“ 
lauko žiūronus? Net nežinojai, kad turiu tokį dalykėlį, ar ne? Ką 
gi, iš tikrųjų turiu, ir šiandien juo naudojausi. Iš kambario kampo 
puikiai matyti nedidelis pakrantės ruožas. Bet aš visai ne tai norė- 
jau tau pasakyti, - tęsė ji, o Diaras tuo tarpu mėgino įsivaizduoti, 
kurias iškylos detales ji galėjo matyti, ir pajuto, kaip kaista veidas. 
„Kaip būtų smagu gerai užvažiuoti kumščiu į tą savim patenkintą 
snukelį, - dingtelėjo jam. Sakyti nieko nesakė, bet Deizei užteko 
nuovokos suprasti. 

- Pyksti, branguti, ar ne? - Jis nutylėjo. - Ką gi, nekaltinu tavęs. 
Iš tiesų taip elgtis žema, bet dabar ir mėginu išpirkti kaltę, siūlydama 
tau netgi labai vertingą patarimą. - Ji prašneko lėčiau, primygti- 
niau. - Madam Žuvenon, toji baisuoklė moteriškutė, su kuria buvai 
išėjęs į kitą kambarį, ji - rusų agentė. Jei šitaip tau skamba gražiau, 
gali sakyti - šnipė. 

Tai tarusi ji atsilošė ir prisimerkusi sužiuro į jį, lyg būtų norėjusi 
įvertinti, kokį įspūdį padarė jos pranešta žinia. 

Atrodė, kad naujiena kiek pataisė jam nuotaiką. Diaras suki- 
keno, paėmė jos ranką, lėtai vieną po kito ištiesė pirštus. Deizė net 
nebandė jos ištraukti. 

— Ar bent jau, - tęsė ji, - girdėjau apie tai iš dviejų skirtingų 
šaltinių, kurių nė vienu neturiu priežasčių abejoti. Savaime aišku, 
tai visiškai padorus būdas užsidirbti pragyvenimui, juk visi mes 
stengiamės ir šen, ir ten įgyti savo agentų, o ši, drįstu tvirtinti, net 
ne kažin kokios kvalifikacijos, bet, šiaip ar taip, faktas lieka faktas. 
Tad tokie du mano perspėjimai tau šį vakarą, mano mielas jaunuoli, 
o elgtis gali kaip tinkamas: atsižvelgti į juos ar jų nepaisyti, - dabar 
ji jau ištraukė ranką ir pasitaisė šukuoseną. - Iš tiesų net neturėjau 
tau šito sakyti. Vienas Dievas težino, kiek tu mėgėjas laidyti liežu- 
vį. Tik žinok: jei kam nors ką leptelėsi ir paminėsi mano vardą, aš 
paneigsiu sakiusi tau bent žodį. 

- Štai tuo tikrai neabejoju, - atsiliepė jis. - Tas pat galioja ir dėl 
ano Marakešo viešbučio numerio, tiesa? 

Ji nykščiu ir smiliumi suėmė jo piršto galiuką, stipriai suspaudė. 
Pažvelgė į jį labai rimtai, tik tada tarė: 

— Tu tikriausiai manai, kad šitaip elgtis - nedora. 

Vakarėlio dalyvių būrys tirpo, svečiai grupelėmis ruošėsi namo. 
Abdelmalekas ir Hasanas Beidaujai, stovėdami abipus durų, šypso- 
josi ir linkčiojo išeinantiesiems. Svečių liko ne daugiau nei dešimt, 
įskaitant Holandus, kurie plokštelių krūvoje aptiko senų svingo įrašų 
ir dabar kuo rimčiausiai kraipėsi ir strapaliojo vieni patys šokių 
aikštelėje. Vienas iš dviejų solidžių arabų stovėjo greta ir žiūrėjo į 
juos su didžia pasitenkinimo išraiška veide, lyg pagaliau būtų išvydęs 
tai, ko pamatyti čia ir atėjo. 

Tamis vis dar kalbėjosi su Hadidža, bet svarbiausios temos jau 
buvo aptartos, ir rezultatas glostė Tamiui širdį: jam kilo visai rimtas 
įtarimas, kad pinigų valčiai gali maloningai pakloti Junisė Gud. 
Daugybė žemiausiųjų Tanžero visuomenės sluoksnių atstovų, savai- 
me aišku, puikiai žinojo, kas yra Hadidža, tačiau beveik jokie ryšiai 
nesiejo tų dviejų pasaulių: vieno, drabužių iš antrų rankų, konjako 
už penkias pesetas ir kavinių, kurių savininkai sėdėdavo ant demblių 
apsisiautę kanapių dūmu ir pliekdami kortomis rondą, pasaulio - ir 
to kito, aukštutinio ir tyresnio, kur norimą tik vienas žingsnis skyrė 
nuo esamo. Ir vis dėlto Tamis pažinojo tiek vieną, tiek kitą pasau- 
lį - jis pats buvo sąlyčio taškas. Tai buvo privilegijuota pozicija, ir 
Tamis numanė galįs ja sėkmingai pasinaudoti. Hadidžai apie visa tai 
jis neprasitarė nė žodeliu, užtat mergaitė, jo skatinama, išklojo visus 
svarbius faktus. Nerasi arabo, kuris būtų toks kvailas, kad leistų kitam 
arabui perprasti, jog abu medžioja tą patį laimikį: kad ir kaip būtų, 
nuo bet kokios skerdienos gali atsipjauti tik ribotą kiekį mėsos. Tiesa, 
Tamio apytikriai ir gana kukliai apskaičiuota suma tebuvo tokia, už 
kokią jis vylėsi galiausiai suderėsiąs valtį, bet jis žinojo: Hadidža vis 
tiek manys esanti teisėta kiekvienos jam kliuvusios pesetos savininkė. 
Kaip ir daugumos jos išsilavinimo bei patirties merginų, Hadidžos 
mąstymą iš esmės ribojo dvi kategorijos: suteiktų paslaugų ir gauto 
atlygio; jai net nedingtelėjo, kad užvis didžiausios sumos neretai 
nuplaukia tiems, kuriems nė nereikia daryti nieko daugiau - pa- 
kanka sutikti nesivelti po kojomis. Tiesa, tai dar visai nereiškė, kad 
ji nesuvokė, kokia galia šiuo atveju mėgavosi Tamis. 

— Niekam nieko neprasitarsi? - nerimastingai sukuždėjo ji. 

- Juk mudu - draugai. Daugiau nei draugai, - užtikrino jis, tvir- 
tai žvelgdamas jai į akis. - Mes - tarsi brolis ir sesuo. Be to - mudu 
musulmonai, abu. Kaip galėčiau išduoti savo seserį? 

Ji liko patenkinta. Bet jis kalbėjo toliau: 

— Ką tu šįvakar veiki? 

Ji žinojo, ką tai reiškia. O jeigu jau taip, nieko nepadarysi, ir šis 
vakaras - pats palankiausias metas, kai Junisė yra šitokios būsenos. 
Hadidža dirstelėjo į masyvų, krėsle išsipleikusį kūną. 

- Iškviesk taksi, - kalbėjo Tamis. - Tegul tarnai įkelia ją į auto- 
mobilį. Vežk ją namo ir pasirūpink, kad atsigultų. Paskui susitiksime 
už Vedado saldumynų krautuvėlės, ten, kur tamsiau, prie laiptelių į 
sodą. Aš ateisiu anksčiau, tad nesirūpink, tau laukti nereikės. 

— Ouakha*, - sutiko Hadidža. Mergaitė žinojo pati už tai nieko 
negausianti, bet tai padaryti reikėjo. Kad ir toliau galėtų būti pa- 
nelė Kumari, jai teks grįžti atgal ir dar kurį laiką pabūti Hadidža 
iš rausvojo „Liuciferio“ baro kambario. Ji įsistebeilijo į Tamį su 
neapsimestine neapykanta. Jis pastebėjo tai ir nusijuokė - dabar ji 
atrodė dar labiau gundanti. 

— Mažoji sesute, - sušnibždėjo prisikišęs taip arti jos ausies lez- 
gelio, kad, tardamas žodžius, švelniai brūkštelėjo lūpomis jai ausį. 

Hadidža pakilo. Be Junisės, nieko daugiau kambaryje nebu- 
vo. Visi dar neišsiskirstę svečiai jau buvo iš čia išėję: šeimininkai 
juos vedėsi per mėlynąjį kiemelį, paskui - per jazminų kiemelį ir 
marmurinį paviljoną į milžinišką apgriuvusią pokylių salę, kurioje 
kadaise puotaudavo net keli sultonai. Tačiau Hadidža buvo pernelyg 
susijaudinusi, kad būtų pastebėjusi, jog į šią ekskursiją jos drauge 
su kitais niekas nepakvietė. 

- Iškviesk taksi. Telefonas - štai ten, - Tamis mostelėjo į biblio- 
teką. - O aš pasirūpinsiu ja. 

Jis nupėdino į prieangį ir pasikvietė porą apsaugininkų, kad nu- 
neštų Junisę prie vartų; ten jie paguldė ją ant demblio nišoje laukti, 
kol atvažiuos automobilis. Kai sulaukė, Tamis atsisėdo priekyje greta 
vairuotojo ir važiavo drauge iki Bou Arakia, tada išlipo, pro atvirą 


* Gerai (Maroko dial.). 

langą tarstelėjo porą žodžių Hadidžai ir nužingsniavo į tamsą, Zocco 
de Fuera kryptimi. 

Svečiai europiečiai nebesulaukė galimybės grįžti į europietiškąją 
rūmų dalį; Abdelmalekas ir Hasanas palydėjo juos tiesiog prie vartų 
į gatvę ir mandagiai atsisveikino, o tada grįžo už aukštų sąvarų, ku- 
rios buvo tuoj pat užvertos, triukšmingai žvangtelėjo skląstis. Lyg 
koks išvarymas iš Rojaus, dingtelėjo Deizei. Ji grįžtelėjo į Holandus 
ir išsišiepė. 

— Gal pavėžėti jus iki viešbučio? - pasisiūlė. 

Tuodu dar bandė priešintis, esą eiti jiems visai netoli, bet Deizė 
tik nekantriai prunkštelėjo. Žinojo, šiaip ar taip, vešianti juos namo 
ir nebenorėjo gaišuoti. 

- Lipkit, - rėžė stačiokiškai. - Iki „Akacijų pensiono - gera 
mylia kelio, ne mažiau. 

Kiti svečiai, šūksniais dar palinkėję vieni kitiems labos nakties, 
išsivažinėjo. 

— Jums visai nepakeliui, - vis dar mėgino šiauštis Ričardas 
Holandas. 

— Kokie niekai! Lipkite, sakyta. Iš kur jūs žinote, kur aš važiuoju? 
Kaip tik tame rajone turiu susitikti su Luisu. 

— Cit! Kas gi tai? - ponia Holand kilstelėjo pirštą, tildydama 
visus. Iš kitapus gatvės susitelkusios tamsos atsklido gailus kniau- 
kimas. 

— Dievulėliau! Išmestų kačiukų šeimynėlė, - suaimanavo Dei- 
zė. - Tie maurai amžinai šitaip. Vos gimusius kačiukus sukrauna į 
dėžę ir lyg kokią šiukšlę išmeta gatvėn. 

— Vargšiukai! - sušuko ponia Holand ir jau buvo bežengianti 
garso link. 

— Nagi grįžk! - užriko jos vyras. - Kur dabar iškeliauji? 

Ji sudvejojo. Deizė jau lipo į automobilį, sėdo prie vairo. 

— Apgailestauju, bet tai beviltiška, mieloji, - tarė poniai Ho- 
land. 

— Eikš čionai! - užbaubė Holandas. 

Žmona nenoriai apsisuko ir įsėdo į automobilį. Vyras, įsiropštęs 
ant galinės sėdynės greta jos, niekaip nenustygo: 

- Įdomu, ką ketinai daryti? 

Atsakė ji gana miglotai: 

— Na, nežinau. Pamaniau, galbūt galėtume kur nors juos nuvežti 
ir palakinti pienu. 

Automobilis trūktelėjo iš vietos; valandėlę riedėjo palei sieną, 
tada pasuko per aukštais eukaliptais apaugusį parką. 

Diaras, įsitaisęs priekyje šalia Deizės, jautėsi maloniai atsipalai- 
davęs ir neapsakomai dėkingas už tai, kad pagaliau buvo išvaduotas 
iš Beidaujų nelaisvės. Smulkaus ginčo už nugaros klausėsi viena 
ausimi, ne itin susidomėjęs, lyg kokios radijo programos; tikėjosi, 
kad Holandas dabar atrems žmonos frazę kokiu nors praktiškumu 
pagrįstu argumentu. Tačiau išgirdo štai ką: 

— Kuriems velniams dar mėginti išsaugoti jų gyvybę? Juk vis tiek 
išstips, anksčiau ar vėliau. 

Diaras kiek įmanydamas pasuko galvą ir suriko į lekiančius pro 
šalį medžius: 

- Tu irgi anksčiau ar vėliau mirsi, Holandai. Bet kol kas vis tiek 
valgai, ar ne? 

Atsakymo nesulaukė. Automobilio gale nebuvo jokios prie- 
dangos; drėgno jūros vėjo košiami, Holandai virpėdami gūžėsi ant 
galinės sėdynės. 


XIII 


Kitas rytas išaušo debesuotas, dorai net neprašvito, o nesiliaujantis 
rytys jau virto tikra vėtra. Ant baltai putojančių keterų it pašėlę 
siūbavo ir blaškėsi keletas sausakrūvių, nuleidusių inkarus uoste, o 
aukštos bangos griausmingai šniokšdamos ir taškydamos purslus 
skalavo plačią paplūdimio juostą. Diaras atsikėlė anksti, nusiprausė 
įlanką bei už jos kuprojančias pilkas kalvas - ir staiga net krūptelėjo 
pagalvojęs, kad po atvykimo dar nė karto nebuvo nuėjęs pasiteirauti, 
ar nesama jam laiškų. Kad ir kaip būtų sunku patikėti, net tokia 
mintis jam neatėjo į galvą. Šitoks visiškas ir galutinis jo sąmonėje 
buvo atotrūkis nuo praeities. 


158 


Apačioje, registratūroje, jis pasiklausė kelio į Amerikos pa- 
siuntinybę ir pakrante patraukė pėsčiomis; kokias dešimt minučių 
kovojęs su talžančiu vėju, užsuko į kažkokią kavinukę papusryčiauti. 
Atsisėdęs prie išklerusio staliuko pastebėjo, kad drabužiai lipnūs, 
permerkti druskų prisisunkusių purslų. 

Pasiuntinybę surado visai lengvai, vos įžengęs pro arką, iškirs- 
tą senoviniame apsauginiame pylime, į vietos gyventojų kvartalą. 
Priimamajame jaunas uolus darbuotojas paprašė jį pasirašyti sve- 
čių žurnale, tada įteikė vieną laišką. Šis buvo nuo motinos. Diaras 
valandėlę klajojo rangytomis gatvelėmis, braudamasis per pulkus 
mažų, spygaujančių vaikiščių, atsajai dairydamasis kokios ramesnės 
vietelės, kur galėtų prisėsti ir perskaityti laišką. Iš susipynusių gatve- 
liūkščių labirinto galiausiai išniro į platesnę pėsčiųjų gatvę ir pasuko 
ja šlaitu žemyn. Neilgai trukęs pasiekė erdvią terasą virš dokų, jos 
pakraščiuose rikiavosi betoniniai suolai. Diaras prisėdo, nepaisyda- 
mas arabų, dėbsančių į jį su amžinu akiplėšišku smalsumu, ir, jau 
apimtas to keisto nerealybės jausmo, kitąsyk apninkančio keliautoją, 
vos paėmusį į rankas laišką iš namų, atplėšė voką ir ištraukė kelis 
nedidelius, smulkia rašysena primargintus lapelius. 


BRANGUSIS NELSONAI, 

taip ilgai tau nerašiau, šitoks aplaidumas, net gėda. Nuo pat ant- 
radienio ruošiausi prisėsti, bet vis atidėliojau tai dėl vienos, tai dėl 
kitos priežasties, o šiandien štai jau ir šeštadienis. Po to, kai tu išva- 
žiavai, aš kelias dienas kažkaip visai neturėjau „sveikatos! Sėdinėjau 
sau, skaičiau, truputį siuvau, užsiėmiau šiokia tokia, pernelyg ne- 
varginančia namų ruoša. Buvo užklupęs vienas tų baisiųjų skausmų, 
kai galva, regis, skyla pusiau, tad dvidešimt keturias valandas išvis 
tysojau paslika. Vis dėlto dabar jaučiuosi kur kas geriau, jau kelios 
dienos, kaip sveika. Tenka pripažinti, išties šiurpi buvo valandėlė, kai 
nukėlė laivo trapą! Viliuosi, bendrakelioniai, su kuriais teko gyventi 
vienoje kajutėje, tavęs pernelyg neišvargino? Pažiūrėti neatrodė itin 
mieli žmonės. Mes abu: ir tavo tėvas, ir aš, nuogąstavome, kad tik 
jie nepridarytų tau kokių rūpesčių. 

Ketiname važiuoti į Vilmingtoną švęsti tetos Idos gimtadienio. 
Tavo tėvas šiomis dienomis pluša nenuleisdamas rankų ir grįžta 

namo pavargęs, tad, manau, šią žiemą tos vienos kelionės ir užteks. 
Visai nenoriu, kad jis vėl pasiligotų. 

Įdedu laikraščio iškarpą, pamaniau, gal tau bus įdomu. Toji mer- 
gužėlė Viljams išties ilgai negaišdama susičiupo kitą jaunikį, tikra 
mitruolė, ar ne? Ką gi, atrodo, visi tavo senieji draugai jau sukūrę 
šeimas ir susisukę lizdelius. 

Vakar popiet buvome kine, o vėliau užsukome pas daktarą Motą. 
Jį pakirto kažkokia inkstų liga, nepasikelia iš lovos, tad jau keliskart 
ėjome jų aplankyti. Tavo tėvas užlipo pas jį viršun, bet neužsibuvo, 
jį slaugo du samdyti sanitarai, jis išties rimtas ligonis. Luiza, kurios 
tu, ko gero, nematęs jau kokius dvidešimt metų, netikėtai nulipo pa- 
sižiūrėti, kas ir kaip. Dabar ji - nepaprastai patraukli jauna moteris, 
turi du vaikus. Ją labai sudomino tavo veikla. Sakė, dar mokydamasi 
koledže, sykį plaukė į kruizą po Viduržemio jūrą ir pusdienį buvo 
išsilaipinusi Tanžere. Tik jai ten nelabai patiko. Vis dar prisimena, 
kaip smagiai jūs visi leisdavote laiką, domėjosi, ar aš vis dar iškepu 
migdolinių sausainių su kokosų drožlėmis, kokius kepdavau kadaise. 
Tikino niekada jų neužmiršusi. Man pačiai, savaime aišku, visai 
išrūko iš galvos. 

Ką gi, atrodo, laišką galėsiu išsiųsti jau šiandien pat. 

Prašau tavęs, pasirūpink savo sveikata - bent jau dėl manęs. 
Neužmiršk: praradęs sveikatą, prarasi viską. Paskaičiau apie Ma- 
roką enciklopedijoje, ir turiu pripažinti, kad tai, ką sužinojau, ne- 
labai guodžia. Atrodo, ten siaučia visos įmanomos ligos. Jei tik ką 
susigausi, Žiūrėk, neišvengsi bėdos. Neįsivaizduoju, kad ten būtų 
įmanoma rasti gerą gydytoją, ligoninėse sąlygos tikriausiai irgi visai 
primityvios. 

Dabar sėdėsiu kaip ant adatų, laukdama kokios žinelės iš tavęs. 
Perduok Džekui Vilkoksui nuo manęs nuoširdžiausių linkėjimų. 
Tikiuosi, verslas jam sekasi neblogai. Tiesa, šiais laikais keliautojui 
iškyla tiek visokiausių keblumų, kad mes smarkiai abejojame tokio 
verslo sėkme: tiek tavo tėvas, tiek aš. Na, vis dėlto jam pačiam geriau 
žinoti, ar ką nors iš to uždirba, ar ne. Nors nelabai suprantu, kaip 
tai būtų įmanoma. 

Vieną vakarą mus aplankė Mėja ir Veslis Godfriai, papasakojau 
jiems apie tavo užmačią. Jie sakė linkį tau visokeriopos sėkmės - jos 

tau veikiausiai prireiks. To paties linkime ir mudu su tėvu, viliamės, 
kad viskas susiklostys taip, kaip tu ir tikėjaisi. 
Na štai, baigiasi popieriaus lapas, tad baigiu ir aš. 
Tave mylinti, 
MAMA 


P. S. Regis, suklydau: Luiza Mot lankėsi ne Tanžere, o Alžyre. Tanžere 
niekada nėra buvusi. Tavo tėvas ką tik parėjo pietų ir pasakė. Labai 
pasipiktino išgirdęs! Sako, aš amžiais viską supainiojanti! 

Dar kartą - su meile. 


Baigęs skaityti, Diaras lėtai sulankstė popieriaus lapelius ir įbruko 
atgal į voką. Tada pakėlė galvą, apsidairė. Netoliese stoviniavo ne- 
didukas arabiukas virusinės odos ligos subjaurotu veidu ir tylomis 
jį nužiūrinėjo: batus, lietpaltį, veidą. Pro šalį sliūkinęs vyriškis su 
kadai iš mados išėjusiu, sučiurusiu moterišku paltuku - įliemenuotu, 
pakeltais petukais, pūstomis rankovėmis - sustojo šalia berniuko, 
irgi įsispitrijo į Diarą. Vienoje rankoje, sugriebęs už sparnų, nešėsi 
gyvą vištą; ši spurdėjo ir triukšmingai priešinosi. Aršaus kudakavimo 
suerzintas Diaras pakilo ir vėl nužingsniavo gatve. Laiškas nubloškė 
jį į kažkokią emocinę niekieno žemę. Gatvė jam atrodė lyg kokia be- 
protybė: pigus architektūros stilius, gausybė parduotuvių, kokakolos 
reklamos su arabiškais užrašais, marga visokiausio plauko žmonių 
perdrėkusiais drabužiais minia, netvarkingai plūstanti į vieną ir į kitą 
pusę. Pradėjo krapnoti lietus. Diaras susibruko rankas į lietpalčio 
kišenes ir, nudūręs žvilgsnį į šaligatvį, neskubėdamas nužingsniavo 
aukštyn kylančiu šaligatviu. Galvoje pirmiau sukosi kažkokia mintis, 
jis lyg ir ketino šiandien kažką nuveikti, bet dabar, perskaitęs motinos 
laišką, nebeturėjo pakankamai energijos stabtelėti ir pamėginti pri- 
siminti, ką buvo sugalvojęs. Taip pat vis dar negalėjo apsispręsti, ar 
eis sutartųjų pietų su ana baisuokle moteriške, vakarykšte pažįstama. 
Toli gražu nesijautė smarkiai įsipareigojęs bent pasirodyti, mat ji net 
nedavė jam galimybės priimti arba atmesti kvietimą - tiesiog paliepė 
antrą valandą prisistatyti į „Imperiją. Ką gi, sulauksiąs antros, o tada 
nueisiąs ten arba ne. Nelabai jis tenorėjo tikėti Deizės pasakomis, 
esą toji moteriškė - rusų šnipė; tiesą sakant, jis netgi vylėsi, kad ji 

bus kokios nors ypatingesnės padermės, kas nors rimčiau nei visa ta 
tarpusavyje nederanti publika, kurią jis jau spėjo sutikti - žinoma, 
sovietų vyriausybės šnipė kaip tik ir galėtų būti tokia, ypatingoji. 

Po Zocco Fuera aikštės medžiais tvyrojo debesys tirštų, rie- 
bių dūmų, kylančių nuo kaštainių pardavėjų krosnelių. Protarpiais 
įsisukęs vėjo gūsis nublokšdavo viršutinį debesies sluoksnį virš 
medžių, čia dūmai išsisklaidydavo ore. Diaras įtariai apžiūrinėjo 
prekes, išdėliotas tam tikromis figūromis ar supiltas krūvelėmis 
ant akmens luistų, atstojančių turgavietės prekystalius. Ten buvo 
trumpais vamzdeliais supjaustytų bambukų ūglių, užpildytų juo- 
dais akių vokų dažais, begalinė visokiausių šaknų, dervų, miltelių 
įvairovė, avinų ragų, dygliakiaulių kailių, pasišiaušusių tankiais 
dygliais, įspūdinga gausa nagų, kaulų, snapų, plunksnų. Lietus ėmė 
smarkėti, ir tos moterys, kurių gero nedengė skėčiai, puolė rinktis 
prekes, kad galėtų pasitraukti į labiau nuo darganos apsaugotą vietą. 
Diaras vis dar jautėsi visiškai tuščias, lyg praradęs savo paties šer- 
dį - tiesiog niekas, stovįs čia, niekieno teritorijoje. Visa ši aplinka 
buvo klastotė, tarsi koks prieangis, pakibęs tarp vienos sąsajos ir 
kitos, tarsi laukiamasis, skirtas tranzitiniam keleiviui persikraustyti 
iš vieno gyvenimo būdo į kitą, ir kol kas užstrigusiam nei tame, nei 
tame - jokiame. Arabai styplino pro šalį, puikuodamiesi aplopytu 
senu europietiškų apavu, su kuriuo net negalėjo vaikščioti jiems 
natūralia eisena, nuolat užkliudydavo Diarą, stebeilijosi į jį, net 
bandė kalbinti, bet jis nekreipė jokio dėmesio. Į aikštę atriedėdavo 
nauji municipaliniai autobusai, išleisdavo keleivius, susiurbdavo 
naujus - ir vėl išriedėdavo į miesto pakraščius. Beveik iškart už 
miesto driekėsi Tarptautinės zonos riba, už šios stūksojo kalnai. 
Diaras tarė sau esąs tarytum kalinys, sugebėjęs išsiveržti iš savo 
kameros, bet anaiptol dar - ne iš paties kalėjimo. O laisvės už tris 
šimtus devyniasdešimt dolerių neįpirksi. 

Diaras nutarė, kad nieko baisaus neatsitiksią, jeigu užsuksiąs 
pažiūrėti, kaip klojasi Vilkoksui. Gal kokią savaitę, andai sakė tas, o 
dabar - jau septintoji diena. Diaras prie pastato durų prisiartino su 
vis labiau stiprėjančiu siaubu, nors vos prieš akimirką sąmoningai 
nesuvokė išvis jokios baimės. Pačiam sau netikėtai ūmai pasijuto 
prisėdęs prie staliuko pirmojo aukšto užkandinėje ir užsisakęs ka- 

vos. Tik tuomet pats savęs paklausė, kas verčia jį šitaip nuogąstauti. 
Nerimo priežastis buvo ne ta, kad Vilkoksas gali susierzinti, išvydęs 
jį užgriuvusį lyg niekur nieko, be skambučio, o ta, kad galų gale 
neišvengiamai teks paklibinti pinigų temą. Diaras žinojo, kad Vil- 
kosas tai žino, numanė, kad bus tam pasiruošęs, dėl to ir nerimavo. 
Kavai pagardinti jis prisidegė cigaretę, karštas gėrimas sustiprino 
ir dūmo kvapą. Užbaigęs kavą, Diaras pliaukštelėjo delnu sau per 
kelį ir ryžtingai pakilo. 

„Ką gi, teks atskleisti visas kortas, - pagalvojo. Vis dėlto laip- 
tais jis užkopė ir prie biuro durų pasuko taip nenoriai, lyg „Euro- 
pa- Afrika: turizmo paslaugos“ būtų ne kelionių agentūra, o dantų 
gydytojo kabinetas. 

Diaras pabeldė. 

— Si! - sušuko Vilkoksas. 

Diaras paklabino rankeną - durys buvo užrakintos. 

— Ouien** - riktelėjo Vilkosas kažkaip nervingai, suirzęs. 

Diaras sudvejojo. Jau žiojosi tarti: „Džekai?..“, bet čia durys 
atsilapojo. 

Pažvelgęs Vilkoksui į veidą, Diaras pastebėjo, kaip staiga persi- 
mainė šio išraiška, akyse šmėkštelėjo apmaudas. Vis dėlto jausmas, 
kurį jis užjuto pirmiausia ir kuris nekėlė jokių abejonių, buvo niekuo 
neatmiešta baimė. Vilkoksas nė pats nepajuto, kaip suirzęs caktelėjo 
liežuviu, tik paskui kiek atsitraukė nuo durų. 

— Užeik. 

Juodu taip ir liko stovėti prieškambaryje: vienas - vienoje žemo 
staliuko pusėje, kitas - kitoje. 

— Kuo galiu tau padėti? - paklausė Vilkoksas. 

— Kaip tik baigiau žiūrinėti visą tą medžiagą, kurią buvai man 
davęs, tad ir pamaniau: užsuksiu eidamas pro šalį pasilabinti. 

— Taigi... - Vilkoksas patylėjo. - O aš maniau, kad sutarėme: 
lauksi, kol paskambinsiu. Ir dar maniau, kad tu tai supratai. 

— Supratau, bet tu taip ir nepaskambinai. 

— Negi tau taip keblu palūkėti keletą dienų? Aš čia vis dar apsi- 
krovęs, reikės šiek tiek apsikuopti. Kol kas tiesiog neturiu kur tavęs 
įkišti. 


* Kas? (Isp.) 

Diaras užsikvatojo; Vilkoksas jo juoką perrėžė jau šiek tiek 
spigesniu balsu: 

- Nenoriu, kad dabar čia trintumeis. Nejaugi neįmanoma įkalti 
tau šito į galvą? Turiu tam labai rimtų priežasčių. 

Diaras giliai įkvėpė. 

— Užtat aš turėjau labai svarią priežastį ateiti. Man reikia šiek 
tiek šlamančiųjų. 

Vilkoksas prisimerkė. 

— O kas nutiko visiems tiems „Express“ čekiams, kuriuos turėjai 
vos prieš savaitę? Kad tave galas, juk sakiau: tu jau įdarbintas. Bene 
būtinai reikia pasirašyti sutartį? Taigi aš tau skolingas savaitės atlygi- 
nimą, viskas teisingai? Tau ketinau mokėti kas mėnesį, bet, jei jau taip 
nori, galiu ir dukart per mėnesį. Suprantu, kad tau šiek tiek striuka. 
Man tai nebus itin patogu, bet jeigu nori, galiu apsisukti ir šitaip. 

- Bet... Jėzau Kristau, pinigų man reikia dabar. 

- Kurgi ne, bet dabar pat negaliu tau jų duoti. Paprasčiausiai 
neturiu. 

— Ką reiškia - neturiu? Juk suma ne tokia jau didelė. - Diaras 
tai sakydamas pašnairakiavo į pašnekovą. 

-— Paklausyk, Nelsonai, - Vilkoksas pradėjo iš naujo su amžino 
kankinio išraiška veide („Vaidina“, - dingtelėjo Diarui). - Sakau 
tau šventą teisybę. Tau pinigų dabar neturiu. „Atlantidos“ sąskaita 
išaugusi tiek, kad galiu nugrimzti į patį dugną. Tad visos įplaukos, 
kurias gaunu, tuojau pat iškeliauja jiems. Jei tik nustočiau mokėti 
už viešbutį, kaipmat atsidurčiau gatvėje. Juk pats matai, kiek čia 
tėra to mano verslo. 

Koridoriuje subildėjo žingsniai. Vilkoksas prišoko prie durų, 
paklibino rankeną - durys buvo užrakintos. Tačiau jo veide šmėkš- 
telėjo išgąsčio šešėlis. Diaras nutylėjo. 

- Suprask, - vėl pratrūko Vilkoksas, - nenorėčiau, kad pradėtum 
manyti, esą aš vilkinu tavo užmokestį ar dar ką nors. Tu iš tikrųjų 
dirbi mano biure. Galbūt tai gryniausia beprotybė, bet nuoširdžiai 
manau, jog jau labai greitai reikalai įsibėgės; norėčiau, kad būtum 
jau apsitrynęs ir pasirengęs didžiajai dienai, kai ji išauš. 

- Visai nenorėjau pasakyti, kad tu vilkini man mokėti. Man tie- 
siog reikia pinigų. O jeigu tu dabar negali sumokėti man už savaitę, 
iš kokios skylės kitą savaitę ištrauksi dvigubai didesnę sumą? 

- Šiokia tokia rizika, su kuria tenka taikytis mums abiem. 

- Abiem)! - jis pašaipiai pažvelgė į Vilkoksą. 

- Jei tik nesi dar didesnis suknistas kvailys, nei maniau, aišku, 
tebeturi dar keletą tų „Express“ čekių, už kuriuos tikrai turėtum 
ištempti bent iki kitos savaitės. 

— Su čekiais tai niekaip nesusiję. Juos stengiuosi pasitaupyti 
juodai dienai. 

— Ką gi, dabar ir atėjo toji tavo juoda diena. 

— Tai tu taip manai. 

Diaras pasuko prie durų, atidarė jas ir per slenkstį žengė į ko- 
ridorių. 

- Eikš čionai! - išbėrė Vilkoksas, puldamas jam iš paskos. Susto- 
jo tarpdury, atkišo penkių šimtų pesetų banknotą. - Viską ne taip 
supratai. Dievulėliau! Ko jau ko, o užsispyrimo tau tikrai netrūksta. 
Tikrai pamanei, kad gviešiuosi tave apsukti, ar ne? - jis nervingai 
nužvelgė koridorių. 

- Nieko aš nepamaniau, - atkirto Diaras. Stengėsi skubiai nu- 
spręsti, imti tuos pinigus ar ne; pirmasis impulsas paakino atsisakyti, 
bet tuojau pat nutarė, kad tai atrodytų kaip vaikiškas aikštijimasis. 
Tad ištiesė ranką prie banknoto ir tarė: 

- Ačiū. 

Ir tuoj pat užsiuto pats ant savęs. Tolesni Vilkokso žodžiai to 
pykčio anaiptol nenumaldė: 

— O dabar, dėl Dievo meilės, nešdinkis ir nesirodyk čia, kol pa- 
skambinsiu, sutarta? Prašau! - Pastarasis žodis nuskambėjo veikiau 
kaip palengvėjimo atodūsis nei meldimas. 

Jis dar sykį nerimastingai nužvelgė koridorių, tada skubomis 
nėrė atgal į biurą ir užtrenkė duris. 

Diaras lėtai lipo laiptais žemyn, vis dar niršdamas pats ant 
savęs už kvailą ir negrabų elgesį. Pinigai jam buvo įbrukti taip, lyg 
jis būtų koks šantažuotojas, atėjęs išmelžti didesnės sumos nei pa- 
prastai. Dabar bus tik dar sunkiau su Vilkoksu užmegzti normalius 
darbinius santykius. 

Vos išėjęs į gatvę įsitikino, kad lietus jau virtęs tikra merkiančia 
liūtimi. Ant šaligatvių neliko nė gyvos dvasios: visi sulindo slėptis 
po stoginėmis, į tarpuvartes bei arkadas. Tik protarpiais, taškydamas 

balas, pro šalį prašlependavo koks arabas, kuriam liūtis, regis, buvo 
nė motais. Kavinukė pirmame aukšte buvo prisigrūdusi, nors dau- 
guma žmonių žvalgėsi į gatvę ir stengėsi stovėti kuo arčiau durų, 
kad, jei prisiartintų padavėja, galėtų vienu žingsniu atsidurti lauke. 
Diaras prasibrovė per minią, atsisėdo, užsisakė dar vieną puodelį 
kavos. Ir tik tada susimąstė apie vieną Vilkokso elgesio aspektą - tą, 
kuris su juo pačiu visiškai nebuvo susijęs: Vilkoksas akivaizdžiai 
laukė kažkokių nepageidaujamų svečių, ir tai jau išties buvo įdo- 
mu. „Ar tik nebus Deizė sakiusi tiesą, - dingtelėjo Diarui. Džekas 
veikiausiai bus užsitraukęs kokio nors vietinio bandito nemalonę ir 
dabar baiminasi atsakomojo smūgio. O gal stengiasi išvengti susi- 
dūrimo su vienu kitu kreditoriumi. Vis dėlto nė viena šių prielaidų 
įtikinamai nepaaiškino, kodėl jis taip smarkiai nepageidavo, kad 
biure šmirinėtų Diaras. 

„Tik pamanykite, neturi pinigų! - niršiai galvojo Diaras. - Kodėl 
tuomet kiurkso „Atlantidoje“?“ Net jei Vilkokso finansinė padėtis iš 
tiesų visai prasta, kas neatrodė tikėtina, jis vis tiek jaustųsi privaląs - 
o ir sugebėtų - ir toliau gyventi pačiame geriausiame viešbutyje, mat 
miestas jau spėjo apsiprasti su jo paties įpiršta mintimi, esą jis yra 
svarbus asmuo, vienas iš tų, kurie paprastai gauna, ko nori, nesvarbu, 
įstengia už tai susimokėti ar ne. Tik kaip jam taip pavyksta? Tanžere 
kiekvieną mielą dieną įsikurdavo bent kelios naujos bendrovės, 
kurių dauguma ir buvo skirtos apeiti vienos ar kitos šalies įstaty- 
mams, ir daugmaž tiek pat jų kasdien sužlugdavo. Tačiau jų sėkmės 
ar nesėkmės priežastys labai jau menkai siejosi su jas kuriančių 
žmonių verslo įžvalga. Jeigu tu - tikras nugalėtojas, tuomet visada 
rasi būdą perimti konkurento korespondenciją, netgi telegramas, 
įtikinsi prancūzų pašto darbuotojus leisti tau pirmam užmesti akį 
į tave dominančius laiškus ir šitaip pats susidarysi korespondentų 
sąrašą, pasisamdysi vieną kitą arabą, kad įsilaužtų į kitų bendrovių 
biurus, pavogtų tau jų firminio laiškinio popieriaus, pasirūpintų 
direktoriaus parašo pavyzdžiais, o suklastojęs atsakymus, kuriuose 
apgailestaudamas praneši apie savo nepajėgumą aprūpinti prekėmis, 
pasielgsi išmintingai ir nepatingėsi sukarti kelio iki pat Tetuano Ispa- 
nų zonoje, kad išsiųstum laiškus tik ten; ir joks muitinės pareigūnas 
pasienyje jų neatims, nes tavęs, priešingai nei kitų, neišrengs nuogai, 

neišardys ir tavo drabužių siūlių. Tam, kad išvengtum priekabių, 
netgi nereikia brukti kyšio - nugalėtoją visi kažkaip atpažįsta iš 
pirmo žvilgsnio, jis - gerbiamas Tarptautinės zonos pilietis. O jeigu 
tu - ne nugalėtojas, tuomet lieka būti auka, ir pakeisti šito, regis, 
neįmanoma. Kad ir kiek mėgintum apsimetinėti - nieko nepeši. Kas 
iš to, jei atrodysi ar elgsiesi kaip nugalėtojas - tai visada gali pada- 
ryti, bet dar niekas nieko nėra šitaip apgavęs. Svarbiausia - vidinis 
nusiteikimas, įsitikinimas, kad būtent tu esi nugalėtojas, sugebėji- 
mas jaustis tokiam, žinojimas, kad priklausai aukščiausiai kastai, 
savo paties genialumo suvokimas, nepaliekant nė šešėlio abejonės. 
Diaras dar ilgai maizgė surizgusias mintis šiomis temomis, paskui 
susimokėjo, pakilo ir išėjo į lietų. Pylė jau nebe taip smarkiai. 

- Žinojau, kad tikrai ateisite, - tarė madam Žuvenon. Ji visada taip 
sakydavo, kai iš anksto toli gražu nebūdavo įsitikinusi. 

Diaras buvo nuoširdesnis. 

— O aš - ne, - atsakė kreivai šyptelėdamas. Vos tai ištaręs, ir 
pats susimąstė, kodėl vis dėlto iš tiesų atėjo. Galbūt, šiek tiek, - iš 
mandagumo, nors pats šito nenorėjo pripažinti. Pusiaudienį jis 
bene tris kartus visai nejučia atsidūrė prie restorano, bet buvo dar 
gerokai per anksti. Tačiau pro langus jis įžvelgė įmantrių užkandžių 
vitriną - ko gero, būtent tai labiau nei bet kas kita ir paskatino jį 
laikytis susitarimo. Jam niekad ir į galvą neateitų vienam eiti paval- 
gyti į šitokį restoraną. 

Madam Žuvenon šiandien buvo jau kur kas ramesnė - netgi 
gana maloni, pagalvojo Diaras - ir tikrai ne kvaila. Pokalbio vadžias 
tvirtai laikė rankose, bet timpčiojo jas labai švelniai, kad nebūtų 
justi jokios įtampos. Kai jiems atnešė salotas, ji nuostabiai natūra- 
liai pradėjo kalbą ją dominančia tema, ir Diaras, nors ir stengėsi, 
nesugebėjo įžvelgti nieko užgaulaus nei tame, ką ji sakė, nei - kaip 
ji tai sakė. Juk jis suprantąs - šitaip ji mananti - kad dauguma žmo- 
nių Tanžere stengiasi gyventi kaip įmanydami geriau, užsiimdami 
ar šiuo, ar tuo, o būtent dėl to, kad Administracijoje atstovaujama 
tokiai daugybei vyriausybių, būtinai reikalinga kokia nors praktiš- 
ka ir veiksminga sistema, kuri leistų tikrinti ir kontroliuoti įvairių 

galių tarpusavio santykį. Tokią sistemą esą reikėjo įdiegti iš anksto, 
oficialiai, bet to nebuvo padaryta, užtat iki pat šiol tenka atsižvelgti 
į senąsias asmeninės apskaitos formules. Diaras kuo rimčiausiai 
linktelėjo, viduje šypsodamasis ir svarstydamas, kiek ji dar dels, kol 
galiausiai išdėstys pasiūlymą - ir kokiu pagardu tasai pasiūlymas 
bus užmaskuotas. 

Juk jis žinąs, kalbėjo ji, kad iš esmės kiekvienas Zonoje gyve- 
nantis anglas, neišskiriant nė tituluotųjų, yra verčiamas vyriausybei 
teikti visas informacijos nuotrupas, kokių tik pavyksta prisigraibs- 
tyti, maža to, tai netgi nelaikoma gėdingu užsiėmimu, priešingai, 
bet kas pasakytų, esą tai - visiškai garbinga veikla. 

— Reikia manyti, kur kas garbingesnė už daugumą kitų vietinės 
veiklos rūšių, - nusijuokė Diaras. 

Apie anglus, pasak jos pačios, ji žinanti nedaug, užtat galinti 
drąsiai tvirtinti, kad esama nemaža tokių, kurie sugeba neblogai 
pasipelnyti tiekdami žinias dviem ar net daugiau institucijų vienu 
metu. Šiuo metu jos pačios vyriausybė (ji konkrečiai nenurodė - 
kokia) savo atstovo Administratorių taryboje neturinti, ir dėl to 
tikslios ataskaitos juolab reikalingos. Kadangi, kaip visiems žinoma, 
nematoma jėga, kuri slepiasi po Administracijos priedanga, yra ne 
kas kita, o Jungtinės Valstijos, jos vyriausybę ypač domintų doku- 
mentuota medžiaga būtent apie amerikiečių veiksmus. Problema 
ta, kad Tanžero amerikiečių terpė - nepaprastai hermetiška, jie 
nelinkę maišytis su jokiomis kitomis diplomatinėmis grupėmis. Dar, 
savaime aišku, amerikiečius itin sudėtinga sudominti finansiniais 
pasiūlymais - dėl tos paprastos priežasties, kad nėra lengva pasiūlyti 
tokį atlygį, kuris daugumai jų pasirodytų vertas pastangų. 

„O štai mane ji bando sugundyti, - niauriai pagalvojo jis. - Ka- 
dangi aš - ne kokia riebi žuvis.“ 

Iš tikrųjų netrukus jis pasiūlymo ir sulaukė. Ji esanti įgaliota 
mokėti jam penkis šimtus dolerių per mėnesį - avansą už pirmąjį 
mėnesį jis gautų į rankas tuojau pat - už nedideles informacijos 
nuotrupas, kurių jis prisirinktų kalbėdamasis su savo draugais ame- 
rikiečiais, be to, reikėtų išsiaiškinti vieną kitą konkretų faktą apie 
„Amerikos balso“ įrangą Sidi Kaseme, bet jam, Diarui, tokių dalykų 
visiškai nebūtina suprasti, pasiskubino užtikrinti ji, mat jos vyras 

esąs puikus inžinierius elektrikas ir be jokio vargo viską, ką reikės, 
perprasiąs pats. 

— Bet aš Tanžere nieko nepažįstu, nepažįstu ir paties Tanžero! 

Nieko baisaus: jis būsiąs supažindintas - netiesiogiai, žinoma, - 
su reikiamais žmonėmis, paaiškino ji. O būdamas amerikietis jis 
turįs galimybę pakliūti į tam tikras vietas (tarkime, į „Amerikos 
balso“ studiją), kur bet kurios kitos tautos atstovui užginta ir koją 
įkelti. 

- Iš tikr-r-rųjų mes prašome visai nedaug, - ji nusišypsojo. — 
Meskite šalin r-r-romantiškus svaičiojimus, esą tai - šnipinėjimas. 
Tanžere nėra ko šnipinėti: čia nėra nieko, kas ką nors domintų. 
Diplomatiniu požiūriu - gal ir taip. Kar-r-riniu - tikrai ne. 

— Kelis mėnesius būčiau jums reikalingas? 

— Ak! Iš kur-r-r dabar-r-r galiu žinoti, ar būsite mums naudin- 
gas? — ji vylingai pažvelgė į jį skersai stalą. - Galbūt jūsų sur-r-rinkta 
infor-r-rmacija nebus ver-r-rtinga. Tuomet bendr-r-radarbiavimą 
su jumis nutrauktume. 

— Arba jei man išvis nepavyks iškrapštyti jokios slaptos infor- 
macijos? 

— O, dėl šito, manau, tikr-r-rai never-r-rta jaudintis. 

Iš rankinės ji išsitraukė perlenktą čekį ir padavė jam. Tai buvo 
„Salvador Hassan e Hijos“ banko čekis, kruopščiai užpildytas Nel- 
sono Diaro vardu, puikavosi ir smulkia, dailia rašysena suraitytas 
Nadios Žuvenon parašas. Diaras buvo priblokštas išvydęs savo 
pavardę ant to popiergalio, įrašytą netgi be klaidų, šitos smarkios 
mėlynplaukės moteriškutės ranka. Atrodė absurdiška, kad ji žino 
jo vardą ir pavardę, bet Diaras pernelyg nė nenustebo, nesiryžo ir 
paklausti, iš kur ji traukė šias žinias. 

Juodu užsisakė kavos. 

— R-r-rytoj pietausite pas mus, - pareiškė ji. - Mano vyr-r-ras 
bus sužavėtas, galėdamas su jumis susipažinti. 

Atskubėjęs padavėjas pasitikslino, ar ji - tikrai madam Žuvenon, 
ir pranešė, kad yra kviečiama prie telefono. Ji atsiprašė ir dingo už 
nedidelių durelių baro gale. Likęs sėdėti vienas, Diaras vartaliojo 
rankoje kavos šaukštelį ir iš paskutiniųjų grūmėsi su traiškančiu ne- 
realybės jausmu. Čekį jis jau buvo spėjęs įsibrukti į kišenę, bet dabar 

netgi labai stiprus impulsas skatino išsitraukti jį, padėti į peleninę 
priešais ir prikišti degtuko liepsnelę, kad, kai madan Žuvenon sugrįš, 
popierius būtų dingęs lyg jo nė nebūtų buvę. Paskui juodu išeitų į 
gatvę - ir jis išsivaduotų nuo jos visiems laikams. Išsiblaškęs Diaras 
gurkštelėjo kavos ir abejingu žvilgsniu apmetė restorano salę. Prie 
gretimo staliuko ketvertas žmonių šnekučiavosi ispaniškai: jauna 
pora, vyresnė moteriškė, akivaizdžiai - jaunesniosios motina, ir 
mažas berniukas, kuris pūtėsi suglebęs kėdėje ir stūmė šalin valgį. 
Mergina, siaubingai išsidažiusi ir apsikarsčiusi bene keliais svarais 
papuošalų, be paliovos dirsčiojo Diaro pusėn, prieš tai skubomis 
užmetusi akį į motiną bei vyrą ir įsitikinusi, kad šiedu nukreipę 
dėmesį kažkur kitur. Tikriausiai tai tęsėsi nuo pat tos akimirkos, 
kai šeimynėlė susėdo prie stalo, bet Diaras pastebėjo tik dabar. Pats 
užsižiūrėjo į merginą, nė nesivargindamas atitraukti akių nuo jos 
veido; neliko jokių abejonių: ji iš tiesų bandė merkti jam akį. Diaras 
pabandė įžiūrėti, koks tipas tasai jos vyras, bet šis sėdėjo nugara į jį. 
Buvo gana kūningas - tik tiek Diarui ir pavyko pamatyti. 

Kai grįžo prie staliuko, madam Žuvenon atrodė kažin ko gerokai 
suirzusi. Tuojau pat paprašė sąskaitos ir ėmėsi tįsčioti aptemptas, 
idealiai prigludusias pirštinaites. 

Jai skambino Junisė Gud. Tiesa, madam Žuvenon ji apie tai net 
neužsiminė, bet, pabudusi ankstyvą rytą ir tuojau suuodusi, kad 
dingo Hadidža, iškart įtarė, kad ši leidžia laiką su Diaru. Tad pirmų 
pirmiausia pasiteiravo, ar Diaras atėjo į skirtąjį pasimatymą, į tai 
madam Žuvenon nedaugiažodžiaudama atsakė: taip, jis atėjo - ir tuo 
jau ketino pokalbį baigti. Tačiau Junisei šito toli gražu nepakako: ji 
pageidavo sužinoti, ar jiedviem pavyko susitarti. Madam Žuvenon 
padėkojo už dėmesį, patikino labai vertinanti jos rūpestį, tačiau 
anaiptol nemananti, kad būtų kaip nors įsipareigojusi madmuazelei 
Gud pateikti ataskaitą apie pokalbį per pietus. Junisės balsas grės- 
mingai suplonėjo. 

— Ecoutez, madame! Primygtinai siūlau man pasakyti! - suspiegė 
ji. - Je dois absolument savoir!* 


* Paklausykite, ponia! Man būtina žinoti! (Pranc.) 

Madam Žuvenon nedelsdama jai pranešė nesileisianti niekieno 
įbauginama, bet paskui jai dingtelėjo: šiaip ar taip, juk būtent Juni- 
sė ir supažindino ją su ponu Diaru, tad gal vertėtų su ja išsaugoti 
gerus santykius - bent jau kol kas. Tad išspaudusi šiokį tokį juokelį 
patvirtino: taip, juodu vienas kitą supratę. 

— Bet ar jis paėmė pinigus? - mygo Junisė toliau. 

- Mais enfin!“ - suriko įdūkusi madam Žuvenon. - Tiesiog ne- 
įtikėtina! Taip! Paėmė jis tuos pinigus! Taip! Taip! Taip, susitiksime 
po kelių dienų. Oui! Cest ga! Aurevoir!** 

Numetusi ragelį atgal ant šakutės, ji neiškentė nepridūrusi kelių 
žodelių rusiškai - tiesa, patyliukais. 

Ispanų šeimyna, garsiai cypindama kėdžių kojas į plytelėmis 
išklotas grindis, ne be vargo pakilo iš užstalės. Taikydama rankas 
į palto rankoves ir globstydamasi kailiais, jaunoji žmona sviedė 
paskutinį, nevilties kupiną žvilgsnį Diaro kryptimi. „Maža to, kad 
nimfomanė, dar ir visiškai kvaiša“, - tarė sau Diaras kiek suniuręs, 
mat būtų mielai su ja praleidęs valandą viešbučio kambaryje, bet 
tai buvo šitaip akivaizdžiai neįmanoma. Jis nulydėjo žvilgsniu juos, 
einančius prie durų, jaunoji moteris nekantriai stūmė sūnų pirm 
savęs. 

— Tipiški ispanų nuvor-r-rišai, - neslėpdama paniekos sušnypštė 
madam Žuvenon. - Kaip tik ta veislė, kur-r-rią iškėlė Fr-r-rankas 
valdyti visą tautą. 

Juodu stovėjo tarpdury, merkiami vėjo bloškiamų lietaus 
purslų. 

- Ačiū jums už puikius pietus, - padėkojo Diaras karštai trokš- 
damas, kad daugiau niekad netektų su ja susidurti. 

— Matote tą aukštą pastatą antai ten? - ji rodė į trumputės gatve- 
lės galą priešais. Diaras išvydo didžiulį baltą modernų daugiabutį. - 
Šalia, dešinėje pusėje - mažesnis, pilkas, ketur-r-rių aukštų. Ten aš 
gyvenu. Vir-r-ršutinis aukštas, ketur-r-riasdešimt penktas butas. 
Laukiame jūsų r-r-rytoj vakare, aštuntą. Dabar-r-r jau bėgsiu, kol 
kiaur-r-rai nepermirkau. Iki pasimatymo. 


* Baikit juokus! (Pranc.) 
** Taip! Taip ir yra! Sudie! (Pranc.) 

Jie paspaudė kits kitam ranką, ir madam Žuvenon nuskubėjo 
per gatvę. Diaras valandėlę lydėjo ją žvilgsniu, matė, kaip ji prote- 
kine nužingsniavo tarp nebaigtų pastatų virtinės ir eile susodintų 
žemaūgių palmių, kurios niekada neužaugs didesnės. Paskui jis 
atsiduso ir pasuko gatve žemyn, Bulvaro link - šis vedė į viešbutį 
„De la Playa“. Lietaus skalbiamose gatvėse praeivių beveik nebuvo 
matyti, krautuvėlės - bemaž visos uždarytos, mat dar nebuvo ke- 
turių. Vis dėlto pakeliui pasitaikė „Salvador Hassan e Hijos“ banko 
skyrius — ir šis veikė. Diaras užsuko vidun. Vestibiulyje ant odinio 
minkštakrėslio sėdįs barzdotas arabas pasveikino jį vos įėjusį. Pa- 
statas buvo naujutėlis, viduje viskas švytėjo marmuru bei chromu. 
Krito į akis ir tuštuma: atrodė, kad niekas čia nesilanko. Už pertvaros 
stovintis jaunas darbuotojas kažką rašė. Diaras nudrožė tiesiai prie 
jo, ištiesė čekį ir tarė: 

— Norėčiau atsidaryti sąskaitą. 

Jaunuolis dirstelėjo į čekį, į Diarą nesiteikė net pažvelgti, tik 
padavė jam parkerį. 

— Prašom pasirašyti, - pasakė. 

Diaras taip ir padarė, ir pareiškė norįs pasiimti šimtą dolerių 
grynaisiais. 

— Prašom sėstis, - paragino jį jaunasis darbuotojas. Nuspaudė 
kažkokį mygtuką, ir po akimirkos lubų centre įsižiebė dienos šviesos 
lempos. Prireikė kokių penkių minučių reikiamiems dokumentams 
sutvarkyti. Tada jaunuolis pasikvietė Diarą prie langelio, įteikė jam 
čekių knygelę bei penkis tūkstančius du šimtus pesetų ir parodė 
baltą kortelę, kurioje buvo užrašytas balansas. Diaras perskaitė įrašą 
garsiai, balsas gaudžiai aidėjo erdvioje, tuščioje patalpoje. 

- Trys šimtai devyniasdešimt devyni doleriai septyniasdešimt 
penki centai. O kur prapuolė dar dvidešimt penki centai? 

— Mokestis už čekių knygelę, - nėmaž nesutrikęs atsakė jaunuo- 
lis, vis dar nežiūrėdamas į jį. 

— Ačiū. 

Diaras nužingsniavo prie durų ir paprašė ten įsitaisiusio arabo 
iškviesti jam taksi. Įsėdęs, stebėdamas pro šalį šliaužiančias nulytas 
tuščias gatves, tikino save jaučiąsis šiek tiek geriau, nors iš tiesų nebuvo 
tuo toks tikras. Na, mažų mažiausiai, bent jau nebelyja ant galvos. 

Grįžęs į viešbutį, registratūroje paprašė, kad jam į kambarį 
atneštų gėrimo, bet teko nusivilti: sužinojo, kad barmenas į darbą 
ateina ne anksčiau kaip šeštą valandą vakaro. Diaras užkopė į savo 
drėgną kambarį ir valandėlę parimo prie lango, gniaužydamas pur- 
viną užuolaidą ir žvelgdamas į šaltą, ištuštėjusį paplūdimį, tokį įmir- 
kusį, kad atrodė lyg dangaus atspindys. Paskui išsitraukė pinigus, 
pažiūrėjo į juos - atrodė išties visa krūva, o už penkis tūkstančius 
du šimtus pesetų, žinoma, nusipirkti galima kur kas daugiau nei už 
šimtą dolerių. Tačiau laukto malonumo apžiūrinėdamas pinigus 
Diaras taip ir nepajuto. Pernelyg stiprus jį supo nerealybės jausmas, 
įsismelkęs ir į jį patį. Aštrus lyg danties skausmas, konkretus kaip 
amoniako tvaikas, ir vis dėlto neapčiuopiamas, nežinia iš kur sklin- 
dantis - tarsi kokia didžiulė purvo dėmė, išgleizojusi jo sąmonės lęšį. 
Dėl to ir visi pojūčiai buvo kažkokie pasimigloję, išskydę, net ėmė 
svaigti galva. Diaras klestelėjo į krėslą, prisidegė cigaretę. Bet nuo 
į dūmo giją, kuri pamažu rangėsi palei sieną aukštyn, kol pasiekė 
priešais esančio lango lygį, kur, skersvėjo pagauta, staigiai metėsi į 
kambario vidurį. 

Diaras iš tikrųjų nemąstė, bet į galvą lindo žodžiai, ir visi jie 
dėliojosi į klausimus: „Ką aš čia veikiu? Kur aš einu? Ką visa tai 
reiškia? Kodėl aš tai darau? Kas man iš to? Kas dabar bus*“ Pastarasis 
klausimas nutraukė sklandžią žodžių tėkmę; Diaras nesusimąstęs 
„pasiėmė kitą cigaretę, bet po valandėlės taip ir nepridegtą padėjo ant 
krėslo ranktūrio. „Kas dabar bus?“ Kas nors, be jokios abejonės, tu- 
rėjo atsitikti. Tiesiog neįmanoma, kad viskas ir toliau tįstų taip, kaip 
yra dabar. Visa tai buvo pernelyg nepanašu į tiesą, viską slėgė kažin 
koks beprasmis, neapibrėžiamas sapno daiktų svoris - tokio sapno, 
kuriame kiekvienas paprasčiausias dalykas, kiekvienas daiktas ar 
judesys, netgi dangaus šviesa, yra apsunkę nuo kažin kokios begarsės 
reikšmės. Turėjo būti bent koks nors plyšelis orui prasismelkti. Bet 
iš tikrųjų savaime niekas juk neatsitinka, tarė jis sau. Pats turi pasi- 
rūpinti, kad atsitiktų. Čia jis ir įstrigo. Nebuvo iš tų, kurie priverčia 
įvykius atsitikti - tiesiog neturėjo tokio gebėjimo, niekad neturėjo. 
Ir vis dėlto pasiekęs šį tašką jis netikėtai suvokė, kad šią minutę 
tai - jau dugnas, kad iš čia, tegul nežymiai, kelias jau veda aukštyn. 

Kažkur, kad ir toli, mirgėjo mažytė vilties kibirkštėlė. O jam dabar 
privalu ištyrinėti, kas skleidžia tą žioravimą. Diaras džiaugsmingai 
absoliučiai niekuo nepagrįstas įsitikinimas, kad, metui atėjus, jeigu 
vis dėlto nieko neatsitiks, kažkuri jo esybės dalis imsis atsakomybės 
ir privers atsitikti. Kai sąmoningai apie tai susimąstė, viltis pasirodė 
labai jau tuščia, kibirkštėlė ėmė silpti, blaustis, tad jis, norėdamas iš- 
saugoti bent paskutinį šviesos lašelį, vėl skubomis nugrūdo ją į tam- 
są. Pats negalėjo tuo patikėti, bet jam patiko nešiotis tą vilties žiburį. 
Diaras pakilo, pradėjo neramiais žingsniais matuoti kambarį. Paskui 
griuvo į lovą ir, stengdamasis nejudėti, pabandė užmigti. Po kokios 
minutės vis dėlto nusispyrė batus, išsirangė iš kelnių, užsitempė ant 
savęs lovatiesę. Bet čia mintys nuklydo pas Hadidžą: jis prisiminė 
jos mielą, tobulą veidelį, jos lankstų lyg jaunos katės kūną. 

„Nejaugi tai buvo tik vakar? - galvojo jis nebeįstengdamas pati- 
kėti. - O Dieve, nejaugi teks laukti iki pat sekmadienio?" Tai yra - 
ištisas šešias dienas. Surasti ją anksčiau buvo tik vienas būdas - ir 
tai galėjo neišdegti. Teks traukti į „Metropolio“ viešbutį pas aną 
lašininę moteriškę, panelę Gud, ir pamėginti išsiaiškinti, ar ji žino 
Hadidžos adresą. Po geros valandėlės Diaras kiek aprimo. Bangos, 
Hadidža, žuvėdros. Kai pabudo, jau buvo sutemę. 


XIV 


Junisę Gud nuolat kamavo įkyri mintis, kad šiame pasaulyje likę 
labai nedaug laiko, tad, jei tau ko nors norisi, verčiau jau imtis to kuo 
skubiausiai, kitaip gali išvis nebespėti. Amžinybės atkarpos, kurią 
jai lemta pažinti, sampratą ji savo užrašų knygelėje įvardijo (beje, 
gana gluminančiai) neilgai trukus po to, kai atvyko į Tanžerą: „Orą 
dreskiantį treškėjimą nuo kertančio tau žaibo tvyksnio skiria vos 
sekundės dalelytė, kuri, regis, tęsiasi be galo ir per kurią tu sąmonin- 
gai suvoki, jog atėjo pabaiga. Toji sekundės dalelytė yra dabar.“ Vis 
dėlto jos protas, užuot paakinęs imtis kokios nors konstruktyvios 
veiklos, paprastai tik sukdavosi begaliniu ratu, nuolat grįždamas 


174 


prie tos pačios įkyrios idėjos (panašiai ir pliauska, plūduriuojanti 
vandens duburyje po kriokliu, išnirusi vis apsuka ratą ir grįžta į tą 
pačią vietą, po krintančiu vandeniu, kur ir vėl niurkteli gilyn), ir ši 
aplinkybė dažniausiai tiesiog paralyžiuodavo bet kokius jos gebėji- 
mus. Galbūt iš dalies tai galima paaiškinti jos kūno apimtimis: kaip 
ir daugelis itin masyvių daiktų, išsijudindavo ji sunkiai. Bet kartą 
išsijudinusi, nebegalėdavo sustoti - imdavo veikti inercijos dėsniai. 
Pradinis ryšys su Hadidža pastūmėjo ją tam tikra kryptimi: dabar 
ji turėjo tikslą - mergaitę paversti visiška savo nuosavybe, o kol tas 
tikslas nebus pasiektas, ar bent kol ji nesusikurs tokios iliuzijos, irsis 
pirmyn nesulaikomai, nesidairydama nei į kairę, nei į dešinę. 
Pasikalbėjusi telefonu su madam Žuvenon, Junisė paskrebeno 
raštelį Hadidžai: „Espėrame agui. Vuelvo antes de las cinco.'* Po- 
piergalį paliko ant stalo kambario viduryje, vieną kraštą prispaudusi 
vaza su chrizantemomis, kitą palikusi kreivai kadaruoti. Hadidža 
galėsianti paprašyti Lolos, kambarinės, kad perskaitytų jai laiškelį. 
Junisė neapsipylė ašaromis, kai nubudusi įsitikino kambaryje 
esanti viena. Jautė: reikalas pernelyg rimtas, kad galėtų sau leisti 
tokią prabangą - kaip reikiant išsiverkti. Gana kraupu buvo vien 
susivokti, kad lovoje esanti viena, maža to - nė ženklo, kad Hadidžos 
šiąnakt išvis čia būta, bet tikrosios kančios apniko tik tada, kai Junisė 
ėmėsi vieną po kitos narstyti spėjamas versijas, kas galėjo nutikti. 
Tai kas, kad Diaras prisistatė į „Imperiją“ susitikti su madam Žu- 
venon - tai dar visai nereiškia, kad Hadidža nepraleido nakties su 
juo. Junisė beveik vylėsi, kad taip ir buvo, mat tai reikštų, kad visas 
pavojus susitelkęs viename taške - ir dar tokiame, kurį ji, bent taip 
manė, galėjo suvaldyti, tegul tik iš dalies. „Tas pusprotis stambuolis 
ją įsimylėjęs“, - tarė ji sau ir trupučiuką pasiguodė mintimi, kad 
Hadidža savo ruožtu kažin ar jį pamiltų. Kita vertus, niekad neži- 
nosi, kaip sureaguos mergaitė, susidūrusi su vienu ar kitu vyru. Tie 
vyrai apdovanoti kažin kokiu slėpiningu papildomu magnetizmu, 
kuris pernelyg dažnai suveikia. Junisė rengėsi, niršiai blaškydama 
drabužius į visas puses. Rytą ji apsiėjo be pusryčių, tik išlenkė kelis 
mažytėlaičius stikliukus džino. Užtat dabar išsitraukė iš spintos 


* Lauk manęs čia. Grįšiu prieš penkias (isp.). 

gerą gabalą sužiedėjusio biskvitinio pyrago, išgulėjusio ten bent 
kelias dienas, ir suvalgė visą, o pakelio popierių piktai sumaigė ir, 
taikydama į šiukšlių dėžę, nusviedė gniutulą per visą kambarį. Pa- 
taikė; mėsingos jos lūpos vos vos virptelėjo, jomis nuslydo niauroka 
akimirksnio pasitenkinimo šypsenėlė. 

Sunku buvo apsispręsti, ką šią popietę rengtis. Junisė gerai jau- 
tėsi tik su dviejų rūšių drabužiais: plačiomis kelnėmis bei marš- 
kiniais arba vakarine suknele - bet dabar nei apie vieną, nei apie 
kitą negalėjo būti nė kalbos. Galiausiai išsirinko juodą kostiumą ir 
apsiaustą su gobtuvu, kuris su daugybe auksuotų kilpelių gal net 
šiek tiek priminė karišką mundurą. Vildamasi, kad atrodys kuo 
padoriau, kaip tikra ori miesčionė, susirado ir užsisegė prie kaklo 
priglundantį auksinių karoliukų vėrinį. Netgi pasivargino apsimauti 
kojines, tada subruko kojas į aukštakulnius su gerų poros colių pa- 
kulne. Su begaliniu pasibjaurėjimu žvelgdama į veidrodį, negrabiai 
pasipudravo veidą, neišvengiamai apibarstydama pudra kostiumo 
priekį, paskui brūkštelėjo lūpas neutralios spalvos lūpdažiu. Šitoks 
jos veidas pačiai pasirodė toks šlykštus, kad kone supykino; skubiai 
nusigręžusi ji suskato purtyti pudrą nuo juodo flanelinio apsiausto. 
Visa ši veikla buvo košmariška nuobodybė, maža to, Junisei pyko 
širdis vien nuo minties, kad teks vienai pėdinti lietaus merkiamomis 
gatvėmis ir dar per miesto centrą. Tačiau imtis ko nors atbulais na- 
gais ir sustoti pusiaukelėje - išvis nevertėjo. Sykį pradėjusi, ji buvo 
tvirtai pasiryžusi eiti iki galo. Junisė mėgdavo sau priminti esanti 
kilusi iš pirmeivių padermės; jos senelė turėjo mėgstamą posakį, 
kuris Junisei visuomet patikdavo: „Sulaukėme įsakymo žygiuoti“, 
kas reiškė, kad, jei jau ką nors būtina padaryti, verčiau ir daryti ilgai 
nedelsiant ir nekvaršinant sau galvos, patinka tau tai ar ne. Laimė, jos 
gyvenime būtinybių ką nors nuveikti pasitaikydavo itin retai, bet jei 
jau sykį aplinkybės priversdavo ko nors imtis, Junisė savo vaidmenį 
atlikdavo nepriekaištingai ir išpešdavo visą įmanomą naudą. 


*+XkX 


Junisė iš Amerikos pasiuntinybės išėjo apie ketvirtą valandą. O jie 
išties nepaprastai mandagūs, galvojo ji. (Visuomet buvo pasiruošusi 
pastebėti vogčia svaidomus pajuokiamus žvilgsnius.) Pareigūnai ją 

išklausė, šį bei tą užsirašė ir labai rimtai padėkojo. Junisė savo ruožtu 
manė pati apsisukusi būtent taip, kaip ir derėjo: neišplepėjo per daug, 
tik šį tą užsiminė - pakankamai, kad įskeltų jiems susidomėjimą. 

- Savaime suprantama, aš tik perduodu jums nepatikrintas 
žinias, - kukliai bylojo ji. - Visai nenumanau, kiek ši informacija 
gali būti teisinga. Bet nuojauta kužda, kad jums pasirodys verta 
pasikapstyti šiek tiek giliau. 

(Kai ji jau buvo išėjusi, ponas Doanas, vicekonsulas, iš visos 
širdies atsiduso ir beaistriu balsu pratarė: „Kurgi, mirtie, tavasis 
geluonis*“*, o jo sekretorius supratingai vyptelėjo.) 

„Metropolio“ registratūroje valdytojas padavė Junisei laišką, 
kurį ji atplėšė lipdama laiptais aukštyn. Tai buvo trumputis, prancū- 
ziškai ant firminio viešbučio laiškinio popieriaus parašytas raštelis: 
jo autorius prašė Junisę susitikti su juo tą pat vakarą, septintą valan- 
dą, viešbučio skaitykloje, pabrėžė, kad ji ateitų viena. Ir dar pridūrė 
viliąsis, kad ji sutiksianti priimti pačius nuoširdžiausius siuntėjo lin- 
kėjimus. Išvydusi parašą Junisė net krūptelėjo iš netikėtumo. „Tamis 
Beidaujis“, - patenkinta balsu perskaitė ji. Tuo momentu prisiminė 
tik du rūmuose gyvenančius brolius Beidaujus; trečiasis į sceną tą 
vakarą įžengė per vėlai, kad prisiminimai apie jį jai būtų įstrigę il- 
gam. Tiesą sakant, tuo metu, kai gavo laišką, Junisė nė neįtarė, kad 
jis išvis egzistuoja. Jei galva nebūtų buvusi taip užimta rūpesčiu dėl 
prapuolusios Hadidžos, laiškas ją būtų dar ir kaip pradžiuginęs. 

Vos pravėrusi kambario duris, pirmų pirmiausia pastebėjo, kad 
nebėra jos paliktojo raštelio, o vazą su chrizantemomis kažkas buvo 
perstūmęs atgal į stalo vidurį. Tuojau pat išgirdo ir vandens pliuš- 
kenimą vonioje, ir pažįstamą, virpančiu balsu traukiamą melodiją, 
kuri paprastai lydėdavo kiekvieną Hadidžos apsiplovimą. 

- Ačiū Dievui, - kvėptelėjo Junisė. Regis, bent jau šis rūpestis 
pagaliau bus atpuolęs. Dabar liko išpešti kaltės prisipažinimą ir 
iškelti sceną. Scena, savaime aišku, neišvengiama - Junisė būtinai 
tuo pasirūpinsianti. Visa bėda, kad vaidytis su Hadidža buvo gana 
keblu: mergaitė, užuot aktyviai dalyvavusi, tiesiog atsitraukdavo ir 
stebėdavo tegul ir pačią aršiausią sceną. 


* Iš šv. Pauliaus pirmojo laiško korintiečiams 15:55. 

Junisė prisėdo laukti; stengėsi nusiraminti ir apsvarstyti veiksmų 
eigą. Tačiau išnirusi iš vonios, apsisiautusi garų debesėliu bei atlasi- 
ne, audinės kailiu apkraštuota negližė, kaip tik Hadidža ją užsipuolė 
pirmoji. Spigiu balsu prapliupusi ispaniškai, mergaitė apkaltino Ju- 
nisę, neva ši galvojanti vien tik apie save: kur tai matyta, nusivedusi 
ją į Beidaujų rūmus ir įstūmusi į šitokią keblią padėtį, mat sumaniusi 
visai nuleipti, ir dėl to jai, Hadidžai, daugybės žmonių akivaizdoje 
teko pasijusti baisiai nepatogiai, maža to, kad reikėjo kapanotis 
iš neapsakomai žeminančios situacijos, bet paskui - dar ir kiek 
įmanoma neskausmingiau išsivežti bejausmį Junisės kūną. Junisė 
net nemėgino ką nors atsakyti. Visa tai, ką jai į akis drėbė Hadidža, 
buvo šventa teisybė, tiesiog Junisė iki šiol apie tai nė nesusimąstė. 
Vis dėlto pripažinti šitokius dalykus reikštų tik įlieti alyvos Hadidžai 
į ugnį. Junisę graužė smalsumas, kaip mergaitė sugebėjo parvežti ją 
iš rūmų namo, bet susilaikė nepaklaususi. 

- Šitokia nešlovė! — nesiliovė Hadidža. - Užtraukei mums šito- 
kią gėdą! Kaip dabar mes išvis pasirodysime ponams Beidaujams 
į akis? 

Hadidža pasakė „mes“ - ir tai buvo tikras balzamas iškankin- 
tai Junisės sielai, bet čia pat jai dingtelėjo kraupi mintis: o kas, jei 
gautasis laiškelis kaip nors siejasi su jos elgesiu Beidaujų rūmuose? 
Kas, jei vienas iš brolių panoro susitikti tam, kad galėtų kaip nors 
atsargiai pranešti, jog svetinguose jo namuose ji pati ir jos bičiulė 
panelė Kumari - vis dėlto nepageidaujamos viešnios? 

— Kurgi tu praleidai naktį? - vos ne vos išspaudė ji. 

— Laimė, man dar liko vienas kitas draugas, - atšovė Hadidža. - 
Buvau pas draugą, ten ir pernakvojau. Net neketinu kapstytis po šitą 
jaukinį! - Ji pavartojo frazę ese lio - išties pasibjaurėjusi. Vadinasi, 
ne Hadidža parvežė ją į viešbutį. Tačiau į tai dabar Junisė net ne- 
sigilino - buvo pernelyg sudirgusi. Ją jau apniko vizijos: bene bus 
kaip nors ypač vaizdingai pasišiukšlinusi? Galbūt laužė baldus, gal 
apsivėmė vidur šokių aikštelės, o gal taškėsi nešvankybėmis, užgau- 
liojo kitus svečius?.. 

— Ką gi aš padariau? - gailiai pralemeno ji. 

— Bastante!* - rėžė Hadidža, reikšmingai žvelgdama į ją. 


* Pakankamai! (Isp.) 

Vis labiau tirštėjant vakaro sutemoms, pokalbis dar kurį laiką ir 
vilkosi šitaip, kol Hadidža galų gale pajuto, kad dabar jau tikrai jos 
viršus. Ji uždegė žvakes ant židinio atbrailos ir priėjusi prie veidro- 
džio gerą valandėlę gėrėjosi savimi, vilkinčia negližė. 

— Juk man tinka, ar ne? Gražiai atrodau? - ryžosi paklausti. 

— Taip, taip, - nuvargusi burbtelėjo Junisė ir pridūrė: - Paduok 
man tą butelį ir šalia stovinčią taurelę. 

Vis dėlto Hadidža nesiskubino daryti ko paprašyta: buvo tvirtai 
pasiryžusi pratęsti jai rūpimą temą: 

— Tai galiu pasilikti ją sau? 

— Hadidža! Negi manai, kad man bent kiek rūpi, ką su ja darysi? 
Nekvaršink man galvos tokiais klausimais. Juk žinai, ką sakiau tau 
apie savo daiktus. 

Hadidža šito, aišku, neužmiršo, bet dėl šio konkretaus drabužio 
norėjo pasitikslinti dar kartą - dėl viso pikto, kad paskui neiškiltų 
kokių nors nesusipratimų. 

— Aha! - ji tvirčiau susisupo į prašmatnią negližė, dar sykį per 
petį pažvelgė į savo atspindį ir galiausiai padavė Junisei „Gordon 
Dry“ butelį bei stikliuką. 

— Aš didelis laiminga, - prisipažino Hadidža, ūmai prašnekusi 
angliškai, mat būtent angliškai jos kalbėdavosi didžiausio artumo 
valandėlėmis. 

— Na taip, aš manau, - tarstelėjo Junisė galvodama apie ką kita. 
Nutarė, kad persirengti neverta - galinti eiti susitikti su mesjė Bei- 
dauju ir vilkėdama tais pačiais drabužiais. Septinta valanda - gana 
ankstyvas metas, neprivalu rengtis oficialiau. 

Tamis apsidraudė iš anksto: norėdamas išvengti net menkos 
tikimybės, kad Hadidža kaip nors pastebės jį „Metropolyje“, išga- 
vo jos pažadą susitikti su juo septintą valandą „Cine Mauretania“ 
vestibiulyje; iki kino teatro - geras pusvalandis kelio pėsčiomis. 
Hadidža iš pradžių bandė prieštarauti, bet jis vis dar pakankamai 
tvirtai laikė ją už gerklės. 

— Ji norės eiti kartu, - verkšleno mergaitė. - Vienos manęs 
neišleis. 

- Tai itin svarbu, - perspėjo Tamis. - Jei labai pasistengsi, rasi 
būdą ištrūkti. 


179 


Dabar Hadidžai reikėjo kaip nors pranešti šitą žinią Junisei - ir 
ji paniškai bijojo net prasižioti. Bet, kad ir kaip keista, kai ji pareiš- 
kė išeisianti prieš vakarienę pasivaikščioti ir grįšianti apie aštuntą, 
Junisė, regis, nustebo, bet vos akimirką. Ir tuojau pasakė: 

- Tuomet lauksiu tavęs aštuntą. Nevėluok. 

Tokį Junisės nuolaidumą lėmė bent dvi priežastys: viena, ji vis 
dar jautėsi prasikaltusi dėl savo elgesio praėjusį vakarą, o kita - jau 
buvo pradėjusi nejučia svarstyti, kaip neprisileisti Hadidžos artyn 
per pokalbį su mesjė Beidauju. Atrodė, kad būtų nelabai išmintinga 
leisti jam pernelyg įdėmiai į ją įsižiūrėti. 

Tamis lindėjo mažytėje arabiškoje kavinukėje priešais „Metro- 
polio“ duris, pasislėpęs tarp kitų lankytojų, traukiančių kanapių 
dūmą, geriančių arbatą, lošiančių kortomis. Matė, kaip iš viešbu- 
čio išnirusi Hadidža nuskubėjo gatve Zocco Chico kryptimi. Po 
ketvirčio valandos suskambėjo Junisės telefonas. Mesjė Beidaujis 
pageidaująs pasimatyti su Madmuazele Gud, lauksiąs jos viešbučio 
skaitykloje. 

- Je dėscends tout de suite*, - nervingai išbėrė Junisė. Skubomis 
išmaukė dar vieną taurelę džino ir kupina negeros nuojautos nulipo 
žemyn susitikti su mesjė Beidauju. 

Įėjusi į neskoningą, neva maurų stiliaus apdaila išgražintą skai- 
tyklą, Junisė, be kažkokio jaunyvo ispano, kuris sėdėjo tolimajame 
kampe ir dūmijo cigaretę, neišvydo čia nė gyvos dvasios. Junisė 
jau buvo beapsigręžianti grįžti į registratūrą, bet vyriškis pakilo ir 
eidamas artyn angliškai pasisveikino: 

— Labas vakaras. 

Dar net nespėjusi nieko dorai suvokti, Junisė pajuto smilktelint 
tuojau išsivadėjusią, bet anaiptol ne malonią nuojautą: šitas jaunuo- 
lis jai, ko gero, pažįstamas, ir kalbėtis su juo ji visiškai nenorinti. Bet 
jis buvo jau visai čia pat, net paėmė ją už rankos. 

— Kaip laikotės? 

Kadangi ji galutinai sutriko, ir tai buvo aiškiai matyti veide, jis 
prisistatė: 

- Aš - Tamis Beidaujis. Na, žinote:.. 


* Tuojau nulipsiu (pranc.). 

Iš tiesų ji kaip reikiant jo nė neprisiminė, bet tuojau susigaudė: 
tai - ponų Beidaujų brolelis paklydėlis, bet pobūvyje ji buvo su juo 
susidūrusi ir tasai susitikimas paliko bjaurų prieskonį burnoje. Kai 
kuriuos veido bruožus ji netgi atpažino: keisti, neįtikėtinu kampu 
aukštyn užsirietę antakiai ir smagios, pašaipiai po jais kibirkščiuo- 
jančios akys. Savaime aišku, dabar, pažvelgusi iš arčiau, kaipmat 
suprato: tokio veido žmogus niekaip negali būti ispanas. Tiesiog 
jis pernelyg smarkiai skyrėsi nuo rūsčios baltarūbės figūros, kurią 
Junisė tikėjosi aptiksianti. Ji lengviau atsiduso, bet jautėsi sutrikusi, 
netgi sunerimusi. 

— Sveiki, sveiki, - tarė šaltai. - Prisėskite. 

Tamis buvo linkęs išsyk stverti jautį už ragų; maža to, buvo įsiti- 
kinęs: ji neatpažino jo tą pat akimirksnį, kai išvydo, vien dėl to, kad 
skaitykloje tvyrojo prietema, o dabar jau, reikia manyti, prisimena 
visus įžeidimus, kurių juodu kits kitam pažėrė gana dosniai. Jis netgi 
manė, kad ji bus daugmaž jau įspėjusi jo apsilankymo priežastį. 

— Smagiai vakar praleidote laiką mano brolių namuose? 

— Taip. Jie - nepaprastai malonūs žmonės, - iš aukšto atsakė ji, 
paslapčia svarstydama, apie kokius klaikaus jos elgesio momentus 
jis galvoja kaip tik šiuo metu. 

— Mano broliams labai patiko jūsų bičiulė panelė Kumari. Sakė: 
nepaprastai miela mergina. 

Junisė pažvelgė į jį. 

— Taip, ji iš tikrųjų miela. 

— Taigi, ir jiems taip pasirodė. 

Ji nugirdo, kad žodį „pasirodė“ jis ištarė vos vos pabrėždamas, bet 
nutarė, kad galbūt - visai netyčia. Tamis tuo tarpu kalbėjo toliau: 

— Per vakarėlį madam Vanderdonk manęs paklausė: „Kas ta mer- 
gaitė? (Madam Vanderdonk buvo olandų pasiuntinio žmona.) Sakė: 
„Labai jau panaši į jaunutę marokietę.“ (Junisei širdis nugarmėjo į 
kulnus.) Paaiškinau, kad ji graikė, todėl taip ir atrodo. | 

- Kiprietė, - kaip įmanydama abejingiau patikslino Junisė. 

Jis įsistebeilijo į ją nieko nesupratęs. Paskui prisidegė dar vieną 
cigaretę ir vėl prašneko: 

- Aš žinau, kas toji mergaitė, žinote ir jūs. Bet mano broliai ne- 
žino. Jie mano, kad ji - miela mergaitė. Norėtų pakviesti jus abi kitą 

savaitę pietų - arabiško stiliaus pietų; dalyvaus Britanijos ambasados 
patarėjas, daktaras Votermanas, madam de Sent Sover ir daugybė 
kitų žmonių. Bet aš manau, kad tai - prastas sumanymas. 

— Taip jiems ir pasakei? — išsprūdo Junisei. Užkandusi žadą 
laukė atsakymo. 

- Žinoma, ne! - pasipiktino jis. (Dar niekas neprarasta! - ding- 
telėjo jai; kad viskas ir liktų taip, dabar ji buvo pasiryžusi bet kam: 
nesvarbu kaina, nesvarbu rizika.) - Labai jau negražus būtų poelgis. 
Niekad taip nepadaryčiau. - Jo balse net labai aiškiai skambėjo 
švelnus priekaištas. 

— O, nė kiek neabejoju, kad nė už ką šitaip nepasielgtumėte, - 
atsakė Junisė. Išsyk pasijuto kur kas geriau, net apdovanojo jį kreiva 
šypsenėle. 

Tą popietę Tamis vėl buvo nuėjęs į uostą ir kainą už laivelį su- 
gebėjo numušti iki penkių tūkstančių septynių šimtų pesetų. Vylėsi, 
kad, kai ateis metas iš tikrųjų mokėti, pavyks nusiderėti dar septynis 
šimtus - galbūt pakaks paprasčiausiai jų nemokėti ir tiek. 

Iš gretimos patalpos, kur buvo baras, išsiveržė juoko papliūpa. 

- O jūs tame pobūvyje dalyvausite? - pasiteiravo Junisė, nors 
anaiptol ne dėl to, kad jai būtų buvę itin įdomu tai žinoti. 

— Ne, aš, ko gero, išvykstu, - atsakė Tamis. - Tikriausiai savo 
laiveliu plauksiu į Seutą*. Turiu ten šiokių tokių verslo reikalų. 

— Verslo reikalų? Ir laivą turite? 

— Dar neturiu. Norėčiau įsigyti. Rytoj. Bet jis pernelyg brangus. 
O aš norėčiau iš čia ištrūkti, - jis nutaisė šlykščią pasibjaurėjimo 
grimasą, būdingą tik žemiausios klasės arabams; šitaip vaipytis, be 
jokios abejonės, išmoko ne Beidaujų rūmuose. - Nieko gera tame 
Tanžere. Bet laivas kainuoja krūvą pinigų. 

Stojo tyla. 

— Kiek? - paklausė Junisė. 

Tamis pasakė. 

Šiek tiek daugiau nei šimtas dolerių, skubomis suskaičiavo ji. 
Tiek mokėti tikrai vertėjo, net jeigu šitas Tamis niekur neišsineš- 
dintų iš Tanžero - o tuo ji smarkiai abejojo. 


* Seuta - Ispanijos autonominis miestas Viduržemio jūros pakrantėje Šiaurės Afrikoje, 
ties Gibraltaro sąsiauriu. 

- Mielai jums pagelbėčiau, - tarė ji. 
nuo ausies iki ausies. 

— Žinau, bet tikrai galiu padėti, man bus labai malonu. Tuojau 
pat ir išrašysiu jums čekį, - ji norėjo kuo greičiau sutvarkyti šį reikalą 
ir Tamio atsikratyti visiems laikams. 

Bare kažkas pianinu ėmė skambinti populiarias melodijas, tik 
labai jau nevykusiai. Keletas ten gurkšnojančių britų kareivių, nė 
nemėgindami slėpti smalsumo, kyštelėjo nosį į skaityklą - vienas 
po kito, lyg vaikai. 

- Išrašysiu čekį. Atleiskite. Tuojau pat grįšiu. 

Junisė pakilo ir išėjo pro duris į vestibiulį. Ką gi, jei šitas vietinis 
siaubūnas bus suvaldytas, o kvailys amerikietis - nušluotas nuo 
kelio, tarė sau, gyvenimas galbūt taps visai pakenčiamas. Iš kam- 
bario ji atsinešė čekių knygelę ir Tamio akivaizdoje užpildė lapelį, 
pasitikslinusi, kaip taisyklingai rašyti jo pavardę. 

— Tegul bus lygiai šeši tūkstančiai, - pasakė. Kodėl nepriblokšti 
jo dar ir dosnumu? 

— Jūs nepaprastai gera. Nuoširdžiai dėkoju, - neatsiliko ir Tamis. 

— Nėra už ką. Linkiu jums laimingos kelionės. 

Ji atsistojo ir nuėjo baro pusėn. Bet dar nepasiekusi durų stab- 
telėjo, atsisuko ir pridūrė: 

— Žiūrėkite, nenuskęskite. 

— Labos nakties, panele Gud, - pagarbiai atsakė Tamis; savo 
grynai asmenine ironija Junisė šįsyk gerokai prašovė. 

Ji nudrožė tiesiai į barą, užsisakė putojantį džino kokteilį; vi- 
sas tas epizodas jai buvo didžiai nemalonus. „Bjaurių bjauriausia 
padermė!“ - tarė ji sau: išplūdusi visą bendruomenę pajuto kur 
kas didesnį pasitenkinimą, nei - vien atskirą jos narį. Kai užsisakė 
gėrimo, abipus jos šurmuliavę jūreiviai kiek pasitraukė į šalis. 

Tamis vėl įsitaisė kavinėje kitapus gatvės: ketino lindėti ten pa- 
sislėpęs, kol išvysiąs Hadidžą, grįžtančią iš bergždžio žygio į „Cine 
Mauretania :jam visiškai nesinorėjo netyčia susidurti su ja gatvėje. 
Su vaikiščio nekantrumu jis jau dabar laukė ryto, kai galėsiąs traukti 
tiesiai į banką išsigryninti pinigų ir tekinas skuosti į pakrantę vėl 
atnaujinti derybų dėl laivelio. Nenuleisdamas akių nuo „Metropolio“ 

durų, netikėtai pastebėjo tą amerikietį, Diarą, jau beeinantį vidun. 
Šitas nesrani“ jam kažin kodėl patiko. Tam lyg ir nebuvo priežasties, 
bet patiko ir tiek. Pasiektos pergalės džiugesys įskėlė jam draugiškus 
jausmus; Tamis pašoko ir išpuolė į siaurą gatvelę šaukdamas: 

- Ei, ei! 

Diaras atsisuko ir, išvydęs Tamį, pernelyg neapsidžiaugė. 

- Labas, - pasisveikino ne itin entuziastingai. 

Juodu paspaudė kits kitam ranką, bet Diaras jokiais meilikavi- 
mais nesileido įviliojamas į kavinę. 

— Man reikia eiti, - pasiaiškino, 

— Nori aplankyti panelę Gud? - įspėjo Tamis. 

Diaras kiek suirzo. 

- Taip, - tiek teatsakė. Tamis nebuvo tas žmogus, kuriam galėtų 
atverti širdį: atmintyje vis dar pernelyg gyvai buvo įsispaudęs vaiz- 
das, kaip Tamis pobūvyje šnekučiavosi su Hadidža, labai jau ilgai ir, 
regis, labai įsitraukę į pokalbį. Tąkart Diaras nusprendė, kad Tamis 
bando apie ją rėžti sparną. 

— Ilgai užtruksi viešbutyje? 

— Ne, vos kelias minutes. 

— Aš tavęs palauksiu. Kai išeisi, užsuk į antai tą kavinę. Iškart 
mane ir pamatysi. 

— Gerai jau, - nenoriai sutiko Diaras. Pakeliui jis nupirko Ha- 
didžai apyrankę, ir dabar sūpavo dėžutę, įkišęs pirštą į kaspinėlio, 
kuriuo ją perrišo prekijas, kilpelę. - Gerai, aš tave susirasiu. 

Viešbutis buvo senas, juokingos išorės: neskoningas, akį rėžian- 
tis palikimas tų laikų, kai Tanžere galinga jėga dar tebebuvo Anglija. 
Vis dėlto Diarui teko pripažinti, kad šis atrodo kur kas jaukesnis 
ir patogesnis už gerokai naujesnius, kaip, tarkime, jo paties „De la 
Playa“. Registratūroje jam buvo pasakyta, kad panelę Gud veikiausiai 
aptiksiąs bare. Pasisekė, dingtelėjo jam. Vadinasi, nereikės susidurti 
su ja akis į akį kambaryje. Drauge ramiai išgersią po taurelę, ir tuo- 
met jis galėsiąs traukti savais keliais. Kai Diaras įžengė į prisigrūdusį 
barą, vienas jūreivių pianinu barškino „O, Suzana“. Jūreivių čia 
knibždėte knibždėjo, bet buvo ir ji - Junisė Gud, vidur minios, bet 


* Taip arabai vadina krikščionis. 

viena ir didinga lyg koks paminklas, įsitaisiusi ant aukštos kėdės 
prie baro, įsmeigusi žvilgsnį tiesiog priešais save. 

- Labas vakaras, - pasisveikino Diaras. 

Ji sureagavo taip, tarytum jis būtų šėręs jai per veidą. Loštelėjo 
ir įsistebeilijo į jį. Iš pradžių - mauras, dabar - dar ir šitas? Junisę 
apėmė siaubas; jos vaizduotėje jam vietos nebebuvo likę: jis buvo 
sėkmingai iššluotas, išnykęs. Ir še tau - grįžo, prisikėlė iš mirusiųjų, 
ir nė pats nesuvokia esąs šmėkla. 

— O... - galiausiai išspaudė ji. - Labas. 

Vėl prisisprogusi, šmėstelėjo jam. 

— Ką čia veiki? - paklausė ji. Nusiropštė nuo kėdės, pasirėmė 
į barą. 

- Pamaniau: tiesiog užsuksiu pasisveikinti. 

— Štai kaip? O ko gersi? Viskio? 

— O kąjjūs geriate? Gal išgersite taurelę su manim? 

— Jokiu būdu! Barmene! Vieną viskio su soda! - ji įsakmiai pa- 
barbeno pirštais į barą. - Kaip tik ketinau lipti viršun, - paaiškino. - 
Tik stabtelėjau išgerti taurelės. - Pati jautė: persprogsianti perpus, 
jeigu reikės dar kokią minutę kiurksoti čia ir kalbėtis su šituo. 

Diaras mažumą sudirgo. 

— Nagi, gal bent palauksite, kol man įpils gėrimo? Norėjau kai 
ko jūsų paklausti. 

Barmenas pastatė jam pilną taurę. 

— Gal žinote, kur galėčiau rasti Hadidžą? Kaip man su ja su- 
sisiekti? Žinau, kad ji retsykiais užsuka čionai aplankyti jūsų. Gal 
turite jos adresą ar dar ką? 

Šito jau buvo per daug. Jos veidas užsiplieskė dar sodresniu 
raudoniu nei paprastai, stovėjo ji lyg įbesta, prašneko beveik ne- 
krtutindama lūpų: 

— Nieko aš nežinau! Nenutuokiu, kur ji gyvena, ir man nerūpi! 
Kodėl tau nepaieškojus jos aname kekšyne, kur pirmąsyk ir apti- 
kai? Ko atslinkai pas mane, ko šniukštinėji, jei ieškai jos? Manai, 
aš - jos madam? Tad žinok: visai ne! Iš manęs jos kokiai valandai 
neišsinuomosi! 

Diaras tiesiog nepatikėjo savo ausimis. 

— Nagi, minutėlę! - šūktelėjo jusdamas, kaip patį pila karštis. - 
Nederėtų jums šitaip apie ją šnekėti. Būtų visiškai pakakę pasakyti: 

ne, jos adreso aš nežinau. Juk tik to aš ir klausiau. Neklausiau nič- 
nieko daugiau. Man visiškai neįdomu, ką dar galite apie ją pasakyti. 
Net nežinojau, kad tai galima gauti už pinigus: ji pasiutusiai šauni 
mergaičiukė. 

Junisė purkštelėjo. 

— Nagi taip, iš tikrųjų, už pinigus! Kaip pirštu į akį! Toji kek- 
šiukė neatsisakys prasidėti ir su eržilu, jei tik pakankamai dosniai 
sumokėsi. Ką, beje, drįstu tvirtinti, yra ir dariusi. Tai toks ypatingas 
aktas - pramoga turistams. Jie lieka sužavėti, - Junisė įsismarkavo; 
matė, kaip jo veide sklinda įsiūtis, ir dabar jau smaginosi išsijuo- 
susi. - Naivumas man paprastai nekliūva, - varė toliau, - bet kas 
per daug, tai jau... ei, net taurės nebeišgersi? - Diaras jau buvo 
nusisukęs. 

— Susikišk tą gėrimą žinai kur, - drėbė ir išdrožė gatvėn. 

Žmonių gatvėje buvo gana tiršta, tad Diaras slapčia tikėjosi, 
kad galbūt pavyks prasmukti nepastebėtam Tamio. Bergždžia viltis. 
Šaukiant išgirdo vos atsidūręs ties kavinės durimis. Susitaikęs su 
neišvengiamybe, Diaras įsliūkino vidun ir sukryžiavęs kojas atsi- 
sėdo ant demblio greta Tamio, kuris jau buvo spėjęs su draugais 
išrūkyti kelias kanapių pypkes ir dabar jautėsi kuo puikiausiai. Jie 
kiek pasišnekučiavo, tik Diaras, kai priėjo jo eilė užsitraukti, pyp- 
kės atsisakė. Tamis vogčia vis dirsčiojo gatvėn, kad nepražiopsotų 
Hadidžos. Galiausiai, kai akis užkliuvo už mergaitės, greitu, piktu 
žingsniu drožiančios per dulksną, Tamis skubiai atkreipė Diaro 
dėmesį į spalvotą litografiją ant artimiausios sienos. 

- Žinai, kas tai? - paklausė. 

Diaras pažvelgė - išvydo miesto vaizdą: minaretai, kupolai, 
baliustrados. 

- Ne, - atsakė. 

— Meka, - paaiškino Tamis. 

Diaras pastebėjo, kaip kiti sužiuro į jį, matyt, laukdami, ką 
pasakys. 

— Labai gražu, - ištarė. 

Akies kraštu Tamis matė, kaip Hadidža pradingsta už „Metro- 
polio“ durų. 

- Eime iš čia, - pasiūlė. 

- Eime, - nėmaž neprieštaravo Diaras. 

Juodu išėjo į gatvės drėgmę ir patraukė Zocco Chico pusėn. 
Nepaisant oro, gatvėse arabų buvo gausu: jie stoviniavo grupelėmis, 
šnekučiavosi ar be tikslo slampinėjo šen ir ten. 

— Gal norėtum nueiti susipažinti su gražiomis mergaitėmis? — 
staiga pasiūlė Tamis. 

— Ar nesiliausi brukti man pirkti šitą miestą? - pasišiaušė Dia- 
ras. - Nenoriu niekur eiti, nenoriu su niekuo susipažinti. Jau esu 
pasirūpinęs vieną gražią mergaitę, jos man visiškai ir užteks, - taip 
ir nebepridūrė, kad daug ką atiduotų, jei tik galėtų ją surasti. 

— O kas čia? - paklausė Tamis rodydamas į paketėlį, kuriame 
buvo apyrankė. 

— Naujas skustuvas. 

— Kokios firmos? 

— Holivudo, - suimprovizavo Diaras. 

Tamis tai prarijo. 

— Labai geras skustuvas, - tačiau rūpėjo jam kas kita. 

— Tau patinka ta mergaitė? Tik ta viena? Hadidža? 

- Visai teisingai. 

— Tu tikrai tos vienos ir nori? Aš pažįstu ir kitą. Labai, labai 
mielą mergaitę. 

— Kad jau pažįsti, ir pasilaikyk sau, drauguži. 

— Bet koks gi skirtumas: viena ar kita? 

— Aišku, - tarė Diaras. - Vadinasi, tau - vis tiek, jokio skir- 
tumo. O štai man - ne vis tiek. Sakau tau, mane ta viena visiškai 
tenkina. 

Visa bėda, kad Tamis, kuriam dar anaiptol neišsivadėjo praėju- 
sios nakties prisiminimai, skirtumą jautė, dar ir kaip. Jis valandėlę 
susimąstė. Jam atrodė visiškai teisinga ir logiška, kad jis, musul- 
monas, gali pageidauti Hadidžos sau. Tai buvo jo teisė. Jis troško 
kiekvienos mergaitės, kurią tik galėjo gauti, ir visų - tik sau vienam. 
Tačiau kad šitoks išrankus būtų nesrani - krikščionis - tai jau nei 
šis, nei tas. Juk krikščionį patenkina bet kas, krikščionis nė neįžvelgs 
skirtumo tarp vienos mergaitės ir kitos, jei tik abi bus patrauklios, 
jam, pačiam to nežinant, atitenka tai, kas lieka nuo musulmono, 
ir jis nė nesusimąsto, ar mergaitė visa priklauso jam vienam, ar 

ne. Tokie jau tie krikščionys. Bet šitas - ne toks. Šitas akivaizdžiai 
troško tiktai Hadidžos ir tik sau, jo nedomino galimybė pasiieškoti 
kokios kitos. 

Jo svarstymus nutraukė Diaras: 

— Kaip manai, ar ji galėtų dabar būti tame pačiame bare, kuria- 
me ją radome aną vakarą? - nutarė vis dėlto galįs prisipažinti, kad 
norėtų ją pamatyti. 

- Aišku, ne... - prasižiojo Tamis ir susilaikė: jam tik dabar 
dingtelėjo, kad Diaras galbūt nežino, jog Hadidža gyvena su Junise 
Gud, ir jei šią žinią jam kas nors praneš, tai bus ne Tamis. - Dar per 
anksti, - skubiai pridūrė jis. 

„Juo geriau“, - pagalvojo Diaras. 

— Gal vis tiek nueikime ten išgerti po taurelę? - pasiūlė. 

Tamis taip ir nušvito. 

- Puiku! 

Šisyk Diaras buvo tvirtai pasiryžęs įsidėmėti posūkius bei laip- 
tus, kad vėliau, po vakarienės, kelią į „Liuciferio“ barą surastų pats. 
Neilgas, žmonėmis šurmuliuojantis takas tarp gyvatvorių, iš jo - po- 
sūkis į kairę, aukštyn, siaura gatvele, abipus kurios rikiuojasi maisto 
produktų prekystaliai, išeini į trikampę aikštę su baltai žalia arka 
priešais, tada - vėl aukštyn, posūkis į dešinę, į tamsią horizontaliai 
besidriekiančią gatvelę, iš jos - pirmas posūkis kairėn, į visiškai 
siaurutį skersgatvį, virstantį stačiai aukštyn vedančiu tuneliu, išni- 
rus pačiame viršuje - dar vienas posūkis į dešinę, dabar jau galima 
nesižvalgyti į jokias iškyšas ar vingius, nes gatvelė nesišakoja, pas- 
kui - šlaitu žemyn, į didelę aikštę su vandens hidrantu viduryje, iš 
visų pusių apsuptą kavinių (reikėtų neužmiršti, kad vėliau visos gali 
būti jau uždarytos, o tuomet, uždangstytomis vitrinomis, ničniekuo 
nesiskirs nuo bet kurios parduotuvės); pereini aikštę, tada suki į 
skersgatvį be jokios lempelės virš galvos, jo gale - kairėn, į siaurą ga- 
tvelę, kurioje tamsu, nors į akį durk... Diaras susipainiojo. Pernelyg 
daug buvo tų detalių, kurias reikėjo įsiminti, o dabar dar jie visiškoje 
tamsoje begaliniais akmeniniais laipteliais kopė aukštyn. 

Kai jie įžengė į „Liuciferio barą, madam Papakonstantė visu 
svoriu užsigulė barą ir kibo gašliai rakinėti dantis. 

— Sveiki, vyručiai, - pasilabino. 

Dabar jos plaukai švietė ryškia chna spalva. Baras buvo persi- 
smelkęs šviežių dažų tvaiku. Lankytojų - nė gyvos dvasios. Žinoma, 
buvo dar labai anksti. Juodu išgėrė po dvi taures, tada Diaras su- 
mokėjo ir pareiškė norįs grįžti į viešbutį. Tamis neužsičiaupdamas 
pliurpė apie savo brolių šykštumą, bėdojo, neva šie neleidžią jam nė 
prisiliesti prie pinigų - netgi teisėtai priklausančių jam pačiam. 

- Bet rytoj aš vis tiek pirksiu tą laivelį! - triumfuodamas už- 
baigė jis. 

Diaras nė nepaklausė, kur Tamis susiveikęs pinigų tokiam pir- 
kiniui. Šiek tiek nustebo išgirdęs, kad tasai gimė ir užaugo Beidaujų 
rūmuose; pats nesusigaudė, ar dabar, kai sužinojo apie Tamio kilmę, 
šis pakilo, ar, priešingai, smuko jo akyse. Kai jau susiruošė eiti, Ta- 
mis ištiesė rankas per barą, abiem delnais suspaudė žaižaruojančią 
madam Papakonstantės galvą ir įsegė po smagų bučinį į abu užsi- 
plieskusius skruostus. 

- Ay, hombre! - sušuko ji kvatodama laimingo žmogaus juoku ir 
tuojau apsimetė, kad taisosi nėmaž nenukentėjusią šukuoseną. 

Vos išėjęs į gatvę, Diaras dar mėgino suraišioti sutrūkinėjusio 
maršruto siūlo galus, bet jie, ko gero, traukė kitu keliu, ar bent 
jam taip pasirodė, mat taip ir neišvydo jokio įsidėmėto ženklo, 
kol galiausiai priekyje sušmėžavo dūmų apsiausta Zocco de Fuera 
aikštė. 

- Žinai ką, Derai? (Diaras, pataisė tas.) Kurį vakarą pasikviesiu 
tave į svečius ir pavaišinsiu tikra mauriška vakariene, Bus kuskuso, 
bastilos*, visko. Ką manai? 

— Būtų išties puiku, Tami. 

- Tik neužmiršk, - perspėjo Tamis, tarsi jie jau būtų konkrečiai 
susitarę. 

— Jokiu būdu. 

Prie pat pagrindinės arkos, atsiveriančios į aikštę, Tamis stab- 
telėjo ir parodė vietinę kavinę - gerokai didesnę ir pretenzingesnę 
nei daugelis kitų. Viduje kurtinamai maurojo radijas. 

— Aš einu čia, - tarė. - Jei kada užsinorėsi su manimi susitikti, 
visada surasi čia. Dar kelios dienos, ir galėsime smagiai pasiplaukioti 
mano naujuoju laiveliu. Iki pasimatymo. 


* Tradicinis Šiaurės Vakarų Afrikos apkepas su balandiena. 

Diaras liko stovėti vienas šurmuliuojančioje aikštėje. Iš tolimojo 
jos galo pro medžius atsklido būgnų gausmas: dundėjo sudėtingu, 
trūkčiojančiu kalniečių berberų ritmu. Diaras susirado nediduką 
itališką restoranėlį gatvelėje atokiau nuo Zocco, atbulais dantimis 
pavalgė. Nors ir smarkiai nekantravo grįžti į gatveles ir leistis ieškoti 
„Liuciferio“ baro, vis dėlto prie espreso kavos puodelio atsipalaidavo 
ir, prieš pakildamas, surūkė dvi cigaretes. Nebuvo jokios prasmės 
atsidurti ten per anksti. 

Jis klydinėjo gatvėmis, šiek tiek leisdamasis žemyn, kol galiau- 
siai išėjo į gatvę, kuri, kaip jam atrodė, turėjo vesti reikiama kryp- 
timi. Matė pulkeliais vaikštinėjančias merginas: jos laikėsi glaudžiu 
būreliu, lyg šitaip būtų saugiau, ir dirsčiojo į jį, kaip pačios manė - 
vogčia, apsimesdamos, kad joms visai nė motais. Atskirti žydaites 
nuo ispanių buvo visai nesunku, nors tiek tos, tiek tos ir atrodė, 
ir rengėsi vienodai, bet pirmosios judėjo pakrikai, netvarkingai, 
kepėstavo strapsėdamos, kone virtuliuodamos gatve, lyg sunkiai 
suvaldydamos savo kūną, o apie kokį nors grakštumą nebuvo ko 
ir šnekėti. Arabės pro šalį plaukė tartum didžiuliai balti skalbinių 
kūliai su viršutinėje dalyje žybsinčiomis akimis. Priekyje, po ga- 
tvės žibintu, telkėsi vyrų ir vaikinų minia: jie supo du įdūkusius 
jaunuolius, įsikibusius kits kitam į atlapus ir laikančius vienas kitą 
ištiestos rankos atstu nuo savęs. Juodviejų poza buvo tokia formali, 
kad atrodė lyg kokia sustingusi šokio scena. Jie niršiai dėbčiojo į 
kits kitą, svaidėsi užgauliais žodeliais, urzgė, grėsmingai mosavo 
laisvosiomis - kairiosiomis - rankomis. Diaras valandėlę juos 
stebėjo. Taip ir neišvydo nė vieno smūgio. Staiga vienas jų greitu 
judesiu išsilaisvino ir atšlijo. Antrasis pasipustė padus ir akimoju 
dingo iš akių, bet, dar nespėjus nurimti tuoj pat sukilusiam šur- 
muliui, pasirodė vėl - drauge su policininku. Įprasčiausias veikimo 
būdas. Teisėtvarkos sargas praskyrė minią ir išėjo priešais Diarą, 
labai švelniai per rankas ir pečius tapšnodamas balta policininko 
lazdele. Diaras įdėmiai jį apžiūrėjo: policininkas vilkėjo Amerikos 
armijos eilinio uniformą, buvo su baltai dažytu šalmu. Baltame 
odiniame dėkle nešiojosi revolverį, kruopščiai, lyg kokia kalėdinė 
dovana, susuktą į vyniojamąjį popierių. It koks artojas, raginantis 
į arklą įkinkytus arklius, miniai tykiai tarsčiojo: „Na, na, na, na, 


190 


na“. Minia neskubėdama išsiskirstė, o abu peštukai jau kadai buvo 
prasmegę jos viduriuose. 

Diaras lėtai sliūkino gatve, kaip jam atrodė - lyg ir reikiama 
kryptimi. Vienas vienintelis orientyras - ir daugiau nieko neberei- 
kėtų; sykį žengęs reikiamu keliu, iš jo nebeišklystų. Iš indusų šilko 
krautuvėlių liejosi salsvas smilkalų kvapas, nemenko apelsinų kalno 
paunksnėje glaudėsi berberų šeima - tie mechaniškai vis šūkčiojo 
kilogramo kainą. O paskui, visai netikėtai, jis atsidūrė tamsoje sken- 
dinčiose gatvelėse, kur veikė vos vienas kitas prekybos kioskas, o ir 
tie patys - visiškai mažyčiai, apšviesti karbido lempelėmis ar žva- 
kėmis. Kiek paklaidžiojęs Diaras susistabdė žmogų europietiškais 
drabužiais ir paklausė: „Liuciferio“ baras?“ Šovė aklosiomis, iš tiesų 
nė nesitikėjo sulauksiąs naudingo atsakymo. Žmogus niurgztelėjo 
ir dūrė pirštu ta kryptimi, iš kur Diaras ką tik atėjo. Šis padėkojo 
ir nukėblino toliau. Buvo netgi visai smagu šitaip pasiklysti, Diaras 
pasijuto kažkaip keistai saugus - apėmė jausmas, kad šiuo konkrečiu 
momentu niekas pasaulyje negalėtų jo surasti. Niekas: nei jo paties 
artimieji, nei Vilkoksas, nei Deizė de Valverde, nei Tamis, nei Junisė 
Gud, nei madam Žuvenon, nei - galiausiai pagalvojo ir apie tai - 
Amerikos pasiuntinybė. Prisiminimas apie dvi pastarąsias šiek tiek 
sudrumstė nuotaiką. Šią valandėlę jis nėmaž nebuvo priartėjęs prie 
laisvės, priešingai - atsidūrė nuo jos dar toliau, nei buvo vakar tuo 
pat metu. Ta mintis jį išgąsdino, pernelyg buvo nemaloni. Vakar 
daugmaž tokiu laiku jis, puikiai nusiteikęs, išėjo iš Beidaujų rūmų. 
Ten pat nutiko kažkoks smulkus įvykis su kačiukais; dabar, kai apie 
tai pagalvojo, jam dingtelėjo: įvykis kažkaip siejosi su jo puikia nuo- 
taika. Nesąmonė kažkokia, bet - iš tikrųjų taip. Diaras žingsniavo 
toliau, jau net nelabai dairydamasis, kur einąs, ir mintyse tarsi atgal 
paleistą kino juostą peržiūrinėjo vakarykščio vakaro prisiminimus. 
Kai priėjo žvarbos persmelktą sodą ir akmeninį suolelį, ant kurio 
sėdėjo vėjyje, susigaudė pasiekęs esminį momentą. Tai atsitiko, kol 
jis sėdėjo ant to suolo. Kibirkštį įžiebė Holandas, tiksliau, jo ištarti 
žodžiai - įskėlė netgi ne mintį, veikiau jausmą, bet Holandas pasakė 
nepakankamai, neišplėtojo minties. „O štai ir aš, ir tuojau kažkas 
atsitiks.“ Jokio sąryšio. Paskui jau jis pats Holandui sakė: „Iu irgi 
anksčiau ar vėliau mirsi, bet kol kas vis tiek valgai.“ Ir vėl - jokio 

sąryšio, bet vis dėlto viskas buvo kažkaip susiję. Viskas - kažkokios 
vienumos sudėtinės dalys. 

Ėmė drengti dulksna - smulki ir šalta; pakvipo gaivuma. Netru- 
kus lietus ėmė smarkėti, neatrodė, kad greitai ketintų liautis. Diaras 
turėjo lietpaltį. Bet jei liūtis pernelyg įsismarkaus, vis tiek permerks 
iki siūlo galo. Tačiau dabar tai nebuvo svarbu. Jau kuris laikas gatvėse 
jis beveik nebematė žmonių. „Lūšnynų kvartalai, - pagalvojo. - Bė- 
džiai gulti eina anksti.“ Gatvelės, kuriomis slimpino dabar, priminė 
vingiuotus sapno koridorius. Suvokti jas kaip gatves, netgi kaip 
skersgatvius, buvo visiškai neįmanoma. Tai šen, tai ten tarp pastatų 
atsiverdavo plyšiai, štai ir viskas, kai kurie jų išvesdavo į atviresnes 
erdves, kiti - ne. Jeigu pavyktų aptikti visą teisingą tokių jungčių 
grandinę, galbūt pavyktų nusigauti iš vienos vietos į kitą, ir tai tektų 
brautis kiaurai pastatus. O ir patys pastatai atrodė išvešėję lyg kokie 
augalai: chaotiškai, be jokio kryptingumo, viršutinė jų dalis buvo 
masyvesnė už apatinę; protarpiais atrodydavo, kad vienas tiesiog 
dygsta iš kito. Kartais Diaras išgirsdavo aidinčius kažkieno, einančio 
tais skliautuotus požemius primenančiais tuneliais, žingsnius, kurie 
netikėtai nutrūkdavo, nors praeivis taip niekur ir nesušmėžuodavo. 
Visur kūpsojo kalnai šiukšlių bei atliekų, šmirinėjo katės, kurių šai- 
žus kniaukimas rėžė ausį, oras buvo persismelkęs rūgščiu šlapimo 
tvaiku: tiek sienas, tiek šaligatvius dengė plonytis šlapimo druskų 
luobas. Diaras sustojo, valandėlę stovėjo nekrustelėdamas. Iš tolu- 
mos, per lietaus šnarėjimą, atsklido varpų gausmas. Laikrodis kata- 
likų bažnyčios varpinėje Siaghines gatvėje, atpažino Diaras, - muša 
kas ketvirtį valandos. Kažkur priekyje dusliai šniokštė mūša: jūros 
bangos dužo į uolas žemiau apsauginių pylimų. Šitaip stovėdamas 
jis vėl nejučia ėmė uždavinėti sau tuos pačius klausimus, kuriais jau 
kvaršino galvą kiek anksčiau: „Ką aš čia veikiu? Kas atsitiks?“ Jau 
net nebebandė rasti „Liuciferio“ baro - atsisakė net tokios minties. 
Stengėsi pabėgti pats nuo savęs. Ir tai, kaip pats suprato, reiškė, 
kad užvis svarbiausia užduotis dabar - ištrūkti iš narvo, rasti būdą 
išsprūsti iš musgaudžio, užgauti savyje tą stygą, kuri atpalaiduotų 
savybes, galinčias jį permainyti, iš nevykėlio paversti nugalėtoju. 

— Ne, šitaip negerai, - sukuždėjo Diaras pats sau. Jei jis jau 
nusirito tiek, kad, patraukęs ieškoti Hadidžos, užuot mėginęs trūks 

plyš pasiekti barą, kur galima ją rasti, leidžia sau gerą valandą klu- 
pinėti tamsoje pašvinkusiais koridoriais, panašiais į tą, kuriame štai 
sustojo, vadinasi, jau pats metas suimti save į nagą. Tiktai - kaip? 
Gera buvo sakyti: tuojau suimsiu save į nagą ir suvaldysiu situaci- 
ją - tokia mintis guodė. Joje lyg ir slypėjo permainų pažadas. Tačiau 
tarp pasakymo ir padarymo žiojėjo praraja, į kurią gali nugarmėti 
bet kurią akimirką — ir nepadės nei visos tavo žinios, nei stiprybė, 
nei narsa. Tarkime, rytoj, tuo pat metu, jis bus supančiotas tik dar 
stipriau: sėdės, jau pavakarieniavęs, Žuvenonų namuose, klausysis 
ir dėsis į galvą kokį nors jam parengtą niekingą veiksmų planą. 
Kiekvieną akimirką šitokia situacija jam atrodė vis absurdiškesnė, 
nepakenčiama. Diaras visiškai netroško imtis šitokio darbo, jam 
nėmaž nerūpėjo nei madam Žuvenon, nei jos reikalai, jis nė neno- 
rėjo jai talkinti. 

Vis dėlto turėti pinigų buvo malonu: juk išties neblogai, kai per 
lietų, būdamas pavargęs ir panoręs traukti namo, gali ramiai sau 
leisti sėsti į taksi. Smagu restorane pirmiausia dirstelėti į kairiojoje 
valgiaraščio pusėje surašytus patiekalus. Juo labiau - užsukti į par- 
duotuvę ir nupirkti dovaną Hadidžai. (Dėžutė su apyranke pūpsojo 
lietpalčio kišenėje.) Taigi nori nenori teko rinktis. Bet tai jau buvo 
padaryta, ir Diaras negalėjo nusipurtyti jausmo, jog padarė ne pats - 
kažkas pasirinko už jį. Kaip tik dėl to jam buvo sunku save įtikinti, 
kad morališkai pats yra už tai atsakingas. Žinoma, rytoj vakare jis 
gali tiesiog nepasirodyti, kur kviestas - tik kas iš to? Jis, šiaip ar taip, 
bus surastas. Bus pareikalauta pasiaiškinti, galbūt grasinama. Jis 
dar galėtų netgi grąžinti tuos pinigus, jeigu išsigrynintų „Express“ 
čekius, padėtų atgal į sąskaitą trūkstamus šimtą dolerių ir išrašytų 
madam Žuvenon čekį penkiems šimtams. Tai padaryti dar nevėlu. 
O gal ir vėlu? Juk jai tereikėtų atsisakyti priimti čekį. Jos pačios če- 
kis kartą buvo išgrynintas, tai - įvykęs faktas, kurį paliudys banko 
įrašai. 

Staiga Diarui dingtelėjo, kad tai, ką jau spėjo pridirbti, bent 
iš dalies galėtų neutralizuoti, jei pats apie savo veiksmus praneštų 
Amerikos pasiuntinybei. Jis tyliai nusijuokė. Juk taip tik įklimptų į 
bėdą ir, žinoma, liktų be pinigų. Puikiai suprato, kad būtent šitaip 
ir pasielgtų auka. Tipiškas atvejis: auka visuomet nuleidžia rankas, 

jei tik kokį akimirksnį išdrįsta pasvajoti pakeisti savo būseną. Vis 
dėlto šiuo metu tokia perspektyva atrodė gana viliojanti. 

Tačiau pirmų pirmiausia jis troško pagaliau išsikapstyti iš šito 
šabakštyno, grįžti namo ir griūti į lovą. Sumojo, kad, eidamas mūšos 
šniokštimo link, anksčiau ar vėliau išlįstų į kokią nors didesnę gatvę, 
einančią išilgai apsauginių pylimų. Ja pasiektų uostą. Diaras netruko 
įsitikinti, kad pasakyti - kur kas paprasčiau nei padaryti, bet galų 
gale jam pavyko išsikapstyti į platesnes gatves. Čia jau pasitaikė ir 
praeivių. O šie visuomet netgi labai noriai parodys kelią, kaip išeiti 
iš arabų kvartalo - netgi pliaupiant lietui, kitąsyk - net ir neklau- 
siami. Šiuo atžvilgiu jų prigimtinis priešiškumas nemusulmonams 
pasireikšdavo itin aiškiai. „Išeiti gali į tą pusę!“ - praeiviui pavymui 
rėkalodavo vaikai visomis kalbomis, kokias tik mokėjo. Tai buvo lyg 
koks nuolat pasikartojantis priedainis. O jei mėgindavai traukti gilyn 
į arabų kvartalą, jie tuojau pat tikindavo: „Čia nepraeisi!“ 

Diaras išėjo į pagrindinę gatvę priešais didžiąją mečetę. Šiek 
tiek tolėliau ant pylimo buvo užtupdytas Tvirtovės klubas. (Veikia 
visą parą. Geriausi vynai ir kiti gėrimai! Ernesto grupė groja hava- 
jietišką svingą!) Pro atvirą langą laukan veržėsi aukštas, į mikrofoną 
aimanuojančio tenoro balsas. 

Iš čia jau vedė tiesus kelias namo, atviras visiems jūros vėjams. 
Po kokių dvidešimties minučių Diaras velniuodamasis jau mygo 
viešbučio „De la Playa“ skambutį ir kumščiais tvatijo užrakintas sti- 
klines duris, mėgindamas pažadinti arabą, kuris ramiai sau šnarpštė 
šezlonge kitoje durų pusėje. Galų gale įleidęs, žmogus tik priekaiš- 
tingai nužvelgė jį ir išbėrė: „Si, si, si . Pašto dėžutėje greta kambario 
rakto Diaras aptiko raštelį. Užlipo laiptais, vos įžengęs vidun nusi- 
metė šlapius drabužius ir nėrė į kabiną kampe, norėdamas palįsti 
po karštu dušu. Tačiau karšto vandens nebuvo. Diaras apsitrynė 
turkišku rankšluosčiu, susisiautė chalatu. Tada atsisėdo ant lovos ir 
atskleidė laiškelį. Perskaitė: „Kur tave nelabasis nešioja? Užsuksiu 
rytoj rytą, devintą. Džekas.“ 

Diaras numetė popiergalį ant naktinio staliuko ir susirangė lo- 
voje, langą paliko uždarytą. Garsiai barbenantys lašai aiškiai bylojo: 
lyja pernelyg smarkiai, kad vertėtų jį atsidaryti. 

Trečioji knyga 


Siaubūnų amžius 


XV 


Naktį vėjas pakeitė kryptį, oras persimainė: dangus nuskaidrėjo, 
sušvito ryški mėnesiena. Vilkoksas vartėsi savo lovoje „Atlantidos“ 
viešbutyje ir dėl nemigos kaltino sutrikusį virškinimą. Jį kamavo 
surizgę, trūkinėjantys, neramūs sapnai; kaskart išeidavo pro duris 
į gatvę, kuria plūdo minios žmonių, apsimetančių, neva nekreipia 
į jį jokio dėmesio, bet jis žinojo: praeivių tirštumoje slepiasi ir tie, 
kurie tyko jo. Šie čiupdavo jį iš už nugaros, įstumdavo į tamsų 
skersgatvį, o jau ten, plyšok neplyšojęs, neprisišauksi jokios pagal- 
bos. Vilkoksas nuolat pabusdavo ir atitokdavo tysąs aukštielninkas, 
vos atgaunąs kvapą, širdis makaluodavosi. Galų gale neapsikentęs 
įžiebė šviesą, užsirūkė. Išsitiesęs pusiaugula, dairydamasis po, regis, 
net pernelyg ryškiai apšviestą kambarį, Vilkoksas bandė drąsintis 
tikindamas save, esą niekas nematė Diaro jo biure, tad, kai tas išeis 
iš Ramlalo krautuvėlės, niekam ir į galvą neateis, jog nešasi krūvą 
pinigų. Kadangi siekė blaiviai įvertinti padėtį, prisivertė pripažinti: 
Larbio gauja žinojo nemaža būdų išsiaiškinti tai, kas juos domina. 
Nuo pat tos akimirkos, kai paaiškėjo, kad baisusis El Kebiras neilgai 
teužsibuvo Port Liotėjo kalėjime ir yra grįžęs (Vilkoksas pastebėjo 
jį gatvėje tą pačią popietę, kai paliko Diarą vieną savo biure, štai 
dėl ko taip skubinosi skambinti Diarui ir vyti šį namo), visas kitas 
mintis gožė nesisklaidanti baimė, kad kas nors iš gaujos galėjo kaip 
nors suuosti apie Diaro ryšius su juo. Tačiau šįsyk Vilkoksas buvo 
net pernelyg atsargus: iš tikrųjų nemanė, kad anie galėtų ką nors 

žinoti. Vis dėlto veikti reikėjo tučtuojau. Su kiekviena uždelsta va- 
landa didėjo ir pavojus, kad jie iššniukštinės jo planus. Vilkoksas 
net suabejojo, ar tikrai buvo tokia jau gera mintis pačiam eiti į „De 
la Playa“ viešbutį palikti laiškelio: galbūt verčiau reikėjo mėginti 
be paliovos skambinti, kad ir visą naktį - kol pagaliau būtų užtikęs 
Diarą grįžusį. Paskui dar susimąstė, ar gali būti, kad kas nors bus 
įžiebęs įtarimų britams. Jį apniko pačios įvairiausios abejonės, ga- 
lutinai išblaškiusios miegus. „Prakeiktas dzabajonė*, - pagalvojo 
Vilkoksas. - Pernelyg buvo riebus.“ Jis išsiropštė iš lovos gurkštelėti 
mėtinio sodos vandens. Drauge iš vaistų spintelės pasiėmė bute- 
liuką gardenalio, išsikratė vieną tabletę, bet tuoj pat persigalvojo: 
baiminosi pramigti, o prašyti viešbučio darbuotojų, kad pažadintų, 
nesiryžo - jais nevertėjo pasitikėti. Būdavo, jie tiesiog pamiršta, o 
Vilkoksui trūks plyš reikia atsikelti ne vėliau kaip aštuntą. Tad griuvo 
atgal į lovą ir atsivertė Paris Herald redaktoriaus skiltį. 


*XXX* 


Maždaug tuo pat metu pabudo Deizė de Valverde, jautėsi susiner- 
vinusi - lyg ir be jokios aiškios priežasties. Luisas verslo reikalais 
kelioms dienoms buvo išvykęs į Kasablanką, o Deizė, likusi viena, 
nors namuose knibždėjo daugybė tarnų, visada miegodavo pras- 
tai. Ji įsiklausė stengdamasi perprasti, gal nuaidėjo koks nors stai- 
gus garsas, išplėšęs ją iš miego, bet išgirdo tik nesiliaujantį bangų, 
dūžtančių į pakrantės uolas, šniokštimą, tokį tolimą, kad priminė 
slopų mūšos ūžesį, kokį išgirsti, pridėjęs prie ausies kriauklę. Deizė 
atsimerkė. Miegamąjį skalavo skaidri mėnesiena. Šviesos pluoštas 
sruvo iš vakarų, tačiau naktinis dangus virš vandens buvo vaiskus 
visose pusėse. Deizė išlipo iš lovos, priėjo prie durų į koridorių, pa- 
klebino jas - vien norėdama įsitikinti, kad tikrai užrakintos. Durys 
buvo užrakintos, ir ji smuko atgal į patalus, užsitraukė dar vieną 
antklodę - ir leidosi į vaizduotės peršamą kankynę: juk durys galėjo 
būti ir neužrakintos, tad, kai ji nuspaudė rankeną, galėjo prasiverti, 


yo eo 


pat, koridoriuje, stovinį apskurusį, barzdotą milžiną maurą, niršiai 


* Itališkas plaktų kiaušinių trynių, cukraus ir vyno desertas. 

dėbsantį į ją akių proplaišomis. Ji būtų mėginusi užtrenkti duris 
jam prieš nosį, bet tuoj pat būtų įsitikinusi, kad jis spėjęs tarpdurin 
įbrukti savo didžiulę pėdą. Ji būtų užgulusi duris, stūmusi iš pas- 
kutiniųjų, bet... 

„Negi taip niekad ir nesuaugsiu?“ - papriekaištavo pati sau. 
Nejaugi žmogui nelemta pasiekti tokios būklės, kad gebėtų visiškai 
save kontroliuoti: galvoti tai, ką norėtų galvoti, jaustis taip, kaip 
norėtų jaustis? 


*X*XxX 


Tamis namo grįžo vėlai. Kavinėje su draugais per vakarą sutraukė 
nemaža kanapių pypkių, ir tai gerokai užslopino atsargumą, tad 
rengdamasis sukėlė per daug triukšmo. Suvirko pažadintas kūdikis, 
o kvaišalas, užuot liūliuojančiomis vizijų bangomis nunešęs į kietą 
įmygį, priešingai, miegus išblaškė: Tamiui gniaužė kvapą. Paryčiais 
jis girdėjo iš netoliese esančios Emsalos mečetės minareto atsklin- 
dantį muedzino, kviečiančio maldos, balsą, girdėjo ir kas pusvalandį 
kartojamas suraminimo giesmes, skelbiančias, esą tikratikiui niekas 
negresia; kaskart, kai tykų orą lyg strėlė perverdavo aštrus balsas, 
šiam tuojau pat paantrindavo staigus pavienių aplinkinių gaidžių 
giedojimo pliūpsnis. Galiausiai gaidžiai visai išsibudino ir pratrūko 
plyšoti be perstojo, ant kone kiekvieno namo stogo. Guldamas Ta- 
mis Junisės čekį nejučia buvo įbrukęs po pagalve. Brėkštant kokią 
valandą nusnūdo. Kai pravėrė akis, žmona basomis kojomis jau 
šliūrinėjo po kambarį, vėl klykė kūdikis. Tamis dirstelėjo į laikrodį 
ir sušuko: 

— Kavos! 

Banke norėjo atsidurti dar iki jo darbo pradžios. 


*XXkX 


Kurį laiką Diaras kietai miegojo, slegiamas nebaigusių formuotis 
pusminčių. Maždaug ketvirtą staiga atsisėdo lovoje, jausdamasis 
visiškai budrus, ir lauke pastebėjo ryškų švytėjimą. Priėjo prie lango, 
atidarė, persisvėrė per palangę ir ėmė žvilgsniu skvarbyti mėnesie- 
nos nutviekstų kalvų kitapus uosto detales: juodų kiparisų virtinę, 
namuką - baltumu tvieskiantį kubelį, tarytum pakibusį pusiaukelėje 

tarp siauro paplūdimio ruožo ir dangaus, dyko, ruzgano kalvos šlaito 
viduryje. Reginys - tarytum nutapytas paveikslas, itin kruopščiai 
išryškintais kontūrais. Diaras grįžo į lovą, smuko į įšilusius patalus. 
„Nieko gero“, - tarė pats sau. Pagalvojo: jeigu nuo šiol visada šitaip 
ir jausis, verčiau jau likti amžina auka. Tuomet bent jaustųsi pats 
savimi, ne taip, kaip dabar, kai net pernelyg aštriai jautė tą svetimą, 
nepažįstamą esatį, reikalaujančią išleisti į laisvę. „Ne, negerai. Ne, 
negerai.“ Suniuręs Diaras apsivertė ant kito šono. Pro langą srūvantis 
gaivus oras netrukus nugramzdino jį į miegą. Kai Diaras vėl praplėšė 
akis, kambarys jau pulsuojavo saulėkaita. Rytmečio danguje kabojo 
saulė, milžiniška, ryški, jos šviesą dar labiau sustiprino vanduo, 
žarstantis atspindžius į lubas, ir čia šie šmaižiojo lyg liepsnos atšvai- 
tai. Diaras stryktelėjo iš lovos, atsistojo prie atviro lango, pasirąžė, 
pasikasė, nusižiovavo ir galiausiai nusišypsojo. Jeigu atsikeli pa- 
kankamai anksti, dingtelėjo jam, gali sėkmingai įšokti į dieną ir be 
vargo leistis jos nešamas, bet jei pramiegi, diena spėja tave aplenkti 
ir tuomet, vos pajudėjęs, dar turi stumti ją pirm savęs. Bet, kad ir 
kaip būtų, abu, drauge su diena, galų gale nersite į tamsą - ir šitaip be 
paliovos, kaskart vis iš naujo. Diaras prie atviro lango ėmėsi rytinės 
mankštos. Šitokią daugybę metų jis tiesiog plaukė pasroviui niekie- 
no nepastebimas, nepastebėdamas pats savęs - toks nereikšmingas 
dienos palydovas, mechaniškai klampojantis jai pridurmui, pats 
sau pabrėžiantis jos sunkumą bei nuobodybę, kad vakare lengviau 
užslinktų miegas, o miegą naudojantis tam, kad sutelktų energijos 
prastumti dar vieną tokią pat dieną. Dažniausiai jis net nesusipras- 
davo pats sau tarti: „Jeigu tik tiek ir teskirta, kodėl tuomet išvis verta 
kapstytis pirmyn?“ Neklausdavo šito, nes numanė, kad į šį klausimą 
atsakymo nėra ir negali būti. Bet tą akimirką jam pasirodė, kad at- 
sakymą rado, ir net labai paprastą: akstinas, stumiantis pirmyn, yra 
pasitenkinimas, kurį patiri suvokęs, kad sugebėjai įveikti visą dieną. 
Pažvelgus iš vienos pusės, toks pasitenkinimas ničnieko nereiškė, 
bet pažvelgus iš kitos - reiškė viską. Ar bent jau šitaip Diaras jau- 
tėsi tą rytą; jam buvo ganėtinai neįprasta, kad sprendimą pasitiktų 
kupinas susižavėjimo. 

Oro skaidrumo ir saulės galios veikiamas, duše jis ėmė švilpauti, 
o skusdamasis susizgribo, kad žarna žarną ryja. Be penkių devintą 

atėjo Vilkoksas: nekantriai trinktelėjo kumščiu į duris, o įgriuvęs 
vidun, sunkiai gaudydamas kvapą, klestelėjo į krėslą prie lango. 

— Na štai, išaušo didžioji diena, - paskelbė stengdamasis, kad 
balsas tuo pat metu skambėtų ir nerūpestingai, ir džiugiai. - Labai 
nemalonu, kad teko išversti tave iš lovos taip anksti, bet tokius da- 
lykus verta sutvarkyti kaip įmanoma sparčiau. 

— Kokius dalykus? - paklausė Diaras per rankšluostį - kaip tik 
šluostėsi veidą. 

- Eškombo-Denverso pinigai jau atkeliavo čionai. Tau reikės 
paimti juos iš Ramlalo ir nunešti į „Crėdit Foncier“ banką. Tik 
nesakyk, kad užmiršai. 

- Aa. 

Papildoma - ir visiškai nepageidaujama - komplikacija šian- 
dien. Diaro balse gana aiškiai skambėjo nepasitenkinimas, ir Vil- 
koksas tai užjuto. 

— Kas nutiko? Verslas gali sujaukti tavo viešojo gyvenimo 
planus? 

— Ne, ne. Nieko neatsitiko, - patikino Diaras šukuodamasis 
priešais veidrodį. - Tiesiog svarstau, kodėl berniuku pasiuntinuku 
išsirinkai būtent mane. 

— Ką dar šitai reiškia? — Vilkoksas išsitiesė krėsle. - Regis, jau 
prieš dešimt dienų tau buvo aišku, kad, perimsi šį darbelį. Juk pats 
tikrą vėją sukėlei, nekantraudamas pradėti dirbti! O dabar štai, skiriu 
tau konkrečią užduotį, o tu svarstai, kodėl ją tau skiriu! Prašau tavo 
pagalbos, nes man tai - didelė paspirtis, štai kodėl! 

- Gerai jau, gerai, gerai. Bene išgirdai iš manęs kokį prieštara- 
vimą“ 

Vilkoksas, regis, atlyžo. 

— Dievulėliau, tavo požiūris į visą šį reikalą kažkoks pašvinkęs. 

- Taip manai? - Diaras, vis dar šukuodamasis, stovėjo nutvieks- 
visas šis reikalas mažumėlę pašvinkęs ir yra. 

Vilkoksas žiojosi dar kažko sakyti. Bet tuojau persigalvojo ir 
nutarė verčiau leisti Diarui tęsti. Vis dėlto jo veide, matyt, šmėstelėjo 
kažkas, kas Diarą perspėjo, mat šis, užuot išklojęs šį tą apie Britanijos 
valiutos įvežimo apribojimus, ką ir ketino daryti, ir leidęs Vilkoksui 

suprasti, kad sakydamas „pašvinkęs“ turėjo omeny „nelegalus“ (mat 
Vilkoksas, regis, manė, kad Diaras nieko nenutuokia netgi apie šią 
smulkmeną), pasakė tik tiek: 

— Ką gi, bent jau tikrai neturėtų trukti ilgai. 

— Sugaiši penkias minutes, - patikino Vilkoksas ir atsistojo. — 
Jau gėrei kavos? 

Diaras papurtė galvą. 

- Tuomet judinkimės. 

— Dievulėliau, kokia saulė! - sušuko Diaras; vos jie išėjo iš vieš- 
bučio į gatvę. Jam tai buvo pirmas giedras rytas čia, ir jį supantis 
pasaulis dabar pasirodė visiškai kitoks, lyg iš begalinės nakties būtų 
išniręs į dienos šviesą. - Tu tik pauostyk orą! - pridūrė sustojęs, 
viena ranka atsirėmė į palmės kamieną ir atsigręžęs paplūdimio 
pusėn triukšmingai sušnarpštė nosimi. 

— Dėl Dievo meilės, nagi, judinkimės! - sušuko Vilkoksas, žo- 
džiams pritardamas veiksmais: pirmyn drožė kaip įmanydamas 
sparčiau. Nė nebebandė pažaboti nekantravimo. Diaras pasivijo jį 
ir nužvelgė kiek nustebęs: nežinojo, kad Vilkoksas taip nervinasi. 
Primygtinai sieksniuodamas kuo didesniais žingsniais, Vilkoksas 
nepastebėjo po kojomis šuns maitos, paslydo ir kaip ilgas vožėsi 
ant šaligatvio. Tuojau pasikėlė, bet, net nespėjęs dorai atsistoti, 
suurzgė Diarui: 

— Nagi, juokis, kad tave kur velniai! Juokis! 

Tačiau Diaro veide įžvelgė tik rūpestį. Tokiomis aplinkybėmis 
šis net neketino juoktis. (Vaizdas žmogaus, staiga praradusio orumą, 
jam visiškai neatrodė juokingesnis ar absurdiškesnis už nuolatines 
pastangas tą orumą išsaugoti ar tiesiog patį buvimą žmogumi šitame 
neabejotinai nežmoniškame pasaulyje.) Bet šįryt, vien norėdamas 
pasirodyti malonus, jis išties nusišypsojo ir padėjo Vilkoksui nusi- 
purtyti dulkes. 

- Išsiterliojau? - paklausė Vilkoksas. 

— Ne. 

— Tai eime. Tegul jie prasmenga. 

Kavos jie užsuko ten pat, kur Diaras vakarykščiai pusryčiavo, 
bet Vilkoksas net neprisėdo. 

— Neturime tiek laiko. 

— Neturime? O tu kur trauki? 

— Grįšiu atgal į „Atlantidą“, kai tik įsitikinsiu, kad tu - tikrai 
pakeliui pas Ramlalą, o ne į paplūdimį pasikaitinti saulutėje. 

- Aš ir einu pas Ramlalą. Dėl manęs gali nesukti galvos. 

Juodu žengė prie durų. 

— Tuomet palieku tave, - tarė Vilkoksas. - Viską kaip reikiant 
supratai? 

— Sakiau: dėl manęs nesuk sau galvos. 

— Kai viską padarysi, ateik į viešbutį. Tada ir papusryčiausime. 

— Sutarta. 

Vilkoksas nužingsniavo kalvos šlaitu aukštyn, jautėsi visiškai 
nusivaręs. Parslinkęs į „Atlantidą“, nusirengė ir griuvo atgal į lovą. 
Pakaks laiko šiek tiek snūstelėti, kol prisistatys Diaras. 

Žingsniuodamas Avenida de Espana išilgai pakrantės senamies- 
čio link, Diaras gromuliavo mintį traukti į Amerikos pasiuntinybę ir 
iškloti jiems visą tiesą apie madam Žuvenon. Bet kas gi būtų tie „jie“? 
Koks nors glotnus, švariai nusiskutęs individas iš klientų aptarnavi- 
mo skyriaus? Kuris iš pradžių klausysis jo vos viena ausimi, paskui 
pradės varstyti nedraugiškais žvilgsniais, tada lediniu balsu užvers 
klausimais, o atsakymus uoliai užsirašys? Diaras įsivaizdavo, kaip 
įžengia į tvaskantį kabinetą, kaip jam kas nors širdingai paspaudžia 
ranką, pasiūlo sėstis į krėslą prie stalo. 

— Labas rytas. Kuo galėčiau padėti? 

Ilgokai trunkanti dvejonė. 

- Na, tai ne visai lengva. Nelabai žinau, kaip jums pasakyti. 
Manau, kad įkliuvau į šiokią tokią bėdą. 

Konsulas, o gal vicekonsulas tiriamai jį nužvelgtų. 

— Taip manote? - pauzė. - Gal pirmiausia prisistatytumėte? 

Ojau tadajis ne tik pasisakytų pavardę, bet ir išklotų visą kvailą 
istoriją, kas vakar vidury dienos nutiko „Imperijoje“. Žmogus susi- 
domėtų, atsikrenkštų, delnu į viršų ant stalo paklotų ranką. 

— Pradėkime nuo to, kad atiduosite čekį. 

— Aš jo nebeturiu. Pasidėjau indėlį banke. 

— Labai gudriai sugalvota! (Piktai.) Taigi - dešimtkart daugiau 
darbo mums! 

— Na... man reikėjo pinigų. 

Pareigūno balsas nuskambėtų visai nebedraugiškai. 

— Ak, jums reikėjo pinigų, ar ne? Vadinasi, atsidarėte banko 
sąskaitą ir dalį pinigų išgryninote, teisingai? 

— Taip, visai teisingai. 

O ką tasai sakytų tada? 

- O paskui, kai pagalvojote, jums padai nusmilko, tad dabar 
norite išsikapanoti iš tos bėdos? 

Diaras įsivaizdavo, kaip užkaista veidas - taip jam nepatogu, 
ir tada sako: 

— Na, vien tai, kad atėjau pas jus visko papasakoti, man regis - 
pakankamas įrodymas, jog noriu pasielgti taip, kaip teisinga. 

Anas tuomet sakytų: 

— Pone Diarai, nejuokinkite. 

Taigi į kokią padėtį jį įstumtų štai šitoks pokalbis? Be to, kad 
užsitrauktų ant galvos begalę įtarimų, kurie veikiausiai niekada ne- 
beišsisklaidytų, kad ir kiek laiko praleistų Tarptautinėje zonoje, - ką 
daugiau jis peštų, apsilankęs Amerikos pasiuntinybėje? 

Jis jau žingsniavo nuožulnia gatvele, vedančia į taksi aikštelę 
Tvirtovės klubo papėdėje, praėjo atlapas duris, kur ant slenksčio 
saulėkaitoje drybsojo visiškai suaugę šuo ir katė - gyvūnai tingiai 
sau žaidė kartu. Diaras stabtelėjo ir valandėlę juos stebėjo - kaip ir 
dar keletas praeivių: visi žiūrėjo, lyg negalėdami patikėti savo aki- 
mis, su šypsena veide. Nors ir visai netyčia, reginys buvo tarytum 
koks patikimas įrodymas, kad priešiškumas anaiptol! nėra absoliutus 
egzistenciją valdantis dėsnis, kad galimybė išvengti konflikto - bent 
jau teoriškai įmanoma. Karštos rytmečio saulės kepinamas Diaras 
užkopė gatvele į viršų, perėjo Zocco Chico ir galiausiai pasiekė 
Ramlalo krautuvėlę. Diaras grįžo į Zocco, užsuko į Cafė Central ir, 
įsitaisęs prie baro šalia kavos aparato, painiojosi po kojomis visiems 
padavėjams, tada paskambino Vilkoksui. 

— Dar neatidaryta! - suspiegė Vilkoksas ir staiga nutilo. - Ką 
gi, - po gerokos pauzės kalbėjo toliau: - palūkėk kur netoliese, ko! 
atidarys. Nieko kita nė negali imtis. - Jis dar valandėlę patylėjo. - 
Tik, dėl Dievo meilės, nesitrainiok priešais krautuvėlę! Praeik pro 
šalį kas penkiolika ar dvidešimt minučių ir užmesk akį! 

— Gerai. Gerai. 

Diaras padėjo ragelį, sumokėjo barmenui už skambutį ir vėl išėjo 
į aikštę. Buvo be dvidešimties minučių dešimta ryto. Jei Ramlalo 
krautuvėlė dar uždaryta, kada turėtų atsidaryti? Labiau tikėtina, 
kad pusę vienuoliktos, ar - kad vienuoliktą? „Ir velniop“ - tarė sau 
Diaras, koja už kojos vėl sliūkindamas krautuvės link. 

Ši vis dar buvo uždaryta. Tai ir padėjo Diarui apsispręsti. Trauk- 
siąs tiesiai į paplūdimį, pasivoliosiąs kiek saulėkaitoje. Pats Vilkoksas 
ir įbruko jam tokią mintį. Į valias pakaks, jei grįšiąs čia kiek prieš 
pusę pirmos, mat tada bus uždaromas „Crėdit Foncier“ bankas. Bet 
pirmiausia dar sustojo papusryčiauti, išgėrė kavos, suvalgė kelias 
riekeles skrudintos duonos su sviestu ir braškių džemu. 

Paplūdimys buvo platus, lygus, baltas; išsirietęs taisyklingu pus- 
apskritimiu driekėsi iki kyšulio priešakyje. Diaras patraukė suplūkto 
smėlio juosta, išnirusia, kai per atoslūgį atsitraukė jūros vandenys; 
tai buvo tikras drėgnas dangaus veidrodis, dar labiau išryškinantis 
vaiskią mėlynę. Kai užkaltos persirengimo kabinos bei barai liko per 
kokį pusmylį už nugaros, Diaras nusiavė batus, nusimovė kojines, 
atsiraitojo kelnių klešnes. Iki šiol paplūdimys buvo visiškai tuščias, 
bet dabar Diaras pastebėjo artėjant dvi žmonių figūras ir asilą. Kai 
prisiartino, suprato, kad tai - dvi labai senos berberės, apsirengusios 
baltais ir raudonais dryžiais išmargintais vilnoniais drabužiais, lyg 
lauke būtų nulinė temperatūra. Į Diarą jos nekreipė jokio dėmesio. 
Čia, kur pakrantės juostos nekuprojo nė menkiausias kauburėlis, 
košė nestiprus, bet žvarbus vėjas, gerokai atšaldantis bet kokį saulės 
neapšviestą paviršių. Neilgai trukus Diaras priešais save išvydo ke- 
letą mažyčių žvejų valtelių, viena eile išrikiuotų krante. Jos buvo jau 
kažin kada apleistos: mediena sutrūnijusi, pačios prineštos smėlio. 
Apsidairęs į visas puses, Diaras nebeišvydo nė gyvos dvasios. Dvi 
moterys su asilų jau dingo iš akių: iš pakrantės ruožo per kopas 
pasuko į sausumos gilumą. Diaras nusirengė ir įsiropštė į pusiau 
užneštą valtį. Smėlis, visiškai užpylęs valties pirmgalį, nuolaidžiu 
šlaitu leidosi vidurio link ir taip suformavo tiesiog idealų gultą, 
atgręžtą į saulę. 

Paplūdimyje ūžaujantis vėjas į valties vidų neužpūtė, odą gla- 
monėjo vien tik karšti saulės spinduliai. Diaras taip gulėjo gerą va- 
landėlę, sąmoningai mėgaudamasis malonia kaitra, visiškai paniręs 


205 


į paties susikurtą ištaigą. Kai pažvelgė į saulę, akių vokai savaime 
beveik visai sulipo, jis regėjo žaižaruojančios, skaidrios šviesos 
voratinklius, nusidriekusius per siaurą plyšelį, likusį tarp mažne 
susiglaudusių vokų trikdomi virpčiojančių blakstienų, pasišiaušę 
šviesos spinduliai išsklisdavo, atsitraukdavo, vėl išsklisdavo. Diaras 
jau labai seniai buvo šitaip nuogas gulėjęs saulėkaitoje. Prisiminė, 
kad, jei įsaulyje tysosi pakankamai ilgai, kaitrūs spinduliai ilgainiui 
iš galvos išvaikys visas mintis. Kaip tik to jis ir troško: kepintis tol, 
kol visiškai išdžius ir sukietės, kol pajus, kaip migloti rūpesčiai vie- 
nas po kito virsta garais ir išsisklaido, kol galų gale supras, kad visi 
drėgni abejonių bei netikrumo klaneliai, telkšoję jo esybės dugne, 
pamažu traukiasi ir garuoja, neatlaikę galingos saulės krosnies alsa- 
vimo. Paskui ir visa tai išrūko jam iš galvos, raumenys atsipalaidavo, 
ir jis prisnūdo - atitokdavo tik protarpiais, kilstelėdavo galvą virš 
kirmgraužų išurbinto planšyro, apžvelgdavo paplūdimį. Vis dar ne- 
buvo matyti nė gyvos dvasios. Ilgainiui liovėsi ir dairytis. Dar kiek 
vėliau apsivertė kniūbsčias, įsikniaubė veidu į kietai suplūktą smėlį 
ir leido svilinančiai saulės antklodei užkloti nugarą. Slopi, ritminga, 
orkestro mušamųjų lėkščių gausmą primenanti mūša aidėjo lyg to- 
limas paties ryto alsavimas; garsas užtrukdavo, kol prasiskverbdavo 
per miriadus oro narelių, ir ausis pasiekdavo gerokai pavėlavęs. Kai 
vėl apsivertė aukštielninkas ir pažvelgė tiesiai į dangų, šis pasirodė 
neįtikėtinai nutolęs - tokio tolimo dangaus Diaras dar niekad ne- 
buvo regėjęs. Ir vis dėlto jis jautėsi atsidūręs nepaprastai arti savęs; 
galbūt todėl, kad tam, jog pasijustų gyvas, žmogus turi liautis gal- 
vojęs apie save kaip apie esantį kelyje. Būtina sustoti, visiškai sustoti, 
pamiršus bet kokias siekiamybes. Vidinis balsas ištaria: „Palauk“, 
bet jo žmogus paprastai nesiklauso - juk jeigu lauksi, gali pavėluo- 
ti. Kita vertus, jei jis iš tiesų sustoja palaukti, vėliau gali paaiškėti, 
kad, vėl pajudėjęs iš vietos, traukia kita kryptimi nei iki tol - o tai 
irgi gana bauginanti mintis. Juk gyvenimas iš tiesų nėra judėjimas 
tolyn nuo ko nors ar ko nors linkui, tai net nėra slinktis iš praeities 
į ateitį, iš jaunystės į senatvę, iš gimimo į mirtį. Gyvenimo visuma 
nėra lygi jo dalių sumai. Ji lygi bet kuriai iš tų dalių, o suma išvis 
neegzistuoja. Suaugęs vyras nė kiek ne giliau įklimpęs į gyvenimą nei 
ką tik gimęs kūdikis, ir vienintelis suaugusiojo pranašumas yra tas, 

kad protarpiais jam atsiveria galimybė pajusti to gyvenimo esmę, ir 
jokių paaiškinimų ar priežasčių jis nė neieškos, nebent būtų visiškas 
kvailys. Gyvenimui nereikia jokių pateisinimų, jokių mėginimų jį 
aiškinti. Kad ir iš kurios pusės mėgintum prieiti, rezultatas visada 
tas pat: gyvenimas dėl paties gyvenimo - faktas, pranokstantis bet 
kokį gyvą individą. O šiam tuo tarpu reikia valgyti. Šitaip Diaras 
gulėjo įsaulyje ir jautėsi visai arti savęs, žinojo esąs čia ir dabar - ir 
mėgavosi tuo žinojimu. Prireikus jis galėjo apsimesti esąs amerikie- 
tis vardu Nelsonas pavarde Diaras, su keturiais tūkstančiais pesetų 
švarko, numesto ant suolo valties paskuigalyje, kišenėje, bet ir tuo- 
met žinotų, kad tai smulki ir nereikšminga tiesos visumos dalelė. 
Pirmų pirmiausia jis buvo žmogus, išsitiesęs ant smėlio, susitelkusio 
nudrengtos valties dugne, žmogus, kurio kairioji ranka gulėjo vos 
per colį nuo saulės kepinamo borto - žmogus, kurio kūnas išstūmė 
iš valties atitinkamą šilto rytmečio oro tūrį. Visa tai, ką jis iki šiol 
galvojo, ką darė, iš tiesų galvojo ir darė ne jis, o didžiulės gyvų bū- 
tybių masės narys - būtybių, kurios elgėsi taip, kaip elgėsi, tik todėl, 
kad įsivaizdavo esančios kelyje iš gimimo į mirtį. Bet dabar jis jau 
nebebuvo narys; kartą prisiėmęs visą atsakomybę, nebegalėjo tikėtis 
niekieno pagalbos. Jeigu žmogus jau nebe kelyje iš kur nors į kur 
nors, jei gyvenimas yra kažkas kita, netgi visiškai kita, jei gyveni- 
mas - tiesiog buvimas, egzistavimas visą tą į begalybę nusitęsusią 
akimirką, viską aprėpiančią ir sulydančią į vienumą, tuomet žmogui 
užvis geriausia tiesiog išsitiesti pusiaugula ir būti, ir tuomet, kad ir 
kas atsitiktų, jis vis tiek bus. Nesvarbu, ką mąstytų, kalbėtų ar da- 
rytų, jo buvimo faktas išlieka nepakitęs. O mirtis? Jam jau atrodė, 
jog kada nors, jei tik mintis nusidrieks išties toli, jis perpras, kad iš 
tikrųjų nieko nekeičia net mirtis. 

Nors ir maloniai skalaujamas miglotų minčių, kurios siurbėsi 
į jo sąmonę, Diaras pajuto, kad šito svaigaus mieguistumo būsenai 
išlaikyti nebepakanka. Ne be pastangų šiek tiek kilstelėjo galvą ir 
pasuko riešą, kad galėtų pasižiūrėti į laikrodį. Buvo dešimt po dvy- 
liktos. Diaras staigiai pašoko, paskubomis užsitempė drabužius, tik 
neapsiavė batų bei kojinių, ir vis dar tuštutėliu paplūdimiu pasileido 
atgal. Nors skubėjo kiek įstengdamas, pridusęs, skausmingai gaudy- 
damas kvapą, kai pasiekė pirmuosius pastatus buvo jau be ketvirčio 

pirma. „Crėdit Foncier“ bankas jau bus uždarytas. Tad darbą teks 
atidėti popietei. Diaras žingsniavo pakrante, kol atsidūrė priešais 
viešbutį „De la Playa“, ten laipteliais užkopė į gatvę ir basas įžengė 
vidun. Registratūroje budintis berniukas padavė jam raštelį. „Džekas 
skambino kokį šimtą kartų, tikriausiai jau kraustosi iš galvos“, - pa- 
galvojo Diaras ir dirstelėjo į popiergalį. Ir išvydo visai ką kita: „Sr. 
Doan, 25-16. Inmediatamente.“ Vis dar manydamas, kad veikiausiai 
jo ieško Vilkoksas, ko gero, karštligiškai mėgina prisiskambinti iš 
biuro ar iš kieno nors kito namų, Diaras padiktavo berniukui numerį 
ir, barbendamas pirštais į stalviršį, laukė, kol sujungs. 

Ir pagaliau kitame laido gale išgirdo vyrišką balsą: 

— Amerikos pasiuntinybė. 

Diaras nedelsdamas padėjo ragelį ir, nieko nepaaiškinęs berniu- 
kui, atsisėdo kampe, apsimovė kojines, apsiavė batus. Kruopščiai 
užsirišęs antrąjį raištelį atsilošė ir užsimerkė. Abiejų rankų pirštais 
jautė lygią, nuožulnią medinę plokštumą - krėslo ranktūrius. Gatve 
pravažiavo sunkvežimis, iš išmetamojo vamzdžio pokšėdamas dujų 
pliūpsnius. Viešbučio vestibiulyje vos vos trenkė negesintų kalkių 
chloridu. Pirmąsias kelias minutes Diaras nesijautė nei ramus, nei 
susijaudinęs; buvo tiesiog paralyžiuotas. O paskui, kai galiausiai 
praplėšė akis, kone džiūgaudamas pagalvojo: „Tai štai kaip yra iš 
tikrųjų.“ Ir tuojau pat, jau antrą kartą tą pačią dieną, pasijuto ne- 
apsakomai alkanas. Nebuvo numatęs jokio veiksmų plano; norėjo 
tik pavalgyti, dar norėjo užbaigti reikalus su Ramlalu ir Vilkoksui 
pranešti: atlikta. O jau tada, priklausomai nuo to, kaip jausis, gal 
ir paskambinsiąs ponui Doanui į pasiuntinybę ir paklausiąs, ko 
anam prisireikė. (Jį šiek tiek guodė mintis, kad skambutis toli gražu 
nebūtinai turi būti susijęs sa madam Žuvenon ir visomis jos nesą- 
monėmis, protarpiais Diarui net pasidingodavo, kad šitaip ir išvis 
negali būti.) Bet pagalvojus, kad yra pakviestas pietų pas madam 
Žuvenon į namus... 

Diaras pašoko ir riktelėjo berniukui, kuris spėjo pradingti už 
pertvaros. 

— Taksi! - sušuko jis, durdamas pirštu į telefoną. Prišoko prie 
durų, pažvelgė į gatvę, drąsindamasis mintimi, kad, jei jie būtų su- 
manę imtis jo iš peties, veikiausiai nebūtų pirmiausia paprasčiausiai 

paskambinę. Bet paskui prisiminė kai ką, ką buvo sakiusi Deizė: esą 
Zona tokia nedidelė, kad policija bet ką gali pričiupti vos per kelias 
valandas. Pasiuntinybė tikrai gali sau leisti elgtis mandagiai ir tiesiog 
palaukti, bent jau tol, kol įsitikins, ką jis ketina daryti toliau. 

Taksi įsuko iš šoninės gatvelės, atvingiuojančios iš aukštutinės 
miesto dalies, ir sustojo prie viešbučio durų. Diaras nuskubėjo prie 
automobilio, įšoko ant galinės sėdynės ir pasilenkęs paliepė vairuo- 
tojui važiuoti Avenida de Espana arabų kvartalo papėdės pusėn. 


*k X 


Įsidienojo, miestas driekėsi užtvindytas skaidraus, karšto oro. Apie 
vidudienį, kalno šlaite, „Hesperidžių“ vilos sode, Deizė de Valverde 
ravėjo savo rožyną. Paskui, kai fizinis krūvis pasirodė nebepakelia- 
mas, ji paprašė prie baseino patiesti guminį čiužinį ir išsitiesė ant 
jo, išsirengusi iki maudymosi kostiumėlio. Žiemą šitokių dienų 
Tanžere buvo pernelyg reta. Kai Luisas sugrįš iš Kasablankos, nutarė 
pamėginsianti dar sykį rimtai pasikalbėti apie Egiptą. Po karo jie 
kiekvienais metais dalį žiemos praleisdavo Kaire, Luksore ar Vadi 
Halfoje, bet šįmet dėl vienos ar kitos priežasties taip ir nesutelkė 
pakankamai energijos išvažiuoti. Vėliau, paskutinę minutę, ji dar 
mėgino susirasti kambarį „Mamunijoje“ Marakeše, o kai paaiškėjo, 
kad tai neįmanoma, dar kurį laiką svarstė mintį nugvelbti viešbu- 
čio rezervaciją iš madam Vert, nesunkiai pati save įtikinusi, kad ši 
amžiais pasiligojusi ponia vis tiek, laikui atėjus, tikriausiai niekur 
negalės važiuoti. Tačiau šią nedidelę gudrybę sužlugdė nepakenčia- 
mas Džeko Vilkokso elgesys. 

„O jis iš tikrųjų gana mielas“, - tarė sau Deizė, galvodama ne 
apie Vilkoksą - apie Diarą. Ilgai nelaukusi pakilo, nužingsniavo 
vidun ir išsikvietė Mariją. 

— Sujunk mane telefonu su viešbučiu „De la Playa“, - paliepė 
šiam. 


*Xx* 


Vilkoksas, vos grįžęs į „Atlantidą', nusirengė ir griuvo į lovą. Nors ir 
siaubingai nervinosi dėl to Eškombo-Denverso sterlingų pervedimo, 
vis dėlto giliai įmigo: jį priveikė nuovargis po nemiegotos nakties. 

Kai pabudo, buvo be penkių minučių pusė antros (kaip tik tuo 
metu Diaras įžengė į Ramlalo krautuvėlę). Išvydęs, kiek valandų, 
Vilkoksas uždūkęs paskambino į apačią aiškintis, kas atsitiko. Kai 
tik kur nors kas nors užstrigdavo, beveik visuomet taip atsitikdavo 
dėl registratūros darbuotojo kaltės. 

— Man kas nors skambino? - griežtai pasiteiravo. 

Atsiliepęs jaunuolis šito nežinojo - jis tik pirmą valandą atėjo 
į darbą. 

— Tai pažiūrėk mano dėžutėje! - užstaugė Vilkoksas. 

Jaunas darbuotojas išsigando. Ir suskato skaityti žinutes, skirtas 
asmeniui, gyvenančiam aukštu žemiau. 

— O Viešpatie Jėzau Kristau švenčiausias! - suspiegė Vilkoksas, 
užsimetė drabužius ir nuskubėjo į registratūrą patikrinti pats. Tačiau 
jo dėžutė registratūroje buvo tuščia. Nebuvo ką daryti, tad Vilkoksas 
pasitenkino jaunąjį darbuotoją išplūdęs ir nusėdo bare: pasistatęs 
priešais save taurę viskio, tik neaiškiai niurgztelėjimais atsakinėjo 
pakalbintas barmeno, o pats be paliovos suko galvą: ar įmanoma, 
kad Diaras buvo atėjęs, prisistatė, bet registratūroje jam pasakė, kad 
ponas Vilkoksas kažkur išėjęs? 

Paskubomis kopdamas iš paplūdimio, Diaras kiek suprakaitavo, ir 
dabar, vis dar suplukęs, iš geltono gatvės žėrėjimo smuko į krau- 
tuvėlės tamsą. Jaunasis Ramlalas nukoręs kojas sėdėjo ant aukštos 
taburetės - vienintelio baldo mažyčiame kambarėlyje — ir skaitė 
laikraštį. Kai pakėlė galvą, glotnaus jo veido išraiška nėmaž nepa- 
sikeitė, neatrodė, kad būtų atpažinęs įėjusįjį, bet tuojau pat nušoko 
žemėn ir tarė: 

— Labas rytas. Laukiau jūsų kiek anksčiau. 

— Porą kartų ėjau prošal, bet buvo uždaryta. 

— A, vadinasi - per anksti. Užsirūkysite? 

- Ačiū. 

Indas mestelėjo ant stalo žiebtuvėlį ir kalbėjo toliau: 

— Laukiau jūsų. Supraskite, negalėjau palikti paketo čia, o kai 
ėjau pietauti, - neštis irgi nenorėjau. Jei ir dabar nebūtumėte atėjęs, 
būčiau laukęs dar ilgiau. Tad nieko nuostabaus, kad džiaugiuosi jus 
matydamas. 

— Ooo, - išsprūdo Diarui. - Apgailestauju, kad priverčiau jus 
laukti. 

— Nieko tokio, nieko tokio, - Ramlalas pradžiugo vis dėlto išpe- 
šęs atsiprašymą. Tada iš kelnių kišenės išsitraukė raktą, atidarė stalo 
stalčių. Iš ten iškėlė gana didelę kartoninę dėžę su etikete: „Consul“ 
Dvidešimt pakelių po penkiasdešimt. Rinktinio Virginijoje užauginto 
tabako mišinys.“ 

— Nepatarčiau čia pat ir skaičiuoti, - kalbėjo toliau. - Bet viskas 
čia. 

Jis nukėlė dėžės dangtelį, ir Diaras viduje išvydo plonyčio balto 
popieriaus pluoštus. Ramlalas pasiskubino vėl uždaryti dėžę, tarsi 
trapiam šios turiniui galėtų pakenkti nors truputį ilgėlesnis sąlytis 
su oru bei šviesa. Vieną rudą liauną ranką ištiesęs virš kartono, lyg 
norėdamas apsaugoti, Ramlalas tęsė: 

— Savaime suprantama, Gibraltare juos suskaičiavo mano tėvas, 
o vakar vakare perskaičiavau aš pats. Tad galiu užtikrinti: dėžėje yra 
tūkstantis aštuoni šimtai penkių svarų kupiūrų. Jei pageidaujate 
dabar iš karto ir skaičiuoti - neprieštarausiu. Bet... - jis išraiškingai 
mostelėjo į minią, plūstančią gatve, vos už kelių pėdų, ir nusišypso- 
jo. - Niekada nežinosi, ar ne? 

— Galai nematė. Nesvarbu, - Diaras kaip įmanydamas stengėsi 
pasirodyti draugiškas. - Patikėsiu jūsų žodžiu. O jeigu įsivėlė kokia 
nors klaida, manau, mes žinosime, kur jus surasti. 

Pastarasis sakinys pašnekovą, regis, kiek užgavo. Nusigręžęs 
jis iš kažkur ištraukė didžiulį blizgaus mėlyno ir balto vyniojamojo 
popieriaus lakštą, netvarkingai nubarstytą spausdintu užrašu „Ga- 
leries Lafayette“ Mitriai, kaip tikras profesionalas, supakavo dėžę 
ir dar perrišo švaria, nepriekaištingai balta virvute. 

— Na štai, - tarė atšlijęs ir vos vos linktelėdamas. - O kai rašysite 
ponui Eškombui-Denversui, neužmirškite perduoti linkėjimų nuo 
mano tėvo - ir manęs paties, su visa pagarba. 

Diaras jam padėkojo ir, tvirtai laikydamas nešulį, išėjo į gatvę. 
Na štai, pusė darbo atlikta, pagalvojo. Kol jis ko nors užkąsiąs, 
atsidarys ir „Crėdit Foncier“ bankas. Jis per Zocco de Fuera aikštę 
nužirgliojo į italų restoraną, kuriame valgė aną vakarą. Stambūs, 
sučiurę, į ryšelius susukti balti banknotai buvo visiškai nepanašūs į 
pinigus; pinigai juk būna žali, tikros kupiūros - kur kas mažesnės, 
patogios paimti. Didelė svetimų pinigų suma rankose Diarui nebuvo 
kažin kokia naujiena, tad ir atsakomybė neprislėgė taip, kad imtų 
be reikalo nervintis. Įsitaisęs restorane, ramiai pasidėjo paketą ant 
grindų prie kojų ir valgydamas vis dirsčiojo į jį. Šiandien labiau nei 
bet kada, įsisvajojo jis, norėčiau būti laisvas, išsinuomoti nedidelį 
automobiliuką nudengiamų viršumi ir kur nors išvažiuoti su Hadi- 
dža. O dar geriau būtų šokti į traukinį ir dundėti į Afrikos gilumą, 
kur akys mato - kol baigsis geležinkelio linija. (O kur toliau? Ką gi, 
Afrika - didelė, ir kokia nors galimybė pasisiūlytų pati.) Jis netgi 
būtų pasitenkinęs dar vienu žygių į paplūdimį, tik šįsyk jau šoktų į 
vandenį paplaukioti. Bet kur tau: didžioji popietės dalis bus sugaiš- 
ta vaikštinėti į „Crėdit Foncier“ banką ir „Atlantidos“ viešbutį, o 
Vilkoksas, vos sužinojęs, kad pinigai saugiai guli banke, būtinai ras 
prie ko prikibti ir jį apstaugs. Diaras nutarė pasakysiąs tris, o ne du 
kartus praėjęs pro Ramlalo krautuvėlę ir radęs ją uždarytą. 

Kelios minutės po dviejų Diaras pakilo, pasiėmė paketą ir ap- 
mokėjo sąskaitą įkūniai patronne, kuri stovėjo už baro prie durų. 
Vos išniręs į žaižaruojančią saulėkaitą, pajuto šiokį tokį gailestį 
sau dėl pareigų, užkrautų jam tokią nuostabią popietę. Kai pasiekė 
„Crėdit Foncier“ banką, duris rado atidarytas, tad nedelsdamas žen- 
gė į nutriušusios klientų aptarnavimo salės prietemą. Už grotuotų 
apšniaukštų stalų. Diaras ėmė kopti aptrupėjusiais marmuriniais 
laiptais; uniformuotas arabas šūktelėjo jam pavymui. 

— Ponas Benzekris, - ištarė Diaras. 

Arabas nebebandė jo sustabdyti, bet nulydėjo labai jau įtariu 
žvilgsniu. 

Tamsiai geltonas mažyčio kabinetuko sienas bjaurojo rūdžių 
atspalvio dėmės, šleikščiai nusidriekusios nuo lubų iki pat grindų. 
Ponas Benzekris sėdėjo nugrimzdęs didžiuliame juodame krėslę, 

atrodė netgi dar liūdnesnis nei tada, kai jie susipažino „Cafė Espana“. 
Išvyniodamas dėžutę, jis lėtai lėtai linkčiojo galvą, lyg sakydamas: 
„Ak, taip. Dar vienas pluoštas tų bjaurių popiergalių, kuriuos reikės 
suskaičiuoti ir kuriais teks rūpintis.“ Bet vos išvydęs viduje sudėtus 
kruopščiai perrištus ryšulėlius, į Diarą pažvelgė jau kur kas aštriau. 

- Penkių svarų banknotai? Tokių priimti mes negalime. 

— Ką? - Diaras net pats nustebo, kaip garsiai nuskambėjo jo 
balsas. - Negalite priimti? - jis jau įsivaizdavo save, siuntinėjamą į 
nesibaigiančias klajones nuo tuojau užsiplieskiančio Vilkokso pas 
besišypsantį Ramlalą ir atgal. Tačiau ponas Benzekris buvo visiškai 
ramus. 

— Penkių svarų banknotai čia, kaip žinote, yra nelegalūs. 

Diaras jau žiojosi jį pertraukti, bandyti gintis, esą nieko apie tai 
nežinojęs, bet ponas Benzekris, jau vėl vyniodamas dėžutę į mėlyną 
ir baltą popierių, kalbėjo toliau: 

- Šokronas jums juos iškeis. Duos pesetų, kurias mes paimsime 
kaip svarus. Ponas Eškombas-Denversas, savaime aišku, norės sąs- 
kaitos svarais. Keisdamas jis patirs dvigubą nuostolį, apgailestauju, 
bet nieko negaliu padaryti. Šitie banknotai Tanžere negalioja. 

Diaras vis dar negalėjo atitokti. 

— O kodėl manote, kad tas žmogus... - jis sudvejojo. 

- Šokronas? 

- Kodėl jūs manote, kad jis sutiks priimti teisėtai atsiskaityti 
negaliojančius pinigus? 

Melancholiškai ištemptos pono Benzekrio lūpos virptelėjo vos 
pastebima šypsena. 

- Sutiks, - užtikrino pusbalsiu. Ir atsilošė, žvelgdamas tiesiai 
priešais save, tarytum Diaras jau būtų išėjęs. Bet vos šis pasiėmė vėl 
tvarkingai supakuotą dėžutę, tarstelėjo: 

- Palūkėkite. 

Jis pasilenkė, paskrebeno kelis žodžius užrašinėje, nuplėšė lapelį 
ir padavė Diarui. 

- Paduosite šitą Šokronui. Grįžkite prieš keturias. Ketvirtą mes 
uždarome. Adresą užrašiau štai čia, lapelio viršuje. 

„Tik man iš to ne kažin kiek džiaugsmo“, - pagalvojo Diaras. 
Jis padėkojo ponui Benzekriui ir nulipęs laiptais žemyn vėl išniro 

į Zoccho Chico aikštę, kur virš „Cafė Central“ terasos ką tik buvo 
nuleista dryžuota stoginė, kad lankytojus paslėptų nuo kaitrios 
popietės saulės. Diaras priėjo prie vietinio policininko, didingai 
rymančio aikštės viduryje, ir paklausė, kaip surasti Calle Sinagoga. 
Eiti buvo netoli: pagrindine gatve aukštyn, o paskui - sukti į kairę, 
jei tik jis teisingai suprato policininko gestus. Išsisklaidė paskutinės 
viltys dar suskubti į paplūdimį. O kitos tokios saulėtos dienos gali 
tekti laukti dar kokias dvi savaites - ką žinosi. Diaras sau po nosimi 
patyliukais plūdo Ramlalą, Vilkoksą, Eškombą:Denversą. 

Šokrono biuras buvo įsikūręs mažyčiame prigrūstame kamba- 
rėlyje, kyšančiame virš apačioje vingiuojančios gatvės - į jį reikėjo 
palypėti laipteliais. Žilabarzdis Šokronas, kuris su plačiu ilgu juodu 
drabužiu ir kepuraite, kokias dėvi žydų bendruomenės vyresnieji, 
atrodė išties įspūdingai, perskaitė Benzekrio raštelį ir iškart nušvi- 
to. Užtat jo anglų kalbos įgūdžiai buvo tokie, kad jų neverta net 
minėti. 

- Parodyt, - tarstelėjo rodydamas dėžę. Diaras ją atidarė. 

- Sėst, - pasiūlė Šokronas, iškrovęs ritinėlius ir ėmęsis mitriai 
skaičiuoti banknotus, protarpiais paseilindamas piršto galiuką. 

„Tiedu, reikia manyti, sukčiai: ir Benzekris, ir šitas, - dingtelėjo 
Diarui nerami mintis. Vis dėlto gatvėje kas keli žingsniai stovėjo 
lentos, ant kurių buvo surašyti valiutų - taip pat ir svaro - kursai, va- 
dinasi, ir čia kursas neturėtų skirtis labai smarkiai. Nors galbūt kaip 
tik gerokai skiriasi, jeigu jau svarai čia nelegalūs. Pačios kupiūros 
galėjo būti galiojančios, tačiau vien tai, kad atsidūrė čia, buvo rimtas 
įstatymo pažeidimas, taigi, kad ir kokį kursą užgiedotų Šokronas ar 
Benzekris, į jokius valdžios organus pagalbos juk nesikreipsi. Apa- 
čioje, gatve, lėtai sliūkino saldumynų pardavėjas, jo pratisi riksmai 
aidėjo lyg kokia religinė giesmė. Įgudę pono Šokrono pirštai vis dar 
šiaušė banknotų kampučius. Kartkartėmis jis pakeldavo kupiūrą 
priešais šviesą, vidun srūvančią pro langą, ir prisimerkęs nužiūrė- 
davo. Užbaigęs skaičiuoti vieną ryšuliuką, vėl kruopščiai, nė nedirs- 
telėjęs į Diarą, jį surišdavo. Galiausiai sudėjo visus ryšulėlius atgal į 
dėžutę, pasiėmė tą patį pono Benzekrio raštelį, apvertė ir ant kitos 
pusės pakeverzojo: 138 pesetos. Tada stumtelėjo popierėlį Diarui ir 
įsistebeilijo į jį. Siūlomas kursas pasirodė šiek tiek geresnis nei tas, 

kuris buvo skelbiamas gatvėse - ten svaras kainavo nuo 133 iki 136 
pesetų. Vis dar neatsikratydamas įtarimų, Diaras, vaipydamasis ir 
mostaguodamas rankomis, paklausė: 

— O ką tu darai su šitokiais pinigais? 

Atrodė, kad Šokronas angliškai suprast suprato daugiau, nei 
mokėjo pasakyti. 

— Palestina, - atsakė nedaugiažodžiaudamas, pirštu rodydamas 
pro langą. 

Diaras vien dėl pramogos mintyse ėmėsi dauginti 138 iš 9000. 
O paskui užrašė skaičių 142 ir stumtelėjo popierėlį atgal Šokro- 
nui, norėdamas pažiūrėti, kaip tasai reaguos. Dabar jau Šokronas 
pratrūko ištisu žodžių srautu - ispaniškai; vis dėlto nebuvo sunku 
suprasti, kad su tokiu nežmonišku kursu jis nesutiks. Kažkur žodžių 
papliūpose Diaras nugirdo ir Benzekrio pavardę; tik ją iš viso karšto 
monologo ir suprato, ir dar nebent tai, kad šimtas keturiasdešimt 
dvi pesetos už vieną svarą - tikrai per daug. Tačiau jis jau įsijau- 
tė, Žaidimas jam pradėjo patikti. Pagalvojo: jei tiesiog sėdėsiąs ir 
lauksiąs, Šokronas tikrai pasiūlys daugiau nei iš pradžių. Tai šiek 
tiek užtruko. Šokronas išsitraukė iš stalčiaus užrašų knygutę ir įni- 
ko į galaižin kokius painius aritmetinius skaičiavimus. Kažkuriuo 
momentu sugraibė mažą sidabrinę dėželę, patraukė gerą šniūkį 
uostomojo tabako - į vieną, paskui - į kitą šnervę. Neskubėdamas, 
tvarkingai padėjo dėžutę į vietą ir vėl kibo į darbą. Diaras dešiniąja 
pėda ritmingai tapsėjo į raudonomis plytelėmis išklotas grindis 
ir tylėdamas laukė. Čia įmanoma pakeisti bet kokią kainą, andai 
primygtinai tvirtino Vilkoksas, jei tik žinai - kaip, o svarbiausi 
dalykai, kuriuos reikia pasitelkti tokiais atvejais, yra kantrybė ir 
apsimestinis abejingumas. (Diaras prisiminė ir Vilkokso pasakotą 
pokštą apie iš kaimo atvykusį arabą, kuris užsuko į paštą: jis ištisas 
penkias minutes nėrėsi iš kailio, stengdamasis įsigyti septyniasde- 
šimt penkis sentimus kainuojantį pašto ženklą už šešiasdešimt sen- 
timų; kai galiausiai paaiškėjo, kad pašto tarnautojas nepalenkiamas 
ir į jokias derybas nesileis, arabas didžiai įsižeidė ir patraukė sau.) 
Tačiau Diaro abejingumas šiuo atveju nebuvo visai apsimestinis, iš 
tikrųjų jam nėmaž nerūpėjo sutaupyti ponui Eškombui-Denversui 
tų kelių tūkstančių pesetų. Tai buvo tik žaidimas, ne daugiau. Diaras 

pabandė įsivaizduoti, kaip jaustųsi, jei pinigai būtų jo paties. Ko 
gero, būtų pristigęs drąsos net pradėti derybas. Žaisti su netikrais 
pinigais - toli gražu ne tas pat, kas su tikrais. Vis dėlto šiuo metu 
jam suvis niekas nebuvo tikra. Ankštas, senais baldais užgrūstas 
kambariūkštis, juodarūbis barzdotas senis priešais, užrašų knygutės 
puslapį marginantis skaičiais, auksinė vakarop krypstančios dienos 
šviesa, prislopinti gatvės garsai iš lauko - visa tai grimzdo kažkokioje 
nepaaiškinamai neužbaigtoje, tarsi dar tik išbandomoje terpėje, 
išskalavusioje iš jų pažįstamą užtikrintumo jausmą, kurį talpina 
pati realybės samprata. Užvis aštriausiai Diaras suvokė savo paties 
padėties absurdiškumą. Dabar jau nėmaž neabejojo, kad skambutis 
iš Amerikos pasiuntinybės tiesiogiai susijęs su madam Žuvenon ir 
kad jo veikiausiai laukia kvota. Jei jis lengva ranka numosiąs ir į tą 
skambutį, ir į primygtinį madam Žuvenon kvietimą pietų, jau rytoj 
pat atsidursiąs tiesiog tarp kūjo ir priekalo. 

Su kiekviena praslenkančia diena Diaras ir iki šiol pasijusdavo 
vis labiau atitolęs nuo pasaulio, tad neišvengiamai turėjo išaušti 
tokia diena, kai jam teks sąmoningomis pastangomis į jį sugrįžti. 
Tam, kad deramai suvoktų aplinkybių, kurios jį apraizgė, realumą, 
žmogus privalo justi, kad jos, tegul labai tolimais ryšiais, siejasi 
su kitomis jam žinomomis situacijomis. Jei tokių sąsajų aptikti 
nepavyksta, jis lieka atkirstas nuo išorės. Tačiau kadangi vidinio 
orientacijos pojūčio tikslumas, bent jo paties požiūriu, priklauso 
nuo išorinio pasaulio prideramo funkcionavimo, jis, sąmoningai ar 
nesąmoningai, imsis tam tikrų pertvarkymų, kad atkurtų pusiausvy- 
ros jausmą. Jis yra instrumentas, kuris siekia prisitaikyti prie naujos 
išorės, jis privalo padaryti taip, kad išsilieję, nepažįstami kontūrai vėl 
išryškėtų. O kaip tik dabar išorė buvo neapsakomai toli - taip toli, 
kad, tarkime, Šokrono rašomojo stalo kojelę buvo galima palyginti 
su kokiu tolimu objektu, pro teleskopą matomu iš observatorijos. 
Diarą apniko jausmas, kad, jei pasistengtų iš paskutiniųjų, galėtų 
prisišaukti permainą: arba stalo kojelė išnyktų, arba, jeigu liktų kur 
buvusi, jis sugebėtų perprasti, ką jos buvimas čia reiškia. Jis sulaikė 
kvapą. Dėl to tuojau apsvaigo galva, bet per kvaitulį jis išgirdo Šokro- 
no balsą, tariantį kažkokius beprasmius žodžius. „Cientocuarenta. 
Mire.“ Jis laikė atkišęs Diarui popiergalį. Diaras, tarytum keldamas 


216 


milžinišką svorį, pakėlė akis - ir išvydo užrašytus skaičius, bet tuo 
pat metu pajuto, kad jame vyksta neaprėpiamų mastų klodų ant- 
sprūdis, kuriam neįmanoma atsispirti. 

— Ką? — pratarė jis. Šokronas buvo užrašęs - 140. 

- Gerai. 

- Viena minutė, - pasakė Šokronas, tada pakilo, paėmė dėžutę 
su pinigais ir išėjo į kitą kambarį, paskui save uždarė duris. 

Diaras nesujudėjo. Sėdėjo ir stebeilijo pro langą į pastato prie- 
šais sieną. Žemės drebėjimas pamažu rimo, giluminiai klodai jau 
pasislinko, ir naujoji jų padėtis atrodė patogesnė. Tarytum kažkas, 
kas buvo jo regėjimo lauke, dabar būtų patraukta į šalį - kažkas, 
užstojęs vaizdą ir neleidęs įžvelgti būdo pakeisti išorinį kraštovaiz- 
dį. Tačiau Diaras nepasikliovė šia visa virtine asmeninių potyrių, 
užgriuvusių per tą laiką, kol sėdėjo čia. Buvo įpratęs prie galaižin 
kiek ištįsusių nuobodulio atkarpų su tik protarpiais ištinkančiomis 
nelabai stipriomis pasibjaurėjimo krizėmis; šitokie audringi vidiniai 
poslinkiai tarsi negalėjo būti iš jo gyvenimo. Kur kas labiau tikėtina, 
kad jie būdingi tai beprasmei aplinkai, kurioje atsidūrė. Ir vis dėlto, 
jeigu aplinka daro jam šitokį poveikį, verčiau jau su juo apsiprasti ir 
išmokti prisitaikyti. 

Sugrįžo Šokronas su dėžute, tik kupiūrų joje šįsyk buvo mažiau, 
ir jos pačios - mažesnės, žalzganai rudos ir violetinės. Šokronas 
padėjo dėžutę ant stalo ir, vis dar stovėdamas, užrašė ant lapelio, 
kad Diaras galėtų matyti: 1260 0 1000 p. 

— Skaičiuoti, - tarė. 

Diaras gerokai užtruko, kol suskaičiavo, nors dauguma bankno- 
tų buvo nauji, gurgždantys. 

„Štai ir puiku, - pagalvojo užbaigęs. - Maždaug dvidešimt penki 
tūkstančiai du šimtai žalių - ir ničnieko, kas galėtų tave sulaikyti. 
Tiesiog imk ir neškis.“ 

Jis pakėlė galvą ir kokią sekundę smalsiai žvelgė į Šokrono veidą. 
Iš tiesų jo sulaikyti negali niekas - nebent Vilkoksas. Teisybė. Ir 
dar - tiktai Vilkoksas, vienas, o ne Vilkoksas ir policija. Dievulė- 
liau, tai bent situacija, dingtelėjo Diarui. Beveik verta veltis vien dėl 
smagumo užvirti tokią košę. 

Šokronas paspaudė jam ranką, bet Diaras beveik nebepastebėjo 
nei jo, nei laiptų, vedančių atgal į gatvę. Žingsniavo lėtai, stumdomas 
vandens nešėjų bei pusamžių žydžių, pasipuošusių kutuotomis ska- 
romis, nudūręs akis į šaligatvį, nieko negalvodamas. Tačiau pirštais 
jautė blizgaus popieriaus glotnumą, žinojo, kad Šokronas tvarkingai 
supakavo dėžutę, kad ši - vėl paprasčiausias paketas iš „Galeries 
Lafayette“ prekybos centro. Diaras nuėjo po aukšta arka, kur arabai 
praeiviams įkyriai bruko bananus bei storo stiklo dirbinius, ir kairėje 
pusėje atpažino Tamio kavinę. 

Kai kyštelėjo galvą pro duris, radijas negrojo. Viduje tvyrojo 
tamsa, Diarui net pasidingojo, kad kavinė - išvis tuščia. 

- Ouiere algo?*- pasiteiravo kauadžis**. 

- Ne, ne. 

Ore plūduriavo tirštas kanapių dūmo kvapas. Staiga kažkieno 
pirštai apgniaužė Diarui ranką ir nestipriai spustelėjo. Jis atsigręžė. 

— Labas, - pasisveikino Tamis. 

- O, sveikas! - Diaras, pats nesuprasdamas kodėl, pasijuto ta- 
rytum sutikęs seną draugą - galbūt priežastis buvo ta, kad kiaurą 
dieną praleido vienas, o ši jam jau atrodė begalinė. - Nesitikėjau 
tavęs čia rasti. 

— Juk sakiau: aš visada čia. 

— Kam tau tada reikalingi namai? 

Tamis susiraukė ir nusispjovė. 

— Kad turėčiau, kur pernakvoti, kai daugiau nėra kur. 

— O Žmona? Kam tau tuomet žmona? 

- Dėl to paties. Prisėsk. Paragauk tos puikios arbatos. 

— Negaliu. Turiu eiti, - jis dirstelėjo į laikrodį: buvo be ketvirčio 
keturios. - Jau netgi reikia bėgti, - iki „Crėdit Foncier“ banko buvo 
vos trys minutės kelio, bet Diaras norėjo apsidrausti ir garantuotai 
atsidurti ten anksčiau, nei jie užsisklęs tomis geležinėmis grotomis. 

- Eisi aukštyn ar žemyn? 

— Į Zocco Chico. 

— Aš eisiu kartu. 


* Ko nors norėsite? (Isp.) J 


** Kauadžis (gaouaji) - kavinės arba baro savininkas, patarnautojas. 

- Gerai. 

Tiesa, Tamio palydos jis visai nepageidavo, bet jos atsikratyti, 
šiaip ar taip, nebuvo kaip, be to, nutarė Diaras, paskui galėsime 
išgerti po taurelę. 

Kol žingsniavo, Tamis nepatenkintas nužiūrinėjo savo kelnes - 
gerokai suglamžytas ir dar išterliotas riebiomis dėmėmis. 

— Mano senieji drabužiai, - paaiškino rodydamas. - Iš tikrųjų — 
labai seni. Jais vilkėdamas krapštausi savo valtyje. 

— A, vadinasi, nusipirkai tą valtį? 

- Aišku, nusipirkau. Juk sakiau, kad pirksiu, - Tamis išsišiepė. - 
Dabar ji - mano. Misteris Tamis Beidaujis - vienos senos valties 
proprietario. Labai, labai sena valtis, užtat greita. 

— Tikrai greita? - paklausė Diaras, tik kad ko nors paklaustų, iš 
tiesų jam nėmaž nerūpėjo. 

— Nežinau, ar tikrai labai greita, bet greitesnė už visas tas Žvejų 
valteles. Na, juk supranti. Valtis sena. Negali lėkti taip, kaip nauja. 

- Aišku, kad ne. 

Juodu praėjo Ramlalo krautuvėlę. Ši buvo uždaryta. Flomaste- 
rių, celiulioidinių žaislų bei rankinių laikrodžių sangrūdą vitrinoje 
Ramlalas dar buvo papildęs šešiomis nešiojamojo radijo aparato 
baterijomis. Praėjo jie ir „El Gran Paris“ parduotuvę su kirbinėmis 
lietpalčių lange. Įveikti Zocco Chico aikštę visada būdavo nelengva, 
mat čia, lyg kokios vandenyne smygsančios uolos, būriuodavosi 
pulkeliai pasišnekučiuoti sustojusių bičiulių, kurie nesijudindavo iš 
vietos, tad tokias grupes tekdavo apeiti ir dar irtis per į visas puses 
aplink jas plūstančią minią. Galų gale pasiekęs, kaip pats manė, 
„Crėdit Foncier“ banko duris, prie kurių vedė keletas laiptelių tarp 
dviejų kavinių, Diaras išvydo, kad netgi įėjimas į išorinį kiemą ati- 
tvertas aukštais užsklęstais vartais. 

— Ne, tikriausiai ne čia, - sumurmėjo jis, nerimastingai dairy- 
damasis po aikštę. 

— Ko tau reikia? - paklausė Tamis, gal net kiek suirzęs, kad Dia- 
ras iki šiol nepasisakė, kur einąs ir kokiu reikalu. Diaras neatsakė; 
jam širdis nusirito į kulnus. Išsisklaidė paskutinės abejonės: tai - iš 
tikrųjų „Crėdit Foncier, bankas ir jis jau uždarytas. Diaras užbėgo 
laipteliais viršun, įsikibęs papurtė grotas, paskui pašėlo belstis, 

tuo pat metu svarstydamas, ar jo beldimas prasimuša per iš Zocco 
plūstantį neaprėpiamą balsų gausmą. 

Tamis suraukęs antakius lėtai užlipo laipteliais. 

— Kodėl taip veržiesi vidun? Tau reikia į banką? 

- Iki keturių - dar daugiau nei penkios minutės! Dar neturėtų 
būti uždaryta! 

Tamis su gailesčiu šyptelėjo. 

— Cha! Manai, kad čia Amerika, kad žmonės nuolat žvilgčioja 
į laikrodį, tikrina: gal jau lygiai keturios? Gal jau lygiai dešimt? 
Šiandien gali būti atidaryta iki dvidešimt po keturių, rytoj jie gali 
užsirakinti duris be dešimt keturios. Kaip jiems šaus į galvą. Na, pats 
žinai. Kartais darbo labai daug. Kartais - nelabai. 

— Velniai trauktų, man reikia ten patekti! - Diaras nesiliovė 
trankyti vartų. - Ei! - užriko. 

Tamio šitoks primygtinis užsieniečių skubėjimas nėmaž nebe- 
stebino - buvo įpratęs. 

Nusišypsojo ir tarė: 

- Ateisi rytoj iš ryto. 

— Velniop rytojaus rytą. Man būtinai reikia dabar. 

Tamis nusižiovavo ir pasirąžė. 

— Norėčiau tau padėti, bet, gaila, nieko negaliu padaryti. 

Nors lyg ir buvo visiškai aišku, kad trankydamas vartus ir rėkalo- 
damas nieko nepeš, Diaras niekaip nesiliovė, kol galiausiai kiemelyje 
iš už kampo išniro nepaprastai liesas arabas su šluota rankoje ir 
sustojo Žiūrėdamas per grotas. 

- Ili firmi!*- pareiškė pasipiktinęs. 

— Ponas Benzekris! Man reikia su juo pasimatyti! 

- Ili firmi, msio, - pakartojo tas ir kreipėsi į Tamį: - Ooullou 
rhadda f sbah**. 

Tamis nesiteikė valytojo net pastebėti; nulipo laiptais atgal į 
aikštę ir šūktelėjo viršuje likusiam Diarui: 

— Nagi, eikš čionai! 

Matydamas, kad anas vis dar nesitraukia nuo vartų, vis dar 
mėgina aiškintis su liesuoju arabu, Tamis prisėdo ant kėdės čia 


* Uždaryta! (Iškraipyta prancūziška frazė „il est ferme“). 
** Pasakyk jam, kad ateitų rytoj rytą (arab.). 

pat, ant šaligatvio, palaukti, kol išsikvėps. Galų gale Diaras, kažką 
niurnėdamas sau po nosimi, nulipo pas jį. 

- Tas kalės vaikas net nesutiko pakviesti man pono Benzekrio, - 
pasiskundė. 

Tamis nusijuokė. 

- Prisėsk. Išgerk taurelę. Aš vaišinu. 

Prie jų jau išdygo padavėjas. Diaras klestelėjo ant kėdės. 

— Man - vieną „White Horse“. Neskiesto, - paprašė. 

Tamis užsakė gėrimus. Paskui dirstelėjo į Diarą ir vėl nusijuokė. 
Ištiesė ranką, patapšnojo Diarui kelį. 

— Nagi, nebūk toks sugižęs. Niekas nenumirs, jeigu ir nepateksi 
į banką šiandien - juk pateksi rytoj. Visada gali ateiti rytoj. 

- Taip, - sutiko Diaras. Ir jau tardamas šį žodį pagalvojo: teisiš- 
kai pinigai priklauso tam, kas juos turi rankose. O juos turiu aš. 

- Tau reikia pinigų? - staiga susigaudė Tamis. - Kiek? Aš turiu 
šiek tiek pinigų. Kiek reikia? 

- Ne, Tami, ačiū. Dėkoju, kad pasiūlei. Tu - geras vyras. Bet 
leisk man pagalvoti. Noriu kokią minutę pagalvoti. 

Tamis patylėjo tol, kol jiems buvo atnešta viskio. Paskui jam 
vėl atsirišo liežuvis: pradėjo pasakoti apie kažkokį kadaise paži- 
notą anglą. Anglas neva kvietęs jį važiuoti drauge į Šaueną, bet dėl 
vienokių ar kitokių priežasčių pasienyje iškilę problemų. Niekad ir 
nebuvęs pernelyg įžvalgus, Tamis net nepastebėjo, kad Diaras vis dar 
nugrimzdęs į save: svarsto galimybes, atmeta vieną po kitos. 

— A votre santė, monsieur, - Tamis su lūkesčiu kilstelėjo taurę. 

- Taigi, - atsiliepė Diaras, - taigi. - Ir staiga kilstelėjo galvą. — 
Taip, taip. Prosit. 

Jis ištuštino taurę. Galvojo: jei taip Ramlalas būtų gavęs tuos 
pinigus vakar iš pat ryto, o ne vakare - tuomet niekur nebūčiau 
įklimpęs. Jokia pasiuntinybė nelauktų mano skambučio. Nebūtų 
jokios madam Žuvenon. Tegul velniai tą madam Žuvenon. Nė pats 
nesuvokė, kokia nelogiška jo minčių seka, kaip neišpainiojamai 
dabartinis jo sprendimas surizgęs su ta dama ir jos žabangomis. 

— Nešdinamės iš čia. 

Jis pašoko. Tiek toks staigumas, tiek intonacija, kuria buvo mes- 
telėta ši frazė, nustebino Tamį: šis pakėlė galvą ir sužiuro į Diarą. 

Kai jie jau žingsniavo gatve uosto link, Diaras pritildė balsą, 
kalbėjo netgi prikišęs lūpas taip arti Tamio ausies, kaip buvo įma- 
noma: 

— Tą savo valtį valdyti moki? 

— Na... 

— Aišku. Nemoki. Gerai. O gal pažįsti ką nors, kas mokėtų? Tar- 
kime, kad ir tas žmogus, iš kurio ją pirkai. Juk jis moka ją valdyti, 
tiesa? Kur jis dabar? 

— Kur jis dabar? 

— Taip. Dabar. Būtent šiuo metu. 

— Gyvena Dradebe. 

— Kur tas Dradebas? 

— Na, - pareigingai ėmėsi aiškinti Tamis, - iš Zocco de Fruera 
suki į Bou Arakia. Praeini maurų kapines, tada, kai pasieki Cuatro 
Caminos... 

— Galime nuvažiuoti ten taksi? 

— Taksi? Nereikia jokio taksi. Galime nueiti ir pėsti. Už taksi 
tektų suploti penkiolika pesetų. 

— Tai vis dėlto galima nuvažiuoti taksi? 

Tamis, vis labiau ir labiau stebėdamasis, patvirtino: taip, galima. 

— Važiuojam! 

Diaras nuskubėjo į taksi stovėjimo aikštelę prie apsauginio py- 
limo. Tamis, juokdamasis ir dar mėgindamas ginčytis, nusekė jam 
pavymui. Galų gale šitas amerikietis ėmė elgtis kaip tikras ameri- 
kietis. Jie jau pasiekė kalvos papėdę. Diaras užmetė akį į laikrodį. 
Dešimt po keturių. Gerai, kad pagalvojau apie tai, tarė sau. 

— Viešbutis „De la Playa“, - pasakė vairuotojui. 

Jei Vilkoksas kiurkso viešbutyje ir laukia jo, jis vis dar galės 
išsisukti: pasakysiąs, esą Šokronas užlaikęs tiek, kad „Crėdit Fon- 
cier“ bankas, kai iki jo nusikapstė, buvo jau uždarytas, tad pats 
nedelsdamas grįžęs į viešbutį saugiai padėti pinigų iki rytojaus. Tada 
jau Vilkoksas galėtų elgtis kaip tinkamas: pasiimti juos su savimi 
ar palikti. Tačiau jei grįžtų į viešbutį nors kiek vėliau ir Vilkoksas 
jį užkluptų tada, niekaip nebebūtų įmanoma paaiškinti, ką veikęs 
tą laiko tarpą nuo keturių iki tol, kol grįžęs į viešbutį. „Jei sugebėsi 
kiekvieną veiksmą atlikti iš eilės, jam deramu metu, ir išlaikyti blai- 

vią galvą, tau pavyks išsisukti. Tik pradėk drebėti - ir tavo dainelė 
sudainuota“, - tarė jis sau. 

Saulė jau buvo nugrimzdusi už aukštų, kalvos keteroje stūk- 
sančių pastatų, bet vis dar apšvietė uoste stovinčius krovininius 
laivus nuleistais inkarais, baltus laivų korpusus nudažydama blausiai 
oranžiniu atspalviu. Dar kiek toliau, vienišas ant savo uolos, stiebėsi 
kalkėmis nubaltintas Malabatos švyturio bokštas. 

Kai pasiekė viešbutį, Tamį paliko laukti automobilyje. Pats su 
visu paketėliu iššoko laukan ir nuskubėjo į vestibiulį. Vilkokso 
niekur nebuvo matyti. Kol kas - viskas gerai, bet dar pavojingesnis 
momentas bus tada, kai, vėl išeidamas, jis nulips laiptais žemyn. 
Bet net tada pasiaiškinti dar būtų įmanoma: neva sumanęs pinigus 
užrakinti viename savo lagaminų, bet paskui persigalvojęs - nutaręs 
atiduoti saugoti į viešbučio seifą. Budintis vaikinukas padavė jam 
raktą ir raštelį - pranešimą apie gautą skambutį. Diaras popiergalį 
įsibruko į kišenę nė nedirstelėjęs ir tekinas užbėgo laiptais aukštyn. 
Pasidėjo ant lovos atidarytą lagaminą, tada paskubomis įsimetė 
skustuvą, skutimosi putas, peiliukų, dantų šepetėlį, pastą, šukas ir 
keturias nosines. Paskui išvyniojo dėžutę ir tarp tualeto reikmenų 
išdėliojo pinigų pakelius. Lagamine dar liko vietos porai trumpikių. 
Durys buvo užrakintos: jei pasibelstų Vilkoksas, Diaras suskubtų 
išimti pinigus ir įgrūsti lagaminą į spintą. Jis apsičiupinėjo kišenę, 
įsitikino tikrai turįs pasą, piniginę bei „Express“ čekius. Diaras į 
palto kišenę sukimšo vilnonį šaliką ir pirštines, paltą užsimetė ant 
rankos, uždarė lagaminą, persuko „Sesamee“ spynelės skaičiukus 
taip, kad būtų matyti tik trys nuliai, tada dar sykį apžvelgė kamba- 
rį. Paskui, nepaprastai atsargiai, nors pats jautė, koks absurdiškas 
tas atsargumas, atrakino duris, kyštelėjo pro jas galvą. Koridoriuje 
nebuvo nė gyvos dvasios. Pro langą jo gale išvydo tolimas kopas už 
paplūdimio ruožo, jų šešėliai plokščia pakrante tįso uosto pusėn. 
Numeryje aukštu aukščiau iš radijo sklido flamenko muzika, bet 
koridoriuje bei ant laiptų nebuvo girdėti nė garso. 

„Nagi, eime, - sukuždėjo sau Diaras ir pirštų galais nustypčio- 
jo žemyn. Vilkokso vestibiulyje nebuvo. Taksi tebestovėjo gatvėje, 
kur stovėjęs. Diaras padavė raktą budinčiam vaikinukui ir išėjo 
laukan. 

— Sudie, „Playa“, - kvėptelėjo vos girdimai. 

- Dabar pasakyk vairuotojui aną adresą. 

— Džilalio? 

Tamis išvis nieko nebesuprato, bet užuodęs, jog kažkas tvenkiasi, 
neketino trauktis nė per žingsnį, kol bus patenkintas jo smalsumas: 
Tamiui knietėjo sužinoti, ir ką sumąstė Diaras, ir tai, ar iš viso to 
gali nubyrėti šiek tiek pinigėlių jam pačiam. Persisvėręs per sėdynę 
arčiau vairuotojo, ėmėsi dėstyti šiam sudėtingas nuorodas. 

— Nagi! Važiuojam! - sušuko Diaras, nervingai nužvelgdamas 
Avenida de Espana. - Kur pasukti, galėsi aiškinti pakeliui! 

Taksi trūktelėjo atbulas, apsisuko ir nuriedėjo aukštyn, per 
keterą į kitą kalvos pusę. Besileidžianti saulė dabar tvieskė tiesiai į 
veidus; Diaras užsidėjo tamsius akinius ir atsisuko į Tamį. 

— Kiek tu sumokėjai už tą valtį? 

Tamis nurijo seilę ir sutrikęs leptelėjo: 

— Kas? Ar aš“ 

Bet kuris arabas kaip tik šitaip ir būtų atsakęs panašiomis aplin- 
kybėmis, bet Tamis tuojau prisiminė, kad toks atsakymas tamtyč ir 
skirtas įsiutinti bet kurį amerikietį, tad nieko nelaukęs pasakė ir tą 
vienintelę sumą, kuri jam tuo metu atėjo į galvą - tikrąją. 

— Dabar paklausyk - ką pasakysi? - vėl prašneko Diaras. - Tu 
savo valtį šiai nakčiai išnuomoji man - už du tūkstančius penkis 
šimtus pesetų. Duosiu dar du tūkstančius penkis šimtus už tai, kad 
plauktum kartu ir pasirūpintum, jog tikrai pakliūčiau ten, kur.noriu 
pakliūti. Tuomet turėtum ir valtį, ir savo penkis tūkstančius. 

Emocijos, kurias įskėlė sunkiai suvokiama situacija, privertė 
Tamį dar toliau į šalį nustumti kai kuriuos europietiško mąstymo 
įpročius. Sėkmę, lygiai kaip ir nesėkmę, Alachas gavėjui siunčia 
tiesiogiai, o bet koks pasipainiojęs tarpininkas nieko nereiškia, ne- 
bent pasitarnauja kaip svertas, padedantis užsitikrinti maksimalų 
palaiminimą. 

— Neturiu pinigų įsipilti gasolina, - paprieštaravo Tamis. 

Kai galiausiai atvažiavo į judrią Dradebo priemiesčio gatvę, 
jau buvo aptarę visas svarbiausias finansines detales; vienintelis 
nežinomas veiksnys liko džilalis, tačiau Tamis buvo nusiteikęs op- 
timistiškai. 

- Pasiūlysiu jam septynis šimtus penkiasdešimt, o tada, jeigu 
nebus kitos išeities, leisime jam kelti iki tūkstančio, - pasakė, svars- 
tydamas galimybę šią sumą su džilaliu pasidalyti perpus (vis dėlto 
gali taip lengvai ir nepavykti, mąstė jis, mat džilaliui, kuris ką tik 
gavo penkis tūkstančius, šiuo metu.negalėjo būti labai striuka su 
pinigais). 

Taksi sustojo kelkraštyje prie bakalėjos krautuvėlės. Tamis 
stryktelėjo laukan ir tuojau dingo viename iš prietemos užtvindytų 
skersgatvių, vėl išniro, įšoko į krautuvėlę šio to pasiklausti, galiau- 
siai nuskubėjo pagrindine gatve pirmyn. Vairuotojas irgi išlipo iš 
automobilio ir nužingsniavo į priešingą pusę. 

Likęs taksi vienas, visai nepaisydamas smalsių praeivių žvilgsnių, 
Diaras su pasimėgavimu atsipalaidavo, skonėdamasis pirmosiomis, 
dar nežymiomis triumfo apraiškomis. Jau dabar buvo smagu regėti 
Tamį, zujantį į visas puses, pasiryžusį jam padėti. 

Čia pat prisiminė raštelį, kurį jam padavė viešbučio budėtojas. 
Išsitraukė jį iš kišenės, virš galvos užsižiebė lempelę. „Llame Vd. al 
28-01“ - buvo pakeverzota popiergalyje, ir Diaras atpažino Deizės 
de Valverde numerį. Sugniaužęs lagamino rankeną, Diaras išlipo iš 
automobilio ir įėjo į bakalėją. Gatvėje buvo jau beveik visai tamsu, 
o krautuvėlėje mirksėjo tik vieniša žvakė, šiek tiek praskiedžianti 
tamsmėlynės gęstančios dienos šviesos likučius, vis dar įsismelkian- 
čius pro duris. Už prekystalio išsipleikęs sėdėjo romus susis* beveik 
užmerktomis akimis. Diaras už sulūžusio kokakolos šaldytuvo ant 
dėžės pastebėjo telefoną. Aparatas buvo su ciferblatu, ir tai jį pra- 
džiugino. Norėdamas įžiūrėti skaičius, turėjo čirkštelėti degtuką. 

Deizė jį nustebino - atsiliepė pati. 

— Ak tu, nenaudėli, - prapliupo. - Tik dabar gavai žinutę? Skam- 
binau prieš kelias valandas. Gal galėtum atvažiuoti pietų? Aplinka 
bus neoficiali, net, pasakyčiau - intymi. Luisas Kasablankoje. Aš — 
lovoje. Ne, negaliu sakyti, kad sergu. Tik vargina išialgija. Taigi: 
vien tik tu ir aš, ir, žinok, tikrai apsidžiaugčiau, jei surastum laiko 
atvažiuoti. Tarkime, kokią septintą? Smagiai pasikalbėtume. Būtų 
iš tiesų nuostabu tave pamatyti, mielasis. 


* Susiai - viena iš berberų genčių, kilusi iš Pietų Maroko Suso regiono. Nuo seno gar- 
sėja šykštumu ir komerciniais gebėjimais. 


225 


Diaras ant prekystalio padėjo pinigą už pokalbį, susis tik kartą 
linktelėjo. Kai grįžo į automobilį, taksistą rado vėl įsitaisiusį prie 
vairo, jis kaip tik atplėšė cigarečių pakelį. Diaras įlipo, užtrenkė 
dureles ir tiesiog sėdėjo laukdamas. Jam atrodė, kad pietūs pas 
Deizę - ideali išeitis: tai reiškė, kad jam nereikės trainiotis gatvėmis, 
jo netgi nebus mieste. 

Galiausiai išvydo grįžtantį Tamį, drauge su juo buvo dar kažkoks 
žmogus. Tamis prisiartino, atidarė dureles, įkišo galvą vidun. 

— Radau jį, - pranešė labai patenkintas ką tik baigtais finansi- 
niais susitarimais - šiuos reikalus spėjo sutvarkyti dar pakeliui iš 
džilalio namų. 

- Puiku. O dabar važiuojam pas tave, - tarė Diaras. - Sodink jį 
į priekį ir - pirmyn. 

Džilalis buvo vardu Zakis; trisdešimt penkerių metų (tai reiškė, 
kad atrodė lyg penkiasdešimties), apsirengęs nešvariais, nudrengtais 
drabužiais, siaubingai apšepęs - lyg iš akies trauktas statistas filme 
apie piratus, dingtelėjo Diarui. 

— Arjis nors truputį supranta angliškai? - pasiteiravo Tamio. 

— Šitas? Cha! Ispaniškai - ir tai nesupranta! - Tamio balse aiškiai 
skambėjo džiugesys. 

- Verdad, amigo?*- šūktelėjo jis priekyje sėdinčiam žmogui. 

— Chnou?** - atsiliepė džilalis nė neatsigręždamas. 

Gatvė, kurioje gyveno Tamis, buvo duobėta - juo toliau, juo 
labiau; telkšojo begalė balų, kurių gylio nuspėti visiškai nebuvo 
įmanoma. Taksistas nebeapsikentęs sustabdė automobilį ir pareiškė 
toliau nebevažiuosiąs. Užvirė ginčas, kuris anaiptol nežadėjo būti 
trumpas. Diaras išlipo ir bjaurėdamasis nužvelgė gatvę. Namai čia 
veikiau priminė sukiužusias lūšnas, kai kur - su vis dar lipdomu 
antru aukštu, laukujės durys vėrėsi tiesiai į dumbliną važiuojamąją 
dalį - nebuvo palikta nė siauriausios juostelės pakloti kokį nors 
šaligatvį. Nekantraudamas jis šūktelėjo Tamiui: 

— Tegul sau, pasakyk jam, kad palauktų čia. Pasiskubink! 

Tačiau vairuotojas užrakino automobilį ir primygtinai pareiškė 
eisiąs kartu. 


* Tiesa, bičiuli? (isp.) 
** Ką? (arab.) 

— Jis sako, kad mes jau dabar jam skolingi šešiasdešimt penkias 
pesetas, - paaiškino Tamis. Diaras tik suniurzgė. 

Tamis vidun įėjo pirmas - pasirūpinti, kad po kojomis nepasi- 
pintų žmona; kiti liko laukti gatvėje, tamsoje. 

— Tu pabūk čia, - paliepė Diaras taksistui, kuris, regis, liko visai 
patenkintas išvydęs, į kurį namą jie ketina sukti. 

Neilgai trukus tarpduryje išdygęs Tamis mostelėjo jiems eiti 
vidun; žengdamas pirmas, vedėsi svečius per tamsų vidinį kiemelį 
į siaurą kambariuką, kur groję radijas. Palei sieną patiestas čiužinys 
buvo aptrauktas pigiu žaliu ir geltonu brokatu, virš jo ant sienos 
kabojo kelios didelės, auksiniais rėmeliais įrėmintos vyrų su fesais, 
vilkinčių berankoves ganduras, nuotraukos. Ant spintelės, pakabin- 
tos kambario gale, riogsojo trys žadintuvai - visi tiksėjo, bet laiką 
visi rodė skirtingai. Po šiais, ant lentynėlės, rikiavosi virtinė apdul- 
kėjusių, bet nenaudotų popierinių stiklinaičių, sustatytų, matyt, gana 
kruopščiai - pramaišiui su raudonomis gipsinėmis Kalėdų Senelio 
figūrėlėmis; dar žemiau ir abipus lentynos siena buvo išklijuota 
bene keliomis dešimtimis spalvingų skrajučių - visiškai vienodų, su 
milžinišku dantų šepetėliu tvaskančiu mėlynu plastikiniu koteliu. 
DENTOLINE, LA BROSSE A DENTS PAR EXCELLENCE, - skelbė jos 
nežinia kiek kartų. Radijas kampe ant grindų staugė visu garsumu: 
Um Kulsum* traukė graudulingą laidotuvių raudą, jos balsui antrino 
springstantis, aimanuojantis orkestras. 

- Sėskis! - suriko Tamis Diarui. Pats priklaupė ir šiek tiek 
prisuko garsą. Diaras žengė čiužinio link, bet čia jam į viršugalvį 
kaukštelėjo plika elektros lemputė, ant ilgo laido kadaruojanti vidur 
lubų. 

— Atsiprašau, - burbtelėjo Diaras, kai šviesa pašėlo blaškytis į 
visas puses. Džilalis, palikęs batus prie durų, jau buvo spėjęs pritūpti 
ant čiužinio galo, kojas susibrukęs po savimi, ir dabar muzikos ritmu 
vos vos sverdėjo į šonus. 

Diaras riktelėjo Tamiui: 

— Ei! Gal užčiauptum tas laidotuvių giesmes? Neprieštarauji? 
Aptarti turime daug ką, o laiko - ne kažin kiek. 


* Um Kalsum (Om Kalsoum, 1904-1975) - garsi Egipto dainininkė. 


227 


Stojusią tylą kaipmat perskrodė iš kito kambario sklindantis 
kūdikio verksmas. Diaras prašneko. 


XVII 


Kažin, svarstė Deizė, ką iš tikrųjų reiškia būti ta, kurią bičiuliai va- 
dina stipria moterimi? Nors taip sakydami jie kaip tik tai ir turėjo 
omeny, šis apibūdinimas nebuvo komplimentas, ir Deizė tai žinojo. 
Priešingai - tokia frazė reiškė nepalankų vertinimą. Jei sakai, kad 
moteris tvirta, reiškia, kad ji, tavo nuomone, pernelyg tiesmukai išsi- 
reikalauja ko trokštanti, kad yra nepakankamai moteriška, pernelyg 
energinga ir atkakli, stokojanti subtilumo. Tai buvo kone toks pat 
įžeidimas, kaip vyrą išvadinti silpnabūdžiu. Ir vis dėlto artimiausi 
draugai buvo pratę visai atvirai apibūdinti ją būtent šituo žodžiu. 
„Tiesiog man į akis“, - pagalvojo ji su apmaudu, bet gerokai atmieštu 
pasitenkinimu. Tarytum jie, pritardami klaidingam šiuolaikiniam 
įsitikinimui, neva moteris turėtų kelti sau tuos pačius tikslus, ugdyti 
tuos pačius gebėjimus kaip ir vyras, taip pat manytų, jog bet kuri 
savybė, laikoma vyro privalumu, tokia pat pageidautina ir moteriai. 
Vis dėlto, vos išgirdusi žodį „stipri , siejamą su jos pačios asmeniu, 
nors ir žinodama, kad tai - šventa teisybė ir kad šiuo apibūdinimu 
niekas nesiekia jos paniekinti, Deizė susyk pasijusdavo lyg kokiu 
ne itin gracingu plėšriu žvėrimi, ir tas jausmas anaiptol nebūdavo 
malonus. Priskyrimą prie „stipriųjų“ kategorijos lydėjo ir kitos 
nelabai naudingos detalės: bet kuriomis aplinkybėmis, kai, regis, 
būtų visiškai natūralu laukti, kad jos aplinkos vyrai reikštų susi- 
rūpinimą jos gerove, šie paprastai šokinėdavo apie kitas moteris. 
Mat, visuotine nuomone, ne taip retai išsakoma ir garsiai, Deizė 
kuo puikiausiai savimi galėjo pasirūpinti pati. Maža to, ar daug 
rastum tokių vyrų, kurie lyg niekur nieko penkioms ar šešioms 
dienoms paliktų sutuoktines namie vienas, tik su tarnais? Tiesa, 
Deizė nėmaž ir neprieštaravo pabūti viena, netgi, priešingai, jai 
tai būdavo tarsi kokie atokvėpio laikotarpiai, mat Luisui išvykus 
ji niekad nesilinksmindavo. Ir vis dėlto vien tai, kad jam atrodė 

savaime suprantama, jog ji neprieštaraus, Deizę kažin kodėl gildė, 
nors nė pati nebūtų pasakiusi jokios logiškos tokio erzinimosi prie- 
žasties. „Na taip, ko gero, neįmanoma tuo pat metu ir pasitaupyti 
pyragaičio, ir jo suvalgyti, - pasakydavo ji sau mažų mažiausiai 
vieną kartą kassyk, kai tik jis išvykdavo iš namų. Neverta pernelyg 
stebėtis, kad ta, kuri visą vaikystę praleido apsižergusi žirgą, drauge 
su keturiais broliais siausdama po penkiasdešimties tūkstančių akrų 
estansijos* teritoriją, galiausiai užaugo tokia moterimi kaip Deizė - 
ir tuomet vargiai galėjai tikėtis, kad vyrai jaus pareigą tave globoti. 
Beje, neretai atsitikdavo kaip tik priešingai: būtent jos draugai vyrai 
siekdavo Deizės moralinės paramos, ir ji net nedvejodama visada 
juos paremdavo, nors ir suvokdavo, kad šitaip elgdamasi vis labiau 
tolsta nuo tos privilegijuotos padėties, kurią šiuolaikinė moteris gali 
tikėtis užimti, susidūrusi su vyrų draugija. 

Dauguma Deizės draugų buvo vyrai: ji vyrams patikdavo, o 
pati didžiavosi sugebanti su jais tvarkytis. Tiesa, pirmieji du jos 
sutuoktiniai mirė: vienas jai paliko vaiką, kitas - nemenką turtą. 
Mergytę ji ir pati apleido, atidavė auginti Buenos Airėse gyvenan- 
čiai jos tėvo šeimai, užtat turtą - priglobė. Londone nerasdama 
ko nusitverti ir įsigeidusi kokios nors mielesnės širdžiai veiklos, 
Deizė nutarė neskubėdama apkeliauti aplink pasaulį. Kelionė truko 
trejus metus ir baigėsi 1938-ųjų rudenį Pietų Prancūzijoje, čia Sen 
Pol diu Vare ji įsitaisė namelį, tačiau labai aštriai ėmė suvokti savo 
vienatvę ir kažkodėl ją apniko jausmas, kad gyvenimas iš tiesų dar 
net neprasidėjo. 

Palm Byče, Kanuose, ji ir susipažino su Luisu - liesu, tamsaus, 
įspūdingo gymio ispanu, kuris dėvėjo peleriną ir švytravo ja taip 
pat arogantiškai, kaip matadoras - savo muleta, kuris su visais 
elgėsi itin storžieviškai, bet vis dėlto nieko iš tikrųjų neužgaudavo, 
kuris plūdosi nešvankiausiais keiksmais ir vis tik sugebėjo išlikti 
džentelmenas, ir netgi ne bet koks. Jam priklausė kelios milžiniškos 
valdos Andalūzijoje, tik nebuvo beveik jokios vilties jas atgauti, net 
jei Erankas įstengtų užgniaužti respublikonų pasipriešinimą. „Vysyy 
jie kvayliay!!! - baubdavo jis, net linguodavo kazino sienos. - Vysy 


* Ranča Lotynų Amerikoje, ypač - Argentinos ir Čilės Patagonijoje. 


229 


yspanay galy apsišykty aukštielnynky!“ Deizė nė pati nepajuto, kaip 
po truputį ėmė žavėtis tuo keistu vyru, kuris girdavosi per gyvenimą 
neperskaitęs nė vienos knygos, o ir rašyti nemokąs - nebent parašą 
suraityti. Užtat su arkliais jis mokėjo apsieiti kaip koks vėtytas ir 
mėtytas gaučas, buvo toks pat taiklus šaulys kaip ir Deizė, be to, 
jame net su žiburiu nebūtum aptikęs nė lašo sentimentalumo ar 
globėjiškumo. Buvo kietas, išdžiūvęs, bejausmis lyg uola, ir sykį 
Deizė leptelėjo jam, esą primenąs jai tam tikrą Andalūzijos krašto- 
vaizdį. Vis dėlto ji nebuvo deramai pasiruošusi jo reakcijai, kurios 
sulaukė tučtuojau - ir neįtikėtinai galingos. Atsigręžęs į ją su tokiu 
nuožmumu, lyg būtų mirtinai įžeistas, jis sustūgo: „Juk tai meilės 
prisipažinimas!“ - ir puolė čia pat ją glamžyti, dargi taip grubiai, 
kad ji suriko ir šėrė jam per veidą. Visa tai įvyko Karltono bare, 
bent keleto žmonių akivaizdoje; po valandėlės, moterų tualete, kur 
smuko, vos jis ją paleido, apmaldžiusi gėdą bei įniršį, ji grįžo į salę ir 
atsiprašė jo už tokį elgesį, savaime aišku, tikėdamasi, kad jis atsakys 
tuo pačiu. Bet jis tik nusijuokė, susimokėjo ir išėjo sau. 

Paskui, kaskart, kai juodu susidurdavo (o Kanuose nesusidurti 
tiesiog neįmanoma), jis vis pasiteiraudavo, ar ji vis dar taip pat 
žavisi Andalūzijos kraštovaizdžiais. Ir ji būtinai patvirtindavo, nes 
atsakydama kaip nors kitaip būtų pamynusi savo principus. „Aaa! - 
sužavėtas užrikdavo jis. - Ya ves?*“ - juodu jau buvo įjunkę tarpu- 
savyje kalbėtis ispaniškai. Jis gyveno Le Kanė, nedidelėje nuosavoje 
viloje, prigrūstoje baldų ir paveikslų, kuriuos jam pavyko išsivežti iš 
Ispanijos; kartais, kokią vėlyvą popietę, ji nuvažiuodavo jo aplankyti. 
Kadangi visi žinojo, kad kartkartėmis, pristigęs pinigų pragyveni- 
mui, jis parduodavo kokį paveikslą, ji vieną dieną, išvydusi jai itin 
patikusį Gojos darbą, nė nesudvejojo paklausti kainos. Markizas de 
Valverde įdūko kaip niekad. 

— Andalūzija neparduodama! - staugė jis. 

- Nešnekėk nesąmonių, - laikėsi savo Deizė. - Aš dosniai su- 
mokėsiu. Juk tau reikia pinigų. 

Tačiau šeimininkas ir toliau plūdosi, galiausiai pareiškė verčiau 
koja išspirsiąs skylę Gojos paveiksle, nei leisiąs jį įsigyti jai, kad ir 


* Na, matai? (Isp.) 

kokią sumą būtų pasirengusi pakloti. Puikiai suprasdama, kad visas 
šitas siautėjimas, nors absoliučiai nuoširdus, vis dėlto tėra išraiška 
perteklinio išdidumo, lemiančio tiek ispanų prasčioko, tiek aristo- 
krato elgesį, Deizė ryžosi tėkšti jam įžūlų pasiūlymą. 

— Man tas paveikslas patinka, - pareiškė. - Tad jei nenori jo 
parduoti, turėsi padovanoti. 

Markizas sužavėtas iškart nusišypsojo. 

— Viskas, kas yra šiuose namuose - tavo, tik paprašyk, - atsakė. 

Tą akimirką ir užsimezgė jų draugystė. Tas vyriškis nuostabus, 
nutarė ji, ir neverta stebėtis, kad tapę neišskiriamais draugais juodu 
netrukus tapo dar ir aistringais meilužiais. Deizei anuomet buvo 
kiek per trisdešimt, jos veidas spinduliavo sveikatingu, net šiek tiek 
akį rėžiančiu grožiu, puikiai derančiu prie lyg nulietos figūros. Tad 
tokiam vyrui kaip Luisas buvo tiesiog neišvengiama ją pamilti, o 
pamilus - suvokti, kad toje moteryje slypi kur kas daugiau, nei jis 
įtarė; tai irdėmė jo sprendimą ją vesti, kad taptų visišku ir vieninteliu 
jos savininku. Taip pat buvo neišvengiama, kad, sykį įtraukus ją į 
nuosavybės sąrašus, meilė greitai išgaruos, tačiau Deizė tai žinojo iš 
anksto ir nekvaršino sau galvos, mat žinojo ir tai, kad pati niekada 
nepaliaus juo žavėtis, kad ir ko jis pridarytų, be to, buvo tvirtai įsiti- 
kinusi sugebėsianti jį išlaikyti šalia savęs, o tai tokiai itin praktiškai 
moteriai kaip ji ir buvo užvis svarbiausia. 

Tad pradėjęs lakstyti paskui kitus sijonus Luisas nėmaž jos 
nenustebino. Po labai kuklių vestuvių Sen Pol diu Varo bažnytėlėje 
juodu pardavė abejus namus, o vertingiausius Luiso daiktus išsiuntė 
į Rio - šitaip patarė Deizės bankininkas. 

- Tie žydai bankininkai visuomet neklysdami užuodžia artėjantį 
karą, - sakė Deizė. - Drąsiai gali besąlygiškai jais pasikliauti. 

Juodu iškeliavo į Braziliją - ir iš tikrųjų prasidėjo karas; ten ir 
gyveno iki jo pabaigos. Pirmąsyk Luisas nuklydo į šalį su naktinio 
klubo šokėja, paskui atėjo eilė kambarinėms, ir galiausiai jis apsuko 
galvą vienai iš pačios Deizės draugių, tokiai senjorai de Kunjai - o 
Deizė nė menkiausia užuomina neišsidavė ką nors žinanti. Luisas 
nebuvo toks bukas, kad nesuvoktų, jog apie jo paklydimus ji bent šį 
tą nutuokia, bet nesvarbu, nirštų ji ar ne, nuo to niekas nepasikeis- 
tų: abu tai žinojo, tad apie tai, tarytum kokiu neišsakytu abipusiu 

sutarimu, niekad nė nebuvo kalbama. Kai, karui baigiantis, juodu 
atsidūrė Tanžere, kurį laiką akiratyje nebuvo jokios kitos moters. 
Tačiau Deizė žinojo: tai tik neilgas postovis, kuris anksčiau ar vėliau 
baigsis. Kai Luisas verslo reikalais pradėjo važinėti į Kasablanką, ji 
iškart suprato. Netgi dabar ji nenutuokė, kas galėtų būti toji kita, 
nelabai - taip ji tikino pati save - jai ir rūpėjo. Vis dėlto paprastai ji 
tartum nejučia vis pamėgindavo iššniukštinėti, kas yra jos varžovė, 
jei pasisekdavo - netgi susitikdavo su ja, mat jai atrodė, kad tokios 
žinios kaskart jai atveria dar vienas duris į iki šiol neištyrinėtą pa- 
slaptingos Luiso asmenybės kertę. Kuo daugiau ji sužinodavo apie jo 
meilužes, tuo geriau perprasdavo jį patį. Augusi lotynų amerikiečių 
pasaulyje, Deizė laikėsi nuomonės, kad paleistuvavimas vyrui tiek 
pat leistinas, kiek neleistinas moteriai. Jau vien mintis, kad meilužį 
galėtų įsitaisyti ir ji pati, jai būtų pasirodžiusi šokiruojanti. Padoriai 
moteriai nevalia prisileisti jokio kito vyro, vien tik savąjį, o kadangi 
šiuo atžvilgiu Deizė buvo tvirtai apsisprendusi, leido sau tokį elgesį, 
koks ne tokioms ryžtingoms ir nepajudinamų pažiūrų moterims 
dažnai atrodydavo netgi labai abejotinas. Jos reputacija, bent jau 
tarp moteriškos anglų bendruomenės narių, toli gražu nebuvo tokia, 
kokia galėjo būti - ir būtent dėl to, kad, labai gerai žinodama savo 
poziciją, Deizė galėjo mėgautis tokiomis laisvėmis, kokios dauguma 
kitų atvejų būtų pasibaigusios katastrofiškai. Puikiai pažinodama 
save, ji save ir gerbė; pažinodama kitus, jiems nepuoselėjo jokios 
pagarbos, tad jai buvo visiškai nė motais, kas ir ką apie ją kuždasi. 
Juk jie iškart pamanytų blogiausia, galvojo ji, jei tik nugirstų, kad ji 
į „Hesperidžių“ vilą tą jauną amerikietį pietų pasikvietė tokiu metu, 
kai Luisas išvažiavęs. Deizė tysojo lovoje ir, metodiškai kapstydama 
savo motyvus, pajuto smelkiant šiokį tokį baugulio šaltuką. Ar to 
jaunuolio akivaizdoje ji iš tikrųjų gali jaustis absoliučiai saugi nuo 
savęs pačios? Jis - lyg ir visai nepavojingas. (Ji šyptelėjo prisiminusi 
jo nuoširdumą, kažkokį akis badantį naivumą šio pasaulio akivaiz- 
doje ir pačios susidarytą įspūdį, kad susidūręs su tikrove jis lieka 
visai bejėgis.) Tačiau net ir pats nekalčiausias elementas, susidūręs 
su kitu elementu, gali pasirodyti esąs pavojingas. Deizė pamąstė 
apie tai ir pajuto, kaip sukirbėjo silpna abejonė. „O gal aš iš tikrųjų 
viliuosi, kad kas nors atsitiks, ir tai tik būdas pačiai save nubausti?“ 

Sunku pasakyti. Pagrabaliojusi tarp gausybės ant stalo susigrūdusių 
kvepalų bei vaistų buteliukų, užčiuopė iškvietimo mygtuką, nuspau- 
dė. Netrukus į duris pabeldė tarnaitė. 

— Pakviesk man Hugą, - paliepė Deizė. 

— Štai kas, Hugai, - prašneko, vos šis išdygo priešais ją. - Jei 
šįvakar, kol ponas Diaras bus čia, suskambės telefonas, pasakyk, kad 
aš išvykusi pietauti, bet tu nežinai nei kur, nei kada grįšiu. 

Po to, kai jis uždarė duris, ji išsiropštė iš lovos - šiek tiek rauky- 
damasi, bet labiau baimindamasi skausmo, nei iš tiesų jį kęsdama, ir 
per kambarį nužingsniavo prie lango. Artėjo šešta valanda ir buvo jau 
beveik visai sutemę, vanduo apačioje - juodas, pasišiaušęs, o užvožtas 
blėstančio bespalvio dangaus, atrodė ir šaltas. Ispanija jau išnyko, liko 
tik uolos ir jūra; neilgai trukus, liks ir dar mažiau: vien tik mūšos 
šniokštimas tamsoje. Deizė kruopščiai užuolaidomis uždangstė visus 
langus ir įjungė elektrinį šildytuvą prie kosmetinio staliuko. Įsižiebė 
žibintų taškeliai. Deizė įsitaisė priešais veidrodį ir kibo tvarkytis 
veido. Šįsyk lyg ir turėjo užtrukti trumpiau nei paprastai, mat iš 
anksto gerai žinojo, koks apšvietimas bus patalpoje, kurioje praleis 
visą vakarą. Gražindamasi Deizė nejučia susimąstė, ką apie ją galėtų 
manyti šitas vis dėlto keistokas ponas Diaras. „Senstanti nimfoma- 
nė - štai kokia jo nuomonė labiausiai tikėtina“, - tarė ji sau, pasiryžusi 
save vertinti taip realistiškai ir negailestingai, kaip tik įmanoma. Bet 
tuojau pat savęs paklausė, iš kur toks įnirtis: ar nebus tai ne kas kita, 
tik būdas užgniaužti viduje bruzdančią viltį - viltį, kad jam, žiūrėk, 
ji ims ir pasirodys patraukli. „Nesąmonė, - tuojau paprieštaravo pati 
sau. - Kuriems galams man toks žalias, lėkštas vyrukas? Neabejotinas 
nuoboda, kaip kažin ką.“ Vis dėlto Deizei taip ir nepavyko savęs įti- 
kinti. Diaras anaiptol nekėlė jai žiovulio; jis buvo tarsi kokia neįspėta 
mįslė, tarsi paveikslas, matytas prietemoje: gali tiktai spėlioti, kas 
jame pavaizduota iš tikrųjų, o apšviestas, ko gero, pasirodytų visai 
kitoks. Ji tikino save, neva, ko gero, net nelabai įmanoma, kad jis 
galiausiai atsiskleistų esąs kas nors įdomiau ir verta pastangų, net 
jeigu jai pavyktų jį perprasti, bet jo paslaptingumo faktas taip ir liko 
nepajudintas, o kaip tik šitai Deizę prie jo ir traukė. Tik štai kodėl ji 
šitokiame žmoguje įžvelgia kažin ką paslaptinga? Ji ir vėl pajuto tą 
patį malonų jauduliuką, saldų, nežymų baimės virpesį. 

- Sujuo aš jau tikrai susidorosiu, - tarė nebaigtam tvarkyti savo 
veidui akinančiame veidrodyje, - bet ar susidorosiu su tavim? 

Pro storas pastato sienas iki jos smelkėsi tolimi, prislopinti 
namų ruošos garsai: veikiau vos girdimas, į vientisą slopų dudenimą 
susiliejęs gausmas, o ne pavieniai, aiškiai vienas nuo kito atskiriami 
triukšmai; ir vis dėlto per daugelį metų Deizė įgudo kiekvieną jų 
atpažinti. Dunksteli užsidarančios sandėliuko durys, Marijas, kaip 
ir kas vakarą, eina per apatinio aukšto kambarius, užvarstydamas 
langines ir užtraukdamas užuolaidas, Inesa kopia laiptais, Pakas 
traukia laukan, į šunidę, neša šunims ėdalo. Kiekvienas menkiausias 
garselis jai visiškai aiškiai bylojo, kas vyksta, panašiai kaip teatro 
budėtojas, vien klausydamasis dialogo, labai gerai žino, kas tuo metu 
dedasi scenoje - jam nė nebereikia žiūrėti. Ūmai išsklidusių, duslių 
garsų maišatį perskrodė vienas, kur kas konkretesnis, įsibrovęs pro 
langą - automobilio variklio ūžimas. Kažkas atvažiavo pagrindiniu 
keliu, tada pasuko į įvažiavimo keliuką ir sustojo kažkur tarp vartų 
ir laukujų namo durų. Deizė nesąmoningai laukė tęsinio: burzgi- 
mas turėjo priartėti, paskui - trinktelėti uždaromos durelės; tada iš 
virtuvės turėjo atsklisti silpnas skambučio dūzgesys, ir galiausiai — 
Hugo, einančio prie pagrindinių durų įleisti svečio, žingsniai. Bet 
nieko panašaus neįvyko. Lauke stojusi tyla taip užsitęsė, kad Deizė 
net suabejojo: galbūt ji suklydusi, gal automobilis visai nepasuko į 
įvažiavimo keliuką, o nuriedėjo toliau, kalno šlaitu aukštyn. 

Užbaigusi gražintis, Deizė išjungė miniatiūrinius žibintus, su- 
sisiautė naujintėle juoda ir balta negližė, kurią jos užsakymu Ba- 
lensiaga pasiuvo Madride, supurtė pagalvėles ir vėl išsitiesė lovoje 
kamuojama minties, kad pasikviesti poną Diarą pietų, ir dar vieną, 
ko gero, buvo prastas sumanymas. Jis gali jaustis nepatogiai, nesant 
kitų svečių, galbūt ypač drovėsis dėl to, kad išvažiavęs netgi Luisas. 
„Jei jis sėdės kaip mietą prarijęs, dėl Dievo meilės, apie ką reikės 
su juo kalbėtis?“ - šmėstelėjo jai. Tiesa, pakankamas gėrimų kiekis 
galbūt atrištų jam liežuvį, bet tuomet grėstų dar didesnis pavojus — 
kad jis išgers per daug. Kurstoma vis labiau stiprėjančio nervingu- 
mo, ji jau susimąstė apie tikrą katastrofą ir net ėmė gailėtis išvis 
pasikvietusi Diarą. Bet ką nors keisti buvo vėlu: jis galėjo įžengti bet 
kurią akimirką. Deizė užsimerkė ir pamėgino atsipalaiduoti, kaip 

ją mokė vienas jogas iš Benareso. Naudos pešė ne kažin kiek, užtat 
greičiau slinko laikas. 

Staiga pabeldė į duris. Įėjo Hugas ir pranešė, kad atvyko ponas 
Diaras. 


XVIII 


Deizė skubomis pasikėlė ir atsisėdo lovoje, kiek sudirgusi, kad buvo 
šitaip iš netyčių užklupta. Diaras rankoje nešėsi lagaminą; atrodė toli 
gražu nebe toks apsnūdęs, kokį Deizė prisiminė iš ankstesnių susi- 
tikimų. Jai šmėkštelėjo mintis: kažin, kodėl Hugas drauge su paltu 
nepaėmė ir lagamino? Prapleveno ir kita, dar greičiau išsisklaidžiusi: 
o kodėl negirdėjau, kaip privažiavo taksi? Bet Diaras jau žengė prie 
lovos, o Hugas išėjęs uždarė paskui save duris. 

— Labas! - pasisveikino Diaras, energingai kratydamas jai ran- 
ką. - Viliuosi, sergi labiau nei atrodo iš pažiūros, nes atrodai tiesiog 
nuostabiai. - Tai taręs pasilenkė ir pastūmė lagaminą po stalu prie 
lovos. 

- Iš tikrųjų aš nė nesergu. Tiesiog kamuoja išialgija, kartais kad 
nusmelks dieglys. Iš tikrųjų - visai niekis, mielasis. Tik aš - tokia 
sukiužėlė, negaliu pakęsti jokio skausmo, tad štai ir lepinuosi. Tysau 
sau lovoje. Sėskis, - ir mostelėjo į lovos kojūgalį. 

Jis pasinaudojo pasiūlymu, ir ji įdėmiai įsižiūrėjo į jį. Jai pasiro- 
dė, kad jo akys neįprastai žvilga, o ir visas veidas nutviekstas kaž- 
kokio nepaaiškinamo švytėjimo. Bet tuo pat metu jis buvo dirglus, 
nervingas, tarytum ko susirūpinęs. Visa tai anaiptol nederėjo su tuo, 
ką ji apie jį prisiminė; taip, jis netvėrė savame kailyje per Beidaujų 
pobūvį, bet aną nerimastį veikiausiai lėmė nuobodulys ar apatija, 
užtat dabar jis atrodė įsitempęs, susitelkęs, beveik išsigandęs. Juodu 
šiek tiek pasišnekučiavo, bet jis ir kalbėjo kažkaip ne taip, kaip iš 
jo tikėjosi ji: frazės lyg ir neatrodė nei protingesnės, nei kvailesnės 
negu būtų jam tikusios, tiesiog kitokios, lyg būtų užgimusios visai 
kito asmens galvoje. „Kita vertus, iš kur man žinoti, koks jis yra iš 
tikrųjų? Juk jo išvis beveik nepažįstu“, - pagalvojo ji. 

- Iš tiesų gera pakliuvus į vidų, į šilumą, - tarė jis. - Lauke 
žvarbu. 

— Kaip suprantu, taksi, kuriuo atvažiavai, nešildomas. Nebent 
automobilis būtų vos prieš savaitę išriedėjęs į gatvę - kitaip salono 
šildytuvas garantuotai bus sugedęs. Tie arabai - tiesiog genialūs vis- 
ko gadintojai. Jei nori atsikratyti kokio nors daikto, duok jį palaikyti 
arabui - kai grąžins, bus subyrėjęs į druzgus! Jie tiesiog neįtikėtini! 
Neprilygstama publika, kai reikia ką nors suniokoti. Dievulėliau! 
Taigi tuojau mums atneš gėrimų. O kol kas papasakok ką nors apie 
save. 

Ji patogiau įsirausė į pagalves, kuriomis buvo apsikamšiusi, ir, 
nutaisiusi žmogaus, pasiruošusio klausytis ilgos istorijos, išraišką, 
įsmeigė žvilgsnį į Diarą. 

Diaras staigiai dėbtelėjo į ją. 

— Apie mane, - tarė, skubiai vėl nukreipdamas žvilgsnį į šalį, - 
nėra ką pasakoti. Viskas, ką dar galėčiau pasakyti - daugmaž tas 
pat, ką jau ir šiaip Žinai. 

Dabar, kai viskas jau buvo suruošta: Tamis tūnojo mimozos 
krūme sodo pakraštyje, o džilalis, išsiųstas paimti valties, turėjo 
atplaukti į Ued el Ihudo pakrantę uolų papėdėje - Diaras nekantravo 
nešdintis iš čia, būgštaudamas, kad kokia nors paskutinę akimirką 
pasipynusi nenumatyta aplinkybė gali sujaukti visus planus. Tarki- 
me, imtų ir sumanytų prisistatyti Vilkoksas: šiaip sau, nepranešęs 
užsuktų po pietų - toks įvykių posūkis žadėtų begalinę gausybę 
katastrofos variantų, ir mintis apie tai Diarą tiesiog paralyžiavo. Jis 
valios pastangomis prisivertė galvoti apie ką nors kita. 

— Gal po užvakarykščio vakaro mateisi su mūsų kvailučiu Dže- 
ku? - staiga paklausė Deizė, tarytum būtų perpratusi jo mintis. 
Diarą pervėrė toks staigus panikos pliūpsnis, kad prireikė milžiniškų 
pastangų lėtai pasukti galvą ir į Deizę pažvelgti su uoliai nutaisyta 
veido išraiška: apsimestinis rūpestis veide turėjo virsti šiokiu tokiu 
susidomėjimu. 

— Man dėl jo neramu, - kalbėjo Deizė. - Ir tai, ką apie jo elgesį 
pasakojai tu, toli gražu nepadėjo nusiraminti. 

Diaras tuo tarpu karštligiškai rausėsi smegenyse: „Užvaka- 
rykštis vakaras? Kodėl - būtent užvakarykštis vakaras? Kas tada 

atsitiko?“ Jo sąmonėje Beidaujų pobūvis nugrimzdo bent kelių 
savaičių praeityje; jam net nedingtelėjo, kad Deizė būtent tą vakarą 
ir turi omeny. 

— Ne, nė akyse jo nemačiau, - atsakė; jam visiškai išgaravo, kad 
dar tą patį rytą su Vilkoksu drauge gėrė kavą. Prisistatė Hugas: jis į 
kambarį įrito staliuką su ratukais, apkrautą buteliais ir taurėmis. 

— Bent vieną dalyką šiam gyvenime tikrai sugebėjau įsisąmo- 
ninti, - kalbėjo Deizė. - Štai tokį: žarstyti kam nors patarimus - 
absoliučiai bergždžios pastangos. Kitaip paprašyčiau Luiso su juo 
pasikalbėti. Galbūt jam ir pavyktų ką nors iš Džeko išpešti. Mat 
nuojauta man labai primygtinai kužda, kad Džekas kažką rezga, ir, 
kad ir kas tai būtų, sausas iš balos jis neišlips. Galiu lažintis iš de- 
šimties svarų: šįsyk vaikinas įklimps kaip reikiant. Dešimt svarų! O 
kodėl atnešei tik saujelę ledukų? Nešk čionai visą dubenį! - šūktelėjo 
pavymui jau beišeinančiam Hugui. 

- Aš nežinau, - pasakė Diaras. „O ko aš nežinau? - pagalvojo, 
ne be vargo pažabojęs niežulį gerklėje - jam knietėjo nusijuokti bal- 
su. - Džekas - atsargus vyrukas. Ne koks kvailys, juk žinai. Netelpa 
galvoj, kaip galėtų įkliūti į kokią tikrai rimtą bėdą. 

Diaras jautė privaląs trūks plyš baigti šį pokalbį, kitaip šis už- 
trauks jam nelaimę. Jau vien tai, kad pakliuvo į tokią padėtį - ne- 
svarbu, kad buvo į ją stumte įstumtas - kai į pokalbio temą galėjo 
reaguoti atsainiai, jam atrodė lyg tikras artėjančios bėdos pranašas. 
„Aukštai šokęs žemai pulsi“, - pagalvojo jis. Dabar kaip tik tas metas, 
kai nevalia pamiršti nuolankumo, pats metas pabelsti į medį. „Sausas 
iš balos neišlips“, - ši frazė aidėjo jam ausyse, keldama nerimą. 

— Aš nežinau, - pakartojo jis. 

— Dešimt svarų! - pakartojo Deizė, tiesdama jam taurę viskio su 
soda. Diaras sriūbtelėjo mažytį gurkšnelį, vis primindamas sau, kad, 
jei dabar jam ko reikia užvis mažiausiai - tai prisigerti. Praslinkus 
gal dešimčiai minučių, Deizė atkreipė dėmesį, kad jis negeria. 

— Ar tavo gėrimas kažkoks ne toks? - sušuko. - Ką aš padariau? 
Duok šen taurę. Ko trūksta? - ji ištiesė ranką, norėdama paimti jo 
taurę. 

— Ne, ne, ne! - pasipriešino jis, nepaleisdamas taurės. - Gėrimas 
puikus. Tik man kažko nesinori gerti. Nė pats nežinau kodėl. 

— Aa! - šūktelėjo ji, tarsi atskleidusi reikšmingą paslaptį. - Viskas 
aišku! Tau padidėjęs rūgštingumas, mielasis. Kaip tik tinkamiausias 
metas pasimėgauti kruopele madžuno. Viskio šį vakarą man ir pačiai 
kažko nelabai norisi. 

Kiek prastumdžiusi buteliukus ir tūbeles ant naktinio staliuko, 
ji padarė truputį vietos ir pastatė taurę. Tada atidarė stalčių, išėmė 
mažytę sidabrinę dėžutę ir padavė Diarui. 

— Paragauk kąsnelį, - pasiūlė. - Tik niekam neprasitark! Visi 
Tanžero žmogeliukai sužinoję pakrauptų - visi iki vieno, išskyrus 
arabus, žinoma. Jie šitą kramsnoja nuolat. Nieko jiems, vargšiukams, 
daugiau ir nelieka - juk į alkoholį net pažiūrėti užginta! Bet kad jo 
skanautų europietis? Krikščionis, Nazariečio sekėjas? Koks siaubas! 
Nedovanotina! Ydingumo pragarmė! Tanžeras, blogio irštva, išmatų 
duobė - pasak jūsiškių, amerikiečių, žurnalistų. „Jūsų koresponden- 
tas iš patikimų šaltinių sužinojo, kad kai kurie anglų kolonijos nariai 
vakarienę pradeda patiekalu, vadinamu madžunu, kitaip - hašišu.“ 
Viešpatie aukščiausiasis! 

Diaras susidomėjęs žvelgė į šešis žalzganai juodo saldėsio ku- 
belius, kaip tik tokio dydžio, kad užpildytų dėžutę. 

— Kas tai? - paklausė. 

— Madžunas, mano mielas. Madžunas, - Deizė ištiesė ranką, 
paėmė vieną kubelį, pusę atkando. - Nagi, paragauk. Gal ir ne itin 
geras, bet pats geriausias, kokį galima rasti Tanžere. Mano brangusis 
senasis Ali mane juo aprūpina, - ji pakratė varpelį. 

Saldėsis buvo gana rupus, buvo justi figų, imbiero, cinamono, 
saldymedžio skonis - ir dar kažkoks aštrus augalinis prieskonis, 
kurio kilmės Diaras neatpažino. 

— Kokio poveikio reikėtų laukti? - paklausė susidomėjęs. 

Deizė padėjo dėžutę atgal į stalčių. 

— Tarnai tikrai pasibaisėtų. Argi ne siaubas, kai reikia baimintis 
savų šeimynykščių? Vis dėlto nežinau kito tokio miesto pasaulyje, 
kur žmoneliai šitaip mėgtų plakti liežuviais kaip čia, Tanžere. Die- 
vulėliau! Tiesiog neįtikėtina, - ji nutilo ir pažvelgė į jį. - Klausi, koks 
poveikis? - pasitikslino. - Ogi nuostabus. Gauni kaip tik tai, ko visi 
mes laukėme šitiek metų. Tik jei niekad nesi ragavęs, tikriausiai nė 
nesuprasi, ką jauti. Aš tai vadinu raktu nuo durų į užgintą minties 

taką, - ji kiek pasilenkė, patapšnojo jam ranką. - Neketinu kvaršinti 
tau galvos visokiomis mistikomis, mano mielas, nors tikrai galėčiau, 
jei tik atleisčiau vadžias. Jai de guoi*, dievaži. Tačiau madžunas - 
anokia mistika. Viskas net labai tikra, labai žemiška. 

Pabeldė tarnaitė. Deizė su ja persimetė keliais žodžiais ispa- 
niškai. 

— Paprašiau arbatos, - paaiškino, kai mergaitė išrideno staliuką 
su gėrimais. 

— Arbatos! 

Ji linksmai nusijuokė. 

— Arbata - absoliučiai būtina! 

Diarui, kuris kairįjį rankogalį buvo timptelėjęs aukštyn, kad 
galėtų vogčia vis dirstelėti į laikrodį, laikas šliaužė neįtikėtinai lėtai. 
Deizė plepėjo apie juodąją magiją, apie hatha jogos demonstracijas, 
kurių buvo mačiusi Travankore, apie tai, kaip visiškai neįmanoma 
perprasti islamiškų Maroko teisinių procesų, jei nesusitaikai su min- 
timi, kad kasdienis burtų ir užkalbėjimų naudojimas yra savaime 
suprantamas dalykas. Galiausiai jiems buvo atnešta arbata, jie išgėrė 
po tris puodelius. Diaras apatiškai klausėsi; jam Deizės šnekos skam- 
bėjo lyg kokia interjero puošmena, kaip, tarkime, Pekino mopsai, 
smilkytuvai bei ispaniški šalikai, kuriais iš dyko buvimo savo butus 
užgrūda kai kurios Niujorko moterys. Valandėlę jis tiesiog netrukdė 
jai šnekėti. Paskui paklausė: 

— Tasai saldėsis - kas vis dėlto tai yra iš tikrųjų? Kažkoks kvai- 
šalas, ar ne? Man regis, tave bus apmovę. Nejaučiu išvis jokio po- 
veikio. 

Deizė nusišypsojo. 

— Taip, Žinau. Visi taip sako. Tiesiog jo poveikis labai subtilus. 
Jei nori jį pajusti, reikia žinoti, į kokius pojūčius atkreipti dėmesį. 
Jei tikiesi pasijusti apsvaigęs, šito nesulauksi; tai trunka dvigubai 
lėčiau, ir tu pražiopsosi pusę malonumo. 

— Kokio gi malonumo? Ar tu dabar, kaip tik šiuo metu, ką nors 
jauti? 

Ji užsimerkė ir atkraginusi galvą valandėlę tylėjo, jos veide iš- 
sklido palaiminga išraiška. 


* Šito turiu į valias (pranc.). 

- Taip, - atsakė galiausiai. - Be jokios abejonės. 

— Tikrai jauti? 

Jo balsas nuskambėjo labai jau nepatikliai, Deizė net atsimerkė 
ir priekaištingai dėbtelėjo į jį. 

— Netiki? - paklausė. - Aš tikrai nieko neišsigalvoju. Tiesiog esu 
jo ragavusi ir anksčiau, tad iš anksto žinojau, ko laukti. Mielasis, juk 
tau baisiai nepatogu šitaip kaboti ant lovos krašto. Prisitrauk antai 
tą didįjį fotelį ir atsipalaiduok kaip reikiant. 

Išsipleikęs fotelyje veidu į lovą, Diaras vėl prašneko: 

— O ką, jei pamėgintum labai tiksliai apibūdinti, ką jauti? Gal 
tuomet ir aš galėčiau šiek tiek pasimėgauti, tegul ir malonumu iš 
antrų rankų. 

— Na... šiuo metu gal ir nieko ypatinga. Trupučiuką pagreitėjęs 
pulsas ir ūžia ausyse. 

— Taip, skamba iš tikrųjų labai jau smagiai, - nusišaipė jis. Geras 
kelias minutes buvo visai užmiršęs, kad svarbiausias šio vakaro tiks- 
las - kaip nors prastumti laiką. Jis nežymiai pasuko ranką, kad galėtų 
pažvelgti į laikrodį: dvidešimt po aštuonių. Konkrečios valandos 
su Tamiu nebuvo sutaręs, mat nenumanė, kada pavyks ištrūkti, bet 
užtikrino, kad tikrai iki vidurnakčio. Džilalis, kaip sutarta, turėjo 
grįžti į miestą ir valtį iš uosto atplukdyti į mažytę prieplauką tiesiog 
paplūdimyje šiek tiek į vakarus nuo Ued el Ihudo - irgi ne vėliau 
kaip dvyliktą nakties. Tamis kol kas tiesiog tūnojo krūmuose šiek 
tiek žemėliau tolimojo sodo pakraščio ir laukė Diaro, kad galėtų 
padėti šiam akmenuotu skardžiu nusiropšti tiesiai į pajūrį. Tamis 
įtikino, kad laukti jam neprailgs: buvo apsirūpinęs vakariene, turėjo 
pasiėmęs ir kanapių pypkę. 

— Taip, - kalbėjo Deizė, - bet jei užsižiopsosiu ir praeis pernelyg 
daug laiko, išvis nieko nebegalėsiu tau papasakoti. Tam tikru metu 
pradeda tiesiog neįtikėtinai veltis liežuvis. Ne visada taip atsitinka, 
bet vis dėlto būna. Žmogui atrodo, kad kalba rišliai - drįstu tvirtinti, 
iš tikrųjų taip ir būna, tiktai visiškai kitame minties pasaulyje. 

Diarui pasirodė, kad lauke šiek tiek sustiprėjo vėjas, o gal prieš 
kokią minutę prasivėrė langas ir garsas prasiskverbė vidun. Diaras 
pasuko galvą; užtrauktos užuolaidos nėmaž neplazdėjo. 

— Į ką žiūri? - paklausė Deizė. 

Diaras neatsakė. Tuo pat metu jį apniko neprotingas noras stai- 
giai pasukti galvą į kitą pusę ir pažiūrėti į sieną, mat jam pasivaideno, 
kad toje kambario pusėje kažin kas krustelėjo. Vis dėlto susitvardęs 
jis tik išsitraukė pakelį cigarečių, pasiūlė užsirūkyti ir Deizei. 

— Ne, ačiū, mielasis. Negalėčiau. Tu turi namą. Supranti? 

— Ką? - jis taip ir įsistebeilijo į ją. 

— Aiškinu tau, mielasis, ar bent jau bandau paaiškinti. Tu turi 
namą. Jis stovi vidur tokio gana kuklaus sklypo, kuriame tu dažnai 
vaikštinėji, - ji palūkėjo norėdama įsitikinti, kad jis seka jos minties 
giją. Nesulaukusi jokio atsakymo kalbėjo toliau: - Namą tu gali 
matyti iš visur. Na, bent jau iš daugelio valdos vietų. Šiaip ar taip, 
visada žinai, kad jis tikrai ten stovi. Namas - tavo valdos centras. 
Sakykime, šitaip tu įsivaizduoji save. 

Diaras rankose vartaliojo cigarečių pakelį; suraukęs antakius 
vieną išpešė, prisidegė. 

— Sakykime, tai tarsi metafora, kaip tu įsivaizduoji save, ir pa- 
gal ją vertini, kas yra tikra. Privalai visąlaik ją tinkamai prižiūrėti, 
kad bet kuriuo metu tavo sąmonėje veiktų kaip pridera. Lyg koks 
kompasas. 

Diaras iš paskutiniųjų stengėsi pagauti kokią nors jos minties 
prasmę, bet suvokti jam pavyko tik pavienius žodžius. 

- Lyg koks kompasas, - pakartojo jis, tarsi vildamasis, kad tai 
padės. 

- Taigi. Savo valdoje tu žinai kiekvieną taką, kiekvieną augalą, 
kiekvieną akmenėlį. Bet vieną gražią dieną, vaikštinėdamas po 
sklypą, netikėtai pastebi tarsi ir taką, kur iki šiol nesi matęs jokio 
tako, netgi neįtarei, kad ten jo esama, - jos balse vis labiau ryškėjo 
aistringos, dramatiškos gaidelės. - Galbūt tako pradžią slepia sužėlę 
krūmai. Tu prieini arčiau pasižiūrėti: ogi ir iš tikrųjų - takas. Nužeri 
į šalį krūmo šakas, žengi kelis žingsnius taku - ir staiga priekyje 
išvysti medžių guotą, apie kurį lig šiol ničnieko nenutuokei. Tu 
visiškai priblokštas! Eini per tą giraitę, lieti medžių kamienus, kad 
įsitikintum, jog jie tikrai ten yra, nes niekaip negali patikėti... 

Šįsyk Diaras staigiai kryptelėjo galvą į kairę, norėdamas suskubti 
pamatyti tai, kas sušmėžavo palei langus, bet įsistebeilijo tik į ply- 
ną nejudančios užuolaidos baltumą - net nepatikėjo savo akimis. 

„Nagi, atsipalaiduok, - tarė jis sau ir atsisuko pažiūrėti, ar Deizė 
pastebėjo jo judesį; atrodė, kad ne. - Atsipalaiduok ir būk atsargus. 
Pasisaugok!“ Kuriems galams reikėjo pridurti antrą perspėjimą - 
šito pats nesumojo, suvokė tik tiek, kad jį vis labiau gramzdina 
neįveikiama nerimastis, tarsi visai čia pat būtų išdygęs priešiškai 
nusiteikęs milžinas, palinkęs jam prie peties, ir Diaras manė, jog 
vienintelis būdas išlaikyti tą trikdantį jausmą pažabotą - stengtis 
kuo labiau nusiraminti, kad įstengtų suvaldyti judesius. 

— ..0 paskui tarp medžių įžiūri, kad takas veda kalvos šlaitu 
aukštyn. „Bet čia juk nėra jokios kalvos!“ - šįsyk, ko gero, jau su- 
šunki balsu, susijaudinęs, visai apkvaitęs. Skubiniesi pirmyn, kopi 
į tą kalvą, beje, gana aukštą, o kai pasiekęs keterą apsidairai, išvysti 
aplinkui plytintį puikiai pažįstamą kraštovaizdį. Atpažįsti kiekvieną 
smulkiausią detalę. Štai ir tavo namas apačioje — stovi kaip tik ten, 
kur ir turėtų stovėti. Viskas savo vietose, nieko neatsitiko. Tai ne 
sapnas, ir protas tau nepasimaišė. Jeigu nebūtum pamatęs namo, 
iškart suprastum: tu išprotėjai. Bet namas niekur nedingo. Viskas 
gerai, - ji giliai atsiduso, lyg akmuo nuo širdies būtų nusiritęs. - Tau 
iš tiesų gerokai nejauku dėl tos giraitės ir tos keistos kalvos, staiga 
išdygusios tavo žemėje. Mat jų ten neturėtų būti. Ir vis dėlto - yra. Tu 
priverstas su tuo susitaikyti. O štai kaip pradedi mąstyti, kai su tuo 
susitaikai — šitai aš ir vadinu uždraustu mąstymo būdu. Draudimą, 
žinoma, sukūrė tavo paties sąmonė, ir jis galiojo iki tos akimirkos, 
kol susitaikei su neginčijamu faktu: yra tavo valdoje ta kalva. Štai 
tau madžuno poveikis. Savo paties esybės gelmėse aptinki neregėtas, 
nepažįstamas ertmes, slaptavietes, kurios, tavo nuomone, niekaip 
negali būti tavo asmenybės dalis, ir vis dėlto - jos tavyje yra. Ar bent 
supratai ką nors iš viso to, ko prišnekėjau, ar aš tik maliau liežuviu 
kaip kokia maniakė? 

- O, ne. Ne, visai ne, - teko sutelkti visas pastangas, kad žodžiai 
nuskambėtų nuoširdžiai. Tada sekė pritvinkusi tyla, kurią, Diarui 
rodėsi, irgi sukūrė pats, ištaręs anuos žodžius, tik tyla nusidriekė 
laike į begalybę, lyg kokie telegrafo laidai - per beribę negyvenamą 
plynę. Stulpas, stulpas, stulpas, stulpas, tarp stulpų ištempti laidai, ir 
plokščias horizontas - ten, kur nebesiekia akiplotis. O paskui kažkas 
dar kartą ištarė: „Ne, visai ne“, - pasirodo, tai ir vėl pasakė jis pats. 

„Velniai rautų, kas čia dedasi?“ - sunerimo jis, staiga plykstelėjo 
įtūžis. Buvo tvirtai pažadėjęs sau neprisigerti - tai buvo pats svar- 
biausias dalykas, kurį šįvakar, viešint „Hesperidžių“ viloje, trūks plyš 
reikėjo prisiminti. „Aš - ne girtas!“ - triumfuodamas pareiškė pats 
sau. Staiga susizgribo, kad jau stovi ant kojų ir rąžosi. 

- Čia taip trošku, - pratarė ir tuoj pat pagalvojo: kažin, ar ne- 
pasirodysiu jai pernelyg nemandagus? 

Deizė nusijuokė. 

— Na jau, mielasis. Prisipažink: pagaliau ir tu pajutai madžuno 
poveikį. 

— Kodėl? Dėl to, kad pasakiau - „trošku“? Na jau ne. Tegul mane 
griausmas, jei jaučiu kokį nors poveikį. 

Anaiptol ne iš užsispyrimo taip atkakliai laikėsi savo: buvo jau 
visiškai pamiršęs, kur vos prieš akimirką nuklajojęs mintimis. Dabar, 
kai atsistojo, oras kambaryje nebeatrodė toks tvankus. Diaras priėjo 
prie lango, atitraukė sunkią užuolaidą ir užsižiūrėjo į tamsą. 

— Negi tau niekad nebūna nejauku čia naktį vienai? - paklausė. 

— Kartais, - išsisuko nuo tiesaus atsakymo ji, tuo pat metu svars- 
tydama, ar šį klausimą seks ir kiti. „Liaukis apie tai galvoti!“ - tuojau 
suirzusi aprėkė pati save. 

Diaras vis dar stovėjo prie lango. 

— Aukštokai tu čia įsikūrusi. 

— Maždaug šeši šimtai pėdų“. 

— Buvai kada nors nulipusi į papėdę? 

- Šitomis uolomis? Dievulėliau, ne! Kas, tu manai, aš esu? Kalnų 
ožka? 

Diaras pradėjo neskubriai vaikštinėti po kambarį, rankas susi- 
dėjęs už nugaros, žengdamas nuo vieno zebro kailio kilimėlio ant 
kito - tarsi nuo akmens ant akmens upokšnio brastoje. Jautėsi, be 
jokios abejonės, kažkaip keistai, tik toli gražu ne taip, kaip tikėjosi 
pasijusiąs, tad savijautos priežastis priskyrė visą dieną graužusiam 
nerimui. Vakaras žadėjo būti kankinamai ilgas. „Mielai tuojau pat ir 
atsisveikinčiau , - pagalvojo. Viskas, į ką jis atsargiai mėgino pažvelgti, 
atrodė pritvinkę itin svarbios, bet neperprantamos prasmės: Deizės 

veidas, apsuptas baltų pagalvių aureole, šviesa, užliejusi buteliukų 
sangrūdą ant staliuko, žvilgančios juodos grindys, juodomis ir bal- 
tomis juostomis netvarkingai dryžuoti kailiai prie kojų, tirštesnės 
tamsos prisikaupusios tolimesnės kambario kertės prie langų, kur 
kabojo nejudančios užuolaidos, beveik siekiančios grindis. Kiek- 
vienas daiktelis kažin ką bylojo: be žodžių, bet kažką neapsakomai 
svarbaus, kas buvo raktas, simbolis, kurio, deja, nebuvo jokios vilties 
nei sugriebti, nei perprasti. O ir jame pačiame vis smarkiau drebėjo 
galingas slėgis, labiausiai, susizgribo pats, kai galiausiai suvokė, ką 
jaučia, - krūtinėje; atrodė, kad jis tuojau sprogs. Diaras bandė kaita- 
lioti kvėpavimo ritmą, bene kas nors pasikeis, kol pagaliau suprato: 
tai širdis, ji daužosi pernelyg sparčiai. 

— O, velnias, - tarstelėjo balsu, staiga apimtas baimės. 

- Eikš, sėskis, mielasis. Kas gi tau? Nenustygsti vienoje vietoje 
lyg katinas. Gal tu alkanas? O gal vis dėlto veikia madžunas? 

— Ne, - trumpai atsakė Diaras. - Niekas manęs neveikia. 

Jam pasirodė, kad tai nuskambėjo absurdiškai. „Jeigu dabar 
atsisėsiu, - dingtelėjo mintis, - paskui turėsiu vėl atsistoti, ir tada 
ji tikrai supras, kad kažkas dedasi.“ Nuojauta primygtinai kuždėjo: 
privaląs išsinerti iš kailio, bet nieku gyvu Deizei neišsiduoti, kokie 
procesai jame vyksta. Visi kambario daiktai, sienos ir baldai, oras, 
supantis jo galvą, suvokimas, kad jis yra kambaryje, mintis, kad 
netrukus eisiąs vakarieniauti ir kad toli apačioje uolas skalauja jūra — 
visa tai pynė galingą, tik negirdimą, muziką, kiekvieną sekundę vis 
labiau stiprėjančią; Diaras suvokė, jog netrukus ji pasieks aukščiau- 
sią tašką, ir tai bus nepakeliama. „Bus tik dar blogiau.“ 

Jis sunkiai nurijo seilę. „Po kokios minutės kažkas atsitiks. 
Kažkas turi atsitikti.“ Jis atsidūrė prie krėslo ir sustojo už jo, rankas 
susidėjęs ant atkaltės. Deizė sunerimusi jį stebėjo. Galvojo: „Kodėl 
niekad nepasiryžau apie madžuną pasisakyti Luisui?“ Žinojo, kad 
Luisas tam nepritartų, jei ne dėl ko kito, tai vien dėl to, kad tai - vie- 
tinis kvaišalas. Tačiau Deizė jam nieko neužsiminė ne todėl. Tiesiog 
apie tai ji nesakė išvis niekam; mėgautis medžunu buvo jos asme- 
ninis ritualas. Šių itin asmeniškų potyrių ji su ničniekuo nenorėjo 
dalytis. Ir še tai tau - tokiu momentu ėmė ir įsileido beveik visai 
nepažįstamą žmogų! Iškart ir panūdo jam tai iškloti, kad žinotų: 

jis - pirmasis pakviestas į šią slaptą jos gyvenimo kertę. Deizė giliai 
atsikvėpė, bet pasakė visai ką kita, gana aikštingai: 

— Dėl Dievo meilės, atsisėsk. Atrodai kaip koks kalvinistų pas- 
torius, savo ganomuosius bauginantis pragaro siaubais. 

Diaras nusijuokė ir klestelėjo į krėslą. Po stalu, tirščiausiuose 
šešėliuose, įžiūrėjo savo lagaminą. Staiga sumojo, kad drebulys krū- 
tinėje reiškia ne ką kita, o pakilią nuotaiką: jausmas nepasikeitė, tik 
jo interpretacija persidažė visai kita spalva. Diarui toks akmuo nuo 
širdies nusirito, kad jis neiškentė dar sykį nenusijuokęs. 

— Nagį, iš tikrųjų! - sušuko Deizė. - Galėtum ir prisipažinti, kad 
jauti madžuno poveikį! Juk plika akimi matyti: tikrai jauti. Prisipa- 
žintum bent pats sau, ar ką? Tada bus dar smagiau. Juk pastarąsias 
dešimt minučių iš paskutiniųjų stengiesi jam priešintis. Kas gi šitaip 
daro? Tiesiog atsisėsk patogiai ir leiskis nešamas. Jis - tavyje, tu 
negali jo atsikratyti, tad verčiau mėgaukis ir tiek. 

— O tu? - jis vis tiek neprisipažino. 

— Juk jau kada tau sakiau - jaučiu. Visai netrukus išlėksiu grei- 
tuoju reisu be sustojimų tiesiai į Arktūro žvaigždę. 

- Štai kaip? Tikrai? - jo balsas nuskambėjo ne itin šiltai. - O 
aš, tiesą sakant, manau, kad tas tavo kvaišalas - klastotė. Negaliu 
tvirtinti, kad manęs visai nepaveikė, bet jeigu jaučiuosi sudirgęs ir 
širdis kūlvirsčiuoja dvigubai tankiau nei paprastai, aš šito kaifu dar 
nevadinčiau. 

Ji užjaučiamai nusijuokė. 

— Reikėjo tau gerti tą viskį, mielasis. Prie jo tu labiau pratęs, ir 
jaustumeisi jaukiau... Mais enfin... - ji atsisėdo tiesiau ir krestelėjo 
varpelį. - Bene virtuvėj kas nors aukštyn kojomis apvirto? Labai jau 
ilgai tenka gerti arbatą. 


XIX 


Per pietus Deizė plepėjo neužsičiaupdama; Diaras protarpiais 
susizgribdavo atsakinėjąs jai vienskiemeniais žodeliais, ir net ne 
dėl to, kad pokalbio tema nebūtų jo dominusi, nors kitąsyk visai 

nesusigaudydavo, apie ką ji šneka, o dėl to, kad didžiąją laiko dalį 
buvo nuklydęs kažkur kitur, nugrimzdęs į save. Pats dorai neperpra- 
to, apie ką galvoja, smegenyse knibždėte knibždėjo minčių užuomaz- 
gų, kurios pynėsi su kitų minčių užuomazgomis. Tam, kad visoms 
joms įstengtų skirti bent truputį dėmesio, turėjo kaip įmanydamas 
susitelkti, bet, net jeigu jos nebūtų iš esmės neįmanomos kam nors 
perduoti, jis anaiptol nebūtų troškęs patikėti jų Deizei. Sąmonė 
tarytum nulindo į kažkokį tamsų, patį nuošaliausią jo esybės užka- 
borį. Bet protarpiais vėl išnirdavo į šviesą, ir tuomet Diaras atitokęs 
suvokdavo: jis iš tikrųjų sėdi prie mažo staliuko tykiame kambaryje 
ir vakarieniauja, o netoliese pusiaugula tysanti moteris valgo tą patį 
maistą, tik lovoje nuo padėklo. 

- Tu siaubingai nešnekus, - pagaliau neištvėrė Deizė. - Nebū- 
čiau davusi tau madžuno nė pauostyti, jei būčiau žinojusi, kad jis 
pavers tave statula. 

Nuo jos žodžių jis pasijuto nesmagiai. 

— Aaa, - ištarė. 

Ir po valandėlės, trukusios - jam taip atrodė - nepaprastai ilgai, 
pridūrė: 

- Jaučiuosi gerai. 

- Taip, tuo tikrai galiu patikėti. Bet štai užstalės pašnekovas tu 
šiandien - visai niekam tikęs. 

Tik dabar galutinai grįžęs į sąmoningą būklę, Diaras užsikirsda- 
mas suskato atsiprašinėti, gal net įnirtingiau nei buvo būtina. 

— Netgi tave apspardęs nepasijusčiau dar bjauriau, - galiausiai 
tarė. - Pats nesuprantu, kas mane apniko. Tikriausiai tas tavo kvai- 
šalas paveikė, jei jau man ėmė dėtis kažkokios nesąmonės. 

— Tai aš dėl visko kalta. Nebesuk dėl to galvos, vargšeli mielas. 

Su tokia ištarme jis nė už ką neketino taikstytis. 

— Ne, ne, ne, - paprieštaravo. - Tai išties neatleistina. 

Atgailaudamas jis pakilo iš savo vietos, priėjo prie lovos ir su- 
dribo greta Deizės. Padėklas su maistu grėsmingai pakrypo. 

- Atsargiai, mielasis! - sušuko ji. - Dar akimirka - ir apsidrabs- 
tysiu žirneliais, apsipilsiu vynu! 

Tačiau Diaras jau buvo pastvėręs jos ranką - ir dabar pasku- 
bomis apibėrė bučiniais. Jis plūduriavo ore, pakylėtas sauso, karš- 

to vėjo, kuris jį susupo ir geidulingai glamonėjo. Kokius du ilgus 
atokvėpius Deizė tylėjo, o Diaras girdėjo savo paties alsavimą, bet 
palaikė jį šniokštimu vėjo, nešančio jį į tolumas virš beribio, dyko, 
saulės nutvieksto slėnio. Deizės oda buvo lygi, švelni, ranka - minkš- 
ta. Diaras prisitraukė ją dar arčiau, nepaisydamas pavojingai svy- 
rančio padėklo. 

- Atsargiau! - vėl sušuko ji, jau rimtai nusigandusi, mat padėklas 
pakrypo jo pusėn. - Ne, ne! 

Pirmiausia griuvo vyno taurė; ant šlaunies tykštelėjęs šaltas 
skystis pamėtėjo Diarą į orą. Nevalingai šoktelėjęs jis jau tik žiūrėjo, 
kaip, regis, labai labai lėtai jo link slysta ir garma lėkštės: padėklas 
galiausiai visai apvirto ir apatinę jo kūno dalį apdrėbė porceliano, 
stiklo bei šilto maisto marmaliene. 

— Ai! - suspigo Deizė. 

Tačiau Diaras tik stipriau apglėbė ją viena ranka, o antrąja vienu 
mostu nužėrė žemėn padėklą ir kelis užsilikusius indus. Paskui pats 
įsirioglino į lovą, kad būtų kaip įmanoma arčiau jos, kad juos beskir- 
tų vos keli šlapio audeklo sluoksniai ir gal dar šaukštas bei šakutė, o 
galiausiai, po trumpų grumtynių su kimbančiais drabužiais, tarp jų 
neliko nieko, nebent keletas grietine išgleizotų grybų. 

„Dėl Dievo meilės, ne! Tiktai ne šitaip! - jau žiojosi surikti ji, 
bet lyg pajutusi, koks silpnas tasai jo elgesį skatinantis impulsas, 
susilaikė galvodama: „Juk kaip tik šiuo metu iš visos širdies trokšti, 
kad tik neatsitiktų nieko, kas tam sutrukdytų. Juk norėjai, kad šitaip 
atsitiktų! Kodėl negali to pripažinti? Kodėl negalėtum bent kartą 
būti nuoširdi? Tu šito norėjai, tad lai ir įvyksta - netgi šitaip. Tegul 
ir šitaip.“ Ji užsičiaupė, taip nieko ir nepasakiusi, tik ištiesė ranką ir 
išjungė šalia lovos stovinčią lempą. Pakaktų vieno vienintelio žodžio, 
tarė ji sau, ir siūlelis, nutįsęs iš dangaus, ant kurio laikosi pakibęs 
jis, nutrūktų, tada jis kristų, driokstelėtų tiesiai į kambarį - jaunuo- 
lis, kuriam liktų nebent skradžiai prasmegti iš gėdos, neturįs kaip 
pasiteisinti dėl savo elgesio, nerandąs jokios landos ištrūkti iš nepa- 
vydėtinai keblios padėties, be šlakelio balzamo užgautai savigarbai 
numaldyti. „Jis iš tikrųjų labai mielas. Trupučiuką kuoktelėjęs. Toks 
susigniaužęs. Visiškai nepanašus į Luisą. Tik ar galėčiau iš tiesų 
pamilti kokį nors vyrą, kurio nėmaž negerbiu? O jo aš negerbiu, nė 

trupučiuko. Kaip galima gerbti tokį bejausmį padarą, beveik daiktą? 
Jis netgi nelabai žmogiškas. Net nesuvokia manęs kaip manęs. Gal- 
būt nebent - kaip dar vieną gamtos jėgą. Tik šito nepakanka. Jo aš 
niekad negalėčiau pamilti. Ir vis dėlto jis mielas. Dievas mato - jis 
išties nepaprastai mielas.“ 

Po juo driekėsi minkšta beribė žemė, spinduliuojanti saulėkai- 
toje, nepalytėta laiko, negyvenama, priklausanti jam vienam. Ar 
labai toli apačioje - šito jis pasakyti negalėjo, be garso sklęsdamas 
per gryną žaižaruojantį orą, kuriame nebuvo ir negalėjo būti nei 
atstumų, nei dydžių. Ir vis dėlto jis galėjo paliesti glotnias, stangrias 
apybrėžas, galėjo užuosti jį, prakvipusį saule, galėjo netgi justi sū- 
rumą druskų, užsilikusių jo porose po to, kai neatmenamais laikais: 
nuslūgo kažin kokia jūra. Ir šitas skrydis - jis visada žinojo, kad jam 
reikės šitaip skrieti, žinojo, kad pavyks. Lygiai taip pat jis visuomet 
žinojo, kad iš tiesų esama šitokios egzistencijos kertelės, tik iki šiol 
niekad nesugebėjo jos pasiekti; užtat dabar, kai jau sykį surado, 
neabejojo nebepaklysiąs, rasiąs kelią čionai ir kitą kartą. Kažkas 
pagaliau buvo nuveikta, ir nuo šiol mažiau vietos liks baimei. Ši 
mintis užtvindė jį žodžiais neišsakomu džiaugsmu. 

— O Dieve... - išsprūdo jam, nors pats to nesuvokė. 

Lauke kylantis vėjas šiaušė kiparisus, su gūsiais atnešdamas ir 
stipresnį bangų šniokštimą. Vienoje kambario pusėje užtrauktos 
baltos užuolaidos ritmingai tvykstelėdavo dar vaiskesniu baltumu, 
kai jas pertraukdavo švyturio spindulys. Deizė kostelėjo. 

„Tu tikra šliundra, - tarė ji sau. - Kaip galėjai leisti, kad šitai 
atsitiktų? Koks siaubas! Netgi durys neužrakintos! Juk kuris nors 
tarnų gali pabelsti bet kurią akimirką! Nagi, suimk save į nagą ir 
daryk ką nors. Daryk ką nors! 

Ji dar kartą kostelėjo. 

— Mielasis, iš tiesų baisu, - prašneko tyliai, šypsodamasi tamsoje, 
stengdamasi, kad balse nebūtų nė lašo priekaišto. 

Diaras neatsakė, galbūt jau buvo negyvas. 

— Mielasis... - dvejodama pakartojo ji. 

Tačiau jis nė nekrustelėjo, niekaip neišsidavė, kad būtų išgir- 
dęs. Kokią akimirką Deizė leidosi nešama minčių. Jei taip žmogus 
galėtum į viską numoti ranka, nors kelioms sekundėms, jei taip 

atsikratytum visų minčių ir rūpesčių, tiktai absoliučiai visų - koks 
nuostabus būtų jausmas. Bet tai veikiausiai būtų mirtis. Gyvenimas 
savaime reiškia begalinius rūpesčius, tai - ilga, niekad nesibaigianti 
kova, pastangos nesubyrėti į druzgus. Jei leisi sau nors kartą pasi- 
smaginti iš peties, subyrės sveikata, o jeigu subyrės sveikata - nuken- 
tės išvaizda. Štai kas užvis baisiausia: kad ir ką darytum, kad ir koks 
atsargus būtum, galų gale viskas vis tiek suyra. Tiesiog trupėjimo 
procesas prasideda anksčiau arba vėliau - ir šitai jau priklauso nuo 
tavęs. Tačiau sutrupėti, šiaip ar taip, teks, tai neišvengiama, o ga- 
liausiai nebeturėsi net trupinių, kuriuos galėtum parodyti. „Kodėl 
mintis apie tai turėtų prislėgti? - svarstė ji. - Juk tai - pagrindų 
pagrindas, savaime suprantami dalykai. Man muss nur sterben“. 
Bet tai juk reiškia ką kita, iš esmės kitką. Tai reiškia, kad žmogui 
duota laisva valia...“ 

Iš tolumos atsklido silpnas virš Atlanto skrendančio lėktuvo 
ūžimas - Deizė išgirdo jį, kai vieną trumpą akimirką tamsus kalnas 
ir šlaite stūksanti „Hesperidžių“ vila atsidūrė jo garso spindulio 
zonoje. Jeigu skrenda šiaurės kryptimi - į Lisaboną, jei pietų - į 
Kasablanką. Gali atsitikti ir taip, kad maždaug po valandos Luisas 
išgirs to paties variklio gausmą, kai lėktuvas, ruošdamasis leistis, 
suks ratą virš oro uosto. 

— Mielasis, prašau! 

Ji suspurdėjo, stengdamasi išsivaduoti iš jo glėbio. Kadangi 
jis vis dar tvirtai laikė ją prispaudęs, teko gerokai pasirangyti, kol 
galiausiai pavyko atsisėsti. Buvo visa permirkusi prakaitu, vynu, 
riebalais. Kambarį sakytum staiga užtvindė gildanti žvarba. Deizė 
neryžtingai persibraukė delnu pilvą ir pasibjaurėjusi atitraukė ranką. 
Nedelsdama šoko iš lovos, užrakino duris į koridorių, susisiautė 
peniuaru ir, neįžiebusi nė švieselės, nėrė į vonią. 

Duše ji mirko ilgiau, nei buvo būtina - vylėsi, kad, kol grįš, Dia- 
ras bus spėjęs atsikelti, apsirengti ir gal net kiek apkuopti priterštą 
lovą. Tada ji galėtų paskambinti tarnams, pasakyti: „Ištiko šiokia 
tokia bėda“, ir paprašyti, kad atneštų kavos. Tačiau kai pravėrė 
vonios duris, kambarys vis dar skendėjo tamsoje. Deizė nuėjo prie 


* Žmogui tik numirti privalu (vok.). 

naktinio staliuko, užžiebė lempelę. Diaras tysojo kietai įmigęs, šiek 
tiek prisidengęs antklode. 

„Juk viskas baigta!“ - tarė ji sau. Ir prašneko jau kiek suirzusi: 

- Mielasis, atleisk. Bet tau būtinai reikia apsirengti, tučtuojau! 

Jis nė nekrustelėjo; ji sugriebė jį už peties, nekantriai papurtė. 

— Nagi, pabusk! Kelkis! Ši nedidelė orgija ir šiaip jau pernelyg 
užsitęsė... 

Jis išgirdo jos žodžius, girdėjo netgi labai aiškiai, netgi suprato, 
ką jie reiškia, bet tai jam buvo tarsi sieną marginantis ornamentas, 
visiškai niekaip nesusijęs su juo pačiu. Gulėjo nekrustelėdamas. 
Užvis svarbiausia pasaulyje dabar buvo kiek įmanoma pratęsti ra- 
minančios tuštumos akimirką - tuštumos, vidur kurios slinko jo 
gyvenimas. 

Deizė, pačiupusi antklodės kraštą, per lovos kojūgalį nutraukė 
ją žemėn. Tada pasilenkė ir užriko tiesiai jam į ausį: 

— Tu - nuogut nuogutėlis! 

Diaras kaipmat atsisėdo, nevalingai apie kojas graibstydamasis 
pradingusio apkloto. Deizė apsisuko ir vėl nudrožė į vonią, pakeliui 
dar stabtelėjo ir per petį sušuko jam: 

- Tučtuojau apsirenk, mielasis. 

Atsistojusi priešais veidrodį ji ėmėsi taisytis plaukus ir pati savęs 
paklausė: „Na kaip, ar tu šiuo nuotykiu patenkinta, ar vis dėlto - 
ne?“ Sumojo pati negalinti atsakyti; mintys vis krypo į tą neįtikėtiną 
stebuklą, kad jų neužklupo Hugas, kiekvieną minutę ją vis labiau 
stingdė siaubas, kad šitaip net labai galėjo atsitikti. „Regis, buvau 
visai praradusi sveiką protą, - pagalvojo ji. Akimirką užsimerkė 
ir nusipurtė. 

Diaras mechaniškai užsitempė drabužius, dorai net nesuvokda- 
mas, ką darąs. Vis dėlto, kol atėjo metas pasirišti kaklaraištį, spėjo 
atitokti, sąmonė ėmė veikti. Jis irgi stovėjo priešais veidrodį ir su 
šiokio tokio triumfo šypsena vikriais judesiais manipuliavo šilko 
juostele. Paskui susišukavo, tada, pritūpęs šalia lovos, ėmėsi nuo 
grindų gremžti išdrabstyto maisto likučius ir krauti juos ant padėklo. 
Galiausiai iš vonios išlindo Deizė. 

- Tu tikras angelas! - sušuko. - Kaip tik ketinau prašyti, gal 
galėtum nors truputytį apkuopti šitą jukinį. 


250 


Ji išsitiesė ant šezlongo kambario viduryje, susisupo į kailinį 
apklotą. Jau ketino sakyti: „Apgailestauju, kad tau nebuvo gali- 
mybės palįsti po dušu“, bet persigalvojo. „Visų pirma - nereikia jo 
gluminti“, - dingtelėjo jai. Tad nusprendė verčiau išvis neužsiminti 
apie tai, kas įvyko. 

- Būk gerutis, skambtelk tą varpelį, gerai? Išgersime kavos. Aš 
visiškai išsekusi. 

Vis dėlto jis, regis, nėmaž nesijautė nejaukiai. Padarė, ko pa- 
prašytas, paskui sukryžiavęs kojas atsisėdo ant grindų greta jos. 
„Metas nešdintis“, - tarė sau, pernelyg nė nesukdamas galvos, kaip 
kuo mandagiau užsiminti, kad jau norįs traukti namo. Nusprendė 
išgėręs kavos paprasčiausiai atsistosiąs, atsisveikinsiąs ir išeisiąs. 
Taip, tai buvo nuotykis, bet Deizė - beveik niekuo dėta, nebent 
suveikė kaip detonuojantis veiksnys; iš tikrųjų beveik viskas įvyko 
jo paties viduje. Vis dėlto fakto nepaneigsi: jis gavo iš jos tai, ko 
norėjo, tad dabar ketino elgtis vos vos intymiau, gal net su šiokiu 
tokiu nusižeminimo prieskoniu. 

— Nešalta? - jis palietė jai ranką. 

— Šalta. Šitas kambarys - tikra ledaunė. Ledaunė. Dievulėliau! 
Niekaip nesuprantu, kodėl nepasirūpinau įrengti čia židinio, kai 
namas dar tik buvo statomas! 

Į duris pabeldė Hugas. Paskui geras dešimt minučių kambaryje 
virte virė darbas: Inesa kartu su kita mergaite keitė patalynę, Marijas 
valė ant grindų išdrabstytą maistą, Pakas gremžė riebalų dėmes nuo 
kilimėlio prie lovos, Hugas nešė kavos. Deizė gurkšnodama vogčia 
stebėjo Diaro veidą. Su šiokiu tokiu apmaudu pastebėjo, kad jis toli 
gražu nesijaučia nesmagiai, netgi priešingai: lyg ir labiau atsipalaida- 
vęs nei anksčiau, kai tik atėjo. „O ko tikėjausi?“ — galvojo ji, nors ir 
turėjo pačiai sau pripažinti, kad jai būtų patikę, jei tai, kas įvyko tarp 
juodviejų, jam būtų padarę kiek didesnį įspūdį. O jam štai viskas - lyg 
vanduo nuo žąsies; Deizę apėmė nesmagi nuojauta, kad netgi jo aistra 
galėjo būti kone mechaniška, į nieką konkrečiai nenukreipta. 

- Kas sukasi tavo galvoje? - paklausė jis, kai tarnai pasišalino ir 
kambaryje įsiviešpatavo įprasta tyla. 

Netgi šitai kažkodėl ją suerzino. Klausimas jai pasirodė užgaulus. 
Toks klausimas lyg ir turėjo byloti apie juos siejantį artumą, tačiau 

dėl galaižin kokios priežasties jokio artumo ji nejuto. „Bet kodėl?“ - 
niekaip nesuprato Deizė, įdėmiai žvelgdama į rimtą, pasitenkinimo 
kupiną jo veidą. Atsakymas iš pasąmonės išniro lyg paruoštas iš 
anksto, absurdiškas; nuskambėjo lyg kokia prasčiausios rūšies ei- 
lėraščio eilutė: „Tai neegzistuoja, nes neegzistuoja jis.“ Nesąmonė 
kažkokia, žinoma, ir vis dėlto styga suvirpėjo kažkur visai netoli 
tiesos registro. „Netikras. Ką tai galėtų reikšti - netikras žmogus? 
Ir kodėl man į galvą įkyriai lenda mintis, kad jis - netikras?“ Staiga 
ji nusijuokė ir sušuko: 

— O Dieve! Na žinoma! Tu nori jausti, kad esi gyvas! 

Diaras pastatė kavos puodelį į lėkštutę ant grindų ir pakėlė akis: 

— Ką? 

— Argi ne šitaip sakei aną vakarą, kai pirmąsyk lankeisi čia ir kai 
tavęs paklausiau, ko užvis labiausiai norėtum iš gyvenimo? 

— Taip ir pasakiau? 

- Būtent šitaip ir pasakei. Šitais pačiais žodžiais. Ir - žinai ką? 
Ogi pataikei kaip pirštu į akį. Mat tu iš tikrųjų kažkaip keistai ir 
nesi gyvas. Tu - lavonas. - Pati išgirdo, kaip su pastaraisiais dviem 
žodžiais balse nuskambėjo šioks toks kartėlis. 

Jis metė žvilgsnį į ją, jai pasirodė - įskaudintas. 

„Kodėl dabar stengiuosi tą vargšą Žmogų užgauti? - pagalvojo 
ji. - Nieko bloga jis nepadarė.“ Tai buvo neprotinga, netgi visai 
kvaila, bet vis tiek knietėjo, ir labai stipriai. 

— Kodėl aš - lavonas? - jo balsas skambėjo ramiai, tačiau ji 
nusprendė nugirdusi priešiškumo gaidelę. 

— Na ne, ne lavonas! - rėžė nekantriai. - Tiesiog - ir ne gyvas. 
Bent jau - ne visai. Bet šiais laikais, manding, mes visi tokie. Gal ne 
taip akivaizdžiai kaip tu, bet - tokie. 

- A. 

Jis galvojo: „Reikia tuojau pat dingti iš čia. Reikia stotis ir neš- 
dintis.“ 

- Visi mes - siaubūnai, - dabar jau Deizė dėstė su entuziazmu. - 
Mūsų amžius - siaubūnų amžius. Kodėl ta pasaka apie moterį ir 
vilkus tokia baisi? Juk žinai tą istoriją, ar ne? Istorija apie moterį, 
kuri keliauja per tundrą rogėmis, tirštai prisodintomis vaikų. Ją per- 
sekioja vilkai, ir ji, norėdama numaldyti žvėris, išmeta jiems vaiką, 


252 


paskui - kitą, trečią... taip ir išsvaido visus, vieną po kito. Prieš gerą 
šimtą metų visiems atrodė, kad tai - šiurpu. Bet šiandien yra dar bai- 
siau, daug baisiau. Daug, daug. Kadangi anuomet tai buvo tik pasaka, 
visai neįtikėtina istorija, užtat dabar ji jau tikrai būtų įmanoma. Tai 
kraupi istorija, bet ne todėl, kad ana moteris - siaubūnė. Visai ne. 
Istorija kraupi, nes taip, kaip pasielgė ji, kad išsigelbėtų, pasielgtume 
kiekvienas iš mūsų. Istorija kraupi, nes ji tokia beviltiškai teisinga. 
Taip pasielgčiau aš, taip pasielgtum tu, taip pasielgtų bet kuris mūsų 
pažįstamas. Argi ne tiesą sakau? 

Diaro akis užkliuvo už lagamino, laukiančio jo kitapus žvilgan- 
čios grindų plynumos, geltonos šviesos šulinio dugne. Vėl jį išvydęs, 
pajuto dar stipresnį poreikį kuo skubiau nešdintis iš čia. Vis dėlto 
buvo labai svarbu atsisveikinti lyg niekur nieko, lyg paprasčiausiai 
susiruošus namo. Jei atsargiai užsimintų apie tai dabar, po kokių 
penkių minučių būtų paprasčiau padaryti, kaip nutaręs. Tada jau 
būtų ir pusė dvyliktos. 

- Ką gi... - prasižiojo jis, giliai įkvėpė ir išsitiesė, lyg ketindamas 
stotis. 

— Ar pažįsti bent vieną tokį, kuris taip nepasielgtų? 

Staiga jis suvokė, kad ji, nors šneka nežinia ką, bet - visiškai 
rimtai. Kažkas buvo negerai, kažkas negero buvo jai pačiai: regis, 
turėtų tysoti išsipleikusi, viskuo patenkinta, galbūt laikyti jo ranką, 
gal pašiaušti plaukus, protarpiais tykiai ištarti vieną kitą žodį. Nieko 
panašaus: ji buvo sudirgusi, įsitempusi, nerimastingai kažką porino 
apie vilkus ir siaubūnus, siekdama kažką įbrukti jam į smegenis - o 
gal kažką iš ten iškapstyti: jis pats nesuprato, viena ar kita. 

- Ar pažįsti? - primygtinai pakartojo ji, ir klausimas nuskambė- 
jo kaip nevilties padiktuotas iššūkis. Beveik buvo galima pamanyti, 
kad, jeigu jis atsakytų „Taip“, jai kiek atlėgtų vien nuo šio žodžio 
skambesio. Diaras galėjo pasakyti: „Taip, kai ką pažįstu“ arba: „Taip, 
bent vienas toks žmogus tikrai yra, ir to veikiausiai būtų pakakę 
jai apraminti. Pasaulis, toji nežinia kokiuose toliuose likusi plynė, 
vėl taptų pakenčiamas ir tinkamas gyventi. Tačiau jis neprasižiojo. 
Deizė paėmė jo ranką ir koketiškai paskersakiavo į jį. 

— Beje, jei jau prašnekome apie siaubūnus, kai prisimenu tą 
mūsų pirmąjį vakarą čia, prisimenu ir dar kai ką. Dieve! Juk tu — 

pats didžiausias siaubūnas iš visų. Na žinoma. Tu - kurio delne 
šitokia neįtikėtina tuštuma. Dievulėliau! Negi pats nebeprisimeni? 
Neprisimeni, ką tada sakiau? 

— Ne kažin ką, - prisipažino jis, jau gerokai sudirgęs: proga iš- 
trūkti akivaizdžiai slydo iš rankų. - Tiesą sakant, nesu labai greitas 
tokius dalykus priimti už gryną pinigą. 

— Už gryną pinigą! - purkštelėjo ji. - Tik štai visi žino, kad del- 
nas visada byloja tiesą ir kad šis metodas - pakankamai pagrįstas 
mokslu. Šiaip ar taip, nesvarbu, net jei ir nepriimi už gryną pini- 
gą - dievulėliau, ir kur sugebėjai atkapstyti tokį posakį? - žinok: 
gali daryti viską, ką tik nori. Tik malonėk žinoti, ko nori! - pridūrė 
gana aštriai. - Tavo delnas toks plynas, o gamta tuštumos nemėgsta. 
Vakuumas užsipildo. Tad būk atsargus: atidžiai žiūrėk, kas braunasi 
į tavo gyvenimą. 

- Gerai, būsiu atsargus, - pažadėjo jis ir atsistojo. - Gaila, bet 
man jau laikas eiti. Metas vėlyvas. 

— Nei toks vėlyvas, nei ką, mielasis, - paprieštaravo ji, bet ne- 
bandė įkalbinėti jo dar pabūti. - Išsikviesk taksi, - ji dūrė pirštu į 
telefoną. - Numeris: 24-80. 

Apie šitokią komplikaciją jis nebuvo pagalvojęs. 

— Pareisiu pėsčias, - tarė. - Organizmas reikalauja mankštos. 

— Nesąmonė! Juk penkios mylios. Nepareisi. 

- Aišku, kad pareisiu, - jis nusišypsojo. 

- Pasiklysi. Tu visai kuoktelėjai! - sušuko ji ir pagalvojo: „Galbūt 
jis nenori išlaidauti. Kažin, jeigu pasiūlyčiau apmokėti kelionę?“ Vis 
dėlto nutarė verčiau to nedaryti. 

- Kaip išmanai, - nusileido ir gūžtelėjo pečiais. 

- Palydėsiu tave iki durų, - tarė, kai jis pasiėmė lagaminą, ir, 
nepaisydama prieštaravimų, pirm jo nulipo laiptais į koridorių, kur 
vis dar degė kelios žvakės. Namuose buvo labai tylu. 

-— Tarnai tikriausiai jau visi sugulę, - pasakė Diaras. 

- Žinoma, ne! Hugo aš dar nepaleidau. 

Ji atidarė duris. Vidun siūbtelėjo vėjo gūsis, įsisuko į jos pe- 
niuarą. 

- Eitum verčiau atgal į lovą. Persišaldysi. 

Diaras paspaudė jos ištiestą ranką. 

— Vakaras buvo nuostabus, - pareiškė. 

— Luisas grįš po kelių dienų. Tada būtinai turėsi vėl ateiti vaka- 
rienės. Paskambinsiu tau, mielasis. 

- Sutarta. 

Jis atsitraukė kelis žingsnius žvyruotu takučiu. 

— Pasuksi į kairę štai ten, prie ano bambukų guoto. Vartai atviri. 

- Labos nakties. 

— Labos nakties. 

Kai atsidūrė už bambukų brūzgyno, Diaras stabtelėjo palaukti, 
kol išgirs uždaromų durų trinktelėjimą. Bet išgirdo ką kita - jos 
balsą: 

— Ak, Hugai, štai kur tu. Kai ponas Diaras išeis pro vartus, galėsi 
užrakinti. 

„Nagi, teks kažkaip suktis“, - pagalvojo jis ir paskubomis nu- 
žingsniavo į dešinę, palei šoninę namo sieną terasos link, kur juoda- 
me baseino vandenyje blykčiojo žvaigždžių atspindžiai. Jis rizikavo: 
Deizė veikiausiai žvalgėsi laukdama, kol pamatys jį, išeinantį pro 
vartus. Bet galbūt nutars, kad jis spėjo prasmukti, kol buvo nusisu- 
kusi; jei ne - viskas gali baigtis visai nekaip. Mintis, į kokią keblią 
padėtį gali papulti, smogė visa jėga, kai jis dvejodamas stoviniavo 
prie baseino, tad tik tada, kai nuskubėjo laiptais į žemutinę sodo 
dalį, susizgribo padaręs rimtą taktinę klaidą. „Bet kitaip būčiau likęs 
užrakintas kitapus sodo tvoros, velniai parautų! - pagalvojo. - Ką 
galėjau padaryti?“ 

Jis iš namo šešėlio išniro į skaisčios mėnesienos nutviekstą 
plotą. Priekyje kažkas, kas labai priminė kupstą šalia tako želiančių 
krūmokšnių, iš lėto atsistojo ir žengė jo link. 

— Eime, - ištarė Tamis. 

— Užsičiaupk! - niršiai sušnypštė Diaras. Kaip tik tuo metu iš 
namo jie buvo matomi lyg ant delno. 

Kol Deizė ištempusi akis žiūrėjo, stengdamasi atpažinti antrąjį 
asmenį - taip stengėsi, kad net atsidarė duris ir ištykinusi į terasą 
klaidinančioje mėnesienoje įsižiūrėjo iš arčiau - abu vyrai nuskubėjo 
taku, vedančiu į uolos viršūnę, ir netrukus dingo jai iš akių. 

Ketvirtoji knyga 


Kitokia tyla 


XX 


Diaras aukštielninkas tysojo ant suolo valties gale, rankas susibru- 
kęs po galva, ir žiūrėjo į žvaigždes; galvoje raizgėsi miglota mintis: 
vis dėlto gaila, kad niekada nesumąsčiau nors truputį pasidomėti 
astronomija. Irklinė valtelė, skirta atplaukti iki valties ar išsilaipinti į 
krantą, šokčiojo tamsiomis bangomis atsilikusi vos per kelias pėdas, 
pririšta spurstančia ir pernelyg trumpa vilkimo virve. Diaras dėl 
tos virvės bandė ginčytis dar Ued el Ihude, kai jie bangų blaškomi 
sūpavosi vos kokių šimto pėdų atstumu nuo uolų ir stengėsi pririšti 
vieną valtį prie kitos, bet paskui nutarė veltui neaušinti burnos, 
pasitaupyti kvapą kitiems, kur kas svarbesniems dalykams. Kad ir 
kaip būtų, dabar, nutolęs nuo sausos žemės, džilalis, šiaip ar taip, 
visai nepaisė, kas jam sakoma - reikia manyti, neabejojo pats esąs 
padėties viešpats ir galįs ramia sąžine numoti ranka į patarimus, 
brukamus tokių dviejų akivaizdžių sausumos pelių kaip Tamis ir 
tasai jo bendras, kvaištelėjęs džentelmenas krikščionis. Didžiausias 
pavojus pakliūti policijai į nagus jau buvo praslinkęs - tada, kai 
džilalis apiplaukė bangolaužį; anuodviejų tuo metu valtyje dar net 
nebuvo. Dabar nuo kranto juos skyrė jau geros pusantros mylios, 
tad grėsmė, kad juos kas nors pastebės, buvo visai niekinė. 
Protarpiais kateriui tekdavo įveikti neramius ruožus, kur šil- 
tesnės Viduržemio jūros srovės susidurdavo su bangomis, atplūs- 
tančiomis iš Atlanto vandenyno. Tamsoje šniokštė, baltomis purslų 
kepurėmis putojo bangų keteros, o valtis, įkopusi į vieną jų, aki- 
mirkai pakibdavo ir sudrebėdavo, kai variklis netikėtai išnirdavo 

iš vandens, o paskui smagiai pūkštelėdavo sau pirmyn lyg koks 
padykęs delfinas. Dešinėje pusėje dunksojo juodi Afrikos kalnai 
ryškiais, lyg skustuvu išpjautais kontūrais švytinčio dangaus fone. 
„Tas springstantis variklis dar pridarys mums bėdos“, - pagalvojo 
Diaras; pernelyg jau aitriai trenkė dyzelinu. Prieš kokią valandą už- 
vis svarbiausia užduotis buvo pakliūti į valtį, dabar - sveikam gyvam 
išlipti į krantą. Kai tik pajusiąs po kojomis tvirtą Ispanų zonos žemę, 
vylėsi Diaras, iškart ir paaiškėsią, koks turėtų būti kitas žingsnis; 
kurti kokius nors planus anksčiau, kol nė nenutuoki, kokios veriasi 
galimybės —- jokios prasmės. Jis pasistengė atpalaiduoti raumenis 
tiek, kiek galėjo nerizikuodamas nusiristi nuo suolo. 

- Rūkysi? - šūktelėjo Tamis. 

— Juk sakiau - ne! - įsiutęs suriko Diaras ir atsisėdo mosuoda- 
mas rankomis. - Valtyje - jokių cigarečių, jokių degtukų. Kas tau 
darosi? 

— Jis nori parūkyti, - paaiškino Tamis; tuo tarpu džilalis, kuris 
ir valdė katerį, lyg niekur nieko čirkštelėjo degtuką ir mėgino del- 
nais pridengti liepsnelę, kad neužpūstų vėjas. Vis dėlto nepavyko, o 
Tamis kažkaip sugebėjo jį įtikinti, kad antro degtuko net nebandytų 
žiebti. 

— Pasakyk jam, kad jis - suknistas kvailys, - riktelėjo Diaras, 
vildamasis patraukti Tamį į savo pusę, bet tas nė neprasižiojo, liko 
susigūžęs tūnoti ant katerio dugno šalia variklio. 

Apie miegą negalėjo būti nė kalbos, Diaras jautėsi pernelyg 
budrus, nėmaž neapsnūdęs, bet, šitaip tysodamas priverstinio ne- 
judrumo sąlygomis, apie nieką, ničnieką negalvodamas, jis nejučia 
nuklydo į prisiminimų užkaborius, kurie, sykį atgiję, įžiebė mintį: o 
juk maniau amžiams jų netekęs. Prasidėjo viskas nuo dainos, kurią 
paviršiun veikiausiai išplukdė valties siūbavimas - tai buvo vieninte- 
lė daina, kurios klausydamasis jis jautėsi iš tikrųjų laimingas: „Mik. 
Užmik. Mik, mano mažutėli. Pliaukšt bus tau, jei nemiegosi. Lingu 
lingu. Čiūčia liūlia. Mamytės kūdikėli. Mamytės Alabamos meškė- 
niuk.“ Ne, žodžiai tikrai negalėjo būti tokie, bet kaip tik šitokius jis 
dabar prisiminė. Buvo užklotas durstiniu iš dygsniuotų antklodžių 
skiaučių, saugiai apkamšytas iš abiejų pusių - pirštais galėjo už- 
čiuopti siūles, jungiančias vieną skiautę prie kitos - o galva gulėjo ant 

gagų pūkų pagalvės, kurią tamtyč jam pasiuvo senelė - minkštesnės 
niekad gyvenime neteko liesti. Viršum jo plytėjo motina - tartum 
dangus: ne jos veidas, nes tokiomis akimirkomis jis nenorėjo ma- 
tyti jos akių, mat nenorėjo žinoti, kad ji - toks pat žmogus kaip ir 
bet kuris kitas; gulėdavo stipriai užsimerkęs, ir tuomet ji virsdavo 
kažkuo neaprėpiamai galingesniu. Jeigu tik prasimerkdavo, likda- 
vo vien jos akys, žvelgiančios į jį, ir tai baugino. Tačiau kol gulėjo 
užsimerkęs, nebuvo nieko, tiktai jo lova - ir motinos artumas. Jos 
balsas skambėjo iš viršaus, o pati buvo apgobusi jį iš visų pusių - ir 
tuomet jam tiesiog negalėjo grėsti joks pavojus. 

— Kodėl, po šimts, tokie dalykai pradėjo lįsti į galvą? - pats 
nebesusigaudė; atsisėdo, atsigręžė pažvelgti už nugaros, ar Tanžero 
žiburius jau bus užstojęs Malabatos kyšulys. Žiburiai vis dar mirk- 
čiojo, bet juos baigė praryti juodas dantytų uolų kontūras, pamažu 
užslinkdamas ir pridengdamas dykos pakrantės tamsa. Tik uolos 
viršūnėje be pertrūkio blykčiojo švyturio žibintas: tuos ritmingus, 
automatinius žybsnius jis net liovėsi pastebėjęs. Diaras suirzęs pa- 
sitrynė pirštus: kažkaip sugebėjo išsiterlioti derva ir jos nesisekė 
nukrapštyti. 

Mažasis kateris vis labiau tolo nuo šviesų į šešėliuotus, taigi - ir 
vis saugesnius vandenis, kartu mažėjo ir tikimybė, kad juos gali kas 
nors pastebėti, ir Diaras nejučia susimąstė, jog jūros platybės yra ta 
erdvė, kur labiau nei bet kur kitur justi vienuma. Atrodė, kad net 
valtis kelia nebe tokį baisų triukšmą kaip anksčiau. Diaras nė pats 
nepajuto, kaip mintys nuklydo prie žmogaus, kuris, netardamas nė 
žodžio, sėdėjo visai šalia jo ant katerio dugno. Koks jis yra iš tikrųjų? 
Diaras su Tamiu ne kartą kalbėjosi, sėdėjo kavinėse, gurkšnojo, bet 
per visas tas drauge praleistas valandėles Diarui kažkaip nešovė į 
galvą susimąstyti, kokias mintis slepia bereikšmė ano veido išraiška. 
Jis pažvelgė į Tamį: šis sėdėjo pritraukęs kelius po smakru, apglėbęs 
kojas rankomis, o atkraginta galva rėmėsi į valties borto kraštą. 
Galima buvo pamanyti - žiūri į dangų, bet Diaras beveik neabejojo, 
kad Tamis užsimerkęs. Galbūt - netgi miega. „Kodėl gi ne? - pagal- 
vojo Diaras su šiokiu tokiu kartėliu. - Prarasti jis neturi ko. Niekuo 
nerizikuoja.“ Labai jau lengvi Tamiui nubiro pinigai - tikriausiai su 
šia valtele jam taip lengvai daugiau niekad ir nebepavyks užsidirbti. 

„Juk jam nusispjaut, ar aš nusikapstysiu į vietą, ar ne. Aišku, jis 
gali ramiai sau pūsti į akį. Reikėjo man plaukti vienam.“ Diaras 
patyliukais putojo, nepraverdamas burnos, pats nesuvokdamas, 
kad tariamu bendražygio miegu piktinasi dėl vienos vienintelės 
priežasties: Tamiui miegant, jis neturėjo su kuo pasikalbėti ir jautėsi 
dar vienišesnis po žiemišku dangumi. 

Džilalis, stovįs katerio pirmagalyje, pradėjo dainuoti - pasru- 
vo keista, ištęsta melodija, Diarui ji labiau nei bet ką kita priminė 
gargždžią, pernelyg ilgą aimaną. Tasai gailus garsas niekaip nesisiejo 
su niekuo: nei su naktimi, nei su valtimi, nei su Diaro nuotaika. 
Staiga jis taip aiškiai, kad kone supykino, išvydo tą neįtikėtiną si- 
tuaciją, kurioje atsidūrė, ir nervingai sukikeno. Bangų svaidomas, 
trečią valandą nakties štai kiurkso šitame sename lauže, nebent iš 
mandagumo vadinamame kateriu, drauge su dviem kvanktelėjusiais 
laukiniais, kažkur vidur Gibraltaro, išsiruošęs nežinia kur, užtat su 
pinigų prikimštu lagaminu - visa tai staiga pasirodė beviltiškai ab- 
surdiška. Diaras tiesiog nepajėgė rasti kokio nors logiško argumento, 
kuris būtų padėjęs visu tuo patikėti. O kadangi negalėjo patikėti, iš 
tikrųjų įvykiuose nė nedalyvavo, tad jam tikriausiai neverta ir per- 
nelyg kvaršinti galvos dėl situacijos išdavų, kad ir kokios šios būtų. 
Jį apniko vėl tas pats, nuo seno pažįstamas jausmas: jis nedalyvauja, 
jis - paliktas už borto, jis - veikiau kažkur greta realybės nei iš tikrų- 
jų joje. Diaras atsistojo ir vos neišsitiesė kaip ilgas katerio dugne. 

— Užsičiaupk! - sumaurojo. 

Džilalis kaipmat nutilo ir kažką šūktelėjo klausiama intonacija. 
Paskui vėl uždainavo. Bet Diaras, vos spėjęs vėl atsisėsti, susivokė: 
pavojingas akimirksnis praslinko, viso šito žygio beprasmybės pojū- 
tis išsisklaidė; nė pats nebegalėjo prisiminti, kodėl jam tai pasirodė 
taip absurdiška. „Juk pats šito norėjau“, - tarė jis sau. Tai buvo jo 
pasirinkimas. Tad tik pats ir atsakingas už tą paprastą faktą, kad 
šiuo metu esąs, kur esąs, ir negalįs būti niekur kitur. Jį netgi apė- 
mė kažkoks pašėlęs džiugesys, kai sumojo, kad neturi jokios kitos 
išeities, nieko negali daryti, tik sėdėti ir žiūrėti, kas dar atsitiks - ir 
kad tas jokių kitų variantų nebuvimas - tiesioginė jo paties priimto 
sprendimo pasekmė. Jis pauostė drėgną orą ir tarė pats sau mažų 
mažiausiai bent jau esąs gyvas, o ta prieš valandėlę sugniaužusi abe- 

jonė, kad ir kokios būtų jos priežastys, ta sukrėtusi jį konvulsija - tik 
nelemtas akimirksnis, jis tiesiog buvo visai trumpam parmestas atgal 
į ankstesniąją dvasios būklę, kai pats buvo visiškai beveidis, auka. 
Diaras kalbėjo sau, tiesa, galbūt ne taip žodingai, kad ši naujoji, kur 
kas tikresnė būsena, yra kaip tik ta, suteikianti jam galimybę lengvai 
patikėti tikrumu tų dalykų, kuriuos suvokė pojūčiais - ir tapti jų 
egzistencijos dalimi, nes patikėti - reiškia dalyvauti. Dabar jis vylėsi 
pats žengsiąs savo gyvenimo procesijos priešakyje, panašiai kaip 
garvežys tempia visą traukinio sąstatą, daugiau niekad nebūsiąs 
bejėgis antraeilis personažas, šalutinė siužeto linija, netyčia įsipynusi 
tarp pagrindinių įvykių, jau niekad nebūsiąs stumdomas į vieną ar į 
kitą pusę, pats nesugebėdamas, gal net nejusdamas poreikio suvokti 
krypties, kuria juda. 

Šiais dalykais, kuriuos apsvarstęs pats sau paskelbė nepajudina- 
mu faktu, tikriausiai galima paaiškinti tai, kad po kokios valandos, 
nebeapsikęsdamas Tamio, net nepakeitusio kūno pozos, nejudrumo 
ir tylėjimo, Diaras pašoko, žengė artyn ir lengvai spirtelėjo anam į 
šonkaulius. Tamis suaimanavo ir kažką burbtelėjo arabiškai. 

— Kas dedasi? Pamiegoti galėsi ir paskui! 

Tamis dar sykį suaimanavo ir prasižiojo: 

— Ko tu nori“ 

Tačiau jo žodžius užgožė ritmingas katerio variklio drioksėji- 
mas. Diaras pasilenkė prie pat jo ir užriko: 

- Juk netrukus auš, dėl Dievo meilės! Nagi kelkis, prasikrapštyk 
akis! Kur, po galais, mes esame? 

Tamis tingiai dūrė pirštu į džilalį. 

- Jis žino. Nesijaudink. 

Vis dėlto jis pakilo ir nusverdėjo atsisėsti į valties pirmagalį, o 
Diaras susigūžė tarp variklio ir planšyro, daugmaž toje pat vietoje, 
kur dar ką tik sėdėjo Tamis. Čia, užuovėjoje, buvo kiek šilčiau, tik 
pernelyg sodriai trenkė dyzelinu. Diaras pajuto smelkiančią tuštu- 
mą skrandyje, bet pats nesuprato, ar tai alkis, ar šleikštulys: pojūtis 
priminė tiek viena, tiek kita. Po kelių minučių Diaras atsistojo ir 
netvirtu žingsniu nusverdėjo pas Tamį. Džilalis mostelėjo jiems 
abiem kraustytis į laivagalį. Diaras pasipriešino, mat čia, prie vairo, 
oras buvo kur kas grynesnis, bet Tamis paaiškino: 

- Per sunku. Valtis negali plaukti labai greitai. 

Abu klupinėdami nusikapstė į valties galą ir greta kits kito 
susėdo ant įmirkusių drobinių patiesalų. Mėnulis jau seniai buvo 
pasislėpęs už tirštų vakarų pusėje urduliuojančių debesų klodo. Virš 
galvos mirkčiojo žvaigždės, bet tiesiog priešais dangaus tamsuma 
jau skydo, vanduo apačioje tarytum apsitraukė palša miglele, kuri, 
kildama aukštyn, liejosi su blykštančia šviesa. Tiurbanuota džilalio 
galva įgijo formą, aštrus juodas jos kontūras priešaušrio švytėjimo 
nužerto rytinio dangaus fone atrodė lyg įrėžtas. 

— O tu tikrai žinai, kur mes plaukiame? - galiausiai paklausė 
Diaras. 

Tamis nusijuokė. 

— Taip, tikrai žinau. 

- Tiesą sakant, aš galbūt norėsiu ten šiek tiek užtrukti. 

Tamis valandėlę patylėjo. 

— Tu gali trukti ten kad ir visą gyvenimą, - pagaliau atsakė gana 
niauriai, leisdamas aiškiai suprasti, kad sumanymas pasilikti jam toli 
gražu neatrodo patrauklus. 

— O tu? Ką tu apie tai manai? 

— Aš? Apie ką? 

— Apie tai, kad būtų galima ten kiek pabūti. 

— Man reikia grįžti į Tanžerą kartu su juo, - Tamis kryptelėjo 
galvą į džilalį. 

Diaras pasiuto. 

- Nė velnio tau nereikia! - užsipuolė Tamį. - Tu liksi sau manim. 
Kaip manai, ką aš veikčiau vienas pats? Ką valgyčiau? 

Dar nebuvo tiek išbrėškę, kad jis aiškiai įžiūrėtų Tamio veidą, 
bet nuojauta Diarui kuždėjo, kad tasai nuoširdžiai nustebęs. 

- Liksiu su tavim? — iš lėto pakartojo Tamis. - O kiek laiko? 
Kiek tai užtruks? 

Po akimirkos prašneko jau kur kas tvirčiau: 

— Ne, aš pasilikti negaliu. Man reikia dirbti. Kitaip vieni nuos- 
toliai. Nebus pinigų. Tu moki man už valtį ir už tai, kad plaukčiau 
su tavim ir parodyčiau namą. Ir viskas. 

„Žino, bjaurybė, kad vežuosi su savim pinigų, - niršiai pagalvojo 
Diaras. - Tegul bus prakeikta jo siela.“ 


264 


- Manai, nepakankamai tau sumokėjau? - pats išgirdo, kaip 
virptelėjo balsas. 

Tamis nenusileido. 

- Sakei: tau reikia tik valties. Jei aš nedirbsiu, neuždirbsiu pini- 
gų, - jis pratrūko berti jau kur kas sklandžiau: - Kaip manai, kam 
aš pirkau tą valtį? Ar ne tam, kad uždirbčiau pinigų? Jei pasiliksiu 
su tavim Agloje, nieko neužsidirbsiu. Jis parplukdo valtį į Tanžerą - 
bet viskas ir yra Tanžere. Mano valtis, mano namai, mano šeima. 
Aš sėdžiu Agloje - aš kalbuosi su tavim. Labai gražu ir smagu, bet 
taip aš nieko neuždirbu. 

Diaras susimąstė. Kažin, kodėl jis net nepaklausia, kodėl aš noriu 
ten likti? Ogi todėl, kad žino. Pats paprasčiausias šantažas. Nervų 
karas. Tegul mane griausmas, jei nusileisiu bent per plauką. Bet jau 
tuomet, kai mintyse dėliojo frazes, sumojo, kad Tamio žodžiuose 
netrūksta logikos. 

- Ko tu iš manęs tikiesi? - paklausė lėtai, kuo atsargiau vynio- 
damas mintį. - Kad mokėsiu tau už kiekvieną dieną, kurią būsi ten, 
su manim? 

Tamis gūžtelėjo pečiais. 

- Šiaip ar taip, kokia prasmė įstrigti Agloje? Nieko ten nėra. Ką 
tu ketini veikti? Ten šalta, vieni dumblynai. Ne, man reikės grįžti. 

„Vadinasi, teks pakišti tokį pasiūlymą, kuriam nepajėgtum at- 
sispirti, - paniuręs galvojo Diaras. - Kodėl tiesiai nepaklausi, kiek 
turiu tame lagaminėlyje?“ Garsiai pasakė tik tiek: 

— Bent kelias dienas pabūti tikrai galėtum. Pasirūpinsiu, kad dėl 
to nepatirtum jokių nuostolių. 

Tamis, tai išgirdęs, regis, liko visai patenkintas. Tačiau Diaras vis 
dar nenurimo. Neįmanoma buvo įspėti ne tik kiek Tamis žino, bet ir 
kiek jam knieti sužinoti; Diaras net nenutuokė, ką jo pagalbininkas 
arabas išvis mano apie visą šitą užmačią. Jei tik jis ko nors klausinėtų, 
pagal tai, kaip formuluotų klausimus, būtų galima vertinti, ką žino, 
o tuomet atitinkamai ir atsakyti. Tačiau Tamis tylėjo lyg užsisiuvęs, 
tad niekas ir nepaaiškėjo. Galiausiai, po kelių minučių tokios tylos, 
Diaras nebeiškentė ir ūmai paklausė: 

— Apie ką galvoji? 

Balzganoje apyaušrio šviesoje glotnus Tamio veidas atrodė ku- 
pinas vaikiškos nekaltybės, kai jis atsiliepė: 

— Aš? Apie ką galvoju? O kodėl turėčiau galvoti? Aš viskuo pa- 
tenkintas. Man nereikia galvoti. 

Diarui toks atsakymas tuo pat metu pasirodė ir suktas, ir me- 
lagingas; jis iškart tarė sau: „Šitas šunsnukis galaižin ką rezga, kaip 
kažin ką.“ 

Išaušus ėmė rimti tiek oras, tiek vanduo. Sąsiaurio ispanų pusėje 
jie išvydo didžiulį krovininį laivą - šis, ramus ir nesutrikdomas, lyg 
kokia skulptūra, lėtai slinko į vakarus. Savo ruožtu kateris pirmyn 
šuoliavo taip veržliai, taip triukšmingai, kad Diarui pasirodė, jog 
krovininis laivas bangomis slysta išvis be garso. Jis neramiai ap- 
sidairė į visas puses, ypač akylai žvilgsniu skvarbydamas Afrikos 
pakrantę. Kalnai statmenais skardžiais garmėjo tiesiog į pasišiau- 
šusias bangas, bet tai šen, tai ten Diarui lyg ir šmėstelėjo įlankėlės 
su smėlėtomis paplūdimio juostelėmis. 

— O kaip šita Ispanų zona atrodo? - paklausė jis. 

Tamis nusižiovavo. 

— Čia - kaip ir bet kur kitur. Kaip Amerikoje. 

Diarą apėmė nekantra. 

— Ką reiškia - kaip Amerikoje? Ar namuose čia yra elektrinis 
apšvietimas? Ar jie turi telefonų? 

— Kai kurie - turi.. 

- Tikrai? - Diaras nenorėjo tikėti savo ausimis. Tanžere buvo 
girdėjęs šiokių tokių gandų, neva Ispanų zona - primityvus, civi- 
lizacijos ne kažin kiek palytėtas kraštas, tad ir įsivaizdavo laukinę, 
retai apgyventą vietovę, o saujelę čiabuvių - įsikūrusius urvuose ir 
susišnekančius urgztelėjimais ar rankų mostais. 

- Vis dėlto atokesniuose kaimuose, - neatlyžo jis, - jokių tele- 
fonų turbūt nėra, ar ne? 

Tamis į jį pažvelgė lyg ir kiek nustebęs, kodėl Diarui taip maga 
tęsti tokį vaikišką pokalbį. 

- Aišku, yra telefonų. Ką sau manai? Kaip tvarkytųsi valdžia, 
jeigu nebūtų telefonų? Negi galvojai, kad čia - kaip Senegale? — 
Tamio akimis, būtent Senegalas buvo idealus necivilizuoto krašto 
pavyzdys. 

- Šūdą mali, - rėžė Diaras trumpai. Na jau ne, nė už ką nepati- 
kėsiąs. Ir vis dėlto sunerimęs ėmėsi dar įdėmiau žvilgsniu tyrinėti 
netolimą krantą, be paliovos save tikindamas, esą šitaip nuogąstau- 
ti - tikra kvailystė. Jeigu telefono skambučiai ir prasidės, tai tiktai 
dieną, vadinasi, kol kas tikrai dar niekas niekam neskambino. Be 
to, kas galėtų paskelbti pavojų? Vilkoksas - tikrai ne, ar bent, mažų 
mažiausiai, į policiją jis nieku gyvu nesikreips. Kas dar? Amerikos 
pasiuntinybė? Tačiau šie veikiausiai dar bent kelias dienas palū- 
kės, tik tada skelbs paiešką - jei išvis kada nors paskelbs. Kai tik 
paaiškės, kad jis išnykęs iš Tarptautinės zonos, visas tas pašvinkęs 
madam Žuvenon reikalas, reikia manyti, keliaus ant lentynos - bent 
jau tol, kol jis, Diaras, vėl pasirodysiąs akiratyje. Ir tai dar tik tuo 
atveju, jei tasai skambutis tikrai buvo dėl madam Žuvenon, kas 
anaiptol neįrodyta. Taigi - ko jam baimintis? Aišku: Vilkokso, bet 
tiktai Vilkokso, o šio rankos ir kojos surištos, mat kreiptis pagalbos 
į oficialius valdžios atstovus jis negali. Šitaip susidėliojęs mintis, 
Diaras bent kol kas lengviau atsiduso ir, vogčia dirstelėjęs į Tamį, 
išvydo, kad tasai stebi jį įdėmiai, akis įbedęs, beveik taip, lyg žiūrėtų 
filmą - galėjai pamanyti, kad jis puikiausiai įžvelgė visą Diaro galvoje 
besiklostančių minčių panoramą. „Po šimts, jo akivaizdoje nevalia 
net galvoti, - tarė sau Diaras. Kaip tik nuo jo reikia nenuleisti akių — 
o ne kvaršinti galvą dėl Vilkokso ar kokių nors galvažudžių, kuriuos 
Vilkoksas gali pasisamdyti. Diaras pats įbedė žvilgsnį į Tamį. „Ei, 
tu, - pamėgino jis sviesti iššūkį žvilgsniu. - Aš tave stebiu, - vylėsi, 
byloja jo akys. - Tiesiog noriu, kad tai žinotum.“ Tačiau Tamis lyg 
niekur nieko jo žvilgsnį atrėmė, sumirksėjo it katinas, užvertė galvą 
į pilkšvą dangų ir patenkintas tarė: 

- Šiandien nelis. 

Jis suklydo: nepraslinko nė pusvalandis, o iš už Džebel Musos 
kyšulio, drebindamas uolėtus šlaitus, atūžė Viduržemio jūros vėjas, 
drauge nešdamas ir smulkią, žvarbią dulksną. 

Diaras užsimetė apsiaustą, lagaminą skvernu pridengęs nuo 
lietaus. Tamis susirangė valties pirmagalyje greta džilalio, kuris ant 
galvos užsitraukė dželabos gobtuvą. Kateris ėmė rėžti platų lankstą 
per bangas, galiausiai beveik pasuko atgal - ta kryptimi, iš kurios at- 
plaukė. Jie atsidūrė priešvėjinėje pusėje ilgo kyšulio, į jūrą nutįsusio 

nuo uolėto kalno papėdės. Tiesiog iš vandens aukštyn šovė plikos 
statmenos uolos, jų viršūnes slėpė žemi, pritvinkę debesys. Jokių 
kitų laivų nebuvo matyti, bet per tirštą lietaus uždangą ne kažin ką 
ir galėjai įžiūrėti. Diaras išsitiesė. Atrodė, kad katerio variklis dabar 
užkaukė garsiau nei bet kada, be jokios abejonės, šitoks triukšmas 
turėjo girdėtis gerų poros mylių spinduliu. Gerai būtų suvis jį iš- 
jungti ir tiesiog nusiirti į krantą, dingtelėjo Diarui. Prie vairo Tamis 
su džilaliu įsileido į gyvą pokalbį. Lietus smarkėjo, protarpiais vėjo 
gūsis aikštingai krestelėdavo purslų srautą. Diaras valandėlę sėdėjo 
panarinęs galvą, stebėdamas, kaip jo gabardino apsiaustu vingu- 
riuoja lietaus vandens upeliukai. Neilgai trukus valtis įplaukė į kiek 
ramesnio vandens ruožą. Tikriausiai kokia nors įlanka, pagalvojo 
Diaras, bet pakėlęs galvą neišvydo nieko kita, tik tas pačias uolas 
dešinėje pusėje. Bet jos jau buvo kur kas arčiau, ir dabar, regėda- 
mas jų papėdę laižančias juodas, sūkuriuojančias bangas, Diaras su 
šiurpu suvokė, kokios iš tikrųjų aukštos tos uolos, kokios stačios 
ir aštrios. „Juo greičiau pro jas praplauksime - juo geriau“, - ding- 
telėjo Diarui; liko tik džiaugtis, kad susiprato prikąsti liežuvį ir 
nepuolė įkalbinėti džilalio išjungti variklį. Kartą atsigręžęs per petį, 
nebeįstengė atsikratyti įspūdžio, kad iš užnugaryje susitelkusios 
pilkumos tuojau pat išnirs kita valtis ir be garso juos pasivys. Kas 
atsitiktų paskui - dėl to jau nesuko galvos; kol kas nedavė ramybės 
paprasčiausia mintis, kad jį, bandantį sprukti, kažkas gali tiesiog 
pasekti ir sučiupti. Sėdėjo kaip įmanydamas įtempęs regėjimą, 
stengdamasis įžvelgti toliau, nei buvo įmanoma, jusdamas, kad 
monotoniškas variklio griausmas ir yra tas vienintelis plonas siū- 
lelis, tempiąs jį ten, kur saugu. Tačiau jis bet kurią akimirką galėjo 
nutrūkti, ir tuomet būtų likęs tik švelnus valtį lyžčiojančių bangų 
teškenimas. Pajutęs, kaip sprandu žemyn ritasi lašas, nė nesuprato, 
kas tai: lietus ar šaltas prakaitas. „Ir ko dabar šitaip kraustaisi iš 
galvos?“ - supykęs aprėkė pats save. 

Džilalis staiga atsistojo, pripuolė prie variklio ir jį išjungė; vari- 
klis tik sučiaudėjo lyg springdamas - atrodė, kad jau niekad nebe- 
užsives. Tada grįžo atgal prie vairo, kurį prilaikė Tamis. Kateris vis 
dar slydo pirmyn. Diaras atsistojo. 

— Atplaukėme? 

Nei vienas, nei kitas neatsakė. Po valandėlės džilalis vėl persi- 
kraustė į katerio vidurį ir kibo iš visų jėgų sukti žemyn sunkų juodą 
diską — tai buvo variklio smagratis. Su kiekvienu trūktelėjimu vari- 
klis dar sykį nusičiaudėdavo, bet užsivesti neužsivedė. Nors viduje 
kunkuliavo įniršiu, Diaras prisivertė atsisėsti. Džilalis šitaip plūkėsi 
geras penkias minutes, o kateris, bangų nešamas, tuo tarpu tingiai 
artinosi prie uolų. Galų gale variklis vis dėlto driokstelėjo; džilalis 
greitį sumažino perpus, ir jie pamažėle nuslinko per lietų pirmyn. 

Palei įlankėlę, iš visų pusių apsuptą aptrupėjusių uolų, driekėsi 
siauras, šiek tiek viršun kylantis smėlėto paplūdimio ruožas. Iškart 
užjo ištisine siena stūksojo kalnas, iškilęs iki pat lietaus užtvindyto 
dangaus. Iššokę iš irklinės valtelės, visi trys netardami nė žodžio 
valandėlę stovėjo apleistame paplūdimyje. Nelabai toli nuo kranto 
giliame vandenyje suposi kateris. 

— Eime, - tarė Diaras. Tai buvo dar vienas pavojingas akimirks- 
nis. - Pasakyk jam, kad praneši laišku, kai panorėsi, kad atplauktų 
tavęs pasiimti. 

Tamis ir džilalis įsileido į ilgiausią pokalbį, kuris labai greitai nu- 
sirito iki ginčo. Stovėdamas ir laukdamas Diaras netruko įsitikinti, 
kad tuodu niekada nesusitars, ir ėmė stigti kantrybės. 

- Tegul jis greičiau nešdinasi! - riktelėjo. - Jo adresą turi? 

— Palauk minutę, - atsiliepė Tamis ir lyg niekur nieko kivirči- 
josi toliau. Bet paskui prisiminė, kad Diarui būdinga viena savybė, 
kurią pats laikė sunkiai suvokiama keistenybe - tai yra visiškas ne- 
sugebėjimas ramiai sulaukti, kol viskas susiklostys natūraliai, sava 
eiga - tad atsigręžęs tarė: 

- Jis pageidauja pinigų. 

Tai, nors ir tiesa, toli gražu nebuvo svarbiausia juodviejų ginčo 
tema. Tamiui tiesiog suko vidurius nuo minties, kad kateris, už kurį 
jau sumokėta, į Tanžerą turės grįžti su ankstesniuoju savininku - ir 
be jo, tad karštligiškai stengėsi rasti kokį nors būdą apsidrausti ir 

daugmaž patikimai užsitikrinti, kad džilalis su visa valtimi neprapuls 
nežinia kur. 

— Kiek? - paklausė Diaras ir kyštelėjo ranką po apsiaustu į kelnių 
kišenę, lagaminą tuo tarpu laikė suspaudęs tarp kelių. Apykaklė buvo 
jau kiaurai permirkusi, lietaus srovelės tekėjo nugara. 

Tamis buvo sutaręs džilaliui už paslaugas sumokėti keturis šim- 
tus pesetų; Diarui ketino pasakyti, esą reikia aštuonių šimtų - ir iš 
šių pinigų atsiskaityti pats. Tačiau dabar užjutęs, kad viskas sprūsta 
iš rankų, sušuko: 

- Jis užsiprašė per daug! Dradebe sakė: septyni šimtai penkias- 
dešimt. Dabar sako - tūkstantis! 

Tik tada, kai Diaras iš kišenės išsitraukė banknotą, Tamis su- 
mojo siaubingai prašovęs. 

— Neduok jam tų pinigų! - ėmė melsti ištiesęs ranką, tarytum 
norėdamas pridengti banknotą. - Jis - vagis! Neduok jam! 

Diaras šiurkščiai pastūmė jį į šalį. 

— Nesikišk, - tarstelėjo ir padavė pinigą lūkuriuojančiam džila- 
liui. - Manai, labai noriu stoviniuoti čia kiaurą dieną? 

Tada atsisuko į džilalį, kuris, gerokai suglumęs, taip ir stovėjo 
su banknotu rankoje. 

- Patenkintas? - paklausė. 

Tamis, pasiryžęs neleisti, kad jam ištrauktų kąsnį iš gerklės, pas- 
tarąjį sakinį tuojau pat išvertė į arabų kalbą - taip, kad nuskambėtų 
kaip reikalavimas grąžos. Tačiau džilalis lėtai papurtė galvą, pareiškė 
grąžos neturįs ir ištiesė banknotą Diarui - lai pasiimąs atgal. 

- Jis sako - neužtenka, - paaiškino Tamis. 

Tačiau Diaras sureagavo anaiptol ne taip, kaip jis vylėsi. 

— Užtenka į valias, ir tą jis labai gerai žino, - sumurmėjo nusi- 
gręždamas. - Jo adresą turi? 

Tamis sekundę stovėjo ir kamavosi, negalėdamas apsispręsti. O 
paskui žiauriai suklydo. Tiestelėjo ranką ir pamėgino ištraukti pinigą 
iš džilalio saujos. Bet šis, nutaręs, kad džentelmenas krikščionis tie- 
siog neįtikėtinai dosnus, pasielgė būtent taip, kaip ir reikėjo tikėtis: 
apsisuko, keliais šuoliais pripuolė prie valtelės, atstūmė ją nuo kranto 
ir įšoko pats. Uždūkęs Tamis šoko iš paskos, bet džilalis juokdamasis 
mostelėjo irklais ir buvo jau nebepasiekiamas. 

— Mano valtis! - sukliegė Tamis, sielvartingą veidą atgręždamas 
į Diarą. - Dabar matai: jis - tikras plėšikas! Pagrobė mano valtį! 

Diaras dėbtelėjo į jį labai jau neprielankiai. „Kiek laiko reikės 
su šituo taikstytis? - pagalvojo. - Tasai vyrutis - tikras pusprotis, 
jei ne blogiau.“ 

Džilalis, vis labiau toldamas nuo kranto, yrėsi katerio link. Dabar 
jau protarpiais pamodavo ir šūkalodamas visokias garantijas, bandė 
raminti Tamį. Šis tik grūmojo kumščiu ir proverksmiais svaidėsi 
grasinimais bei keiksmais, matydamas, kaip nebepagaunamas dži- 
lalis lipa į katerį, riša prie jo irklinę valtelę, vargais negalais užveda 
variklį. Tada, jau visai nepaguodžiamas, ėmė skųstis Diarui: 

- Išplaukė. Nebėra. Mano valties nebėra. Viskas prapuolė. 

- Užsičiaupk, - atrėžė Diaras nežiūrėdamas į jį. Jį jau fiziškai 
pykino, jis troško kuo skubiau atsidurti kuo toliau nuo paplūdimio, 
ypač dabar, kai vėl užburzgė katerio variklis. 

Tamis apatiškai pirmas patraukė pakrante iki vakarinio paplū- 
dimio pakraščio, paskui juodu atsidūrė tarp aukštų statmenų uolų. 
Lankstu apėję kalno papėdę, beveik neįžiūrimu taku ėmė kopti per 
raudonu dumblu žliugsinčią rėvą, kurioje šen ten smygsojo stam- 
būs rieduliai. Juo toliau, juo į statesnį šlaitą teko ropštis. Vis labiau 
smarkėjo ir lietus, lašai tiško didesni. Čia neaugo nei medžių, nei 
krūmokšnių, nebuvo išvis jokios augmenijos, net pačios smulkiau- 
sios. Dabar jau iš abiejų pusių stiebėsi uolos, o takas virto siauručiu 
tarpekliu, jo dugnu virveno rūdžių atspalvio upokšnis. Sykį Diaras 
paslydo ir aukštielninkas plojosi į dumblyną. Kai Tamis, padėdamas 
atsistoti, trūktelėjo Diarą, dumblas šleikščiai šliurptelėjo. Diaras 
net nepadėkojo. Abiem jau trūko kvapo, o ir nuotaika - pernelyg 
sušniukusi, kad dar mėgintų kalbėtis. Dabar jiems rūpėjo tik viena: 
žiūrėti, kur stato koją, nieko daugiau. Akmeninės sienos abipus buvo 
lyg kokie akidangčiai, sergstintys, kad žvilgsnis neklajotų į šalis, o 
priekyje laukė vis tokie pat akmenys ir dumblas, ir telkšantys rudo 
vandens tvenkinėliai, ir tokios pat srovelės. Įdienojus dangus tik 
dar labiau aptemo. Diaras protarpiais vogčia dirstelėdavo į laikrodį. 
„Pusę dešimtos sėduos pailsėti, nesvarbu, kur būtume“, - pažadėjo 
jis sau. Vis dėlto, kai atėjo pusė dešimtos, dar šiek tiek luktelėjo - kol 
aptiko patogų riedulį, ant kurio ir įsitaisė, tada prisidegė cigaretę. Vis 

dėlto, kad ir kaip saugojo, lietus ją vis tiek permerkė - vos keliskart 
užsitraukus, cigaretė užgeso. Tamis apsimetė nė nepastebėjęs, kad 
Diaras sustojo, ir atkakliai spūdino pirmyn. Diaras jam netrukdė, 
net nešūktelėjo palūkėti. Beturėjo vos pusę pakelio cigarečių - buvo 
užmiršęs nusipirkti atsargų. „Teks verstis be cigarečių - kažin, ar 
ilgai?“ Kraštovaizdis Diaro nestebino, buvo kaip tik toks, kokio jis 
ir tikėjosi, tik kažkodėl net į galvą neatėjo, kad gali lyti: visąlaik 
įsivaizdavo dyką, vėjų košiamą ir saulės kepinamą kraštą. 

Tie jo drabužiai, kurių nepermerkė lietus permirko prakaitu: 
kopti toli gražu nebuvo lengva, Diaras sukaito. Tačiau apsiausto 
nenusivilko, mat po pažastimi, pridengęs skvernu, nešėsi lagaminą, 
kurį buvo pasiryžęs trūks plyš apsaugoti nuo lietaus. 

Jis vis dar vylėsi, kad Tamis, nutolęs tiek, kad, jo paties manymu, 
sustodamas neprarastų orumo, vis dėlto stabtelės jo palaukti, bet 
suklydo manydamas, kad svarbiausia prislėgtos bendražygio nuo- 
taikos priežastis - tik nuoskauda, susijusi su tokiu apmaudžiu pra- 
laimėjimu džilaliui, kuris lyg niekur nieko išnešė kailį. Bet iš tikrųjų 
Tamis nuoširdžiai tikėjo, kad viskas prarasta, kad jo siela nugrimzdo 
į tamsą, kur jos nepasiekia Alacho malonė. O tai reiškė, kad viskas, 
kas susiję su šia kelione, iš anksto pasmerkta baigtis blogai — bent jau 
jam pačiam. Ant Diaro Tamis nepyko, mat laikė šį tik paprasčiausiu 
nelemties įrankiu; jį klampino pats tikriausias gilus liūdesys. 

Tamis taip ir nesustojo; traukė pirmyn, kol įveikė vos pastebimą 
tarpeklio posūkį ir dingo Diarui iš akiračio. 

- Tai kalės vaikas! - riktelėjo Diaras, staiga pašoko ir tekinas 
pasileido tarpekliu aukštyn, vis dar tarp pirštų laikydamas įmirkusią 
cigaretę. Pasiekęs vingį, vėl išvydo Tamį: šis, tolokai priekyje, me- 
chaniškai kėblino žingsnis po žingsnio, panarinęs galvą. 

„Nori, kad pašaukčiau, kad paprašyčiau sustoti! - dingtelėjo 
Diarui. - Kad jis nesulauktų, velniai raguoti jį tegriebia!“ 

Prireikė dar gero pusvalandžio, kol prisivijo Tamį tiek, kad 
jau galėtų susišnekėti, bet nė neprasižiojo: pasitenkino sekdamas 
iš paskos, pirmojo diktuojamu ritmu. Jam pasirodė, kad Tamis nė 
nepastebėjo, jog bendražygis buvo kažkur prašapęs. Tamis tiesiog 
kopė aukštyn - ir tiek. 

Šitaip jie ir krapštėsi toliau. Vidudienį į sausumos gilumą jau 
buvo sukorę tokį atstumą, kad jūros nebebuvo nei girdėti, nei už- 
uosti. Vis dėlto Diarui nuojauta kuždėjo, kad, jei už nugaros nebūtų 
likę mylių mylios lietaus pritvinkusio oro, jūra vis dar tyvuliuotų 
kažkur žemai, tiesiog po kojomis, matoma netgi iš čia. Apniūkęs, 
pilkas dangus vis dar kabojo tiesiog virš galvos, lietus nesiliovė, 
vis dar košė žvarbus šiaurys - o juodu lėtai kopė aukštyn per uolų, 
vandens ir dumblo begalybę. 

Sumuštinis su kumpiu - netikėtai sugavo save galvojant Diaras. 
Juk vakarykščiai, kol Ramlalas nebuvo atidaręs krautuvėlės, galėjęs 
prisipirkti visko, ko širdis geidžia. Bet kur tau: verčiau susigundė 
pasivolioti paplūdimyje. Ta gera valanda saulėkaitoje dabar atrodė 
tokia neįtikėtinai tolima, lyg koks mirguliuojantis sapno regėji- 
mas, lyg prisiminimas, atklydęs iš tų laikų, kai jis dar buvo visai 
kitas žmogus. Ir tik tada, kai susizgribo, kad maistu šiam žygiui 
nieku gyvu negalėjęs apsirūpinti, nes nė nenutuokęs, jog leisis į 
tokį žygį - tik tada Diaras kaip reikiant suvokė, kokioje tolybėje iš 
tiesų liko vakarykščia diena, kaip esmingai pasikeitė pasaulis nuo 
tos akimirkos, kai jis įkėlė koją į ankštą Šokrono kabinetą ir sėdo 
stebėti, kaip skaičiuojami pinigai. 

Staiga iš lietaus uždangos išniro išskydusi figūra ir siaurukalne 
ėmė slinkti artyn. Tai buvo asilas: pilkas, nedidukas, traukiąs lėtu, 
atsargiu žingsniu; per jo nugarą persverti krepšiai buvo tušti, ant 
pasišiaušusių kojų bei paausių kailio kuokštų žiburiavo pakibę lie- 
taus lašai. Tamis kiek pasitraukė į šalį, kad praleistų gyvulį, jo veide 
nebuvo matyti jokios nuostabos. 

— Vadinasi, nebetoli, - pratarė Diaras. Jis neketino prasižioti, 
norėjo, kad tarp jų tvyrančią tylą pirmas sutrikdytų Tamis, bet pats 
nepajuto, kaip išsprūdo. 

— Dar galiukas kelio, - abejingai atsakė Tamis. 

Iš už posūkio pasirodė seneliokas, vilkįs sudriskusį vilnonį 
drabužį, nešinas lazda; protarpiais jis keliais gomuriniais garsais pa- 
kalbindavo pirm jo kinkuojantį asilą. „Dar galiukas kelio“, - mintyse 
pakartojo Diaras, jam jau svaigo galva. 

- Kažin, kokio ilgumo tas galiukas? - paklausė. 

Tačiau Tamis, kurio padermės atstovai niekad tiksliai nesusi- 
gaudo nei erdvėje, nei laike, jam atsakyti negalėjo. Toks klausimas 
jam išvis nieko nereiškė. 

- Nebetoli, - tik tiek pasakė. 

Takas dabar jau juntamai statėjo; prireikė sutelkti visą dėmesį ir 
pastangas, kad sėkmingai koptų toliau, nuolat grėsė pavojus slyste- 
lėti ant klibančių akmenų ir nudardėti atgal. Vis stiprėjantis vėjas, 
atrodė, tiesiog jiems ant tako draikė begalinę storą debesų virvę, 
nuvyniotą nuo aukštumų uolų. Neilgai trukus ji apsiautė juos iš visų 
pusių. Pasaulis dar labiau aptemo. „Visai nejuokinga“, Ž nejučia pa- 
galvojo Diaras, ir vis tiek nusijuokė: tiesiog neįtikėtina, kaip staigus 
šviesos pokytis gali permainyti ir nuotaiką. „Nėra maisto, - pridūrė 
pats sau. Kartkartėmis jis kopdamas tyčiomis įsirėždavo į Tamį. Mat 
jei tik kiek daugėliau atsiliktų, juodu pradingtų kits kitam iš akių. 

- Tikiuosi, toje savo trobelšėje turėsi ką valgomo, - tarė. 

- Nesijaudink, - Tamio balsas nuskambėjo nelabai draugiškai. - 
Šįvakar pavalgysi. Gausiu tau maisto. Atnešiu. Nesirūpink. 

— Nori pasakyti, tuose namuose maisto nėra? Tai iš kur, po 
galais, jo ištrauksi? 

— Tuose namuose maisto nėra, nes ten jau seniai niekas ne- 
gyvena. Bet nelabai toli yra mano žmonos artimųjų namai. Ten ir 
gausiu tau to, ko tu nori. Jie niekam apie tai neprasitars. Jie - geri 
žmonės. 

„Atrodo, jis ketina laikyti mane uždaręs, - pagalvojo Diaras. - 
Bet jam dar teks gerai apsvarstyti tokį sumanymą.“ Tačiau netrukus 
tyloje ėmė lįsti kita mintis: „Kažin, kodėl? Kodėl jis nori mane 
slėpti?“ Ir vėl visi klausimai susivedė į vieną, esminį: „Ką jis žino?“ 
Diaras nusprendė paklausiąs tiesiai šviesiai - šį pat vakarą, kai juodu 
sėdėsią vienas priešais kitą ir jis galėsiąs įdėmiai stebėti bet kokius 
Tamio veido išraiškos pokyčius: „Ką tu turėjai galvoj sakydamas, 
kad tavo žmonos artimieji niekam neprasitars?“ 

Šlaitas vis dar statėjo, jie iš paskutiniųjų kepurnėjosi kone ke- 
turiomis, kad tik nenuslystų atatupsti. Tirštas rūkas priminė vėjo 
blaškomus dūmus; kas kelios akimirkos juodu sušmėžuodavo vienas 
kito akiratyje, kartais šmėkštelėdavo net uolos paviršius. O paskui 
staiga vienu kartu pasikeitė pati oro medžiaga, tapo balta, regima, 

aplipo jų veidus bei kūnus, užstodama visut viską. Bet jie vis dar 
yrėsi pirmyn. Buvo popietė; Diarui jau atrodė, kad ta popietė tęsiasi 
amžinai. Bet ūmai, visai netoli viršum jo, Tamis patenkintas niurgz- 
telėjo ir išleido ilgą atodūsį: „Aaaaa!“ Jau buvo atsisėdęs. Įveikęs 
dar porą žingsnių Diaras jį išvydo. Tamis buvo suskubęs išsitraukti 
pypkę kanapėms rūkyti ir dabar kimšo ją iš ilgo odinio mottoui*, 
kurį išskleidęs laikė ant kelių. 

— Dabar jau lengva, - tarė jis šiek tiek pasislinkdamas ant 
akmens ir padarydamas vietos Diarui. - Miestas - ten. - Jis dūrė 
pirštu tiesiai žemyn. - Namas - štai ten. - Jis vėl parodė žemyn, bet 
šiek tiek kairiau. 

Diaras atsisėdo, paėmė pasiūlytą pypkę. Keliskart giliai užsi- 
traukė, o tarpuose uodė orą, kuris staiga tartum atgijo, padvelkė vos 
juntamais pušų ir sodybų kvapais. Išrūkęs pypkę iki galo, grąžino 
Tamiui. Kvaišalas buvo stiprus, Diaras pasijuto maloniai apsvaigęs. 
Tamis vėl ėmėsi kimšti pypkę, su meile ją nužiūrinėdamas. Kandiklis 
buvo išdrožinėtas mažyčiais įvairiaspalviais žuvų, vandens ąsočių, 
paukščių bei kardų raižiniais. 

- Šitą sebsi** pirkau prieš trejus metus. Marakeše, - pareiškė 
Tamis. 

Jie vienudu sėdėjo baltumoje. Diaras laukė, kol Tamis išrūkys 
pypkę. Šis triskart giliai užsitraukė, ir kanapės sugruzdėjo. Tamis 
iš galvutės išpūtė spiečių žiežirbų, odiniais dirželiais apvyniojo 
mottoui, ir rimta veido išraiška viską susidėjo į kišenę. 

Tada juodu pakilo ir vėl patraukė pirmyn. Kelias driekėsi ly- 
giai - bet tik trumpą galelį, paskui kone statmenai smigo žemyn. 
Jų sėdėta ant pačios perėjos keteros. Šitaip ilgai alsavus vien tik 
lietaus prisisunkusiu oru, dabar maloniai trikdė ir kiti, silpni, bet 
aiškiai išskiriami kvapai, miglos nešami iš apačioje nusidriekusio 
neįžiūrimo slėnio: šiek tiek trenkė gyvuliais ir daržovėmis. Dabar 
jau keliautojai pirmyn kapstėsi gerokai sparčiau: skubinosi kiek 
apkvaitę, protarpiais svirduliuodami, ropšdamiesi nuo akmens ant 
akmens, kitąsyk rėždamiesi į juos smarkiau, nei būtų norėję. Nustojo 


* Specialus kapšas kanapėms susidėti. 
** Tradicinė marokietiška pypkė kvaišalams iš kanapių - marihuanai, hašišui - rūkyti, 
iš kietos medienos, su moline galvute. 

lyti, tad Diaras lagaminą išsitraukė iš po apsiausto ir nešėsi kairiojoje 
rankoje, laisvąja, dešiniąja, mėgindamas išlaikyti pusiausvyrą ir, kai 
būdavo įmanoma, pasinaudodamas ja kaip amortizatoriumi. 

Neilgai trukus jie atsidūrė žemiau apatinio debesų sluoksnio, 
ir Diaras valandėlę nekrustelėdamas stovėjo dukslioje, blėstančioje 
šviesoje, dairydamasis po plačią kalnų, debesų ir šešėliuotų pra- 
garmių panoramą. Beveik tuo pat metu jie tapo nebepasiekiami 
ir košiančiam vėjui. Dabar iš apačios atsklido vienas vienintelis 
monotoniškas garsas: upokšnio, vandenis plukdančio akmenuotu 
dugnu, gurgėjimas. Diarui taip ir nepavyko įžvelgti jokių žmogaus 
veiklos pėdsakų. 

- O kurgi namas? - sugergždė jis. Ši detalė dabar buvo užvis 
svarbiausia. 

— Eime, - tiek teatsakė Tamis. 

Juodu vėl ritosi stačiu taku žemyn, kol pasiekė išsišakojimą. 

- Čionai, - mostelėjo Tamis, rinkdamasis tą atšaką, kuri vin- 
giavo pačiu kalno šlaitu: dešinėje pusėje skardis smego į bedugnę, 
kairėje kilo dantytos uolos, išraižytos siaurų tarpeklių, neretai - už- 
griuvusių uolienų nuoskalomis ar nuošliaužų akmenimis. 

Staiga Tamis sustojo lyg nudiegtas ir, kilstelėjęs antakį, prisi- 
dėjo ranką prie ausies. Tada stvėrė Diarą už riešo, nusitempė kelis 
žingsnius atgal, iki riedulio, riogsančio prie pat tako, ir pastūmęs 
privertė atsitūpti už jo. Pats susirietė greta, bet kas kelios akimirkos 
vis iškišdavo nosį apsidairyti. 

- Žiūrėk, - galiausiai ištarė. 

Taku plūdo gal penkiasdešimties rudų bei pilkšvų ožkų banda, 
jų kanopėlės skardžiai kaukšėjo į akmenis. Pirmosios su smalsiu 
lūkesčiu gintarinėse akyse stabtelėjo prie didžiojo riedulio. Tačiau 
sekančios iš paskos stūmė jas pirmyn, tad ožkos netvarkingu būriu 
pragrumėjo pro šalį; iš po kanopų žyrantys akmenėliai riedėjo į 
šalis, su keistu metaliniu žvangesiu atsitrenkdami į uolas. Paskui 
gyvulių bandą traukė ir žmogus - jaunuolis su lazda, ant pečių už- 
simetęs tik paprastą vilnonę peleriną. Kai jis praėjo pro šalį, Tamis 
sukuždėjo: 

— Jeigu jis pamatys tave, mano drauge, bus labai blogai. Tada 
rytoj jau žinos visa Agla. 

— O koks skirtumas? - paklausė Diaras, ne tiek todėl, kad būtų 
manęs, jog tai visai nesvarbu, o veikiau todėl, kad norėjo kuo tiksliau 
išsiaiškinti, kokia yra jo padėtis čia. 

- Ispanai. Jie ateitų į namą. 

— Ir tegul ateina. Tai kas? - Diaras buvo tvirtai pasiryžęs suži- 
noti viską, ir dabar kaip tik pasitaikė puiki proga. - Juk aš nieko 
nepadariau. Kodėl turėtų vargintis eiti manęs ieškoti? - jis įdėmiai 
stebėjo Tamio veidą. 

- Galbūt, kai parodytum jiems savo amerikietišką pasą, tavęs jie 
ir neliestų, - Tamis dabar jau prašneko garsiai. - Užtat mane tuojau 
pat įkištų į kalėjimą. Tam, kad galėtum čionai atvažiuoti, reikalinga 
viza, mano drauge. Taigi jie ir klaustų: o kaip tu čia patekai? Tik 
nesirūpink. Jie patys labai gerai žinotų atsakymą: atplaukei valtimi. 
Ir tada paklaustų: o kur ta valtis? Kam priklauso ta valtis? Ir - užvis 
blogiausia: o kodėl atplaukei valtimi? Kodėl neatvažiavai per pasie- 
nio postą kaip visi kiti? Tada jie telefonu paskambintų į Tanžerą ir to 
paties paklaustų vietinės policijos: kodėl?.. - jis nutilo ir klausiamai 
įsispitrijo į Diarą. 

— Na ir kas? - pakartojo šis, vis dar įdėmiai žvelgdamas Tamiui 
į akis. 

- Ir kas? - netvirtai suniurnėjo Tamis šypsodamasis. - Iš kur 
man žinoti, tai kas? Aš juk žinau tik tiek, kad tu man pažadėjai 
penkis tūkstančius pesetų už tai, kad atgabenčiau tave čionai, ką ir 
padariau, nes neabejoju: amerikiečiai duotą žodį tesi. Taigi tu net 
labai nori atsidurti čia. O kodėl - ką aš žinau? 

Jis ir vėl nusišypsojo, jo paties nuomone - nuginkluojančia 
šypsena, bet Diaro akimis ji įkūnijo pačią rytietiško suktumo ir 
klastingumo esmę. 

Diaras tik kažką niurgztelėjo ir atsistojo galvodamas: „Nuo šios 
akimirkos stebėsiu kiekvieną tavo krustelėjimą.“ Tamis irgi pakilo, 
vis dar kažką šnekėdamas apie ispanų policiją ir jų primygtinį siekį 
surinkti visą įmanomą informaciją apie kiekvieną užsienietį, atsidū- 
rusį protektorate. Be kitų dalykų, jis Diarą įspėjo dienos šviesoje nė 
kojos nekelti iš namo ir jau, savaime aišku, - apie tai nevertėjo nė už- 
siminti - niekada nesirodyti mieste, jokiu paros metu. Kol jie traukė 
taku, Tamis nenuilsdamas audė visas įmanomas pasekmes, galinčias 

laukti Diaro, jei tik jis pasipainios kam nors - bet kam - akyse, ir 
galiausiai paklojo jam tokią net pačių absurdiškiausių pavojų virtinę, 
kad klausytoją nejučia nukrėtė baimė - tik anaiptol ne baimė, kad tai, 
ką šneka Tamis, gali būti tiesa, mat visais tais katastrofos variantais 
netikėjo nė per nago juodymą, o baimė, kurią įskėlė sau pačiam kartą 
užduotas klausimas: „Kodėl jis visa tai man bruka? Kodėl jam taip 
svarbu, kad jokia gyva dvasia manęs nepamatytų?“ Jis manė žinąs, 
kur reikėtų ieškoti atsakymo: savaime suprantama, tam reikėtų iš- 
siaiškinti Tamio niekšingumo ribas. Pakaktų perprasti, kiek toli tas 
žmogus pasiruošęs eiti, ar veikiau, kadangi buvo arabas, kiek toli 
sugebėtų eiti. O atsakymas, galvojo Diaras, bent šiuo metu tikriausiai 
toks: tiek toli, kiek jam leisiu aš. Tad ir nepakišiu nė menkiausios 
progos. Nuolat būti budriam - ne taip jau sudėtinga, šiek tiek kebliau 
nebent tai nuslėpti. Anas neturi įtarti esąs įtariamas. Tamis jau dabar 
vaidina pusprotį, tad jis irgi būsiąs atlapaširdis naivuolis - tegul tas 
mano esąs gudresnis, tada ir jo veiksmai galbūt bus nebe tokie atsar- 
gūs, sprendimai - ne taip giliai užslėpti. Diaras sumąstė bent vieną, 
jo manymu, puikią apsauginę priemonę: reikėtų apsilankyti mieste, 
o paskui apie tai papasakoti Tamiui - šitaip leisti jam suprasti, kad 
jis nėmaž nesibaimina, jei jį kas ir pamatys. Taip jis išmuštų Tamiui 
iš rankų tą persvarą, kurią šis manė turįs. „Jis dar devyniskart viską 
apsvarstys prieš imdamasis ko nors tikrai nuožmaus, jeigu suvoks, 
kad žmonės žino mane čia buvus su juo - nutarė Diaras. 

— Ką gi, - pratarė nenoriai, - atrodo, aš čia išties puikiai leisiu 
dienas. Jau dabar aišku. Tu sau visą laiką smaginsies mieste, o aš 
trinsiu užpakalį į kalno šlaitus. 

- Ką reiškia - visą laiką? Kiek dienų ketini čia kiurksoti? Man 
reikės grįžti į Tanžerą. Mano valtis. Tasai džilalis - nieko gero iš jo. 
Pažįstu jį kaip nuluptą. Parduos mano valtį kam nors kitam. Tau 
nerūpi. Valtis juk ne tavo... 

— Tik nepradėk iš naujo, - bandė įsiterpti Diaras. Tačiau Tamis 
jau leidosi į ilgą monologą, sumaniai kreipdamas ten, kur ir ketino: 
link klausimo, kiek pesetų jam Diaras mokėsiąs už kiekvieną Agloje 
praleistą dieną. 

„Gal ir gerai, kad jis čia, su manim, o gal ir ne“, - svarstė Diaras. 
Viskas priklausys nuo to, ką pavyks iššniukštinėti mieste. Kurti pla- 


278 


nus reikės itin apdairiai, ir dar visai gali atsitikti taip, jog Tamio jam 
prireiks - kad išgabentų jį kur nors kitur. „Vis dėlto kuo greičiau juo 
atsikratysiu - tuo geriau.“ Bent jau šitai buvo aišku kaip dieną. 
Kažin, ar šitos įnirtingos derybos, iš pirmo žvilgsnio - visiškai 
nuoširdžios, irgi yra tik žaidimo dalis, skirta užslopinti bet kokiems 
galimiems jo įtarimams, priversti pasijusti saugiai, o kartu - pamiršti 
atsargumą? Diaras šito nežinojo, bet manė, kad taip netgi labai gali 
būti. Šiaip ar taip, reaguoti reikia kuo rimčiausiai - bent sudaryti 
tokį įspūdį. 

— Manai, aš pertekęs pinigų? - rėžė jis neva piktai, bet intonacija 
visgi leisdamas suprasti, kad savo užmokestį Tamis gausiąs. Tasai 
nieko neatsakė. 

Ant gana stataus šlaito žėlė alyvmedžių giraitė, kurią reikėjo 
pereiti, paskui dar įveikti sravų upokšnį ir dar kiek palypėti aukštyn, 
ir tada jau prieš akis išniro namas. Jis stovėjo ant plokščios uolos 
atbrailos, o pati uola riesdamasi leidosi apačion ir papėde rėmėsi į 
stulbinančiai žemai likusį kalno šlaitą. 

- Štai ir namas, - tarė Tamis. 

„Tikra tvirtovė“, - dingtelėjo Diarui; jis apžiūrinėjo nediduką 
statinį, susigūžusį tos beprotiškos kolonos viršūnėje. Storos molinės 
jo sienos kadaise buvo bent iki pusės nubaltintos kalkėmis, smai- 
lėjantis stogas, dengtas keliais sluoksniais šiaudų, atrodė lyg koks 
klostytas šiaudinis apatinis sijonas. Viršun vedė koloną aprietęs 
takas, užsibaigiantis plikų, plonyčiu dirvožemio sluoksniu padengtų 
uolienų kyšulyje - be jokios augmenijos, neminint keleto skurdžių 
krūmokšnių. Namas buvo be langų, užtat - su pinučių durimis, ant 
kurių kabojo savadarbė spyna. Jai Tamis iš kišenės išsitraukė sunkų 
raktą, ilgumo sulig plaštaka. 

- Taip, iš tiesų pasaulio kraštas, - pratarė Diaras prisiartinęs prie 
skardžio briaunos ir žiūrėdamas apačion. Po kojomis nusidriekęs 
slėnis jau buvo pasiruošęs nakčiai. Diarą apėmė jausmas, kad jokia 
šviesa nepersismelktų per tas tirštas sutemas, apsėmusias kalno 
papėdę, atrodė, joks garsas nesudrumstų tolimo, monotoniško van- 
dens gurgėjimo, kuris, nors vos girdimas, nežinia kaip užpildė visą 
aplinką. Tamis tuo tarpu grūmėsi su spyna, galiausiai atlapojo duris. 
Prisiartinęs prie namo, Diaras pastebėjo gilius griovelius, kuriuos 

dirvoje per ilga išrausė nuo išsikišusio kraigo varvantys lietaus lašai; 
protarpiais vienas kitas nutikšdavo ir dabar - toks jaukus garselis 
begalinėje namą supančioje vienumoje, beveik lyg koks aiškiai ne- 
išreikštas pasveikinimas, tarsi vien pačiu savo egzistavimu namas 
siūlytų galimybę atsikvėpti nuo beribės, melancholiškos gęstančio 
pavakario pilkumos. 

Bent jau kvapą atgauti čia tikrai galėsiu, pagalvojo Diaras, ženg- 
damas į tamsų kambarį, kuriame tvyrojo stoginės šienui krauti 
kvapas. Gal užsibūsiąs čia dieną, gal dvi, bet mažų mažiausiai pasi- 
naudosiąs proga ištiesti kojas. 

Tamis pravėrė duris kitoje kambario sienoje, ir vidun įspindo 
pluoštas šviesos - iš mažyčio vidinio kiemelio, užgrūsto sulūžusio- 
mis dėžėmis bei visokiausiomis atliekomis. 

— Ten yra ir kitas kambarys, - patenkintas pareiškė Tamis. - Ir 
virtuvė. 

Kad ir kaip keista, trobelės asla buvo sausa. Nė vieno baldo, užtat 
beveik pusę ploto dengė švarus šiaudinis čiužinys. Diaras nedelsda- 
mas ir krito ant jo, išsitiesė kaip ilgas, galva atsirėmė į sieną. 

- Neminėk man žodžio „virtuvė“, kol neturėsi bent šio to iš ten 
atnešti. Kada mes valgysime? Tik tiek ir norėčiau sužinoti. 

Tamis nusijuokė. 

— Lenkia miegas? Aš dabar išeinu, eisiu pas žmonos artimuosius, 
paimsiu žvakių ir maisto. O tu miegok. 

— Galai nematė tų žvakių, bičiuli. Maisto nešk. 

Tamis, regis, kiek pasipiktino. 

— O, ne, - paprieštaravo nepaprastai rimtai, netgi su šiokiu tokiu 
priekaištu balse. - Be žvakių valgyti negalima. Taip negerai. 

- Nešk, ką tik nori, - Diaras pajuto, kad tuojau, nebaigęs sakinio, 
užmigs. - Kad tik atneštum ir maisto. 

Jis įbruko pirštus po lagamino rankena, jį patį užsivertė ant 
krūtinės. Tamis išslydo laukan, uždarė ir užrakino paskui save duris. 
Pasigirdo jo žingsniai, paskui jau buvo girdėti tik protarpiais nuo 
stogo tekštelintis vandens lašas. Ir pagaliau - nieko. 

XXII 


Netgi tuomet, kai visiškai aiškiai suvokė, kad Tamis grįžęs ir bruzda 
kambaryje, keldamas nemenką triukšmą, o uždegta žvakė šviečia 
tiesiai jam į veidą - netgi tada taip ir nesugebėjo iki galo pabusti. 
Pasikėlė nuo čiužinio, ištarė: „Sveiks!“, pasirąžė, tačiau miego sun- 
kumas vis dar slėgė prie žemės. Net nebeprisiminė, koks yra alkanas, 
nors tuštumą viduje jautė dargi aštriau nei prieš užmigdamas; atro- 
dė, kad per tą laiką ji persimainė, virto tiesiog nesugebėjimu galvoti 
ar jausti. Diaras žengė porą žingsnių į kambario vidurį, atsiduso, 
plačiai nusižiovavo - ir tuojau pat apniko neįveikiamas noras vėl 
atsigulti. Jausdamasis lyg pusiau miręs, jis klupinėdamas žingsniais 
ėmė matuoti kambarį, vis kliūdamas už storos antklodės, kurią 
Tamis neva atsinešė iš anų namų ir iš kurios dabar traukė maistą 
bei indus. Galiausiai klestelėjo atgal ant čiužinio. Tuo tarpu Tamis 
triumfuodamas iškėlė ne pirmos jaunystės arbatinuką. 

- Turiu visko! - pranešė iškilmingai. - Netgi mėtų arbatai! Nori 
dar pamiegoti? Taip ir padaryk. Miegok sau. 

Iš kiemelio atsklido šnypštimas ir treškesys: gorėje įsiliepsnojo 
medžio anglys. Diaras vis dar nepratarė nė žodžio - tam būtų pri- 
reikę pernelyg daug pastangų. 

Stebėdamas, kaip sukasi valgį ruošiantis Tamis, Diaras sumojo, 
kad visa situacija atmiešta šiokiu tokiu absurdiškumo lašu. Jeigu 
valgį jam gamintų Hadidža, tikriausiai atrodytų kur kas natūraliau. 
O dabar jis neatsikratė minties, kad turėtų bent pasisiūlyti padėti. 
Bet pasistengė save nuraminti: „Juk aš tam nenaudėliui moku.“ Nė 
nekrustelėdamas jis tik žvilgsniu sekiojo įeinantį ir išeinantį Tamį 
ir nieko nejautė, vien viduje išsiliejusią tuštumą, kuri dabar, kai 
miegai vis dėlto pamažu sklaidėsi, vis aiškiau leido suprasti esanti 
ne kas kita, o alkis. 

— Dievulėliau, valgykim greičiau! - neiškentęs sušuko Diaras. 

Tamis nusijuokė. 

- Palauk. Palauk, - sudraudė. - Dar teks palaukti, ilgai. 

Jis išsitraukė pypkę, prikimšo kanapių, pridegė ir ištiesė Diarui. 
Šis paėmė ir giliai užsitraukė, pripildydamas plaučius aitrių dūmų, 
lyg drauge su dūmais galėtų įtraukti ir bent truputį peno, kurio taip 

aršiai reikalavo organizmas. Išrūkius antrą pypkę, jau ūžė ausyse ir 
svaigo galva, ir čia jį apniko keista, įkyri mintis, netgi įsitikinimas, 
kad kažkur Tamio ruošiamame valgyje, gudriai paslėptas tarp mais- 
tui tinkamų produktų, bus įbruktas trupinėlis nuodų. Jis regėjo save, 
pabundantį naktį, vis labiau aštrėjančių skausmų varstomu kūnu; 
matė, kaip Tamis čirkšteli degtuką, uždega žvakę, žvelgia nustėręs, 
lūpomis ir visu veidu spinduliuodamas rūpestį ir užuojautą. Paskui 
dar išvydo, kaip pats iš paskutiniųjų šliaužia prie durų, atlapoja jas, 
veržiasi laukan, nors ir suvokia, kad rasti kokios nors pagalbos - 
visiškai, absoliučiai neįmanoma; jis išgriūva laukan - kad tik kuo 
toliau nuo šito namo. Regėjimas buvo nepaprastai gyvas, išryškinta 
kiekviena detalė, maža to, kokią akimirką atrodė stulbinančiai įti- 
kinamas; Diaras, tarsi įelektrintas, nebetvėrė savame kailyje, jautė 
nenumaldomą poreikį tučtuojau visa tai išpasakoti. Vis dėlto tiktai 
grąžino pypkę Tamiui kiek neužtikrintais judesiais, kietai užmerkė 
akis ir atsišliejo į sieną. Išsijudino tik tada, kai Tamis keliskart spir- 
telėjo jam į bato kulną: 

- Tai tu nori valgyti? 

Valgyti jis valgė, ką ten, kimšo pilna burna - ne tik vermišelių 
sriubos su pomidorų bei svogūnų griežinėliais, bet ir kapotos mė- 
sos, drauge su kiaušiniu plaukiojančios kunkuliuojančiame ryškiai 
žaliame alyvuogių aliejuje, kurį paskui, Tamio pavyzdžiu, išdažė 
duonos kriaukšliais. Galiausiai juodu išgėrė po dvi stiklines saldžios 
mėtų arbatos. 

— Na štai, - atsiduso Diaras atsilošdamas. - Tami, keliu prieš 
tave skrybėlę. 

— Skrybėlę? - Tamis nieko nesuprato. 

— Skrybėlę, kurios neturiu. 

Tą akimirką jautėsi labai jau žodingas. Tamis, nutaisęs mandagią 
suglumusio žmogaus išraišką, pasiūlė jam pypkę, kurią ką tik buvo 
prisidegęs. Diaras atsisakė. 

- Virsiu ant kito šono, - pranešė. 

Jis troško, jei tik įmanoma, tą būseną, kai jautėsi visiškai atsi- 
palaidavęs, suglobti ir nusinešti drauge į miego gelmes, kad neiš- 
sivadėtų visą naktį. Dar viena kvaišalo pypkė - ir, ko gero, apniktų 
košmarai. 

Vogčiomis jis vis dirsčiojo į lagaminą, gulintį netoliese, kampe 
ant čiužinio. Tiesa, per lietų slėpė jį po apsiaustu, taigi nori nenori 
atkreipė Tamio dėmesį, tačiau vylėsi, kad, bent Tamio nuomone, tokį 
jo atsargumą galima paaiškinti tuo, jog lagaminas dar visai naujas: 
juk turbūt nieko nuostabaus, kad žmogus nenori iškart nudrengti 
šviesios karvės odos ir tviskančios nikeliuotos spynelės bei sagčių. 
Užtat dabar nutarė apsimesti, esą tas daiktas jam - visai nė motais; 
įdėjęs atgal dantų šepetėlį, lagaminą pasistengė nerūpestingai nu- 
blokšti ant grindų, tiesa, ne per toli - kad pasiektų ištiesęs ranką. 
Jei pasikištų po galva ar laikytų įsikibęs rankenos, būtinai sužadintų 
Tamio smalsumą - šitaip įtikinėjo pats save. Kai tik sutirps žvakė 
ir kambaryje stos tamsa, nemačiomis lagaminą galėsiąs prisitraukti 
arčiau savęs. 

Tamis iš tos pačios antklodės, kurioje suvyniojęs atsinešė maistą, 
išsitraukė dar ir seną dželabą, apsivilko, o antklodę atidavė Diarui. 
Paskui iš antrojo kambario kitapus vidinio kiemelio atsitempė pusiau 
susuktą čiužinį, pasiklojo prie kitos sienos ir išsitiesęs toliau dūmijo 
savo pypkę. Keliskart Diaras jau buvo benugrimztąs į miegą, bet, ka- 
dangi žinojo, kad jo bendras būdrauja prie vis dar degančios žvakės, 
vidinis pavojaus signalas tuojau jį vėl išbudindavo - jis staiga plačiai 
atsimerkdavo, išvysdavo prietemoje skendinčias nendrių lubas ir 
gausybę palubėje vos vos plazdančių voratinklių. Galiausiai pakreipė 
galvą, dirstelėjo į kitą kambario pasienį. Tamis buvo pasidėjęs pypkę 
ant grindų ir, regis, spėjęs įmigti. Žvakė - beveik visai sutirpusi, dar 
kokios penkios minutės ir ji užges. Diaras stebėjo plevenančią lieps- 
nelę, kaip jam atrodė - gerą pusvalandį. Protarpiais pasigirsdavo į 
stogą purškiantis lietus, o kai praūždavo vėjo gūsis, durys sutirtėdavo, 
kažkaip įnirtingai, įsakmiai, lyg kažkas paskubomis veržtųsi vidun. 
Ir vis tiek paskutinį liepsnelės virpesį Diaras sugebėjo pražiopsoti: 
kai vėl prasimerkė, buvo tamsu nors į akį durk, ir net, jei galima 
pasikliauti nuojauta - gana seniai. Diaras gulėjo ir stengėsi nejudėti, 
jo visiškai nepradžiugino suvokimas, kad miegai kažin kur išsilakstė. 
Iš apačios, iš kažkokių protu nesuvokiamų tolių atsklido neaiškus 
vandens šauksmas. Šuoringo vėjo klibinamos, durys tai patyliukais 
girgžčiojo, tai pasiusdavo nekantriai purtytis ir garsiai bildėti. Diaras 
mintyse kaip reikiant jas išplūdo ir nutarė kitą naktį tvirčiau kuo 

nors užremti. Nors tarsi ir budrus, jis įsileido kažką panašaus į sapną, 
regis, ėjo (o gal važiavo automobiliu, pats nebūtų pasakęs, kaip buvo 
iš tikrųjų) siauru, vingiuotu kalnų keliuku, kurio dešinioji šalikelė 
stačiu skardžiu garmėjo į prarają. Šios dugnas buvo tokioje gelmėje, 
kad, dirstelėjęs viršum jos, taip ir neišvydo nieko, vien dangų. Kelias 
vis labiau siaurėjo. „Privalau traukti toliau“, - tarė jis sau. Taip, žino- 
ma, bet tiesiog eiti toliau anaiptol nepakako. Kelias galėjo driektis 
tolyn, laikas galėjo slinkti pirmyn, bet jis pats - nei kelias, nei laikas. 
Jis buvo lyg koks šalutinis elementas, pakliuvęs tarp vieno ir kito, o 
abejotina jo egzistencija - svarbi tik jam pačiam, tik jis vienas ją ir 
pažįsta, bet jam ji - svarbiau už bet ką kitką. Tad pagrindinis rūpes- 
tis - išsilaikyti ten, kur esąs, sąmone tvirtai įsikibti į visą jį supančios 
realybės konstrukciją - ir atitinkamai projektuoti judėjimą į priekį. 
Ir konstrukcija, ir sąmonė yra čia pat, po ranka, taip pat ir Žinoji- 
mas, ką reikia daryti. Tačiau pasakyti - tai dar ne padaryti, pernelyg 
daug pastangų reikėjo, norint peršokti prarają, skiriančią žinojimą, 
ką daryti, nuo planų įgyvendinimo - kaip tik šito jis ir nepajėgė. 
„Laikykis. Laikykis“, - įkalbinėjo pats save jusdamas, kaip trūkčioja 
raumenys, nors paprasčiausiai tysojo, nugrimzdęs apmąstymuose. O 
paskui snaudulį vėl išblaškė durų trinktelėjimas, ir Diaras tamsoje 
šyptelėjo iš savo paties prisigalvotų nesąmonių. Kalnų kelią aš jau 
perėjau, tarė jis sau, kažkodėl atkakliai mėgindamas viziją aiškintis 
tiesiogiai; tai jau buvo praeitis, o dabar jis čia, molinėje trobelėje. Tai 
ir yra šios akimirkos tikrovė, ją ir reikia apsvarstyti. Diaras tamsoje 
ištiesė ranką kambario vidurio link - ir užčiuopė Tamio ranką, kuri, 
šilta, suglebusi, gulėjo kaip tik ant jo lagamino. 

Net jei pirštais būtų palietęs gauruotas tarantulo kojas, kažin 
ar būtų staigiau atitraukęs ranką, kažin ar būtų dar labiau išplėtęs 
akis tamsoje. „Na štai, pričiupau“, - pagalvojo jis neviltingai, bet 
ne be tam tikro pasitenkinimo; pajuto, kaip įsitempia visas kūnas, 
tarsi be jo paties Žinios ruoštųsi grumtynėms, apie kurias jis kol kas 
net nesusimąstė. Tik paskui jam dingtelėjo, kad labai jau suglebusi 
buvo ta ranka. Matyt, Tamis per miegus bus pariedėjęs į kambario 
vidurį - tik tiek. Vis dėlto abejonė liko. Riedėti per miegus, šiaip 
ar taip - toloka, maža to, labai jau sunkiai tikėtinas atsitiktinumas, 
kad lagaminas taip imtų ir pasipintų būtent ten, kur nusileido mie- 

gančiojo ranka. Dabar svarbiausia buvo nutarti, ar verta ko nors 
imtis, ar vis dėlto - ne. Valandėlę Diaras gulėjo nekrustelėdamas, 
uosdamas stiprų suplėkusių šiaudų kvapą, kol galiausiai apsisprendė: 
juk jei nesiims kokios nors iniciatyvos ir nepakeis situacijos, apie 
miegą verčiau net nesvajoti, taigi lagaminą iš po Tamio rankos pa- 
traukti būtina. Diaras kostelėjo, apsimetė, kad sušliurpštė nosimi, 
apsigraibė aplink save, lyg ieškodamas nosinės, tada ištiesė ranką ir 
suspaudė lagamino rankeną. Kiek pasikėlęs remdamasis alkūnėmis, 
užžiebė degtuką, kad įžiūrėtų spynos kombinaciją; kol liepsnelė 
užgeso, spėjo užmesti akį ir į kambario vidurį. Tamis gulėjo ant 
savo čiužinio, bet šį nežinia kada buvo patraukęs iš pasienio, arčiau 
patalpos vidurio. Plaštaka ramiai tebegulėjo delnu į viršų, truputį 
suriestais pirštais - šiek tiek jaudinantis miegančiojo bejėgiškumas. 
Diaras užpūtė degtuką, iškrapštė iš lagamino nosinę, triukšmingai 
išsišnypštė nosį. Tada pagrabinėjo lagamino gelmėse - banknotai 
tebebuvo kur buvę. Vieną po kito jis išėmė pinigų pakelius ir susi- 
kimšo po marškiniais. Be apsiausto gal kam ir pasirodytų netikėtai 
papilnėjęs per juosmenį, bet abejojo, ar Tamis toks pastabus. Tada 
vėl išsitiesė ir ėmė klausytis užgaidaus vėjo, grojančio durimis, mu- 
zikos - negalėjo tų garsų pakęsti, tik ne todėl, kad trukdė užmigti, o 
veikiau todėl, kad jam nesandarios durys prilygo atviroms durims. 
Medienos atšaiža, plaktukas ir viena vinis - šitiek pakaktų viskam 
sutvarkyti; tuomet barjeras, skiriantis jį nuo išorinio pasaulio, būtų 
kur kas realesnis. Miegojo Diaras prastai. 

Tamis pakilo su pirmaisiais brėkšmos atšvaitais, gorėje užkūrė 
anglis. 

— Eisiu pas Žmonos artimuosius, - pranešė pastebėjęs, kad 
markstydamasis jį nuo čiužinio stebi Diaras. Jie dar turėjo arbatos, 
liko keli duonos kriaukšliai, bet tai ir viskas. Gurkšnodamas Tamio 
tiesiog į guolį atneštą karštą žaliąją arbatą, Diaras atkreipė dėmesį, 
kad anas savo patalą vėl pastūmęs į pasienį, ten pat, kur buvo pa- 
sitaisęs guolį iš vakaro. „Na taigi, taigi, - pagalvojo. - Paaiškinti, 
žinoma, nieko nesiteikė. Išgraužk.“ 

— Grįšiu vėliau, - pasakė Tamis ir pasiėmė Diarui ant kojų gu- 
lėjusią antklodę. - Šito man reikės, kad turėčiau kuo viską atnešti. 
Tu lieki viduje. Į lauką nevaikštai. Neužmiršk. 

- Taip, taip, - suirzęs burbtelėjo Diaras; jam nepatiko, kad turės 
likti vienas, kad jaučiasi neišsimiegojęs, kad liko be antklodės ir 
neturės kuo užsikloti, jei sumanytų dar nusnausti, o užvis labiausiai 
jį nervino tai, kad įklimpo į padėtį, kai yra ar bent jaučiasi visiškai 
priklausomas nuo Tamio. 

Kai tik Tamis išsinešdino, vienumos jausmas, kurį paskui save 
paliko name, - nei Diaras nuogąstavo, netikėtai pasirodė 
ir manė, visas „bėdas buvo galima pašalinti, prikalus prie sialios 
paprasčiausią skiedrą. Duris uždarei, medienos gabalėlį panaudojai 
kaip užšovą - ir po viso bildesio. Paskui Diaras leidosi tyrinėti paties 
namo - bene kur nors aptiks plaktuką ir vinį. Tačiau paieškos buvo 
trumpos ir bevaisės - jokių naudingų daiktų čia nebuvo. Nieko, nič- 
nieko, net kokio apvarvėjusio žvakigalio, tuščios konservų dėžutės 
ar galaižin kokio amžiaus pageltūsių laikraščių, žodžiu, viso to tra- 
dicinio gero, kokio prikaupia Amerikos valkatos, įsikūrę apleistuose 
namuose. Čia viską tenka pirkti, priminė jis sau, niekada niekas 
neišmetama, tad nieko ir nepaliekama šiaip voliotis. Sena skardinė, 
ištrupėjęs puodelis, tuščias vaistų buteliukas - tokie ir panašūs daik- 
tai pakliūdavo ant prekystalių. Diaras prisiminė, kaip Tanžere ėjo per 
džotėją* ir matė tūkstančius visokiausių pardavinėjamų dalykėlių, 
paties įvairiausio, beviltiškai niekam tikusio šlamšto, kurį kažkas 
nežinia kaip, matyt, vis dėlto sugeba kažkur pritaikyti. Vienintelė 
įdomybė, kurią jam pavyko aptikti šitame name, slėpėsi kampe tarp 
Tamio čiužinio ir durų, vedančių į vidinį kiemelį: už "išsitaršiusių 
čiužinio šiaudų krūvos jis rado mažytę ugniavietę, beveik visai ap- 
ėjusią trūnėsiais - liekaną, menančią anuos laikus, kai namas dar 
buvo kažkieno namai. „Kaip kažin ką, vakare būtų neprošal užsikurti 
ugnį“, - pagalvojo Diaras. Paskui priėjo prie laukujų durų, atlapojo 
jas ir valandėlę stovėjo ant slenksčio, mėgaudamasis grynu oru ir 
beribiu laisvės pojūčiu, kuriuo alsavo atsivėrusios erdvės. Ne iš karto 
susizgribo, kad virš galvos plyti giedras, mėlynas dangus. Saulė, 
nors patekėjusi, dar nebuvo išnirusi viršum kalnų, spinduliai dar 
neįspindo į slėnį, bet diena jau žaižaravo šviesos atošvaitomis. Ne- 


* Turgus (arab., Maroko dial.). 

lauktai netikėtai Diaras pajuto kliūstelėjusį džiugesį. Lyg kažkuriuo 
sąmonės užkaboriu jau nujaustų mintį, kuriai dar tik lemta užgimti 
ir dėl kurios ši diena turėjo išsitęsti į neįtikėtinai ilgą laiko atkarpą, 
Diaras, vos išvydęs žydrynę virš galvos, nejučia pats sau ištarė: 

— Ačiū Dievui! 

Toli toli apačioje, kur ne kur, tai ant kalvos keteros, tai klonyje, 
krutėjo mažytėlaitės figūrėlės, vilkinčios tokios pat spalvos kaip pati 
rauzgana vietinė dirva drabužiais. Diarui pasirodė, kad toje neap- 
rėpiamoje tyloje protarpiais net išgirsta žmogaus balso virpesius, 
tarsi kažkas šūkautųsi dideliais atstumais, tačiau šitie vos juntami 
garsai veikiau priminė mažyčių vabzdžių dūzgimą, be kita ko, go- 
žiamą nuolatinio vandens gurgėjimo. Po kokios sekundės Diaras 
jau suabejojo, ar ausys nebus jo apgavusios. 

Jis prisėdo ant trobos slenksčio. Nesąmonė kažkokia būti šitaip 
priklausomam nuo puspročio, ir dar tokio, kuriuo nieku gyvu ne- 
galima pasitikėti. Štai, tarkime, pasakė einąs pas giminaičius. Bet ar 
tikrai ten ir nuėjo? Kas sutrukdytų jam traukti ne pas gimines, o į 
miestą, suburti galvažudžių gaują ir sutemus užgriūti čia? O gal net 
ir dienos šviesoj - koks skirtumas? Jei Tamis nedrįsta ko nors imtis 
pats, juk gali pasitelkti kitus, kad šie padarytų už jį; paskui jau ir jis 
suvaidintų savo vaidmenį, piktintųsi, atrodytų persigandęs, leistų 
aniems kartą kitą jam smogti, duotųysi surišamas... Visos tos scenos, 
kurias gyvai kurpė Diaro vaizduotė, pernelyg absurdiškai priminė 
vaikystėje jo matytus vakarietiškus filmus. Pats suvokė gerokai iš- 
tempiąs tikimybių ribas, bet, mygiamas nenumaldomo poreikio 
išlukštenti ką nors konkretaus iš to, kas kol kas buvo visai miglota 
(kitais žodžiais tariant, norėdamas visas padėties valdymo vadžias 
laikyti savo rankose), leido vaizduotei įsisiūbuoti ir kurti gerokai 
perdėtas versijas įvykių, kuriuos jam gali atnešti ši diena. „Ir kodėl 
išleidau jį iš akių?“ - prikaišiojo jis sau, nors ir gerai suprato, kad šito 
niekaip negalėjęs išvengti. Jo gyvenimas čia tiesiogiai priklausė nuo 
dažnų Tamio žygių - jeigu ir ne į miestą, tai bent pas giminaičius. 
„Kaip kokia žiurkė spąstuose, - pagalvojo jis, ilgesingu žvilgsniu 
klajodamas atokesnėmis viršūnėmis, kurias saulė jau sėmė ankstyvo 
ryto šviesa. Tačiau - jis žinojo - ilgai taip nebebus: netrukus jis iš tų 
pelėkautų išsiveršiąs. Jį veikė rytas, kurio netgi pats oras, vos įkvėptas, 

gyvybe sušniokšdavo gyslose, o prieš akis driekėsi takas, nusėtas 
vis dar švariais, šešėlio nemetančiais akmenimis, nes juos dar buvo 
užklojęs tirštesnis aukštutinių uolų šešėlis. Reikėjo tik atsistoti ir eiti. 
Jokių keblumų - bent jau tol, kol neužduosi sau klausimo: „Kur?“ 
O Diaras labai stengėsi to klausimo net artyn neprisileisti; troško 
jaustis įsitikinęs, kad dvejoti nevalia. Vis dėlto, norėdamas užsiti- 
krinti, kad dabar, užuot sėdėjęs ir galvojęs, imsis veikti, grįžo atgal 
į trobesį ir patraukė tiesiog į kampą, kur, kaip žinojo, Tamis buvo 
palikęs du odinius kapšelius: vieną - su išardyta pypke kanapėms rū- 
kyti, ir kitą - su pačiu kvaišalu. Diaras pasiėmė abu, įsidėjo į kišenę. 
Kadangi jau nusprendė iš čia išeiti, namas jam rodėsi pragaištinga 
vieta, iš kurios reikėtų kuo skubiau nešdintis. Tad Diaras sugriebė 
už rankenos lagaminą, dar sykį nepatenkintas šniūkštelėjo pelėsių 
kvapo prisisunkusio kambario oro, ir žengė laukan. 

Kartą - vos prieš dvi dienas - jam jau buvo taip nutikę, anąsyk jį 
lygiai taip pat apkvaitino saulė ir gryna, atvira erdvė. Šįryt oras buvo 
netgi dar keistesnis. Įtraukęs jo giliai į plaučius, Diaras pajuto, kad 
skristi būtų visai nesunku, ir jei jam ko trūksta, tai nebent meistrys- 
tės įgūdžių. Prieš dvi dienas jam knietėjo liesti prie viešbučio „De la 
Playa“ augančių palmių kamienus, pakelti galvą ir šuniškai uosti nuo 
jūros atšniokščiantį vėją, paprasčiausiai mėgautis tuo, kad yra gyvas 
tokį vaiskų rytą. Bet anuomet, kaip dar prisiminė, jis tebebuvo įka- 
lintas priežastinių-pasekminių ryšių narve - narve, raktas nuo kurio 
gulėjo kažkieno kito kišenėje. Tada po kojomis painiojosi Vilkoksas, 
skubino jį, brovėsi tarp jo ir danguje besiritinėjančios saulės. Užtat 
dabar šalia nebuvo nieko. Galbūt jis vis dar lindėjo narve - iš kur 
jam tai žinoti? - tačiau bent jau niekas svetimas nesaugojo rakto. Jei 
kokie nors raktai iš viso egzistavo, juos Diaras turėjo pats. Reikėjo tik 
žengti pirmąjį žingsnį, pradėti eiti, o paskui jau - eiti ir eiti. Diaras 
traukė pirmyn, lėtai kito apačioje nusidriekusių slėnių kontūrai. Po 
kojomis jis nė nežiūrėjo, tik atkreipė dėmesį, kad takas - ne tas pats, 
kuriuo atkeliavo vakar. Diaras nieko nesutiko, nė gyvos dvasios. Po 
kokios valandos prisėdo pailsėti, išrūkė dvi kanapių pypkes. Saulė 
vis dar nebuvo užkopusi taip aukštai, kad užlietų šios pusės kalno 
šlaitus, bet artimiausių, nedaug žemiau dunksančių kalvų keteras jau 
laižė skaistūs spinduliai. Pačioje apačioje plytintys slėniai rangėsi lyg 

tamsžalės augmenijos gyvatės - jos šildėsi kaitrioje rytmečio saulė- 
kaitoje, galvas nukreipusios žemyn, į tolėliau, jau už kalnyno plytintį 
kraštą, uodegomis įsikirtusios į gilias proplaišas uolų paviršiuje. 
Toliau Diaras žingsniavo jau nebe taip energingai, mat prisirūkęs 
kvaišalų ėmė kiek stigti kvapo, tankiau plakė ir širdis krūtinėje. Užtat 
jame išsikerojęs palaimos jausmas vis stiprėjo. Neilgai trukus Diaras 
nė nebejuto esąs kiek pridusęs. Pats ėjimas virto nuostabiai suderin- 
tų harmoningų judesių visuma, kurios kiekviena tobulai atliekama 
detalė nepriekaištingai derėjo su neaprėpiamu išskirtinio grožio 
mechanizmu, savyje talpinančiu tokias sudėtines dalis kaip oras ir 
kalnų šlaitai. Kai saulė galiausiai dangaus skliautu užkopė tiek, kad 
Diaras išvydo jos kraštelį virš kalnų keterų, jis jau net nebesuvokė 
dėliojąs kojas taku: tiesiog visas stulbinantis kraštovaizdis tyliai vis 
plačiau skleidėsi jam prieš akis. Į galvą atkakliai veržėsi džiaugsmin- 
ga mintis, kad jam štai ir vėl pavyko ištrūkti iš tos būsenos, kurios 
apimtas jautėsi amžina auka. Galiausiai, nė pats nepajutęs, kaip ten 
pateko, Diaras susizgribo, kad jį supa jau kitoks kraštovaizdis. Nė 
nepastebėjęs perkopė neaukštą keterą ir dabar beveik nejuntamai 
leidosi žemyn, žingsniavo per kiek įžambią aukštumų lygumą, kuri 
gerokai skyrėsi nuo anksčiau regėto krašto. Diaras jau seniai buvo 
nustojęs dairytis, kur einąs. Saulė kybojo aukštai virš galvos ir taip 
kaitriai šildė, kad jis nusimetė apsiaustą. Sulankstė, paklojo ant 
žemės, pats atsisėdo ant jo. Laikrodis rodė pusę pirmos. „Valgyti 
norisi“, - leido sau pagalvoti, bet tik vieną kartą. Ryžtingai išsi- 
traukė detales, sunarstė pypkę ir degto molio galvutę panardino į 
mottoui, prikimštą kvapios drėgnos kvaišalo masės. Paskui iš visų 
jėgų užsitraukė ir sulaikė dūmą plaučiuose, kol ėmė suktis galva, 
o akys taip ir prilipo prie tiesiog priešais augančio vargano kreivo 
krūmokšnio. „Kai turi šito, nė maisto nereikia“, - tarė jis sau. Neil- 
gai trukus alkį visai užmiršo, liko tik aplink plytintis žaižaruojantis 
kraštovaizdis, nusagstytas begale įvairiausių detalių. Diaras įdėmiai 
jas apžiūrinėjo; galėjai pamanyti, kad kiekviena kalva, kiekvienas 
akmuo, skrodė ar medis sergsti tik jam vienam skirtą mįslę, kurią 
jis galįs įminti. Maža to: pats krašto reljefas jam rodėsi lyg vaizdinė 
dramatiškos ir slėpiningos situacijos išraiška - situacijos, kurios 
paslaptį jam trūks plyš reikia atskleisti. Tai buvo tarytum kokio 

spektaklio scenos nuotrauka: visų jo dalyvių elgsena bei veidų 
išraiškos iš pirmo žvilgsnio atrodė visiškai normalios, ir tik po ko- 
kios akimirkos suvokdavai, kad iš tiesų jos - visai neaiškios, netgi 
dviprasmiškos. Kuo ilgiau jis apžiūrinėjo paslaptingąjį ansamblį, 
tuo labiau neiššifruojama jam tapo visumos prasmė. Diaras, nė va- 
landėlei nenukreipdamas žvilgsnio, vėl užsitraukė dūmo. „Privalau 
visa šitai išgliaudyti, - pagalvojo. Jei tik pavyktų sučiupti prasmę 
viso to, ką šiuo metu regįs priešais save, tuomet suvoktų kur kas 
daugiau, nei gali reikšti keletas paprasčiausių krūmokšnių bei akme- 
nų. Galvoje buvo giedra, bet tuo pat metu gniaužė kažkokia keista 
nerimastis. Sena gera atpažįstama baimė: jis ir vėl nebuvo tvirtai 
įsitikinęs tikrai esąs ten, kur esąs. Neatsistodamas sugraibė akmenį 
ir atsivėdėjęs švystelėjo kuo toliau. „Taigi, - tarė pats sau. - Tu esi 
čia - arba tavęs čia nėra. Iš tikrųjų ne taip ir svarbu. Užmiršk. Netgi 
visai nesvarbu. Nuo čia tiesiog keliauk pirmyn. Ir kur atsidursi?“ Jis 
staigiai pašoko, pasiėmė apsiaustą ir nudrožė nosies tiesumu. Galbūt 
atsakymas slypi pačiame judėjime. Savaime aišku, visos aplinkinės 
gamtos detalės ir toliau tęsė savo nebylią pantomimą, regzdamos vis 
tą pačią grėsmingą mįslę: žingsniuodamas Diaras tai suvokė. Bet, 
pagalvojo, jei šiuo metu jaučiuosi keistai, lyg iškritęs iš realybės, 
tam yra net labai svari priežastis: juk esu apsirūkęs kaip turi būt. 
„Apsvaigęs aš lyg aitvaras skrendu...“ - jis sukikeno. Tuo jam pavyko 
neblogai pasiguosti, o net jei šito nepakaktų, dar lieka tikimybė, kad 
jis vis dėlto nesuklydo, kad iš tikrųjų visiškai nesvarbu, esi tu čia ar 
ne. Tačiau nesvarbu - kam? Diaras žingsniuodamas ėmė švilpauti ir 
netrukus, visą dėmesį sutelkęs į paties skleidžiamus garsus, paliovė 
dėlioti minčių pasjansą. 

Neryškus takelis nepastebimai vedė Diarą žemyn, per raižytas, 
nelygias ganyklas bei akmenuotus šilojynus. Jis gerokai apstulbo, 
netikėtai išvydęs kalno šlaite besiganančias karves. Per visą rytą 
spėjo priprasti prie minties esąs vienintelė gyva būtybė po būtent 
šituo dangaus ruožu. Jei jis artėja prie miesto - ką gi, juo blogiau, 
bet vis tiek trauksiąs pirmyn. Diarui jau seniai žarna žarną rijo, bet 
alkio jis kadai nebesuvokė kaip alkio, veikiau jautė kažkokį bendrą, 
nervinantį apetitą, kurį apmalšinti galėjo tik eilinė kvaišalų porci- 
ja. Tad atsisėdo ir dar parūkė; gerklę dar truputį stipriau užveržė 

geležiniai pančiai. Karvės Diarą pribloškė, bet, išvydęs dešimt ar 
daugiau atokiame lauke triūsiančių vietos gyventojų, jau nebenu- 
stebo. Apstulbino tik tai, kad jie buvo tokie mažulyčiai - regis, akys 
aprėpė kur kas platesnį kraštovaizdį, nei jam atrodė. Diaras atsisėdo 
ant akmens, užsižiūrėjo aukštyn. Dangus tvieskė, tarytum ištiktas 
švytėjimo priepuolio. Diaras niekad nė nežinojo, kad paprasčiausiu 
žėrėjimu įmanoma šitaip iki pačių širdies gelmių žavėtis. Kad patirtų 
gryniausią malonumą, jam pakako žvilgsniu klajoti po tyras dangaus 
platybes, kol nuo žaižaravimo apraibo akys ir teko nusigręžti. 

Čia jau driekėsi pliki, rauzganai pilkšvi slėniai, nuožulniai be- 
sileidžiantys nuo aukšto horizonto. Mažaūgių, spygliuotų palmių 
guotai, tamsžaliai netoliese, tolumoje atrodė visai juodi. Tačiau 
peizažas buvo apgaulingas, įspėti atstumų iki vieno ar kito darinio - 
visiškai neįmanoma. Tai, kas rodėsi ranka pasiekiama, iš tiesų buvo 
kažin kur: geriausias įrodymas - mažyčiai taškeliai kone pirmame 
plane, iš tikrųjų - besiganantys gyvuliai. O jei mėgintum žvilgsniu 
pasekti horizontalę iki pat pasaulio krašto, netgi pats tolimiausias 
kauburiuoto ir neaprėpiamai plataus peizažo taškas atrodytų esąs 
tokiu nuotoliu, kad panorėjęs iki jo akmenį numestum. 

Diaras, pajutęs, kad svyra galva, nesipriešino; saulė svilino 
sprandą, o jis stebėjo mažą juodą vabaliuką, uoliai ropojantį tarp 
akmenėlių. Priešinga kryptimi skubinosi skruzdėlė; abu gyviai 
susidūrė, bet susitikimas tikriausiai nebuvo pageidautinas, mat 
skruzdėlė mitriai pasuko ir dar skubriau nunėrė į šalį. „Įžvelgti 
begalybę vienoje smiltelėje.*“ Eilutė išniro iš tuščių metų virtinės 
gūdumų, iš mokyklos klasės - ar bent jau jam atrodė, kad prisi- 
mena tokią eilutę. Lauke - suniurusi žiemos prietema, murzinas 
sniegas, nuklojęs dykus sklypus, dar kiek tolėliau - gatve riedantys 
automobiliai. O troškioje, iki braškėjimo prikūrentoje patalpoje visi 
nekantraudami laukia, kada nuaidės skambutis, turintis išvaduoti 
nuo amžinybės nuojautos, taip grėsmingai tvyrančios tiesiog ore. 
Vienintelis jausmas, kurį Diaras siejo su amžinybės sąvoka, buvo 
fizinis siaubas. Jei taip egzistenciją būtų įmanoma sutraukti iki „čia ir 
dabar“ taškelio, be jokių virpesių, ataidinčių iš praeities, be lūkesčio 


* Williamas Blakeas, Auguries of Innocence. 

kupino dilgčiojimo, kurį siunčia dar neatėjęs laikas! Jis taip įdėmiai 
įsistebeilijo į žemę, kad apraibo akys, jis nieko nebematė ryškiai, tik 
išskydusias švytinčias dėmes. Bet argi sekundės dalelė, vienas vie- 
nintelis akies mirksnis, panašiai kaip ir smiltis, nebus nejučia pris- 
lėgta vis to paties paralyžiuojančio elemento? Visa kas yra vieningos 
visumos dalis. Jame pačiame nėra nieko, kas nebūtų kilę iš žemės, 
kas negalėtų į ją sugrįžti. Jis - tik atgijusi saulės kepinamos žemės 
išauga. Bet tai - nevisiškai tiesa. Diaras pakėlė galvą, apgraibomis 
prisikimšo dar vieną pypkę, prisidegė. Vis dėlto yra vienas skirtu- 
mas, tarė jis sau, išpūsdamas ilgą baltų dūmų stulpą, kuris čia pat 
susmuko ir išsidraikė. Skirtumas, tiesa, nereikšmingas, akivaizdus ir 
absurdiškas, bet, kadangi tuo metu tik toks atėjo Diarui į galvą, tai 
tapo vienintele prielaida tvirtinti, kad vis tik esama šiokios tokios 
prasmės būti gyvam. Žemė juk nesuvokia esanti - ji tiesiog yra. 
Vadinasi, gyventi, tai, pirmų pirmiausia, - suprasti, kad esi gyvas; 
šito sąmoningai nesuvokęs, tas pat, kas išvis nė negyventum. Be 
abejo, kaip tik dėl šitos priežasties Diaras nuolat ir klausdavo savęs: 
ar aš tikrai čia esu? Visiškai natūralu, kad jis geidė, kad troško trūks 
plyš sulaukti raminamo patvirtinimo. Kiekvieno gyvenimo kertinis 
akmuo - galėti bet kurią akimirką atsakyti nesusvyravus: „Taip“. 
Niekad, niekad neturi būti nė šešėlio abejonės. Gyvenimas privalo 
pasižymėti visomis žemės, iš kurios ir prasikala, savybėmis - ir dar 
būtina sąmonė visam tam suvokti. Visa tai Diaras nepriekaištingai 
aiškiai įžvelgė bežodėje ekspozicijoje - minčių girliandose, kurios 
jo sąmonėje skleidėsi be pastangų, lyg muzika, užtat tikslios lyg 
geometrinės figūros. Įsitaisęs kažkokiame atokiame savo esybės 
užkaboryje, jis per priešingą teleskopo galą žvelgė į savo gyvenimą, 
regėjo jį su menkiausiomis smulkmenomis, be galo tolimą, bet 
idealiai ryškų, ir šitaip žiūrėdamas sumojo, kad kiekvieną detalę 
dabar mato galutinėje perspektyvoje. Anksčiau jis visuomet manė, 
kad, nors, sakykime, vaikystė liko žiloje praeityje, bet vis dar nežinia 
kaip ateis tokia diena, kai pasitaikys proga išgyventi ją iki galo su 
visais jos skausmingais džiaugsmais. Kadaise jis vieną rytą pabudo 
ir apstulbo: vaikystės nebėra, ji pradingusi, tiesiog ėmė ir pasibaigė, 
kai jis buvo nusisukęs, jos sudedamųjų dalių nebeįmanoma išskir- 
ti, jos kontūrus aptraukė ūkanos, darnos elementai - taip ir liko 

nesuderinti. Ir vis dėlto su kiekvienu jos lopinėliu jautėsi vis dar 
susietas tūkstančiais neregimų siūlelių, manė vis dar turįs galios 
ją prisiminti, prisišaukti ir pakeisti, paprasčiausiai paliesdamas tas 
slaptas atminties gijas. 

Pro nuleistus akių vokus sunkėsi saulės šviesa, neregimą pasaulį 
užtvindydama liepsnojančia oranžine šiluma; jai pavymui įspindo 
ir atitinkamas suvokimo spindulys, kuris, tarsi netikėta kryptimi 
staiga plykstelėjęs galingos prožektoriaus šviesos pluoštas, pažįstamą 
panoramą nutvieskė viską pakeičiančiu išbaigtumo švytėjimu. Visi 
tie metai, kuriuos jis, Diaras, pratūnojo uždarytas banke, kasininko 
narve, vis dėlto buvo realūs - jis negalėjo jų vadinti atsitiktiniais ar 
tiesiog postoviu tarp dviejų etapų. Tačiau jie praėjo - ir etapas buvo 
užbaigtas, Diaras dabar juos regėjo kaip nebepakeičiamą piešinio 
dalį. Visos tolybėje likusios dvejonės, visi atidėliojimai, visi neatsa- 
kyti klausimai - visa tai jau buvo nebepasiekiama. Per vėlu mėginti 
ką nors paliesti ar keisti. Tiesa, visada ir buvo per vėlu, tik jis lig 
šiol to nežinojo. Jo gyvenimas anaiptol nebuvo kažkoks bandoma- 
sis, nors jam miglotai rodėsi būtent šitaip, o vienintelis įmanomas, 
vienintelis jam skirtas. 

Šitaip jam staiga paaiškėjo, kad viskas jau yra išbaigta, gyvenimo 
forma - apibrėžta, nebekintama. Jį užliejo nenusakomo pasitenki- 
nimo jausmas. Minčių virtinė išgaravo, liko tiktai jų slinktį lydinti 
geros savijautos pašvaistė. Diaras ėmėsi žvilgsniu skvarbyti tako 
akmenis, bene dar pamatys aną vabalą, bet gyvis jau buvo nuro- 
pojęs savais keliais. Užtat dabar jau išgirdo balsus, ir visai netoli. 
Taku traukė būrelis turbanuotų berberų; praeidami tik nužvelgė jį 
be jokios nuostabos ir, nė nenutraukę pokalbio, ramiai ėjo, kur ėję. 
Tačiau jų pasirodymas išbloškė Diarą iš vidinių gelmių, į kurias 
buvo nugrimzdęs. Jis išardė pypkę, dalis sudėjo atgal į kapšą. Ap- 
kvaitęs, kiek svaigstančia galva, pakilo ir nusekė paskui berberus, 
tiesa, stengdamasis pernelyg neprisiartinti. Takas, kuriuo jie traukė, 
ropštėsi į kalvos keterą, o paskui - kitu šlaitu žemyn: per kaktu- 
sais užžėlusius tyrus, per ūksmingas alyvmedžių giraites (ištrūniję 
medžių kamienai kitąsyk buvo virtę tiesiog gumburiuotais keva- 
lais), per glotnių uolų pakopas, per žalią lanką, šen ten nusagstytą 
oleandrų krūmais ir galiausiai virstančią siauru keliuku, iš abiejų 

pusių ribojamu bugienio gyvatvorės. Čia takas taip vinguriavo, kad 
priešaky einantys vyrai valandėlei vis dingdavo Diarui iš akių, kol 
galiausiai pradingo visiškai. Beveik tą pat akimirksnį, kai susizgribo, 
kad vedlių nebėra, Diaras netikėtai išniro į erdvią, riedulių priverstą 
aikštelę - tiesiog virš miesto stogų, terasų ir minaretų. 


XXIII 


Kartais, kokį penktadienio rytą, Hadž Mohamedas Beidaujis kurį 
nors iš vyresniųjų sūnų pasiųsdavo atvesti jaunėlio, Tamio, užsižai- 
dusio sode; berniukas, ant rankų nešamas vidun, muistydavosi ir 
rangydavosi, kad sutrukdytų broliui nuberti jo skruostus skambiais 
bučkiais. Paskui jį nuleisdavo ant tėvo kelių, ir jo veidas akimirkai 
panirdavo į vešlią žilą barzdą: mažylis sulaikydavo kvapą, kol senis 
vėl pakeldavo galvą ir tuomet įgnybdavo sūnui į skruostą, suglos- 
tydavo plaukus. Jis labai aiškiai prisiminė dramblio kaulo atspalvio 
tėvo odą, ir koks gražus, koks didingas jam atrodydavo tas meilus 
be galo senas veidas, aprėmintas baltos šilkinės dželabos. Dabar, 
prisimindamas tai, pagalvojo, kad šitoks tėvo veidas išliko iš vieno 
itin giliai atmintyje įsirėžusio ryto, tokio skaidraus ir žaižaruojančio, 
koks gali būti tik vaikystės pavasario rytas. Tėvas tuomsyk apšlakstė 
jį kvapiuoju apelsinų žiedų vandeniu - jis kone kiaurai permirko, o 
nuo salsvo kvapo, kad kiek, būtų supykinę - tada paėmė už rankos ir 
saulės užlietais, žydinčiais parkais bei gatvėmis nusivedė į Maršano 
mečetę. Atvirai vedėsi gatvėmis, kur kiekvienas sutiktasis: ir tie, 
kurie bučiuodavo Hadž Mohamedo rankovės kraštą, ir tie, kurie to 
nedarydavo - galėjo aiškiai matyti, kad Tamis yra jo sūnus. Užtat 
Abdelftahas ir Abdelmalekas, ir Hasanas, ir Abdala - visi jie liko na- 
mie! Štai kas buvo užvis svarbiausia. Nuo ano ryto jis sąmoningomis 
pastangomis ėmė siekti didesnės tėvo meilės, užuot tenkinęsis tokia 
pat dalimi, kokia tekdavo ir broliams. Šitokios strategijos jis laikėsi 
nuosekliai, iki pat senolio mirties. Tada jau, žinoma, viskas baigėsi. 
Broliai, gerokai vyresni už jį, jam jau puoselėjo ne itin šiltus jausmus, 
jis savo ruožtu jiems atsilygindavo tuo pačiu. Ėmėsi papirkinėti 

tarnus, kad išleistų jį iš namų, ir šitaip bent keletą įstūmė į rimtą Ab- 
delftaho, anuomet - vyriausiojo namuose, nemalonę: būdamas itin 
karšto kraujo, įniršiu pratrūkdavo kaskart, vos sužinojęs, kad Tamis 
ir vėl išsprūdo į gatvę. Tačiau kaip tik gatvė su visais savo užgintais 
džiaugsmais ir viliojo bernioką labiau nei bet kas kita, kai pasaulyje 
nebeliko paties didžiausio malonumo: užsiropšti tėvui ant kelių ir 
klausytis legendų, patarlių, dainų, eilėraščių versmės - jis troško, 
kad ši niekuomet neišsektų. Vieną dainą jis iki šiol prisiminė nuo 
pradžios iki galo: Ya ouled al harrata, Al mallem Bouzekri...* Tėvas 
pasakojo jam, kad, kai labai reikėdavo lietaus, visi Fezo berniūkščiai 
bėgiodavo gatvėmis ją dainuodami. Buvo ir viena patarlė, kuri jam 
ypač artimai siejosi su tėvo veido prisiminimu, su tuo pojūčiu, kuris 
apimdavo, įsitaisius jam ant kelių, su brokatu ataustų pagalvėlių 
kalnais aplink, didžiuliais žibintais ir sunkiomis, ilgomis klostytomis 
užuolaidomis; ir visai nesvarbu, kiek sykių tėvas leisdavosi įkalba- 
mas pasakoti iš naujo, berniukui kaskart, kai ją išgirsdavo, patarlė 
nuskambėdavo naujai, jis pajusdavo iš jos sklindančią paslaptingą, 
kone magišką tiesą. 

— Papasakok man apie dieną, - melsdavo jis. 

— Apie dieną? - aidu pakartodavo senasis Hadž Mohamedas, 
klastingai nutaisęs neva nieko nesupratusio žmogaus išraišką; pa- 
tempęs apatinę lūpą, užversdavo akis ir bereikšmiu veidu įsistebei- 
lydavo viršun. - Apie dieną? Apie kokią dieną? 

— Nagi, dieną! - mygdavo tėvą Tamis. 

— Aaaa! 

Ir tada senolis pradėdavo pasakoti, žodžius palydėdamas mos- 
tais bei mimika, kaip ir visada, kai nereikėdavo improvizuoti. 

— Rytas - tai mažas berniukas, - jis išpūtė akis. - Vidudienis - 
suaugęs vyras, - pasitempė, atsisėdo labai tiesia nugara, rūsčiu 
veidu. - Vakaro sutemos - senas žmogus, - jis atsipalaidavo ir su be- 
ribiu švelnumu pažvelgė Tamiui į akis. - Ir kaip aš su jais elgiuosi? 

Tamis atsakymą žinojo, bet niekad nė neprasižiodavo, užgniau- 
žęs kvapą, lyg pakerėtas laukdavo tos akimirkos, kai į ritualą bus 


* „O, žemdirbių sūnūs, o, pone Bouzekri“ - frazės iš ritualinės giesmės, kurią gieda 
sausringų regionų žemdirbiai, norėdami išmelsti lietaus. 


295 


įtrauktas ir jis; o žvilgsnis nė akimirkos nenukrypdavo nuo dramblio 
kaulo spalvos tėvo veido. 

— Pirmajam aš šypsausi. Antruoju - žaviuosi. Ir didžiai gerbiu 
trečiąjį. 

Kai jis ištardavo paskutinį žodį, Tamis sugriebdavo trapią baltą 
ranką, palinkdavo prie jos ir aistringai prispausdavo lūpas prie 
krumplių. O senolis atsilošdavo ir su negęstančia meile akyse užsi- 
žiūrėdavo į sūnų. Sykį šį juodviejų žaidimą susekė Abdala (amžiumi 
iš visų brolių buvo artimiausias Tamiui - vos metais vyresnis), o 
vėliau, kai užklupo brolį vieną, kaip įmanydamas ėmėsi šį kankinti — 
Tamis kentė tylomis, bemaž nė nesipriešindamas. Jam atrodė, kad 
tai - dar palyginti menka kaina už tai, jog yra mylimiausias tėvo 
sūnus. „Jei ką nors prasitarsi tėvui, aš pasakysiu Abdelftahui', - pa- 
grasino Abdala. Abdelftahas sumanytų ką nors blogiau, netgi kur 
kas blogiau - tai nei vienam, nei kitam nekėlė jokių abejonių - bet 
Tamis tik pašaipiai nusijuokė pro ašaras. Jis nė neketino skųstis; jei 
tėvas sužinotų, kad kiti broliai pavyduliauja šio švento juodviejų 
žaidimo, Tamiui grėstų pavojus pačiam prarasti privilegiją. 

O vėliau buvo gatvės, buvo slaptos Sidi Buknadelio miesto kavi- 
nės, kurios užverdavo duris, o vaikinukai likdavo sėdėti ant čiužinių 
viduje, iki pat ryto lošdavo rondą, rūkydavo kanapes ir gurkšno- 
davo konjaką; buvo paplūdimiai, kur jie žaisdavo futbolą; susimetę 
pinigų visam sezonui išsinuomodavo lūšną, ten rengdavo gėrimo 
varžybas ar išsikeldavo kokią nedidelę asmeninę orgiją - tokiais 
atvejais galiodavo griežta nerašyta taisyklė: jaunesni vaikinai privalo 
besąlygiškai paklusti vyresniesiems. O kas užvis svarbiausia - dar 
buvo viešnamiai. Kai Tamiui suėjo aštuoniolika, jis jau buvo išraga- 
vęs visas tokių įstaigų merginas, be to dar - nemaža kitų, tiesiog iš 
gatvės. Kartą išsprūdęs iš namų, jis bastydavosi kelias paras, o grįž- 
davo paprastai visas susijaukęs, kas siaubingai siutindavo brolius. 
Po to, kai šeštą kartą pakliuvo į areštinę už tai, kad šlitiniavo girtas, 
Abdelmalekas - tapęs šeimos vyriausiuoju po to, kai Abdelftahas 
išvažiavo į Kasablanką - įsakė namų apsaugininkams neįleisti Ta- 
mio net per slenkstį, jei pasirodys išgėręs ar skarmaluotas. O tai, be 
kita ko, reiškė - kas iš tiesų ir buvo svarbiausia - kad nuo šiol jam 
teks verstis be kišenpinigių kasdienėms išlaidoms. „Šitai tikrai bus 

veiksminga, - įsitikinęs pareiškė Abdelmalekas Hasanui. - Paminėsi 
mano žodį: jau labai greitai jis bus visai kitas žmogus.“ Tačiau jis 
suklydo: Tamis buvo užkietėjęs savavalis, o ir gerokai išradingesnis, 
nei jie įtarė. Jis būdų išgyventi (kokių - broliams niekada nelemta 
sužinoti) prasimanydavo nepareidamas namo - ir neaukodamas 
nepriklausomybės, kuri jam buvo tokia svarbi. Tad jis niekad ir 
nebesugrįžo, nebent kartkartėmis pasirodydavo prie durų ir gal 
minutę šnektelėdavo su broliais tarpduryje - dažniausiai prašydavo 
kokios nors paslaugos, kurios dažniausiai negaudavo. Tamis toli 
gražu nebuvo nedraugingas, bendrauti vengiantis vyrukas, bet koks 
priešiškumas jam išvis buvo svetimas. Tiesiog visas pagarbos ir at- 
sidavimo atsargas išeikvojo tėvui, tad broliams ne kažin kas ir liko. 
Apsimetinėti irgi neketino. Brolių jis negerbė, maža to, jam pernelyg 
didelę įtaką jau buvo padariusi europietiškoji kultūra, tad jis net 
nemanė sunkiai nusidedąs nedemonstruodamas tokios pagarbos, 
kokios reikalavo tradicija, tačiau kurios jis visai nejautė. 

Per kasmetį Mulos Abdeslamo festivalį, į kurį rimti vyrai traukia 
apvalyti savo sielų, Tamis tarp palapinių, asilų ir fanatiškų piligrimų 
susidūrė su Kinza. Tai buvo viena tų padėčių, iš kurios musulmoniš- 
koji tradicija negali pasiūlyti jokios pakenčiamos išeities. Jauniems 
vaikinams ir jaunoms merginoms nevalia bendrauti tarpusavyje, o 
jei dėl kokio nelemto atsitiktinumo jie susitinka ir bent minutę lieka 
dviese, įvykis laikomas tokiu gėdingu, kad apie jį verčiau visi iškart 
pamiršta. Tad pažintį tęsti, susitikti merginą dar kartą ir galiausiai 
jai pasipiršti - tokia įvykių eiga buvo tiesiog nesuvokiama, labiau 
papiktinantį elgesį būtų sunku ir įsivaizduoti. Tačiau Tamis būtent 
šitaip ir pasielgė. Jis iškeliavo į Aglą tuo pat metu kaip ir ji, susipažino 
sujos artimaisiais, jiems, savaime aišku, jo miestietiškos manieros ir 
išsilavinimas padarė didžiulį įspūdį, o paskui laišku Abdelmalekui 
pranešė ketinąs vesti ir manąs, kad jam jau metas atsirėžti savąją pa- 
likimo dalį. Į laišką brolis nedelsdamas atsakė telegrama, kviesdamas 
skubiai grįžti į Tanžerą visko aptarti. Tada juodu užvis rimčiausiai 
ir susikirto, mat Abdelmalekas tiesiai pareiškė nė už ką neleisiąs Ta- 
miui nė piršto prikišti prie jam skirtos pinigų ar nuosavybės dalies. 
„Aš skųsiuos kadžiui“, - pagrasino Tamis. Tačiau Abdelmalekas jį 
išjuokė: „Eik ir skųskis, jeigu manai, kad dar yra tokių dalykų, kurių 

kadis apie tave nežino.“ Galiausiai, po ilgo pokalbio su Hasanu, kuris 
manė, kad santuoka, tegul ir su gėdingai žemakilme valstiete, galbūt 
privers Tamį keisti gyvenimo būdą, Abdelmalekas atkišo jaunyliui 
broliui kelis tūkstančius pesetų. Tamis iš Aglos parsivežė visą giminę 
ir vestuves surengė Emsaloje - pačiame vargingiausiame Tanžero 
rajone, kuris Kinzai ir jos artimiesiems vis tiek pasirodė tvaskantis 
didybe. Paviešėję, kiek pridera, visi, išskyrus nuotaką, grįžo į savo 
fermą kalno šlaite virš Aglos: ten jie plūkėsi laukuose, augino vaisius, 
o vaikus siųsdavo į aukštumas ganyti ožkų. 

Jiems Tamis buvo kerinti, reikšminga figūra, tad šeimyna netvėrė 
džiaugsmu, kai vakarykščiai jis pabeldė į duris. Vis dėlto žinia, kad 
kitame, nebegyvenamame, name jis priglaudęs Nazariečio sekėją, 
juos jau toli gražu ne taip ir pradžiugino. Nors aną vakarą Tamis 
sugebėjo išsisukti, užkalbėjęs dantį apie kitus dalykus, o paskui gana 
staigiai atsisveikinęs, jam buvo visiškai aišku: uošvis anaiptol dar ne 
viską pasakė, ką apie tai manantis. 

Šeimynykščiai jam pranešė, kad vyrai išėję į sodą. Tamis patraukė 
palei aukštų kaktusų gyvatvorę, kol priėjo vartus, sukurptus iš pa- 
prasčiausio skardos lakšto. Kai pabeldė, nuaidėjo siaubingai garsiai, 
ir Tamis ne be šiokio tokio baimingo jaudulio laukė, kol kas nors 
ateis. Jį įleido vienas iš sūnų. Per sodą sroveno dirbtinis upokšnis, 
maitinamas šaltinio vandens, atitekančio iš kalnų virš miesto - to- 
kia drėkinimo sistema vandeniu aprūpino visą slėnį. Kinzos tėvas 
kaip tik laistė rožių krūmus. Tekinas lakstė pirmyn atgal, virš kelių 
pasiraitojęs apsmukusias kelnes: pasilenkęs iš kanalo prisisemdavo 
vandens į geresnių laikų mačiusią, kiaurą tepalo skardinę, leidžian- 
čią vandenį per visus kampus, tada strimgalviais lėkdavo atgal, kad 
suskubtų anksčiau, nei ji liks visai tuščia. Vos išvydęs Tamį, triūsą 
metė, ir juodu petys petin susėdo milžiniško figmedžio paunksnėje. 
Beveik iškart Kinzos tėvas ir užvedė šneką apie aną Nazariečio sekėją. 
Įsileisti tokį į namus - tas pat, kas prašytis bėdos, pareiškė. Niekas 
nėra girdėjęs, kad musulmonas gyventų po vienu stogu su ispanu, 
maža to, ir koks galėtų būti šito tikslas, kam to išvis reikia? 

— Kodėl jis neapsistoja fondoje* pačioje Agloje, kaip visi kiti? - 
griežtai paklausė. 


* Nedidelis viešbutis, pensionas. 

Tamis dar mėgino ką nors paaiškinti. 

— Jis - ne ispanas, - prasižiojo, bet, nė nespėjęs nieko pasakyti, 
jau numatė, su kokiais keblumais teks susidurti, jei bandys išaiškinti 
taip, kad kiti suprastų. - Jis - amerikietis. 

— Melikietis? - sušuko Kinzos tėvas. - O kur yra ta Melika? Nagį, 
kur? Juk Ispanijoje! Aha! Aišku dabar? 

Vyriausiasis sūnus nedrąsiai pabandė įsikišti: galbūt tasai Naza- 
riečio sekėjas - prancūzas? Prancūzai - ne ispanai, pasakė. 

— Ne ispanai? - plyšojo tėvas. - Kaip tu manai, kur toji Prancūzi- 
ja yra, jeigu ne Ispanijoje? Vadink jį melikiečiu, vadink jį prancūzu, 
vadink jį anglu - kaip pavadinsi, taip nepagadinsi. Bet jis - vis tiek 
ispanas, vis tiek Nazariečio sekėjas, ir vis tiek negerai yra įsileisti 
jį į namus. 

— Tavo tiesa, - nebesiginčijo Tamis nutaręs, kad lengviausias 
būdas išsikapanoti iš to pokalbio - su viskuo sutikti, nes galėjo 
pasiūlyti tik vieną argumentą, dėl ko verta įsileisti svečią: esą Dia- 
ras mokąs už teisę gyventi jų namuose - o kaip tik šią detalę linko 
verčiau nuslėpti. Seniokas atlyžo, bet paskui vėl subruzdo. 

— O kodėl jis neapšistojo fondoje, ką? Atsakyk! - pareikalavo 
įtariai. 

Tamis gūžtelėjo pečiais ir pasakė nežinąs. 

— Aha! Dabar aišku? - triumfuodamas sušuko senis. - Prie- 
žastis tikrai yra, ir tai - jokiu būdu ne kokia nors dora priežastis. 
Kai susimeta musulmonas su Nazariečio sekėju, nieko gera išvis 
neverta tikėtis, 

Vienas jo sūnus buvo puskvaišis; jis sėdėjo drauge ir be paliovos 
linkčiojo galvą, priblokštas tėvo išsakytų žodžių išminties. Kiti sūnūs 
į Tamį dirsčiojo šiek tiek nejaukiai, drovėdamiesi tėvo kalbų, kurios 
Tamiui, jų manymu, turėjo atrodyti pasenusios ir net absurdiškos. 
Paskui jie pasikalbėjo apie kitus dalykus, ir galiausiai seniokas vėl 
kibo laistyti savo gėles. Tamis su šeimininko sūnumis pasitraukė į 
atokesnę sodo kertę, kur, jam nebematomi, užsirūkė. Tamiui nuojau- 
ta kuždėjo, jog tokiomis aplinkybėmis šeimos verčiau neužgauti - o 
jie tikrai įsižeistų, jei jis iškeliautų atgal į namelį ant kalno vien tam, 
kad nugabentų maisto krikščioniui. Jie užvalgė, numigo ir iki vaka- 
ro lošė kortomis, ir tiktai temstant Tamis susiruošė traukti savais 

keliais, taip ir nepasiryžęs užsiminti, kad jie ir šįsyk galėtų įdėti jam 
maisto; nedrįso net paprašyti antklodės. Tačiau grįžti be maisto 
irgi negalėjo - Diaras, reikia manyti, bus išbadėjęs; o tai reiškė, kad 
Tamiui teks traukti į Aglą apsirūpinti produktais vakarienei. 

- Yah latif, yah latif, - suniurnėjo sau po nosimi, sukdamas taku 
žemyn, miesto linkui. 


**X* 


Kėblindamas grįstu keliu, vedančiu pro miesto vartus, Diaras jau 
neabejojo atsidūręs Agloje. Jis sukorė nemenką kelią: plačiu lankstu 
apsuko kalno keterą ir vėl grįžo į statųjį šlaitą. Tad buvo netgi labai 
tikėtina, kad kur nors pakeliui atsitiktinai susidurs su Tamiu - ku- 
ris, kaip dabar dingtelėjo Diarui, neabejotinai įtars, jog Diaras bus 
pradingęs tiesiog nenorėdamas jam sumokėti, ką skolingas. Arba 
ne, galvojo jis, galbūt toli gražu ne taip. Jeigu Tamis siekia priglobti 
viską, tokia smulkmena jam rūpėti neturėtų. Vadinasi, kai jie susi- 
tiks, įvykių ilgai laukti nereikės. Galvažudžiai, kuriuos Tamis bus 
pasitelkęs pagalbon, reikia manyti, trainiosis kur nors netoliese; o 
tada, kai juodu su Tamiu jau eis drauge, visų praeivių akivaizdoje, 
Tamis duosiąs saviškiams ženklą, veikiausiai - kokiu nors nerūpes- 
tingu, iš anksto sutartu gestu. Ir jau tuomet Diarui liksianti pasku- 
tinė viltis: ginti savo lagaminą taip, lyg ten būtų paslėpęs visą savo 
gyvenimą. Kol jiems pavyks įveikti užraktą, kol galiausiai įsitikins, 
kad lagaminas tuščias, Diaras galbūt bus spėjęs atsidurti taip toli, 
kad nebepakliūtų jiems į nagus. 

Siaurutės gatvelės bei mažyčiai namukai buvo nubaltinti storu 
sluoksniu kalkių, kurios blausiai švytėjo, tartum per dieną sugėru- 
sios saulės šviesą, dabar, užslinkus vakarui, pamažu išspinduliuotų 
jąį tirštėjančias sutemas. Viskas atrodo taip, galvojo Diaras, lyg koks 
virėjas būtų nulipdęs iš tešlos; tačiau tokį įspūdį galėjo lemti ta aplin- 
kybė, jog jam šiuo metu nė nereikėjo pernelyg lakios vaizduotės, 
kad bet kas pasirodytų valgoma. Neklystančios nuojautos vedamas, 
jis suko į miesto centro pusėn vedančias gatveles, kol galiausiai 
išvydo nedidelį vietinio maisto restoranėlį, kuriame patiekalai kun- 
kuliavo tiesiog tarpduryje. Kilnodamas varinių puodų dangčius, 
virėjas rodė Diarui patiekalus, o šis, užmetęs akį, užsisakė sriubos, 

avienos troškinio su avinžirniais ir ant iešmo keptų kepenėlių. Už 
virtuvės buvo ir ankštas tamsus kambarėlis, jame - pora staliukų, 
o patalpos gilumoje - šiek tiek pakelta niša, išklota patiesalais: ten 
tupėjo keletas kaimiečių, jie gabalėliais draskė milžiniškus duonos 
papločius ir merkė į sriubą. Kad numarintų alkio kirminą, Diaras 
kimšo kaip tikras rajūnas: šlavė viską iš eilės, niekaip negalėdamas 
prisikimšti iki soties. Patiekalų, kuriuos užsisakė pirmiausia, paka- 
ko vos ant vieno danties. Tamis jį buvo perspėjęs, kad prisirūkius 
kanapių apetitas padidėja žvėriškai - šitokiam alkiui negali prilygti 
joks kitas. Diaras ūmai susirūpinęs atsidūsėjo. Tamis ir jo kvaišalai. 
Kažin, kaip jis jausis aptikęs, kad belaisvis ne tik išsprūdo iš nagų, 
bet netgi išsinešė jo paties pypkę bei mottoui? Diaras vylėsi, kad 
šitokia užgaulė vis dėlto galbūt nelaikoma mirtinu įžeidimu, už kurį 
jokiu būdu negalima atleisti. Tačiau žinoti nežinojo - išvis nieko 
nenutuokė apie šitą šalį, nebent tai, kad visi jos gyventojai elgiasi lyg 
kokie maniakai. Jis mąstė galbūt baiminąsis ne tiek paties Tamio bei 
jo reakcijų, kiek to, kad jis - šaknimis suaugęs su šituo kraštu, vadi- 
nasi, kaip sakoma, čia bet ką gali laikyti savo užnugariu. Tarkime, 
Niujorke Tamis - Diaras vos nenusijuokė nejučia įsivaizdavęs Tamį 
Niujorke - būtų iš tokių, į kurį, prašinėjantį gatvėje smulkių, niekas 
nė nepažvelgtų. Užtat čia - visai kas kita. Čia Tamis buvo paties 
krašto atstovas, tarsi Antėjas, abiem kojomis tvirtai įsispyręs į žemę, 
stiprybės sėmėsi iš jos. „Vadinasi, tu jo bijai, - pasibjaurėjęs tarė sau 
Diaras. Žvilgsnis nuslydo skaisčiai apšviesta virtuve ir smigo į gatvės 
tamsą už durų. „Bijai, kad jis štai ims ir įžengs vidun.“ Diaras sėdėjo 
sustingęs, nekrustelėdamas, kažkodėl nutaręs, kad baugi mintis 
gali čia pat įsikūnyti tikrovėje. Tačiau tarpduryje išdygo ne Tamis, 
o augalotas berberas su palaida, per vieną petį atsajai permesta 
dželaba; jis užsisakė stiklinę arbatos. Kol laukė privalomas penkias 
minutes, kurių visuomet reikėdavo arbatai užplikyti (mat vanduo, 
nors karštas, niekad nebūdavo verdantis, be to, mėtų lapelius reikėjo 
po vieną nuskabyti nuo kotelio), stambuolis tiesiog stovėjo ir į Diarą 
stebeilijo tokiu žvilgsniu, kurį šis iš pradžių palaikė erzinančiu, pas- 
kui - trikdančiu ir galiausiai - kadangi ėmė svarstyti, kokios galėtų 
būti šitokio įžūlaus vėpsojimo priežastys - ir tiesiog gąsdinančiu. 
„Kažin, kodėl jis šitaip stovi, užtvėręs duris? - paklausė savęs Diaras, 

ir nuo nevilties padiktuoto atsakymo širdis taip ir suvirstakūliavo 
krūtinėje. Mat tasai į galvą šovęs atsakymas kokią akimirką atrodė 
vienintelis įmanomas: veikiausiai tai būsiąs vienas Tamio galvažu- 
džių, prisistatęs čionai stebėti, kad jis, Diaras, vėl kur neprašaptų. 
Tikriausiai Tamis po tokį stebėtoją bus įtaisęs kiekvienoje miesto 
užeigoje. Diarui tik dabar dingtelėjo, kad susidoroti su juo šitie gali 
ir vieni patys, Tamiui nedalyvaujant: šis galbūt kaip tik dabar sėdi 
patogiai įsitaisęs kokiuose nors gerbiamuose namuose, juokiasi, 
gurkšnoja arbatą, gnaibo ūdo* stygas. Šitoks variantas jam pasirodė 
dar kraupesnis, mat paties Tamio jis niekaip negalėjo įsivaizduoti 
kaip nuožmaus kankintojo; vaizduotė pagal nebylų susitarimą jam 
bruko tik tokius reginius, kur viskas sutvarkoma gana švelniai, be 
skausmo. Jis dar sykį pažvelgė į tą neandertalietį primenantį milžiną: 
didžiulę galvą su giliomis raukšlėmis išvagota nuolaidžia kakta ir 
vešliais antakiais, vientisa pasišiaušusia linija kertančiais veidą, ir 
suvokė, kad šitokiam tipui tikslas pateisina bet kokias priemones. 
Vis dėlto tame veide jis neįžvelgė jokio niekingumo, netgi jokios 
klastos - tiesiog praamžį pirmykštį aklumą, neapsakomą, į nieką 
konkrečiai nenukreiptą liūdesį, su kokiu pro narvo grotas žvelgia 
didžiosios beždžionės. 

„Ne, su šituo prasidėti tikrai nenoriu“, - tarė sau Diaras. Tokių 
būtybių verčiau nė nemėginti pergudrauti; jei tik gali - tiesiog 
nešk kudašių kuo greičiau ir kuo toliau. Diaras pakilo ir priėjo prie 
viryklės. 

— Kiek? - paklausė angliškai. 

Žmogus suprato. Pakėlė abi rankas išskėstais pirštais, paskui dar 
kilstelėjo vieną smilių. Nusigręžęs nugara į milžiną tarpduryje, kad 
kaip įmanoma patikimiau pridengtų saują banknotų, kuriuos išsi- 
traukė iš kišenės, Diaras atsirinko ir atkišo virėjui šimtinę. Žmogelis, 
regis, išsigando, ženklais parodė neturįs grąžos. Diaras dar pasirausė 
tarp pinigų ir galiausiai rado dvidešimt penkias pesetas. Virėjas 
abejodamas paėmė, tada stumtelėjo į šalį duris užtvėrusį berberą ir 
išskubėjo į gatvę ieškoti, kas pasmulkintų pinigus. „Dievulėliau...“ - 
pagalvojo Diaras regėdamas, kaip tiesiog priešais jį veriasi naujų 


* Styginis kriaušės formos instrumentas, panašus į liutnią. 

rūpesčių klodai. Vietiniai neturi grąžos, net šimto pesetų negali 
iškeisti... tai kas bus, jei jis mėgins atsiskaityti tūkstantine? Šitų bus 
dar dešimt kartų sunkiau atsikratyti. Diaras šiek tiek kryptelėjo pe- 
čius, norėdamas geriau pajusti ties juosmeniu prie odos prigludusius 
tūkstantį du šimtus šešiasdešimt tūkstančio pesetų vertės banknotų. 
Jis stovėjo, visu kūnu jausdamas augalotojo berbero žvilgsnį, bet 
pats nė nedirstelėdamas į jį, kol galiausiai grįžo virėjas ir atseikėjo 
jam keturiolika pesetų. Išėjęs į gatvę, pasuko dešinėn - jam pasi- 
rodė, kad toje pusėje daugiau praeivių - ir sparčiu žingsniu nuėjo 
sau; atsisuko tik kartą, prieš pat pradėdamas alkūnėmis brautis per 
lėtai sliūkinantį būrelį - ir nėmaž nenustebo išvydęs, kad berberas 
irgi išėjo iš restorano ir neskubėdamas patraukė ta pačia kryptimi. 
Tačiau Diaras žirgliojo greitai ir, kai kitąsyk atsigręžė, patenkintas 
įsitikino, jog persekiotojas pametė jo pėdsaką. 

Kalkėmis baltintos gatvės grindiniu į abi puses plūdo minios 
dželabomis vilkinčių praeivių; atskiros grupelės prasilenkdamos 
nuolat sveikinosi. Diaras vinguriavo tarp jų, stengdamasis niekam 
nekristi į akis - bent jau tiek, kiek įmanoma, kai skubi. Retsykiais 
gatvė virsdavo ilgais plačiapakopiais laiptais, su krautuvėlėmis, ne 
ką didesnėmis už turgaus prekystalį, prilipusiomis ant kiekvienos 
pakopos. Tuomet Diaras lengva ristele nusirisdavo iki pat apačios, 
žvilgsniu atidžiai matuodamas atstumus, kad neįsirėžtų į pulkelį 
vaikštinėtojų, nesiryždamas atsisukti pasižiūrėti, kaip visi tie žmo- 
nės reaguoja į jį, prasiskubinusį tarp jų. Galiausiai išniręs į atvirą 
erdvę, kurios vieną kraštą ribojo vienaaukščių europietiško stiliaus 
namukų virtinė, sustojo it nudiegtas ir ūmai sudvejojo, ar dar verž- 
tis pirmyn, ar sukti atgal. Mat išvydo kavinę: ant siauros šaligatvio 
juostos rikiavosi staliukai, o prie jų ant kėdžių sėdėjo ispanai, kai 
kurie - su baltomis Maroko armijos karininkų uniformomis. Ins- 
tinktas Diarui pakuždėjo neišlįsti iš šešėlio ir kuo skubiau traukti 
atgal į arabiškąją miesto dalį. Kamavo klausimas: kur būtų saugiau? 
Be jokios abejonės, jį gali sustabdyti ir imti kamantinėti ispanai - ir 
šis pavojus grėsė kur kas rimčiau. Tačiau bijojo Diaras ne jų, o to, 
kas jam gali nutikti gatvėse, iš kurių ką tik atėjo. Šitaip stovėdamas, 
karštligiškai įsikibęs lagamino, stumdomas į abi puses plūstančių 
praeivių, vis dar gerokai apdujusiomis nuo kanapių smegenimis, 


303 


Diaras, siaubo apimtas, ūmai sumojo esąs beviltiškai sutrikęs. Kaž- 
kodėl miestą jis įsivaizdavo visiškai kitaip, galaižin kodėl manė, 
kad čia bus kur nueiti pasiteirauti informacijos; miesto pagalba jis 
kliovėsi panašiai, kaip rūpesčio graužiamas žmogus kliaujasi kokiu 
draugų, iš kurio viliasi sulaukti patarimo, iš anksto žinodamas, jog 
pasinaudos bet kokiu patarimu, kad ir koks tas būtų, mat svarbiausia 
yra ko nors imtis, pajudėti bet kokia kryptimi, kad tik išsijudintum iš 
gniuždančio sąstingio. Sykį atsidūręs Agloje, dar ne taip seniai vylėsi 
jis, iškart geriau perprasiąs situaciją, į kurią įklimpo. Bet iki šiol taip 
ir nesuprato, kad į miestą buvo sudėjęs visas viltis, galbūt blaiviau 
vertinti padėtį iš dalies sutrukdė tai, kad ištisą dieną galvoje sukosi 
vienintelis tikslas: kaip nors ištrūkti iš Tamio priežiūros. Šiaip ar 
taip, kaip tik šią akimirką jam atsivėrė akys: pasparos, kuriomis pa- 
ramstyta jo ateitis, nesulaikomai gūra; jis niekad nė nebuvo sumetęs 
jokio veiksmų plano ir dabar net nebeįsivaizdavo, kas, kaip vylėsi, 
turėjo „paaiškėti“ jam mieste, kokius žmones tikėjosi sutiksiąs, kaip 
iškapstysiąs informacijos - ar bent apie ką toji informacija turėtų 
būti. Akimirką jis atkragino galvą, pažvelgė į dangų. Žvaigždės jau 
buvo įsižiebusios, tačiau ir jos nepakišo jokios minties, ką reikėtų 
daryti. Diaras apsisuko ir nukėblino atgal pro miesto vartus į lenktą 
gatvelę, bet drebančios kojos jį vos rėmė, jis jau nelabai suvokė, kas 
dedasi aplinkui. Šįsyk, kadangi dalis jo esybę valdančio mechanizmo 
išklero, Diaras nė pats nepajuto, kaip išsuko iš pagrindinės, gana 
stačiai aukštyn vedančios gatvės, kaip leidosi kojų nešamas daugmaž 
lygiai nusidriekusia, bet kur kas siauresne gatvele, ne taip ryškiai 
apšviesta, ne tokia judria ir išvis be jokių parduotuvių. 


XXIV 


Retsykiais supliaukšėdavo fontanų čiurkšlės, purslų spiečiais tyš- 
kančios atgal į baseino pagrindą, kartais tiktai gurgėdavo skubrūs 
šaltiniai, srovenantys po akmenimis, už sienų. Protarpiais koks vie- 
nišas stambus naktinis paukštis smigdavo iš padangės netoli gatvės 
žibinto, baltomis sienomis žaibiškai nuslysdavo jo šešėlis, o Diaras 

nervingai krūptelėdavo, patyliukais plūsdamas pats save už tai, kad 
nesugeba pažaboti baimės. Dabar jis žingsniavo lėtai, nieko nelenk- 
damas. Kartkartėmis, kai pasitaikydavo pakankamai ilga tiesi gatvės 
atkarpa, priešakyje sušmėžuodavo du tamsiais rūbais vilkintys vyrai, 
žingsniuojantys ranka rankon. Juodu traukė dainą su trumpu ener- 
gingu, dažnai pasikartojančiu priedainiu, o tarpuose skambėdavo 
tarytum koks lėtas ir tingus priedainio variantas, tarsi silpnas ir ne- 
užtikrintas atsakas. Savaime Diaras to, aišku, nė nebūtų pastebėjęs, 
bet kaskart, kai tik prasidėdavo toji lėtesnė, klydinėjanti melodijos 
dalis, kokią akimirką - spėdavo nuskambėti vos kelios natos - jam 
vis susidarydavo labai konkretus įspūdis, kad garsas sklinda kažkur 
iš užnugario. Kai jis stabtelėdavo pasiklausyti (susidomėjimą suža- 
dino anaiptol ne muzika, o jo paties baimė), dainininkai vėl būdavo 
girdimi ten, kur ir derėjo - priekyje. Galiausiai, norėdamas įsitikinti, 
Diaras sustojo ir palūkėjo, kol priedainis bus pakartotas bent kelis 
sykius; einančiųjų priekyje balsai ėmė slopti, ir jam išsisklaidė pa- 
skutinės abejonės: iš paskos ėjo dar kažkas, kas zirzliu falcetu traukė 
tą pačią dainą. Dabar jau šį Diaras girdėjo aiškiau - lyg kokį pašaipų 
priešaky skambančios muzikos atbalsį. Vis dėlto pagal strategines 
melodijos bei ritmo pauzes, dviejų dainininkų paliekamas vienišam 
pritariančiam balsui, Diaras išsyk susigaudė, kad tuodu priekyje apie 
trečiąjį dalyvį nutuokia. Jis šmurkštelėjo į nišą tarp dviejų namų, kur 
buvo nedidelis ketvirtainis rezervuaras, į kurį sroveno vanduo, ir 
nutarė sulaukti, kol vienišasis dainininkas praeis pro šalį. Bet čia jau 
nieko nebegirdėjo, tik vandens pliauškėjimą į talpą šalimais. Kaip 
įmanydamas įtempė ausis ir įsiklausė: rūpėjo sužinoti, ar tasai, kuris 
ėjo iš paskos, pastebėjęs, jog jis pradingo, staiga nutils, o gal pakeis 
melodiją, intonaciją ar kaip kitaip duos ženklą aniems, einantiems 
priekyje. Galvojo: jei turėtų solidaus didumo žibintuvėlį ar kokį 
veržlėraktį, galėtų anam, vos praėjusiam, gerai iš užnugario vožtelėti 
per pakaušį, tada nutempti suglebusį kūną čionai, į tamsų užkaborį, 
o pats nedelsdamas žingsniuoti atgal, priešinga kryptimi. Bet, kai 
vienišas dainininkas pagaliau pakliuvo į akiratį, paaiškėjo, kad jis — 
anaiptol ne vienas: kartu su juo buvo draugas. Abu - visiškai jauni, 
dar paaugliai, ir pažiūrėti atrodė, kad jiems - viskas pasaulyje nė 
motais, nebent rūpi nepamesti dainos gijos, atvinguriuojančios iki 

jų gatve. Diaras palūkėjo, kol jie praeis pro šalį, suskaičiavo iki dvi- 
dešimties, tada atsargiai kyštelėjo nosį iš už namo kampo: jaunikliai 
tebetraukė pirmyn tuo pačiu nerūpestingu, nelabai tvirtu žingsniu. 
Kai tik jie išnyko, Diaras nudrožė į priešingą pusę, vis dar toli gražu 
neįsitikinęs, kad, vos pastebėję, jog jis nebešmėžuoja jiems priešais, 
tuodu nepasiskubins vytis antrosios poros: galbūt paviję pasitars ir 
visi drauge trauks jo ieškoti. 

Kadangi baimės jokie patikimi ryšiai nesieja su tikrove, Diaras 
kaskart, perėjęs apšviestą gatvės ruožą ir žengdamas į tamsą, būdavo 
pasiruošęs susidurti su dainininkais ir jų draugais - galbūt jie tyko 
jo šešėliuose, laukia, atsidūrę čia pirm jo kokiu nors trumpesniu 
keliu. Ką žinosi, galbūt iš kokio neįžiūrimo tarpdurio staiga kyštelės 
geležinė ranka ir įsitrauks jį vidun mitriau, nei jis spės susigaudyti, 
kas dedasi, siaubingas smūgis iš už nugaros parblokš žemėn, o paskui 
jis atsipeikės kokiame nors atokiame skersgatvyje, atliekų krūvoje: be 
pinigų, be paso, be laikrodžio, be drabužių ir be jokios vilties sulaukti 
pagalbos tiek čia, tiek Tanžere, tiek ir bet kur kitur. Nebus nieko, 
kas pridengtų jo nuogumą ar bent pavaišintų pusryčiais. Jį kas nors 
nugabens į areštinę, iš ten paskambins į Amerikos pasiuntinybę - ir 
tada jau neilgai trukus jis vėl išvysiąs Tanžerą, tapęs auka tūkstantį 
kartų labiau nei bet kada iki šiol. 

Eidamas kiekviena šonine gatvele ar skersgatviu, Diaras kiek 
įmanydamas plėtė akis, įtemptai stebeilijo į kiekvieną užkaborį, 
tarsi tai jam padėtų ką nors daugiau įžvelgti tamsoje. Grįžęs į 
pagrindinę gatvę ir kopdamas ilgais laiptais, kurių pakopos buvo 
nužertos iš krautuvėlių sklindančia šviesa, pasijuto šiek tiek gerė- 
liau, nors kojos bejėgiškai linko ir nelabai norėjo nešti jį ten, kur 
liepiamos. Gerokai pagausėjusių praeivių artumas ramino, dabar 
jam tereikėjo pėdinti panarinus galvą ir nesižvalgyti į veidus. 
Beveik pasiekęs tą pačią vietą, kur valgė, išgirdo būgnų gausmą: 
dundėjo keistas, kvapą gniaužiantis ritmas. Čia gatvė keliskart 
staigiai sukosi, virsdama išsišakojančiais skersgatviais, neriančiais 
kiaurai pastatus. Diaras pažvelgė į antrojo aukšto langą kaip tik 
virš vieno tokio tunelio angos, ir pro geležines groteles išvydo 
eilę turbanuotų pakaušių. Tuo pat metu gatvėje, jam už nugaros, 
kažkoks balsas šūktelėjo: 

— Hold, sefor! Oiga!* 

Diaras staigiai grįžtelėjo ir už kokių penkiasdešimties pėdų 
išvydo čiabuvį su šalmu, vilkintį kažką panašaus į policininko uni- 
formą; nekilo nė menkiausios abejonės, kad jis mėgina atkreipti 
būtent Diaro dėmesį. Šis nosies tiesumu nėrė į tamsą, nuskubėjo 
už pirmojo vingiuotos gatvelės posūkio ir, pamatęs dešinėje pusėje 
praviras duris, nedelsdamas nėrė pro jas vidun. 

Iš viršaus čia sruvo šviesos pluoštas. Statūs laiptai vedė aukštyn. 
Ten dundėjo būgnai, atsklido ir prislopinta švogždžianti, dūsaujanti 
muzika. Diaras liko stovėti laiptų papėdėje už durų, jų nestumtelėjęs, 
palikęs tokias pat praviras, kokios buvo. Lūkuriavo; nieko neatsitiko. 
O paskui laiptų viršuje išniro žmogus, atrodė, ketino lipti žemyn, 
bet, pastebėjęs Diarą, mostelėjo kitam, kuris tuojau irgi pasirodė 
akiratyje. Abu drauge suskato jam moti. 

— Tlah. Tlah. Agi“*, - šaukė jie. 

Kadangi jų veidai pasirodė neabejotinai draugiški, Diaras ėmė 
lėtai lipti laiptais aukštyn. 

Pakliuvo į mažytę, neįtikėtinai prisigrūdusią kavinukę su pa- 
sieniuose stovinčiais suolais. Blausią šviesą skleidė plika elektros 
lemputė, kyburiuojanti virš aukšto varinio arbatinio, stovinčio kam- 
pe ant lentynos. Visi vyrai buvo su baltais turbanais; visi smalsiai 
sužiuro į įėjusį Diarą ir pasislinko, palikdami jam vietos ant suolo 
galo, prie pat būgnininkų, kurie ratu sėdėjo ant grindų patalpos 
gilumoje. Čia tvyrojo ir visai tiršta tamsa, Diarui susidarė įspūdis, 
jog kažkas sunkiai suvokiama vyksta ant grindų visai arti, beveik 
prie pat jo kojų. Vyrai per dūmų tumulus žvelgė žemyn į beformę 
masę, kuri krūpčiojo, virpėjo, purtėsi, kilnojosi, o patalpoje, nors 
sienas drebino būgnų dundėjimas, sakytum tvyrojo kažkokia kitokia 
tyla - primygtinė, įsakmi tyla, srūvanti iš akių vyrams, stebintiems 
tą prie kojų besirangantį darinį. Kai akys apsiprato su blausia, mir- 
tvirtai už nugaros sunertomis rankomis, lyg būtų sukaustytas gran- 
dinėmis. Iki šiol jis rangėsi, raitėsi ant grindų, bet dabar, bejėgiškai 


* Sveiki, pone! Atleiskite! (isp.). 
** Eikš, eikš čionai! (arab.). 

sukiodamas galvą į abi puses, lėtai pasikėlė ant kelių; iškankinta- 
me jo veide sustingo skausmo išraiška. Netgi kai po kokių penkių 
minučių sugebėjo atsistoti, rankos vis tiek liko tarsi surištos už 
nugaros, nesiliovė ir traukuliai, kūną šen ir ten blaškantys vis la- 
biau įsišėlstančiu būgnų ir tykiai, gargždžiai treliuojančios fleitos 
ritmu, nė akimirkos neatsiliekantys ar nepasiskubinantys; rodės, kad 
konvulsijas sukelia kažin koks centras, esantis jo paties organizmo 
gelmėse. Diaras žvelgė į jį gana abejingai. Aplinkui stoviniuojan- 
tys, spektaklį stebintys vyrai Diarą patikimai slėpė, be to, vidun jų 
grūdosi vis daugiau - nuo durų jis buvo visiškai nematomas, ir tai 
suvokęs pajuto šiokį tokį akimirksnio palengvėjimą. Kažkas nuo kito 
ilgojo stalo galo pasiuntė jam stiklinę arbatos. Kai prikišo ją prie 
nosies, aštrūs karštų šaltmėčių garai praskaidrino galvą, ir Diaras 
tik dabar užuodė kitą, visą patalpos orą persmelkusį kvapą, aitrų, 
dervingą; jam pavyko aptikti net kvapo šaltinį - žarijų indą, stovintį 
vienam būgnininkų už nugaros, iš indo be paliovos virto tumulai 
tirštų salsvų dūmų. Konvulsijų tampomas žmogus ėmė rėkalioti, iš 
pradžių - tyliai, paskui - jau visa gerkle, jam antrino būgnininkai, 
ritmingai atsakinėdami: „Al-lah!“ Diaras vogčia nužvelgė žiūrovų 
veidus. Kad ir kur žiūrėjo, visur matė tą pačią išraišką: vyrai buvo 
absoliučiai įsitraukę į šokį ir kone dievino šokėją, ir tai atsispindėjo 
veiduose. Kažkas jam po nosimi pakišo pridegtą kanapių pypkę. 
Diaras paėmė ir užsitraukė net nedirstelėjęs, kas ją pasiūlė. Širdis, 
kuri, kai jis įžengė čionai, spurdėjo kaip pasiutusi, dabar jau taip 
nebesidaužė, jis jautėsi kur kas ramesnis. 

Po to, kai ištisą dieną praleido nugrimzdęs apmąstymuose apie 
tą atokią ir sunkiai įtikėtiną kertę, kuri buvo vidinė jo esybės erdvė, 
Diaras ir dabar gana nesunkiai atmetė mintį, jog tai, ką regi, gali 
būti tikrovė. Paprasčiausiai sėdėjo ir žiūrėjo, ir jį visiškai tenkino 
įsitikinimas, kad tai, ką mato akys, toli gražu nevyksta realiai eg- 
zistuojančiame pasaulyje. Pernelyg jau smarkiai tai netilpo į jokius 
įmanomumo rėmus. Jis bent kelis kartus gavo iš naujo kanapių 
prikimštą pypkę, ir dūmas, mušantis į galvą, padėjo ramiai sėdėti ir 
stebėti reginį, kuriuo nėmaž netikėjo. 

Akys Diarui tvirtino, kad šokėjas galų gale pajudino rankas: su- 
nėrė į drabužius ir iš ten ištraukė didžiulį peilį, o tada ėmė švaistytis 

juo plačiais mostais. Geležtė blausiai blykčiojo silpnoje šviesoje. Net 
nedirstelėjęs sau už nugaros, vienas būgnininkų švystelėjo kažką per 
petį ir tuojau vėl suskato mušti būgną, nė trupučio nesupainiojęs 
sudėtingo ritmo; iš smilkytuvo pliūptelėjo dar tirštesnių dūmų 
tumulas. Dabar giedamas strofas muzikantai atliko kanonu, o žodį 
„Al-lah!“ svaidė tarsi lig raudonumo įkaitusį akmenį iš vienos rato 
pusės į kitą. Tuo pat metu garsas tarytum virto dviem aukštomis 
sienomis, tarp kurių sukiojosi ir strykčiojo šokėjas, vis atsitrenkda- 
mas galva į neregimus jų paviršius, bergždžiai mėgindamas ištrūkti 
kitapus jų. 

Žmogus ištiesė apnuogintą ranką. Žybtelėjo peilio ašmenys 
ir, perskrodę orą, kirto per ranką drauge su ritmingai kiekvienam 
judesiui antrinančių būgnų dudenimu. Paskui - dar kartą. Ir dar, 
ir dar, ir dar, kol visa ranka sublizgo juodu žvilgesiu. Paskui jis 
šmaukštelėjo per antrąją ranką, o būgnų tratėjimo tempas vis grei- 
tėjo, muzikantai vis labiau sviro rato vidurin. Staiga netoliese kažkas 
čirkštelėjo degtuką, ir mirguliuojančioje šviesoje Diaras išvydo, kaip 
tas juodai blizgančias rankas šviesa akimirkai nudažė raudoniu, lyg 
žmogus jas būtų panardinęs į ryškiai raudonus dažus; matė ir eks- 
tazės užlietą veidą, kai šokėjas pakėlė ranką prie burnos ir mitriais 
liežuvio judesiais suskato ritmingai laižyti kraują. Vis labiau spar- 
tėjant ritmui, muzika virto trūksmingu, springstančiu dvėsavimu. 
Ir vis dėlto, net kalant tokiu tempu, ritmas nėmaž nesutriko, šitaip 
galutinai suardydamas bet kokį klausytojų laiko pojūtį, versdamas 
smegenis taikstytis su sutartiniu laiku, kurį bruko vietoj tikrojo. 
Pasitelkus tokį galingą hipnotizuojantį metodą, ritmas absoliučiai 
užvaldė visus. Vis dėlto taip ir liko neaišku, ar tempą šokėjui dik- 
tuoja muzikantai, ar šokėjas - muzikantams. Jis ūmai pasilenkė ir, 
plačiu mostu atsivėdėjęs, kibo nuosekliai šmaukščioti per kojas, jo 
veiksmus lydintis dundesys tuoj pat pagarsėjo. 

Diaras sėdėjo užgniaužęs kvapą, kone visai nealsuodamas. Jau 
net nebūtų buvę galima tvirtinti, kad jis tikrai stebi reginį, mat są- 
monė stumtelėjo jį kiek tolėliau - iš žiūrovo jis kone pavirto dalyviu. 
Su kiekvienu šokėjo mostu jam magėjo džiaugsmingu šūksniu iš- 
reikšti pritarimą. Žalojamas dabar buvo jis - savo paties labui, tai jo 
kraujas tiško ant būgnų, varvėjo ant grindų - šios net tapo slidžios. 

Pasaulyje, dar nesuterštame jokios minties, egzistavo įsitikinimas, 
tvirtas kaip akmuo, tikras kaip širdies tvinksniai, jog šokėjas visa 
tai, ką daro, daro tam, kad apvalytų žiūrovų sielas. Kai jis galiausiai 
tėškėsi ant grindų, kai jam išsprūdo neviltingas šūksnis, Diaras 
žinojo: iš tikrųjų tai - pergalės riksmas, dvasios triumfo išraiška; 
pasitenkinimo kupini aplinkinių veidai šią prielaidą patvirtino. 
Muzikantai akimirksnį sudvejojo, bet, sulaukę ženklo iš žmo- 
gaus, kuris susirūpinęs palinko prie trūkčiojančio šokėjo kūno, 
vėl pradėjo mušti tą patį ritmą, tik labai lėtai-- taip pat, kaip iš 
pradžių. Diaras sėdėjo nekrustelėdamas, tobulai tuščia galva, mė- 
gaudamasis neįprastais jame išlaisvintais pojūčiais. Patalpoje jau 
sušurmuliavo pokalbiai; kadangi niekas nebepasiūlė jam pypkės, 
jis išsitraukė Tamio, užsirūkė. Neilgai trukus paslikas ant grin- 
dų dryksojęs šokėjas kiek sverdėdamas pakilo ir nelabai tvirtu 
žingsniu paeiliui priėjo prie kiekvieno muzikanto, kilstelėjo vis 
dar kraujuojančias rankas, abiem delnais suėmė kiekvieno galvą 
ir iškilmingai į kaktą įsegė bučinį. Paskui prasibrovė per minią, 
susimokėjo už arbatą ir išėjo. 

Diaras dar kelias minutes delsė, baigė gerti seniai atšalusią arba- 
tą, tada padavė kauadžiui pesetą - tiek kainavo stiklinė arbatos - ir 
lėtai vilkdamas kojas nulipo laiptais žemyn. Ant slenksčio sudvejojo: 
jam atrodė, kad vėl iškelti koją į gatvę - labai jau rimtas sprendimas. 
Vis dėlto, kad ir kas ten lauktų, nori nenori teks su tuo susidurti, 
tarė jis sau, tad koks skirtumas: dabar ar keliomis minutėmis, galbūt 
valandomis vėliau? Diaras pravėrė duris. Dengtoje gatvėje nebuvo 
nė gyvos dvasios, tvyrojo visiška juodymė, bet už tolimiausios, į 
atvirą erdvę atsiveriančios arkos skalaujamos mėnesienos žvilgėjo 
namų sienos bei grindinio akmenys. Diaras išėjo į erdvią aikštę, 
kurios pagrindinis akcentas buvo aukštas minaretas, ir labai nustebo 
staiga susizgribęs, kad iš visos jo baimės nebeliko nė šešėlio. Visus 
nuogąstavimus švariai išblaškė toji kavinėje praleista valanda; kaip 
tai galėjo atsitikti - Diaras nesuprato, nelabai ir stengėsi suprasti. 
Tačiau dabar, kad ir kokios aplinkybės užgriūtų, jis sėkmingai rasiąs 
būdą su jomis galynėtis. Šitokį pasitikėjimą savimi dar labiau susti- 
prino kelios kanapių pypkės, kurias jis išrūkė įsitaisęs ant fontano, 
trykštančio aikštės viduryje, briaunos. 

Už kokio šimto pėdų, kavinukėje, atsiveriančioje į tą pačią aikštę, 
Tamis verkšleno gailaudamas namie paliktų pypkės ir mottoui. Teko 
pasinaudoti kauadžio dosnumu, ir dėl to Tamis jautėsi nesmagiai. 
Apsikrovęs ryšuliais ryšulėliais, jis, nenuostabu, visai nesiveržė 
kartis į kalną, maža to, ką tik buvo iki soties prisikirtęs. Pasiutusiai 
norėjosi šiam vakarui nusipirkti butelį gero „Terry“ konjako, bet 
paaiškėjo, kad tokiai prabangai neužtenka pinigų. Tad Tamis pasi- 
tenkino apsirūpinęs geroku luistu madžuno, o tuo pat metu tvirtai 
apsisprendė savo penkių tūkstančių pesetų pareikalausiąs iškart, kai 
tik parsikrapštysiąs į namus. Pažadėtosios papildomos sumos nutarė 
galįs ir palaukti, bet ne anos pradinės. Diaras, jis neabejojo, toli gra- 
žu nebus nusiteikęs skirtis su pinigais, tačiau jis, Tamis, visada gali 
sviesti argumentą, kuriam neatsispirsi: paprasčiausiai pagrasinsiąs 
rytoj pat išvažiuoti. Tai Diarą turėtų paveikti. 

Diaras sėdėjo žvelgdamas, kaip skaisti mėnesiena skalauja baltus 
aikštės paviršius; protas ūmai nuskaidrėjo, tapo aštrus ir kietas kaip 
jį supantys objektai bei jų šešėliai. (Vidudienį surūkytos kanapės jį 
išblaškė — praskiedė, ištižino mintis, išnešiojo po visą organizmą, 
užtat dabar padėjo susitelkti; Diaras buvo visiškai budrus ir labai 
aiškiai jautė ryšį su pasauliu.) Kadangi situacija buvo prastesnė, nei 
jis tikėjosi, mat jau visiškai buvo aišku, kad niekur Agloje nepavyks 
atsiskaityti stambiomis kupiūromis, nes niekas neturės grąžos, rei- 
kėjo tuo pasirūpinti: išleisti šiek tiek pinigų ir taip padėtį pataisyti. 
Žinoma, tai reikštų, kad be Tamio pagalbos jis neišsiversiąs, vadina- 
si, teks patikėti šiam kai kurias paslaptis, bet tai neturėtų sukelti itin 
didelių rūpesčių, maža to, jei pavyktų įbrukti jam mintį, neva sutikęs 
tapti bendrininku jis sutiko dalytis ir kalte, tuomet ir rizika būtų 
tokia, su kokia dar galima taikstytis. Ta aplinkybė, kad, išvadinęs 
vaikiška ir priskyręs paprasčiausiai neurozei, pernelyg lengvai atsi- 
kratė baimės, išginusios iš namo ir vertusios kiaurą dieną klaidžioti 
kalno šlaitais, jam nesukėlė įtarimų, netgi nepasirodė verta gilesnių 
apmąstymų. Dabar svarbiausia, galvojo jis, kaip nors per sieną 
prasmukti į prancūzų Maroką, kuris yra nepalyginamai didesnis 
už Ispanų zoną; ten jis, Diaras, niekam taip nekris į akis (prancūzu 
iš pažiūros jį dar gal ir įmanoma palaikyti, bet tik ne ispanu), o ir 
policija ten ne taip akylai dairosi svetimšalių. Bet prieš tai jiems dar 

teks išsikeisti banknotų. Kurdamas planus Diaras pajuto poreikį 
pasijudinti, tad pakilo ir nužingsniavo į tamsoje skendinčią aikštės 
pusę, prie šaligatvio mažaūgiais medžiais apaugusiu pakraščiu. Nė 
nežiūrėdamas, kur eina, Diaras pasuko į šoninę gatvelę. 

Taigi: visą kitą savaitę kasdien siųsiąs Tamį čionai, į Aglą, parū- 
pinti maisto produktų - ir kaskart jiems pirkti duosiąs tūkstančio 
pesetų banknotą. Diaras neabejojo, kad Tamis jau kaip nors sugebės 
išsireikalauti grąžos. Iki savaitės pabaigos šitaip pavyks surinkti 
pakankamą sumą bent jau kelionės į pietus pradžiai. Taip pat dar 
skirsiąs Tamiui penkis šimtus pesetų per dieną, kol juodu pereis per 
sieną - ir pažadėsiąs penkis tūkstančius premijinių, kurie jam teksią 
tada, kai jie atsidursią prancūzų teritorijoje, be to - dar po šimtą 
pesetų nuo kiekvieno tūkstančio, kuriuos Tamiui ten pavyks iškeisti 
į frankus. Jei pasisektų pakeisti visus turimus pinigus, šita užmačia 
jam kainuotų daugiau nei du tūkstančius dolerių, bet tai, ko gero — 
ne tokia jau didelė kaina už galimybę išsprūsti iš visų pančių. 

Iš priešakio atsklido pikti balsai - kažkas įnirtingai ginčijosi. 
Nors aikštėje tokiu metu niekas nesisukiojo, miestas toli gražu ne- 
buvo kietai įmigęs. Už vieno gatvės posūkio Diaras išniro į nedidelę 
aikštę, kurią temdė virš galvos vijokliais apaugę pinučiai. Grupelė 
įsijaudrinusių vyrų buvo susispietę aplink du nedidelius, regis, su- 
sipešusius berniokus; iš pradžių - tik bešališki žiūrovai, paskui jie 
neišvengiamai įsivėlė į kivirčus, ir greitai įkaito ne mažiau nei du 
pirmieji mušeikos. Ant šaligatvio geltonavo ryškūs keturkampiai - 
iš vis dar neuždarytų krautuvėlių sruvo šviesa, užtat mėnesienos 
lopiniai tamsiuose kampuose, lyg tyčia, kad išryškėtų kontrastas, 
buvo mėlyni. Diaras nesustojo paspoksoti į peštynes: žingsniuo- 
jant balta, vaiskios mėnesienos užlieta gatve, pernelyg aiškiai prieš 
akis skleidėsi ateities planai, ir Diaras nenorėjo proceso sutrikdyti. 
Sambrūzdis aikštėje buvo toks, kad jo, einančio šešėliuotu pakraš- 
čiu, niekas net nepastebėjo. Krautuvėlės - iš pažiūros daugiausia 
priklausančios dailidėms bei siuvėjams - dabar buvo tuštutėlės: 
su pirmaisiais pramogos gatvėje ženklais visi išgarmėjo laukan. 
Gatvė šiek tiek sukosi; Diaras išvydo dar viena atvirą krautuvėlę, 
o toliau - jau tik nevaržomai besiliejančią mėnesieną. Ten būta 
dailidės dirbtuvės: žmogus, prieš viską mesdamas ir bėgdamas į 

gatvę, tarpduryje meistravo aukštą skrynią, forma panašią į garlaivio 
ventiliacijos vamzdį. Plaktukas mėtėsi ten, kur jį paliko meistras. 
Diaras iš pradžių nė pats nesuvokė, kad žvilgsnis užkliudė tą daiktą, 
paskui jau įsižiūrėjo įdėmiai ir nejučia akimis ėmė naršyti vinių. 
Taip, buvo ir jų: gulėjo netoliese ant nedidelės medinės taburetės. 
Gal kiek per ilgos, užtat visiškai tiesios, naujutėlės. Ir tik tada, kai 
vėl praėjo gerkles laidančius vyrus, kai su visu plaktuku ir viena 
ilga vinimi apsiausto kišenėje nutolo tiek, kad nė nebegirdėjo kimių 
riksmų - tik tada Diaras suvokė, jog nepaisant viso proto aiškumo, 
aplankiusio jį, kol sėdėjo prie fontano ir rūkė kanapes, iš tiesų pa- 
sielgė neįtikėtinai kvailai. Kam jam prisireikė to plaktuko ir vinies? 
Ogi durims remontuoti. Kokioms durims? Taigi išklerusioms kalnų 
trobesio durims, kurios nuolat bildėdamos neleido jam išsimiegoti. 
Tad štai: o kur tasai namelis yra? Kaip jam ten nusigauti? 

Diaras sustojo lyg nudiegtas, labiau priblokštas suvokimo, kad 
jo mąstymo procese liko žiojėti šitokia milžiniška skylė, nei paties 
fakto, kad nebežino, kaip pareiti į namus, tad nė neturi, kur pri- 
glausti galvos. Apgaulingas kvaišalas tos kanapės, pagalvojo lėtai 
vėl pajudėdamas pirmyn. 

Grįžęs į ištuštėjusią didžiąją aikštę, vėl prisėdo ant to paties 
fontano krašto, išsitraukė pypkę. Tegul ir klastingas tas kvaišalas, 
bet jis, kaip ir alkoholis, bent jau padeda ištverti net ir labiausiai 
nepakeliamą valandėlę. Rūkydamas pastebėjo Žmogaus figūrėlę: 
kažkas išniro iš tamsiojo aikštės pakraščio šešėlių ir koja už kojos 
sliūkino jo link. Būdamas dar taip toli, kad Diaras teįžiūrėjo, jog 
tai - vyriškis su didžiuliu krepšiu, žmogysta tarė: 

- Salam. 

Diaras kažką numykė. 

- Andek es sebsi?* 

Diaras pakėlė galvą, netikėdamas savo ausimis. Ne, šito negali 
būti. Klastingųjų kanapių darbas, ne kitaip; jis nepajudėjo iš vietos, 
sėdėjo ir laukė. 

Žmogus prisiartino ir aiktelėjo. Tik tada Diaras pašoko. 

- Ak tu, kalės vaike! - sustūgo juokdamasis iš džiaugsmo, sma- 
giai plekšnodamas Tamiui per petį. 


* Turi mano pypkę? (Arab.) 

Tamis ir pats netvėrė laime. Diaras - sotus ir net gerai nusiteikęs. 
Vadinasi, nebėra ko baimintis grįžti į trobesį, kur laukia, įnirtęs, 
priekaištais kunkuliuojantis įnamis. Vadinasi, bus galima atsargiai 
užsiminti apie pinigus. O be viso kito - štai ir jo išsiilgtoji kanapių 
rūkymo pypkė, tiesiog čia pat, Diaro rankoje! Tiktai atvira aikštės 
erdvė vertė jį nervintis. 

— Čia gali įsivelti į rimtą bėdą, - tarė. - Čia labai blogai. Sakiau, 
kad neitum. Jei koks mogaddem tave pamatys, tuoj bus: „Oiga, sefor, 
dabar einame į komisariją, pažiūrėsim tavo dokumentus, mano 
drauge.“ Nešdinamės iš čia greičiau. 

Kai miestas liko už nugarų ir juodu įžengė į alyvmedžių giraitę, 
mėnesiena švietė itin ryškiai. Sukorę gal pusę kelio, susėdo tarp 
aptrupėjusių uolų, ir Tamis išsitraukė madžuną. 

- Žinai, kas tai yra? - paklausė. 

- Aišku, žinau. Jau esu ragavęs. 

— Nuo šito neapsvaigsi dar kokią valandą. Gal ilgiau. Paskui 
pareisime į namus, aš užplikysiu arbatos. Tada įsitikinsi, kaip galima 
apsvaigti. 

- Žinau. Juk sakiau: jau esu ragavęs. 

Tamis tik nepatikliai dėbtelėjo į jį ir saldėsio luistą padalijo į dvi 
nelygias dalis, didesniąją atkišo Diarui. 

- Minkštas, - tarstelėjo Diaras kiek nustebęs. - Anas, kurio teko 
ragauti, buvo kietas. 

- Tas pats galas, - abejingai paaiškino Tamis. - Šitas geresnis. 

Diaras buvo linkęs sutikti: bent jau skonis - tikrai geresnis. 
Juodu tykiai sėdėjo ir valgė, galbūt ir skirtingai, bet abu suvokdami: 
prisikirtę stebuklingojo gardumyno jie neišvengiamai atsiduoda 
toms neregimoms jėgoms, kurios kelias artimiausias valandas vi- 
siškai valdys jų gyvenimus. 

Kalbėtis nesikalbėjo, sėdėjo.klausydamiesi, kaip šlaitu žemyn 
gurga upokšnis, vandenis plukdantis per mėnesienos juostas ir 
šešėlius, paklotus tiesiog jiems prie kojų. 


314 


XXV 


— Namučiai namai! - džiugiai sušuko Diaras, vos įkėlęs koją į tro- 
bą, kur jį pasitiko priplėkęs pelėsių kvapas, su kuriuo atsisveikino, 
regis, šitaip seniai. - Nagi, kol dar nekibome kits kitam į skudurus, 
užsikurkime ugnį, - jis bloškė į kampą lagaminą, džiaugdamasis, 
kad pagaliau gali jo atsikratyti. 

Tamis uždarė duris, užrakino ir įsistebeilijo į Diarą nesupratęs, 
ką tas pasakė. 

— Tu jau prisiragavęs hašišo, - pareiškė. - Plika akimi matyti. 
Apie ką tu kalbi? 

— Apie ugnį! Ugnį! Nešk čionai malkų. Mikliai! 

— Malkų - kiek tik nori, - lyg niekur nieko atsakė Tamis, rody- 
damas į- dėžių prikrautą vidinį kiemelį. 

Diaras iššoko laukan ir it pašėlęs kibo svaidyti medgalius į 
kambario vidurį. 

- Laužyk ir užkurk! Čia bus suknistai šalta, juk jokios antklodės 
neturime. Ugnį teks kūrenti, kiek tik pavyks. 

Tamis pakluso negalėdamas atsistebėti, kaip stulbinamai trupi- 
nėlis madžuno kartais permaino krikščionį. Iki šiol dar niekad nebu- 
vo matęs Diaro gerai nusiteikusio. Sukrovęs visą kalną lentjuosčių, 
pastūmė į vieną kambario pusę, priešais ugniavietę, vieną ant kito 
paklojo du čiužinius. Paskui nuėjo į virtuvę ir ėmėsi kurti medžio 
anglį molinėje gorėje - arbatai ruošti. 

— Aha! - išgirdo, kaip kiemelyje triumfuodamas suriko Diaras. - 
Kaip tik tai, ko mums reikia! 

Viename kampe jis atkasė keletą rąstagalių, parnešė juos į kam- 
barį, suvertė prie ugniavietės. Paskui nupėdino pas Tamį į virtuvę. 

— Duokš kokį degtuką, - tarė. - Žvakė užgeso. 

Tamis, tupintis prie gorės, pakėlė galvą ir nusišypsojo. 

— Kaip jautiesi? - paklausė. 

— Puikiai. O ką? Kodėl klausi? Kaip tu jautiesi? 

Tamis padavė jam degtukų dėžutę. 

— Gerai, - atsakė. Nelabai žinojo, kaip pradėti kalbą apie tai, kas 
rūpėjo labiausiai. Galbūt geriau luktelėti, kol abu išsities prie ugnies? 
Tačiau Diaro nuotaika bet kurią akimirką galėjo pasikeisti. 

- Žinai, šįvakar norėjau nupirkti didelį butelį konjako, - pasakė 
ir reikšmingai nutilo. 

- Tai kodėl nenupirkai? Tikrai neatsisakyčiau tuojau pat išlenkti 
taurelės. 

Tamis išraiškingai patrynė smilių ir nykštį. 

— O, - ištarė Diaras visai blaiviai. - Supratau. 

Jis grįžo į kambarį, ugniavietę prikimšo popieriaus, ant šio 
užvertė porą sulaužytų dėžių ir viską padegė. Paskui nulindo į 
tamsiausią kertę ir, vis dirsčiodamas į atviras vidinio kiemelio du- 
ris, iš po marškinių ištraukė penkis banknotus. „Dabar jis įsitikins, 
kad neketinu jo apgauti“, - tarė sau. Grįžo į virtuvę, ištiesė pinigus 
Tamiui tardamas: 

- Štai. 

— Ačiū, - padėkojo Tamis ir atsistojęs trimis lengvais pliaukšte- 
lėjimais patapšnojo per nugarą. 

— Kai ateisi į kambarį, pasikalbėsime ir apie likusius. 

Diaras išėjo į vidinį kiemelį, sustojo ir užsižiūrėjo į milžinišką 
mėnulio pilnatį; niekad mėnulis jam neatrodė taip arti, niekad ne- 
buvo matęs ir tokios ryškios mėnesienos. Virš galvos trumpai klyk- 
telėjo kažkoks naktinis paukštis - keistas, žvarbus, kraują stingdantis 
garsas, kokio iki šiol Diarui dar neteko girdėti. Stovėjo ir klausėsi 
to paties garso, begalinę daugybę sykių atsikartojančio smegenyse, 
ištisinės vidinių aidų virtinės, lipyne išsidriekusios per visą juodą 
dangų. Diaras įėjo vidun, įmetė į ugniavietę pagaikštį. Paskui atsi- 
tūpė, žvelgė į ugnį, akimis sekė, kaip formą keičia liepsnos liežuviai. 
Trauka čia buvo puiki, kambarys nėmaž neprirūko. 

Atsargiai dėliodami kojas jie žengė pilkomis ketvirtainėmis ply- 
telėmis, kuriomis žolėje buvo išklotas takas per sodą; kartą teko nu- 
lipti ant įmirkusios velėnos, kad aplenktų laistymo žarną su pritvir- 
tintu purkštuvu. Šis be paliovos sukosi - trūkčiodamas, neritmingai. 
Ponia Šilds buvo užtraukusi visas didžiojo kambario užuolaidas, nes, 
pasak jos, nuo saulės, plieskiančios vidun, blunką apmušalai. Aklinai 
užvėrus langus, audra su žaibais ir perkūnija galėjo užgriūti, kada 
panorėjusi - ji grėsmingai tvenkėsi visą popietę. Dangus kitapus 
upės atrodė visai juodas. Ten galbūt jau pylė lietus, bet griaustinio 
dundėjimas atsirisdavo iš dar toliau. Grumėjo kitame slėnio gale, 

kažkur ties perėja. Čia buvo dykas kraštas, ir vietiniai žmonės - ne 
tokie draugingi, kokie būna derlingų žemių gyventojai. Ponia Šilds 
nepasisaugojo, ir laistytuvas aptaškė suknelę. Kaip apmaudu, galvojo 
jis, žvelgdamas į smulkių dėmelių raštą. 

Jis nenorėjo būti namuose, jiems išvykstant. Įžengti į ištuštė- 
jusius kambarius, kuriuose vis dar sūkuriuoja oro srautai, sukelti 
paskutinės minutės skubros, pajusti, ant kurios kėdžių vieno iš jų 
paskiausia sėdėta, mat sėdynė vis dar išlaikiusi sėdėjusiojo kūno ši- 
lumą, išvysti vis dar vos pastebimai siūbuojančią užuolaidos virvę - 
visų tokių ir panašių dalykų jis tiesiog negalėjo pakęsti. Jau verčiau 
išeiti į sodą, atsisveikinti su jais ten, o vidun sugrįžti tik tada, kai 
namas bus jau visiškai miręs. O audra arba tuojau pratrūks, arba taip 
ir nepratrūkusi šėls virš viso krašto šėls iki pat vakaro. Vynuogės jau 
beveik prisirpusios, sakė ji, kai jie ėjo po lapinės stogu. Burinės valtys 
skubinsis grįžti į uostą. Jis stovėjo prisišliejęs prie vyšnios kamieno ir 
stebėjo skruzdėles, aukštyn žemyn virvančias ruda gruoblėta žieve, 
visai prie pat jo veido. Ana vasara liko prarastojoje zonoje, ir visi į 
ją vedantys keliai - jau atkirsti. 

Atėjo Tamis, nešinas įkaitusių žarijų kupina gore. Padėjo ją 
kambario viduryje, atnešė arbatinį ir stiklines. Kol laukė, kada už- 
virs vanduo, protarpiais papūsdamas žioruojančias žarijas, Diaras 
išklojo jam savo planus. Vis dėlto, kai prireikė paminėti, kokią sumą 
pinigų turįs, tiesiog nebeprisivertė prasižioti. Tamis jo išklausė, bet, 
kai Diaras užbaigė, skeptiškai palingavo galvą. 

- Pesetos Prancūzų zonoje - negeri pinigai, - tarė. - Negalėsi 
ir jų išsikeisti. Nebent neštum žydams, jei jau būtinai norėsi išsi- 
keisti. 

- Tuomet ir apsilankysime pas žydus. Kodėl gi ne? 

Tamis pažvelgė į jį su gailesčiu. 

— Pas žydus? - sušuko. - Juk jie nieko už jas tau neduos! Na, gal 
penkis frankus už pesetą. Jei pasiseks - gal šešis. 

Diaras žinojo, kad pagal oficialų kursą turėtų būti kiek daugiau 
nei aštuoni. Ir atsiduso. 

-"Na, nežinau. Pagyvensim - pamatysim, - vis dėlto slapčia 
jis buvo pasiryžęs elgtis būtent šitaip, net jei reikėtų susitaikyti su 
penkiais frankais už pesetą. 

Tamis pripylė stiklines verdančios arbatos. 

— Mėtų šįkart neturime, - pasakė. 

— Nesvarbu. Kad tik būtų verdanti - juk suveikia karštis. 

— Taip. 

Tamis užpūtė žvakę, dabar jiems švietė tik ugniavietėje šokan- 
čios liepsnos. Diaras pasislinko pasienin, atsirėmė į sieną, tačiau 
Tamis nedelsdamas jį sudraudė. 

- Susirgsi, - paaiškino. - Ta siena pernelyg drėgna. Naktį net 
turėjau pastumti guolį arčiau kambario vidurio - ten buvo labai 
šlapia. 

— Štai kaip. 

Diaras išsitiesė, prisėdo kojas ir sriūbtelėjo arbatos. Ar šituo ir 
galima paaiškinti, kaip ant jo lagamino atsirado Tamio ranka? O ko- 
dėl ne? - tarė jis sau. Šiuo atveju pats galėjo rinktis: tikėti ar abejoti, 
ir jis pasirinko tikėti, mat tikėjimas labiau atitiko jo nuotaiką. 

— Na kaip, pritari? - paklausė. 

- Kai 

— Pagyvename čia savaitę. Tu kasdien eini į miestą ir iškeiti 
tūkstančio pesetų banknotą. 

— Kaip pasakysi, - nesiginčijo Tamis ir ištiesęs ranką prie jo 
stiklinės įpylė dar arbatos. 

Visas kambarys ėmė virpčioti nuo įtampos, iš kiekvienos pakam- 
pės sužiuro stebinčios akys. Diaras prisiminė kažką labai panašaus 
patyręs aną paskutinįjį vakarą „Hesperidžių“ viloje. Ir vis dėlto - ne 
tą patį, nes pats jautėsi esąs visai kitoks. Lauke vėl klyktelėjo paukštis. 
Tamis, regis, nustebo. 

— Nežinau, kaip tas paukštis vadinasi angliškai. Mes jį vadiname 
youcas. 

Diaras užsimerkė. Pakaušyje staiga pukšėdamas įsijungė kaž- 
koks siaubingas variklis. Ne skausmingas, bet keliantis baimę. Diaras 
sėdėjo kietai užmerkęs akis, bet jam dingojosi, jog guli aukštielnin- 
kas: jei atsimerktų, išvystų lubas. Tiesa, atsimerkti nė nereikėjo, jas, 
šiaip ar taip, matė, nes akių vokai tapo perregimi. Lubos virto mil- 
žinišku ekranu, jame ėmė ryškėti vaizdai: ištisi spiečiai mažyčiukų 
įvairiaspalvių stiklo karoliukų paklusniai dėliojosi į ornamentus, 
formuodami mozaikas, kurios, vos sukurtos, čia pat subyrėdavo. 

Plunksnos, šarmos piešiniai, nėriniai, bažnyčios vitražai - mozaikos 
keitė vienos kitas, o projektoriaus spindulys tvoskė į ekraną vis sti- 
presnės šviesos srautu. Netrukus ekrano pakraščiai pradės gruzdėti, 
gaisro liepsnos apsiaus jo galvą iš visų pusių. 

— Viešpatie Dieve, jei dar žiūrėsiu - apaksiu, - staiga ištarė jis 
ir atsimerkė - ir suprato neprataręs nė žodžio. 

- Žinai, kaip jis atrodo? - paklausė Tamis. 

— Kaip atrodo kas? 

- Youcas. 

— Nežinau, kaip ten kas atrodo! Nenutuokiu, apie ką tu kalbi! 

Tamis, regis, šiek tiek pasipiktino. 

— Juk tu apsirūkęs, mano drauge. Hašišas - bezef!* 

Kaskart, kai Tamis mėgindavo jį kalbinti, Diaras kilstelėdavo 
galvą, palinguodavo, praplėšdavo akis ir leptelėdavo ką nors nei į 
tvorą, nei į mietą. Tamis pradėjo dainuoti, pusbalsiu, lyg užsisvajojęs. 
Tai buvo garsai, kuriais galėjai žingsniuoti - kilimas, paklotas prie- 
šais jį, minkšta danga užtiestas takas per tą plyną, akinamą dykynę. 
Ijbed selkha men rasou...** Tačiau kelią Diarui pastojo akmeninės 
tuščio, prie kalno prigludusio namo sienos. Už jo siautėjo gaisras, 
liepsnos šėlo nevaldomai ir visai tyliai, namo durys buvo atviros, 
viduje - visiškai tamsu. Sienos apėjusios voratinkliais, ten būta 
kareivių, o ant tuščių kambarių grindų padriekti mėtėsi šilkiniai 
moteriški apatiniai. Diaras žinojo: ateis tokia diena, ateis tokia aki- 
mirka, kai namas susmuks, ir iš jo neliks nieko, tik debesis dulkių 
ir kaugė akmenėlių, kurių nė neatskirsi nuo purių žvyro nuogulų, 
nuklojusių uolų papėdę. Namas sugrius, ir tai įvyks visiškai tyliai, tai 
bus begarsis reginys, tarytum filmas: juosta sukasi ir vaizdai ekrane 
keičia vieni kitus, tik garso aparatas sugedęs. Bache idaoui sebbatou***. 
Kilimą jau irgi laižo liepsnos. Kas nors dėl to apkaltins jį, Diarą. 

- Tegul mane griausmas, jeigu už jį mokėsiu, - ištarė jis. Tiksliai 
nustatytos darbo valandos, visuomet - koks nors viršininkas ant 
sprando, nuolat kas nors įsakinėja, jokios apsaugos, jokios laisvės, 
jokios laisvės, jokios laisvės. 


* Daug (arab.). 
** Trenk jam, nurėžk jam galvą... (Arab.) 
*** Taisyti (gydyti) jo batus (arab.). 

Tamis tarė: 

— Hak“*. Štai tavo arbata. 

Siekdamas arbatos Diaras palinko į priekį, nusiyrė prieš srovę 
prie ištiestos jam stiklinės, blykčiojančios ugnies atšvaitais. 

- Jau, paėmiau. Muchas gracias, amigo. 

Diaras nutilo, regis, įsiklausė, o paskui kaip įmanydamas atsar- 
giau stiklinę pasistatė ant čiužinio greta savęs. 

— Pasidėjau, nes laikyti labai karšta, aišku? 

Tamis nebekreipė į jį dėmesio, pats pasitraukęs į savo malonu- 
mų bokštą, už kurio langų mylių mylias driekėsi žaliuojantys sodai, 
išraižyti mėlynų kanalų su tyru ir skaidriu vandeniu. Chta! Chta! 
Sebbatou adnd al gadi!** 

— Tami, aš - kitame pasaulyje. Supranti? Ar girdi mane? 

Tamis atsakyti nesiteikė: tykiai dainavo užsimerkęs, pamažėle 
siūbuodamas visu kūnu. Iš bokšto vėrėsi vis platesnė panorama. 
Visur kunkuliuodamas iš po žemių veržėsi vanduo. Tai jis, jis prieš 
daugelį metų įsakė, kad būtų šitaip. (Naktis - tai moteris, vilkinti 
liepsnojančių žvaigždžių drabužį...) Ya, Leila, lia... 

— Matau tave, sėdintį čia pat, - primygtinai laikėsi savo Dia- 
ras, - bet aš - ne šiame pasaulyje. - Jis pradėjo juoktis - tykiai, 
netverdamas džiugesiu. 

— Na, nežinau, - vėl prašneko susimąstęs. - Kartais bandau 
pažvelgti iš kitos pusės. Man rodos... - dabar jis kalbėjo lėčiau. - 
Mums... būtų geriau... aš taip manau... jei tu galėtum prasibrauti 
čionai... jei tu galėtum prasibrauti čionai... Kodėl gi niekas negali 
prasibrauti? — jo balsas staiga nuskambėjo taip garsiai, taip aštriai, 
kad Tamis atsimerkė ir liovėsi dainuoti. 

— Chkoun entina?*** - paklausė. - Mano drauge, aš taip pat ap- 
kvaitęs nuo hašišo kaip ir tu. 

- Tu štai atsiduri čia, tu ir vėl išplauki sau, tu užsukti į tą bepro- 
tišką teritoriją! O, mano Dieve! - jis berte bėrė žodžius, paskui jį 
surietė spazmingas juokas, kurį vis tik pavyko pažaboti. - Nėra ko 
juoktis. Tai visai nejuokinga. 


* Laikyk (arab.). 
** Lietus! Lietus! Jo batai pas teisėją (arab.), 
*** Kas tu toks? (Arab.) 

Tai taręs jis tik suūkė ir nusirito ant grindų, visiškai atsidavęs 
linksmumo priepuoliui. Tamis jo klausėsi nekrustelėdamas. 

Juoko atsargos išseko gana negreitai: linksmybė nutrūko taip 
pat staigiai, kaip ir buvo užėjusi; Diaras valandėlę gulėjo visiškai 
ramiai. Ir vėl ėmė smelktis slopus balselis: „Ijbed selkha men ra- 
sou...“ - Sykį prasidėjusi, melodija tęsėsi be galo, vis atsikartodama. 
Protarpiais, kai smegdamos sudubdavo gruzdančios žarijos, liepsna 
ugniavietėje sukrūpčiodavo. Kiekvienas, net menkiausias garselis 
buvo skustuvo aštrumo, bet viduje tvyrojo akmeninė tyla. Diaras 
stengėsi net nekvėpuoti, siekė visiškai, absoliučiai nejudėti, nes jam 
atrodė, jog idealiai jo kūną apgulęs oras yra kažin kokia drebutinė 
masė, suformuota taip, kad tobulai prie jo priglustų, kad jos forma 
neįtikėtinai tiksliai atitinka kiekvieną jo asmenybės linkį. Jeigu jis 
nors trupučiuką krustelės, neišvengiamai turės ją stumtelėti, pajus, 
kaip ji spaudžia, o tai būtų nepakeliama. Su kiekvienu įkvėpimu ir 
iškvėpimu jo kūnas siaubingai išsipūsdavo ir vėl sudubdavo - ir 
tai buvo iš tiesų rimta grėsmė. Bet toji banga dužo, atsitraukė, ir 
jis akimirką liko įstrigęs vaiskios, skaidrios šviesos kraštovaizdyje, 
žalzganai auksiniame, mirguliuojančiame. Sodri, tiršta, blizganti 
šviesa, o paskui - taki, greita lyg liepsnojantis vanduo. Tu tik pažvelk 
į jį! Tik pažvelk į jį! Gerk jį akimis! Tai vienintelis vanduo, jokio 
kito tau daugiau niekada nelemta išvysti! Neilgai trukus atplūs dar 
viena banga; dabar jos ritosi tankiau, viena paskui kitą. Ya Leila, 
lia... Kokią sekundės dalelytę jis beveik visiškai atitoko. Gulėjo atsi- 
palaidavęs, patogiai, klausėsi melancholiškos, melodingos dainos ir 
galvojo: „Ar seniai čia buvau prapliupęs juoktis?“ Galbūt praslinko 
jau visa naktis, ir poveikis baigia išsivadėti? 

— Tami... - ištarė jis. Ir tuojau suprato, kad nepavyks išgirgž- 
dėti nė žodžio, nes visa gerklė - iš perdžiūvusio kartono. Diaras 
gaiktelėjo ir pagalvojo, ar nevertėtų bent pamėginti sujudėti. „Pri- 
valau prisiminti paliepti sau krustelėti kairiąją ranką, kad galėčiau 
pasikelti remdamasis alkūne. Paskui dar kiek paslinkti ją atgal, tik 
tada mėginti pritraukti kelius. Bet aš visai nenoriu judinti kelių. Tik 
ranką. Kad galėčiau pasikelti remdamasis alkūne. Bet jei paslinkčiau 
kelius aukštyn, turbūt pavyktų atsisėsti...“ 

Jis jau sėdėjo. 

(Aš sėdžiu.) Ar šito ir norėjau? O kodėl aš panorau atsisėsti? 

Jis palūkėjo. 

(Ne, nenorėjau. Visa, ko norėjau - tai pasikelti remdamasis al- 
kūne.) O kodėl? (Norėjau apsiversti ant kito šono. Nusisukus į kitą 
pusę gulėti bus patogiau.) 

Jis vėl gulėjo. 

(...iš begalybės glūdumos Alachas žvelgia aukso akimi...) Alef 
leilat ou leila, ya leila, lia!“ 

Atšniokštė vėjas, bet Diaras jį išgirdo netgi anksčiau, slapčia 
sūkuriuojantį aplinkui aštrias aukštumų smailes, slystantį žemyn 
tarpekliais, kuždantį, atsargiai tykinantį uolų paviršiumi, kol ga- 
liausiai pasiekė namą ir apglėbė jį. Diaras šitaip gulėjo ištisus metus, 
negyvas, klausydamasis vėjo artėjimo. 

Kambaryje driokstelėjo sprogimas. Tamis į ugnį įmetė dar vieną 
rąstgalį. 

— Tai man bloškė paveikslų: raudonų, violetinių, - pasakė Diaras 
nepratardamas nė žodžio; jis jau vėl sėdėjo. Kambarys virto raudona 
grota, teatru, neaprėpiamo dydžio arklidėmis su šešėliuose paki- 
busiu balkonu. Ten, viršuje, susimetė ištisas mažyčių kambarėlių 
miestas, miestas, sutilpęs tamsos telkinyje, tačiau sienose buvo 
langai, kurių, tiesa, negalėjai matyti, o už tų langų tviskėjo saulė, 
liejanti šviesą į išorinį miestą, statytą iš ledo. 

— Viešpatie Dieve, Tami! Vandens! - sugergždė jis užakusia 
gerkle. Tamis dunksojo viršum jo. 

- Lik sveikas, - atsakė Tamis. Tada sunkiai sudribo ant grindų, 
išsitiesė, apsivertė ant šono. Jau nebedainavo. 

— Vandens... - mėgino pakartoti Diaras, šįsyk - tylut tylutėliai, 
ir dabar, nepaisydamas purtančio drebulio, pabandė atsistoti, kam 
prireikė neįtikėtinų pastangų. 

— Dieve mano, reikia kaip nors nusikapstyti iki vandens... - su- 
kuždėjo dabar jau pats sau - kuždėti buvo kiek lengviau. Kadangi 
savo kojas matė iš kokių dešimties tūkstančių pėdų aukščio, kiekvie- 
ną žingsnį teko žengti itin atsargiai. Vis dėlto jam pavyko perlipti 
Tamį ir nusikapstyti iki kibiro, stovinčio vidiniame kiemelyje. Šiaip 


* Tūkstančių tūkstančiai naktų, o, Leila mano! (Arab.) 

ne taip, dūsaudamas, atsiklaupė, panardino veidą į šalto vandens 
ugnį, sriūbtelėjo gerą gurkšnį. 

Galų gale atsigėręs vėl atsistojo, atkragino galvą, pažvelgė į 
mėnulį. Atūžė vėjas, bet jis juk ūžavo jau ir anksčiau. Dabar reikia 
nusigauti atgal į kambarį, o paskui - kaip nors įveikti visą kelią per 
kambarį iki durų. Tik nevalia šitaip karštligiškai gaudyti kvapo. Tada 
dar reikės atidaryti duris ir išsprūsti pro jas. Lauke vėjas bus kur kas 
žvarbesnis, bet jam būtinai reikia išeiti. 

Žygyje per užburtą kambarį tykojo begalės pavojų. Pirmiausia 
ten viešpatavo trapi tyla, kurios nieku gyvu nebuvo galima sudaužy- 
ti. Ugnis, raudoniu taškanti kaukę primenantį Tamio veidą, neturėjo 
suuosti, kad jis tykina pro šalį. Su kiekvienu žingsniu Diaras aukštai 
iškeldavo koją, tarytum žmogus, brendantis per vešlios, rasotos 
žolės pievą. Jis regėjo duris, tiesiog priešais save, bet staiga tarp jo 
ir durų įsiterpė kankinimų koridorius, nuaustas iš gryniausio laiko. 
Tam, kad pasiektum jo galą, žingsniuoti teks valandų valandas. Palei 
koridoriaus sienas, tik išorinėje jų pusėje, rikiavosi visa nematomų 
žmonių minia, jie nebyliai laukė, kol jis praeis pro šalį - beaistris, 
abejingas choras, tylus, nejaučiantis jokio gailesčio. „Laukia ma- 
nęs', - dingtelėjo Diarui. Jo sąmonės užtvaros, nebeatskiriamos nuo 
koridoriaus sienų, buvo išmargintos kažkokiais žodžiais arabiškais 
rašmenimis. Ir visą tą laiką tiesiog jam prieš akis stovėjo durys be 
rankenos, pakuždomis siunčiančios jam žinią. Tik Diaras nežinojo, 
ar jomis tikrai galima pasitikėti. Jei durys atsivertų savaime, tokiu 
metu, kai jis visai to nenorėtų, galbūt tiesiog ant jo siūbtelėtų visas 
egzistencijos siaubas. Diaras ištiesė ranką, palietė didelį šaltą raktą. 
Raktas - štai kuo galima paaiškinti tą netikėtą svorį, žemyn tem- 
piantį apsiausto kišenę. Jis įkišo į kišenę kairiąją ranką: užčiuopė 
plaktuką, apčiupinėjo vinies galvutę, paskui - smaigalį. Taip, juk 
reikia šį tą nuveikti, bet vėliau, kai grįšiąs. Jis pasuko raktą, trūkte- 
lėjęs atidarė duris, pajuto, kaip suglumęs vėjas palietė veidą. 

- Tik nesiartink prie uolos, - sukuždėjo Diaras, žengdamas per 
slenkstį laukan. Aplink jį tįso beformė nakties šypsena. Nutolęs 
mėnulis jau kybojo virš tuštumos. Šlapindamasis tiesiog ant namo 
sienos, Diaras išgirdo vėją, kuris ūbaudamas čia, aukštumose, sten- 
gėsi užgožti monotonišką, vienbalsį vandens čiurlenimą slėnyje. 

Namo viduje, prie ugnies, laikas pamažu iro, byrėjo į druzgus. Ta- 
čiau net nakčiai visai baigiantis, vis tiek dar bus likusi laiko žarijėlė, 
skleidžianti neaiškų, karstelėjusį kvapą, minkšta paliesti, atsargiai 
žioruojanti pelenų guolyje - kol galiausiai ir ji nublykš, išsikvėps ir 
užges, ir tuomet paliaus plakusi senovinės nakties širdis. 

Diaras vėl pasuko prie durų, slinko trumpais žingsniais, stab- 
čiodamas, lyg senis. Žinojo: parsikapstyti iki čiužinio jam prireiks 
milžiniškų pastangų, bet, kadangi šią akimirką nenutuokė, ką kita 
galėtų veikti, nebent susmukti ir tysoti paslikas prie ugnies, neabe- 
jojo: su šia užduotimi kaip nors susidoros. Užtrenkęs paskui save 
duris, joms burbtelėjo: 

— Juk žinai, kad aš čia, ar ne? 

Vien šitokia mintis jį vertė šiauštis, bet ūmai dingtelėjo, jog dar 
galįs šį tą nuveikti, kad padėtis pasikeistų. Ką būtent - šito nebeį- 
stengė prisiminti, bet žinojo, kad situacija nėra visai beviltiška, tad 
vėliau dar bus progų tuo pasirūpinti. 

Tamis nebuvo net sujudėjęs. Kai iš savo neišmatuojamų aukš- 
tumų pažvelgė į tą pasliką, atsipalaidavusį kūną, Diaras pajuto 
smelkiantis pažįstamą nerimą, tik kol kas nepavyko jo susieti su 
kokia nors priežastimi. Tam tikra prasme jis suvokė, kad tai, ką 
mato priešais save, yra Tamis: Tamio galva, liemuo, rankos, kojos. 
Bet tuo pat metu žinojo: čia drybso kažin koks nepažinus objek- 
tas, slegiamas neaprėpiamo savo paties beprasmiškumo svorio - 
milžiniško, neįmanomo įvertinti suvokiamais matais svorio, kurio 
niekas neįstengtų palengvinti. Kol jis stovėjo sustingęs, surakintas 
apmąstymų apie tą objektą, vėjas trupučiuką stumtelėjo duris, jos 
tykiai sutrinksėjo. Bet nejaugi iš tikrųjų taip jau visiškai neįmanoma 
nors šiek tiek to svorio palengvinti? Jeigu pavyktų įleisti oro, galbūt 
svoris savaime išsisklaidytų kambario šešėliuose ir nakties tamsoje. 
Diaras lėtai grįžtelėjo, pažvelgė sau per petį. Durys stovėjo tylios ir 
dėbsojo į jį pagiežingu žvilgsniu. „Gerai jau gerai, tu žinai, kad aš 
čia, - pagalvojo jis, - bet ilgai taip nesitęs.“ Juk jis valios pastangomis 
iš tyro oro sukurpė plaktuką bei vinį, ir štai - jie guli jo kišenėje. 
Vos pagalvojęs apie jų sunkumą, pajuto, kaip į tą pusę svyra kūnas. 
Teko kiek perstatyti kojas, paskirstyti kūno svorį, kad išlaikytų pu- 
siausvyrą, nesileistų daiktų sunkumo sveriamas prie žemės. Ir vėl 

subarškėjo durys, kažkas negarsiai, bet primygtinai pabeldė - kelis 
kartus, žinodamas, ką daro, iškalbingai. Tik ar tikrai? O gal tas 
bildesys atsklido iš po čiužinio apačioje? „Jeigu atsidarys... - pa- 
galvojo jis, žvelgdamas į nejudrią, stangrią masę priešais, apšviestą 
baigiančių išblėsti ugniavietės žarijų; akys išsiplėtė, telkdamos viduje 
susikaupusią baimę. - Jeigu atsidarys...“ Tai štai ką jam reikėjo nu- 
veikti, štai ką jis privalėjo nuveikti, ir dabar jau žinojo, kas tai, nors 
ir nepajėgė apie tai galvoti. 

Kažkur sąmonės gelmėse subruzdo kirbinės žodžių, dabar staiga 
jos ėmė ir ištryško. 

— Olė dirvolė namolio. Oželis brolelis prakeiktas tiltelis. Mergelė 
antelė avelė, - sukuždėjo jis ir sukikeno. Dešiniąja ranka gniaužė 
plaktuką. Vinis atsidūrė kairiojoje. Diaras pasilenkė, susverdėjo ir 
sudribo ant čiužinio greta paslikų išsitiesusių durų. Šios nesujudė- 
jo. Per smegenis prašniokštė kalnų vėjas. Galva virto raityta jūrų 
kriaukle su begale įdubų bei kiaurymių; kai jis slinko vingriomis 
galerijomis, jos neįtikėtinai glotniose, rausvose, trapiose popieriaus 
plonumo sienelėse blykčiojo blausūs žarijų atšvaitai. 

— Triūba griūva tvora troba, - tarė Diaras gana garsiai, smeig- 
damas vinį Tamiui į ausį tiek, kiek tik lindo. Paskui atsivėdėjo 
dešiniąja ranka ir iš visų jėgų smogė per vinies galvutę. Objektas 
beveik nejuntamai suglebo, lyg jam kažkas būtų pasakęs: „Viskas 
gerai.“ Diaras padėjo plaktuką, apčiupinėjo vinies galvutę, atsidū- 
rusią sulig minkštu ausies lezgeliu. Pirštas užkliudė du nelygumus, 
menkas atsikišusias briauneles; tuos plieno netobulumus jis pabandė 
nukrapštyti nagu. Vinis laikėsi tvirtai, tarsi suvaryta į kokoso riešutą. 
„Naktužė nuūžė marelė druskelė.“ Vaikai per pertrauką išgarmės 
iš klasių ir sukels nežmonišką triukšmą. Ugnis suspragsėjo: ta pati 
atkakli melodija, kurios nenutildysi, tos pačios fejerverkų raketos, 
kurios niekaip neskuba sprogti. Staiga ant jo užgriuvo grindys. 
Diaras sumojo prigulęs sulenktą ranką, jautė ją po savimi, troško 
pasijudinti. „Privalau neužmiršti: aš egzistuoju, - tarė jis sau; ši 
mintis buvo visiškai aiški, smygsojo lyg milžiniška uola šėlstančiose 
jūros bangose. - Turiu prisiminti, kad aš gyvas.“ 

Jis nesuvokė, ar guli nejudėdamas, ar rankos ir kojos skaus- 
mingai trūkčioja nuo pastangų priversti save patikėti, kad tikrai 

esąs čia ir norįs pajudinti ranką. Užtat žinojo: jo oda gležnesnė 
net už persirpusios slyvos odelę; kad ir kaip atsargiai, kad ir kaip 
švelniai paliestum, vis tiek praplyš ir išterlios lipniu minkštimu. 
Kažkas užstūmė rašomojo stalo stalčių, kuriame jis gulėjo, ir išėjo 
savais keliais, visai jį užmiršęs. Didysis suglebimas. Didysis lėtumas. 
Naktyje esama kerčių, užpildytų ramybe; laike esama vietų, kurias 
reikėtų aplankyti, veidų, skirtų užmiršti, žodžių, kuriuos dar teks 
suprasti, tylų, kurias dera ištyrinėti. 

Ugnis visai užgeso, žarijos išblėso, į kambarį įtykino nežmogiška 
naktis. Diaras ir vėl įsinorėjo atsigerti vandens. „Aš sugrįžau, - gal- 
vojo jis; gerklę, stemplę, skrandį net raižė nuo perdžiūvimo. - Aš 
sugrįžau, o Tamis pasiliko ten. Tik man vienam pasisekė išgyventi. 
Būtent šitaip aš ir norėjau.“ Toji šilta, drėgna ir pavojinga ertmė, 
kur brendo mintys, jau buvo sunaikinta. „Ir ačiū Dievui, kad jis 
negrįžo kartu su manim, - tarė sau Diaras. - Niekada nenorėjau, 
kad jis žinotų, jog aš gyvas.“ Jis vėl ėmė slysti į užmarštį; vanduo 
buvo pernelyg toli. 

Į kambarį įsiveržė pamišėliška šviesa ir pasiuto šokinėti aplinkui. 
Diaras atsisėdo ir suraukė antakius. Šalia jo - galva, galvoje - ausis. 
O ausyje - nedidukas plieninis skridinėlis su netaisyklingais grio- 
veliais. Juk žinojo, kad ten jis ir turi būti. Diaras atsiduso, nuropojo 
keturpėsčias, aplenkdamas suriestas kojas, išsikrapštė į žvarbų, 
akinantį vidinį kiemelį, panardino veidą į kibirą. Jis nebuvo realus, 
užtat žinojo esąs gyvas. Pakėlęs galvą, nebeišlaikė jos tiesiai, atsilošė 
tiek, kad pakaušiu atsirėmė į sieną, ir liko šitaip kiūtoti - ilgai ilgai, 
kol kalnų ryto brėkšma ėmė negailestingai graužti akių vokus. 

Paskui atsistojo, grįžo į kambarį, už kojų nutempė Tamį per 
vidinį kiemelį į virtuvę, užtrenkė duris. Netekęs paskutinių jėgų, 
silpnumo priveiktas, susmuko ant čiužinio ir, vis dar drebėdamas, 
nugrimzdo į bedugnį miegą. Įdienojus vėjas sustiprėjo, žydras dan- 
gus pabalo, paskui nupilko. Durys bildėjo be paliovos, bet Diaras 
jau nieko nebegirdėjo. 

XXVI 


Kažkas jau labai ilgai beldėsi į duris; po truputį pradėdamas suvokti, 
kad girdi bildesį ir ką jis reiškia, Diaras suskato rankomis graibs- 
tytis slidžių miego baseino, kuriame plūduriavo, kraštų, karštligiš- 
kai stengdamasis išnerti į sąmoningą būklę. Kai pagaliau pavyko 
atsimerkti ir grįžti į kambarį, keistas stingulys vis tiek neatlėgo, 
suglebimas po juo pūpsojo lyg didžiulė minkšta pagalvė; Diarui 
nesinorėjo net krustelėti. Tačiau kažkieno kumštis atkakliai trankė 
duris; protarpiais liaudavosi, bet, kai pradėdavo belsti vėl, po tylos 
pertraukėlės dundėjimas aidėdavo tik dar garsiau. 

Po juo pūpsojo minkšta pagalvė, pagalvėmis buvo apkrautas ir 
iš viršaus: ne, nesijudinsiąs. Vis dėlto keliskart šūktelėjo: „Kas ten?', 
kiekvieną sykį nepatikimas jo balsas nuskambėdavo vis kiek stipriau. 
Beldimas liovėsi. Bet dabar jau ėmė graužtis šioks toks smalsumas, 
Diarui parūpo sužinoti, kas taip atkakliai veržiasi į svečius. Atsi- 
sėdo, paskui ir atsistojo, priėjo prie durų ir, prikišęs lūpas prie pat 
medienos, paklausė dar kartą: 

— Kas ten? 

Iš lauko atsklido tik neritmingas kapsėjimas: nuo kraigo ant 
plikos žemės tiško lašai. „Vadinasi, vėl lijo, - pagalvojo Diaras, 
užsiplieksdamas visai nepagrįstu pykčiu. 

— Kas ten? - paklausė jau garsiau ir čia pat krūptelėjo: delnu 
palietęs veidą, užčiuopė tris dienas neskustos barzdos šerius. 

Diaras atrakino ir atidarė duris, iškišo galvą laukan. Diena buvo 
apniukusi, tamsi, o prie durų, kaip ir tikėjosi, Diaras neišvydo nė 
gyvos dvasios. Tiesa, jam jau ne kažin kiek ir rūpėjo, kas galėjo 
belstis. Ne dėl to, kad būtų visai vis tiek - suvokė, kad tai gali būti 
gyvybiškai svarbu, kad reikėtų dar ir kaip sunerimti, kas vos prieš 
minutę stovėjo už durų - o tiesiog todėl, kad jam paprasčiausiai ne- 
beliko jėgų išvis ką nors stipriai jausti: viską, ką tik buvo įmanoma, 
jis išeikvojo naktį. Užtat ši diena - lyg kokia sena, visai sučiurusi 
filmo kopija: tamsi, trūkinėjanti, subraižyta, maža to, dar ir filmas 
nesuprantamo siužeto. Sutelkti dėmesį į jį anaiptol nebuvo lengva. 

Diaras apsisuko ir buvo bežengiąs atgal, mat ir vėl ėmė lenkti 
miegas, bet čia nuo slėnio pusės atsklido balsas: 


327 


— Hold! 

Nors ir sunku buvo sukoncentruoti žvilgsnį (slėnį jis matė kaip 
dar prieš akimirką stovėjo kaip įbestas, žvelgdamas namo pusėn, o 
dabar apsisuko ir patraukė artyn. Diaras nesijudino iš vietos, stovėjo 
tykšteli vienas kitas šaltas, neskubrus lietaus lašas. 

Atvykėlis buvo berberas kaimietiškais drabužiais. Kuo labiau 
artėjo prie namo, tuo labiau lėtino žingsnį, be to, vis dažniau per 
petį dairėsi į taką už nugaros. Galiausiai ir visai sustojo, akivaizdu — 
palaukti kažko, kas sekė jam pavymui. Netrukus tarp uolų sušmė- 
žavo dar du pavidalai; įveikę upokšnį, jie tako vingiu kopė aukštyn. 
Diaras stypsodamas tarpduryje stebėjo neprašytus svečius; nėmaž 
neabejojo, kad jam tai reiškia kažką itin svarbaus, bet sutelkti pa- 
kankamai energijos kokioms nors spėlionėms taip ir neįstengė, tad 
kur jų laukė pirmoji, vieniša, sustojo pasitarti; berberas mostelėjo 
ranka namo linkui ir pats atsisėdo, o kiti du vėl pajudėjo taku. Dabar 
jau Diaras į juos stebeilijo akis išpūtęs, mat vienas iš poros vilkėjo 
uniformą - jojimo kelnes ir ilgaaulius batus, o antrasis, kuriam, 
regis, kopiant reikėjo šiokios tokios pagalbos, buvo su lietpalčiu ir 
ryškiai violetiniu turbanu. Kai tuodu sukofė maždaug pusę kelio, 
skiriančio sėdintį berberą ir namą, Diaras vos neaiktelėjo: staiga 
suprato, kad antrasis atvykėlis yra moteris su plačkelnėmis. Dar 
akimirka — ir jam jau atsiknojo apatinis žandikaulis: tą moterį jis 
netgi atpažino. Tai buvo Deizė. 

— Viešpatie Dieve... - kvėptelėjo Diaras. 

Pastebėjusi, kad jis stebeilija į ją, Deizė pamojo, bet nieko ne- 
sakė. Diaras reagavo kaip mažas vaikas: tiesiog stovėjo ir žiūrėjo į 
ją ateinančią, net neatsakė į pasveikinimą. 

— O! - šūktelėjo ji pridususi, kai pagaliau pasiekė lygią aikštelę, 
kurioje stovėjo namas. Paskui pasuko prie durų, atkišo ranką. Diaras 

- Sveika, - ištarė. 

- Klausyk. Pirmiausia - malonėk nepamanyti, kad aš kokia nors 
landūnė, kaišiojanti nosį į svetimus reikalus. Kaip tu laikaisi? - Deizė 

paleido jo ranką ir įsmeigė tiriamą žvilgsnį į veidą; Diaras nesąmo- 
ningai prispaudė delną prie smakro. - Sutarta? 

Nė nelaukusi jo atsakymo, atsigręžė į vyriškį su vairuotojo uni- 
forma. 

— Me puedes esperar ahi abajo.* 

Ji mostelėjo į kiek žemiau likusį čiabuvį. Žmogus vangiai kils- 
telėjo ranką išreikšdamas pagarbą ir nuėjo sau. 

— O... - dar sykį atsikvėpė Deizė; apsidairė, ant ko galėtų atsisės- 
ti, bet taip ir neišvydo nieko, tik įmirkusią žemę. - Man būtinai reikia 
prisėsti. Kaip manai, gal galėtume užeiti vidun, kur bent sausa? 

- Taip, žinoma, - Diaras ūmai atgijo. - Tiesiog kiek apstulbinai, 
šitaip pasirodydama. Aišku, užeik. 

Ji perėjo kambarį, įsitaisė ant čiužinio priešais išvėsusią ugnia- 
vietę. 

— Ką tu čia veiki? - bereikšmiu balsu paklausė jis. 

Ji sėdėjo suglaudusi kelius, pakreipusi kojas į vieną pusę ir ap- 
glėbusi rankomis. 

- Juk aišku kaip dieną: atvažiavau aplankyti tavęs. - Ji įdėmiai 
pažvelgė į jį. - Bet tau, žinoma, rūpi - kodėl. Jei sutelksi kantrybę ir 
pakentėsi, kol kiek atsipūsiu, viską tau ir išklosiu. 

— Ji patylėjo, paskui atsiduso. - Taigi: viską išklosiu, o jau tada 
elkis kaip išmanai. 

Dabar ji jau sugriebė jį už rankos. 

— Mielasis (jos balsas staiga pasikeitė, ėmė skambėti kur kas 
primygtiniau), tau reikia grįžti. Prisėsk ir pats. Ne, ne ten - čia, šalia 
manęs. Privalai grįžti į Tanžerą. Štai dėl ko aš čia. Kad padėčiau tau 
prasmukti per sieną. 

Pajuto, kaip įsitempė visas jo kūnas, kai jis staigiai pasuko galvą 
ir pažvelgė į ją. 

— Palauk, nieko nesakyk, - sudraudė ji. - Pirmiausia leisk viską 
išsakyti man. Jau vėlu, ir lietus kaupiasi, o iš Aglos turime išvažiuoti 
dar su šviesa. Dvidešimt septyni kilometrai baladotis šunkeliais, kol 
pasieksime carretera**. "Tu apie vietinius kelius nieko neišmanai, nes 
jais nevažiavai. 


* Manęs gali palaukti ten, apačioje (isp.). 
** Plentas (isp.). 

— Kaip tuomet, tavo manymu, atsidūriau čia? 

— O ką, aš, tavo manymu, - visiška besmegenė? - ji pavaišino jį 
cigarete, valandėlę abu rūkė tylėdami. - Juk aną naktį mačiau, kaip 
judu ten sode čiulbėjote, man pasirodė, kad pažinau tą antrąjį - ar 
tik ne girtuoklėlis Beidaujų broliukas? Taigi, o abejoti jo žmonos 
žodžiu nebuvo jokios priežasties. Ji ir pasakė, kad jis bus atsigabenęs 
tave čionai. Štai kaip. Bet visa tai neturi reikšmės. 

Diaras karštligiškai svarstė: „Kaip man išsiaiškinti, ką ji žino?“ 
Atrodė, kad užvis geriausia - paklausti tiesiai, tad nedelsdamas ją 
ir pertraukė: 

- Ką jie tau papasakojo? 

— Kas? - sausai pasitikslino ji. - Bene Džekas Vilkoksas ir Ronis 
Eškombas-Denversas? 

Diaras neatsakė. 

- Jei turi omeny juos, - tęsė ji, - tuomet - viską. Savaime aišku, 
jie man papasakojo viską. Jūs - suknisti kvailiai per visą pilvą, visi 
trys. Bet tu - pats didžiausias, pats suknisčiausias kvailys. Dėl Dievo 
meilės, ką sau manei darąs? Žinoma, pirmų pirmiausia net nenutuo- 
kiu, ką sau manė Džekas, siųsdamas tave paimti Ronio pinigų, be 
to, jau toks slapukas, kad iš jo kvailų lemenimų ne kažin ką rišlaus 
pavyko išgliaudyti. Tik vakar, kai oro uoste susitikau su Roniu, ga- 
liausiai išgirdau daugmaž nuoseklią istoriją. Ronis, žinok, - senas 
mano draugas, ir galiu patikinti: jis visu tuo, kas atsitiko, anaipto! 
nesužavėtas, kuo veikiausiai ir neverta stebėtis. 

— Taip, - pratarė Diaras, visai nebesumodamas, ką kita galėtų 
pasakyti. 

— Ginčijausi su juo iki užkimimo, kol įtikinau leisti čionai va- 
žiuoti man. Jis, be jokios abejonės, jau buvo pakėlęs sparnus lėkti 
pats. Ketino susirinkti gaują uosto galvažudžių ir pinigus pamėginti 
atsiimti jėga. Nes padaryti to teisiniais būdais, aišku, negali. Bet, 
manau, dabar ir jis jau suprato, koks vaikiškas tasai jo sumanymas. 
Man pavyko jį įtikinti, kad bus kur kas geriau, jei tave grįžti prisi- 
kalbinsiu nenaudodama prievartos. 

Diaras pagalvojo: „Vadinasi, Eškombas-Denversas - senas jos 
draugelis. Reikia manyti, pažadėjo jai procentą nuo tos sumos, kurią 
ji sugebės jam grąžinti.“ Prisiminė jis ir madam Vert, ir jos viešbučio 

rezervaciją Marakeše. Deizė lygiai sėkmingai galėjo tiesiai rėžti: 
„Nagi, sugrįžk - ir vėl būk auka, dėl manęs.“ 

- Apie tai negali būti net kalbos, - nedaugiažodžiavo jis. 

— O, štai kaip? - sušuko ji, jos akys plykstelėjo. - Tikriausiai 
todėl, kad mūsų mažulis Diariukas taip sako? 

Jis išraudo. 

— Pataikei kaip pirštu į akį. 

Ji palinko arčiau jo. 

— Kaip tu manai, kodėl aš atsibeldžiau čionai, tu, suknistas 
kiauras kvaily, tu, pasipūtęs nevisproti? Dieve! 

— Nežinau. Pats svarstau, kokios priežastys tave atginė, - pareiš- 
kė jis ir į ugniavietę nuspriegė nuorūką. 

- Atsitrenkiau čionai... - ji nutilo. - Atsitrenkiau čionai todėl, 
kad aš - pati didžiausia kvailė iš visų, todėl, kad aš, matyt, ydinga 
iš prigimties, mat... kažkaip taip jau nutiko... kažkaip leidau sau 
tave pamėgti. Vienas Dievas žino kodėl! Negi manai, jog į tokį kelią 
leisčiaus vien tam, kad padėčiau Roniui atgauti pinigus? („Dar ir 
kaip leistumeis“, - pagalvojo jis.) Žinok, kad prireikus surasti kokį 
žmogelį, man neverta net lygintis su juo galimybėmis, jis, šiaip ar 
taip, bet kada gali pasitelkti savo galvažudžių gaują iš Marsos. („Pati 
netiki nė vienu savo žodžiu. Tiesiog mano, kad ji su tokia užduotimi 
susidoros kur kas geriau“, - tarė sau jis.) Atvažiavau čia todėl, kad 
Ronis - mano draugas, taip, tas tiesa. Ir - taip, dar ir todėl, kad no- 
rėčiau padėti susigrąžinti tai, kas jam ir priklauso, ką tu iš jo pavogei. 
(Sulig žodžiu „pavogei“ jos balsas vos vos virptelėjo.) Taip, savaime 
aišku. Visos šitos priežastys pakankamai svarios. Bet - aš dabar čia 
dar ir dėl to, kad tai, kas gali padėti jam, yra tasai vienintelis dalykas, 
kuris gali padėti ir tau. 

- Ak taip, palengvinti man sielos naštą. Žinau. Nori, kad grįžčiau 
atlapa širdimi. 

— Sielos naštą! - pratrūko ji. - Susikišk tu Žinai kur tą savo sielą! 
Sakau: galiu tau padėti. Tu susimovei kaip reikiant. Pats puikiai su- 
pranti, į kokią kebeknę esi įklimpęs. Ir, patikėk, vien savo jėgomis, 
be kieno nors pagalbos, tikrai nebeišbrisi. Tad štai: labai norėčiau 
padėti tau išsikapanoti. Jeigu jau visiškai atvirai, manau, kad vargu 
ar kas nors kitas galėtų - ar norėtų - to imtis. 

— O taip, žinau, - atkirto jis. - Aš ir nesitikiu, kad kas nors 
surengs rinkliavą vargšui man paremti. Niekas negali man padėti. 
Supratau. Tai kaip galėtum padėti tu? 

— Nepagalvojai, kad Luisas Tanžere galbūt kai ką pažįsta? Pirmas 
rūpestis: kaip nors su visais pinigais pergabenti tave per sieną. Šiaip 
ar taip, pasiskolinau diplomatinį automobilį. Paprastai pakanka 
raidžių CD ant numerio, kad pasienyje niekas nė nestabdytų. Bet 
netgi jei neprasmuktume, viskuo pasirūpinta iš anksto. Taigi tu 
niekuo nerizikuoji. 

— Nerizikuoju! - pakartojo jis ir nusijuokė. - O kaip bus Tan- 
žeret 

— Kalbi apie Ronį? O ką jis gali padaryti? Užtikrinu: jis taip 
apsidžiaugs išvydęs savo pinigus, kad... 

Diaras ją pertraukė. 

- Ne, ne tai, - paprieštaravo. - Dėl jo nesuku sau galvos. Šiaip, 
svarstau. 

Deizė lyg ir suglumo, bet tik akimirką. 

- Turi omeny tą nelaimingą čekį, kurį tau įbruko ana siaubinga 
moterytė, rusė? 

Diaras atsistojo. 

— Jėzau, - suaimanavo. - Ar galiu tikėtis, kad tu bent ko nors 
nežinai? 

- Kai gandai Tanžere plinta kaip gaisras? Ne, negali, mielasis. 
Bet apie tai jau žino visi. Baisuoklei rusei pranešta, kad Tanžere 
yra nepageidaujama. Ko gero, jau bus ir išvykusi. Še tau vienintelis 
geras darbas, kurį Tanžere sugebėjo nuveikti dėdulė Gud. Kokia bus 
oficiali Amerikos reakcija į paiką tavo elgesį - šito nežinau. Bet su 
tokia rizika tau teks susitaikyti. Regis, jau pakankamai prikalbėjome, 
kaip manai? 

- Taip, tikriausiai, - sutiko jis. Iš tikrųjų, tai išeitis, pagalvojo, 
bet visai netikusi. Jei ja pasinaudotų, būtų nubraukta viskas, ką jam 
pavyko nuveikti. Turėjo būti šitaip, tarė jis sau. Pernelyg gerai žinojo, 
kaip gali būti kitaip. 

- Gal prieš išvažiuodami galėtume išsivirti arbatos? —- staiga 
paklausė Deizė. - Būtų tikrai neprošal. 

(„Nieko ji nesupranta, - pagalvojo jis.) 

— Aš nevažiuoju, - pasakė. 

— Ak, mielasis, tik nebesispyriok, - jos akys buvo tokios didelės, 
tokios rimtos, kokių jis dar niekad nebuvo matęs. - Jau vėlu. Ir tu 
puikiausiai žinai, kad važiuoji. Neturi kitos išeities. Tiesiog niekaip 
negali ryžtis susitaikyti su mintimi, kad teks akis į akį susidurti su 
Džeku ir Roniu. Bet su jais privalėsi susidurti, ir tiek. 

— Sakau tau: niekur aš nėvažiuoju, - pakartojo jis. 

— Skiedalai! Nesąmonės! Nagi, eime. Mane jau pykina nuo tos 
tavo baimės! Kas gali būti bjauriau už vyriškį, kuris bijo? 

Jis nesmagiai nusijuokė. 

— Nagi eime, dabar pat, - ji prašneko, regis, jau visai patenkinta, 
tarsi kiekvienu iki šiol pasakytu sakiniu būtų vis po truputį labiau 
jį įtikinusi. - Išvirk gardžios karštos arbatos, išgersime po puodelį. 
Ir tuomet važiuosime atgal. Štai kaip viskas paprasta, - staiga jai 
dingtelėjo dar viena mintis, ji pirmąsyk apžvelgė kambarį. - O kur 
tasai Beidaujų berniokas? Ne, aš nenoriu pasakyti, kad paimčiau ir 
jį, jam teks rasti būdą grįžti pačiam. Bet tikrai nemanau, kad jam 
tai - pernelyg kebli užduotis. 

Kadangi visa tai, kas dėjosi pastarąjį pusvalandį, vyko visiškai ki- 
tame pasaulyje, absoliučiai nepanašiame į tą, kuriame Diaras gyveno 
dabar (tą, kuriame pūtė kalnų vėjas ir bildėjo durys), šis aukštumų 
pasaulis, lyg jo paties vaizduotės kūrinys, kažkaip atsitraukė, tapo 
neįtikimas, tarytum išsitrynė. Diaras giliai įkvėpė, bet nieko nepa- 
sakė. Vis dėlto vogčia per petį dirstelėjo virtuvės durų pusėn, pajuto, 
kaip širdis skausmingai suspurdėjo krūtinėje. Sekundės dalelytę jo 
akys plačiai išsiplėtė. Paskui jis pažvelgė į Deizę ir suraukė kaktą, 
neleisdamas akių vokams pernelyg greitai grįžti į įprastą padėtį. 

— Nežinau, - tarė vildamasis, kad jo veido išraišką galima su- 
prasti kaip šiokį tokį susirūpinimą, ne daugiau. Vėjas buvo atplėšęs 
virtuvės duris, tiesa, jos prasivėrė tik per plyšelį, tačiau pro jį buvo 
matyti bejėgiškai dryksanti ranka. - Nemačiau jo visą dieną. Kai 
pabudau, jau buvo kažkur išsitrenkęs. 

Dabar jau širdis maskatavo kaip padūkusi, o smegenys iš vidaus 
spaudė kaukolę, lyg pasigviešusios prasilaužti pro trapią sieną. Dia- 
ras pamėgino sužaisti senąjį žaidimą pats su savimi. „Tai netiesa. Vi- 
sai jis ten neguli.“ Neišdegė. Jis labai gerai žinojo, kaip yra iš tikrųjų, 

nereikėjo nė dar sykį pažvelgti; žaidimų metas baigėsi. Jis sėdėjo 
čia, kambaryje, jis buvo pačiame centre situacijos, kurios kiekvieną 
smulkmenėlę žinojo labai gerai; toji ranka virtuvės tarpdury įdiegė 
jam nepajudinamą įsitikinimą, kuo tvirčiausią garantiją, kad tiek 
pati jo egzistencija, tiek viskas, kas yra joje, - realu, nepramanyta, 
nepaneigiama. Vėliau, vėliau jis galbūt jau galės susitaikyti su tuo 
žinojimu, žvelgti į jį be nepakeliamo, iš vidaus draskančio sielvar- 
to, tačiau dabar, iš pat pradžių, sėdint greta Deizės kambaryje, kur 
tasai žinojimas ir užgimė, ištverti buvo tiesiog neįmanoma. Diaras 
pašoko ant kojų. 

— Arbatos? - suspiegė lyg pamišęs. - Ak taip, žinoma. Būtinai. 

Jis pro duris dirstelėjo laukan: vairuotojas ir vedlys vis dar tebe- 
sėdėjo tirštėjančiose sutemose, skirtingose tako pusėse. 

— Nežinau, kur jis, - išbėrė Diaras. - Pradingęs visą dieną. 

Vis dar smulkiai dulksnojo, bet buvo aišku, kad ilgai netrukus 
lietus įsismarkaus kaip reikiant. Nuo neįžiūrimų viršūnių artyn lėtai 
plaukė tamsus, pritvinkęs debesis. Drėgnoje pilkšvoje apyblandoje 
bet kokios spalvos atrodė lyg išskalautos. Diaras už nugaros išgirdo 
kažkokį garsą, atsisuko ir suakmenėjo: matė, kaip Deizė lėtai, tiks- 
lingai pakyla ir, neatitraukdama žvilgsnio nuo virtuvės durų apačios, 
žengia į vidinį kiemelį. Priėjo, plačiai atlapojo ir pasilenkė, nugara 
į Diarą. Jis nebuvo visiškai tikras, bet jam pasirodė, kad po kokios 
sekundės išgirdo tylut tylutėlį riktelėjimą. Ilgai, ilgai ji stovėjo taip 
pasilenkusi. Bukas, monotoniškas lietaus lašnojimas pamažu ėmė 
plėstis, stiprėti. Diaras žingtelėjo vidinio kiemelio link, o galvoje 
buvo vienintelė mintis: „Dabar pats metas jai parodyti, kad nebijau. 
Nebijau to, apie ką ji galvoja.“ Lietaus lašai nuo kraigo į kiemelį tiško 
gana garsiai, tad Deizė negirdėjo Diaro artėjant, susizgribo tik tada, 
kai jis beveik pasiekė duris. Staigiai išsitiesė, pažvelgė į jį, jos akyse 
žvilgėjo ašaros; jas išvydus, Diarą nusmelkė aštrus skausmas. 

Jis stovėjo tykiai, nekrustelėdamas. 

- Arč.. - prasižiojo ji, bet nė nemėgino dar ko nors sakyti. Diaras 
priežastį žinojo: ji žiūrėjo tiesiai jam į veidą, tad jai net nebereikėjo 
užbaigti klausimo. Stovėjo priešais jį vos kokią sekundę, bet per tą 
akimirksnį galvoje prašvilpė begalė dalykų; Diaras suprato tai, nes, 
pažvelgęs jai į akis, išvydo jose kylančią neįveikiamą užtvarą, kurios 

vos prieš akimirką nesimatė nė ženklo - o dabar ji jau buvo nepra- 
laužiama, negailestinga. Deizė skubriu žingsniu pirm jo nudrožė į 
kambarį ir nesustodama pasuko prie durų. Tik peržengusi slenkstį 
stabtelėjo lietuje, atsisuko ir lyg prismaugta pratarė: 

— Pasakysiu Roniui, kad man nepavyko tavęs rasti. 

Tai tarusi, išnyko iš jo regėjimo lauko: ten, kur jos dar ką tik 
būta, liko vien pilkumos keturkampis. 

Diaras dar valandėlę, merkiamas šalto lietaus, stovėjo vidiniame 
kiemelyje. (Sava vieta pasaulyje, apibrėžta padėtis, tiksliai įvardi- 
jamas santykis su likusia žmonija. Net jeigu tas santykis - atviras 
priešiškumas, jis yra jo, Diaro, priklauso jam, yra jo sukurtas.) 
Staigiu stumtelėjimu jis uždarė virtuvės duris ir nuėjo į kambarį. 
Jautėsi pavargęs, norėjo atsisėsti, bet nebuvo ant ko, tik čiužinys, 
tad jis taip ir liko stačias vidur kambario. Netrukus turėjo užslinkti 
visiška tamsa; ant grindų buvo prilipintas trumpas žvakigalis - ta 
pati žvakė, kurią anasai užpūtė vakar vakare, kai jie užsikūrė ugnį. 
Diaras nežinojo, ar virtuvėje esama daugiau žvakių, neketino ir eiti 
ieškoti. Labiau dėl to, kad turėtų ką veikti, nei dėl to, kad būtų pa- 
noręs šviesos, jis atsitūpė uždegti žvakigalio, apsičiupinėjo kišenėje 
degtukų, paskui išnaršė visas kišenes. Taip ir neradęs atsistojo, priėjo 
prie durų. Murkšlinoje prietemoje nebuvo jokio slėnio, nebuvo kal- 
nų. Tik sodriai šniokštė lietus, vėl sustiprėjo vėjas. Diaras atsisėdo 
ant slenksčio ir ėmė laukti. Dar nebuvo visai sutemę. 


Amrahas, Tanžeras 

